(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΔ΄

Τετάρτη, 27 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το σχολείο του Έσσεν και το Ντίσελντορφ της Γερμανίας, το Ιδιωτικό Δημοτικό Σχολείο Εκπαιδευτήρια Μάνεση, το 7ο Δημοτικό Σχολείο Αιγάλεω, το Πρότυπο Γυμνάσιο Ηρακλείου Κρήτης, το 14ο Δημοτικό Σχολείο Κερκύρας, το 2ο Δημοτικό Σχολείο Αφάντου Ρόδου και από το Δημοτικό Σχολείο Μπατσίου Άνδρου, σελ.   
2. Ειδική Ημερήσια Διάταξη:

Συνέχιση της συζήτησης επί της προτάσεως δυσπιστίας κατά της Κυβέρνησης που υπέβαλαν οι Πρόεδροι των Κοινοβουλευτικών Ομάδων ΠΑΣΟΚ-Κίνημα Αλλαγής κ. Νικόλαος Ανδρουλάκης, ΣΥΡΙΖΑ-Προοδευτική Συμμαχία κ. Σωκράτης Φάμελλος, Νέα Αριστερά κ. Αλέξης Χαρίτσης, Πλεύση Ελευθερίας κ. Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής., σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΚΡΙΤΑ Έ. , σελ.   
 ΑΚΤΥΠΗΣ Δ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΑΝΤΩΝΙΟΥ Μ. , σελ.   
 ΑΠΟΣΤΟΛΑΚΗΣ Ε. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΥΓΕΝΑΚΗΣ Ε. , σελ.   
 ΑΥΛΩΝΙΤΗΣ Α. , σελ.   
 ΑΧΤΣΙΟΓΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΛΑΣΗΣ Κ. , σελ.   
 ΒΟΡΙΔΗΣ Μ. , σελ.   
 ΒΟΡΥΛΛΑΣ Α. , σελ.   
 ΒΡΕΤΤΟΣ Ν. , σελ.   
 ΓΑΒΡΗΛΟΣ Γ. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΓΙΑΤΣΙΟΣ Ι. , σελ.   
 ΓΚΙΚΑΣ Σ. , σελ.   
 ΓΡΑΜΜΕΝΟΣ Β. , σελ.   
 ΔΕΛΒΕΡΟΥΔΗΣ Κ. , σελ.   
 ΔΕΛΗΣ Ι. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΖΑΧΑΡΑΚΗ Σ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΖΑΝΗ Α. , σελ.   
 ΚΑΚΛΑΜΑΝΗΣ Ν. , σελ.   
 ΚΑΠΕΤΑΝΟΣ Χ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗΣ Κ. , σελ.   
 ΚΑΡΑΜΕΡΟΣ Γ. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΑΤΡΙΝΗΣ Μ. , σελ.   
 ΚΕΦΑΛΑ Γ. , σελ.   
 ΚΕΦΑΛΟΓΙΑΝΝΗ Ό. , σελ.   
 ΚΙΚΙΛΙΑΣ Β. , σελ.   
 ΚΟΝΤΗΣ Ι. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΟΥΡΟΥΠΑΚΗ Α. , σελ.   
 ΚΟΥΤΣΟΥΜΠΑΣ Δ. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΤΖΟΣ Δ. , σελ.   
 ΜΑΝΩΛΑΚΟΥ Δ. , σελ.   
 ΜΑΡΙΝΑΚΗΣ Π. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΕΝΔΩΝΗ Σ. , σελ.   
 ΜΕΤΑΞΑΣ Κ. , σελ.   
 ΜΙΧΑΗΛΙΔΟΥ Δ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΟΙΚΟΝΟΜΟΥ Β. , σελ.   
 ΟΙΚΟΝΟΜΟΥ Θ. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΙΕΡΡΑΚΑΚΗΣ Κ. , σελ.   
 ΠΟΥΛΟΥ Π. , σελ.   
 ΣΚΟΝΔΡΑ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΟΥΚΟΥΛΗ - ΒΙΛΙΑΛΗ Μ. , σελ.   
 ΣΠΥΡΙΔΑΚΗ Α. , σελ.   
 ΣΤΑΡΑΚΑ Χ. , σελ.   
 ΣΤΥΛΙΑΝΙΔΗΣ Χ. , σελ.   
 ΣΥΡΕΓΓΕΛΑ Μ. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΑΡΑΣ Κ. , σελ.   
 ΦΑΜΕΛΛΟΣ Σ. , σελ.   
 ΦΕΡΧΑΤ Ο. , σελ.   
 ΦΛΩΡΙΔΗΣ Γ. , σελ.   
 ΦΛΩΡΟΣ Κ. , σελ.   
 ΦΩΤΗΛΑΣ Ι. , σελ.   
 ΦΩΤΙΟΥ Θ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΥΣΟΧΟΪΔΗΣ Μ. , σελ.   
 ΨΥΧΟΓΙΟΣ Γ. , σελ.   
  
Β. Επί διαδικαστικού θέματος:  
 ΑΝΑΓΝΩΣΤΟΠΟΥΛΟΥ Α. , σελ.   
 ΒΙΛΙΑΡΔΟΣ Β. , σελ.   
 ΒΡΕΤΤΟΣ Ν. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΙΑΔΗΣ Σ. , σελ.   
 ΘΕΟΧΑΡΗΣ Θ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΛΑΦΑΤΗΣ Σ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΡΙΝΑΚΗΣ Π. , σελ.   
 ΜΠΟΥΡΑΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΦΛΩΡΟΣ Κ. , σελ.   
 ΦΩΤΗΛΑΣ Ι. , σελ.   
 ΧΡΥΣΟΧΟΪΔΗΣ Μ. , σελ.   
  
Γ. Επί προσωπικού θέματος:  
 ΜΑΝΤΖΟΣ Δ. , σελ.   
  
Δ. ΠΑΡΕΜΒΑΣΕΙΣ:  
 ΚΑΛΑΦΑΤΗΣ Σ. , σελ.   
 ΛΑΖΑΡΙΔΗΣ Μ. , σελ.   
 ΜΑΜΟΥΛΑΚΗΣ Χ. , σελ.   
 ΜΠΙΑΓΚΗΣ Δ. , σελ.   
 ΠΟΛΑΚΗΣ Π. , σελ.   
 ΤΖΑΚΡΗ Θ. , σελ.   
 ΧΑΤΖΗΔΑΚΗΣ Δ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΔ΄

Τετάρτη 27 Μαρτίου 2024

Αθήνα, σήμερα στις 27 Μαρτίου 2024, ημέρα Τετάρτη και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συνέχιση της συζήτησης επί της προτάσεως δυσπιστίας κατά της Κυβέρνησης που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης, «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος, «ΝΕΑ ΑΡΙΣΤΕΡΑ» κ. Αλέξης Χαρίτσης, «ΠΛΕΥΣΗ ΕΛΕΥΘΕΡΙΑΣ» κ. Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής.

Κυρίες και κύριοι συνάδελφοι, θα συνεχίσουμε με τον κατάλογο των ομιλητών.

Τον λόγο έχει ο κ. Φίλιππος Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ζούμε στην εποχή των αντιθέσεων και των αντιφάσεων και εξηγούμαι. Από τη μία έχουμε τα κόμματα της Αντιπολίτευσης, τα οποία και κατέθεσαν στην εξεταστική επιτροπή για το δυστύχημα των Τεμπών χωριστά πορίσματα -άρα προφανώς, κυρίες και κύριοι συνάδελφοι, τα κόμματα της Αντιπολίτευσης έχει το καθένα τη δική του αλήθεια- αλλά από την άλλη ομονοούν όλα για αυτή την πρόταση δυσπιστίας.

Η Αντιπολίτευση, δυστυχώς, επιλέγει να εκμεταλλευτεί την περίσταση για να αποκομίσει μικροκομματικό όφελος. Δεν ενδιαφέρονται, προφανώς, για το κράτος δικαίου, καθώς πετάνε λάσπη στον ανεμιστήρα και μιλάνε, δήθεν, για συγκάλυψη. Προφανώς, έτσι, ακούγεται ωραίο! Και δυστυχώς, κάνοντας πολιτικό παιχνίδι στις πλάτες πονεμένων ανθρώπων, προσπαθούν να κερδίσουν πολιτικά οφέλη.

Σήμερα, όμως, η συνολική αμφισβήτηση της δημοκρατίας γίνεται με στόχο να οδηγήσουν τη χώρα σε έναν φαύλο κύκλο, με τον οποίο μας θυμίζουν μέρες του 2012 και του 2015. Προφανώς, αυτός είναι ο μόνος τρόπος για να επιβιώσουν και να δημιουργήσουν ένα κλίμα παρακμής, το οποίο θεωρείται δικός τους προνομιακός χώρος και το πιστεύουν. Ο λόγος είναι ένας και προφανής. Μόνο μέσα σε ένα πεδίο λάσπης και βούρκου από φωνασκίες, γελοιότητες, εξωφρενικές λαϊκίστικες καταγγελίες αλλά και ψεύδη μπορεί να αντιμετωπίσει την ανεπάρκειά της συνολικά η Αντιπολίτευση.

Η δημοκρατία, όμως, κυρίες και κύριοι συνάδελφοι, έχει θεσμούς, τους οποίους έσωσε η χώρα από τους υπονομευτές της και αυτοί επανέρχονται ηττημένοι να το ξαναπροσπαθήσουν. Άλλωστε, δεν είναι η πρώτη φορά που στοχοποιείται το πολίτευμα. Στον 21ο αιώνα στη χώρα μας, η δικαιοσύνη δεν πρέπει να απονέμεται με βάση την επιθυμία της χειραγωγούμενης κοινής γνώμης, αλλά με βάση το Σύνταγμα, τους νόμους και προφανώς, την κρίση των δικαστών. Στις δημοκρατίες, κυρίες και κύριοι συνάδελφοι, η δικαιοσύνη αποδίδεται με βάση τα δεδομένα, αλλά και τη λογική και όχι με βάση το συναίσθημα και τις υποθέσεις, τα αν και τα όταν αλλά και τα εφόσον.

Για πρώτη φορά, λοιπόν, στην ιστορία της Μεταπολίτευσης Αρχηγός κόμματος Αντιπολίτευσης αμφισβητεί το πολίτευμα της χώρας και τους δημοκρατικούς θεσμούς. Ακούστε. Αυτούς, ακριβώς, που η κυβέρνηση Τσίπρα -παρά τη φιλότιμη τότε και επίπονη προσπάθεια της- δεν κατάφερε να υπονομεύσει. Και όχι μόνο δεν τα κατάφερε, αλλά συνετρίβη από τους θεσμούς και από τη δημοκρατία. Η αναφορά, άλλωστε, του πρώην Πρωθυπουργού Αλέξη Τσίπρα για ατυχείς χειρισμούς στις ποινικές διώξεις πολιτικών αντιπάλων, πρώην Πρωθυπουργών, αλλά και Υπουργών, αποτελεί κατ’ ουσίαν ανάληψη ευθύνης μιας θεσμικής δικαστικής και πολιτικής σκευωρίας.

Κάποια στιγμή πρέπει, κυρίες και κύριοι συνάδελφοι, ως κοινωνία να σταματήσουμε να δεχόμαστε την υποκρισία ως κυρίαρχη πρακτική στην πολιτική αλλά και στην κοινωνική ζωή της χώρας. Στόχος μας η ενίσχυση των θεσμών του κράτους δικαίου που τόσο ανάγκη έχει η πατρίδα μας, προκειμένου να επιτύχει τη δική της πολύτιμη πολιτική, αλλά και θεσμική ανασυγκρότηση.

Στη συνολική προσπάθεια αλλοίωσης της συνολικής πραγματικότητας, αλλά και επιστροφής της χώρας στην τοξικότητα και στην αθλιότητα περασμένων περιόδων, εμείς απαντάμε με επιμονή στην αλήθεια και πάντα με σεβασμό, αλλά και με ενσυναίσθηση που επιβάλλεται και στη συγκεκριμένη περίπτωση.

Δυστυχώς, οι λέξεις δημοκρατία, δικαιοσύνη, δεδομένα, λογική, δεν λένε απολύτως τίποτα στην Αντιπολίτευση. Έχουν μάθει, βλέπετε, να εκμεταλλεύονται τον ανθρώπινο πόνο όπου τον βρουν και ακόμα και όταν είναι εκείνοι που τον έχουν προκαλέσει με την ανικανότητα και τις παραλείψεις τους, έρχονται και κάνουν τα πάντα για να τον φορτώσουν στους δικούς τους αντιπάλους.

Ο πολιτικός κομματισμός, ο οποίος φαίνεται αυτές τις ημέρες, διαστρέφει τη συνολική λογική σκέψη και αυτό είναι ένα σύνηθες ιδίωμα συνολικά της Αριστεράς. Η ιδιοτέλεια του κομματικού συμφέροντος υπερτερεί, προφανώς, της ανάγκης για την αναζήτηση της αλήθειας. Είναι απολύτως κρίσιμο, κυρίες και κύριοι συνάδελφοι, να μη χάσουν οι πολίτες την εμπιστοσύνη τους στη δικαιοσύνη και στους θεσμούς ως θεσμό και όχι ως έννοια. Είναι όρος διασφάλισης της κοινωνικής ειρήνης. Η χώρα μας είναι κράτος δικαίου με εδραιωμένους δημοκρατικούς θεσμούς.

Τώρα, ας σταθούμε σιωπηλοί ευλαβικά μπροστά σε όσους πρέπει να βιώσουν τον πόνο της όποιας απώλειας, αφήνοντάς τους να κάνουν -μακριά από την καπηλεία της πολιτικής- αυτό που εκείνοι ξέρουν να κάνουν. Μακριά από την καπηλεία της πολιτικής, της Αριστεράς, αλλά και του λαϊκισμού, τουλάχιστον έως ότου η λογική και τα δεδομένα προφανώς, οδηγήσουν σε συμπεράσματα και τους αποδώσουν τη δικαιοσύνη που εκείνοι αναζητούν.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Φόρτωμα.

Τον λόγο έχει η κ. Έλενα Ακρίτα.

**ΕΛΕΝΑ ΑΚΡΙΤΑ:** Ευχαριστώ πολύ, κύριε Πρόεδρε.

Καλημέρα σε όλους.

Ξέρετε κάτι; Εγώ είμαι καινούργια εδώ, είμαι μόλις λίγους μήνες και παρακολουθώ όλον αυτόν τον καιρό τον κ. Βορίδη και κυρίως, τη γλώσσα του σώματος του κ. Βορίδη, που είναι πάντα αραχτός, με έναν τρόπο πολύ χαλαρό. Μου θυμίζει τον αξέχαστο Χάρρυ Κλυνν, που έλεγε: «Εμείς τα χτίσαμε αυτά τα μαγαζά», με τη διαφορά ότι η Βουλή δεν ανήκει σε αυτά τα «μαγαζά». Είναι πάντα έτσι και έχει ένα σαρδόνιο χαμόγελο, ένα ειρωνικό ύφος απέναντι σε όλους. Βέβαια, δεν το είχε, όταν έγινε η ισότητα στο γάμο. Τότε εφάρμοσε την τακτική του «στρίβειν διά του αρραβώνος». Την άλλη ημέρα, όμως, με την ίδια έπαρση, με την ίδια αλαζονεία εμφανίστηκε εδώ.

Ξέρετε, καμμιά φορά πιστεύω ότι αυτοί οι άνθρωποι, όταν πηγαίνουν το βράδυ σπίτι τους, γελάνε μαζί μας, σαν να λένε «τους κοροϊδέψαμε και σήμερα, τα καταφέραμε και σήμερα, 41%».

Δεν εξηγείται διαφορετικά η περίπτωση, για παράδειγμα, της κ. Άννας-Μισέλ Ασημακοπούλου, η οποία μας είπε ότι μάζευε καρτούλες. Πέντε χρόνια μάζευε καρτούλες, λες και είμαστε στη δεκαετία του ’90! Η «carte visite», που λέγαμε κάποτε. Βεβαίως, βγήκε και τα ομολόγησε όλα και τα παραδέχτηκε όλα.

Από την άλλη μεριά, έχουμε έναν Καραμανλή, τον Κώστα Καραμανλή του Αχιλλέως -βεβαίως, βεβαίως!-, ο οποίος με περισσή αλαζονεία μάς είπε: «Μα, εγώ παραιτήθηκα». Παραιτήθηκε και μισή ώρα αργότερα τον έβαλε ο Μητσοτάκης στα ψηφοδέλτια, τον έβαλε πάλι πίσω. Αυτή ήταν η παραίτηση! Το λένε και το καμαρώνουν και η κ. Ασημακοπούλου και ο κ. Καραμανλής, που λέει: «Εγώ παραιτήθηκα». Και εγώ αναρωτιέμαι: Δεν καταλαβαίνουν πόσο υποτιμητικό είναι αυτό για τον Πρωθυπουργό τους; Δεν καταλαβαίνουν πόσο ντροπιαστικό είναι αυτό, να δίνουν την εικόνα ότι ο κ. Μητσοτάκης κατά κάποιο τρόπο, θα λέγαμε, μαλθακά, ήρεμα, υποτακτικά, περιμένει μετά από τέτοια σκάνδαλα ολκής να παραιτηθεί, εάν θέλει, ο Υπουργός του, ο Ευρωβουλευτής του ή ο οποιοσδήποτε; Δηλαδή, εάν δεν είχαν παραιτηθεί, τι θα γινόταν; Δεν θα τους έδιωχνε; Πραγματικά, τόσο απλά πράγματα αναρωτιέμαι και νομίζω ότι τα αναρωτιόμαστε και όλοι.

Δεν είναι τυχαίο ότι ο κ. Φλωρίδης είπε τότε ότι: «Εγώ, στη θέση του Καραμανλή, θα είχα παραιτηθεί». Δεν είναι τυχαίο ότι ένας από τους ανθρώπους, που σε προσωπικό επίπεδο εκτιμώ ιδιαίτερα, ο Γιώργος Σταμάτης, ο Βουλευτής της Νέας Δημοκρατίας, είπε: «Εγώ θα αυτοκτονούσα, εάν ήμουν στη θέση του Καραμανλή». Όμως, δεν ήταν στη θέση του Καραμανλή. Ήταν ο Καραμανλής στη θέση του Καραμανλή.

Εδώ φτάσατε να μιλάτε για οικονομικά συμφέροντα που σας έκαναν πόλεμο. Μου γίνατε πασιονάριοι, μου γίνατε κάτι το ασύλληπτο. Ποιοι; Εσείς. Για ποια; Για τα οικονομικά συμφέροντα, τα οποία σας αγκάλιασαν, σας αγάπησαν, δωροδοκήθηκαν από εσάς, από τη λίστα Πέτσα, που έκαναν ό,τι μπορούν για να καλύπτουν τα λάθη και τις αδυναμίες σας.

Και ξέρετε κάτι; Επειδή μιλάμε για την ενημέρωση 107, η ενημέρωση 107 προκύπτει και από εκεί. Ο διευθυντής της εφημερίδας «ΤΟ ΒΗΜΑ», ο Αντώνης Καρακούσης, βγήκε εχθές -και επιτρέψτε μου τη λαϊκή έκφραση- «καρφώθηκε» από μόνος του.

Τι είπε, λοιπόν, ο κ. Καρακούσης; Είπε: Μα, δεν ντρέπονται οι Υπουργοί, επειδή γράψαμε κάτι για αυτούς; Πέντε χρόνια -το λέω με δικά μου λόγια- τους αγκαλιάσαμε, τους προστατέψαμε, πέντε χρόνια τους είχαμε κορώνα στο κεφάλι μας και τώρα επειδή έγινε αυτό, μας βρίζουν για μεγάλα συμφέροντα; Και μας λένε ποιοι για μεγάλα συμφέροντα; Ο κ. Βορίδης, που τον Νίκο Ανδρουλάκη, τον Πρόεδρο του ΠΑΣΟΚ, τον κατηγόρησε για αυτό το θέμα ακριβώς, ότι είναι τα μεγάλα συμφέροντα και ότι εξυπηρετεί μιντιακά συμφέροντα. Ξέρετε πόσες φωτογραφίες έχει με τον κ. Βαγγέλη Μαρινάκη να τα λένε, να τα πίνουν; Μέχρι εκεί είναι καλά.

Ξέρετε, νομίζω πραγματικά ότι τώρα το 107 είναι λίγο. Όμως, ακόμα πιο σοβαρό είναι το γεγονός πως είναι η πρώτη φορά μέσα σε σαράντα πέντε ολόκληρα χρόνια, που ελληνική κυβέρνηση καταδικάζεται από το Ευρωπαϊκό Κοινοβούλιο και μάλιστα, για πλήγματα στις δημοκρατικές ελευθερίες και το κράτος δικαίου. Σαράντα πέντε χρόνια! Πότε ξαναζήσαμε τέτοια ντροπή; Τέτοιο όνειδος ποτέ το ξαναζήσαμε; Τι θα έλεγαν οι «παπαγάλοι» σας, εάν αυτό είχε συμβεί την περίοδο 2015-2019 στον ΣΥΡΙΖΑ; Θα είχαν σκαρφαλώσει στα δέντρα του Συντάγματος και θα έκαναν live από εκεί στον «ΣΚΑΪ» και στα άλλα κανάλια.

Εδώ, λοιπόν, τώρα είστε κατηγορούμενοι. Δεν το έχετε καταλάβει ακόμη, γι’ αυτό χαμογελάτε σαρδόνια. Εδώ ήρθατε να απολογηθείτε, εδώ ήρθατε να λογοδοτήσετε. Δεν έχει σημασία, που την Πέμπτη τα μεσάνυχτα θα καταψηφίσετε την πρόταση δυσπιστίας. Τώρα εδώ είστε απολογούμενοι, τώρα εδώ είστε κατηγορούμενοι. Έχουμε μπροστά μας μια ανοιχτή, μια χαίνουσα εθνική πληγή, έναν εθνικό θυμό, έναν εθνικό λυγμό, που μας συγκλονίζει και μας φέρνει δάκρυα στα μάτια. Βουρκώνουμε και δεν βουρκώνουμε μόνο εμείς, βουρκώνει και το 41% σας, που το έχετε θεωρήσει δεδομένο.

Διαχειριστήκατε όλη αυτή την υπόθεση με αναίδεια, με αμετροέπεια, με παχυδερμισμό. Κοιτάξατε να κουκουλώσετε, κοιτάξατε να τα βολέψετε, κοιτάξατε να «μπαλώσετε» ένα έγκλημα έτσι κυνικά όπως το κάνατε πάντα. Έτσι κυνικά, ενώ το αίμα ήταν ζεστό, αυτό που σας ενδιέφερε εσάς ήταν να πέσει η ευθύνη μόνο στο ανθρώπινο λάθος.

Και πείτε μου κάτι για το ανθρώπινο λάθος. Τα συστήματα ασφαλείας δεν είναι ακριβώς για να προλαμβάνονται τα ανθρώπινα λάθη, όπως στην αεροπλοΐα, όπως στη δασοπυρόσβεση, όπως στα ιατρικά λάθη; Γι’ αυτό, λοιπόν, δεν υπάρχουν τα συστήματα ασφαλείας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Ξέρετε, μαζεύτηκαν, πολλά και δυστυχώς, όλο και λιγότεροι θα είναι περήφανοι για την Κυβέρνησή σας και το κράτος σας, το κράτος των υποκλοπών, το κράτος των κλεμμένων e-mails, το κράτος που -και με αυτό θα κλείσω, κύριε Πρόεδρε- επιβάλλει σε μανάδες, όπως η Μαρία Καρυστιανού, όπως η Μάγδα Φύσσα, πώς θα θρηνήσουν τα παιδιά τους. Να είστε βουβοί, λένε τα τρολ της Δεξιάς, να θρηνείτε με αξιοπρέπεια, να πάτε στην εκκλησία, να μη φωνάζετε, να μην οργίζεστε, να μη διεκδικείτε τίποτα. Να είστε βουβές και αξιοπρεπείς, όπως εννοούν την αξιοπρέπεια αυτά τα άθλια υποκείμενα, αυτά τα άθλια τρολ.

Ξέρετε, θα λογοδοτήσετε. Σας το είπα και πριν. Δεν θα λογοδοτήσετε τώρα, δε θα λογοδοτήσετε σήμερα, αλλά είμαστε ακόμη στην αρχή. Και εάν νομίζετε ότι το 41% είναι συμπαγές, είναι μασίφ, με αυτό το πλευρό να κοιμάστε. Δεν σας τα είπαν καλά. Θα νομίσετε ότι κερδίσατε την Πέμπτη τα μεσάνυχτα που θα ψηφίσουμε, αλλά δεν κερδίσατε και ξέρετε γιατί; Γιατί αυτή είναι μόνον η αρχή.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Ακρίτα.

Θα δώσω τώρα τον λόγο στον Υφυπουργό Κλιματικής Κρίσης και Πολιτικής Προστασίας, στον κ. Τριαντόπουλο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, το τραγικό δυστύχημα στα Τέμπη, μία ανείπωτη τραγωδία, είναι κάτι που με έχει σημαδέψει, όπως όλους μας.

Πρόκειται για ένα ειλικρινές συναίσθημα απέναντι σε ένα γεγονός που μας έκανε όλους να νιώσουμε πως βρεθήκαμε μπροστά σε μία από τις μεγαλύτερες τραγωδίες της σύγχρονης ιστορίας της πατρίδας μας, που μας έφερε, ανθρώπινα, αντιμέτωπους με μία από τις πιο δύσκολες στιγμές μας και περισσότερο για όσους βρεθήκαμε εκεί.

Οι περισσότεροι από εσάς, κυρίες και κύριοι της Αντιπολίτευσης, όχι μόνο δεν έχετε εικόνα από αυτές τις δύσκολες στιγμές, αλλά δεν έχετε καν αίσθηση, δεν έχετε καν αμυδρή αίσθηση από τις εικόνες αυτές. Είναι στιγμές, είναι εικόνες, είναι αισθήσεις που δεν φεύγουν από το μυαλό σου. Κάθε μου αναφορά με μεταφέρει εκεί. Γι’ αυτό και κάθε μου αναφορά γίνεται με απόλυτο σεβασμό στα θύματα, στους συγγενείς, στους οικείους, στην ίδια την κοινωνία.

Χωρίς αμφιβολία δεν μπορούμε στο ελάχιστο να νιώσουμε τον ατελείωτο πόνο, τον πόνο των γονιών, των συγγενών, τον πόνο των οικείων, πόνο που εκφράζεται και με θυμό και, φυσικά, με εύλογα ερωτήματα τα οποία θέλουν απαντήσεις και, φυσικά, δικαιοσύνη. Απέναντι σε αυτόν τον πόνο στεκόμαστε και πρέπει όλοι να στεκόμαστε με σεμνότητα, ταπεινότητα και σκυμμένο κεφάλι, όχι, όμως, και απέναντι σε όσους τρίτους εργαλειοποιούν αυτό το τραγικό δυστύχημα για πολιτικά οφέλη, όχι όμως και απέναντι στην παραπλάνηση, στο ψέμα, στα αναπόδεικτα σενάρια και στη λάσπη με πολιτικό πρόσημο.

Κυρίες και κύριοι συνάδελφοι, με την πρόταση δυσπιστίας προς την Κυβέρνηση κορυφώνεται κοινοβουλευτικά μία διευρυμένη προσπάθεια πολιτικής εκμετάλλευσης μιας τραγωδίας, προσπάθεια πολιτικής εκμετάλλευσης χωρίς ίχνος μέτρου και ορίων, μια μεθοδευμένη προσπάθεια, με στόχο την Κυβέρνηση, με στόχο τον κλονισμό της ομαλής πορείας που ακολουθεί η πατρίδα μας.

Προσπαθήσατε να κτίσετε ένα αφήγημα περί συγκάλυψης, όταν όλα είναι στη δικαιοσύνη, όταν όλα προχωρούν με χρόνους που απέχουν παρασάγγας από το παρελθόν σας, όταν μέλημα όλων μας είναι να πέσει άπλετο φως για όλα και για όλους. Το δικό σας μέλημα, όμως, είναι η συνωμοσιολογία, η αβάσιμη σεναριολογία, τα fake news, τα ψέματα για να στοχεύσετε προς την Κυβέρνηση.

Κυρίες και κύριοι συνάδελφοι, σε αυτή την τακτική οφείλουμε να προτάξουμε την αλήθεια και τη λογική. Και θα μου επιτρέψετε να αναφερθώ σε όσα με αφορούν προσωπικά. Σε όσους βιάστηκαν να πουν ότι κρύβομαι από σκοπιμότητα διότι, προφανώς, δεν με γνωρίζουν, θέλω να πω ότι εξαρχής αποτέλεσε προσωπική μου επιλογή να απαντώ θεσμικά. Όσες φορές χρειάστηκε, απάντησα μέσα από την Αίθουσα της Βουλής, τις διαδικασίες της οποίας σέβομαι και τιμώ και έχω πολύ συνειδητά επιλέξει να μην τροφοδοτώ συνεχώς την ατελείωτη παραφιλολογία, την αβάσιμη σεναριολογία κάποιων που εργαλειοποιούν τον πόνο. Η προσωπική μου στάση ζωής και η ηθική μου δεν το επιτρέπουν. Έχω επιλέξει να ξεκαθαρίζω τα πράγματα με τοποθετήσεις μου μέσα σε αυτή την Αίθουσα. Το έκανα άλλες δύο φορές, το κάνω και τώρα και πάντα είμαι ξεκάθαρος και ειλικρινής.

Οι ισχυρισμοί που αναφέρονται για τη διαμόρφωση του χώρου δεν έχουν σχέση με την πραγματικότητα. Είναι ισχυρισμοί αντικρουόμενοι, που ακόμα και όσοι τρίτοι, πολιτικοί και συνάδελφοι, τους ξεστομίζουν, αυτοαναιρούνται μεταξύ τους. Είναι ισχυρισμοί αβάσιμοι που ακόμα και τρίτοι, πολιτικοί και συνάδελφοι, που τους επικαλούνται, δεν μπορούν να γεμίσουν με λέξεις ούτε μία μικρή πρόταση, πέραν της πολιτικής τους στόχευσης. Απέναντι σε αυτούς τους ισχυρισμούς η αλήθεια.

Οι ενέργειες, λοιπόν, καθορίστηκαν βάσει του ειδικού σχεδίου ανθρώπινων απωλειών από τους αρμόδιους επιχειρησιακούς παράγοντες. Οι λεπτομέρειες έχουν απαντηθεί από αυτούς που είχαν την υπηρεσιακή ευθύνη στο πεδίο, ώστε να προχωρήσουν οι έρευνες, να εντοπιστούν τα θύματα και να γίνουν όλες οι προβλεπόμενες ενέργειες. Ήταν εκεί υπό τον αρμόδιο εισαγγελέα η Αστυνομία, η Πυροσβεστική, οι διασώστες, οι εταιρείες και οι οργανισμοί του σιδηροδρόμου και όλοι οι αρμόδιοι που προβλέπεται να επιχειρούν στο πεδίο, οι επιχειρησιακοί -για να ανταποκριθούν στη συγκλονιστική αγωνία των συγγενών, αγωνία και τους ανθρώπους τους που αναζητούσαν μέσα σε αυτή την τραγωδία- και επιχειρούσαν όσοι προβλέπεται, για να απαντήσουν όσο πιο γρήγορα γίνεται σε αυτή τη συγκλονιστική τραγωδία.

Κυρίες και κύριοι συνάδελφοι, κάποιοι διακινείτε ή αναπαράγετε διάφορα σενάρια, σενάρια που απέχουν από την πραγματικότητα. Ναι, βρέθηκα στη Λάρισα λίγες ημέρες μετά από το τραγικό δυστύχημα ως Υφυπουργός στον Πρωθυπουργό με αρμοδιότητα την κρατική αρωγή. Βρέθηκα για τον συντονισμό της κρατικής βοήθειας και της στήριξης προς τις οικογένειες των θυμάτων. Μπορείτε απλά να αναζητήσετε τις ενημερώσεις και τα δημοσιεύματα εκείνων των ημερών. Καταθέτω ένα ενδεικτικό στα Πρακτικά.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Χρήστος Τριαντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βρέθηκα εκεί ως μέλος κυβερνητικού κλιμακίου με άλλους αρμόδιους γενικούς γραμματείς, σε συνεργασία με άλλους Υπουργούς και Υφυπουργούς και επισκεπτόμουν τη Λάρισα τις επόμενες λίγες ημέρες για τον συντονισμό της κρατικής βοήθειας.

Ασχοληθήκαμε με διάφορα διαχειριστικά ζητήματα εκείνων των τραγικών ημερών, όπως, μεταξύ άλλων, ήταν η φιλοξενία των οικογενειών, η συνεργασία αυτών με δομές και υπηρεσίες, η υποστήριξη από ειδικούς, η παρακολούθηση της εξέλιξης των διασταυρώσεων και των αναγνωρίσεων, η συνεργασία στις δύσκολες διαδικασίες που ακολούθησαν, τις αναγνωρίσεις των θυμάτων και άλλα αντίστοιχα δύσκολα ζητήματα, ζητήματα πρωτόγνωρα για μένα που -παρά το γεγονός ότι ήμουν συγκλονισμένος, μιας και πρώτη φορά βρέθηκα μπροστά σε μια τέτοια τραγωδία- έπρεπε με ψυχραιμία να τα διαχειριστούμε. Ασχοληθήκαμε από τον συντονισμό τέτοιων ζητημάτων μέχρι και τη σχηματοποίηση των μέτρων για τη στήριξη των συγγενών των θυμάτων και των τραυματιών, μέτρα που ανακοινώθηκαν λίγες ημέρες μετά με τη συνεργασία όλων των εμπλεκόμενων Υπουργείων, περιλαμβάνοντας και ειδική γραμμή αρωγής. Καταθέτω τα μέτρα στα Πρακτικά.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Χρήστος Τριαντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρόκειται για μέτρα που θεσμοθετήθηκαν την περίοδο που ακολούθησε με τον ν.5039/2023 και ακολούθησαν και άλλες αντίστοιχες παρεμβάσεις μας, όπως για τις οικογένειες των αδικοχαμένων νεαρών παιδιών στον σεισμό της Σάμου με τον ν.5043/2023, καθώς και άλλων περιπτώσεων στο πλαίσιο της αρωγής του κράτους. Αυτό ήταν και είναι το χαρτοφυλάκιό μου, η κρατική αρωγή, η κρατική βοήθεια, η βοήθεια και η στήριξη όταν προκύψει ανάγκη και τότε και τώρα. Και τότε και τώρα άλλο η κρατική αρωγή, άλλο η πολιτική προστασία.

Η πολιτική μου παρουσία, λοιπόν, εκεί είχε ως στόχο να συντονίσω την κρατική βοήθεια και επίσης, να ενημερώνω, όποτε χρειάστηκε, την κοινή γνώμη για την εξέλιξη της συλλογικής αυτής προσπάθειας, όπως και έγινε, με συνεντεύξεις και δηλώσεις μου εκείνες τις ημέρες, να παρέχω στοιχεία και να ενημερώνω την κοινή γνώμη για βασικά δεδομένα μέσα από την παρακολούθηση της δύσκολης προσπάθειας των αρμοδίων και να βοηθώ όποιον, όπου και όποτε χρειάστηκε σε αυτή την πρωτόγνωρη κατάσταση, σε αυτή τη δύσκολη προσπάθεια όλων, που ξεπέρασαν τους εαυτούς τους για να ανταποκριθούν στη μεγάλη αγωνία των συγγενών, που αναζητούσαν εναγωνίως τους δικούς τους ανθρώπους. Τίποτα λιγότερο, τίποτα περισσότερο.

Και θέλω να υπογραμμίσω ξανά, όπως έκανα και πριν από λίγες ημέρες, ότι δεν υπήρχαν εντολές, υπήρχαν πρωτόκολλα και προβλεπόμενες διαδικασίες. Δεν συμμετείχα στις συνεδριάσεις του συντονιστικού, του ΣΟΚ. Το γνωρίζετε, κύριοι συνάδελφοι, αλλά δεν το αναφέρετε. Δεν βλέπω να αναπαράγονται οι ξεκάθαρες τοποθετήσεις των εμπλεκομένων. Δεν αναφέρομαι στην εξώδικη απάντηση του πρώην περιφερειάρχη. Το γνωρίζετε και αυτό, κύριοι συνάδελφοι, αλλά ούτε αυτό το αναφέρετε. Και εδώ δεν βλέπω να αναπαράγεται το έγγραφο του πρώην περιφερειάρχη. Υπάρχει σε κάποιο έγγραφο αναφορά στο όνομά μου ή οπουδήποτε αλλού; Όχι. Και αυτό το γνωρίζετε. Τα παραβλέπετε όλα αυτά μπροστά στην πολιτική σας σκοπιμότητα. Διαμορφώνετε και αναπαράγετε fake news. To κάνετε στα σενάρια της διαμόρφωσης του χώρου, το κάνετε και στα σενάρια για τα ηχητικά στοιχεία που επικαλείστε στην πρόταση δυσπιστίας. Είναι πάγια και σταθερή η τακτική σας.

Κυρίες και κύριοι συνάδελφοι, που διακινείτε ή αναπαράγετε αυτά τα σενάρια, δεν μπορώ να επιβεβαιώσω την υποτιθέμενη αλήθεια σας. Θέλω, όμως, να σας διαβεβαιώσω για το εξής: Η αναζήτηση της αποκαλούμενης αλήθειας μέσα από σενάρια, συνωμοσίες και μη στοιχειοθετημένες εικασίες που στον βωμό του πρόσκαιρου πολιτικού οφέλους μετατρέπονται σε επικοινωνιακές βεβαιότητες, δεν συνιστούν σεβασμό απέναντι στο μέγεθος της τραγωδίας. Δεν συνιστούν σεβασμό απέναντι στη λογική και στην αλήθεια. Δεν συνιστούν σεβασμό απέναντι στους ίδιους τους συγγενείς των θυμάτων. Δεν συνιστούν σεβασμό απέναντι στην ίδια τη δικαιοσύνη και φυσικά, δεν συνιστούν σεβασμό απέναντι στους θεσμούς και στη δημοκρατία μας.

Κυρίες και κύριοι συνάδελφοι, θα μου επιτρέψετε μια προσωπική αναφορά. Η εμπλοκή μου με την πολιτική ξεκίνησε πριν από πέντε χρόνια και ξεκίνησε με γνώμονα να εργαστώ για την κοινωνία, για τα παιδιά μου, για τα παιδιά μας, ώστε τα παιδιά μου και τα παιδιά μας να μεγαλώσουν σε μια όλο και καλύτερη πατρίδα.

Θεωρώ πως έχουμε συμβάλει προς αυτή την κατεύθυνση με τη μεταρρύθμιση του πλαισίου της κρατικής αρωγής. Έχουμε καταφέρει να δημιουργήσουμε ένα πλαίσιο αρωγής του κράτους, που στήριξε σε δύσκολες στιγμές πολλές δεκάδες χιλιάδες συμπατριωτών μας, όσο πιο γρήγορα γινόταν, και το εξελίσσουμε συνεχώς και δουλεύουμε συνεχώς χωρίς σταματημό και πάντα δίπλα σε κάθε πολίτη.

Για μένα η πολιτική -για να γνωριζόμαστε σε αυτήν την Αίθουσα- δεν είναι επάγγελμα. Για μένα η καρέκλα δεν είναι αυτοσκοπός. Για εσάς, που διακινείτε και αναπαράγετε αυτά τα σενάρια, η καρέκλα είναι ο στόχος. Για εσάς η ανυπόστατη κατηγορία, ανερυθρίαστα, αποτελεί απλώς ένα μέσο για να φτάσετε στην καρέκλα. Επιστρατεύετε ό,τι μπορείτε, χωρίς μέτρο, χωρίς ήθος, χωρίς όρια, αρκεί να φτάσετε σε αυτή. Αυτό κάνετε και τώρα, με ξεκάθαρη πολιτική στόχευση στο πρόσωπό μου, στη Νέα Δημοκρατία, στην Κυβέρνηση, στον ίδιο τον Πρωθυπουργό.

Κυρίες και κύριοι συνάδελφοι, παρ’ όλη την πολιτική στόχευση θα συνεχίσω να πορεύομαι με το ίδιο ήθος, τον ίδιο κώδικα αξιών, χωρίς, όμως, να ξεχάσω ποτέ τη στόχευση αυτή, με απόλυτο σεβασμό στους συγγενείς, που δεν θεωρώ πως κανείς μας μπορεί να νιώσει το δράμα τους, και όπως λέει και η μητέρα μου: «Έχουν τα δίκια όλου του κόσμου», με σεβασμό, όμως, και στη δικαιοσύνη που είναι εκείνη που θα ρίξει φως σε όλα, όπως το θέλουμε όλοι μας εδώ μέσα, με μέλημα -όπως υπογράμμισε ο Πρωθυπουργός- το «ποτέ ξανά» από σύνθημα να γίνει επιτέλους πραγματικότητα.

Αυτή η Κυβέρνηση, η Κυβέρνηση του Κυριάκου Μητσοτάκη, θα το κάνει πραγματικότητα και θα το κάνει για μια πατρίδα που θα γίνεται όλο και καλύτερη για τα παιδιά μας και για τις επόμενες γενιές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστούμε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, μια παρέμβαση για ερωτήσεις στον κύριο Υπουργό παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Καλαματιανέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, σας ακούσαμε να λέτε για την ανάγκη να υπάρξει φως σε όλες τις πτυχές αυτού του εγκλήματος και να αποδοθεί δικαιοσύνη. Φαντάζομαι δεν θα έχετε και πρόβλημα να απευθυνθείτε στη δικαιοσύνη και να αποδειχθεί ότι πράγματι έχετε όλα τα δίκια του κόσμου που είπατε προηγουμένως.

Θέλω να σας ρωτήσω όμως κάτι. Στις 7 Μαρτίου 2023 στον τηλεοπτικό σταθμό «ΣΚΑΪ» αναφέρατε- διαβάζω ακριβώς για να μην κάνω λάθος- τα εξής. «Το κομμάτι το επιχειρησιακό που τρέξαμε εκείνες τις ημέρες ήταν να προχωρήσει γρήγορα όλη η διαδικασία συλλογής και αποκατάστασης της περιοχής, ένα έργο που έτρεξε σε συνεργασία με όλους τους εμπλεκόμενους φορείς, με τις σιδηροδρομικές εταιρείες, με την περιφέρεια κυρίως, με την Πυροσβεστική, με την Αστυνομία αλλά και πάρα πολλούς ιδιώτες που ανακατεύτηκαν για να μπορέσει να αποκατασταθεί ο χώρος». Λίγες ημέρες μετά από το τραγικό δυστύχημα, μετά από το έγκλημα αυτό και τον θάνατο πενήντα επτά συμπολιτών μας. Επίσης στο κανάλι «TRT» αντίστοιχες δηλώσεις για αποκατάσταση του χώρου.

Θα θέλαμε, λοιπόν, αν μπορείτε να μας εξηγήσετε τι εννοούσατε «αποκατάσταση του χώρου», γιατί ο κ. Αγοραστός, σύμφωνα με καταγγελία που υπάρχει, σας είχε μπλέξει προσωπικά, ότι είχε λάβει εντολή από εσάς για να παρέμβει στον τόπο του εγκλήματος, που όπως γνωρίζετε η παραποίηση του τόπου του εγκλήματος είναι αυτοτελές αδίκημα.

Άρα, λοιπόν, θα θέλαμε, και σε αυτή τη διαδικασία που βρισκόμαστε, να μας εξηγήσετε σε ποια αποκατάσταση προβήκατε, γιατί υπάρχει και η καταγγελία ότι μεταφέρθηκαν τριακόσια κυβικά χώματος από τον τόπο του εγκλήματος, ενώ ακόμη υπήρχαν αγνοούμενοι, ψάχναμε τους νεκρούς, να δούμε τι συμβαίνει, και μετά από μήνες -καταγγέλλουν οι συγγενείς- ότι έβρισκαν στοιχεία των δικών τους ανθρώπων δίπλα στον χώρο εκεί. Τριακόσια κυβικά χώματος καταγγέλλεται ότι μεταφέρθηκαν, τριάντα φορτηγά από τον τόπο του εγκλήματος μέσα σε λίγες ημέρες από το τραγικό αυτό δυστύχημα.

Πραγματικά, λοιπόν, πιστεύουμε ότι θα πρέπει να χυθεί άπλετο φως και να υπάρξει δικαιοσύνη σε αυτό το τραγικό έγκλημα. Έχουμε ευθύνη να το κάνουμε αυτό ως πολιτικό σύστημα και, βεβαίως, θα θέλαμε και μια δήλωσή σας, αν θέλετε προσωπικά να πείτε αυτά που είπατε σήμερα εδώ και λέτε συνεχώς και στη δικαιοσύνη, γιατί αυτή είναι αρμόδια να κρίνει και να προχωρήσετε με καθαρό μέτωπο, να μην υπάρχει καμμία σκιά -το ευχόμαστε πραγματικά- για εσάς ή για οποιονδήποτε άλλον, αλλά αυτό θα το κρίνει η δικαιοσύνη. Αν θέλετε, λοιπόν, πραγματικά να λογοδοτήσετε στη δικαιοσύνη.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, παρακαλώ.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Νόμιζα ότι θα υπάρχει κι άλλος συνάδελφος που θα θέλει να τοποθετηθεί.

Κατ’ αρχάς χαίρομαι που αναφέρεστε στη δικαιοσύνη και δεν αντικαθιστάτε τη δικαιοσύνη. Είναι πάρα πολύ σημαντικό. Αναφερθήκατε σε κάποιες δηλώσεις μου και μάλλον δεν προσέξατε την ομιλία μου, όπου ήμουνα ξεκάθαρος και αναλυτικός και στο τι έγινε και στο τι ρόλο είχα εκεί. Από συνεντεύξεις και δηλώσεις που έδωσα δεκαπέντε λεπτών απομονώνετε δυο-τρεις λέξεις, όπως διαβάσατε, άντε τέσσερις-πέντε.

Όπως γνωρίζετε, όπως ανέφερα και πριν στην τοποθέτησή μου, ο ρόλος μου εκείνες τις ημέρες περιλάμβανε και την ενημέρωση της κοινής γνώμης για μια συλλογική προσπάθεια. Μετέφερα στοιχεία από τους αρμοδίους και τους εμπλεκόμενους επιχειρησιακούς φορείς, όπως έχω κάνει και σε άλλες αντίστοιχες περιπτώσεις. Μη συνεχίζετε, λοιπόν, να απομονώνετε δυο-τρεις λέξεις για να χτίζετε το αφήγημά σας, χωρίς κανένα στοιχείο που να με συνδέει. Υπάρχει κάποιο στοιχείο; Το ρώτησα και από του Βήματος. Υπάρχει κάποιο στοιχείο;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εσείς μιλήσατε για αποκατάσταση! Τι εννοούσατε;

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Μη με διακόπτετε, εγώ δεν σας διέκοψα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Σας ρωτάω συγκεκριμένα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Καλαματιανέ.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σε κάτι συγκεκριμένο σας απαντάω. Κάνετε μια κοπτοραπτική, η οποία τροφοδοτεί το αφήγημά σας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όχι κοπτοραπτική, τα λόγια σας διαβάζω.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Σας είπα τα στοιχεία που αναφέραμε σε όλες τις συνεντεύξεις -έχω πει κι άλλα ζητήματα στις συνεντεύξεις αυτές, τα οποία δεν αναφέρατε, μένετε σε δυο-τρεις λέξεις- είναι αυτά που είχαμε ενημέρωση από τους φορείς και τα μεταφέραμε για να ενημερώσουμε την κοινή γνώμη, όπως έχουμε κάνει και άλλες φορές.

Αναφερθήκατε εκ νέου, παρ’ όλο που αναλυτικά σημείωσα για όλα αυτά που περιλαμβάνονται σε όλες αυτές τις εικασίες κατά την τοποθέτησή μου, στη διαμόρφωση του χώρου. Θα το επαναλάβω, γιατί νομίζω ότι δεν έγινα σαφής. Όσον αφορά στο ζήτημα της διαμόρφωσης του χώρου έχουν δοθεί οι απαντήσεις. Οι αρμόδιοι που συμμετείχαν στο συντονιστικό, αποφάσισαν για τις παρεμβάσεις και τις διαμορφώσεις του χώρου. Συμμετείχα στο συντονιστικό; Όχι. Το γνωρίζετε, δεν το αναφέρετε.

Διαμόρφωσαν τον χώρο όπως οι ίδιοι έκριναν σύμφωνα με τα προβλεπόμενα και τις ανάγκες που υπήρχαν. Προχώρησαν σε ενέργειες για να μπορέσουν να ολοκληρώσουν το δύσκολο έργο τους, το πραγματικά δύσκολο επιχειρησιακό έργο τους. Εσείς δεν το πιστεύετε αυτό. Εσείς θεωρείτε ότι όλοι όσοι ήταν εκεί, όλοι οι επιχειρησιακοί δούλευαν όλη την ημέρα για να κρύψουν κάτι. Για να κρύψουν τι; Για να καλύψουν τι; Για να συγκαλύψουν τι; Τι ακριβώς;

Αυτό ακόμη δεν μας το έχετε εξηγήσει. Αυτό ακόμη δεν μας το έχετε αποκαλύψει. Δεν υπάρχει κάτι σίγουρο. Το μόνο σίγουρο είναι ότι δεν συμφωνείτε με τη λογική. Οπότε ας περιμένουμε όλοι τη δικαιοσύνη να ολοκληρώσει το έργο της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, για ένα λεπτό μόνο από τις παρεμβάσεις που δικαιούμαστε.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Καλαματιανέ, γνωρίζετε πολύ καλά ότι έχουμε τρεις παρεμβάσεις ανά συνεδρίαση.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Για ένα λεπτό μόνο, κύριε Πρόεδρε. Δεν μπορώ να μην απαντήσω στον κύριο Υπουργό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Είναι η δεύτερη παρέμβαση αυτή!

**ΠΡΟΕΔΡΕΥΩΝ (Ιωάννης Πλακιωτάκης):** Θα είναι η δεύτερη παρέμβαση.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ένα λεπτό από τη δεύτερη παρέμβαση ζητώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Για ένα λεπτό, ορίστε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, δεν μου απαντήσατε τι εννοούσατε ακριβώς. Είναι δηλώσεις, δεν είναι λέξεις. Είναι δήλωση ολόκληρη που κάνατε σε δύο κανάλια σχετικά με την έννοια της «αποκατάστασης». Και όταν λέτε ότι αποφάσισαν και έκαναν αυτά που έκαναν, ποιους εννοείτε; Τους επιχειρησιακούς; Ποιοι; Γιατί ο προϊστάμενος της Πυροσβεστικής έχει διαψεύσει εσάς σε προηγούμενες δηλώσεις σας και είπε ότι ποτέ δεν έδωσε εντολή για εκχωμάτωση του χώρου και μεταφορά τριακοσίων κυβικών που υπάρχει καταγγελία. Άρα ποιους εννοείτε όταν λέτε «ποιοι»;

Και όταν λέτε για δικαιοσύνη, εσείς είστε έτοιμος να πάτε κατευθείαν στη δικαιοσύνη; Το αποδέχεστε; Αυτές τις δύο ερωτήσεις, ούτε ένα λεπτό, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Το είπα και πριν, λέω και τώρα: Υπάρχει κάποιο στοιχείο; Υπάρχει κάποια αναφορά στο όνομά μου; Αναφερθήκατε στο συντονιστικό. Στο συντονιστικό γνωρίζετε ποιοι συμμετείχαν;

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εγώ δεν είπα συντονιστικό. Είπα «αποκατάσταση»!

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Μα εγώ δεν σας έχω διακόψει.

**ΠΡΟΕΔΡΕΥΩΝ (Ιωάννης Πλακιωτάκης):** Μην κάνετε διάλογο, σας παρακαλώ.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Μπορεί οι αλήθειες να μην ανταποκρίνονται στο αφήγημά σας, αλλά θα πρέπει να ακουστούν οι αλήθειες.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ποιο αφήγημα; Εσείς τα είπατε!

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δεν γίνεται να μην ακουστούν οι αλήθειες. Δεν γίνεται. Δεν μπορούν όλοι να ταιριάζουν με το αφήγημά σας. Στο συντονιστικό συμμετείχαν συγκεκριμένα, όπως προβλέπεται, επιχειρησιακά στελέχη, που αποφάσισαν για τη διαμόρφωση του χώρου. Κανείς, δεν προβλέπεται ούτε από διαδικασίες ούτε από πρωτόκολλα. Αυτό είναι έτσι. Δεν μπορούμε να το αλλάξουμε επειδή δεν εξυπηρετεί το αφήγημά σας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Για τη δικαιοσύνη θα πείτε;

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Ασημίνα Σκόνδρα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η αλήθεια είναι, κυρίες και κύριοι της Αντιπολίτευσης, ότι την πρώτη στιγμή που πληροφορήθηκα για την επικείμενη πρόταση δυσπιστίας δεν πίστεψα ότι πράγματι θα την καταθέσετε, και αυτό γιατί δεν έβλεπα πουθενά μια εμπεριστατωμένη αιτίαση και γιατί δεν φανταζόμουν ποτέ ότι θα υιοθετούσατε ετεροχρονισμένα και γνωστά στοιχεία ως δήθεν επίκαιρες αποκαλύψεις για να στοιχειοθετήσετε μια κορυφαία κοινοβουλευτική διαδικασία, καίγοντας παράλληλα ένα αναφαίρετο δικαίωμά σας.

Δεν πίστευα ποτέ ότι τόσο απροκάλυπτα θα γινόσασταν φορείς πιθανής εμπάθειας ή ετερόκλητων συμφερόντων. Διαψεύστηκα, όμως. Δεν θα μπορέσω ποτέ τελικά να συλλάβω το μέγεθος του πολιτικού σας κενού, της πολιτικής σας υποκρισίας και της κομματικής σας υποτέλειας.

Από την άλλη, όμως, είναι και μια καλή ευκαιρία να ακουστούν αλήθειες και να περιγραφεί η πραγματικότητα. Εγώ, κυρίες και κύριοι συνάδελφοι, δεν είμαι νομικός ούτε δικαστής. Δεν ήμουν μέλος της εξεταστικής επιτροπής ούτε έχω πρόσβαση στη δικογραφία. Έχω σχηματίσει, όμως, άποψη για το τραγικό δυστύχημα στα Τέμπη με βάση τα δεδομένα, τα γεγονότα, τις δημόσιες μαρτυρίες και πάντα με γνώμονα την κοινή λογική, που συνήθως είναι αλάνθαστη.

Το τελευταίο διάστημα χρησιμοποιείτε δύο συγκεκριμένες λέξεις για να δηλητηριάσετε τον δημόσιο διάλογο και να ποδηγετήσετε την κοινή γνώμη. Ακολουθείτε την μέθοδο της ψευδαίσθησης της αλήθειας, αυτό που κάνουν συνήθως οι ψεύτες, να επαναλαμβάνουν ένα ψέμα συνεχώς για να γίνει αλήθεια. Δηλαδή, ακολουθείτε τη βασική αρχή της προπαγάνδας, που κατά κύριο λόγο αποδίδεται στον ναζί Γιόζεφ Γκέμπελς.

Αναφέρομαι στις λέξεις «έγκλημα» και «συγκάλυψη», που φυσικά μόνο τυχαίες δεν είναι και τις χρησιμοποιείτε όλοι και παντού. Όταν λέμε ότι υπάρχει έγκλημα, σημαίνει ότι υπάρχει αυτουργός, θύτης, ποινική ευθύνη. Δεν μας λέτε, όμως, συγκεκριμένα ποιος είναι αυτός, ποιος σχεδίασε εκ προμελέτης, ποιος οργάνωσε και εκτέλεσε το έγκλημα.

Μιλάτε για συγκάλυψη. Τι είναι αυτό που έχει καλυφθεί; Ποιο συμβάν δεν είναι γνωστό στις αρχές και στη δικαιοσύνη; Ποια είναι η συγκάλυψη, ότι μπαζώθηκε, όπως λέτε, ο χώρος του δυστυχήματος, που άκουγα και τώρα προηγουμένως; Κατ’ αρχάς αυτό καθαυτό είναι παραπλανητικό. Διότι όποια παρέμβαση υπήρξε δεν έγινε περιμετρικά και σε όλον τον χώρο, αλλά μόνο στο σημείο που έπρεπε να πατήσουν οι γερανοί για να απομακρύνουν τα διαλυμένα βαγόνια και να απεγκλωβιστούν τραυματίες ή σοροί.

Αν πάλι υπήρχε κάποιο παράνομο υλικό, όπως ισχυρίζεστε, θα υπήρχε μόνο σε ένα συγκεκριμένο μέρος; Μόνο εκεί που έγινε η παρέμβαση; Ή θα διαχεόταν παντού και σε μεγάλη ακτίνα; Άρα αυτές οι δύο λέξεις καταρρίπτονται από τη λογική, που σας έλεγα προηγουμένως.

Κάτι ακόμα που επικαλείστε συχνά είναι το πόρισμα της Ευρωπαίας εισαγγελέως. Και εδώ παραποίηση για να προκαλέσετε σύγχυση και αποπροσανατολισμό στους πολίτες. Διότι η αρμοδιότητα της ευρωπαϊκής εισαγγελίας αφορά αποκλειστικά και μόνο στα οικονομικά συμφέροντα της Ευρωπαϊκής Ένωσης, που έχουν να κάνουν με την σύμβαση 717.

Θυμίζω ότι η συγκεκριμένη σύμβαση συνήφθη το 2014 από την κυβέρνηση Σαμαρά με προθεσμία εκτέλεσης τέσσερα χρόνια. Άρα, έπρεπε να παραδώσει ολόκληρο το έργο τηλεδιοίκησης ο ΣΥΡΙΖΑ το 2018. Όμως, δώσατε έξι παρατάσεις και το 2019 που ανέλαβε η κυβέρνηση Μητσοτάκη το έργο βρισκόταν στο 18%. Ο αρμόδιος Υπουργός τότε μπορούσε να κάνει δύο πράγματα ή να δώσει άλλη μια παράταση ώστε να ολοκληρωθεί το έργο ή να κηρύξει έκπτωτη την ανάδοχο εταιρεία και το έργο να σταματήσει αυτομάτως. Ο Κώστας Καραμανλής επέλεξε να δώσει μια παράταση ακόμα, με καταληκτική ημερομηνία ολοκλήρωσης του έργου τον Σεπτέμβριο του 2023, όπως και έγινε.

Κι εδώ ισχυρίζεστε το αντιφατικό και οξύμωρο, κατηγορείτε τον Υπουργό με βαρύτατους χαρακτηρισμούς, αλλά τελικά δεν μας λέτε γιατί. Γιατί έδωσε την παράταση και ολοκληρώθηκε το έργο; Αν δεν την έδινε και δεδομένου του δυστυχήματος, θα τον κατηγορούσατε πάλι γιατί δεν άφησε να ολοκληρωθεί το έργο.

Αν πάλι δεχθούμε αιτιώδη συνάφεια μεταξύ της σύμβασης 717 και του αδικήματος της ανθρωποκτονίας, τότε σύμφωνα πάντα με το σκεπτικό σας πρέπει να κλείσουμε φυλακή τους τότε αρμόδιους Υπουργούς του ΣΥΡΙΖΑ που δεν ολοκλήρωσαν το «112». Διότι σύμφωνα με τον εισαγγελέα αν υπήρχε το «112» δεν θα χάνονταν εκατόν δύο συνάνθρωποί μας στο Μάτι με εκείνον τον φρικτό τρόπο. Αλλά εκείνοι δεν είχαν πόνο, ήταν στη βάρδια σας.

Το ίδιο και για τον οδικό άξονα Πάτρα-Πύργο. Διότι αν είχε τελειώσει έγκαιρα, δεν θα χάνονταν δεκάδες άνθρωποι στην άσφαλτο.

Είστε τραγικοί και λυπάμαι που η αντιπολίτευση της χώρας μου σκέφτεται και λειτουργεί με τέτοιον τρόπο.

Κυρίες και κύριοι συνάδελφοι, όλοι γνωρίζουμε, ανεξάρτητα αν δεν το ομολογούμε όλοι, ότι και το έργο να είχε ολοκληρωθεί και όποιο άλλο έργο να είχε γίνει ακόμη τα συστήματα θα τα χειρίζονταν άνθρωποι και δυστυχώς, εκείνη τη θλιβερή νύχτα ο Γενικός Κανονισμός Κυκλοφορίας Σιδηροδρόμων, το «Ευαγγέλιο» όπως το χαρακτηρίζουν οι σιδηροδρομικοί, παραβιάστηκε επτά φορές μέσα σε λίγα λεπτά.

Ο ελληνικός σιδηρόδρομος με τις παθογένειές του επί δεκαετίες έχει πραγματοποιήσει εκατοντάδες χιλιάδες δρομολόγια χωρίς δυστυχήματα. Διότι, ακριβώς, εφαρμοζόταν ο κανονισμός αυτός, που κατ’ επανάληψη παραβιάστηκε εκείνο το μοιραίο βράδυ.

Προσπαθείτε, επίσης, να αποπροσανατολίσετε τους πολίτες σχετικά με την εξεταστική επιτροπή, ενώ ξέρετε καλά ότι η εξεταστική της Βουλής ούτε δικάζει ούτε απονείμει ποινές. Απλώς καταλήγει σε κάποια συμπεράσματα.

Ή το άλλο που ακούω συχνά περί ασυλίας. Η βουλευτική ασυλία πώς ακριβώς σχετίζεται με τις ευθύνες Υπουργών; Πρόκειται για δύο ανεξάρτητες έννοιες, για δύο ξεχωριστά και διαφορετικά πράγματα.

Όσο για τον νόμο περί ευθύνης Υπουργών, σας δόθηκε η δυνατότητα, κύριοι του ΣΥΡΙΖΑ, να αλλάξετε τη διάταξη, αλλά δεν το κάνατε. Αντίθετα, ο Κυριάκος Μητσοτάκης ήταν εκείνος που το ζητούσε από το 2006, όπως και η παραγραφή της ευθύνης των Υπουργών -μην κάνετε ότι το ξεχνάτε- από την Κυβέρνηση Μητσοτάκη άλλαξε και έπαψε να ισχύει.

Και καλό είναι να πούμε στους συμπολίτες μας ότι αυτή η συνταγματική διάταξη ισχύει στο ελληνικό Σύνταγμα από το 1844 έως σήμερα ανελλιπώς, όπως και σε πολλά συντάγματα ευρωπαϊκών χωρών.

Επίσης να τους πούμε ότι και εδώ υποκρίνεστε. Διότι πίσω από την διάταξη περί ευθύνης Υπουργών καλύφθηκαν έντεκα Υπουργοί του ΣΥΡΙΖΑ κατά την περίοδο της διακυβέρνησής του.

Και κάτι ακόμα. Η Νέα Δημοκρατία δεν καταψήφισε ποτέ πρόταση της Αντιπολίτευσης για σύσταση προανακριτικής επιτροπής, διότι η Αντιπολίτευση δεν κατέθεσε ποτέ τέτοια πρόταση.

Κυρίες και κύριοι συνάδελφοι, την υπόθεση του τραγικού δυστυχήματος των Τεμπών την έχει αναλάβει η ελληνική δικαιοσύνη και εξ αρχής πρώτος ο Πρωθυπουργός και σύσσωμοι όλοι εμείς ζητήσαμε να φωτιστεί κάθε πτυχή. Όλα τα στοιχεία αυτούσια βρίσκονται εξαρχής στα χέρια των αρχών και της δικαιοσύνης, η οποία είναι η μόνη αρμόδια να ερευνήσει, να δικάσει, να απονείμει ευθύνες και ποινές και είναι βέβαιο ότι θα το κάνει με τον πιο σωστό και δίκαιο τρόπο.

Η αλήθεια και μόνο είναι ο έμπρακτος σεβασμός στους γονείς και συγγενείς, αλλά και στις ψυχές που χάθηκαν, όπως και χρέος δικό μας είναι να κάνουμε τα πάντα για να μην ξανασυμβεί παρόμοιο τραγικό δυστύχημα.

Κυρίες και κύριοι συνάδελφοι, κόπτεστε για τη δημοκρατία και το κράτος δικαίου. Η προστασία τους, όμως, προϋποθέτει ισχυρούς θεσμούς, όχι αυτό που επιδιώκετε εσείς με τοξικότητα, με χειραγώγηση της κοινής γνώμης, του διχασμού της κοινωνίας, με προβοκάτσιες και με συναισθηματικούς εκβιασμούς ούτε με προπαγάνδα και επιθέσεις κατά της αλήθειας, της επιστήμης και των θεσμών.

Και κάτι ακόμα. Δεν επιτρέπω σε κανέναν να μονοπωλεί την ευαισθησία και την ανθρωπιά, υπονοώντας ότι υπολείπομαι σε συναισθήματα και ευαισθησίες. Συμπάσχουμε όλοι και εγώ προσωπικά συμμερίζομαι και συναισθάνομαι τον πόνο της μάνας που έχασε το παιδί της άδικα και απρόσμενα.

Χάσαμε δύο νέα παλικάρια στην Καρδίτσα, παιδιά φίλων και συγχωριανών μου. Και επαναλαμβάνω δεν σας επιτρέπω να υπονοείτε ότι βιώνουμε αυτό το τραγικό συμβάν επιδερμικά. Εγώ, όμως, έχω το δικαίωμα, γιατί εσείς μου τα δώσατε, να πω ότι συμπονάτε και συμπάσχετε αλά καρτ κατά το δοκούν και κατά το πώς σας συμφέρει κομματικά.

Και ένα τελευταίο ρητορικό ερώτημα, κύριε Πρόεδρε. Γιατί άραγε, κύριοι της Αντιπολίτευσης, αφήσατε να περάσει ένας χρόνος για να σας πιάσει ο ζήλος διαλεύκανσης των ευθυνών του τραγικού δυστυχήματος των Τεμπών, τρεις μήνες προ των ευρωεκλογών; Σταματήστε να εργαλειοποιείτε τον πόνο των γονέων που θρηνούν τα παιδιά τους, των ανθρώπων που έχασαν τους αγαπημένους τους. Οι άνθρωποι αυτοί χρειάζονται τον σεβασμό μας, παρηγοριά, στήριξη, αλήθειες και δικαιοσύνη. Είναι ντροπή αυτό που κάνετε. Είναι τυμβωρυχία, είναι ιεροσυλία στη μνήμη των πενήντα επτά θυμάτων.

Κύριε Πρόεδρε, καταψηφίζω την πρόταση δυσπιστίας κατά της Κυβέρνησης της Νέας Δημοκρατίας και σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, την κυρία Σκόνδρα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» δεκαέξι μαθήτριες και μαθητές και δέκα συνοδοί από τα τμήματα ελληνικής γλώσσας από το σχολείο του Έσσεν και το Ντίσελντορφ της Γερμανίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στην κ. Μαρία - Ελένη Σούκουλη από τη Νέα Δημοκρατία.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συγκεκριμένη πρόταση δυσπιστίας της Αντιπολίτευσης αποτελεί μια κορυφαία έκφραση της αδυναμίας της να παρουσιάσει στον ελληνικό λαό μια σοβαρή πρόταση εναλλακτικής διακυβέρνησης της χώρας. Μια αδυναμία που την οδηγεί στο κατώτατο σημείο πολιτικής πρακτικής και συμπεριφοράς να εργαλειοποιεί μια εθνική τραγωδία, να την εκμεταλλεύεται κομματικά με μοναδικό στόχο όχι την αποκάλυψη της αλήθειας, αλλά την επίτευξη πρόσκαιρων εντυπώσεων για εσωτερική κατανάλωση.

Ο ελληνικός λαός δεν πρέπει να έχει καμμία αμφιβολία ότι περί αυτού πρόκειται. Γι’ αυτό και θα έχει ακριβώς το αντίθετο αποτέλεσμα από αυτό που επιδιώκεται. Διότι, η λασπολογία και η συνωμοσιολογία, κυρίες και κύριοι συνάδελφοι της Αντιπολίτευσης, που δηλητηριάζουν και διχάζουν την ελληνική κοινωνία εδώ και πάρα, πάρα πολύ καιρό δεν είναι πλέον αποδεκτές, ιδιαίτερα από κάποιους από εσάς της Αντιπολίτευσης, αγαπητές και αγαπητοί συνάδελφοι, που δεν είναι η πρώτη φορά που προσπαθείτε να μπαχαλοποιήσετε την πολιτική κατάσταση του τόπου. Τι να θυμηθούμε; Την εποχή που εμείς κάναμε την καμπάνια του εμβολιασμού, τη διαχείριση της πανδημίας ή εδώ σ’ αυτή την Αίθουσα την πρόταση μομφής στον τότε Υπουργό των Οικονομικών κ. Σταϊκούρα;

Η ελληνική κοινωνία παρακολουθεί και θα παρακολουθεί αυτές τις τρεις ημέρες από τη μία έναν συνασπισμό ασυναρτησίας, δημαγωγίας και καιροσκοπισμού, πασπαλισμένο, δυστυχώς με πολακισμό που φιλοδοξεί να πάρει χαρακτηριστικά νεοτραμπισμού. Και από την άλλη θα παρακολουθεί μια Κυβέρνηση που παρά τα λάθη, παρά τις παραλείψεις με υπευθυνότητα και σοβαρότητα προσπαθεί να οδηγήσει την χώρα στην οικονομική και κοινωνική πρόοδο, αφήνοντας πίσω την εποχή της αβεβαιότητας. Θα παρακολουθήσει και έναν ακροδεξιό συνωμοσιολογικό σκοταδισμό παρέα με την τραγελαφική επικινδυνότητα μιας Αξιωματικής Αντιπολίτευσης που συκοφαντεί τη χώρα όπου βρεθεί κι όπου σταθεί. Ενώ το ΠΑΣΟΚ στην αγωνία του να ηγηθεί δημοσκοπικά στο μέτωπο των ηττημένων, σπεύδει σε χρόνο ρεκόρ ως άλλος πολιτικός Λούκι Λουκ να υιοθετήσει την προσπάθεια εξωτερικών παραγόντων να θέσουν υπό κηδεμονία μια δημοκρατικά εκλεγμένη Κυβέρνηση.

Αλλά λογαριάζουν χωρίς τον ξενοδόχο. Ο Πρωθυπουργός Κυριάκος Μητσοτάκης και όλοι εμείς, η κοινοβουλευτική ομάδα της Νέας Δημοκρατίας ούτε εκβιαζόμαστε ούτε χειραγωγούμαστε. Γι’ αυτό όσοι φαντασιώνονται εκχώρηση της λαϊκής εντολής και βούλησης υπέρ των δικών τους συμφερόντων, καλά θα κάνουν να ξυπνήσουν από αυτό το όνειρο θερινής νυκτός. Η ελληνική κοινωνία είναι βαθιά πληγωμένη από την εθνική τραγωδία, γιατί χάθηκαν συνάνθρωποί μας τόσο άδικα, νέοι άνθρωποι. Και οι γονείς, οι συγγενείς και οι φίλοι τους κουβαλούν αυτή την απώλεια καθημερινά με μεγάλο πόνο και ζητούν μόνο δικαιοσύνη, δικαιοσύνη την οποία επικαλούνται τα κόμματα που κατέθεσαν την πρόταση δυσπιστίας, αλλά από την άλλη την αμφισβητούν, αφού όπως λένε δεν υπάρχει κράτος δικαίου.

Προσπαθείτε να απευθυνθείτε ξεκάθαρα στο θυμικό της ελληνικής κοινωνίας σε ένα θέμα τόσο λεπτό, τόσο ευαίσθητο. Πραγματικά είναι μια προσπάθεια τόσο αποκρουστική για κάθε σκεπτόμενο πολίτη και μιλάτε για κράτος δικαίου εσείς που κατά τα λεγόμενα του κ. Κοντονή είχατε στήσει παραϋπουργείο δικαιοσύνης μέσα στο Μαξίμου, που «κρεμάσατε στα μανταλάκια» πολιτικούς σας αντιπάλους στην υπόθεση «NOVARTIS» και μετά mea culpa. Για να μην αναφέρω το 13-0 και την προσπάθεια ελέγχου των μέσων μαζικής ενημέρωσης.

Η Κυβέρνηση από την πρώτη στιγμή ανέλαβε την πολιτική ευθύνη. Ανέλαβε την πολιτική ευθύνη και ζήτησε να πέσει άπλετο φως, ώστε να μη συμβεί ποτέ ξανά μια τέτοια τραγωδία. Και δεν πρόκειται να συμμετέχει στο πολιτικό παιχνίδι της Αντιπολίτευσης να εργαλειοποιήσει την τραγωδία και να κατασκευάσει αθώους και ενόχους a priori. Δεν είναι αυτή η δουλειά της. Είναι διακριτές οι εξουσίες και η νομοθετική και η εκτελεστική και η δικαστική.

Η δικαιοσύνη κάνει τη δουλειά της και την κάνει πιο γρήγορα από οποιαδήποτε άλλη φορά και έχει την απόλυτη ευθύνη να υποδείξει και να αποδώσει τις ποινικές ευθύνες. Αυτό συμβαίνει στα πραγματικά ευνομούμενα κράτη. Και μιας και μιλάμε για ευνομούμενο κράτος, θα μου επιτρέψετε να κάνω και μια ιδιαίτερη αναφορά στην πολιτικά ανεκδιήγητη πρόταση που ξεστόμισε ο Αρχηγός της Αξιωματικής Αντιπολίτευσης περί διενέργειας εκλογών με διεθνείς παρατηρητές. Μάλλον γιατί νομίζει ότι η Ελλάδα είναι ΣΥΡΙΖΑ και μπορεί με αυτά τα βιντεάκια και τα νεοτραμπικά κόλπα να κατακτήσει την εξουσία. Απαιτείται περισσότερη σοβαρότητα, αγαπητοί συνάδελφοι. Αφήστε τον ολισθηρό δρόμο του νεοτραμπισμού και του πολακισμού. Η χώρα προχωράει σταθερά, τολμηρά μπροστά παρά τις δυσκολίες και τις προκλήσεις. Και σίγουρα έχουμε πολλά ακόμα να κάνουμε και χρειάζονται άλματα, όχι απλά βήματα με σοβαρότητα και υπευθυνότητα, με σκληρή δουλειά, ώστε να ξεπεράσουμε τις διαχρονικές παθογένειες που ταλανίζουν το ελληνικό κράτος και που δυστυχώς, μπορούν να έχουν τραγικά αποτελέσματα, όπως η τραγωδία στα Τέμπη. Ευθύνη της δικαιοσύνης είναι να κάνει απερίσπαστα τη δουλειά της και να διαλευκάνει κάθε πτυχή αυτής της τραγωδίας.

Κυρίες και κύριοι συνάδελφοι, η Κυβέρνηση και ο Πρωθυπουργός αποτελούν εγγύηση σταθερότητας και υπευθυνότητας για τη χώρα. Μια χώρα που δεν γυρίζει πίσω δεν γυρίζει πίσω στην αστάθεια και στην απραξία. Στην Ελλάδα αξίζει μόνον να κοιτάει μπροστά, να προχωράει μπροστά και να προοδεύει και θα τα καταφέρουμε, κυρίες και κύριοι συνάδελφοι της Αντιπολίτευσης, για άλλη μια φορά, προφανώς, χωρίς εσάς αλλά και για σας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Σούκουλη.

Τον λόγο έχει ο κ. Στέφανος Γκίκας από τη Νέα Δημοκρατία.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, κανείς από εμάς δεν μπορεί να ξεχάσει πριν από έναν χρόνο αυτή την ανείπωτη τραγωδία. Κανείς από εμάς δεν μπορεί να βγάλει από το μυαλό του αυτά τα συναισθήματα που ζήσαμε και ζει ο ελληνικός λαός. Δεν γεννάται καμμιά αμφιβολία ότι θα πρέπει η υπόθεση αυτή να διερευνηθεί μέχρι το τέλος και να αποδοθούν ευθύνες όσο ψηλά αυτές και αν ανήκουν. Αλλά, αρμόδια για να αποδώσει ευθύνες είναι η ελληνική δικαιοσύνη. Και από την πρώτη στιγμή η ελληνική δικαιοσύνη έχει αναλάβει να διερευνήσει και να αποδώσει ευθύνες σε αυτή τη μεγάλη υπόθεση που μας έχει όλους πραγματικά λυπήσει.

Δυστυχώς, τέσσερα κόμματα της Αντιπολίτευσης προτίμησαν να εργαλειοποιήσουν αυτή την τραγωδία και να στραφούν εναντίον της Κυβερνήσεως για μικροπολιτικούς λόγους. Διαβάζοντας την τελευταία παράγραφο της πρότασης δυσπιστίας πραγματικά, όταν μάλιστα αναφέρει ότι η Ελλάδα απομακρύνεται όλο και περισσότερο από μία σύγχρονη δημοκρατία, σύγχρονη ευρωπαϊκή χώρα, διερωτώμαι αν ζούμε στην ίδια χώρα. Διότι τα επιτεύγματα που έχουν γίνει τα τελευταία πέντε χρόνια είναι πράγματι πολύ σημαντικά.

Θέλω, όμως, να σταθώ στην ουσία του θέματος. Μας κατηγορεί η Αξιωματική Αντιπολίτευση για συγκάλυψη, τη στιγμή που η ελληνική δικαιοσύνη ακριβώς διερευνά, εξετάζει, συλλέγει στοιχεία, πραγματογνωμοσύνες, μάρτυρες, έχει ήδη αποδώσει κατηγορίες σε τριάντα τρία - αν θυμάμαι καλά- άτομα και προχωρεί με ασυνήθιστα γρήγορους ρυθμούς για την ελληνική δικαιοσύνη. Ποια είναι, λοιπόν, η συγκάλυψη;

Τα κόμματα ούτε στα πορίσματα που κατέθεσαν ούτε στις ανακοινώσεις που έβγαλαν δεν διατύπωσαν προσωποποιημένες κατηγορίες. Και αυτό είναι ένα βασικό στοιχείο. Η Αντιπολίτευση αυτό που κάνει ουσιαστικά είναι να πετάει λάσπη στον ανεμιστήρα. Θέλω, όμως, να πω κάτι για την «καραμέλα» της σύμβασης 717. Και μάλιστα, πολλοί προσπαθούν να πουν ότι είναι αιτιώδης σύνδεσμος με το αδίκημα της ανθρωποκτονίας. Αυτή η σύμβαση 717 που αφορά στην ανάταξη της σηματοδότησης και της τηλεδιοίκησης του σιδηροδρομικού άξονα Αθηνών- Θεσσαλονίκης - Προμαχώνος υπεγράφη τον Σεπτέμβριο του 2014. Έπρεπε να ολοκληρωθεί το 2016.

Όταν παρέλαβε η Νέα Δημοκρατία –το είπαν και άλλοι συνάδελφοι, αλλά πρέπει να το ακούσουμε και άλλη μια φορά- είχε μόλις ολοκληρωθεί το 18% από αυτή τη σύμβαση. Έξι παρατάσεις είχαν δοθεί από την προηγούμενη κυβέρνηση, μάλιστα, με ευθύνη του ελληνικού δημοσίου. Δεν υπήρχε ούτε μία εγκεκριμένη μελέτη από τον ανάδοχο. Και έρχεται τώρα ο ΣΥΡΙΖΑ και ζητάει και τα ρέστα. Όλοι γνωρίζουμε ότι η σύμβαση ολοκληρώθηκε στις 20 Σεπτεμβρίου του 2023 και σε αυτό σημαντικό ρόλο έπαιξε όλο το προηγούμενο διάστημα η τότε πολιτική ηγεσία του Κωνσταντίνου Καραμανλή.

Θέτω, όμως, το ερώτημα: Αν υποτεθεί ότι είχε ολοκληρωθεί αυτή η περιβόητη σύμβαση 717, θα είχε αποφευχθεί το ατύχημα; Η απάντηση βεβαίως και σε αυτό το ερώτημα -που δεν είναι ρητορικό- είναι όχι. Ο μόνος τρόπος για να αποφύγεις ένα ατύχημα στον σιδηρόδρομο είναι όταν ακολουθείς επακριβώς το «Ευαγγέλιο» του σιδηροδρόμου, το οποίο Ευαγγέλιο είναι ο Γενικός Κανονισμός Κυκλοφορίας του τρένου. Δυστυχώς, στην τραγωδία των Τεμπών αυτός ο κανονισμός παραβιάστηκε μέσα σε πέντε λεπτά, επτά φορές. Άρα, λοιπόν, νομίζω ότι με αυτά τα δεδομένα να επιμένουμε ότι υπάρχει ένας υπεύθυνος, νομίζω ότι δεν είναι σωστό. Η ελληνική δικαιοσύνη θα αποδώσει ευθύνες. Εμείς έχουμε εμπιστοσύνη στην ελληνική δικαιοσύνη.

Έρχομαι τώρα στο άλλο ζήτημα. Παρουσιάζετε την Ελλάδα σαν μια τριτοκοσμική χώρα -αυτό γράφετε ουσιαστικά στην πρόταση μομφής- μία χώρα η οποία υπονομεύει τους θεσμούς, υπονομεύει τη δημοκρατία, μία χώρα η οποία ουσιαστικά είναι ένας παρίας. Κι, όμως, τα τελευταία πέντε χρόνια έχει επανέλθει πλήρως η αξιοπιστία της χώρας στο εξωτερικό. Και επιτρέψτε μου να το γνωρίζω από τις εκπροσωπήσεις της Βουλής που έχω σε πολλά fora στο εξωτερικό. Έχουν προχωρήσει σημαντικά θέματα, σημαντικά ζητήματα, τα οποία κανένας σώφρων άνθρωπος δεν μπορεί να παραγνωρίσει και να θέλει να καταψηφίσει μια τέτοια Κυβέρνηση.

Έχουμε βελτίωση σαφώς της μετανάστευσης, δεν υπάρχουν πια οι ροές που παραλάβαμε. Μπήκε μια τάξη στο χάος. Η οικονομία εξελίσσεται με τριπλάσιους ρυθμούς απ’ ότι ο μέσος ευρωπαϊκός όρος. Η ανεργία εξαφανίστηκε. Ψάχνουμε με το κιάλι να βρούμε εργαζόμενους. Πολλώ δε μάλλον εμείς που είμαστε από τουριστικά μέρη, κύριε συνάδελφε του ΚΚΕ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Με 300 ευρώ, θα ψάχνετε πολύ ακόμη.

**ΣΤΕΦΑΝΟΣ ΓΚΙΚΑΣ:** Κάνετε λάθος. Ο κατώτατος μισθός πήγε στα 800 ευρώ και ευχαριστώ για την πάσα. Αυξήσαμε τους μισθούς στο δημόσιο. Αυξάνουμε και άλλη φορά τον κατώτατο μισθό, πάνω από 800 ευρώ.

Από εκεί και πέρα, όμως, για ένα και μόνο ζήτημα, θα πρέπει αυτή η Κυβέρνηση να τύχει της εμπιστοσύνης της Βουλής, που για μένα είναι κορυφαίο. Πέτυχε σε αυτά τα πέντε χρόνια να ισχυροποιήσει όσο ποτέ άλλοτε την ισχύ της χώρας, τόσο στον τομέα της άμυνας όσο και στον τομέα της εξωτερικής πολιτικής. Με τον τετραπλασιασμό των εξοπλιστικών δαπανών των Ενόπλων Δυνάμεων, με την πολυσχιδή εξωτερική πολιτική έχει δημιουργήσει ένα ισχυρότατο γεωπολιτικό αποτύπωμα που δεν το είχε ποτέ. Και ο Κυριάκος Μητσοτάκης, ο Πρωθυπουργός αυτής της χώρας όχι της Νέας Δημοκρατίας, εκπροσωπεί τη χώρα επαξίως, ηγείται πολλές φορές στα διεθνή fora και αυτά τα οποία προτείνει γίνονται πράξεις. Και μου λέτε τώρα εσείς να καταψηφίσω μία Κυβέρνηση όταν έχει φέρει τη χώρα σε αυτό το επίπεδο; Ε, όχι δεν πρόκειται να την καταψηφίσω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γκίκα.

Τον λόγο έχει ο κ. Ιωάννης Δελής από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ:** Όποιον και να ρωτήσεις εκεί έξω, θα σου πει ότι η μομφή του ΚΚΕ ενάντια στην Κυβέρνηση και την πολιτική της είναι πραγματική και καθημερινή και γίνεται και μέσα και έξω από τη Βουλή. Και δεν περιμέναμε, βέβαια, γι’ αυτό την πρόταση δυσπιστίας του ΠΑΣΟΚ -την οποία ασφαλώς και στηρίζουμε, όπως και όλες άλλωστε- που θυμήθηκε τώρα ότι είναι Αντιπολίτευση. Η μομφή, λοιπόν, του ΚΚΕ ενάντια στην Κυβέρνηση και η αντιπολίτευσή του στην αντιλαϊκή πολιτική γίνονται πράξη κάθε μέρα, εκεί στους λαϊκούς αγώνες με τους αγωνιζόμενους αγρότες, με τους ξεσηκωμένους φοιτητές και με τους εργαζόμενους που διεκδικούν και απεργούν όπως πρόσφατα στη μεγάλη πανελλαδική απεργία, αλλά και σε πολλούς κλάδους και χώρους δουλειάς.

Αυτοί όλοι είναι που στριμώχνουν πραγματικά και ζορίζουν τον κ. Μητσοτάκη και την Κυβέρνησή του. Είναι, δηλαδή, οι εργατικοί, οι λαϊκοί αγώνες που ξεδιπλώνονται και δυναμώνουν και διαψεύδουν εκτός των άλλων και εκείνη την παραπλανητική κυβερνητική προπαγάνδα ότι τάχα ο λαός –λέει- δεν αντιδρά.

Πείτε μου τώρα εσείς αν υπάρχει άλλο κόμμα -εκτός από το ΚΚΕ- που να διαθέτει όλες του τις δυνάμεις και σε όλα τα μέτωπα για να πολλαπλασιαστούν και να δυναμώσουν αυτοί οι αγώνες, που υπερασπίζονται τα εργατικά και τα λαϊκά συμφέροντα. Να ποια είναι η πραγματική, η μοναδική μαχητική αντιπολίτευση και αυτή είναι που πρέπει να δυναμώσει ακόμα περισσότερο.

Βέβαια, καμμιά πρόταση μομφής δεν μπορεί να κρύψει ότι από αυτούς τους εργατικούς και λαϊκούς αγώνες, το μεν ΠΑΣΟΚ λάμπει επιδεικτικά διά της απουσίας του -όταν βέβαια, ακόμα χειρότερα, δεν τους αντιμάχεται αυτούς τους αγώνες- ο δε ΣΥΡΙΖΑ έχει -όταν έχει- μια εντελώς συμβολική συμμετοχή.

Εδώ και έναν χρόνο, από τη μέρα του εγκλήματος στα Τέμπη, δεν υπάρχει ούτε ένας λαϊκός αγώνας στον οποίο να μην ακούγεται εκείνο το εμβληματικό σύνθημα: «Ή τα κέρδη τους ή οι ζωές μας». Δεν υπάρχει ούτε μία λαϊκή κινητοποίηση που να μη βροντοφωνάζουν ότι: «Το έγκλημα αυτό δεν θα ξεχαστεί». Όλων των νεκρών είμαστε η φωνή. Αυτός ήταν ο οδηγός για μας, για το ΚΚΕ, όταν πήραμε την πρωτοβουλία της σύστασης, από τη συντριπτική Πλειοψηφία της Βουλής, της εξεταστικής επιτροπής.

Τι επιδιώξαμε ως ΚΚΕ στην εξεταστική επιτροπή, χωρίς καθόλου να έχουμε αυταπάτες; Δύο πράγματα: Να φωτιστούν οι συνθήκες και τα πραγματικά αίτια του δυστυχήματος, ώστε να μην επαναληφθεί και να αποδοθούν και οι πολιτικές αλλά και οι ποινικές ευθύνες παντού. Και πράγματι, παρά την επαίσχυντη προσπάθεια συγκάλυψης -η οποία απ’ ό,τι φαίνεται ξεκίνησε από την πρώτη στιγμή και καθημερινά φανερώνεται το μέγεθός της-, παρά τη μη κλήτευση ουσιωδών μαρτύρων και τις ανέξοδες αντιπαραθέσεις της κυβερνητικής πλειοψηφίας με άλλα κόμματα, αρκετές ήταν οι πλευρές του εγκλήματος που φωτίστηκαν.

Αποκαλύφθηκε πρώτα-πρώτα η γενεσιουργός αιτία του εγκλήματος στα Τέμπη, που δεν είναι άλλη από την επικίνδυνη πολιτική της απελευθέρωσης, ιδιωτικοποίησης του σιδηροδρόμου που εκπορεύεται από την Ευρωπαϊκή Ένωση και οδήγησε αυτή στην κατάτμηση κρίσιμων έργων, όπως η τηλεδιοίκηση, στην επικίνδυνη υποστελέχωση του ΟΣΕ και βέβαια, σε κάποιες συμβάσεις σιδηροδρομικών έργων που, σαν το γεφύρι της Άρτας, ποτέ δεν τελειώνουν, αλλά αποβαίνουν πάρα πολύ προσοδοφόρες για τους εργολάβους.

Εδώ να πούμε, με την ευκαιρία, πως χρειάζεται πάρα πολύ θράσος ο ΣΥΡΙΖΑ, που ξεπούλησε τον ΟΣΕ στους Ιταλούς, να έρχεται εδώ εχθές με τον εισηγητή του και να καταγγέλλει -λέει- την ιδιωτικοποίηση της υποδομής του σιδηροδρόμου από τη Νέα Δημοκρατία. Αλλά, τι να πεις για κόμματα όπως το ΠΑΣΟΚ και ο ΣΥΡΙΖΑ που, ενώ απορρίπτουν την πρόταση του ΚΚΕ για να καταργηθεί η ειδική ποινική μεταχείριση των Υπουργών και ψηφίζουν μαζί με τη Νέα Δημοκρατία το σχετικό άρθρο 86 του Συντάγματος, έρχονται μετά εδώ και ζητάνε την παράκαμψή του.

Επιβεβαιώθηκαν, επίσης, οι τεράστιες διαχρονικές πολιτικές ευθύνες για την κατάσταση στον σιδηρόδρομο και την ασφάλειά του, αλλά προέκυψαν και ποινικές ευθύνες πολιτικών προσώπων.

Όλα αυτά, ξέρετε, περιέχονται στο πόρισμα του ΚΚΕ, το οποίο ασφαλώς είναι και το μοναδικό που συγκεκριμενοποιεί και προσωποποιεί -κύριε Γκίκα, μάλλον δεν το διαβάσατε το πόρισμα του ΚΚΕ- και τις πολιτικές αλλά και τις ποινικές ευθύνες του εγκλήματος, την ώρα που όλα τα υπόλοιπα κόμματα -και ειδικά όσα κυβέρνησαν, βέβαια- κρύβουν επιμελώς αυτές τις αιτίες, προκειμένου να αποσείσει το καθένα τις δικές του ευθύνες. Ακριβώς γι’ αυτό το ΠΑΣΟΚ και ο ΣΥΡΙΖΑ ενοχλούνται τόσο πολύ από τις επισημάνσεις του ΚΚΕ. Τι να γίνει, όμως; Αυτό που συνέβη στα Τέμπη αποτελεί ένα έγκλημα διαρκές και όχι στιγμιαίο.

Αντεργατική, όμως και αντιλαϊκή είναι και η υπόλοιπη πολιτική της Κυβέρνησης της Νέας Δημοκρατίας και ένα νήμα, το ίδιο νήμα, αντιλαϊκό, τη συνδέει όλη μεταξύ της. Και σαν ένα τρένο ορμητικό, επιτίθεται σε όλους τους τομείς και χτυπά όλα τα εργατικά, τα λαϊκά και τα δημοκρατικά δικαιώματα. Νομοθετεί συνεχώς στην ελληνική Βουλή νόμους και οδηγίες της Ευρωπαϊκής Ένωσης, οι οποίοι από τη μια, κόβονται και ράβονται στα μέτρα και τις ανάγκες των επιχειρηματικών ομίλων για ολοένα και περισσότερα κέρδη και από την άλλη, για τον ίδιο ακριβώς λόγο, τσακίζουν μισθούς και μεροκάματα με την ακρίβεια και τα φορολογικά χαράτσια, υπονομεύουν εργασιακά δικαιώματα με τις καταργημένες συλλογικές συμβάσεις και «φουσκώνουν τα πανιά» της εργοδοσίας που θέλει γκέτο τους χώρους δουλειάς.

Απέναντι σε όλα αυτά τι κάνουν όλοι αυτοί που μέμφονται τάχατες την Κυβέρνηση; Στο Ευρωκοινοβούλιο ψηφίζουν μαζί με τη Νέα Δημοκρατία, ο ΣΥΡΙΖΑ σε ποσοστό 80% και το ΠΑΣΟΚ σε ποσοστό 90%, τις αντιλαϊκές οδηγίες της Ευρωπαϊκής Ένωσης. Στην ελληνική Βουλή τα μισά, τουλάχιστον, νομοσχέδια της Νέας Δημοκρατίας τα ψηφίζει ο ΣΥΡΙΖΑ και πάνω από τα μισά το ΠΑΣΟΚ. Και ενώ στη Βουλή υψώνουν τους τόνους μεταξύ τους, στα σχολεία οι παρατάξεις τους υπονομεύουν ανοιχτά τον ηρωικό αγώνα των εκπαιδευτικών ενάντια στην αντιδραστική αξιολόγηση. Και βέβαια, ΣΥΡΙΖΑ και ΠΑΣΟΚ προσφέρουν απλόχερα τη συναίνεσή τους στην Κυβέρνηση για το λεγόμενο εθνικό απολυτήριο, που θα μετατρέψει το σχολείο σε ένα απέραντο εξεταστικό κέντρο με τράπεζες θεμάτων ακόμα και στα ειδικά σχολεία. Δεν το λες και αντιπολίτευση όλο αυτό.

Τελικά -και κλείνω- τη μόνη μομφή που μπορεί να στριμώξει την Κυβέρνηση και να αποτελέσει την ασπίδα του λαού στη σύγκρουσή του με την αντιλαϊκή της πολιτική την καταθέτει το εργατικό, το λαϊκό, το νεολαιίστικο κίνημα με τους αγώνες του. Το ΚΚΕ σε αυτή την κατεύθυνση θα συνεχίσει να δίνει όλες του τις δυνάμεις. Να γιατί πρέπει να ενισχυθεί το ΚΚΕ και στις ευρωεκλογές.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Δελή.

Τον λόγο έχει ο κ. Χρήστος Καπετάνος.

**ΧΡΗΣΤΟΣ ΚΑΠΕΤΑΝΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, θέλω σήμερα να μιλήσω από αυτό το Βήμα ως νεοεκλεγείς Βουλευτής πιο πολύ ανθρώπινα, ως πολίτης και ως πατέρας.

Δεν χωράει καμμία αμφιβολία ότι το δυστύχημα, το έγκλημα, η τραγωδία -πείτε το όπως θέλετε, κανείς δεν φοβάται να πει τις λέξεις- ότι αυτή η τραγωδία των Τεμπών συγκλόνισε την Ελλάδα. Σέβομαι απόλυτα τον πόνο, τη θλίψη, την οδύνη και την ένταση των λόγων των οικογενειών των πενήντα επτά θυμάτων και υποκλίνομαι στην ορμή των συναισθημάτων τους.

Από εκεί και πέρα, όμως, ξεκινάει μια μανιώδης προσπάθεια, όχι από όλους, αλλά από κάποιους συναδέλφους των κομμάτων της Αριστεράς, που σήμερα εδώ καταθέτουν μια πρόταση δυσπιστίας, η οποία έχει ως πρωτεργάτες τις ηγεσίες του ΠΑΣΟΚ και του ΣΥΡΙΖΑ. Έχει ως μοναδικό σκοπό αυτή η προσπάθεια να αναδείξει, μέσα από τον πόνο που έχει δημιουργήσει η τραγωδία των Τεμπών στον ελληνικό λαό, δήθεν ευθύνες συγκάλυψης από πλευράς της Κυβέρνησης, προκειμένου να υπάρξουν πολιτικά οφέλη, όπως λέει στην πρόταση δυσπιστίας. Γίνομαι συγκεκριμένος.

Καταθέτουν τα κόμματα της Αριστεράς και μόνον, διότι έτσι επέλεξαν, αυτή την πρόταση δυσπιστίας. Και ερωτώ: Αυτή η πρόταση δυσπιστίας κατατίθεται κατά ποιας; Κατατίθεται κατά της προηγούμενης κυβέρνησης κατ’ αρχάς της κυβέρνησης 2019-2023 για δήθεν πράξεις αυτής που αφορούν στη συγκάλυψη της τραγωδίας των Τεμπών με τη χρήση μονταζιέρας και μπαζώματος.

Μα, αφορούν πράξεις που ισχυρίζονται οι ίδιες οι ηγεσίες των κομμάτων ότι έγιναν από την προηγούμενη κυβέρνηση. Δεν πειράζει. Αρκεί να ρίξουμε τη «λάσπη στον ανεμιστήρα».

Για τις λεγόμενες «υποκλοπές» του Αυγούστου του 2022 που βγήκαν στη δημοσιότητα -στην προηγούμενη κυβέρνηση αναφέρονται-, και πάλι δεν πειράζει.

Για τα emails που δόθηκαν μεταξύ δύο εκλογικών αναμετρήσεων, χωρίς να είναι κυβέρνηση η τωρινή και πάλι αυτό επικαλούνται στην πρόταση δυσπιστίας. Προσέξτε. Αναφέρομαι και ως νομικός. Πού αναφέρεται αυτή; Εγώ σας λέω ότι αυτή η πρόταση γίνεται δεκτή. Ποια κυβέρνηση θα ρίξετε;

Είναι απλά ερωτήματα, που θα έπρεπε οι ηγεσίες αυτών των κομμάτων να τα σκεφτούν. Όμως, όταν προβαίνεις σε τέτοια πρόταση και το μοναδικό κριτήριο είναι το ότι έπεσες από τη δεύτερη θέση στην τρίτη ή γιατί πρέπει από την τρίτη να ανέβεις στη δεύτερη θέση στις δημοσκοπήσεις, τότε εξηγούνται όλα. Και τότε είναι περιττά πολλά από τα πράγματα που εδώ πέρα μέσα συζητάμε και αλληλοσυγκρουόμαστε. Γιατί καταλαβαίνουμε ποια είναι η βάση από την οποία ξεκινά αυτή η πρόταση δυσπιστίας.

Πάμε, όμως, πέρα από το τυπικό κομμάτι, να δούμε και το ουσιαστικό. Άντε και κατατέθηκε η πρόταση. Πάμε στην ουσία των επιχειρημάτων.

Πρώτο ερώτημα. Αν υπήρχε σε εφαρμογή η σύμβαση 717, θα είχε αποφευχθεί η σύγκρουση; Είναι ένα ερώτημα που πλανάται στην Αίθουσα. Κανείς δεν μπορεί να το πει με αβεβαιότητα, διότι είχε επιλεγεί ήδη το χειροκίνητο σύστημα από τον αρμόδιο σταθμάρχη εκείνη τη βραδιά.

Μην ξεχνάμε, όμως, κάτι. Ότι η Νέα Δημοκρατία παρέλαβε μια σύμβαση στο 18% περίπου και την έφτασε στο 71%. Και την ολοκλήρωσε ποιος; Μα, η παρούσα Κυβέρνηση, αυτή η Κυβέρνηση που θέλετε με την πρόταση δυσπιστίας να ρίξετε.

Δεύτερο ερώτημα που πλανάται στην Αίθουσα, αλλά χωρίς απάντηση από την πλευρά της Αντιπολίτευσης: Υπάρχει ανθρώπινο λάθος που οδήγησε σε αυτή την τραγωδία, στο έγκλημα των Τεμπών; Υπάρχει ευθύνη από τον σταθμάρχη, από τους μηχανοδηγούς;

Απάντηση. Ανέλαβε ξεκάθαρα την ευθύνη ο προφυλακισμένος σταθμάρχης. Δεν ακολούθησε τον Γενικό Σιδηροδρομικό Κανονισμό. Αυτό το αγνοούμε; Το παραβλέπουμε εδώ μέσα; Θέλουμε να αποφυλακιστεί; Η δικαιοσύνη κάνει τη δουλειά της.

Τρίτο ερώτημα. Υπάρχει συγκάλυψη από την Κυβέρνηση στο θέμα της τραγωδίας των Τεμπών; Μιλάτε για «μονταζιέρα» εδώ πέρα και αυτή ήταν η βάση της πρότασης δυσπιστίας. Και υιοθετείτε δημοσιεύματα. Μα, ποια δημοσιεύματα ήταν αυτά που σας έβαλαν να προβείτε σε αυτή την πράξη, όταν στις 4-3-2023, δεκατρείς περίπου μήνες πριν, η ΕΡΤ δημοσίευε αυτά τα πράγματα; Τότε δεν το πήρατε χαμπάρι;

Και το σοβαρότερο των ερωτημάτων: Εμπιστεύεστε την ελληνική δικαιοσύνη στο θέμα των Τεμπών; Ουδέποτε ο ΣΥΡΙΖΑ ή το ΠΑΣΟΚ έδωσαν απάντηση. Θέλουμε τη δικαιοσύνη αλά καρτ; Όταν καταδικάζεται με 13 - 0 ο υποψήφιος Πρόεδρος του ΣΥΡΙΖΑ και εισηγητής του ΣΥΡΙΖΑ, τότε η δικαιοσύνη δεν μας αρέσει. Τώρα η δικαιοσύνη πάλι δεν μας αρέσει.

Δεν ακούτε, όμως, και τον κ. Κοντονή, τον Υπουργό Δικαιοσύνης σας, που μίλαγε και μιλάει και σήμερα για παραδικαστικό κύκλωμα της Κουμουνδούρου. Τότε ποιος ήταν ο σεβασμός στη δικαιοσύνη και τι κάνατε γι’ αυτό;

Όταν φτιάχνατε το θέμα της «NOVARTIS», που ο ίδιος ο κ. Τσίπρας ομολόγησε το λάθος, γιατί δεν ακούω καμμία φωνή και από τον σημερινό ΣΥΡΙΖΑ του κ. Κασσελάκη;

Κυρίες και κύριοι, ας αφήσουμε τη δικαιοσύνη ελεύθερη να αποφασίσει. Εγώ και ως νομικός έχω απόλυτη εμπιστοσύνη και δεν τη βλέπω αλά καρτ όταν συμφέρει το κόμμα μου να είμαι υπέρ της δικαιοσύνης και ότι κάνει καλά τη δουλειά της και όταν δεν συμφέρουν οι δικαστικές αποφάσεις, να πηγαίνουμε απέναντι.

Θα σας πω και κάτι. Μπορεί να διαφωνεί κάποιος από την Αντιπολίτευση με τον Κυριάκο Μητσοτάκη και την Κυβέρνηση της Νέας Δημοκρατίας σε πολλά θέματα. Μπορεί να διαφωνεί για τα μη κρατικά πανεπιστήμια. Ναι, αυτό αποτελεί πολιτική κριτική από την Αντιπολίτευση. Μπορεί να διαφωνεί κάποιος για τα απογευματινά χειρουργεία. Ναι, αποτελεί πολιτική κριτική από την Αντιπολίτευση. Μπορεί να διαφωνεί για τα εξοπλιστικά προγράμματα με τα οποία η χώρα μας θωρακίζεται. Ναι, αυτό αποτελεί πολιτική κριτική από την Αντιπολίτευση.

Αυτό που κάνετε, όμως, κυρίες και κύριοι, με την πρόταση δυσπιστίας, να κατηγορείτε την ελληνική Κυβέρνηση για τη συγκάλυψη δήθεν μιας εθνικής τραγωδίας με πενήντα επτά νεκρούς, ζητώντας ή μάλλον ψελλίζοντας εκλογές -γιατί δεν τολμάτε και να το ζητήσετε- αποτελεί, όχι πολιτικό ατόπημα δύο ουσιαστικά κομμάτων που μάχονται για τη δεύτερη θέση, αλλά δημιουργείτε ένα αρνητικό προηγούμενο στα κοινοβουλευτικά μας χρονικά.

Αυτή η τραγωδία, κυρίες και κύριοι συνάδελφοι, έπρεπε να μας ενώνει Επιλέξατε τον δρόμο της διχόνοιας. Δεν θα σας ακολουθήσουμε. Και σε αυτόν τον δρόμο έχει αποφασίσει και ο ελληνικός λαός ότι δεν θα σας ακολουθήσει.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καπετάνο.

Θα δώσω τώρα τον λόγο στον Υπουργό Ναυτιλίας και Νησιωτικής Πολιτικής, τον κ. Χρήστο Στυλιανίδη.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Καλημέρα, κύριοι συνάδελφοι.

Βρισκόμαστε αυτές τις ημέρες εδώ, για να συζητήσουμε πάνω στη βάση μιας ειδικής κοινοβουλευτικής διαδικασίας. Και αναφέρομαι, βέβαια, στο δικαίωμα της Αντιπολίτευσης να ασκεί τη γνωστή πρόταση δυσπιστίας κατά της Κυβέρνησης.

Πριν προχωρήσω, όμως, σε τρία ερωτήματα και σε τρία σημεία που θέλω να αναδείξω σε μικρό χρονικό διάστημα, θέλω να πω ότι σε αυτή την Αίθουσα δεν υπάρχει κανείς που δεν συμμερίζεται τον πόνο των ανθρώπων που έχασαν παιδιά ή φίλους ή συγγενείς και δεν αμφισβητεί κανείς ότι ζήσαμε μια τραγωδία. Και όπως πολύ σωστά είπε πριν από λίγο ο συνάδελφός μου, αυτή η τραγωδία έπρεπε να μας ενώσει, για να βρούμε κάποια πράγματα που μπορούμε να αλλάξουμε και να βελτιώσουμε, έτσι ώστε να μην ξανασυμβεί ποτέ.

Επανέρχομαι, όμως, στα τρία ερωτήματα που θέλω να θέσω. Το πρώτο είναι το αδιαμφισβήτητο δικαίωμα για την κατάθεση της πρότασης δυσπιστίας, αλλά και το δικαίωμα να αμφισβητηθεί εάν αυτή η ίδια η πρόταση υπέχει καταχρηστική άσκηση ενός τέτοιου δικαιώματος. Δεν θα το κρίνω, βέβαια, εγώ. Ο λαός θα το κρίνει. Αλλά, επιτρέψτε μου να κάνω μερικές παρατηρήσεις γύρω από αυτό το θέμα.

Όταν ένα θέμα, όπως αυτό το τραγικό συμβάν, βρίσκεται αποκλειστικά στην όλη δικαστική διαδικασία, η οποία για συγκεκριμένους λόγους εμφανίζει ταχύτερη διαδικασία απ’ ό,τι συνήθως, νομίζω ότι είναι άτοπο να επιχειρείται από πλευράς Αντιπολίτευσης μία τέτοια πρόταση δυσπιστίας, από τη στιγμή που όλα κινούνται φυσιολογικά και λογικά σε ό,τι αφορά στη δικαστική διαδικασία. Και είναι, αν θέλετε, και μία αιχμή προς τη δικαστική διαδικασία ότι δεν μπορεί να εξυπηρετήσει το μείζον θέμα για το οποίο είναι αρμόδια, δηλαδή να αποδώσει δικαιοσύνη για ένα τέτοιο τραγικό συμβάν.

Το δεύτερο σημείο που θέλω να θίξω είναι εάν αυτή η πρόταση δυσπιστίας υπέχει μιας αντίληψης καταχρηστικής για μία Κυβέρνηση η οποία εξελέγη πριν από έναν χρόνο με μια συντριπτική πλειοψηφία και έθεσε αυτό το συμβάν πριν ακόμα από τις δύο προηγούμενες εκλογικές αναμετρήσεις.

Θεωρώ ότι είναι άστοχο και άτοπο για την Αντιπολίτευση να έρχεται μια τέτοια στιγμή, έναν χρόνο μετά από το συμβάν και λίγο πριν από τις συγκεκριμένες εκλογές -κι εδώ χρειάζεται πολιτική ανάλυση- και να θέτει αυτό το ζήτημα και μάλιστα, με το ύψιστο δικαίωμά της να καταφεύγει στην πρόταση δυσπιστίας. Δεν είναι λίγο πράγμα για τη δημοκρατία να μπαίνουμε συχνά σε τέτοιες διαδικασίες οι οποίες ουσιαστικά αμφισβητούν την ίδια τη λαϊκή βούληση.

Θα έλεγα ότι πρέπει να προσέξουμε πάρα πολύ σε μια περίοδο που η δημοκρατία βάλλεται πανταχόθεν από αυταρχικά καθεστώτα παγκοσμίως σε μεγάλες χώρες -όπως η Ρωσία και ενδεχομένως και οι Ηνωμένες Πολιτείες που συζητάνε όλοι και κριτικάρουν τον Τραμπισμό και όλα αυτά τα θέματα- να ερχόμαστε εμείς ουσιαστικά και να ενισχύουμε τη λογική του λαϊκισμού των άκρων, στα πάντα να βλέπουμε συνωμοσίες, στα πάντα να βλέπουμε ότι επιχειρείται «κουκούλωμα» συγκεκριμένων γεγονότων, ενώ τα γεγονότα ακόμη είναι μπροστά μας, τα ξέρουμε και η δικαιοσύνη προσπαθεί με κάθε τρόπο να τα αναλύσει για να καταλήξει σε μια δικαστική απόφαση.

Το δεύτερο σημείο που θέλω να θίξω είναι αυτό που αναδείχθηκε και από άλλους συναδέλφους, ότι η συγκεκριμένη πρόταση δυσπιστίας κατατίθεται δύο-τρεις μήνες πριν από τις ευρωεκλογές, που είναι ένα κομβικό σημείο και για την Ελλάδα και για την Ευρώπη. Ουσιαστικά για τον μέσο πολίτη θεωρείται ότι αυτή η προσπάθεια είναι μια διελκυστίνδα μεταξύ των κομμάτων της Αντιπολίτευσης για το ποιος θα είναι πρώτος, δεύτερος ή τρίτος, όπως ειπώθηκε στις δημοσκοπήσεις.

Έχω την εντύπωση, συνάδελφοι, -και δεν θέλω να κάνω τον από καθ’ έδρας αναλυτή- ότι ο πολίτης έχει αντίληψη των πολιτικών τεκταινόμενων, έχει αντίληψη του τι συμβαίνει σε ό,τι αφορά στη φυσιολογική πολιτική αντιπαράθεση και αυτά ίσως τα θεωρήσει ως παιχνίδια εξουσίας ή ως παιχνίδια αντιπαράθεσης. Κι εκεί είναι που τραυματίζεται και η ίδια η πεποίθησή του στη δημοκρατική και πολιτική διαδικασία, που για μας πρέπει να είναι το μείζον, γιατί μόνο έτσι εξασφαλίζεται η συμμετοχή του πολίτη στην όλη πολιτική διαδικασία και είναι αυτή που θωρακίζει την πολιτική διαδικασία για να μπορέσει να αντιμετωπίσει τον άκρατο λαϊκισμό, που, δυστυχώς, παραμονεύει παντού. Το βλέπουμε αυτό και στην Ευρώπη με την άνοδο των ακροδεξιών κομμάτων, το βλέπουμε και αλλού με υπερβολές των ακροαριστερών κομμάτων σε θέματα που δεν έχουν σχέση με την πραγματικότητα.

Θα καταλήξω με ένα τρίτο σημείο, και θα τελειώσω, με λίγο πιο προσωπικό τόνο, αποτυπώνοντας κάποιες εμπειρίες μου όταν ήμουν Επίτροπος στην Ευρωπαϊκή Ένωση κατά την περίοδο που είχαμε, δυστυχώς, τη μεγάλη οικονομική κρίση στη χώρα. Ξυπνούσαμε κάθε ημέρα στις Βρυξέλλες και εγώ και ο συνάδελφος κ. Αβραμόπουλος αλλά και η κ. Δαμανάκη πριν και άλλοι που διετέλεσαν Επίτροποι, με τη μεγάλη αγωνία εάν η Ελλάδα θα είναι στο ευρώ, εάν η Ελλάδα θα παραμείνει στην Ευρωζώνη. Ήταν ένας μεγάλος ιδιαίτερος πόνος κάθε ημέρα, συνάδελφοι από άλλες χώρες, να σε ρωτούν τι γίνεται, πού πάει η Ελλάδα, γιατί τόσο τοξικό κλίμα, γιατί τα πράγματα κινούνται σε τέτοιες ακραίες συγκρούσεις. Τότε υπήρχε και μια, θα έλεγα, δικαιολογία ότι φτάσαμε στο αμήν και γλιτώσαμε στο παραπέντε. Τώρα, όμως, η χώρα βρίσκεται σε άνοδο και αυτό είναι πανθομολογούμενο. Εάν πάτε στο εξωτερικό θα δείτε τι εικόνα έχει πλέον η χώρα σε ό,τι αφορά στις επενδύσεις, σε ό,τι αφορά στην αξιοπιστία της.

Συχνά στις Βρυξέλλες τρέχουμε για τα θέματα του Υπουργείου, για να βρούμε λεφτά για την πράσινη μετάβαση και χαιρόμαστε να ακούμε συναδέλφους από άλλες χώρες για το πόσο εξαιρετικός είναι ο Πρωθυπουργός, ανεξαρτήτως πολιτικής και ιδεολογικής τοποθέτησης. Σας μιλώ για Σοσιαλιστές, σας μιλώ ακόμα και για ανθρώπους από την Αριστερά. Ακούμε ότι είναι ένας Πρωθυπουργός ο οποίος μπορεί και εκπροσωπεί τη χώρα σε όλα τα fora με μια ιδιαίτερη ικανότητα που κερδίζει τις εντυπώσεις, κερδίζει και τους συνομιλητές του, έτσι ώστε να έχουμε και επενδύσεις, αλλά και αξιοπιστία στη χώρα. Και αυτό μπορεί να το δει κάποιος σε πολλά σημεία σε ό,τι αφορά στις πολιτικές της Ευρωπαϊκής Ένωσης, από το Ταμείο Ανάκαμψης, μέχρι χίλια δύο.

Ομολογώ ότι προχθές, διαπραγματευόμενος στις Βρυξέλλες ένα νέο κονδύλι για την πράσινη μετάβαση στις άγονες γραμμές στην ακτοπλοΐα, ένας από τους συμμετέχοντες στη συζήτηση μου είπε: «Αυτό αξίζει για τον Κυριάκο Μητσοτάκη, γιατί είναι ο Ευρωπαίος πολιτικός που μας βοηθάει κι εμάς σε αυτή την κατεύθυνση».

Σήμερα, όμως, με ένα τέτοιο κλίμα που ζούμε εδώ, που υπερβάλλει σε ό,τι αφορά στην ίδια τη σημασία του γεγονότος και ξεφεύγει από τις δικαστικές διαδικασίες, τι μήνυμα στέλνουμε στο εξωτερικό; Είναι αυτό που θέλουμε όλοι μαζί να στείλουμε; Άλλο η εσωτερική πολιτική αντιπαράθεση και άλλο η εικόνα στο εξωτερικό. Και μια χώρα όπως η Ελλάδα, που δεν είναι ούτε Ηνωμένες Πολιτείες ούτε Γαλλία ούτε Γερμανία, αυτή την εικόνα, αγαπητοί συνάδελφοι, χρειάζεται να την επιβεβαιώνει κάθε ημέρα σε κάθε φάση του πολιτικού της βίου για να μπορεί, ακριβώς με αυτή την εικόνα, να εξυπηρετεί τα εθνικά της συμφέροντα.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και δύο συνοδοί καθηγητές από το ιδιωτικό δημοτικό σχολείο «Εκπαιδευτήρια Μάνεση».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Σας ευχαριστώ.

Κύριε Πρόεδρε, ακούσαμε με μεγάλη προσοχή τον Υπουργό να θέτει κάποια ερωτήματα σχετικά με το τοξικό κλίμα που ο ίδιος βλέπει ότι υπάρχει διαχρονικά στην πατρίδα μας. Προφανώς, εντυπωσιάστηκε και ο ίδιος και απόρησε δημόσια γιατί ίσως παίζει ρόλο το ότι είναι «Υπουργός-guest», δηλαδή ότι είναι Υπουργός ο οποίος ήρθε τον τελευταίο καιρό να υποστηρίξει αυτή την Κυβέρνηση η οποία, κατά τις δικές του εντυπώσεις και μαρτυρίες, πηγαίνει εξαιρετικά.

Ακούσαμε, βέβαια και άλλες απορίες σχετικά με την καταχρηστική πρόταση δυσπιστίας έναν χρόνο μετά, λες και δεν ζει σε αυτή τη χώρα, έστω κι αν είναι Υπουργός εκ μεταγραφής. Δεν είδατε εσείς ότι οι συνεδριάσεις της εξεταστικής επιτροπής έληξαν πολύ σύντομα; Δεν ακούσατε καθόλου, δεν διαβάσατε στις εφημερίδες ότι οι συνεδριάσεις της εξεταστικής επιτροπής έκλεισαν γρήγορα, προτού έρθει καν η δικογραφία έτσι ώστε να έχουμε περισσότερα στοιχεία για να μπορέσουμε να κάνουμε πιο σωστά το έργο μας; Ή δεν σας έκανε καν εντύπωση ή δεν ακούσατε ότι την εξεταστική επιτροπή, που εσείς οι κυβερνητικοί -όχι εσείς, κάποιοι από τους συναδέλφους σας Υπουργούς- την ήθελαν για να πέσει άπλετο φως, αλλά καθυστέρησαν επτά μήνες από το αρχικό πόρισμα Γεραπετρίτη και κάτω από την πίεση της ελληνικής κοινωνίας που ενδιαφέρεται για τα Τέμπη και όχι κάποιων μέσων που εξυπηρετούν το κυβερνητικό αφήγημα και τα οποία δεν βλέπουν κανένα πρόβλημα στα Τέμπη;

Επίσης, να μην αναφερθώ στις απορίες σχετικά με τα καθεστώτα της Ρωσίας και του Τραμπισμού. Δηλαδή εκεί η Δημοκρατία, κατά τη δική σας άποψη, είναι πληγωμένη; Εδώ στη δικιά μας πατρίδα, τον τελευταίο καιρό που βρίσκεστε, όντως πιστεύετε ότι το δημοκρατικό κεκτημένο υπηρετείται; Ο έλεγχος των ΜΜΕ και ο τρόπος χρηματοδότησής τους, εσάς δεν σας κάνει εντύπωση με τη διεθνή εμπειρία σας; Τα ψηφίσματα του Ευρωπαϊκού Κοινοβουλίου δεν σας κάνουν εντύπωση, τα οποία ελέγχουν ακριβώς τις συμπεριφορές; Οι εκθέσεις της Ευρωπαίας Εισαγγελέως πάλι δεν σας κάνουν εντύπωση;

Επομένως, αν θα έπρεπε να αναρωτηθείτε για την ποιότητα της δημοκρατίας, θα έπρεπε -με λίγο σεβασμό προς την Κυβέρνηση που σας φιλοξενεί- να σκεφτείτε προτού εκθέσετε αυτές τις απόψεις.

Όσο για το θέμα της οικονομικής ανάπτυξης –γιατί αυτήν εννοούσατε- που είναι τόσο ελκυστική, η μόνη αξιοπιστία είναι αυτή που δίνει η επενδυτική βαθμίδα, που με τόσο στόμφο έλεγε η Κυβέρνηση ότι είναι τόσο σημαντική.

Μόνο που οι ξένοι επενδυτικοί οίκοι πιστοποίησαν την αναξιοπιστία μας, γιατί ο δανεισμός τρέχει πάρα πολύ, η δικαιοσύνη λειτουργεί με ρυθμούς χελώνας, μιας και την επικαλεστήκατε και όχι μόνο αυτό, περισσότερο λειτουργεί αντί για δικαιοσύνη ως ηθικολογική παρουσία παρά ως μια δικαιοσύνη που υπηρετεί ένα κράτος δικαίου. Είναι στο χέρι της να το αποδείξει γιατί από την Κυβέρνηση δεν υπάρχει καμμία τέτοια ελπίδα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ζητήσει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Ακούσαμε λίγο νωρίτερα τον κ. Στυλιανίδη να υιοθετεί έναν τόνο ομιλίας αρκετά συναινετικό, αλλά πολλά από τα πράγματα που είπε μάς προβληματίζουν, διότι δεν μπορούν να αποτελέσουν κάποια ικανή βάση για να χτιστεί πάνω σε αυτήν συναίνεση. Μίλησε, κατ’ αρχάς, για το ότι θα έπρεπε αυτή η υπόθεση να μας ενώνει.

Πώς να μας ενώσει, όμως, κύριε Στυλιανίδη, τη στιγμή που η Κυβέρνηση έχει κάνει το παν για να διεξαγάγει μια διαδικασία, η οποία δεν επιθυμεί να ρίξει φως στα στοιχεία και στην αλήθεια αυτού του εγκλήματος. Προστατεύετε τον κ. Καραμανλή. Δεν θέλετε να αρθεί η ασυλία του και να βρεθεί ενώπιον της δικαιοσύνης. Πώς να μας ενώσει αυτό;

Ένα δεύτερο πράγμα που είπατε είναι ότι θα γίνει –λέει- ταχύτερη διαδικασία η δικαστική. Ακούσαμε και εχθές κάποιους άλλους Υπουργούς της Κυβέρνησης -νομίζω την κ. Αγαπηδάκη- να μας λέει ότι σε τρεις μήνες θα ξεκινήσει η δίκη. Πώς τα ξέρετε αυτά; Εδώ εμείς θέτουμε ένα θεμελιακό ζήτημα διάκρισης εξουσιών. Όλη η διαδικασία της εξεταστικής επιτροπής, αλλά και πολλά από τα πράγματα που λέτε τώρα, δείχνουν ότι δεν υπάρχει επαρκής σεβασμός στη διάκριση εξουσιών.

Επίσης, αναφερθήκατε στην εικόνα της χώρας στο εξωτερικό. Είπατε ότι η εικόνα αυτή χαίρει μεγάλης αξιοπιστίας.

Ποια αξιοπιστία, κύριε Υπουργέ; Έχετε ξεχάσει; Τον Ιούλιο τον περασμένο (δεν αναφέρομαι μόνο -γιατί αυτό κάνετε συστηματικά- στο ψήφισμα του Ευρωπαϊκού Κοινοβουλίου. Αναφέρομαι στην έκθεση της Κομισιόν, της Ευρωπαϊκής Επιτροπής), η Κομισιόν στην πλειονότητά της απαρτίζεται από επιτρόπους που ανήκουν στην Κεντροδεξιά. Έχετε διαβάσει την έκθεση του 2023; Διότι ακούμε τον Πρωθυπουργό που λέει στην έκθεση του 2024: «Περιμένετε να δείτε ότι θα βελτιωθούν τα πράγματα όσον αφορά στη διάκριση εξουσιών, όσον αφορά στο κράτος δικαίου». Για την έκθεση του 2023 γιατί δεν μιλάτε; Η Κομισιόν εξέδωσε το 2023 τον Ιούλιο μια έκθεση-κόλαφο για την καταπάτηση των ελευθεριών στη χώρα μας και την παραβίαση του κράτους δικαίου.

Ποια αξιοπιστία, λοιπόν; Δεν υπάρχει αξιοπιστία. Η χώρα στα μάτια των Ευρωπαίων έχει Ορμπανοποιηθεί. Η έκθεση αυτή της Κομισιόν κάνει λόγο συγκεκριμένα –και αυτός είναι ένας όρος που τον χρησιμοποιεί- για αυταρχοποίηση του τρόπου με τον οποίο η Κυβέρνηση χειρίζεται το κράτος δικαίου. Την έχετε δει την έκθεση; Αναγνωρίζετε αυτό που σας λέω; Είναι αυτό αξιοπιστία;

Και, τέλος, να πω κάτι για τον άκρατο λαϊκισμό και για το γεγονός ότι τα κόμματα της Αντιπολίτευσης –λέτε- αμφισβητούν τη λαϊκή βούληση. Η λαϊκή βούληση δεν είναι μόνο το 40% που πήρατε στις εκλογές. Βλέπετε καθόλου τις δημοσκοπήσεις; Η λαϊκή βούληση σήμερα δείχνει ότι ένα συντριπτικό ποσοστό από 75% μέχρι και 88% θεωρεί πως η Κυβέρνηση έχει κάνει το παν ούτως ώστε να μην υπάρξει καμμία πρόοδος στην αποκάλυψη της αλήθειας για την υπόθεση των Τεμπών. Αυτά τα στοιχεία δεν σας προβληματίζουν; Αυτό δεν είναι λαϊκή βούληση;

Εμείς, λοιπόν, εκφράζουμε αυτή τη λαϊκή βούληση και σας λέμε ότι λυπούμαστε πάρα πολύ, αλλά την επιλογή σας για να μη μας ενώσει αυτή η τραγική ιστορία, αυτό το έγκλημα των Τεμπών, την έχετε κάνει από καιρό. Διαλέξατε τον δρόμο της συγκάλυψης και απέναντι σε αυτό, βεβαίως, θα μας βρείτε ριζικά αντίθετους.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κ. Βασίλειος Γραμμένος από την Ελληνική Λύση.

**ΒΑΣΙΛΕΙΟΣ ΓΡΑΜΜΕΝΟΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, ένα χρόνο μετά από το εθνικό έγκλημα των Τεμπών, γιατί περί εγκλήματος πρόκειται, καλούμαστε όλοι σήμερα να ασχοληθούμε με τους δήθεν παληκαρισμούς της Αντιπολίτευσης, η οποία λειτουργεί ως δεκανίκι της Κυβέρνησής σας με τη μορφή πρότασης δυσπιστίας, η οποία ουσιαστικά -τι θα κάνει;- θα συσπειρώσει την Κυβέρνησή σας και θα σας δώσει μια εξάμηνη παράταση. Θα σας δώσει, λοιπόν, το φιλί της ζωής για να μπορέσετε να συνεχίσετε την εγκληματική σας πολιτική.

Αποδείξατε ξανά ότι Νέα Δημοκρατία, ΣΥΡΙΖΑ και ΠΑΣΟΚ συγκυβερνάτε. Από εχθές που ξεκίνησε η συζήτηση διακρίνω διάχυτη την υποκρισία κάποιων εδώ μέσα, οι οποίοι προσπαθούν να μας πείσουν ότι δεν ήταν έγκλημα, αλλά ατύχημα. Όπως έλεγε και ο Μάρκος Αυρήλιος, παρ’ όλο που περιφρονείτε ο ένας τον άλλον καλοπιάνετε ο ένας τον άλλον και παρ’ όλο που θέλετε να υπερέχετε, υποκλίνεστε ο ένας στον άλλον. Είστε τόσο ίδιοι και αυτό φαίνεται καθημερινά.

Πέρασε ένας χρόνος, κάνατε μια εξεταστική παρωδία και ακόμη οι φωνές των πενήντα επτά αδικοχαμένων ανθρώπων μας, των παιδιών μας, δεν λένε να κοπάσουν, φωνές που μας παροτρύνουν, μας παρακαλούν να ακούσουμε την ουσία, να ακούσουμε τους ειδικούς, κύριοι της Κυβέρνησης, εκείνους που μιλάνε με ευρήματα και μπορούν να βγάλουν ασφαλή συμπεράσματα.

Ρωτάμε: Αν πραγματικά θέλατε, κύριοι της Αντιπολίτευσης, να ρίξετε την Κυβέρνηση, γιατί δεν το κάνατε τότε που η Ελληνική Λύση από αυτό το Βήμα και ο Πρόεδρός μας Κυριάκος Βελόπουλος είχε ζητήσει πρόταση μομφής κατά της Κυβέρνησης και δεν τη στηρίξατε; Γιατί φοβηθήκατε; Ποιος σας εμπόδισε να το κάνετε; Να μας πείτε.

Αφού, λοιπόν, ήρθατε εδώ, θα ακούσετε αποκαλύψεις και θα σας παραθέσουμε τα στοιχεία των ειδικών για να εμπλουτίσουμε και το ανύπαρκτο ρεπορτάζ των κυβερνητικών δημοσιογράφων, κυρίως των πρωϊνάδικων και κυρίως του τηλεοπτικού σταθμού «ΣΚΑΪ», που από το πρωί φωνασκούν πως δεν υπάρχουν στοιχεία.

Όπως είπε και ο κ. Φλωρίδης το πρωί στον «ΣΚΑΪ», αποκάλυψε ο Υπουργός Δικαιοσύνης ότι ο ανακριτής για τα Τέμπη –λέει- δεν είχε το δικαίωμα να ακούσει τις συνομιλίες. Τους το απαγορεύει –λέει- ο νόμος, απαγορεύει ο νόμος στον ανακριτή να ακούσει τις συνομιλίες. Οι συνομιλίες, όμως, είχαν γίνει ήδη φέιγ βολάν στα φιλοκυβερνητικά κανάλια. Γιατί, λοιπόν, δεν ασκήθηκε αυτεπάγγελτη δίωξη όταν διέρρευσαν αυτά τα στοιχεία; Ρωτάμε και τον κ. Φλωρίδη και τον κύριο ανακριτή. Ποιο παρακράτος καλύπτετε και γιατί;

Ακούστε, λοιπόν, τα στοιχεία από την πραγματογνωμοσύνη Κοκοτσάκη: «Εκτός από τα διαπιστωμένα λάθη που οδήγησαν στο τροχαίο δυστύχημα με τη σύγκρουση των τρένων, υπάρχουν πλέον στοιχεία που αποδεικνύουν ότι η αλλοίωση της σκηνής, η καταστροφή πειστηρίων και η εξαφάνιση μέρους αυτών δεν θα είχαν συμβεί εάν οι ταγμένοι στην εκτέλεση του καθήκοντος για την περιφρούρηση και διασφάλιση αυτών εκτελούσαν το καθήκον τους, όπως έπρεπε», λέει ο πραγματογνώμονας. Είναι στοιχεία για τους φίλους μας δημοσιογράφους συναδέλφους. Τι σημαίνει αυτό με απλά λόγια; Συγκάλυψη του εγκλήματος.

Συνεχίζω –Κοκοτσάκης-: «Λάθη και παραλείψεις ανακριτικών υπαλλήλων που έπρεπε να παραμείνουν στη σκηνή του εγκλήματος όσες μέρες απαιτούνταν για να ολοκληρώσουν το έργο τους, κάτι που δεν έκαναν, με αποτέλεσμα από την πρώτη μέρα να αρχίσει η πλήρης μεταβολή τους. Χωματουργικές εργασίες άκριτα, να απομακρύνονται χωρίς καταγραφή και πρωτόκολλο, συντρίμμια, βαγόνια, εμπορευματοκιβώτια από την ίδια τη διαχειρίστρια εταιρεία, η οποία πλέον είχε αποκτήσει…» -λέει ο εμπειρογνώμονας- «…αυτοδικαίως την ιδιότητα του υπόπτου, καθώς οι συρμοί και το προσωπικό εργασίας ανήκαν στη δύναμή της.

Δεύτερον, παραλείψεις και λάθη πυροσβεστικών ανακριτικών υπαλλήλων αναφορικά με τις εκθέσεις αυτοψίας.

Τρίτον, αλλοίωση της σκηνής του εγκλήματος από την πρώτη κιόλας ημέρα μετά από το δυστύχημα με την απόσυρση αριθμού βαγονιών και εμπορευματοκιβωτίων από τη «HELLENIC TRAIN», της οποίας η οποιαδήποτε τέτοιου είδους εμπλοκή θα έπρεπε να έχει απαγορευτεί. Επίσης, την απομάκρυνση των συντριμμιών από το αρχικό σημείο κατάπτωσής τους χωρίς περιγραφή και κυρίως, χωρίς ταυτοποίηση, κατάσχεση και ασφαλή διατήρηση, την πλήρη διαμόρφωση τόσο του εσωτερικού πεδίου του δυστυχήματος όσο και της ευρύτερης περιοχής. Επτά μήνες αργότερα εντοπίστηκαν ανθρώπινα βιολογικά υπολείμματα –άκουσον, άκουσον!- που τόσο καιρό παρέμειναν εκτεθειμένα στις καιρικές συνθήκες, αλλά και στα αρπακτικά ζώα, πουλιά και έντομα, λέει η εμπειρογνώμονας. Επίσης, την αφαίρεση, ξεμπάζωμα δηλαδή, χωμάτων από συγκεκριμένα σημεία στη σκηνή του εγκλήματος.

Τέταρτον, σχετικά με την έκθεση δικαστικών πραγματογνωμόνων, στην έκθεσή τους περιγράφουν τη συμπεριφορά της πυρκαγιάς μετά από τη σύγκρουση, χωρίς, όμως, να αιτιολογήσουν με σαφήνεια και επιστημονικά την ανάφλεξη-δημιουργία εκρηκτικού μείγματος.

Πέμπτον, αλλοίωση της σκηνής του δυστυχήματος, καταστροφή στοιχείων και πειστηρίων. Τα συντρίμμια όχι μόνο δεν προστατεύτηκαν, λέει ο πραγματογνώμονας, αλλά και κάποια από αυτά αποτελούσαν σημαντικά πειστήρια για τη διαλεύκανση της υπόθεσης. Απομακρύνθηκαν επιλεκτικά και σκοπίμως προς άγνωστο σημείο, ουσιαστικά αποστερώντας από την έρευνα σημαντικές πληροφορίες.

Έκτον, βιντεοσκοπικό υλικό. Από το βιντεοσκοπικό υλικό προκύπτει με σαφήνεια ότι βαγόνια της επιβατικής αμαξοστοιχίας τυλίγονται στις φλόγες, όταν πέραν των άλλων ήρθαν σε επαφή με φλεγόμενο δοχείο με περιεχόμενο εύφλεκτη καύσιμη ύλη, δοχείο το οποίο είχε εκτιναχθεί από το σημείο αποθήκευσης στη μεταφορά του.

Και έβδομον, απάλειψη αποδεικτικών στοιχείων για τη δυναμική του δυστυχήματος. Έγινε αντιληπτή μια συστημική, συνεχόμενη και επιμελής προσπάθεια μεταβολής και αλλοίωσης του τοπίου του δυστυχήματος-εγκλήματος από μέλη ομάδας που δεν φάνηκαν -λέει ο πραγματογνώμονας- να ανήκουν σε κάποια ομάδα διάσωσης, κύριοι Υπουργοί.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Με πολύ μεθοδικό, λοιπόν, τρόπο», συνεχίζει, «αφαιρούσαν συγκεκριμένα κομμάτια από τον χώρο του δυστυχήματος και τα τοποθετούσαν επιμελώς στο πίσω μέρος του εναπομείναντος βαγονιού και πριν τα μεταφέρουν και τα τοποθετήσουν σε χώρο συγκέντρωσης –δώστε μου ένα λεπτό, κύριε Πρόεδρε και κλείνω- που προοριζόταν για τη θέση «Κουλούρι». Η μεταφορά και η αφαίρεση αυτών των κομματιών είναι άκρως προβληματική και ενοχοποιητική ως προς την αλλοίωση της σκηνής του εγκλήματος, μιας και τα συγκεκριμένα κομμάτια δεν αποτελούν κομμάτια του δηλωμένου εμπορεύματος της εμπορικής αμαξοστοιχίας και πρέπει να μεταφερθούν με τα υπόλοιπα συντρίμμια-πειστήρια του δυστυχήματος στη θέση «Κουλούρι», όπου έχουν μεταφερθεί τα υπόλοιπα με τα φορτηγά αυτοκίνητα, όπως έγινε και όχι προς άγνωστη κατεύθυνση, αφού στη θέση «Κουλούρι» τέτοια αντικείμενα δεν υφίστανται.».

Κλείνω, κύριε Πρόεδρε.

Μιλάμε για την απόλυτη συγκάλυψη. Θα πρέπει να το παραδεχτείτε, έστω και τώρα, μετά από έναν ολόκληρο χρόνο. Θα μείνετε στην ιστορία ως η «κυβέρνηση της μονταζιέρας» και θα πρέπει να ντρέπεστε για αυτό. Κάνατε και κάνετε τα αδύνατα δυνατά για να κρατήσετε στο απυρόβλητο τους πραγματικούς ενόχους του εγκλήματος. Τα ψέματά σας, όμως, τελείωσαν. Μας ακούν και μικρά παιδιά.

Για όλους τους γονείς που έχασαν άδικα τα παιδιά τους, άδικα τους συγγενείς, για όλους αυτούς που υποφέρουν, εμείς στην Ελληνική Λύση θα συνεχίσουμε και δεν θα σταματήσουμε μέχρι να μπουν οι υπαίτιοι στη φυλακή. Και όταν λέμε «όλοι», εννοούμε όλοι.

Σας ευχαριστώ πάρα πολύ.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Γραμμένο.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι έξι μαθήτριες και μαθητές και δύο συνοδοί εκπαιδευτικοί από το ιδιωτικό δημοτικό αχολείο «Εκπαιδευτήρια Μάνεση» (δεύτερο τμήμα).

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Αθανάσιο Παπαθανάση από τη Νέα Δημοκρατία.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κυρίες και κύριοι συνάδελφοι, βρισκόμαστε σήμερα εδώ για τη συζήτηση της πρότασης δυσπιστίας την οποία κατέθεσε ο Πρόεδρος του ΠΑΣΟΚ κ. Ανδρουλάκης κατά της Κυβέρνησης και συνυπέγραψαν ως παρακολούθημα οι Βουλευτές του ΣΥΡΙΖΑ, της Πλεύσης Ελευθερίας και της Νέας Αριστεράς.

Είθισται να κατατίθεται πρόταση δυσπιστίας για ζητήματα τα οποία τίθενται για πρώτη φορά στον δημόσιο διάλογο, τη στιγμή που ασκείται το δικαίωμα αυτό της πρότασης μομφής και όχι για ζητήματα που αφορούν σε ανοικτή υπόθεση που διερευνάται από τη δικαιοσύνη στον ανώτατο βαθμό, στην εισαγγελία του Αρείου Πάγου και τα όσα αφορούν στην εκτελεστική εξουσία έχουν ήδη απαντηθεί. Σίγουρα πάντως τα ζητήματα για τα οποία εγείρει την πρόταση αυτή το ΠΑΣΟΚ εάν υπήρχαν στο κατ’ ελάχιστον ως υποψία ενοχής από την εισαγγελία, θα είχαν σταλεί αμελλητί στη Βουλή, όπως προβλέπεται και διαμορφώνεται στην ελληνική δικαιοσύνη κατά την προκαταρκτική εξέταση η πεποίθηση ότι υπάρχουν οι επαρκείς αποχρώσεις- ενδείξεις, προκειμένου να στοιχειοθετηθεί η άσκηση ποινικής διώξεως για πολιτικά πρόσωπα.

Εδώ, κυρίες και κύριοι, δεν έχουμε τίποτα από τα παραπάνω ως το κατ’ ελάχιστον νομιμοποιητικό παράγοντα αυτής της πρότασης. Τι έχουμε εν αντιθέσει; Ένα κείμενο πρότασης δυσπιστίας, το οποίο προσπαθεί να συνδέσει ασύνδετα μεταξύ τους πράγματα, προκειμένου να εργαλειοποιήσει τον ανθρώπινο πόνο. Η σπουδή σας μικροκομματική εν όψει εκλογών, μιας και τα ποσοστά των δύο κομμάτων της Αντιπολίτευσης βαίνουν συνεχώς απομειούμενα. Έχουν καταλάβει στην ευρύτερη Αντιπολίτευση, μια και πλέον δεν έχει καμμία διαφορά η μείζονα από την ελάσσονα, ότι πρέπει πάση θυσία να κοντύνουν τον Πρωθυπουργό, αλλά δεν μας απαντούν ποιο ήταν το νέο στοιχείο για να θυμηθούν παραμονή της εθνικής επετείου την πρόταση δυσπιστίας και μάλιστα, ο κ. Κασσελάκης, όντας στρατιώτης και μετά το επικοινωνιακό σόου της παρέλασης, να ζητά να παραιτηθεί ο Πρωθυπουργός ανήμερα της εθνικής μας εορτής, όπου γιορτάζουμε τη θυσία των ηρώων μας, για να είμαστε εμείς σήμερα ελεύθεροι. Και δεν αναλογίζεται τη ζημιά που προκαλεί στο κύρος της χώρας με τα ανιστόρητα που εκστομίζει σε τρίτες χώρες, σε μια μάλιστα στιγμή που ο Έλληνας Πρωθυπουργός βρισκόταν στον Καναδά, κοντά στους υπερήφανους ομογενείς μας, σε μια ομολογουμένως πολύ επιτυχημένη για τα συμφέροντα της χώρας μας επίσκεψη.

Από αυτή τη διαδικασία, όμως, θα βγούμε ισχυρότεροι, διότι μας δίνεται η ευκαιρία να ξεκαθαριστούν όλα και κυρίως να ειπωθούν αλήθειες, γιατί η άρνηση να μπούμε σε μια διαδικασία πολιτικής αντιπαράθεσης με τους τοξικούς όρους που ξεκινήσατε ΣΥΡΙΖΑ και ΠΑΣΟΚ από πέρυσι λόγω ένδειξης σεβασμού στον πόνο των γονιών και των συγγενών των θυμάτων άφησε να εννοηθεί στην κοινωνία ότι έχουμε κάποιου είδους σύνδρομα ενοχής και ότι κάθε τοξική ατάκα που εφηύρατε δήθεν δεν είχε απάντηση.

Η πραγματικότητα είναι ότι έναν χρόνο τώρα, ελλείψει πραγματικής αντιπολιτευτικής πολιτικής -και αυτό σας το πιστώνουν οι πολίτες, όχι εμείς- κάποιοι κάνετε καριέρα πάνω στα θύματα του δυστυχήματος.

Πάμε, όμως, να δούμε πιο συγκεκριμένα. Μας κατηγορείτε γενικώς και αορίστως ότι έχουμε πραγματοποιήσει κάποιου είδους συνωμοσία συγκάλυψης, για την οποία δεν κατονομάζετε ποιος την κάνει συγκεκριμένα, ποιος την επιτρέπει, εκτός και αν υπονοείτε ότι εδώ παίζει κάποιο τέτοιο ρόλο η δικαιοσύνη και ποιο είναι το ακριβές αντικείμενο της συγκάλυψης.

Από αυτά που ψελλίζει η πρόταση δυσπιστίας αντιλαμβάνομαι ότι επιχειρείτε μέσα από αυτή την πρόταση μομφής απλά να ενθαρρύνετε ήδη διαμορφωθείσες εντυπώσεις επί του ζητήματος. Δεν έχετε κάποιο ειλικρινή σκοπό διερεύνησης των πραγματικών ευθυνών του δυστυχήματος.

Εγώ, όμως, θέλω να σας βοηθήσω και να κάνω τα ερωτήματα που δεν έχετε κάνει εσείς με συγκεκριμένο τρόπο: Έχει διαπράξει έγκλημα η Κυβέρνηση στα Τέμπη; Φυσικά και όχι. Η προκαταρκτική εξέταση βρίσκεται στον ανώτατο βαθμό της δικαιοσύνης και αυτή θα κρίνει σε ποιους θα αποδοθούν και ποιες κατηγορίες. Αν υπάρξει οποιαδήποτε ένδειξη-απόχρωση για οποιοδήποτε μέλος της Κυβέρνησης, η υπόθεση θα οδηγηθεί αμελλητί στη Βουλή. Υπάρχει κάποιου είδους μπάζωμα, όπως επικαλείστε; Επιχειρείτε συστηματικά παίζοντας με τις λέξεις να περάσετε υπόγεια το μήνυμα της δήθεν συγκάλυψης, βρίσκοντας αποκούμπι στην επιχείρηση απεγκλωβισμού τυχόν επιζησάντων και νεκρών και εν συνεχεία απομάκρυνσης των βαγονιών από την περιοχή.

Σύμφωνα με τη δήλωση του αξιωματικού της Πυροσβεστικής, αρμοδίου για την επιχείρηση, ο ίδιος ζήτησε να στρωθεί το σημείο, για να μπορέσουν να επιχειρήσουν οι γερανοί και να σηκώσουν τα βάρη. Οι γερανοί θέλουν σταθερό σημείο για να μπορέσουν να επιχειρήσουν. Επίσης, κάτω από το σημείο του δυστυχήματος υπάρχει αγωγός φυσικού αερίου διαμέτρου εκατόν δέκα εκατοστών και πίεσης 50 atm. Αν έσκαγε, η έκρηξη θα ήταν τεράστια.

Όλες οι αποφάσεις πάρθηκαν από το συντονιστικό μετά από πρόταση του εν λόγω αξιωματικού που είναι και ο επιχειρησιακά αρμόδιος, αλλά εσείς με εμμονή, γιατί δεν σας ενδιαφέρει να κατηγορήςσετε για κάτι ουσιαστικό, γιατί ξέρετε πολύ απλά ότι δεν έχετε κάτι ουσιαστικά να κατηγορήσετε, μόνο λασπολογείτε.

Τι ευθύνες υπάρχουν για το δυστύχημα; Η υπόθεση βρίσκεται στη δικαιοσύνη η οποία είναι και η μόνη αρμόδια για να αποδώσει τυχόν ποινικές ευθύνες. Το δυστύχημα των Τεμπών οφείλεται και σε ομολογημένα διαδοχικά ανθρώπινα λάθη. Σε πέντε λεπτά είχαμε επτά παραβιάσεις του κανονισμού και ναι, υπάρχουν ενδείξεις για ανθρώπινα λάθη, παραβάσεις κατάφωρες των κανονισμών και από ανθρώπους συνδικαλιστές προσκείμενους στο ΠΑΣΟΚ.

Έχει καθυστερήσει η δικαιοσύνη την έρευνα της υπόθεσης; Σημειώνεται ότι η υπόθεση αυτή, όπως φαίνεται από την πορεία της, θα εισαχθεί το επόμενο διάστημα στην ακροαματική διαδικασία, γεγονός που αποδεικνύει την πραγματική βούληση της Κυβέρνησης να χυθεί άμεσα άπλετο φως στις πραγματικές αιτίες και ευθύνες, σε πλήρη αντίθεση με την υπόθεση στο Μάτι, που η τότε κυβέρνηση ΣΥΡΙΖΑ την άφησε να σέρνεται και να μην έχει πραγματοποιηθεί με κίνδυνο παραγραφής των αδικημάτων, ενώ η δίκη ακόμη συνεχίζεται μετά από έξι χρόνια.

Μα, ο κ. Σπίρτζης είπε να αρθεί η δήθεν ασυλία του και αναρωτήθηκε γιατί δεν το κάνει ο κ. Καραμανλής. Ο κ. Σπίρτζης προέβη στην συγκεκριμένη ενέργεια, ενώ γνωρίζει ότι για εκείνον στη συγκεκριμένη διαδικασία ισχύει η αποσβεστική προθεσμία, διότι η αλλαγή του άρθρου 86 περί των ποινικών αρμοδιοτήτων της Βουλής που έγινε επί ημερών της Νέας Δημοκρατίας -παρακαλώ!- πιάνει από την προηγούμενη Βουλή, δηλαδή από το 2019 και μετά. Το Σύνταγμα προέβλεπε κάτι το οποίο δεν άλλαξε επί των ημερών του ο ΣΥΡΙΖΑ, αλλά η Νέα Δημοκρατία. Να σημειωθεί ότι έχει γίνει έντεκα φορές η χρήση των ευεργετικών διατάξεων της βραχείας αποκλειστικής προθεσμίας από Υπουργούς της κυβέρνησης ΣΥΡΙΖΑ που σήμερα διαρρηγνύουν τα ιμάτιά τους.

Ο κ. Ανδρουλάκης δεν κατέθεσε πρόταση δυσπιστίας στο παρελθόν για τα χίλια μύρια όσα έχει προσάψει στην Κυβέρνηση, όπως για όλες τις υποθέσεις περί κράτους δικαίου, περί έρευνας της δικαιοσύνης, περί του δήθεν αντισυνταγματικού νομοσχεδίου για την τριτοβάθμια εκπαίδευση και για την υπόθεση των Τεμπών. Τόσες ευκαιρίες είχε και θεώρησε τυχαία σκόπιμο να καταθέσει πρόταση δυσπιστίας για ένα δημοσίευμα το οποίο ανέσυρε ένα δημοσιογραφικό μη θέμα που επαναλαμβάνει γεγονότα με τον ίδιο ακριβώς τρόπο που συνέβησαν έναν χρόνο πριν σαν να ανακάλυψε κάτι νέο. Το τυχαίο αφήνεται στην κρίση της κοινωνίας, όπως και το ποια συμφέροντα εξυπηρετεί.

Κλείνοντας, θα ήθελα να αναφερθώ στο κράτος δικαίου και ενδεικτικά να αναφέρω ότι με τον ν.4622/2019 συστήσαμε την Εθνική Αρχή Διαφάνειας, στην οποία συγκεντρώθηκαν έξι διάσπαρτοι μέχρι τότε ελεγκτικοί μηχανισμοί της δημόσιας διοίκησης. Έχουν εκκαθαριστεί πλέον όλες οι εκκρεμείς καταγγελίες για ζητήματα διαφθοράς που χρόνιζαν και πλέον υποχρεωτικά οι νέες καταγγελίες εξετάζονται μέσα σε τριάντα μέρες. Με νομοθετική μας πρωτοβουλία εκσυγχρονίσαμε τη διαδικασία άρσης του απορρήτου των επικοινωνιών με εξασφάλιση και διασφάλιση όλων των απαιτούμενων εγγυήσεων. Αναδιαρθρώσαμε την ΕΥΠ για τη βελτιστοποίηση της δράσης της. Ταυτόχρονα, αναβαθμίσαμε την ποινική μεταχείριση της εμπορίας, κατοχής και χρήσης λογισμικών παρακολούθησης. Θεσμοθετήσαμε μηχανισμούς εσωτερικού ελέγχου σε όλες τις υπηρεσίες δημόσιας διοίκησης, ενώ ενισχύσαμε και το Ελεγκτικό Συνέδριο.

Η Νέα Δημοκρατία, κυρίες και κύριοι, υπηρετεί με συνέπεια και προσήλωση τους θεσμούς και το κράτος δικαίου από την ημέρα της ίδρυσής της, είτε ως κυβέρνηση είτε ως αντιπολίτευση σε αντίθεση με τον ΣΥΡΙΖΑ ο οποίος, σύμφωνα με δηλώσεις των ίδιων των πρώην Υπουργών του και στελεχών του, είχε στήσει στο Μέγαρο Μαξίμου ένα παρα-υπουργείο Δικαιοσύνης, αλλά και με πολιτική απόφαση προσπάθησε να βάλει στη φυλακή πολιτικούς του αντιπάλους, όπως ομολόγησε κυνικά ο κ. Πολάκης, χωρίς επαρκή στοιχεία για την υπόθεση «NOVARTIS». Σε αντίθεση, επίσης, με τον ΣΥΡΙΖΑ που με καταδικασμένους Υπουργούς του με 13-0 που απεδείχθη ότι επιχειρούσαν να στήσουν το δικό τους παραμάγαζο στην ενημέρωση ελέγχοντας τα μέσα μαζικής ενημέρωσης, η Κυβέρνηση δεν θα σας ακολουθήσει στον κατήφορο που έχετε επιλέξει. Θα συνεχίσουμε να αγωνιζόμαστε για την πλήρη διαλεύκανση της τραγωδίας των Τεμπών για τη δικαίωση των θυμάτων και των συγγενών τους και την αποκάλυψη της αλήθειας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παπαθανάση.

Τον λόγο έχει τώρα η κ. Έφη Αχτσιόγλου από τη Νέα Αριστερά.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, χθες ο κ. Βορίδης ξεκινώντας τη συζήτηση για την πρόταση δυσπιστίας διερωτήθηκε τι το καινούργιο έχει προκύψει, ώστε να δικαιολογείται να γίνει πρόταση μομφής για το ζήτημα της τραγωδίας των Τεμπών. Και είπε ότι όλα έχουν συζητηθεί και όλα έχουν απαντηθεί.

Ας δούμε λίγο, λοιπόν, τι έχει απαντηθεί. Πριν από μερικές μέρες, την Κυριακή που μας πέρασε, η εφημερίδα «ΤΟ ΒΗΜΑ» αποκάλυψε με αποδεικτικά στοιχεία ότι το ηχητικό των διαλόγων μεταξύ σταθμάρχη και μηχανοδηγού που διέρρευσε στα ΜΜΕ λίγο μετά την τραγωδία είναι παραποιημένο, είναι μονταρισμένο. Έχουμε πάρει κάποια απάντηση γι’ αυτό το ζήτημα; Έχουμε πάρει κάποια απάντηση; Ποιος πήρε αυτό το υλικό; Ποιος το παραποίησε; Ποιος διέρρευσε στα ΜΜΕ το μονταρισμένο υλικό λίγο μετά το δυστύχημα; Ποια είναι η απάντηση σε αυτό το ερώτημα; Ποιος το έκανε;

Κρισιμότερο από αυτό, λέτε -και το λέτε όλοι από την πλευρά της Νέας Δημοκρατίας- ότι αυτό το ζήτημα του μονταρισμένο υλικού ήταν ήδη γνωστό εδώ και έναν χρόνο. Λέτε ότι ήδη στις 4 Μαρτίου του 2023 η ΕΡΤ, η δημόσια τηλεόραση, παρουσίασε ρεπορτάζ στο οποίο αναφερόταν σαφώς ότι οι συνομιλίες που δημοσιοποιήθηκαν ήταν παραποιημένες. Μάλιστα. Τότε γιατί στις 9 Μαρτίου, πέντε μέρες μετά, ο κ. Μητσοτάκης στο Υπουργικό Συμβούλιο αναφέρεται σε αυτό το ηχητικό; Μάλιστα, λέει συγκεκριμένα: «ακούγοντας τους επίμαχους διαλόγους, αισθάνθηκα αυτό που πιστεύω ότι αισθανθήκατε κι εσείς, όλοι οι Ελληνίδες και οι Έλληνες, οργή αλλά και ντροπή». Σε ποιους διαλόγους αναφέρεται ο κ. Μητσοτάκης; Στους παραποιημένους; Στους μονταρισμένους; Αφού η ΕΡΤ είχε αποκαλύψει, όπως λέτε, στις 4 Μαρτίου ότι οι διάλογοι ήταν παραποιημένοι, ο κ. Μητσοτάκης στις 9 Μαρτίου σε ποιους διαλόγους αναφέρεται; Στο μοντάζ; Γιατί τους επικαλείται; Απαντήστε. Εργαλειοποιεί ο κ. Μητσοτάκης μονταζιέρες για να στηρίξει το αφήγημα του ανθρώπινου λάθους και να αποφύγει τη δεδομένη του ευθύνη; Ποιον ωφελούν αυτοί οι παραποιημένοι διάλογοι και γιατί γίνεται χρήση από τον Πρωθυπουργό, ενώ γνωρίζει ότι είναι παραποιημένοι; Δώστε μια απάντηση.

Άκουσα δε τον κ. Μητσοτάκη να αναρωτιέται από πού προκύπτει ότι υπάρχει απόπειρα συγκάλυψης του εγκλήματος που καταλογίζει όλη η Αντιπολίτευση. Από πού να ξεκινήσω; Από την ιστορία περί τοπικής τηλεδιοίκησης; Θυμάστε τι λέγατε εκείνο τον καιρό; Εμπαίζατε όλους τους πολίτες, όταν ενώ δεν υπήρχε τηλεδιοίκηση και όταν ενώ το δευτεροβάθμιο κέντρο στην Καρόλου ήταν κατεστραμμένο επί των ημερών σας και δεν είχε αποκατασταθεί, εσείς εφευρίσκατε νέους όρους, όπως ότι υπάρχει τοπική τηλεδιοίκηση και επιχειρούσατε να κατασκευάσετε νέες αντιλήψεις και ιδέες για να αποφύγετε το προφανές.

Να θυμηθώ εκείνο το τηλεοπτικό φιάσκο με τον Υφυπουργό Μεταφορών να στήνει σόου μπροστά στις κάμερες δείχνοντας υποτιθέμενη τηλεδιοίκηση και τον έρμο τον εργαζόμενο πιεζόμενο από τις ερωτήσεις της δημοσιογράφου να καταλήγει και να ομολογεί ότι δεν υπάρχει τελικά τηλεδιοίκηση;

Να αναφερθώ στην εξεταστική επιτροπή από την οποία αποκλείονται όλοι οι κρίσιμοι μάρτυρες, όπως ο εκπρόσωπος των μηχανοδηγών, ο διευθύνων σύμβουλος της ΤΡΑΙΝΟΣΕ που είχε προειδοποιήσει γραπτώς για τα ζητήματα ασφαλείας, όπως ο πρόεδρος της Επιτροπής ETCS που είχε παραιτηθεί και είχε μιλήσει για τον κίνδυνο μετωπικής σύγκρουσης των τρένων; Κανείς από αυτούς δεν κλήθηκε.

Να μιλήσω για το μπάζωμα; Άκουσα πάλι πριν τον κ. Τριαντόπουλο που με τις γνωστές υπεκφυγές προσπάθησε να ρίξει το θέμα στους υπηρεσιακούς. Απαντήστε μας γι’ αυτό. Ποιος έδωσε εντολή γι’ αυτό το πράγμα; «Υπεκφυγές, τα πρωτόκολλα, τα οποία, του οποίου, ο υπηρεσιακός που…». Εκταμιεύθηκαν αμέσως 700.000 ευρώ. Πρόκειται για τη γρηγορότερη απευθείας ανάθεση. Ποιος έδωσε εντολή γι’ αυτό και ψάχνουν οι συγγενείς των θυμάτων και αναζητούσαν τους νεκρούς τους για μήνες;

Λέτε ότι η υπόθεση είναι στη δικαιοσύνη και ότι όλα αυτά θα τα ερευνήσει η δικαιοσύνη. Ποια υπόθεση είναι στη δικαιοσύνη; Είκοσι τρεις κατηγορούμενοι είναι στη δικαιοσύνη και ο πολιτικός τους προϊστάμενος δεν είναι στη δικαιοσύνη γιατί επιλέξατε να τον προστατεύσετε για να μην είναι στη δικαιοσύνη ο πολιτικός προϊστάμενος. Αυτή είναι η υπόθεση. Εδώ δεν μιλάμε για ενδείξεις. Εδώ μιλάμε για καθαρή συγκάλυψη της τραγωδίας.

Άκουσα, βέβαια, και το πολύ ενδιαφέρον επιχείρημα από τον κ. Στυλιανίδη να μη συζητάμε το θέμα γιατί χαλάμε το προφίλ του Πρωθυπουργού σε ευρωπαϊκό επίπεδο που είναι πάρα πολύ θετικό. Ενδιαφέρον επιχείρημα, πραγματικά ενδιαφέρον. Δεν θα σας κάνουμε αυτό το χατίρι.

Το χειρότερο είναι πως έχετε την αίσθηση ότι δεν οφείλετε και να λογοδοτήσετε πουθενά και έρχεστε εδώ και μιλάτε για μιντιακά κέντρα που δήθεν βρίσκονται πίσω από την Αντιπολίτευση και για οικονομικά συμφέροντα. Θα ήταν αστείο αν δεν ήταν προκλητικό. Μιλάτε εσείς για μιντιακά κέντρα. Έχετε μιλήσει με κανέναν πολίτη εκεί έξω να δείτε τι λέει για τα μίντια στη χώρα, να δείτε τι λέει για την ενημέρωση στη χώρα, ποιον υποστηρίζει, ποια είναι η γραμμή που κρατάει;

Κυρίες και κύριοι Βουλευτές, η τραγωδία των Τεμπών δεν είναι ένα ακόμη μεταξύ άλλων πολλών πολιτικών ζητημάτων επί των οποίων μπορούμε να διαφωνούμε. Η τραγωδία των Τεμπών είναι το συλλογικό μας στίγμα και ως κοινωνία δεν μπορούμε να το αφήσουμε έτσι. Η Κυβέρνηση αυτή πρέπει να φύγει. Ασφαλώς πρέπει να φύγει για πολλούς λόγους, όπως γιατί έχει φτωχοποιήσει το μεγαλύτερο μέρος της ελληνικής κοινωνίας μέσα από μια πρωτοφανή αντίστροφη αναδιανομή από τα χαμηλά και μεσαία στρώματα στα ανώτερα κλιμάκια της πυραμίδας, γιατί ιδιωτικοποιεί και εμπορευματοποιεί δημόσια αγαθά και στερεί από τους πολίτες τη δυνατότητα πρόσβασης στην υγεία και στην παιδεία, γιατί έχει υπονομεύσει το κράτος δικαίου και γιατί κατασυκοφαντεί όποιον ζητά να μάθει την αλήθεια, ακόμη κι αν αυτό είναι το ευρωπαϊκό Κοινοβούλιο. Υπάρχει σειρά λόγων για τους οποίους θα έπρεπε να φύγει αυτή η Κυβέρνηση. Ένα, όμως, είναι το μείζον. Δεν γίνεται να χάνονται πενήντα επτά άνθρωποι και η Κυβέρνηση να θέλει να θάψει κάθε στοιχείο που αποδεικνύει την ευθύνη της. Δεν γίνεται να χάνονται πενήντα επτά άνθρωποι και να λέτε στην ελληνική κοινωνία ότι δεν θα μάθετε ποτέ τι έγινε. Πρέπει να υπάρξει ένα όριο. Και αυτό το όριο πρέπει να το βάλουμε εμείς εδώ, τώρα.

Και σε τέτοιες κρίσιμες στιγμές έχουμε τον ΣΥΡΙΖΑ με την εντελώς ασόβαρη στάση του να δίνει πατήματα στην Κυβέρνηση για αντιπερισπασμό, για να πετάει την μπάλα στην εξέδρα με τις πραγματικά ασόβαρες δηλώσεις του Προέδρου του, με τις φαιδρές δηλώσεις του για τις εκλογές. Δίνει άλλοθι στην Κυβέρνηση να απαντάει σε άλλα θέματα και να μην απαντά σ’ αυτά που είναι το μείζον, με τις αλλοπρόσαλλες τοποθετήσεις του. Τη διευκολύνετε να λέει ότι αυτό που κάνουμε εδώ μέσα δήθεν είναι σόου, κοκορομαχία, αντί να πιέζετε να λογοδοτήσει.

Αυτό κάνετε, κύριοι, δυστυχώς! Δεν αξίζει στην ελληνική κοινωνία αυτή η Αξιωματική Αντιπολίτευση.

Όμως, να έχετε υπ’ όψιν σας, κύριοι της Κυβέρνησης, ότι δεν θα έχετε αιωνίως μια Αξιωματική Αντιπολίτευση πασαδόρο που με τις επιλογές της θα σας αφήνει να βγαίνετε κι από πάνω. Οι μέρες απόδρασης από τις ευθύνες σας είναι μετρημένες. Η κοινωνία έχει εξοργιστεί και η σοβαρή αριστερή Αντιπολίτευση είναι εδώ για να της δώσει πολιτική φωνή, την πολιτική φωνή που δικαιούται.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε την κ. Αχτσιόγλου.

Θα δώσω τώρα τον λόγο στον Πρόεδρο της Ελληνικής Λύσης κ. Κυριάκο Βελόπουλο για την παρέμβασή του.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Είναι από τις λίγες φορές που υπάρχει μια γλυκόπικρη γεύση στα χείλη τα δικά μου προσωπικά. Είναι γλυκιά γιατί ο αγώνας που κάναμε από τον Μάρτιο του 2023 επιτέλους δικαιώνεται. Μιλάμε για τον αγώνα να δικαιωθούν οι νεκροί. Για τους νεκρούς δεν μιλάει κανείς εδώ μέσα με βάση την πραγματικότητα. Είναι και πικρή η γεύση γιατί περίμενα κάποιοι να μετανοήσουν, κάποιοι να πουν «κάναμε λάθος».

Δυστυχώς, είστε αμετανόητοι! Και το λέω με πολλή θλίψη, ξέρετε. Σας ομιλεί ένας άνθρωπος που έχασε τον καλύτερό του φίλο σε εκείνο το τρένο. Δεν είναι συναισθηματική η ομιλία μου, είναι πραγματική. Όλοι αποδέχεστε το αυτονόητο, ότι δηλαδή αν δεν υπήρχε η Ελληνική Λύση θα είχε ταφεί αυτή η ιστορία, γιατί εμείς την ανακινήσαμε.

(Χειροκροτήματα από την πτέρυγα της Ελληνικής Λύσης)

Εμείς την ανασηκώσαμε πολιτικά, γιατί οι συγγενείς είναι αυτοί που κάνουν τον αγώνα τους τον προσωπικό.

Πολλοί επιχειρούν να καπελώσουν αυτήν την ιστορία. Εμείς τους αφήνουμε στη χλεύη της μικροπολιτικής τους. Δεν θα ασχοληθούμε με τη μικροπολιτική.

Κύριοι της Νέας Δημοκρατίας, έχετε μπερδέψει τον ρόλο της Κυβέρνησης. Έχετε μπερδέψει τον ρόλο σας εδώ και πάρα πολλά χρόνια. Τα τελευταία πέντε χρόνια αυτή η Κυβέρνηση είναι και δικαστές και εισαγγελείς. Βγάζετε μόνοι σας ετυμηγορίες. Αθωώνετε μόνοι σας τον εαυτό σας. Και στο τέλος επικαλείστε τη δικαιοσύνη που εσείς διορίζετε! Εσείς διορίζετε την Αδειλίνη κανένα άλλο κόμμα. Εσείς διορίζετε την ανώτατη ηγεσία του Αρείου Πάγου.

Εμείς θα σας πούμε αναγκαστικά ποιος είναι ο πραγματικός ρόλος αυτής της Κυβέρνησης και ποιος πρέπει να είναι ο ρόλος κάθε κυβέρνησης. Η Κυβέρνηση πρέπει να είναι ο υπηρέτης του ελληνικού λαού, ένας προσωρινός υπηρέτης, ένας υπηρέτης που υπηρετεί τα συμφέροντα του λαού και όχι τα συμφέροντα των ολιγαρχών καπιταλιστών και των συμφερόντων τους.

(Χειροκροτήματα από την πτέρυγα της Ελληνικής Λύσης)

Δεν είναι στα καθήκοντα της Κυβέρνησης να ορίζει τι είναι σωστό και τι είναι λάθος. Δεν είναι στα καθήκοντα της Κυβέρνησης να συμπεριφέρεται αλαζονικά κουνώντας το δάχτυλο στην Αντιπολίτευση για ό,τι κάνει ή ό,τι μπορεί να μην κάνει. Και, το κυριότερο, δεν είναι στο χέρι σας και δεν είναι στην αρμοδιότητά σας να αποφασίζετε ποιος είναι ένοχος και ποιος είναι νεκρός. Η δουλειά της Κυβέρνησης είναι να υπακούει μόνο στον ελληνικό λαό, σε κανέναν άλλον και όχι να δίνει εντολές στον λαό.

(Χειροκροτήματα από την πτέρυγα της Ελληνικής Λύσης)

Κάποιοι μιλούν, λοιπόν –και αναφέρομαι στον κ. Ανδρουλάκη- για δημοκρατικό τόξο. Μα, εσείς ως κόμμα ψηφίζετε ό,τι φέρνει η Νέα Δημοκρατία. Ως κόμμα το ΠΑΣΟΚ –και θα το αποδείξω με στοιχεία από τον κοινοβουλευτικό έλεγχο- ψηφίζει ό,τι φέρνει η Νέα Δημοκρατία μαζί με τον ΣΥΡΙΖΑ που ακολουθεί. Τι είναι, δηλαδή, το δημοκρατικό τόξο, για να καταλάβω κι εγώ; Διότι το λέει και ο Πρωθυπουργός αναφερόμενος στο δημοκρατικό τόξο.

Ποιο είναι το δημοκρατικό τόξο, λοιπόν, κατά τον Πρωθυπουργό, τον κ. Ανδρουλάκη, και τον –εσχάτως- κ. Κασσελάκη; Να σας πω εγώ. Τα τρία κόμματα που πτώχευσαν τη χώρα, αυτό είναι το δημοκρατικό τους τόξο και στην πορεία όποτε θέλουν βάζουν και κανέναν ακόμα μέσα για να κάνουν τη δουλειά τους.

Ακούστε, δημοκρατικό τόξο είναι η τυραννία του λαού με την ακρίβεια, με τους παρόχους, με τους ολιγάρχες, με τα funds, με τους πλούσιους φίλους σας και φτωχούς πολίτες; Διότι αυτά ψηφίσατε, funds, παρόχους ενέργειας. Ποιος ψήφισε; Το ΠΑΣΟΚ, η Νέα Δημοκρατία και ο ΣΥΡΙΖΑ.

(Χειροκροτήματα από την πτέρυγα της Ελληνικής Λύσης)

Δεν είναι δημοκρατικό τόξο, είναι τυραννικό τόξο, κύριε Ανδρουλάκη. Δημοκρατικό τόξο σημαίνει ψηφίζω αντιλαϊκά, αντεθνικά, αντιχριστιανικά; Όχι, κύριοι. Δημοκρατικό τόξο είναι να λέω «όχι» και να ρίχνω την κυβέρνηση όταν μπορώ, γιατί η πολιτική δεν είναι επικοινωνία αλλά είναι ουσία.

Αν θέλατε, λοιπόν, να ρίξετε την Κυβέρνηση, θα το κάνατε με τον νόμο για τον γάμο των ομοφυλοφίλων και όχι τώρα που έχει πάνω από εκατόν πενήντα κλειδωμένους.

(Χειροκροτήματα από την πτέρυγα της Ελληνικής Λύσης)

Απλά, το κάνει ο κ. Ανδρουλάκης για άλλους αμιγώς πολιτικούς λόγους, δηλαδή για να σύρει τον Κασσελάκη από πίσω και να δείξει ότι έχει ηγεμονική θέση στην κεντροαριστερά. Ο Θεός να την κάνει κεντροαριστερά, εν πάση περίπτωση. Να υπηρετώ τους καπιταλιστές και να λέω ότι είμαι Αριστερός; Ε, τώρα πάει το πράγμα! Να τρώω και να πίνω με ολιγάρχες και να το παίζω Αριστερός; Παραπάει το πράγμα!

Δημοκρατικό τόξο, λοιπόν, είναι να λες ελεύθερα –και δεν άκουσα ποτέ από τον κ. Ανδρουλάκη να το λέει- ότι η Ελλάδα ανήκει στους Έλληνες. Αυτό σημαίνει δημοκρατικό τόξο.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Το ΠΑΣΟΚ γνωρίζει ότι με αυτό που έκανε πέτυχε τον σκοπό της Κυβέρνησης; Εμείς θα την ψηφίσουμε την πρόταση δυσπιστίας γιατί ό,τι είναι καλό θα το ψηφίσουμε, αλλά στην πολιτική –επαναλαμβάνω- και στις επιχειρήσεις ο στόχος έχει σημασία. Ο στόχος είναι να πέσει αυτή η κακή, αντιλαϊκή, αντικοινωνική, αντεθνική Κυβέρνηση. Και εσείς τώρα τη στηρίζετε και τη συσπειρώνετε με αυτό που κάνετε!

(Χειροκροτήματα από την πτέρυγα της Ελληνικής Λύσης)

Αν θέλατε, λοιπόν, πραγματικά να ρίξουμε την Κυβέρνηση, θα με ακούγατε και πολύ πριν. Όταν το 2023 μιλούσε ο Βελόπουλος και η Ελληνική Λύση εδώ μέσα για ξυλόλιο, για μπάζωμα - ξεμπάζωμα, για μεταφορά χωματουργικών εργασιών σε άλλα μέρη, θα μας βοηθούσατε. Μας αφήσατε μόνους να παλεύουμε με τα μέσα ενημέρωσης που ελέγχουν και με αυτήν την κακή Κυβέρνηση. Κανείς δεν μας βοήθησε. Και το λέω με πόνο ψυχής.

Θα σας πω και κάτι ακόμα. Πόσο δημοκρατικό είναι να αντιγράφεις και να μιμείσαι; Διότι αντιγράφετε την Ελληνική Λύση. Σας το λέει και η Κυβέρνηση. Συρθήκατε πίσω από εμάς. Αν το κάνατε το 2023, δεν θα κέρδιζε τις εκλογές τον Μάρτιο του 2019 η Νέα Δημοκρατία. Δεν το κάνατε τον Μάρτιο του 2023 όμως. Δεν μας επιτρέψατε να αγωνιστούμε όλοι μαζί για να τους τελειώσουμε πραγματικά, πριν τελειώσουν την Ελλάδα! Διότι αυτοί πριν τελειώσουν από την Κυβέρνηση, θα τελειώσουν την πατρίδα, θα τελειώσουν τους Έλληνες και εμείς θέλουμε να τους τελειώσουμε νωρίτερα.

(Χειροκροτήματα από την πτέρυγα της Ελληνικής Λύσης)

Σας λέμε, λοιπόν, καλύτερα να αποτυπώνεις πρωτοτυπώντας, παρά να επιτυγχάνεις μιμούμενος. Και σας λέμε και κάτι καινούργιο. Το είχε πει ο Βίκτωρ Ουγκώ. «Μη μιμείσαι κανέναν και τίποτα. Το λιοντάρι που μιμείται ένα άλλο λιοντάρι καταλήγει να είναι πίθηκος». Εμείς είμαστε τα λιοντάρια. Αν θέλετε να γίνετε λιοντάρια μη γίνετε πίθηκοι. Σας το λέμε με πολλή συμπάθεια αυτό.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στη Νέα Δημοκρατία. Τι κερδίζει τώρα η Νέα Δημοκρατία με αυτό το λάθος που κάνατε τώρα; Θα έπρεπε να το κάνετε στον γάμο των ομοφυλοφίλων και θα έπεφταν, σας λέω. Ήταν πενήντα ένας οι αντιδρώντες που απείχαν ή που δεν ψήφισαν. Η Κυβέρνηση, λοιπόν, τι κερδίζει; Να το ακούσει ο ελληνικός λαός, γιατί εδώ αρχίζουν τα μεγάλα ζητήματα. Πολιτική είναι να προβλέπεις και όχι να ακολουθείς τις εξελίξεις. Για έξι μήνες τώρα αυτοί οι κύριοι εδώ δεξιά –Δεξιά να τους κάνει ο Θεός, αδέξια είναι αλλά ας πω ότι είναι Δεξιοί- δεν θα έχουν το δικαίωμα να κάνουν πρόταση μομφής. Και αν φέρουν το καλοκαίρι τη Συμφωνία των Πρεσπών; Τι θα κάνετε; Πώς θα αντιδράσετε;

Πείτε εδώ, λοιπόν, κύριε Κατρίνη, που μιλάτε από κάτω. Θα την υπογράψετε τη νέα συμφωνία που θα φέρουν για το Αιγαίο;

**ΜΙΧΑΗΛ ΚΑΤΡΙΝΗΣ:** Στις 9 Ιουνίου θα μιλήσει ο λαός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα υπογράψετε και άλλα αντιλαϊκά μέτρα και νόμους εσείς του ΣΥΡΙΖΑ, ναι ή όχι;

Να σας ακούσουμε θέλω εδώ. Γιατί για έξι μήνες δεν θα μπορείτε να καταθέσετε πρόταση μομφής. Τελειώσαμε, το ακυρώσαμε το επιχείρημά σας.

Πάμε και σε κάτι ακόμα γιατί θέλουμε δεσμεύσεις. Κάνατε αυτή την Κυβέρνηση από εγκληματίας να γίνει θύμα. Βγαίνει ο Μαρινάκης και μιλάει; Όχι ο εφοπλιστής, με τον εφοπλιστή τρώνε και πίνουν άλλοι μαζί με τα «χέρια τους τα δεξιά», αλλά και οι Υπουργοί τρώνε και πίνουν καφέδες στη Θεσσαλονίκη. Δεν είναι εδώ για να τα πω, λείπει ο φίλος μου ο Μάκης, γιατί και ο Μάκης πίνει καφέ με τον Μαρινάκη αλλά και με το δεξί χέρι του Κουρτάκη ο Αρχηγός σας πήγαινε στα βόρεια προάστια και τον συναντούσε. Ναι, γράφτηκε, δεν διαψεύστηκε.

Πάμε, όμως, στην ουσία. Τι λέει ο Μαρινάκης, για να καταλάβετε τι κάνατε. Καλοδεχούμενη η πρόταση μομφής, θέλουν να αποσταθεροποιήσουν τη χώρα. Έτσι σας είπε και εγώ ρωτώ εσάς την Κυβέρνηση. Η Κυβέρνηση των οικονομικών συμφερόντων η Κυβέρνηση των ολιγαρχών των μιντιαρχών να ισχυρίζεται ότι θέλουν να τους ρίξουν οι ολιγάρχες; Μα, τέτοια παράνοια; Είστε οι καλύτεροι υπηρέτες των ολιγαρχών και εναντίον του λαού. Γιατί να σας ρίξουν οι ολιγάρχες; Σε ποιον τα λέτε αυτά;

(Χειροκροτήματα από την πτέρυγα της Ελληνικής Λύσης)

Ποια συμφέροντα θα σας ρίξουν; Πείτε μου, ποια; Τα συμφέροντα της ενέργειας, τα συμφέροντα των τροφίμων, των καρτέλ, τα φωτοβολταϊκά, οι κατασκευές, η ναυτιλία; Μα, όλοι μαζί ψηφίσατε τους νόμους αυτούς, ΠΑΣΟΚ, ΣΥΡΙΖΑ και Νέα Δημοκρατία. Και παρόχους ενέργειας και funds, μαζί τα ψηφίσατε. Σε τι διαφέρετε επιτέλους, πείτε μας. Στο δημοκρατικό κατ’ ευφημισμόν τόξο; Ωραίο, δημοκρατικό τόξο! Και επειδή έχω και το επίθετο Βελόπουλος να σας πω κάτι. Τόξο χωρίς βέλος δεν μπορεί να υπάρχει. Το βέλος, λοιπόν, για τη δημοκρατία είμαστε εμείς, για να τελειώνει το παραμύθι.

(Χειροκροτήματα από την πτέρυγα της Ελληνικής Λύσης)

Όπως το πάει η Κυβέρνηση, κύριε Κατρίνη, στο τέλος θα καταγγείλει τον καπιταλισμό, τα οικονομικά συμφέροντα και τον Πρετεντέρη ότι τους έριξαν. Μέχρι εκεί θα φτάσουν. Και εδώ πάμε στην ουσία. Κύριοι της Νέας Δημοκρατίας, όλοι ψάχνετε το κεφάλι του Καραμανλή. Όλοι, εδώ μέσα! Για μισό λεπτό να σας ρωτήσω κάτι. Ποιος είναι η Σαλώμη, ποιος είναι ο Ηρώδης; Να το μάθουμε τώρα, γιατί για να ζητάει κάποιος το κεφάλι του Καραμανλή πρέπει να υπάρξει Σαλώμη. Η Σαλώμη, λοιπόν, είναι τα μέσα ενημέρωσης που ελέγχετε που όλοι δείχνουν Καραμανλή. Ποιος είναι ο Ηρώδης; Ο φυγόπονος, φυγόμαχος, Κυριάκος Μητσοτάκης, αυτός ο Ηρώδης!

(Χειροκροτήματα από την πτέρυγα της Ελληνικής Λύσης)

Εμείς δεν θέλουμε κανένα κεφάλι Καραμανλή, θέλουμε τα κεφάλια όλων όσων ενεπλάκησαν στην ιστορία και είναι Υφυπουργοί, γραμματείς, υπηρεσιακοί παράγοντες. Όλοι να πάνε φυλακή. Όχι με ένα κεφάλι να τελειώσει η ιστορία. Ακόμη και να το δώσετε, δεν σώζεστε. Ούτε ο Θεός δεν σας σώζει. Και επειδή είστε σε πανικό, βάλατε και μονταζιέρες για να συγκαλύψετε το έγκλημα. Εδώ γεννώνται ερωτηματικά αρχίζουν τώρα οι αποκαλύψεις και ευτυχώς η Ελληνική Λύση είναι το μοναδικό κόμμα εδώ μέσα που μίλησε με στοιχεία και αποκαλύψεις.

Ακούω τον κ. Γραμμένο, προηγουμένως, να αναζητεί στοιχεία από τη δικογραφία και από την πραγματογνωμοσύνη. Τώρα, λοιπόν, αρχίζει το πάρτι και αύριο το καλύτερο. Προκαλώ τον ελληνικό λαό αύριο να δει τι θα πει η Ελληνική Λύση εδώ μέσα και αν δεν πέσει η Κυβέρνηση και αύριο, τότε πραγματικά θλίβομαι γιατί δεν υπάρχει ούτε σταγόνα πολιτικού φιλότιμου σε αυτή τη Βουλή.

(Χειροκροτήματα από την πτέρυγα της Ελληνικής Λύσης)

Να ρωτήσω τώρα κάτι. Ποιος μπήκε παράνομα το βράδυ που έγινε αυτό το τροχαίο δυστύχημα στα συστήματα καταγραφών του ΟΣΕ; Έχω τρία ονόματα αύριο θα τα καταθέσω στη Βουλή. Μεταξύ αυτών και ο δολοφονημένος από τροχαίο δυστύχημα στη Βουλιαγμένη, ο Χρυσάγης. Μπήκαν βράδυ αργά. Ποιοι πήραν τους διαλόγους για το ηχητικό που μοντάρατε;

Ακούστε, κύριοι συνάδελφοι, δεν θα χαμογελάτε. Εγώ εκεί έχασα φίλο τριάντα ετών. Πενήντα επτά νεκροί υπάρχουν. Γνωστή ιστορία, να χαμογελάμε την ώρα που οι άλλοι κλαίνε. Ακούτε; Δεν θα χαμογελάτε όταν μιλάω. Δεν θα χαμογελάτε, κύριε!

**ΦΙΛΙΠΠΟΣ ΦΟΡΤΩΜΑΣ:** Ναι, ναι, κάντε μας και υποδείξεις τώρα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θα χαμογελάτε, γιατί είστε χοντρόπετσος και δε θλίβεστε για αυτό που έχει γίνει. Πενήντα επτά νεκροί, δεν ντρέπεστε λίγο;

(Χειροκροτήματα από την πτέρυγα της Ελληνικής Λύσης)

Παίρνουν το υλικό. Το ένα βαν κατευθύνεται στη Λάρισα, τα άλλα δύο κατευθύνονται στην παραποίηση για να κάνουν μοντάζ και το παρουσιάζουν την επόμενη μέρα μετά από δώδεκα ώρες, άρον-άρον, στα μέσα ενημέρωσης. Ποιος το διέρρευσε μονταρισμένο; Που είναι ο εισαγγελέας να κάνει παρέμβαση και να πάει φυλακή αυτούς;

Ακούστε τώρα, γιατί αύριο θα σας δώσω και ονόματα και ώρα και στιγμή που μπήκαν μέσα και υπάρχει και βίντεο για να δείτε ότι και το καλύτερο έγκλημα που θα κάνει κάποιος πάντοτε αφήνει στοιχεία πίσω και η Ελληνική Λύση αυτά τα στοιχεία θα τα αποκαλύψει και ο τόπος θα ξεβρωμίσει. Θέλετε, δεν θέλετε, θα τιμωρηθείτε!

(Χειροκροτήματα από την πτέρυγα της Ελληνικής Λύσης)

Και επειδή τώρα μας ζητάει ο κ. Κασσελάκης εκλογές, το έβγαλε και η «Εφημερίδα των Συντακτών» στρατιώτης με τον μπερέ ζητάει εκλογές από τον Στρατό μέσα, ε, λοιπόν, όταν το κάνεις γραφικό το θέμα, έχεις θέμα. Δυστυχώς, το κάνατε γραφικό.

**ΓΕΩΡΓΙΟΣ ΚΑΡΑΜΕΡΟΣ:** Γραφικό είναι να υπηρετεί τη θητεία του κάποιος; Εσείς το λέτε αυτό;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το κάνατε είπα, δεν είπα είστε, έχει διαφορά. Άλλο κάνω κάτι γραφικό και άλλο είμαι γραφικός, τα ελληνικά μου είναι πολύ καλά. Είναι πάρα πολύ καλά! Το κάνατε γραφικό δυστυχώς, σας είπα. Ξέρω πολύ καλά την ελληνική γλώσσα, κύριε Καραμέρο, και την ομιλώ και τη σπούδασα Πάμε, όμως, στην ουσία.

Εγώ έλεγα εδώ πριν μήνες για τη νοθεία στις εκλογές, εσείς ξαφνικά τώρα ανακαλύψατε παρατηρητές. Όταν σας έλεγα εξακόσιες χιλιάδες νεκροί στους εκλογικούς καταλόγους που είναι γιατί δεν τους διαγράφουν; Δεν μας βοηθήσατε πάλι. Μόνοι μας βγάζουμε όλα τα θέματα στο Κοινοβούλιο, ακολουθείτε στην πορεία και δεν παραδέχεστε κάτι. Είστε αντιγραφείς της Ελληνικής Λύσης και της φωνής της λογικής. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Ας ζητήσει, λοιπόν, ο κ. Κασσελάκης και τα υπόλοιπα κόμματα -έχω κάνει έκκληση, κύριε Καραμέρο, χιλιάδες φορές- να βγει η «SINGULAR» από τις εκλογές. Ο κολλητός του κ. Μητσοτάκη, ο κ. Μανωλόπουλος. Να βγουν εκτός εκλογών. Να αναλάβει ένας διεθνής φορέας με έλεγχο των κομμάτων την εκλογική διαδικασία. Το πρότεινα να ελέγξουμε τολογισμικό. Πριν τις εκλογές του 2023, δεν με άκουγε κανείς.

Και εδώ τα λέω γιατί βρισκόμαστε μπροστά σε μία τραγωδία. Ποια είναι η τραγωδία; Τέμπη, αποκαλύψεις τώρα. Μία προς μία. Ο Πανδρεμμένος Γουλιώνης πήρε τριακόσια κυβικά -το αποκαλύψαμε εμείς- από τον χώρο της περιοχής και τα πήγε σε ιδιωτικό χώρο. Θα καταθέσω τα τιμολόγια στα Πρακτικά. Εδώ είναι τα έργα και τα τιμολόγια τους. Πανδρεμμένος Γουλιώνης. Με εντολή ποιου πήρε τριακόσια κυβικά και τα πήγε σε άλλο χώρο και όχι στο Κουλούρι, όπου έψαχνε η Πυροσβεστική, η Αστυνομία, ο εισαγγελέας και οι πραγματογνώμονες; Τι θέλατε να κρύψετε με τα τριακόσια κυβικά που ξεμπαζώσατε και τα πήγατε σε ιδιωτικό χώρο; Τι κρύβατε; Πείτε μας εδώ.

(Χειροκροτήματα από την πτέρυγα της Ελληνικής Λύσης)

**ΦΙΛΙΠΠΟΣ ΦΟΡΤΩΜΑΣ:** Στον εισαγγελέα να …

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας είπα ότι ο εισαγγελέας δεν γνώριζε ότι υπήρχε δεύτερος χώρος ταφής. Αυτό λέει η εισαγγελική αρχή. Λέτε ψέματα και πάλι. Ψεύδεστε στο ναό της δημοκρατίας, ψεύδεστε! Μόλις προχθές ανακαλύφθηκε ο δεύτερος χώρος και μετά από χρόνια θα το μαθαίναμε αν δεν υπήρχε η Ελληνική Λύση.

Έχω και άλλα. Κατασκευή, περίφραξη του ιδιωτικού του χώρου. Σε ιδιωτικό χώρο πήραν τα μπάζα. Τα σκάψανε. Για να καταλάβετε δεν είναι μπάζωμα, είναι ξεμπάζωμα του χώρου. Μεταφέρανε τα πειστήρια. Βιολογικό υλικό βρέθηκε εκεί. Δάχτυλα, νύχια στο δεύτερο χώρο και μιλάτε και από πάνω; Βρέθηκαν! Αύριο, θα φέρω εδώ την πραγματοσύνη. Όλη, εκατόν είκοσι σελίδες, για να δείτε τι εγκλήματα κάνατε. Χρήση βαρέων οχημάτων έργου και απεγκλωβισμός ατόμων από τον χώρο του ατυχήματος η δουλειά που πήρε ο κύριος. Και επειδή μίλησα, προηγουμένως, για τον Χρυσάγη, ακούστε συμπτώσεις. Δεύτερη αποκάλυψη 26-3-2023 «Θρήνος στο Βόλο, σκοτώθηκε ο Σταθμάρχης του ΟΣΕ Κώστας Πρασσάς σε τροχαίο δυστύχημα. Στις 27-3-2023 νεκρός σε τροχαίο ο Διευθυντής Κυκλοφορίας του ΟΣΕ Κωνσταντίνος Χρυσάγης. Αυτοί οι κύριοι τι σχέση είχαν με το υλικό της κασέτας; Εις αύριο τα σπουδαία του μοντάζ. Τι σχέση είχανε; Ποιος τους έβγαλε από τη μέση; Βγήκαν από τη μέση; Δυστύχημα ήταν, ατύχημα ήταν; Τι ήταν; Σύμπτωση με μια μέρα διαφορά. Πάμε και στον Κωτσάκη μπάζωμα. Κωτσάκης πραγματογνώμονας: Του μπαζώματος προηγήθηκε το ξεμπάζωμα. Ακούστε λίγο οι λέξεις είναι πολύ σημαντικές. Του μπαζώματος προηγήθηκε το ξεμπάζωμα. Είναι ο πραγματογνώμονας.

Ξέρετε, κύριοι της Νέας Δημοκρατίας, ότι το ξεμπάζωμα είναι χειρότερο από το μπάζωμα; Στο ξεμπάζωμα παίρνεις όλα τα ευρήματα, τα πετάς, τα θάβεις και δεν μπορεί να βρει τίποτα ο άλλος. Αυτή η πραγματικότητα. Ποιος έδωσε την εντολή να γίνει το ξεμπάζωμα και μετά να γίνει το μπάζωμα; Ποιος φυσικός αυτουργός και ηθικός αυτουργός κάλυψε το έγκλημα; Αυτό λέγεται έγκλημα συγκάλυψης και απομάκρυνσης ευρημάτων εγκλήματος από τον χώρο του εγκλήματος. Έτσι λέει η Ποινική Δικονομία και κάποιοι πρέπει να τιμωρηθούν.

(Χειροκροτήματα από την πτέρυγα της Ελληνικής Λύσης)

Είναι συμπεράσματα από έρευνες και θα τα καταθέσω στα Πρακτικά. Από την πραγματογνωμοσύνη, η μία σελίδα είναι αυτή. Αύριο όλος ο φάκελος.

Τα καταθέτω όλα στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

Συμπεράσματα από έρευνες με ειδικά εκπαιδευμένα σκυλιά, γιατί πήγαν σκυλιά εκεί: ύπαρξη ανθρωπίνων μελών. Βρέθηκαν μετά από επτά μήνες ανθρώπινα μέλη, νύχια, δάχτυλα, ύποπτα δείγματα ανθρωπίνων βιολογικών υγρών πάνω σε στερεά προσωπικά αντικείμενα, καμένα και μη. Εάν είχαν κληθεί οι άνθρωποι αυτοί ως συνεργοί από την πρώτη στιγμή όπως είχα ζητήσει, τα ευρήματα θα ήταν πιο πλούσια. Αυτό ξέρετε τι σημαίνει; Ότι πήγατε και πετάξατε κομμάτια νεκρών στο δεύτερο ιδιωτικό χώρο. Εάν δεν το κάνατε εσείς, είστε υπεύθυνοι εσείς και η δικαιοσύνη να βρείτε ποιοι το έκαναν και με ποια εντολή πήγαν εκεί. Τα υπόλοιπα είναι παραμύθια για αφελείς.

(Χειροκροτήματα από την πτέρυγα της Ελληνικής Λύσης)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)

Κύριε Πρόεδρε, σας ευχαριστώ, γιατί έχω καταχραστεί τον χρόνο.

Κλείνω, λέγοντας, συνεχίστε το παραμύθι σας. Εδώ ασχολούμαστε με αυτά, με τα ψέματά τους, με τις μισές αλήθειες τους, με τα εγκλήματά τους, την ώρα που βγαίνει η Διακήρυξη των Αθηνών Ερντογάν και Μητσοτάκη -της Νέας Δημοκρατίας- και λέει ότι είναι -ακούστε, είναι η βάση της Διακήρυξης των Αθηνών- συμμορίες και τρομοκρατική οργάνωση οι Πόντιοι. Αυτό είπε ο Ερντογάν χθες. Και συνεχίζετε ως Νέα Δημοκρατία να θέλετε διάλογο με τον φασίστα Ερντογάν που λέει τρομοκράτες τους Ποντίους! Είναι πολύ επίκαιρο το θέμα, επικαιρότατο!

(Χειροκροτήματα από την πτέρυγα της Ελληνικής Λύσης)

Και επειδή είστε στις επιτυχίες πρώτοι, άκουγα χθες έναν Υπουργό να λέει ότι όλα πάνε καλά, ότι στη «MOODY’S» πήγαμε καλά, ότι ο ένας μας πήγε καλά, ότι ο άλλος πήγε καλά, αλλά ξέρετε ότι η Ελλάδα είναι δεύτερη από το τέλος στο κατά κεφαλήν Ακαθάριστο Εγχώριο Προϊόν για το 2023; Είμαστε κατά 33% κάτω από το μέσο όρο της Ευρωπαϊκής Ενώσεως. Η δήθεν επιτυχία της Νέας Δημοκρατίας οδηγεί τον Έλληνα στη δυστυχία και τον ολιγάρχη στην ευτυχία και την επιτυχία. Αυτή είναι η ουσιαστική μας διαφορά!

(Χειροκροτήματα από την πτέρυγα της Ελληνικής Λύσης)

Καταθέτω τον σχετικό πίνακα στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, λέμε προς τα υπόλοιπα κόμματα το εξής: Για να πολεμήσεις το βρώμικο σύστημα πρέπει να φτιάξεις ένα καθαρό σύστημα. Ελάτε, λοιπόν, μαζί μας, με την Ελληνική Λύση, να ξεβρωμίσουμε το σύστημα, να καθαρίσουμε το σύστημα. Ελάτε με καθαρά χέρια, με καθαρές ιδέες, να κάνουμε και πάλι την Ελλάδα και τους Έλληνες υπερήφανους.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

Για εμάς, αντιπολίτευση πετυχημένη σημαίνει κάτι διαφορετικό, κύριε Καραμέρο, και θα σας το πω αμέσως τώρα. Επιτυχημένη αντιπολίτευση είναι αυτή που μπορεί να πείσει το λαό ότι έχει λύσεις, ότι μπορεί να δώσει λύση στο πρόβλημα και όχι ότι είναι μέρος του προβλήματος. Όποιος δεν το έχει καταλάβει αυτό και αναλώνεται και προσπαθεί να συσπειρώσει τη Νέα Δημοκρατία, κάνει καλό στην Κυβέρνηση και κακό στον εαυτό του. Μάλιστα, είναι καταδικασμένος για να παραμείνει πάντα αντιπολίτευση. Εμείς, λοιπόν, δεν θέλουμε να παραμείνουμε Αντιπολίτευση, θέλουμε να κυβερνήσουμε για την Ελλάδα και τους Έλληνες.

(Χειροκροτήματα από την πτέρυγα της Ελληνικής Λύσης)

Μπορεί το φιλότιμο, κύριοι της Νέας Δημοκρατίας, να είναι ελληνική λέξη, αλλά σε εσάς το πολιτικό φιλότιμο δεν υπάρχει. Ο Καγκελάριος Κουρτς έφυγε από την κυβέρνηση για 500.000 ευρώ για τα δημόσια μέσα ενημερώσεως. Ο Κόστα στην Πορτογαλία παραιτήθηκε για μία αναφορά περί πανικού, ακούστε, και σκανδάλου. Ο Τζόνσον στο Ηνωμένο Βασίλειο έφυγε για ένα ποτό εν μέσω COVID. Η Υπουργός της Εσθονίας παραιτήθηκε, γιατί πήρε το κρατικό αυτοκίνητο και πήγε μια βόλτα το παιδί μέχρι το σχολείο. Ο δικός μας Πρωθυπουργός πηγαίνει διακοπές με το πρωθυπουργικό αεροσκάφος, πηγαίνει στις ΗΠΑ και δεν παραιτείται.

Έχετε αίμα στα χέρια σας -ακούσια, θέλω να πιστεύω- και ήρθε η ώρα, πέρα από αυτά που λέτε, κάποια στιγμή να υπάρξει και το πολιτικό φιλότιμο στο ελληνικό Κοινοβούλιο. Εάν δεν το έχετε, θα σας αναγκάσουμε να φύγετε κακήν-κακώς και να κυβερνήσει η Ελληνική Λύση. Εάν το έχετε, παραιτηθείτε να πάμε σε εκλογές και να δικαιωθούν οι ψυχές των παιδιών στα Τέμπη. Πενήντα επτά νεκρούς είχαμε!

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι δύο μαθήτριες και μαθητές και δύο εκπαιδευτικοί συνοδοί τους από το 7ο Δημοτικό Σχολείο Αιγάλεω.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τον λόγο στην κ. Ασπασία Κουρουπάκη από τη Νίκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, έναν χρόνο πριν τέτοιο καιρό βρισκόμουν εκτός των εδράνων της Βουλής και δεν είχα καμμία πολιτική δραστηριοποίηση. Παρακολουθούσα συγκλονισμένη την τραγωδία των Τεμπών ως απλός πολίτης αυτής της χώρας από τα μέσα μαζικής ενημέρωσης. Έναν χρόνο μετά ένα σύνολο εξελίξεων και συγκυριών με έφερε εδώ όπου καλούμαι να πάρω θέση σε μία πρόταση δυσπιστίας για το ίδιο θέμα.

Θα είμαι ειλικρινής, όσο και αν αυτά που θα πω δεν θα είναι καθόλου ευχάριστα. Υπάρχει μια διάχυτη υποκρισία που ως πολίτης την ένιωθα και πλέον ως πολιτικός την διαπιστώνω, μία υποκρισία από όλες τις πλευρές. Η Νέα Δημοκρατία υποτίθεται ότι εκπροσωπεί την πλειοψηφία του ελληνικού λαού, γι’ αυτό και αναμασάει κουραστικά το αφήγημα του 41%. Και όμως, σε κάθε κρίσιμο ζήτημα η Κυβέρνηση στάθηκε απέναντι στην πλειοψηφία του λαού.

Ο κ. Μητσοτάκης και η Κυβέρνησή του δεν ενδιαφέρθηκαν ποτέ να μπουν σε διάλογο αλλά μόνο να επιβληθούν. Έτσι, κόντρα στην πλειοψηφία της κοινωνίας, η Κυβέρνηση αλλοίωσε την έννοια της οικογένειας και άνοιξε τον δρόμο για την πλήρη εμπορευματοποίηση της μήτρας, υποκλίθηκε μέσω της εξωτερικής πολιτικής κατευνασμού του κ. Γεραπετρίτη στον «Σουλτάνο» και άφησε μόνη της την Κύπρο, υπερφορολόγησε και κατασυκοφάντησε όλη την τάξη των ελεύθερων επαγγελματιών. Αλλοιώνει, επίσης, την πληθυσμιακή σύνθεση της πατρίδας νομιμοποιώντας εκατοντάδες χιλιάδες παράνομους μετανάστες, αδιαφορώντας για τη βραδυφλεγή βόμβα του δημογραφικού. «Μπάζωσε» την αλήθεια στα Τέμπη και δεν άφησε να μιλήσουν αυτοί που φοβάται.

Σε αυτή τη ζοφερή εικόνα, η θέση της Νίκης ταυτίζεται με αυτή της πλειοψηφίας της κοινωνίας.

Κύριοι της Κυβέρνησης, η αλαζονεία σας είναι ανυπόφορη. Παρ’ όλα αυτά, δεν τρέφουμε και πολλές αυταπάτες για την τύχη της πρότασης μομφής, όχι μόνο γιατί το αποτέλεσμα της αίτησης είναι λίγο-πολύ προδιαγεγραμμένο λόγω της κυβερνητικής πλειοψηφίας, αλλά γιατί η Κυβέρνηση αυτή έχει χρυσούς χορηγούς όσους υποτίθεται ότι την αντιπολιτεύονται.

Τα κόμματα που υποτίθεται ότι αντιπολιτεύονται την Κυβέρνηση, είχαν μια σπουδαία ευκαιρία να φανεί ξεκάθαρα ότι αυτή η Κυβέρνηση δεν έχει πια τη στήριξη της κοινωνίας. Στο νομοσχέδιο για το γάμο των ομοφυλοφίλων μπορούσαν να εκθέσουν ανεπανόρθωτα την Κυβέρνηση και να πετύχουν να τεθεί ζήτημα νομιμοποίησής της. Αρκούσε μόνο να κάνουν στην άκρη τις ροζ ιδεοληψίες τους και να σκεφτούν όσα σήμερα καταγγέλλουν. Τότε, όμως, δυστυχώς το έγκλημα στα Τέμπη, οι υποκλοπές, η υπονόμευση του κράτους δικαίου και γενικά όσα αναφέρονται στη σημερινή πρόταση μομφής δεν ήταν τόσο σοβαρά όσο ήταν το μείζον πρόβλημα της υιοθεσίας από τα ομοφυλόφιλα ζευγάρια και προτίμησαν να στηρίξουν την Κυβέρνηση.

Μακάρι να υπήρχε πρόταση δυσπιστίας και προς τα κόμματα της Αντιπολίτευσης, για να την απευθύνουμε σε όσους συνέπραξαν στο ροζ ξέπλυμα της Κυβέρνησης, που ψηφίζοντας αυτό το νομοσχέδιο σπατάλησαν την ιστορική ευκαιρία να φανεί ότι η Κυβέρνηση έχασε τη νομιμοποίησή της. Τώρα πια όλα όσα γίνονται σήμερα είναι απλώς επικοινωνιακές μάχες για τον μικρό τελικό και τη β΄ εθνική της πολιτικής ζωής. Για την κοινωνία είναι αδιάφορο, εάν στη σημερινή συζήτηση θα εντυπωσιάσει περισσότερο ο ΣΥΡΙΖΑ ή το ΠΑΣΟΚ. Από τη στιγμή που επέλεξαν να στηρίξουν την Κυβέρνηση στην πιο δύσκολη στιγμή της, είναι και οι δύο συνεργάτες της και ως τέτοιους τους βλέπουμε.

Μπορεί να ψηφίσουμε την πρόταση μομφής, όμως είναι γεγονός ότι το κάνουμε αποκλειστικά γιατί θα ψηφίζαμε κάθε πρόταση δυσπιστίας που θα απευθυνόταν σε μία τέτοια επικίνδυνη Κυβέρνηση.

Έχουμε βαθιά επίγνωση ότι η διαδικασία αυτή είναι μια ακόμη παρωδία του κοινοβουλευτισμού, που θα χαρίσει στην Κυβέρνηση έξι μήνες πλήρους νομιμοποίησης να συνεχίσει ανενόχλητη το καταστροφικό και εθνικά επικίνδυνο έργο της. Γι’ αυτό εμείς στη Νίκη προτείνουμε τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης σύμφωνα με το άρθρο 86 του Συντάγματος. Εδώ θα φανεί ποιος, πραγματικά, αντιπολιτεύεται την Κυβέρνηση.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Κουρουπάκη.

Θα δώσω τώρα τον λόγο στον Πρόεδρο της Νίκης, τον κ. Νατσιό για την παρέμβασή του. Απλά να υπενθυμίσω την ανάγκη για πιστή τήρηση του χρόνου. Έχουν εγγραφεί εκατόν εβδομήντα εννέα συνάδελφοι. Πρέπει να δώσουμε τη δυνατότητα να μιλήσουν όσο γίνεται περισσότερο.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, στην άκρη μιας λίμνης, λέει ένας μύθος, κάθονταν μερικά περιστέρια. Λίγο πιο πέρα αναπηδούσαν έξω από το νερό κάτι βατράχια. Ξαφνικά κάποιος έριξε μια μεγάλη πέτρα στη λίμνη. Τα μεν περιστέρια πέταξαν και υψώθηκαν στον ουρανό, τα βατράχια βούτηξαν βαθιά στις λάσπες. Τον μύθο αυτό τον αναφέρει ο Μέγας Βασίλειος.

Μια κρίση, μια τραγωδία σαν αυτή που συζητάμε έχει δύο αποτελέσματα: Αν είσαι αθώος γίνεται αφορμή να πετάξεις ψηλά καθαρός όπως τα περιστέρια. Αν είσαι ένοχος θα βουλιάξεις στις λάσπες όπως τα βατράχια. Εσείς αυτό κάνετε εδώ και έναν χρόνο. Με μπαζώματα, αποκρύψεις, παραποιήσεις τεκμηρίων, κωλυσιεργίες και λοιπά βορβορώδη πονηρεύματα, τσαλαβουτάτε στη λάσπη.

Το πρώτο πράγμα που μπαζώσατε είναι η συνείδησή σας. Όμως η αλήθεια βγαίνει στο φως. Η λέξη αλήθεια παράγεται από το άλφα το στερητικό και τη λήθη, είναι αυτό που δεν ξεχνιέται. Ευτυχώς υπάρχει ο λαός που κρατά αναμμένη τη λαμπάδα της αλήθειας.

Συζητάμε σήμερα για την πρόταση μομφής. Θα μιλήσω για τριών ειδών μομφές που διακρίνω:

Η μία είναι η μομφή των πολιτικάντηδων, μια τουφεκιά στο κατεστημένο που εκ προοιμίου είναι άσφαιρη. Αυτή η μομφή δεν έχει κανένα πολιτικό εκτόπισμα και είναι προδιαγεγραμμένο ότι θα αποτύχει. Γίνεται στη λάθος χρονική στιγμή και περισσότερο ωφελεί την Κυβέρνηση, παρά τη ζημιώνει. Είναι μια μομφή που συσπειρώνει τους κυβερνητικούς πίσω από το κομματικό μαντρί. Ακριβώς τη στιγμή που εκδήλωναν τάσεις φυγής, ακριβώς τη στιγμή που βούλιαζε το γαλάζιο καράβι κάποιοι πετάνε σανίδα σωτηρίας στους θαλασσοδαρμένους, ενώ οι ευρωεκλογές θα αρκούσαν για να βυθίσουν την Κυβέρνηση.

Το βράδυ της Πέμπτης εικάζουμε, σκεφτόμαστε όλοι την αξιολύπητη κατάληξη, το τέλος αυτής της συνεδρίασης να χαχανίζουν αναιτιολόγητα οι Βουλευτές της Συμπολίτευσης και να κορδώνονται αυτάρεσκα οι περί τον Πρωθυπουργό και κάποιοι χαροκαμένοι γονείς, αδέλφια, οικείοι να νιώθουν μαχαιριά στην καρδιά τους, να σκουπίζουν τα δάκρυά τους και να σκέφτονται το καντήλι που τρεμοσβήνει στο μνήμα μιας δεκαοκτάχρονης ή εικοσάχρονης άνοιξης που δεν πρόκειται να ξανανθίσει, που δεν πρόκειται να ξαναδούν το ηλιόλουστο χαμόγελό της.

Η δεύτερη μομφή που διακρίνω, δεν έχει καμμία σχέση με τα «δωράκια» που ανταλλάσσουν μεταξύ τους τα κόμματα, που κακή τη ώρα κυβέρνησαν τον τόπο, για να επιβιώσουν. Πρόκειται για τη μομφή του λαού. Είναι η αγανάκτηση του Έλληνα που έχει φτάσει στο μη παρέκει. Είναι η κατακραυγή εναντίον της Κυβέρνησης που μεταδίδεται από στόμα σε στόμα και από νοικοκυριό σε νοικοκυριό. Είναι το όριο αυτό ενός προδομένου λαού που στέκεται ως ύστατος υπερασπιστής του Συντάγματος, αφού οι θεσμοί το έχουν κάνει κουρελόχαρτο. Ορθώς ειπώθηκε ότι το Σύνταγμα έγινε σύντριμμα. Είναι η μομφή ενός λαού που στη συλλογική συνείδησή του κατέγραψε τα Τέμπη ως έγκλημα και μάλιστα το χειρότερο έγκλημα της Μεταπολίτευσης.

Τα σκουπίδια, τα μπάζα σας είναι πολλά, είναι αμέτρητα και το χαλί πολύ μικρό για να τα κρύψει ή καλύτερα να τα συγκαλύψει. Είναι ψέμα ότι οκτώ στους δέκα Έλληνες μιλάνε για συγκάλυψη στα Τέμπη; Αυτό δεν είναι μια έμμεση μομφή; Και αν θέλετε μια άλλη σοβαρή μομφή, δείτε το ενάμισι εκατομμύριο υπογραφών από πολίτες που αγωνιούν για το εκφυλισμένο κράτος δικαίου που έχουμε. Θέλετε να σας δείξω και μια μεγάλη μομφή για τη δημοκρατία μας; Δείτε τους συγγενείς των θυμάτων από τα Τέμπη που αναγκάζονται να καταφύγουν σε ευρωπαϊκούς θεσμούς για να σωθούν από την ντόπια μαφία του συστήματος.

Η τρίτη μομφή που μας απασχολεί στη Νίκη είναι κατ’ εμέ και η πιο σημαντική, τόσο σημαντική που από αυτήν εξαρτάται η επιβίωση της πατρίδας μας. Αυτή είναι η μομφή του Θεού. Ξέρω ότι κάποιοι θα χαμογελάσουν ειρωνικά. Δεν πειράζει. Ο λαός θα καταλάβει, ο λαός ο υστερούμενος, ο θλιβόμενος, ο κακουχούμενος.

Σήμερα ο Θεός μάς μέμφεται γιατί καταπατούμε και τους ανθρώπινους αλλά και τους πνευματικούς νόμους. Στον βωμό ενός νοσηρού ψευτοπροοδευτισμού ισοπεδώνονται όλες οι ιερές αξίες. Η βλασφημία από ποινικό αδίκημα έγινε δικαίωμα. Παρακολουθούμε τελευταία -δεν προλαβαίνουμε- στο όνομα της τέχνης τις παλαβομάρες και τις προστυχιές του κάθε ανισόρροπου και ατάλαντου, τάχα, καλλιτέχνη. Η οικογένεια από ιερός θεσμός της φύσης έγινε και αυτή δικαίωμα της παραφύσης. Στο νομοσχέδιο των gay ψευτογάμων η φωνή της Εκκλησίας εξορίστηκε από τη Βουλή, παρ’ ότι το ελληνικό κράτος χρωστάει την ελευθερία του στο ιερό και τιμημένο ράσο. Πρόσφατα εορτάσαμε και τιμήσαμε και την εθνική παλιγγενεσία. Από την άλλη έγιναν καλοδεχούμενοι στη Βουλή οι πρεσβευτές της ανωμαλίας και των εκατόν επτά ψυχώσεων που η wok ατζέντα τις ονομάζει «φύλα». Προσκλήθηκαν οι εκπρόσωποι μιας καινοφανούς κουλτούρας που όχι μόνο δεν έχει προσφέρει τίποτε στην κοινωνία αλλά τη ζημιώνει ριζηδόν, τη διαφθείρει και την αποδομεί. Μετά από αιώνες προσφοράς στο έθνος, η Εκκλησία έφτασε σήμερα να βρει την πόρτα της Βουλής κλειστή. Με μια δεκαετία εκμαυλισμού της κοινωνίας η ΛΟΑΤΚΙ κοινότητα έφτασε σήμερα να βρει τις πόρτες της Βουλής ορθάνοιχτες και τους Υπουργούς της Κυβέρνησης να βγάζουν ξετρελαμένες σέλφι. Ντροπή καμμία!

«Χωρίς εμού ου δύνασθε ποιείν ουδέν» είπε ο Χριστός. Τα πάντα γίνονται επειδή παραχωρεί ο Θεός να γίνουν. Όμως εμείς αντιστρέφουμε τη διδασκαλία του. Το Ευαγγέλιο λέει ότι δεν γίνεται τίποτε χωρίς τον Θεό. Το δόγμα της νέας εποχής λέει ότι δεν έχουμε ανάγκη για τίποτε τον Θεό, έχουμε να φτιάξουμε τον μετάνθρωπο, τον θεοποιημένο άνθρωπο, τον homo deus, που λέει στο δυστοπικό βιβλίο του και ο Χαράρι που κάποιοι από την Κυβέρνηση είναι και θαυμαστές του. Εξοστρακίσαμε τον Θεό από την καρδιά του κράτους και της κοινωνίας και η μομφή του Θεού φέρνει θλίψεις και ωδίνες, όχι γιατί μας τιμωρεί ο Θεός αλλά γιατί όσο απομακρύνεσαι από το φως, εσύ ο ίδιος αποδέχεσαι να βυθιστείς στο σκοτάδι.

Η διαφθορά της ψυχής έχει κοινή ρίζα με τη διαφθορά της πολιτικής και η διαφθορά της πολιτικής γεννά τραγωδίες και εγκλήματα, όπως έγινε στα Τέμπη. Και όλα αυτά γιατί οι ταγοί του κράτους προσκυνούν αλλότριους θεούς πλέον, τις στοές, τα λόμπι, τα πλούτη και τις προσωπικές καριέρες, τις δόξες και τα άνομα αλισβερίσια, τις ηδονές και της παραφιλίες.

«Επληθύνθησαν υπέρ τας τρίχας της κεφαλής ημών αι ανομίαι ημών και μετάνοια ουκ ην εν ημίν» λέει μια όμορφη ευχή της Ορθόδοξης Εκκλησίας. «Οι ανομίες μας έγιναν περισσότερες από τις τρίχες της κεφαλής μας αλλά στη μετάνοια δεν λέμε να στραφούμε.»

Είμαστε οκτώ μήνες στη Βουλή, η Νίκη, και το μόνο που βλέπουμε και ακούμε είναι «λόγια παχιά» και «κούφια καρύδια» κι «ασκιά γιομάτα αγέρα», που θα ‘λεγε κι ο Στρατηγός Μακρυγιάννης, αντεγκλήσεις ανούσιες μόνο για εντυπωσιασμό, ποιος θα κατατροπώσει τον αντίπαλο. Και τελικά ο μόνος νικημένος είναι ο λαός μας, που αντί να ασχολείστε με τα φρικτά του προβλήματα τον αναγκάζετε τεχνηέντως να ασχολείται αυτός με τα δικά σας προβλήματα και αμαρτήματα.

Αυτή τη μομφή, τη μομφή του Θεού, θα έπρεπε να τρέμουμε περισσότερο από όλες. Υπό το βλέμμα της αποδοκιμασίας του κατεδαφίστηκαν -το ξέρουμε ιστορικά- ολόκληρες αυτοκρατορίες, γκρεμίστηκαν είδωλα, νοητά και φυσικά, ιδεολογικά και ταξικά, ταπεινώθηκαν εγωισμοί και επηρμένα αναστήματα. Και αν έχουμε ανάγκη από κάτι ως Έθνος σήμερα είναι να μη μας κατακρίνει άλλο ο Θεός, να τον δεχθούμε και πάλι στους κόλπους της πολιτείας μας. Γιατί χωρίς την παρουσία του η Ελλάδα είναι μια «παλιόψαθα των εθνών», που έλεγε και πάλι ο Στρατηγός Μακρυγιάννης. ο «πατριδοφύλακας», όπως ονόμαζε τον εαυτό του. Γιατί ενώ τον εγκαταλείψαμε, δεν σταμάτησε να μας βοηθάει. Το είδαμε και με την υπόθεση των Τεμπών.

Σε ένα βασίλειο διαφθοράς, όπως έχει καταντήσει η Ελλάδα, γίνονται όμως, κύριε Πρόεδρε, κυρίες και κύριοι συνάδελφοι, θαυμαστές ανατροπές που ξεσκεπάζουν τη συγκάλυψη και σιγά-σιγά έρχεται στο φως η αλήθεια. Γιατί αυτές οι πενήντα επτά ψυχές μαρτύρησαν σε ένα κράτος ανομίας και ο Θεός στεφανώνει τους μάρτυρες με το στεφάνι της δικαιοσύνης, όχι μόνο στην άλλη ζωή, αλλά πολλές φορές και σε αυτήν. Και με τη βοήθεια του θεού καταφθάνει -είναι σίγουρο αυτό- και η ώρα της δικαιοσύνης για τα Τέμπη.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Θα δώσω τώρα τον λόγο στην Υπουργό Εργασίας και Κοινωνικής Ασφάλισης κ. Δόμνα Μιχαηλίδου και αμέσως μετά έχει ζητήσει τον λόγο ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος κ. Κουτσούμπας.

Κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κυρίες και κύριοι Βουλευτές, περίπου έναν χρόνο πριν το τραγικό δυστύχημα των Τεμπών συγκλόνισε τη χώρα από άκρη σε άκρη. Δύο τρένα προσκρούστηκαν μετωπικά και ως αποτέλεσμα πενήντα επτά συμπολίτες μας, κυρίως φοιτητές, κυρίως παιδιά, έχασαν τη ζωή τους.

Το δυστύχημα των Τεμπών πλήγωσε την ελληνική κοινωνία. Κανένας πολίτης δεν μπορεί να μείνει παγερός απέναντι στον πόνο του γονιού που έχασε το παιδί του, απέναντι στη φράση «πάρε με όταν φτάσεις σπίτι», την οποία οι περισσότεροι από εμάς την έχουμε ακούσει από τους γονείς μας άλλοι τη λέμε οι ίδιοι στα παιδιά μας. Και η απάντηση στη φράση αυτή εκείνο το βράδυ ήταν η απόλυτη σιωπή. Κι όταν λέω κανένας, εννοώ κανένας, κανένας πολίτης, κανένας πολιτικός, είτε είναι μπλε είτε είναι πράσινος είτε είναι κίτρινος είτε είναι κόκκινος.

Μετά από αυτό μόνο δύο πράγματα έχουν σημασία, η δικαίωση των θυμάτων και το ποτέ ξανά. Η Κυβέρνηση και ο ίδιος ο Πρωθυπουργός μάλιστα από την πρώτη στιγμή στάθηκαν στο πλευρό των θυμάτων αποφασισμένοι να συμβάλουν με κάθε θεσμικό, με κάθε νόμιμο τρόπο, ώστε να μάθουμε την αλήθεια και να αποδοθεί δικαιοσύνη.

Σήμερα, έναν χρόνο μετά, συζητούμε για πρόταση δυσπιστίας που κατέθεσαν κόμματα της Αντιπολίτευσης με κύρια κατηγορία την προσπάθεια συγκάλυψης των πραγματικών ενόχων, που οι προσυπογράφοντες Βουλευτές φαίνεται ήδη να γνωρίζουν, παρ’ όλο που η δικαστική έρευνα βρίσκεται σε πλήρη εξέλιξη.

Η πρόταση βέβαια -και δυστυχώς αν θέλετε γιατί βρίσκεται και σε μια σύγχυση- διανθίζεται και με μια σειρά από άλλους λόγους, τις υποκλοπές, τα email της κ. Ασημακοπούλου, λίγο από την ακρίβεια, για να γίνει πιο πειστικό το συμπέρασμα ότι η Κυβέρνηση, λέει, της Νέας Δημοκρατίας είναι μια επικίνδυνη Κυβέρνηση, μια επικίνδυνη Κυβέρνηση που πρέπει να πέσει.

Όμως η αλήθεια είναι ότι αυτή η Κυβέρνηση δεν κρύφτηκε και δεν κρύβεται ποτέ. Αναγνώρισε λάθη, αναγνώρισε αστοχίες, πήρε και εξακολουθεί και σήμερα να παίρνει μέτρα για να την αντιμετωπίσει. Δεν θα μιλήσω για όλα αυτά. Αυτά ήδη τα κάνουν και θα τα κάνουν οι αρμόδιοι Υπουργοί. Ήδη ο Υπουργός Μεταφορών μίλησε για το έργο του Υπουργείου του και για τα μέτρα που λαμβάνονται για ασφαλείς μεταφορές, για ασφαλείς συγκοινωνίες.

Θα ήθελα όμως να μιλήσω όχι τόσο ως Υπουργός της Κυβέρνησης αυτής αλλά ως μέλος αυτού του Κοινοβουλίου για την υποτιθέμενη «προσπάθεια συγκάλυψης της αλήθειας» για το δυστύχημα των Τεμπών, της αλήθειας -ακούστε αυτό- που γνωρίζει η Αντιπολίτευση όχι όμως οι δικαστικές αρχές, οι οποίες την αναζητούν.

Για την Αντιπολίτευση η σταγόνα, λέει, που ξεχείλισε το ποτήρι ήταν οι νέες, συγκλονιστικές αποκαλύψεις που είδαν το φως της δημοσιότητας τις τελευταίες μέρες. Ποιες μέρες; Τις τελευταίες τριακόσιες εξήντα πέντε μέρες. Δημοσίευμα γνωστής, σοβαρής εφημερίδας αποκαλύπτει με πηχυαίους τίτλους ότι λίγες μέρες μετά το δυστύχημα κυκλοφόρησε, λέει, μονταρισμένο ηχητικό με σκοπό τον αποπροσανατολισμό της κοινής γνώμης.

Τίποτα πιο στρεβλό, τίποτα πιο αναληθές. Και ποιον λέτε να συνέφερε η παραποίηση της αλήθειας; Μα φυσικά την Κυβέρνηση αυτή που θέλει να απαλλαγεί από τις ευθύνες της. Τίποτα πιο στρεβλό, τίποτα πιο αναληθές και, αν θέλετε, τίποτα πιο παραπλανητικό.

Δυστυχώς για το πολιτικό μας σύστημα κάποιοι βολεύονται οι ευθύνες να διοχετεύονται απρόσωπα σε μια ένοχη Κυβέρνηση από το να καταλογιστούν ευθύνες για συγκεκριμένες πράξεις, για συγκεκριμένες παραλείψεις σε συγκεκριμένα πρόσωπα. Και δεν αναφέρομαι, βέβαια, μόνο στον σταθμάρχη.

Τι γνωρίζουμε σήμερα ως σκληρό δεδομένο για αυτήν την τραγική νύχτα; Εκείνη τη μοιραία νύχτα γνωρίζουμε ότι ο Γενικός Κανονισμός Κινήσεως παραβιάστηκε επτά φορές. Επτά φορές, κυρίες και κύριοι συνάδελφοι!

Υπάρχει κάποιος, αλήθεια, στην Αίθουσα αυτή που να απορρίπτει συλλήβδην αυτό το πράγμα; Αμφιβάλλει κανείς ότι η τραγωδία θα είχε αποφευχθεί αν εκείνη τη μέρα είχαν τηρηθεί οι κανόνες κίνησης των τρένων; Θέλω να πιστεύω πως όχι, ένα όχι που κάθε λογικός άνθρωπος δέχεται και δεν χρειάζεται καμμία μονταζιέρα για να το δεχτεί.

Παρ’ όλα αυτά επιμένετε ότι η Κυβέρνηση κρύβεται πίσω από την παραποίηση αυτού του συγκεκριμένου ηχητικού, ενός ηχητικού που δεν έδωσε η Κυβέρνηση, αλλά ενός ηχητικού το οποίο είναι στα χέρια της δικαιοσύνης.

Αγαπητοί συνάδελφοι, ξέρετε πότε αυτό θα είχε νόημα και ουσία, μια κατηγορία τέτοιου τύπου για παραποίηση στοιχείων; Αν η Κυβέρνηση επιχειρούσε να παραπλανήσει ή να χειραγωγήσει τη δικαιοσύνη. Όμως όλοι γνωρίζετε ότι αυτό δεν έχει συμβεί. Ολόκληρο το ηχητικό υλικό έχει δοθεί αυτούσιο και χωρίς καμμία επεξεργασία στις δικαστικές αρχές, ώστε η δικαιοσύνη -το τονίζω- η δικαιοσύνη ως η μόνη αρμόδια να κάνει τη δουλειά της και να αποδώσει τις ευθύνες εκεί που η ίδια κρίνει. Σε αυτήν τη διαδικασία κανείς και καμμία δεν βρίσκεται στο απυρόβλητο όποιος και να είναι, σε όποια θέση και αν βρίσκεται.

Αλλά η Κυβέρνηση, κυρίες και κύριοι συνάδελφοι, δεν είναι δικαιοσύνη. Οι ρόλοι των δύο είναι διακριτοί και ευτυχώς είναι διακριτοί. Και γι’ αυτόν τον λόγο είμαστε κράτος δικαίου. Ρόλος δικός μας, της Κυβέρνησης, είναι να μην παρεμποδίζουμε και ακόμα περισσότερο να διευκολύνουμε τον ρόλο της δικαιοσύνης, εκεί που από τη δική μας την πλευρά μπορούν τα στοιχεία να δοθούν με μεγαλύτερη ταχύτητα.

Και όχι δεν υποστηρίζω ότι η Κυβέρνηση στην οποία έχω την τιμή να μετέχω τα κάνει και τα κάνουμε όλα τέλεια. Είμαι η τελευταία που θα το ισχυριστώ. Και όχι δεν είμαστε περήφανοι για την κατάσταση στον ελληνικό σιδηρόδρομο.

Όμως ακούστε με σε αυτό, θα τον παραδώσουμε σε καλύτερη κατάσταση απ’ ό,τι τον παραλάβαμε. Θα τον κάνουμε καλύτερο και θα τον κάνουμε ασφαλέστερο. Ναι, πρέπει όμως να περιορίσουμε στο ελάχιστο δυνατό το ενδεχόμενο του ανθρώπινου λάθους. Η τεχνολογία μάς δίνει τη δυνατότητα να το πράξουμε και οφείλουμε να το πράξουμε.

Η ολοκλήρωση της σύμβασης 717 ναι θα συμβάλει στην κατεύθυνση αυτή. Όμως δεν είναι καθόλου βέβαιο ότι ακόμα και αν αυτή είχε ολοκληρωθεί, θα είχε αποτρέψει αυτό το δυστύχημα ή κάποιο άλλο.

Κυρίες και κύριοι συνάδελφοι, οι εθνικές τραγωδίες πρέπει να μας ενώνουν. Αυτή η Κυβέρνηση ήταν είναι και θα είναι ανοιχτή και στο διάλογο και στην κριτική. Έχουμε ανοιχτά μάτια και ανοιχτά αυτιά. Βλέπουμε και αναγνωρίζουμε τα λάθη μας. Το έχουμε επανειλημμένα αποδείξει. Το διορθώνουμε και προχωράμε μπροστά πιο ενωμένοι, πιο δημιουργικοί, καλύτεροι.

Κάποτε και η Αντιπολίτευση –ξέρετε- πρέπει να απορρίψει την τοξικότητα ως μέτρο άσκησης πολιτικής. Και αυτό δεν το ζητάω για το καλό της Νέας Δημοκρατίας. Όσο και να θέλουμε, Κυβέρνηση για πάντα δεν θα είμαστε. Το ζητάω και το ζητάμε για το καλό της δημοκρατίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, κ. Δημήτρης Κουτσούμπας.

Για την ομιλία σας φαντάζομαι.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Καλημέρα σας, κύριε Πρόεδρε, ναι γιατί φεύγω για την Κύπρο.

**ΔΙΑΜΑΝΤΩ ΜΑΝΩΛΑΚΟΥ:** … (Δεν ακούστηκε)

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Όχι, το λέει γιατί άλλοι εδώ μέσα Πρόεδροι Κοινοβουλευτικών Ομάδων παίρνουν τον λόγο, μιλάνε για πέντε λεπτά για δήθεν παρέμβαση και μιλάνε είκοσι πέντε. Έχει γίνει πάγιο στοιχείο της διαδικασίας αυτής της Βουλής και κάποτε πρέπει να σταματήσει. Κανονική ομιλία, λοιπόν, κύριε Πρόεδρε,.

Κυρίες και κύριοι Βουλευτές, το Κομμουνιστικό Κόμμα Ελλάδας υπερψηφίζει, όπως είναι αυτονόητο και όπως κάνει πάντα με το δικό του σκεπτικό, την πρόταση μομφής που έχει κατατεθεί προς την Κυβέρνηση της Νέας Δημοκρατίας. Δεν μένει όμως μόνο σε αυτό. Καταθέτουμε και εδώ μέσα στη Βουλή τη μομφή που καταθέτουμε καθημερινά μαζί με τον λαό, την ελληνική νεολαία, το εργατικό λαϊκό κίνημα στους αγώνες που αναπτύσσονται ενάντια στην πολιτική αυτής της Κυβέρνησης και τις συνέπειές της. Μομφή, λοιπόν, στην Κυβέρνηση Μητσοτάκη και όχι μόνο μία αλλά πολλές μομφές.

Μομφή για το έγκλημα των Τεμπών και την άθλια, αποκρουστική, κατάπτυστη προσπάθεια συγκάλυψής του. Και μη μας παριστάνετε τους ανήξερους, κύριοι της Κυβέρνησης. Συγκάλυψη είναι αυτό που κάνετε από την πρώτη μέρα μέχρι σήμερα, από τότε δηλαδή που τρέξατε να μπαζώσετε το χώρο του εγκλήματος και να μοντάρετε τα ηχητικά των συνομιλιών ή τέλος πάντων όποιος το έκανε, νομίζοντας ότι έτσι θα σας ξελάσπωνε, μόνο και μόνο για να ενισχύσετε το αφήγημά σας περί αποκλειστικά ανθρώπινου λάθους και να μας πείτε ότι φταίει μόνο ένας σταθμάρχης. Θέλατε να κρύψετε την πολιτική που βάζει το κέρδος πάνω από την ασφάλεια, από τις ζωές των ανθρώπων. Μια πολιτική την οποία έχετε υπηρετήσει τόσο εσείς όσο βέβαια και προηγούμενες κυβερνήσεις. Αυτή την πολιτική που ακολουθείται βεβαίως σε όλες τις καπιταλιστικές χώρες ακόμα και στις πιο ανεπτυγμένες, όπως απέδειξε άλλωστε και το χθεσινό -το είδαμε όλοι- τραγικό περιστατικό στη Βαλτιμόρη των Ηνωμένων Πολιτειών. Εκτός αν μας πείτε ότι και εκεί έφταιγε και κάποιος σταθμάρχης, κάποιος υπάλληλος, που μια ολόκληρη γέφυρα εκεί κατέρρευσε σαν πύργος από τραπουλόχαρτα.

Συγκάλυψη κάνατε και κατά τη διάρκεια των εργασιών της εξεταστικής επιτροπής όπου αρνηθήκατε να κληθούν σημαντικοί μάρτυρες. Συγκάλυψη είναι, βέβαια, και το κλείσιμο άρον, άρον της εξεταστικής την ώρα που είχε διαβιβαστεί η δικογραφία από τη δικαιοσύνη. Αλλά και το πόρισμα της ντροπής, το εγχειρίδιο της συγκάλυψης που καταθέσατε μόνοι σας την προηγούμενη εβδομάδα όπου δεν εντοπίζετε καμμία ποινική και πολιτική ευθύνη για το έγκλημα.

Και φυσικά εκτός από την πρακτική της συγκάλυψης υπάρχει και ο νόμος της συγκάλυψης ο περιβόητος νόμος περί ευθύνης Υπουργών που επιτρέπει στον κ. Καραμανλή και τους άλλους να κρύβονται και να μη δικάζονται όπως κάθε πολίτης αυτής της χώρας από τη δικαιοσύνη, ενώ έχουν κατατεθεί μηνύσεις εναντίον τους από συγγενείς των θυμάτων.

Και εδώ πέρα έχετε βάλει την υπογραφή σας όλοι, Νέα Δημοκρατία, ΣΥΡΙΖΑ, ΠΑΣΟΚ, Νέα Αριστερά ως Υπουργοί και στελέχη τότε του ΣΥΡΙΖΑ. Γιατί όταν το ΚΚΕ πρότεινε στην τελευταία συνταγματική Αναθεώρηση να καταργηθεί το άρθρο 86 του Συντάγματος που τα προβλέπει αυτά, κάνατε όλοι τους ψόφιους κοριούς και το απορρίψατε. Γιατί το απορρίψατε; Τι κάνει νιάου, νιάου στα κεραμίδια; Γιατί θέλετε να προστατεύετε ο καθένας τους δικούς του Υπουργούς. Αλλά δεν κάνετε μόνο αυτό. Αθωώνετε την ίδια την πολιτική που οδήγησε στο έγκλημα και εσείς της Κυβέρνησης και εσείς της συναινετικής Αντιπολίτευσης.

Τι ακούσαμε τις προηγούμενες μέρες από δύο πρώην Υπουργούς του ΣΥΡΙΖΑ; Ο κ. Παππάς εξομοίωσε σε τηλεοπτική εκπομπή, απευθυνόμενος μάλιστα στο Κομμουνιστικό Κόμμα Ελλάδας, το έγκλημα των Τεμπών με ένα δυστύχημα στο δρόμο που οφείλεται σε μια ασυνειδησία του οδηγού, ενός οδηγού. Είδατε, λοιπόν, πώς τροφοδοτείται από πολλές πλευρές το κυβερνητικό αφήγημα της ατομικής ευθύνης;

Ο κ. Σπίρτζης, από την άλλη είπε ότι δεν υπάρχει αιτιώδης συνάφεια ανάμεσα στη μη εκτέλεση της περιβόητης σύμβασης 717 και στην τραγωδία. Σαμπάνιες άνοιξαν στην Κυβέρνηση μόλις το άκουσαν! Αλλά και το ΠΑΣΟΚ λοιδόρησε από την πρώτη στιγμή την πρωτοβουλία του ΚΚΕ για συγκρότηση εξεταστικής επιτροπής, δεν την ψήφισε, δεν μπήκε καν στον κόπο να καταθέσει πόρισμα. Μέχρι και στην αιτιολόγηση της πρότασης μομφής αναφέρεστε αρνητικά στην εξεταστική επιτροπή επειδή διερεύνησε ευθύνες από το 1997 όταν ξεκίνησε η διαδικασία της απελευθέρωσης των σιδηροδρομικών μεταφορών του τεμαχισμού του ΟΣΕ, που τελικά οδήγησε και στην ιδιωτικοποίηση της ΤΡΑΙΝΟΣΕ, λες και αυτό σας εμπόδισε να πείτε την αλήθεια.

Μα γιατί τέτοια εμμονή πια; Τι σας ενόχλησε ακριβώς; Το ότι ζητήσαμε ως οφείλαμε να ελεγχθούν τα πεπραγμένα όλων των Υπουργών, όπως του κ. Χατζηδάκη ως Υπουργού Μεταφορών της Νέας Δημοκρατίας; Φανταζόμαστε πως όχι. Μήπως του κ. Ραγκούση που τώρα είναι στον ΣΥΡΙΖΑ και ήταν τότε Υπουργός Μεταφορών του ΠΑΣΟΚ; Μήπως του κ. Χρυσοχοΐδη που τώρα είναι στη Νέα Δημοκρατία και ήταν τότε επίσης Υπουργός Μεταφορών του ΠΑΣΟΚ; Μήπως του κ. Βορίδη που ήταν Υπουργός Μεταφορών του ΛΑΟΣ τότε ότι επί κυβέρνησης Παπαδήμου με κορμό το ΠΑΣΟΚ;

Βλέπετε, κύριε Ανδρουλάκη, κύριοι του ΠΑΣΟΚ, σε αυτή την ιστορία το κόμμα σας έχει βάλει τη σφραγίδα του με όλους τους δυνατούς τρόπους, ενώ και τους Βουλευτές της ακροδεξιάς που κάθονταν κάπου στα ορεινά της Βουλής, κυβερνητικούς παράγοντες τους κάνατε πρώτοι εσείς πριν τους ενθυλακώσει η Νέα Δημοκρατία. Θέλετε ονόματα; Τα ξέρετε όλα χαρτί και καλαμάρι. Αλλά η δική σας θέση από την πρώτη στιγμή ήταν να ελεγχθούν οι κ. Καραμανλής και Σπίρτζης μονάχα για την οικονομική ζημιά που έκαναν στην Ευρωπαϊκή Ένωση και όχι για το ίδιο το έγκλημα. Λες και αυτό είναι που καίει τους συγγενείς και τον κόσμο όσον αφορά τα Τέμπη, αν ζημιώθηκε οικονομικά η Ευρωπαϊκή Ένωση.

Υπάρχει όμως και ένα κρίσιμο ερώτημα: Πότε η Κυβέρνηση της Νέας Δημοκρατίας ήταν περισσότερο στριμωγμένη, περισσότερο εκτεθειμένη για το ζήτημα του εγκλήματος στα Τέμπη; Πριν τέσσερις μήνες που συζητούσαμε για τη συγκρότηση εξεταστικής και προανακριτικής επιτροπής ή σήμερα; Προφανώς σήμερα. Και αυτό οφείλεται και στον αγώνα, κυρίως, των συγγενών των θυμάτων και στην πίεση όλου του λαού και της νεολαίας και στην εξεταστική επιτροπή και στη μεγάλη εμβληματική στιγμή της γενικής πανεργατικής απεργίας στις 28 του Φλεβάρη στον ένα χρόνο ακριβώς από το έγκλημα, την οποία εσείς του ΠΑΣΟΚ με τη συνδικαλιστική σας ηγεσία στην ΓΣΕΕ κάνατε τα πάντα για να την υπονομεύσετε και αποτύχατε, βεβαίως, για μια ακόμα φορά παταγωδώς.

Πάμε όμως παρακάτω, γιατί όπως είπα οι μομφές είναι πάρα πολλές. Μομφή στην Κυβέρνηση της Νέας Δημοκρατίας γιατί την ίδια ώρα που ο λαός στενάζει από την ακρίβεια, αυτή εμπλέκει τη χώρα και τον λαό μας όλο και πιο βαθιά στον ιμπεριαλιστικό πόλεμο στην Ουκρανία.

Γιατί ο κ. Μητσοτάκης έχει αναλάβει ρόλο ή θέλει να αναλάβει περισσότερο ρόλο πρωτοπαλίκαρου στην Ευρωπαϊκή Ένωση, προκειμένου να αυξηθούν οι ήδη υπέρογκες πολεμικές δαπάνες που τροφοδοτούν τη διαιώνιση του πολέμου, δαπάνες που, είτε με ευρωομόλογο είτε αλλιώς, θα τις πληρώσουν όπως πάντα οι λαοί και ανάμεσα σε αυτούς κυρίως ο ελληνικός λαός.

Μομφή, κύριοι της Κυβέρνησης, γιατί όπως μάθαμε πάλι από τρίτους, συγκεκριμένα από τον Ζελένσκι που το είπε δημόσια, έχετε συμφωνήσει ή είστε σε προχωρημένες συζητήσεις για αποστολή επιπλέον οπλικών συστημάτων που, μάλιστα, αφορούν την αεράμυνα. Οπλικά συστήματα που έχει χρυσοπληρώσει ο λαός μας και είναι κρίσιμα για την προστασία των συνόρων και της εδαφικής ακεραιότητας της χώρας μας ιδιαίτερα στις τοποθεσίες όπου βρίσκονται.

Μομφή, γιατί έχετε στείλει τη φρεγάτα «ΎΔΡΑ» του Πολεμικού Ναυτικού τρεις χιλιάδες πεντακόσια χιλιόμετρα μακριά από τα σύνορα, στο στόμα του λύκου, για να περιφρουρήσετε διάφορα εφοπλιστικά συμφέροντα και να συμβάλετε σε πολεμοκάπηλους σχεδιασμούς της Ευρωπαϊκής Ένωσης και των Ηνωμένων Πολιτειών Αμερικής που κρατούν ζεστή την πλάτη του κράτους-δολοφόνου του Ισραήλ για να διαπράττει αυτή τη γενοκτονία στη Γάζα.

Μομφή, επίσης, γιατί φορτώνετε στον λαό τα βάρη της ακρίβειας, τα βάρη του πληθωρισμού που προκαλεί η πολιτική που και εσείς όπως και άλλες κυβερνήσεις και η Ευρωπαϊκή Ένωση, υπηρετείτε. Ο βασικός μισθός που προτίθεστε να ανακοινώσετε θα είναι, όπως φαίνεται, λίγο υψηλότερος από αυτόν που υπήρχε το 2012, ενώ ο μέσος μισθός είναι 26% χαμηλότερος από αυτόν που υπήρχε το 2009. Και τι κάνετε; Κλέβετε τις τριετίες δώδεκα ετών από τους εργαζόμενους με αυτό το μούφα ξεπάγωμα που κάνετε, και αρνείστε να υιοθετήσετε τις προτάσεις, για παράδειγμα, του ΚΚΕ για κατάργηση του ΦΠΑ σε είδη πλατιάς λαϊκής κατανάλωσης και των ειδικών φόρων στα καύσιμα και την ενέργεια. Γιατί; Δεν έχετε χρήματα;

Θέλετε να σας πούμε πού να τα βρείτε; Οι πεντακόσιες πιο κερδοφόρες ελληνικές εταιρίες καταγράφουν το 2022 αύξηση 75,5% στα κέρδη τους, φτάνοντας τα 25,1 δισεκατομμύρια ευρώ. Ναι, αύξηση 75,5% την ώρα που ο λαός στενάζει! Να ποιους προστατεύετε και μετά μας λένε ότι σας πολεμάνε τα μεγάλα οικονομικά συμφέροντα. Σιγά τα αίματα! Γελάει ο κόσμος όλος.

Το ότι κάποιοι, βέβαια, μεγάλοι επιχειρηματίες που σας έχουν στηρίξει οι άνθρωποι τόσα χρόνια με χέρια και με πόδια τώρα έχουν προφανώς περισσότερες απαιτήσεις και σας στέλνουν προειδοποιητικές βολές, δεν τους ικανοποιείτε σε όλα, είναι άλλο ζήτημα και βγάλτε τα πέρα μόνοι σας. Τι να γίνει; Τα έχουν αυτά οι δουλειές σας.

Μομφή σας κάνουμε και για το έγκλημα που πάτε να διαπράξετε στη ΛΑΡΚΟ μη ανανεώνοντας τουλάχιστον τις συμβάσεις των εργαζομένων που λήγουν σε τέσσερις μέρες, στις 31 Μαρτίου. Τους πετάτε έξω για να δώσετε αυτό το χρυσωρυχείο που διαθέτει η χώρα μας για παλιοσίδερα στον δήθεν επενδυτή που βρήκατε ή που δεν βρήκατε. Γιατί ο κ. Σταϊκούρας -τέτοιο θρασίμι αυτός, από την πατρίδα μου τη Φθιώτιδα- προχτές τους έστειλε φιλάκια, λέγοντάς τους ότι δεν υπάρχει επενδυτής. Επενδυτής δεν υπάρχει τους απάντησε, φιλάκια. Αυτή είναι απάντηση ενός Υπουργού της Νέας Δημοκρατίας.

Αυτή είναι η ανάπτυξη σας, κύριε Μητσοτάκη, κύριε Σταϊκούρα, κύριε Οικονόμου, για να πιάσω αυτή την περιοχή της Φθιώτιδας αλλά και των υπολοίπων της Πλειοψηφίας εδώ μέσα. Όμως, να ξέρετε δεν θα σας περάσει. Θα φροντίσουν οι εργάτες της ΛΑΡΚΟ, ο λαός της Φθιώτιδας, της Στερεάς ολάκερης, της Ελλάδας ολάκερης και το ΚΚΕ για αυτό.

Μομφή και για την ιδιωτικοποίηση και περαιτέρω εμπορευματοποίηση της υγείας, για τις τραγικές ελλείψεις που αντιμετωπίζει το ΕΣΥ και εσείς αντί να τις καλύψετε, ο καημός σας είναι να ξεκινήσετε τα απογευματινά χειρουργεία επί πληρωμή νομιμοποιώντας το φακελάκι. Να το νομιμοποιήσετε εκβιάζοντας δηλαδή τους ασθενείς και πατώντας πάνω στον πόνο και την αγωνία τους. Και πάει ο κ. Γεωργιάδης πάνω από το κεφάλι τους, μετά το χειρουργείο τους, και βγάζει αναμνηστικές φωτογραφίες. Λίγη ντροπή ποτέ δεν βλάπτει.

Μομφή, επίσης, για τον νόμο έκτρωμα που ψηφίσατε για τα ιδιωτικά πανεπιστήμια, που κάνει την τριτοβάθμια εκπαίδευση κανονικό εμπόριο, που βαφτίζει αριστεία όχι το να γράφεις καλά στις πανελλαδικές αλλά το να έχουν λεφτά οι γονείς σου να πληρώνουν τον ιδιώτη, τσαλαπατώντας ακόμα και το αστικό Σύνταγμα που εσείς έχετε ψηφίσει.

Μομφή για την πολιτική σας στην αγροτική παραγωγή, για την ΚΑΠ της Ευρωπαϊκής Ένωσης που εφαρμόζετε, για τα σχέδια ξεκληρίσματος που προωθείτε ενάντια στους αγρότες της Θεσσαλίας, συκοφαντώντας τους και από πάνω, αξιοποιώντας τα πορίσματα των Ολλανδών που εσείς οι ίδιοι προσλάβατε, ότι θέλουν να κάνουν την περιοχή τους έρημο, επειδή κάνουν το έγκλημα να καλλιεργούν βαμβάκι.

Για να μην τα πολυλογούμε, μομφή για όλη σας την πολιτική από την αρχή μέχρι το τέλος, για όλους σας τους νόμους, όλες σας τις αποφάσεις και, επιπλέον, για την αλαζονεία σας, τη διαπλοκή, τα σκάνδαλα και τη συγκάλυψη ευθυνών που επιχειρείτε. Γιατί, τελικά και όλα αυτά από την πολιτική σας απορρέουν, αυτή την πολιτική που θυσιάζει την κάλυψη των αναγκών των πολλών, κάποιες φορές ακόμα και την ίδια την ανθρώπινη ζωή, για τα κέρδη των λίγων.

Απέναντι σε αυτή την πολιτική εμείς δεν αναγνωρίζουμε κανέναν ουσιαστικό αντιπολιτευτικό ρόλο στην παρέα των κομμάτων της ξεπεσμένης και αμαρτωλής σοσιαλδημοκρατίας, δηλαδή στο παρεάκι του ΠΑΣΟΚ, του ΣΥΡΙΖΑ, της Νέας Αριστεράς, της Πλεύσης Ελευθερίας, που κατέθεσαν τη συγκεκριμένη πρόταση που συζητάμε από κοινού.

Τον πραγματικό αντιπολιτευτικό ρόλο τον αναγνωρίζουμε μόνο στον ίδιο τον ελληνικό λαό και τη νεολαία του, στο κίνημα τους, στους φορείς τους. Αυτοί είναι που καταθέτουν κάθε μέρα τη μόνη ουσιαστική, αποτελεσματική, γνήσια και ειλικρινή μομφή. Είναι η μόνη που έχει πραγματικό αντίκρισμα. Γιατί είναι η μόνη που έχει ήδη καταφέρει να στριμώξει την Κυβέρνηση και αύριο είμαστε σίγουροι ότι θα τη στριμώξει ακόμα πολύ περισσότερο. Εκεί καταθέτουμε και εμείς όλες μας τις δυνάμεις.

Από αυτή τη λαϊκή μομφή εσείς όλοι, όμως, είστε στην καλύτερη περίπτωση απόντες, στη χειρότερη και πιο συνηθισμένη είστε απλά απέναντι, ακριβώς γιατί η πολιτική σας γραμμή στα βασικά ζητήματα είναι ίδια ή παρόμοια φυσικά, με αυτή της Νέας Δημοκρατίας.

Τι να πρωτοθυμηθούμε; Τη γραμμή του ΠΑΣΟΚ για τα ιδιωτικά πανεπιστήμια που συμφωνούσε να φτιαχτούν αλλά ζητούσε πρώτα την κατάργηση του άρθρου 16; Τις δηλώσεις σειράς Βουλευτών του ΣΥΡΙΖΑ επίσης για την ανάγκη αναθεώρησης του άρθρου 16 ακόμα και για την επιβολή διδάκτρων; Το ξεπούλημα που κάνατε στην ΚΑΠ της Ευρωπαϊκής Ένωσης όλες τις μέρες που οι αγρότες της χώρας μας αλλά και όλων των χωρών της Ευρωπαϊκής Ένωσης ήταν στα μπλόκα και στους δρόμους του αγώνα ενάντιά της; Το ότι δεν τολμάτε να μιλήσετε για τις ευθύνες της Ευρωπαϊκής Ένωσης στο έγκλημα των Τεμπών και μάλιστα κάνετε λες και σας πάτησαν τον κάλο όταν μιλάμε εμείς για αυτές; Το ότι το μόνο που τολμάτε είναι να ζητήσετε για την ακρίβεια συγκεκριμένα αυτό που ζητάτε, δηλαδή να μειωθούν κάποιοι έμμεσοι φόροι για ένα ορισμένο χρονικό διάστημα τόσο όσο το επιτρέπει η Ευρωπαϊκή Ένωση -όπως διευκρινίζετε επίσης- και να φορολογηθούν τα λεγόμενα υπερκέρδη πάλι με βάση τις προτάσεις της Ευρωπαϊκής Ένωσης;

Συνολικά, η όλη κριτική σας προς την Κυβέρνηση είναι ότι αυτή δεν εφαρμόζει –λέτε- σωστά τις κατευθύνσεις και την πολιτική της Ένωσης. Συγχαρητήρια! Τον στριμώξατε πάρα πολύ τον κ. Μητσοτάκη με αυτό. Δεν μπορεί να πάρει ανάσα ο δόλιος.

Αναγορεύετε την Ευρωπαϊκή Ένωση- που όλοι ξέρουν τι ρόλο έχει παίξει όλα αυτά τα χρόνια, ιδιαίτερα τα τελευταία δεκαπέντε χρόνια, και στη χώρα μας με τις τρόικες και τα υπόλοιπα- σε εγγυητή μάλιστα των λαϊκών δικαιωμάτων και της ευημερίας μας. Και γράφετε στην πρόταση μομφής ότι η Ελλάδα μοιάζει όλο και λιγότερο με σύγχρονη ευρωπαϊκή χώρα, ενώ αυτό ακριβώς που ζούμε είναι η κανονικότητα της Ευρωπαϊκής Ένωσης.

Θα σας θυμίσουμε, μέρες που είναι μια και προχτές ήταν η επέτειος της 25ης Μαρτίου του 1821, τι έλεγε ο Στρατηγός Μακρυγιάννης: «Και ελευθερωθήκαμεν από τους Τούρκους και σκλαβωθήκαμεν εις ανθρώπους κακορίζικους, όπου ήταν η ακαθαρσία της Ευρώπης».

Βέβαια ακούσαμε και τον Πρόεδρο του ΣΥΡΙΖΑ, προσπαθώντας να πλειοδοτήσει από τη Θήβα για να μην φανεί ότι σέρνεται πίσω από τον κ. Ανδρουλάκη, να κάνει τη μνημειώδη πρόταση για τους διεθνείς παρατηρητές στις επόμενες εκλογές που θα μας σώσουν από τη νοθεία.

Αφέλεια; Επιπολαιότητα; Και εσείς οι πιο έμπειροι του ΣΥΡΙΖΑ γιατί δεν τον προστατεύετε τον άνθρωπο; Εκτός αν ήταν ηθελημένο και αυτό το «δώρο» που κάνατε στην Κυβέρνηση του κ. Μητσοτάκη, η «πάσα» που της δώσατε δηλαδή για να εκτρέψει τη συζήτηση από πρόταση δυσπιστίας και όσα αυτή αφορά στο αν και ποιος αμφισβητεί το εκλογικό αποτέλεσμα.

Δεν ξέρουμε τι να πούμε πια. Το μόνο σίγουρο είναι πως αν δεν υπήρχε ο κ. Κασσελάκης, τότε ο κ. Μητσοτάκης θα έπρεπε οπωσδήποτε να τον εφεύρει. Όταν, όμως, έφερε η Κυβέρνηση της Νέας Δημοκρατίας και η κ. Κεραμέως το νομοσχέδιο για την επιστολική ψήφο που καταργούσε κάθε διασφάλιση για τη μυστικότητα και την αμεσότητα φυσικά της ψήφου, που καταργούσε την ταυτόχρονη διενέργεια των εκλογών, και το ΚΚΕ προειδοποιούσε για τους κινδύνους, όπως ότι παραδίδει προσωπικά δεδομένα, όχι απλά στον κρατικό μηχανισμό αλλά και σε ιδιωτικές εταιρείες και μάλιστα σε εταιρείες του εξωτερικού που θα διεκπεραιώνουν και την εκλογική διαδικασία της επιστολικής ψήφου, εσείς του ΣΥΡΙΖΑ και του ΠΑΣΟΚ τι κάνατε; Τρέξετε να τους στηρίξετε, να το υπερψηφίσετε στην επιτροπή, ενώ τελικά, -για άλλους λόγους φυσικά, και αφού είχατε γίνει βούκινο- αλλάξατε την ψήφο σας στην Ολομέλεια.

Έτσι, δεν πέρασαν δύο μήνες και μάθαμε ότι το Υπουργείο Εσωτερικών έχει κάνει «φέιγ βολάν» τα προσωπικά δεδομένα των αποδήμων και τα μοίρασε στην κ. Μισέλ Ασημακοπούλου και ποιος ξέρει σε πόσους άλλους ακόμα.

Βλέπετε, λοιπόν, ότι ακόμα και για τα θέματα του λεγόμενου «κράτους δικαίου», που έχετε κάνει «σημαία» ορισμένοι, έχετε λερωμένη όλη τη «φωλιά» σας.

Τι άλλο να θυμηθούμε; Ότι όλοι μαζί απορρίψατε την πρόταση του ΚΚΕ να μη διορίζεται η ηγεσία της δικαιοσύνης από τις εκάστοτε κυβερνήσεις, δηλαδή να μην είναι άμεσα ελεγχόμενοι από αυτές αλλά να εκλέγεται από το σώμα των δικαστών όπως άλλωστε ζητούν και οι ίδιοι.

Και, βέβαια, παρουσιάζετε και εδώ ως εγγυητή ποιον άλλον; Μα, φυσικά την Ευρωπαϊκή Ένωση που με το σκάνδαλο με τις μίζες από το Κατάρ και τα λόμπι, στο οποίο ήταν μπλεγμένη και Ευρωβουλευτής του ΠΑΣΟΚ εκλεγμένη με το ΠΑΣΟΚ τότε, πέρασε στο Ευρωκοινοβούλιο ψήφισμα η Ευρωπαϊκή Ένωση το οποίο έλεγε επί λέξει ότι «η ικανότητα αυτών των λόμπι να επηρεάζουν τη λήψη αποφάσεων στο Κοινοβούλιο αποτελεί ζωτικό στοιχείο της ευρωπαϊκής δημοκρατίας». Όπως ακριβώς το ακούτε!

Και αυτό βέβαια δεν πέρασε από μόνο του. Κάποιοι Ευρωβουλευτές το ψήφισαν. Ποιοι ήταν αυτοί, όσον αφορά τους Έλληνες; Ήταν οι Ευρωβουλευτές της Νέας Δημοκρατίας, οι Ευρωβουλευτές του ΣΥΡΙΖΑ, οι Ευρωβουλευτές του ΠΑΣΟΚ και της Ελληνικής Λύσης του κ. Βελόπουλου, που τώρα τελευταία μας το παίζει και αντισυστημικός. Συγχαρητήρια σε όλους σας! Τέτοια συγχαρητήρια σαν και τα δικά μου να σας δώσει και ο λαός στις ευρωεκλογές!

Να ήταν, όμως, μόνο αυτό το ζήτημα που ψηφίζετε μαζί; Αν στο ελληνικό Κοινοβούλιο ο ΣΥΡΙΖΑ ψήφισε το 50% και το ΠΑΣΟΚ το 70% των αντιλαϊκών νομοσχεδίων της Κυβέρνησης της Νέας Δημοκρατίας, στο Ευρωκοινοβούλιο η σύμπλευσή σας απογειώθηκε. Ο ΣΥΡΙΖΑ μαζί με τη Νέα Αριστερά, φυσικά, ψήφισε το ίδιο με τη Νέα Δημοκρατία στο 74,6% των ψηφοφοριών και το ΠΑΣΟΚ με τη Νέα Δημοκρατία στο 92,6%. Με τέτοια ποσοστά συμφωνίας είναι να απορεί κανείς και τι τις θέλετε τις ξεχωριστές ευρωκοινοβουλευτικές ομάδες, γιατί δεν τις ενώνετε σε μία για να τελειώνουμε.

Κυρίες και κύριοι, είναι προφανές ότι από την πρόταση δυσπιστίας που συζητάμε τόσο η Κυβέρνηση όσο και τα κόμματα της σοσιαλδημοκρατίας που υπογράφουν προσπαθούν να αποκομίσουν συγκεκριμένα πολιτικά οφέλη. Τα τελευταία διαγωνίζονται μεταξύ τους σε ένα ματς που μάλλον δεν έχει όρεξη να το παρακολουθήσει κανείς, για το ποιος θα έχει το πάνω χέρι στον συγκεκριμένο χώρο, για να μπορεί να παίζεται έτσι κάπως το παιχνίδι της κυβερνητικής εναλλαγής, να εγκλωβίζεται μια δυσαρέσκεια απέναντι στην κυβερνητική πολιτική.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΓΕΩΡΓΑΝΤΑΣ**)

Η Κυβέρνηση της Νέας Δημοκρατίας από την άλλη, αρπάζει την ευκαιρία για να επαναφέρει το ψευτοδίλημμα περί σταθερότητας ή αστάθειας, να εκβιάσει τον λαό εν όψει των ευρωεκλογών, ώστε να αποφύγει την τιμωρητική ψήφο του που απ’ ό,τι φαίνεται έχουν αποφασίσει να της δώσουν αρκετοί απ’ όσους που της έδωσαν εκείνο το περιβόητο 41% πέρυσι το καλοκαίρι. Δεν θα το πετύχει, όμως.

Εμείς από την πρώτη στιγμή είχαμε τονίσει ότι αυτό το μεγάλο ποσοστό δεν αποτελούσε λευκή επιταγή ούτε ένδειξη ότι ο κόσμος καλοπερνάει και τους δείχνει εμπιστοσύνη. Αυτό έχει ήδη αποδειχθεί από τη μεγάλη συμμετοχή σε μια σειρά λαϊκές κινητοποιήσεις, εκδηλώσεις, από τη δυσαρέσκεια που δυναμώνει και θα δυναμώσει κι άλλο όσο έρχονται τα πιο δύσκολα σε πάρα πολλά μέτωπα, η οποία αποτυπώνεται κάπως και στις μετρήσεις και είναι βέβαιο ότι θα αποτυπωθεί και στην κάλπη.

Ο μόνος τρόπος, όμως, για να πιάσει, πραγματικά, τόπο είναι με την ψήφο στο ΚΚΕ στον μόνο πραγματικό στρατηγικό αντίπαλο αυτής της Κυβέρνησης. Αυτή την ψήφο φοβάται αυτό το σάπιο σύστημα. Αυτή την ψήφο φοβάται η Κυβέρνηση της Νέας Δημοκρατίας, γιατί είναι η μόνη ψήφος που αμφισβητεί όλες τις βασικές επιλογές της, η μόνη που θα γίνει δύναμη στον δρόμο, στους χώρους δουλειάς και εκπαίδευσης, στους αγώνες του λαού μας που μπορούν να τους στριμώξουν, να πετύχουν ο λαός μας και η νεολαία μας νίκες, να ανοίξουν τελικά έναν ριζικά διαφορετικό δρόμο για να βγούμε από τα σημερινά αδιέξοδα.

Εμείς θα είμαστε εκεί σε αυτόν τον δρόμο, στον δρόμο του αγώνα για μια πραγματική ριζική αλλαγή.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο τώρα έχει από την Πλεύση Ελευθερίας η κ. Γεωργία Κεφαλά.

Παρακαλώ, κυρία συνάδελφε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Δεν θα πολυλογήσω, θα είμαι σύντομη.

Θέλω να πω ότι αυτή η διαδικασία, πραγματικά, μου είναι δυσάρεστη. Είναι η δεύτερη μέρα που την παρακολουθώ και που την παρακολουθούμε όλοι μας. Και αυτό που βλέπω, τελικά, είναι ένα πολιτικό παιχνίδι που εξακολουθεί να συμβαίνει πάνω σε ένα δυσάρεστο γεγονός.

Δεν μιλάω για κάποια συγκεκριμένη πτέρυγα, μιλάω για τις περισσότερες. Κανείς δεν θα έπρεπε να απολαμβάνει αυτό που γίνεται αυτές τις μέρες. Κάποιοι μιλάνε για οικονομική άνοδο της χώρας, επαίρονται, μαλώνετε για το ποιος είπε πρώτος τι, ποιος αντέγραψε τον άλλον, ποιος μιλάει καλύτερα ελληνικά, ποιος είναι το τόξο, ποιος είναι το βέλος. Δεν νομίζω ότι έχουν καμμία σχέση όλα αυτά που λέμε με το θέμα της συζήτησής μας. Δεν είναι η συντριβή του αντιπάλου το θέμα της συζήτησης. Είναι τα Τέμπη. Δεν είναι η συγκίνηση της ισχυρής επιχειρηματολογίας το θέμα της συζήτησης, αλλά είναι κάτι εξαιρετικά αποτρόπαιο που συνέβη. Δεν είναι η εξουσία το θέμα της συζήτησης. Το θέμα της συζήτησης είναι μια μόνιμη επικίνδυνη κατάσταση στην οποία βρισκόμαστε όλοι μας.

Και τελικά όλα αυτά που συζητάμε δεν είναι πραγματική ζωή, γι’ αυτό και κανένας ίσως δεν παρακολουθεί, γι’ αυτό και κανένας δεν συμπορεύεται με αυτά που λέμε, γιατί είμαστε σαν τα αρσενικά περιστέρια που φουσκώνουν το στήθος υπέρογκα και δεν μπορούμε να δούμε τίποτε άλλο. Δεν έχει να κάνει, λοιπόν, με το υπερεγώ μας όλη αυτή η ιστορία. Δεν είναι πραγματική ζωή αυτό που κάνουμε. Δεν συνδέονται τα θέματα μεταξύ τους, δεν περιέχουν την έννοια του όλου.

Θα ήθελα να αναφέρω κάτι. Όταν ένας νέος άνθρωπος χάνεται, ένας άνθρωπος που είναι στην ακμή του που στα κύτταρά του έχει δύναμη, έχει πληροφορία που είναι το ουράνιο τόξο της ανθρωπότητας, η σοφία του κοινωνού, η ειρήνη των πλασμάτων μεταξύ τους, η επιβεβαίωση του λόγου ύπαρξής μας και της νομοτέλειας, όταν, λοιπόν, ένας άνθρωπος φεύγει επειδή η ζωή του δεν έχει την ίδια αξία με κάποιου άλλου, τότε ναι πραγματικά πρέπει να πάρουμε μαντήλι και να αρχίσουμε να κλαίμε όλοι, όχι για τον θάνατο, όχι για την απώλεια ενός ανθρώπου, όχι για την θλίψη που μας προκαλεί το γεγονός, αλλά γιατί ο πολιτισμός όπως τον ξέρουμε τελειώνει.

Την ημέρα της κηδείας του Ερμή Θεοχαρόπουλου -το παλικαράκι που πέθανε αβοήθητο στα βουνά- έκανα αυθόρμητα ένα βίντεο μέσα στη θλίψη που είχαμε. Αυτά που είπα μέσα στο βίντεο ήταν ακριβώς αυτά που λέμε τόσον καιρό για τα Τέμπη. Αυτά ανέφερα την 1η Φεβρουαρίου του 2022 και μίλησα για άλλον έναν νέο άνθρωπο ο οποίος χάθηκε στα βουνά. Είπα ότι οι άνθρωποι που έχουν επιλέξει να είναι πολιτευτές αυτής της χώρας δεν μπορούν να κάνουν αυτή τη δουλειά που τους έχουμε αναθέσει να κάνουν, γιατί δεν γνωρίζουν την πραγματικότητα του απλού πολίτη.

Αυτή είναι η αλήθεια και αυτή εξακολουθεί να είναι, ότι βρίσκεστε σε μια άλλη πραγματικότητα η οποία δεν είναι η δικιά μας.

Μίλησα για λάθος ανθρώπους σε λάθος θέσεις και πως δεν είναι τα παιδιά μας και εμείς οι ίδιοι ασφαλείς σε αυτή τη χώρα. Όλα αυτά έναν χρόνο πριν. Τίποτα δεν έχει διορθωθεί από τότε. Δεν είμαστε μάντεις, δεν κάναμε κάποια πρόβλεψη με μαγικές ικανότητες. Όλοι όσοι είδαμε τον Ερμή να χάνεται αργά και βασανιστικά επάνω στο βουνό είπαμε ότι κανείς μας δεν είναι ασφαλής, ότι η κατάσταση είναι τόσο τραγική πια και εγκληματική αμέλεια η οποία είναι χρόνια, γιατί –ξέρετε- ζούμε μια κρίση αυτή τη στιγμή και η κρίση δεν έρχεται ξαφνικά. Αν πούμε ότι η κρίση είναι ένα σπυρί που σπάει, το σπυρί μαζεύει πύον σιγά-σιγά. Δεν γίνεται ξαφνικά. Γι’ αυτόν τον λόγο ζητάμε την ανατροπή της σημερινής κατάστασης.

Και έρχονται τα χειρότερα, δυστυχώς. Δεν ήταν καθόλου δύσκολο να κάνουμε αυτή την πρόβλεψη γιατί δεν ήταν πρόβλεψη, ήταν κάτι που το ζούμε και το ζούσαμε καθημερινά. Το ότι δεν υπάρχουν ασθενοφόρα δεν μπορούμε να το πούμε ατύχημα.

Είναι εγκληματικό αλληθώρισμα, κυρίες και κύριοι. Δεν μπορούμε να λέμε ότι δεν πρόλαβαν τον άνθρωπο που έπαθε μια καρδιά, ένα εγκεφαλικό. Δεν γίνεται να το λέμε αυτό και να το εννοούμε σε έναν νομό όπως ο νομός του Έβρου που είναι τεράστιος και έχει δύο ασθενοφόρα. Αυτό είναι επίτηδες. Είναι έγκλημα. Δεν μπορούμε να λέμε ότι είναι ατύχημα κάτι όταν δεν υπάρχει προσωπικό στα ασθενοφόρα, όταν δεν υπάρχει πυρανίχνευση και πυρασφάλεια σε έναν σταθμό του μετρό. Δεν μπορούμε να μιλάμε για ατυχήματα. Και όσο και να υψώνουμε τη φωνή, όση τρέλα και να πουλάμε, όσο ύφος σιγουριάς και να πλασάρουμε όλοι το ξέρουν αυτό, οι πάντες.

Και το θέμα δεν είναι να χάσουν κάποιοι ή να πέσουν τα κεφάλια, αλλά για μια φορά στην ιστορία να αναλάβουμε ευθύνες με έναν ικανοποιητικό και αξιοπρεπή τρόπο. Να έρθετε αυτοπροσώπως οι υπεύθυνοι αυτής της τραγωδίας και να ομολογήσετε τις ευθύνες σας χωρίς ναι μεν, αλλά, με διευκόλυνση της δικαιοσύνης και απόλυτη διαθεσιμότητα του εαυτού σας. Έτσι θα φτιάξει και θα εκσυγχρονιστεί το οτιδήποτε. Δεν μπορούμε να έχουμε θράσος και να λέμε πως ακόμα κάνουμε κάποιο είδος εκμετάλλευσης. Μα και να σταματήσουμε να μιλάμε εμείς, δεν θα σταματήσουν να μιλάνε εκεί έξω. Δυστυχώς, δεν θα σταματήσει εδώ το κακό. Ακόμα θα είμαστε εδώ και θα λέμε τα ίδια.

Στη Νορβηγία, πολύ πρόσφατα, μια εμπορική αμαξοστοιχία πέρασε το κόκκινο. Κατευθείαν δόθηκε σήμα να σταματήσουν όλες οι αμαξοστοιχίες που ήταν στην περιοχή και, βέβαια, το ατύχημα απεφεύχθη. Δηλαδή η αμαξοστοιχία που ερχόταν με μεγάλη ταχύτητα για να συγκρουστεί με την εμπορική σταμάτησε στο χιλιόμετρο. Και όλοι λέγαμε, όταν διαβάζαμε αυτό το άρθρο: Τι ωραία που θα ήταν να έχει συμβεί και εδώ αυτό. Όμως, δεν συνέβη. Πόσο απλό και πόσο πολύ θα θέλαμε να έχει συμβεί.

Η πολιτική, λοιπόν, δεν είναι καριέρα. Θα έπρεπε να είναι εντιμότητα και ευθύνη και αυτό ζητάμε. Παραιτηθείτε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στον χρόνο.

Τον λόγο τώρα έχει ο Ανεξάρτητος Βουλευτής κ. Μιχαήλ Χουρδάκης και αμέσως μετά η Υπουργός Πολιτισμού κ. Μενδώνη.

Παρακαλώ, κύριε συνάδελφε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Κυρίες και κύριοι συνάδελφοι, ως Ανεξάρτητος Βουλευτής στην Α΄ Περιφέρεια Θεσσαλονίκης, στηρίζω κι εγώ την πρόταση δυσπιστίας την οποία στηρίζουν σχεδόν όλοι οι κοινοβουλευτικοί σχηματισμοί της Αντιπολίτευσης.

Κυρίες και κύριοι της Κυβέρνησης και συνάδελφοι της Συμπολίτευσης, βγείτε επιτέλους από το καβούκι του 41%, αντικρύστε την πραγματικότητα, διότι οι παρατάξεις που στηρίζουν την πρόταση δυσπιστίας αθροίζουν συντριπτικό πλειοψηφικό ποσοστό με βάση τα αποτελέσματα των εκλογών του Ιουνίου του 2023 και δεν έχει περάσει ακόμα ούτε ένας χρόνος από αυτές τις εκλογές.

Η δυσπιστία, όμως, δεν είναι των κομμάτων, δεν είναι καν των Βουλευτών που την υπογράφουν ή που την υποστηρίζουν. Η δυσπιστία προς την Κυβέρνηση είναι της πλειοψηφίας των Ελλήνων και είναι δυσπιστία διότι ο λαός έχει καταλάβει ότι από τις πρώτες ώρες του δυστυχήματος πρωταρχικό σας μέλημα ήταν να «μπαζωθεί» η αλήθεια για τα πραγματικά αίτια και, κυρίως, να «μπαζωθούν» οι πολιτικές αλλά και οι ποινικές ευθύνες των πολιτικών προσώπων. Είναι δυσπιστία διότι ο λαός έχει καταλάβει ότι το πρωταρχικό σας μέλημα ήταν να υποβάλετε την κοινή γνώμη στο αφήγημα του ανθρώπινου λάθους του σταθμάρχη. Αποκρύψατε όμως την αλήθεια για τα πανάκριβα και διπλοπληρωμένα έργα της τηλεδιοίκησης και της σηματοδότησης. Αποκρύψατε την αλήθεια για την ανεπαρκή εκπαίδευση του προσωπικού. Αποκρύψατε την αλήθεια ότι φορτώσατε το δίκτυο με παραπάνω δρομολόγια, επιβατικά και εμπορικά, ενώ αυτό δεν άντεχε τόσα και δεν ήταν ασφαλές.

Εσείς, Κυβερνητικέ και Κοινοβουλευτικέ Εκπρόσωπε, κύριε Μαρινάκη και κύριε Βορίδη, που ισχυρίζεστε ότι την πρόταση δυσπιστίας υποκινούν εκδοτικά και επιχειρηματικά συμφέροντα που πολεμούν την Κυβέρνηση, λέτε να έχετε δίκιο; Ας το δεχτώ σαν υπόθεση εργασίας. Θα πρέπει όμως κι εσείς να δεχθείτε ότι τις τραγικές εκείνες ώρες, που οι οικογένειες θρηνούσαν τα εξαϋλωμένα παιδιά τους, το μόνο που σας ενδιέφερε ήταν το πώς δεν θα τσαλακωθεί η εικόνα της δήθεν επιτυχημένης Κυβέρνησης εν όψει των εκλογών.

Εκείνες τις ώρες, λοιπόν, εσείς είχατε για συμμάχους εκδοτικά και επιχειρηματικά συμφέροντα που έσπευσαν να δημοσιοποιήσουν επιλεγμένες συνομιλίες του σταθμάρχη και που δεν έβγαλαν ούτε μια λέξη για μια εργολαβική σύμβαση που, ενώ θα έπρεπε να έχει ολοκληρωθεί από το 2016, δεν ολοκληρώθηκε ούτε στην τετραετή θητεία σας. Και όταν ο κ. Σταϊκούρας είπε ότι με τη σύμβαση που ολοκληρώθηκε μέσα σε πέντε μήνες μετά το δυστύχημα, εμείς θα πούμε ότι τότε απλώς το δυστύχημα διέκοψε ακαριαία το μεθυσμένο πάρτι εργολάβων με καλεσμένους τις κυβερνήσεις όλων των προηγούμενων χρόνων.

Υπάρχει δυσπιστία διότι, ενώ οι συνομιλίες του σταθμάρχη βρίσκονται στην ποινική δικογραφία του Ειδικού Εφέτη Ανακριτή, η εξεταστική επιτροπή δεν θεώρησε σκόπιμο να τις αναζητήσει. Γιατί; Προφανώς για να μην αποδειχθεί η επικοινωνιακή διαχείριση που κάνατε.

Όμως, δεν είναι μόνο οι χειρισμοί σας στα Τέμπη που προκαλούν τη δυσπιστία του λαού.

Δυσπιστία υπάρχει από τους χειρισμούς σας στην πραγματική οικονομία διότι, ενώ διεθνώς έχουν υποχωρήσει οι τιμές της ενέργειας και των βασικών αγαθών, ο μέσος μισθωτός στην Ελλάδα δεν μπορεί να τα βγάλει πέρα τον μήνα παρά την «επιτυχημένη» οικονομική σας πολιτική.

Σήμερα η «ΚΑΘΗΜΕΡΙΝΗ» λέει ότι οι Έλληνες έχουν τη δεύτερη χαμηλότερη αγοραστική δύναμη στην Ευρωπαϊκή Ένωση.

Δυσπιστία έχουμε εμείς στη Θεσσαλονίκη διότι άρον-άρον, πριν λειτουργήσει το μετρό, πριν ολοκληρωθεί ή πριν καν αρχίσει και τελειώσει δηλαδή η εκκαθάριση και η επανεκκίνηση του ΟΑΣΘ, βάλατε εργολάβο και εργοτάξια για τον Fly-over, ένα πανάκριβο έργο που είχε μελετηθεί πριν από είκοσι χρόνια και που κανείς από τους φορείς της πόλης –οι οποίοι δεν ερωτήθηκαν φυσικά- δεν το θεωρεί ως τη νούμερο ένα προτεραιότητα και που για τουλάχιστον τα επόμενα τρία χρόνια θα επιβαρύνει την καθημερινότητα χιλιάδων συμπολιτών μου.

Έχουμε δυσπιστία διότι, ενώ γράφτηκε σε έγκυρη εφημερίδα για το μετρό της Θεσσαλονίκης -που συμπληρώνει είκοσι χρόνια κατασκευής, αν είναι δυνατόν- ότι πληρώθηκαν 325 εκατομμύρια ευρώ σε αποζημιώσεις των εργολάβων, καμμία έρευνα δεν διατάχθηκε. Κανένας δεν φταίει ούτε γι’ αυτό;

Έχουμε δυσπιστία, Υπουργέ των Οικονομικών, κύριε Χατζηδάκη, διότι ενώ σας ζητώ με την κοινοβουλευτική διαδικασία να μου χορήγησε τα έγγραφα που τεκμηριώνουν –υποτίθεται- την ανάγκη ενίσχυσης της «Aegean». «Αερογραμμές Αιγαίου» με 40 εκατομμύρια ευρώ των Ελλήνων φορολογουμένων εσείς μου απαντάτε ότι τα έγγραφα αυτά είναι επιχειρηματικά απόρρητα.

Καταθέτω στα Πρακτικά την ελλιπή αυτή απάντηση.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς, κύριε Χατζηδάκη, τι είστε; Υπηρέτης του λαού ή υπάλληλος της «Aegean» για να απαντάτε με αυτόν τον τρόπο;

Υπάρχει δυσπιστία, κύριοι της Κυβέρνησης, διότι χωρίς να το έχετε στο πρόγραμμά σας μέσα σε έναν μήνα φέρατε δύο πολύ βαριά θεσμικά νομοσχέδια. Έχουμε δυσπιστία, διότι με τα νομοσχέδια αυτά προκαλέσατε αναταραχή τόσο στην πανεπιστημιακή όσο και στην εκκλησιαστική κοινότητα. Γιατί υπήρχε τόσο μεγάλη βιασύνη; Τι θέλατε να προλάβετε; Ό,τι και να μας απαντήσετε δεν σας εμπιστευόμαστε πια.

Και υπάρχει πλέον δυσπιστία και από τους χειρισμούς σας στην υγεία, διότι αποψιλώνετε το δημόσιο σύστημα υγείας με τον στενό εναγκαλισμό στον οποίον τον οδηγείτε με τα ιδιωτικά συμφέροντα. Έχετε επιτρέψει την είσοδο ιδιωτών στο πάλαι ποτέ εθνικό και πάλαι ποτέ δημόσιο σύστημα υγείας.

Και, κυρίως, έχουμε δυσπιστία από τους επικίνδυνους χειρισμούς σας στα εθνικά θέματα τόσο από τη δουλικότητα που διακατέχει την εξωτερική πολιτική για να εξυπηρετήσει συμφέροντα τρίτων -δήθεν για να έχουμε τη χώρα στη «σωστή πλευρά της ιστορίας»- όσο και από τις υποχωρήσεις που κάνετε παρά την αναμφισβήτητη επιθετικότητα -τόσο με λόγια, όσο και με έργα- της Τουρκίας. Θυμίζω Ζουράφα, Συμφωνία των Αθηνών, Τουρκολιβυκό μνημόνιο και τόσα άλλα και φυσικά σιωπή για την Κύπρο.

Το έχω αναφέρει ξανά από αυτό το Βήμα, σας πέφτει μακριά η Κύπρος; Δεν είναι μακριά. Και φέτος συμπληρώνονται πενήντα χρόνια κατοχής, δηλαδή μισός αιώνας, που προσποιήστε ότι όλα βαίνουν καλώς.

Υπάρχει δυσπιστία φυσικά και για τους χειρισμούς ή καλύτερα για τους μη χειρισμούς για τη Συμφωνία των Πρεσπών.

Υπάρχει δυσπιστία γιατί νομίζετε ότι με την άκριτη και χωρίς όρους πρόσδεση της χώρας μας στο άρμα κάποιου ισχυρού θα ωφεληθούμε. Είναι λάθος. Απλώς μας έχουν ως δεδομένους και μας φέρονται αναλόγως.

Τελευταίο, αλλά όχι λιγότερο σημαντικό είναι το εξής. Έχουμε δυσπιστία, διότι η Κυβέρνηση μειώνει την εμπιστοσύνη των πολιτών στη θεσμική λειτουργία του πολιτεύματος: Διότι υποβαθμίζεται σταθερά και διαρκώς το κράτος δικαίου. Διότι ενώ η ολομέλεια του Συμβουλίου της Επικρατείας αποφασίζει για δεύτερη φορά ότι το νερό είναι κοινωνικό αγαθό, εσείς νομοθετείτε για να παραμείνει στο Υπερταμείο και το παίρνετε πίσω μόνο επειδή σας στρίμωξε η κοινωνία της Θεσσαλονίκης.

Το έχω αναφέρει ξανά από αυτό το Βήμα και θα το πω: Δυστυχώς -γιατί μου δίνονται πολλές ευκαιρίες να το πράξω- δεν μπορεί να υπάρχει κράτος δικαίου όταν η ηγεσία της δικαιοσύνης διορίζεται από την Κυβέρνηση και όταν θεσπίζονται θέσεις από την Κυβέρνηση για συνταξιούχους ανώτατους δικαστικούς, κλείνοντάς τους το μάτι.

Έχουμε χρέος να αποκαταστήσουμε την εμπιστοσύνη των πολιτών στη λειτουργία των θεσμών. Έχουμε χρέος να αποκαταστήσουμε την εμπιστοσύνη των πολιτών προς το κράτος, να αισθάνονται δηλαδή ότι το κράτος τούς παρέχει ασφάλεια. Κι αυτό πρέπει να γίνει άμεσα. Πρέπει να γίνει αύριο πριν η δυσπιστία μετατραπεί σε δυσφορία.

Στηρίζω την πρόταση δυσπιστίας.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την απόλυτη συνέπεια στον χρόνο.

Τον λόγο έχει τώρα η Υπουργός Πολιτισμού κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η Γ΄ Ελληνική Δημοκρατία, η πιο μακρόχρονη περίοδος ομαλότητας της νεότερης ιστορίας μας, κλείνει σε λίγους μήνες μισό αιώνα ζωής. Παρά τους κλυδωνισμούς που αναπόφευκτα γνώρισε, υπήρξε μια περίοδος πρωτοφανούς σταθερότητας στην οποία οι Ελληνίδες και οι Έλληνες βίωσαν την ακλόνητη εδραίωση του κοινοβουλευτισμού, την εμπέδωση του κράτους δικαίου, την άρση κάθε υπολείμματος εθνικού διχασμού.

Έτσι, λοιπόν, είναι ανιστόρητο και επικίνδυνο να χρησιμοποιείται σήμερα στο κείμενο της πρότασης δυσπιστίας γλώσσα που παραπέμπει σε πολύ απομακρυσμένα και πολύ μαύρα χρόνια της ιστορίας μας, να γίνεται λόγος για κατεδάφιση του κράτους δικαίου, να περιλαμβάνονται καταγγελίες για συγκάλυψη και υπαινιγμοί για χειραγωγούμενη δικαστική έρευνα και, μάλιστα, όταν αυτά λέγονται από την Αξιωματική Αντιπολίτευση η οποία επιχείρησε ως κυβέρνηση να χειραγωγήσει το τηλεοπτικό τοπίο και σήμερα να έχει στις τάξεις της κάποιον που καταδικάστηκε παμψηφεί από το ειδικό δικαστήριο.

Ζητά ο Αρχηγός της Αξιωματικής Αντιπολίτευσης τη διεξαγωγή άμεσων εκλογών με διεθνείς παρατηρητές. Αν έχει απομείνει κάποιος με επαρκείς ιστορικές γνώσεις στον ΣΥΡΙΖΑ, ας ενημερώσει τον Αρχηγό ότι η τελευταία φορά που έγιναν εθνικές εκλογές στην Ελλάδα παρουσία διεθνών παρατηρητών ήταν το 1946 στις απαρχές του Εμφυλίου.

Και όχι μόνο αυτό υπάρχει και κάτι άλλο πιο επικίνδυνο. Ο Στέφανος Κασσελάκης καλεί τον Κυριάκο Μητσοτάκη, ο οποίος έχει πρόσφατη νόμιμη λαϊκή εντολή και ευρεία κοινοβουλευτική Πλειοψηφία να παραιτηθεί ήρεμα. Τι συμβαίνει να παραιτηθεί ο Πρωθυπουργός της χώρας; Ας θυμίσει στον Αρχηγό του κάποιος με δημοκρατικές ευαισθησίες από τον ΣΥΡΙΖΑ ή από το ΠΑΣΟΚ ή από τη Νέα Αριστερά τους περιστασιακούς συμμάχους του, ποια ακριβώς καθεστώτα καλούν εκλεγμένους πρωθυπουργούς να αποχωρήσουν ήρεμα;

Όμως, με τη συγκεκριμένη πρόταση δυσπιστίας έχουμε μια πρωτιά σε αυτά τα πενήντα χρόνια μεταπολιτευτικού βίου. Ποτέ άλλοτε δεν κατατέθηκε τέτοια πρόταση υπογεγραμμένη από τέσσερα Κκμματα. Η σημερινή πρωτοβουλία του Αρχηγού του ΠΑΣΟΚ τεκμαίρει κάτι πολύ περισσότερο από τον κατακερματισμό της Αντιπολίτευσης. Αποτελεί την απόδειξη της αδυναμίας όχι της συγκέντρωσης του απαιτούμενου αριθμού Βουλευτών αλλά της ανικανότητας των κομμάτων του τόξου της δήθεν προοδευτικής διακυβέρνησης να αρθρώσουν ουσιαστικό αντιπολιτευτικό λόγο. Συνασπίστηκαν μόνο για να αντιπαρατεθούν στην Κυβέρνηση. Στο πεδίο, όμως, της κατάθεσης ουσιαστικών προτάσεων για το μέλλον της χώρας, τις θορυβώδεις καταγγελίες διαδέχεται η κατατονική σιωπή.

Η κουραστική επανάληψη των αιτιάσεων περί διάβρωσης του κράτους δικαίου και της δημοκρατίας είναι ένα τρύπιο παραπέτασμα που δεν μπορεί να κρύψει τον ελέφαντα στο δωμάτιο, την αδυναμία κάθε κόμματος της Αντιπολίτευσης όχι μόνο να αρθρώσει πειστικό και συγκροτημένο λόγο αλλά να παρουσιάσει μια και έστω εν μέρει εφαρμόσιμη πρόταση. Αντίθετα, ευτελίζουν μια κορυφαία κοινοβουλευτική διαδικασία και, μάλιστα, πολλαπλώς.

Τα συνυπογράφοντα κόμματα δεν τα ενδιαφέρει πρωτίστως να αποδοκιμαστεί η Κυβέρνηση και οι πολιτικές της. Ενδιαφέρονται για το ποιο θα καταφέρει να πάρει κεφάλι στην Αντιπολίτευση. Δεν ενδιαφέρονται και δεν μπορούν να αντιπαρατεθούν στην Κυβέρνηση, διαγκωνίζονται για την αντιπολιτευτική πρωτοκαθεδρία. Η τωρινή τους σύμπραξη η πολύ καλή συνεργασία τους δεν είναι παρά εφήμερη. Πλειοδοτούν σε κενό αντιπολιτευτικό λόγο προσβλέποντας σε βραχυπρόθεσμα εκλογικά, αν όχι μόνο δημοσκοπικά οφέλη.

Κυρίες και κύριοι Βουλευτές, μετά από εκατόν τέσσερα χρόνια έχουμε τη νεκρανάσταση της ηνωμένης Αντιπολιτεύσεως, του συνασπισμού των αντιβενιζελικών που κέρδισε την κοινοβουλευτική Πλειοψηφία το 1920 αλλά επέφερε εν τέλει τεράστια δεινά στη χώρα.

Αφορμή για την κατάθεση της πρότασης δυσπιστίας κατά της Κυβέρνησης είναι τα υποτιθέμενα αποκαλυπτικά δημοσιεύματα για συρραφή συνομιλιών εργαζομένων του σιδηροδρόμου που βρίσκονταν σε κρίσιμες θέσεις τις μοιραίες ώρες του ατυχήματος. Μόνο που αυτό ήταν γνωστό ήδη από τις πρώτες μέρες της ανείπωτης αυτής τραγωδίας. Το στοιχείο αυτό έλαβε δημοσιότητα από την πρώτη στιγμή και δεν υπήρξε τότε καμμία ζέση της Αντιπολίτευσης ούτε να το καταγγείλει ούτε να το αναδείξει σε δισκοπότηρο της υποτιθέμενης διάβρωσης του κράτους δικαίου. Το θυμήθηκαν ετεροχρονισμένα τώρα που κατέλαβε πρωτοσέλιδο κυριακάτικης εφημερίδας.

Ει μη τι άλλο, καταρρίπτεται με πάταγο ένα άλλο προσφιλές επιχείρημα της Αντιπολίτευσης, αυτό περί δήθεν κατάπνιξης της ελευθεροτυπίας, γιατί η αφορμή για την υποβολή της πρότασης δυσπιστίας είναι ένα δημοσίευμα του κατά τα άλλα ασφυκτικά ελεγχόμενου Τύπου. Πότε είναι ο Τύπος ελεγχόμενος; Πότε είναι ανεξάρτητος; Ανάλογα φυσικά με τις διαθέσεις και τις βουλήσεις της Αντιπολίτευσης. Τύπος ταυτόχρονα ελεγχόμενος και ανεξάρτητος είναι δύσκολο.

Στην πραγματικότητα η Αντιπολίτευση επισπεύδει την πρόταση δυσπιστίας γιατί διαισθάνεται ότι της τελειώνει ο χρόνος, έχει ανάγκη από μια μετωπική πολιτική αντιπαράθεση με την Κυβέρνηση καθώς σε λιγότερο από ογδόντα μέρες θα διεξαχθούν ευρωεκλογές. Η πολιτική αντιπαράθεση ακόμα και με σφοδρότητα είναι απολύτως θεμιτή και θεσμική. Ωστόσο, στην περίπτωσή μας η Αντιπολίτευση κατανοεί ότι δεν της έχει μείνει και πολύς χρόνος για να διαδίδει τις θεωρίες της. Επειδή η ανακριτική διαδικασία βαίνει προς το τέλος της και η υπόθεση του τραγικού δυστυχήματος θα πάρει σύντομα τον δρόμο προς τη δικαστική αίθουσα με όλα όσα έχουν γίνει γνωστά διαφαίνεται ότι θα πρόκειται για πολυπληθή δίκη, κάτι που δεν συνάδει με συγκαλύψεις και χειραγωγήσεις. Μεταξύ δε των έως τώρα κατηγορουμένων φαίνεται να καταλέγονται και πρόσωπα που δεν συνδέονται άμεσα με τις ενέργειες που έλαβαν χώρα τη μοιραία νύχτα.

Η Αντιπολίτευση κάνει σα να μη θυμάται τη συστηματική παραβίαση του Γενικού Κανονισμού Κυκλοφορίας επτά φορές μέσα σε μόλις πέντε λεπτά εκείνη την τρομερή νύχτα, σαν να μην υπήρξαν κατάφωρα και εξόφθαλμα ανθρώπινα λάθη εκείνα τα λεπτά, σαν οι ευθύνες να είναι αποκλειστικά συστημικές.

Η Κυβέρνηση όχι μόνο έχει αποφύγει κάθε σχόλιο επί της ουσίας της υπόθεσης που βρίσκεται αποκλειστικά στα χέρια των δικαστικών αρχών, αλλά παρέχει στις δικαστικές αρχές κάθε πρόσφορο μέσο για τη διαλεύκανση της υπόθεσης και χωρίς χρονοτριβή. Περίεργη στα αλήθεια η συγκάλυψη μιας υπόθεσης που παίρνει την άγουσα για το ακροατήριο μόλις ένα χρόνο μετά την τραγωδία, όταν άλλες πολύνεκρες καταστροφές χρειάζονται χρόνια για να εκκαθαριστούν δικαστικά. Και μην τις ξεχνάμε καθώς είναι πολύ πρόσφατες.

Αυτό το προβληματικό, κατά την Αντιπολίτευση, κράτος δικαίου και οι θεσμοί που καταφέρνουν να διερευνήσουν μια υπόθεση με δεκάδες εμπλεκόμενους και σύνθετες παραμέτρους σε χρόνο-ρεκόρ συμβαίνει σε αυτή την κυβερνητική θητεία, με αυτή την Κυβέρνηση. Όμως, η Αντιπολίτευση στην πραγματικότητα δεν θέλει τη γρήγορη και αμερόληπτη διεξαγωγή της δίκης, επειδή έτσι θα μπει οριστικό τέλος στη θολή εικοτολογία, στα σενάρια συνωμοσίας, στις διαδόσεις που διασπείρονται ανενδοίαστα, θα σημάνει το τέλος της εκμετάλλευσης του πόνου και του πένθους. Ο λόγος θα ανήκει στα θεσμικά όργανα της δικαιοκρατούμενης πολιτείας.

Ας σταματήσουν οι συνυπογράφοντες την πρόταση δυσπιστίας την εργαλειοποίηση του πόνου που δεν είναι κομματικός, αλλά συλλογικός. Ας κατανοήσουν ότι η ταύτιση με τα θύματα και το πένθος ήταν και είναι καθολικά πέρα από τις κομματικές γραμμές και όποιος επιχειρεί με πρακτικές άλλων εποχών να τα μερικεύσει ή να τα οικειοποιηθεί αποξενώνεται και απαξιώνεται νομοτελειακά από την ίδια την κοινωνία.

Οδηγείται συνεπώς εύκολα κανείς στο να αναρωτηθεί γιατί τώρα και όχι πριν από μερικούς μήνες η δήθεν αποκάλυψη περί συρραφής ηχητικών τεκμηρίων. Γιατί τώρα που η ανακριτική διαδικασία βαίνει προς το τέλος της και σύντομα θα ακολουθήσει η δίκη ποιοι ακριβώς εξυπηρετούνται με την ανακίνηση ενός θέματος που είναι γνωστό εδώ και μήνες; Θα φανεί στην πορεία.

Σήμερα είναι φανερό ότι υπάρχουν δυνάμεις που δεν είναι ικανοποιημένες με την αταλάντευτη πορεία σταθερότητας που ακολουθεί η χώρα εδώ και πέντε σχεδόν χρόνια, που θα προτιμούσαν, όπως και στο παρελθόν, μια κυβέρνηση αλλοπρόσαλλη και ανίσχυρη, χωρίς ισχυρή φωνή και αποδοχή στο εσωτερικό και στο εξωτερικό, που δεν θα στέκονταν εμπόδια σε άδηλες επιδιώξεις.

Και είναι πια πασίδηλο γιατί θέλουν να πλήξουν την Κυβέρνηση του Κυριάκου Μητσοτάκη: Επειδή υπηρετεί με συνέπεια ένα σχέδιο δυναμικής ανόρθωσης και ανάπτυξης της πατρίδας με ωφελούμενους όλους τους πολίτες. Αυτό είναι που ενοχλεί, η ισχυρή Ελλάδα, και αυτός είναι ο στόχος της πρότασης δυσπιστίας, να κλονιστεί η σταθερότητα -πολιτική, οικονομική και κοινωνική- που κατακτήθηκε με τεράστιους κόπους και θυσίες του ελληνικού λαού.

Αυτό και μόνο αρκεί, κυρίες και κύριοι Βουλευτές, για να καταψηφιστεί εμφατικά η πρόταση δυσπιστίας της δήθεν προοδευτικής Αντιπολίτευσης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, ευχαριστούμε και για τη συνέπεια στον χρόνο.

Έχει ζητήσει τον λόγο για τη δεύτερη παρέμβασή του ο Κοινοβουλευτικός Εκπρόσωπος…

**ΝΙΚΟΛΑΟΣ ΒΡΕΤΤΟΣ:** Για την ομιλία μου ζήτησα, αλλά ας κάνω μια παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Ωραία. Αν θέλετε να κάνετε παρέμβαση έχει καλώς. Θέλετε για την ομιλία λίγο αργότερα; Πώς το θέλετε;

**ΝΙΚΟΛΑΟΣ ΒΡΕΤΤΟΣ:** Ας κάνω μια παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, κύριε Βρεττέ, έχετε τον λόγο για τη δεύτερη παρέμβαση για τη Νίκη.

**ΝΙΚΟΛΑΟΣ ΒΡΕΤΤΟΣ:** Ακούσαμε με μειλίχιο και συνετό τρόπο την Υπουργό να αναλύει ότι όλα γίνονται καλά και ότι η φθονερή Αντιπολίτευση φθονεί το παραγωγικό και σωτήριο έργο της Κυβέρνησης και χάρη σε αυτό τον φθόνο ανακαλύπτει προβλήματα. Και πραγματικά μου έκανε εντύπωση η επιμέλεια με την οποία ανέφερε τα επιχειρήματά της και δεν στάθηκε πουθενά σε όλα αυτά, που έχουν επηρεάσει και την κοινή γνώμη. Και αυτό, αλήθεια, πώς μπορεί να αποσιωπηθεί; Οι δημοσκοπήσεις είναι καλές για την Κυβέρνηση, μόνο όταν της δίνουν ότι έχει αέρα; Οι δημοσκοπήσεις που λένε ότι το 80% του ελληνικού λαού πιστεύει ότι είναι η πλήρης προσωποποίηση της συγκάλυψης δεν παίζουν κανένα ρόλο; Πότε, δηλαδή, οι δημοσκοπήσεις είναι εργαλεία παραγωγικά και πότε οι δημοσκοπήσεις είναι εργαλεία αναχρονιστικά;

Επομένως, θα πρέπει να συμφωνήσουμε για αυτό το έγκλημα των Τεμπών, όπως η ίδια η Βουλή σχεδόν ομόφωνα έχει αποφασίσει ότι εξετάζει, γιατί παρ’ όλο που πολύ σύντομα η Κυβέρνηση, τα κυβερνητικά μέλη θέλησαν να σταματήσουν τη λειτουργία της επιτροπής, παρά ταύτα και από την Ευρώπη, από το Ευρωπαϊκό Κοινοβούλιο υπάρχουν τρομερές πιέσεις και από τους Ευρωπαίους εισαγγελείς υπάρχουν αντίστοιχες αναφορές, αλλά κυρίως δεν πρέπει να παραβλέψουμε ποιο είναι το αισθητήριο του λαού. Και το αισθητήριο του λαού, όσο επιμελώς και αν παρουσιάζετε το θεάρεστο έργο της Κυβέρνησης, πιστεύει ότι υπάρχει πλήρης συγκάλυψη με συγκεκριμένα στοιχεία για αυτό που ονομάζει ο λαός και η Βουλή «έγκλημα των Τεμπών».

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο κ. Γιάτσιος Ιωάννης από τη Νέα Δημοκρατία και ακολουθεί ο κ. Αποστολάκης.

Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κύριε Πρόεδρε.

Κύριοι Υπουργοί, αγαπητοί συνάδελφοι, παρατηρώντας επισταμένως τις καθημερινές εξελίξεις και τον πολιτικό λόγο των τελευταίων ημερών, καταλήγω στο λυπηρό συμπέρασμα ότι η υποκρισία περισσεύει από την πλευρά της Αντιπολίτευσης σε αυτή την Αίθουσα. Επανειλημμένα αναφορικά με την πολιτική επικαιρότητα και τις καθημερινές εξελίξεις, το σύνολο των κομμάτων της Αντιπολίτευσης αρθρώνει λόγο με αρνητικά φορτισμένες λέξεις και άστοχους παραλληλισμούς και προεκτάσεις που δημιουργούν λανθασμένες εντυπώσεις, αποπροσανατολίζουν την κοινή γνώμη και χειραγωγούν το λαϊκό συναίσθημα. Η σκοπιμότητά τους είναι ξεκάθαρα το μικροκομματικό συμφέρον, ο πολιτικός καιροσκοπισμός, η διάβρωση της εικόνας των θεσμών και η υποδαύλιση της πολιτείας. Αυτή είναι μια γενικευμένη θλιβερή διαπίστωση που κάνουμε όλοι μας εντός και εκτός αυτής της Αίθουσας.

Εμείς δεν πέφτουμε στο επίπεδό σας, συνεχίζουμε να υπηρετούμε εμπράκτως τη χώρα, την πολιτεία και κυρίως τον Έλληνα πολίτη. Αυτό το οποίο βάλλεται πανταχόθεν από τον μικρόκοσμο της Αντιπολίτευσης είναι η έννοια του κράτους δικαίου.

Κύριοι, είστε πολύ λίγοι για να μας κάνετε σχετικές, αλλά στην πράξη άσχετες υποδείξεις για ένα τόσο σοβαρό και ευαίσθητο θέμα. Φτάσατε, μάλιστα, στο έσχατο σημείο να παραπλανάτε τους πολίτες, ζητώντας παρουσία διεθνών παρατηρητών για να επιβλέψουν τις επερχόμενες εκλογικές διαδικασίες, βλάπτοντας την εικόνα των εγχώριων θεσμών στο εξωτερικό.

Για να δούμε, όμως, εν συντομία ποια είναι η αλήθεια, λαμβάνοντας ως παράδειγμα τις πρόσφατες εκλογές του 2023, η Ελλάδα κάλεσε με τρόπο επίσημο και θεσμικό το Γραφείο Δημοκρατικών Θεσμών και Ανθρωπίνων Δικαιωμάτων του Οργανισμού για την Ασφάλεια και τη Συνεργασία στην Ευρώπη να συστήσει και να αποστείλει αποστολή παρατηρητών του οργανισμού με σκοπό την επίβλεψη της εκλογικής διαδικασίας. Τα μέλη της αποστολής των παρατηρητών αυτών αφίχθησαν στην Ελλάδα με σκοπό να εξακριβώσουν το εάν η διαδικασία θα εκτελούταν με βάση τα διεθνή standards και τις υποχρεώσεις της χώρας μας ως μέλους του οργανισμού, πάντα εφαρμόζοντας συγκεκριμένη και διεθνώς αναγνωρισμένη και αποδεκτή μεθοδολογία. Ακολούθησε η σχετική έκθεση που συνέταξαν και είναι δημοσίως προσβάσιμη.

Θα αναφερθώ μονάχα σε μερικά και ενδεικτικά σημεία της έκθεσής τους. Οι εκλογές έλαβαν χώρα σε ένα ανταγωνιστικό και πλουραλιστικό περιβάλλον, όπου οι θεμελιώδεις δημοκρατικές και πολιτικές ελευθερίες έγιναν σεβαστές.

Συνάδελφοι του ΣΥΡΙΖΑ, οι διεθνείς παρατηρητές ήταν ανέκαθεν και θα είναι πάντα παρόντες σε κάθε εκλογική διαδικασία. Η αναφορά του Προέδρου σας αποσκοπούσε αποκλειστικά στο να πλήξει την εικόνα της χώρας και του Πρωθυπουργού διεθνώς σε μια περίοδο όπου η χώρα βγαίνει μπροστά στο διεθνές σκηνικό, σε μια εποχή που η Ελλάδα είναι ενεργή και λαμβάνει πρωτοβουλίες, πρωτοβουλίες και προτάσεις που εισακούγονται στο εξωτερικό.

Βεβαίως, ας εξετάσουμε τώρα και ποια είναι η δική σας σχέση με το κράτος δικαίου: Εντελώς εξωθεσμικά είχατε συστήσει ένα παρα-υπουργείο δικαιοσύνης στο Μέγαρο Μαξίμου, σύμφωνα με δηλώσεις του πρώην Υπουργού Δικαιοσύνης του ΣΥΡΙΖΑ Σταύρου Κοντονή. Εξηγήστε μας, λοιπόν, πώς ενισχύει αυτό την έννοια του κράτους δικαίου και πώς ενδυναμώνει την εμπιστοσύνη στους θεσμούς, σε αυτή την περίπτωση τι θα έλεγαν τα αρμόδια όργανα της Ευρωπαϊκής Ένωσης και οι διεθνείς θεσμοί. Συνάδει με την αρχή της διάκρισης των εξουσιών ή όχι; Με ποιο σκεπτικό ο καταδικασθείς για παράβαση καθήκοντος με απόλυτη ομοφωνία «13-0» από το Ειδικό Δικαστήριο Νίκος Παππάς, αντί να βρίσκεται εκτός ΣΥΡΙΖΑ, αλλά και εκτός πολιτικής, έχει αναλάβει αναβαθμισμένη θέση υπό τη νέα ηγεσία του φερέλπιδος αναμορφωτή του κόμματος κ. Κασσελάκη; Σε ποια χώρα του δυτικού κόσμου υπάρχει παρόμοιο προηγούμενο;

Γιατί κατηγορείτε τον Κώστα Καραμανλή ότι κρύβεται πίσω από τον νόμο περί ευθύνης Υπουργών, τη στιγμή που κατά τη διάρκεια της δικής σας πενταετούς διακυβέρνησης ούτε ένας ούτε δύο, αλλά έντεκα Υπουργοί σας έκαναν χρήση της διάταξης; Επίσης, κατά τη διάρκεια της θητείας σας γιατί δεν κάνατε καμμία ενέργεια για να τον αλλάξετε, πράγμα που η Κυβέρνηση της Νέας Δημοκρατίας το έπραξε άμεσα; Είναι ή δεν είναι αυτό διγλωσσία; Οι μνημειώδεις και πρωτοφανείς καθυστερήσεις για την εκδίκαση της τραγωδίας στο Μάτι, όπως και οι προσπάθειες προστασίας και ξεπλύματος των εμπλεκομένων πριν αξιολογηθούν ποινικά, είναι δείγμα πολιτικού πολιτισμού ή μήπως παραπέμπουν σε άλλες εποχές, αλλά όχι σίγουρα στον 21ο αιώνα;

Εμείς δεν ακολουθήσαμε ποτέ πολωτική πολιτική με διχαστικά φορτισμένα συνθήματα, όπως «σοσιαλισμός ή βαρβαρότητα» και «ή τους τελειώνουμε ή μας τελειώνουν». Αντίθετα, ακόμα και στα πιο δύσκολα χρόνια της κρίσης, η Νέα Δημοκρατία αποτέλεσε την παράταξη της σύνθεσης, της συναίνεσης και της εθνικής ενότητας.

Έχετε παρασύρει τη χώρα στην αντιπαραγωγική και ενδοοικογενειακή κόντρα της Αριστεράς για το ποιο κόμμα θα βρεθεί στη δεύτερη και ποιο στην τρίτη θέση της Αντιπολίτευσης, εργαλειοποιώντας και εκμεταλλευόμενοι ό,τι βρεθεί μπροστά σας. Σταματήστε, επιτέλους, να νοιάζεστε για το κομματικό σας συμφέρον και νοιαστείτε, επιτέλους, για τη χώρα και τους πολίτες της!

Αγαπητοί συνάδελφοι, αναφορικά με την τραγική υπόθεση που μας απασχολεί όλους και μιλώντας με υπέρμετρο σεβασμό στη μνήμη των θυμάτων αλλά και των συγγενών τους και των οικείων τους, ας σιωπήσουμε και ας αφήσουμε τους θεσμούς και τη δικαιοσύνη να κάνει απερίσπαστα τη δουλειά της. Κανείς δεν πρέπει να καπηλευτεί και να εργαλειοποιήσει την οδύνη και την ανάγκη αυτών των ανθρώπων για λύτρωση και δικαίωση προς ίδιον και κομματικό όφελος. Άλλωστε, ο πόνος δεν έχει ούτε χρώμα ούτε κόμμα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, για τη συνέπεια στον χρόνο.

Θα ακολουθήσουν τέσσερις Βουλευτές από τον κατάλογο με πρώτο τον κ. Ευάγγελο Αποστολάκη από τον ΣΥΡΙΖΑ, τον οποίο και καλώ στο Βήμα και στη συνέχεια θα μιλήσει ο Υπουργός Περιβάλλοντος, ο κ. Σκυλακάκης.

Ορίστε, κύριε Αποστολάκη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, ας ξεκινήσουμε από τα αυτονόητα. Και αυτό γιατί μπορεί εν τη ρύμη του λόγου να συνεχίζουμε να λέμε ότι τα αυτονόητα καλό είναι να παραλείπονται. Υπάρχουν, όμως και περιστάσεις που τα αυτονόητα θα πρέπει να τονίζονται.

Αυτονόητη, λοιπόν, η παρουσία μας εδώ ως έκφραση της υποχρέωσής μας για εκπροσώπηση του ελληνικού λαού, ενός λαού που αυτή τη στιγμή η συντριπτική του πλειοψηφία πιστεύει ότι όχι μόνο δεν έχει ριχθεί άπλετο φως στη διερεύνηση του εγκλήματος των Τεμπών, όπως είχε δηλώσει ο Πρωθυπουργός, αλλά με κάθε τρόπο και με όποιο κόστος για τη δημοκρατία και τη δικαιοσύνη έχει επιχειρηθεί η συγκάλυψη κάθε πτυχής του, η αποποίηση κάθε κυβερνητικής ευθύνης.

Η πρόταση δυσπιστίας, την οποία συνυπογράφει ο ΣΥΡΙΖΑ - Προοδευτική Συμμαχία, είναι η έκφραση της φωνής της κοινωνίας, μιας κοινωνίας που έχει ανάγκη από ελευθερία, δημοκρατία και δικαιοσύνη, μιας κοινωνίας που όπου στρέφει το βλέμμα της νιώθει να αδικείται, νιώθει αδικαίωτη την ίδια την ύπαρξή της.

Το έγκλημα των Τεμπών είναι ο χείμαρρος που ξεχείλισε το ποτήρι. Πώς μπορεί να χαρακτηριστεί η στάση της Κυβέρνησης σε αυτή την τραγωδία πριν ακόμη αυτή συμβεί; Και λέω πριν συμβεί, γιατί ο αρμόδιος Υπουργός όχι μόνο κώφευε στις προειδοποιήσεις περί σοβαρής πιθανότητας πρόκλησης ατυχήματος, αλλά κούναγε και το δάχτυλο μέσα στο Κοινοβούλιο και εγκαλούσε τον κ. Μεϊκόπουλο ζητώντας του να ανακαλέσει, επειδή έθεσε υπ’ όψιν του τα αυτονόητα.

Και η Κυβέρνηση συνέχισε το έργο συσκότισης λίγη ώρα μετά τη μεγαλύτερη σιδηροδρομική τραγωδία. Την ίδια ώρα που η κοινωνία βρισκόταν σε σοκ, την δια ώρα που τα συνεργεία εκτελώντας το καθήκον τους προσπαθούσαν να σώσουν ανθρώπινες ζωές, η Κυβέρνηση ξεκίνησε ευθύς εξ αρχής την προσπάθεια συσκότισης και απόκρυψης. Πρόσφατα δημοσιεύματα αποδεικνύουν αλλοίωση και παραχάραξη κρίσιμων διαλόγων. Ακολούθησε η εντολή για μπάζωμα του χώρου και για μεταφορά των βαγονιών, που οδήγησαν στην αλλοίωση του τόπου εγκλήματος και στην καταστροφή πολύτιμων αποδεικτικών στοιχείων. Στη συνέχεια και μετά από όλα αυτά που προηγήθηκαν, πώς θα μπορούσε η εξεταστική επιτροπή με την παρούσα κυβερνητική πλειοψηφία να παράξει το ποιοτικό αποτέλεσμα που απαιτούν οι περιστάσεις; Και μέσα στην επιτροπή συνεχίστηκε η προσπάθεια συγκάλυψης με διαδικασίες fast track χωρίς εξέταση κρίσιμων μαρτύρων και στοιχείων.

Κατά δε τη συζήτηση επί του πορίσματος της εξεταστικής επιτροπής στην Ολομέλεια η κυβερνητική πλειοψηφία για άλλη μια φορά επέλεξε να αγνοήσει επιδεικτικά τα πορίσματα της επιτροπής εμπειρογνωμόνων που αποδεικνύουν τις κυβερνητικές ευθύνες στο έγκλημα των Τεμπών και καταρρίπτουν το σαθρό και πολιτικά ανήθικο επιχείρημα της Κυβέρνησης περί ανθρώπινου λάθους.

Παράλληλα με όσα λαμβάνουν χώρα στην Ελλάδα, οι συγγενείς των θυμάτων προσπαθούν να βρουν δικαίωση απευθυνόμενοι στους ευρωπαϊκούς θεσμούς, στο Ευρωπαϊκό Κοινοβούλιο στο οποίο πέρασε με ευρεία πλειοψηφία ψήφισμα-ράπισμα για την Κυβέρνησή σας και για την υποχώρηση του κράτους δικαίου και την ελευθερία του Τύπου στη χώρα μας.

Και τώρα απορεί η Κυβέρνηση που ο ΣΥΡΙΖΑ - Προοδευτική Συμμαχία έθεσε θέμα παραίτησης του Πρωθυπουργού και διεξαγωγής των εκλογών. Μα, νομίζω ότι είναι προφανές το γιατί. Η χώρα και οι πολίτες πρέπει να προστατευτούν από την κυβερνητική αναλγησία που ενορχήστρωσε τη συγκάλυψη του εγκλήματος των Τεμπών. Η χώρα και οι πολίτες πρέπει να προστατευθούν από την ίδια αυτή Κυβέρνηση που και με βάση το ψήφισμα του Ευρωπαϊκού Κοινοβουλίου έχει πλέον βυθίσει τη χώρα στα σκάνδαλα, όπως είναι οι υποκλοπές και οι παρακολουθήσεις πολιτικών, υψηλόβαθμων στρατιωτικών, δημοσιογράφων και άλλων προσώπων.

Η παράνομη χρήση και εξαγωγή τεχνολογίας παρακολούθησης, η επίθεση στις ανεξάρτητες αρχές και σε δικαστικούς που ενεργούν με γνώμονα το καθήκον τους είναι ενδεικτικά στοιχεία της υποχώρησης του κράτους δικαίου στην Ελλάδα και της δημιουργίας μιας συνθήκης μη βιώσιμης για όλους τους δημοκράτες πολίτες, που παρακολουθούν τη χώρα να αποσταθεροποιείται πολιτικά και ηθικά.

Η Ευρωπαία εισαγγελέας, στην οποία εσείς σπεύσατε να επιτεθείτε, δήλωσε χαρακτηριστικά ότι για να υπάρξει μια τέτοια επούλωση του τραύματος, που προκλήθηκε συλλογικά στην κοινωνία μετά την τραγωδία των Τεμπών, θα πρέπει να αποδοθεί δικαιοσύνη. Αυτή τη δικαιοσύνη περιμένουν οι πολίτες κάθε μέρα για να μπορέσουν να ζήσουν τις ζωές τους κατά πώς τους αξίζει και περιμένουν με αγωνία να δουν σε ποια επίπεδα μπορεί να φτάσει η κυβερνητική αναλγησία που εκτείνεται σε ευρύτατο φάσμα, από τα Τέμπη στα νοσοκομεία και στα δημόσια πανεπιστήμια, αλλά και στην παράνομη χρήση προσωπικών δεδομένων πολιτών για ψηφοθηρικούς σκοπούς.

Δικαιοσύνη λοιπόν και κράτος δικαίου, έννοιες και αξίες ασυμβίβαστες με τις κυβερνητικές πρακτικές, όπως έχει αποδειχθεί πλέον. Ακούγεται συχνά από στελέχη της κυβερνητικής παράταξης η φράση «ας αφήσουμε τη δικαιοσύνη να κάνει τη δουλειά της». Όμως, για να μπορεί η δικαιοσύνη να κάνει τη δουλειά της χρειάζεται τα κατάλληλα εργαλεία. Η πρόταση δυσπιστίας της Αντιπολίτευσης εκφράζει αυτή ακριβώς τη μομφή, ότι δηλαδή έχετε στερήσει από τη δικαιοσύνη τα εργαλεία της δουλειάς της. Πώς μπορεί να δικαιωθεί η μνήμη των θυμάτων, πώς θα δικαιωθούν οι επιζώντες και οι οικογένειες που θρηνούν χωρίς να αποδοθεί δικαιοσύνη; Το προσφιλές στην Κυβέρνηση επιχείρημα περί νωπής λαϊκής εντολής δεν είναι δυνατόν να χρησιμοποιείται καταχρηστικά σε κάθε ευκαιρία και επί παντός ζητήματος.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, για τη συνέπεια στον χρόνο.

Τον λόγο έχει τώρα ο κ. Αθανάσιος Καββαδάς από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, οι πολίτες έχουν μνήμη και κυρίως έχουν αντίληψη. Μπορούν να κρίνουν, να συγκρίνουν, να αποτιμήσουν. Η αποτίμηση γίνεται από τους πολίτες με αυστηρά πραγματικά κριτήρια. Αυτό αποτυπώθηκε στις πρόσφατες εκλογές όχι μία, αλλά δύο φορές. Οι Έλληνες πολίτες έχουν επιλέξει την πολιτική σταθερότητα. Έχουν επιλέξει μια σοβαρή και συγκροτημένη Κυβέρνηση, την οποία κρίνουν αυστηρά, αλλά αναγνωρίζουν και το θετικό της έργο, αλλά και τη δυνατότητά της να διαχειρίζεται οριακές και κρίσιμες καταστάσεις.

Θέλω να απευθυνθώ στους συναδέλφους της μείζονος και της ελάσσονος Αντιπολίτευσης που προσυπέγραψαν την πρόταση δυσπιστίας για το γεγονός ότι η μεγάλη και συντριπτική πλειοψηφία των Ελλήνων πολιτών απορρίπτει την πολιτική σας πρόταση. Δεν σας φταίει ο ελληνικός λαός που δεν σας εμπιστεύεται για τη διακυβέρνηση της χώρας. Προφανώς η δυσκολία ή καλύτερα η απροθυμία σας να διαβάσετε καλύτερα τη βούληση και τον τρόπο σκέψης των πολιτών σάς οδηγεί σε πρακτικές, όπως η προσπάθεια επαναφοράς ενός τοξικού και διχαστικού κλίματος.

Πρόσφατα έγινε προσπάθεια να αναβιώσει αυτό το κλίμα, αλλά οι Έλληνες πολίτες γύρισαν την πλάτη σε αυτές τις πρακτικές. Η προσπάθεια κομματικής εκμετάλλευσης του ανθρώπινου πόνου ενός τραγικού δυστυχήματος είναι σαφής. Κανείς δεν έχει το μονοπώλιο της ευαισθησίας.

Θέλω από το Βήμα της Βουλής να εκφράσω τον απόλυτο σεβασμό μου στις οικογένειες που έχασαν παιδιά, αλλά και συγγενικά πρόσωπα σε αυτό το δυστύχημα. Κανείς από εμάς δεν πρόκειται να αποδεχθεί πρακτικές συγκάλυψης της αλήθειας και των ευθυνών. Άλλωστε, η υπόθεση δεν έχει κλείσει, αλλά είναι σε εξέλιξη η έρευνα της δικαιοσύνης. Δεν μπορεί να τίθεται σε αμφισβήτηση ο ρόλος και η ανεξαρτησία της δικαιοσύνης ούτε να διακινούνται σενάρια συνωμοσίας που μετατρέπονται σε πρόταση δυσπιστίας. Τέτοια και τόση προφανώς είναι η ένδεια της Αντιπολίτευσης που υποκαθιστά τον πολιτικό λόγο και τα -εντός εισαγωγικών- «επιχειρήματά» της με fake news. Διότι όλοι γνωρίζουν ότι η Διεύθυνση Εγκληματολογικών Ερευνών της Ελληνικής Αστυνομίας από την επομένη του τραγικού δυστυχήματος διαβίβασε το σύνολο των ηχητικών καταγραφών του ΟΣΕ στη δικαιοσύνη. Από πού τεκμαίρεται ότι οι καταγραφές αυτές αλλοιώθηκαν; Υπάρχουν ευθύνες που διερευνώνται, αλλά υπάρχει και ανθρώπινο λάθος που έχει αναγνωριστεί από όλους. Δεν μπορεί να αμφισβητείται η ίδια η έρευνα της δικαιοσύνης πριν ακόμα ολοκληρωθεί.

Διεξάγεται μια συστηματική προσπάθεια δημιουργίας κλίματος πολιτικής αποσταθεροποίησης και δυσφήμησης της χώρας. Για κάποιους δεν είναι αποδεκτό ότι υπάρχει μία Κυβέρνηση που όχι μόνο δεν έχει φθορά, αλλά αύξησε και το ποσοστό της στις πρόσφατες εκλογές. Δεν είναι αποδεκτό ότι οι ίδιοι είναι καθηλωμένοι σε πολύ χαμηλά ποσοστά. Δεν είναι αποδεκτό ότι υπάρχει μία Κυβέρνηση που αποκατέστησε την εικόνα της χώρας, που υπερασπίζεται τα εθνικά συμφέροντα, που έχει ενισχύσει τις Ένοπλες Δυνάμεις, αλλά και τις διεθνείς μας συμμαχίες. Δεν είναι αποδεκτό ότι η Κυβέρνηση του Κυριάκου Μητσοτάκη εφαρμόζει ένα ευρύ πλέγμα αλλαγών και μεταρρυθμίσεων και ταυτόχρονα προχωρά σε παρεμβάσεις με ισχυρό κοινωνικό πρόσημο, όπως είναι η αύξηση του κατώτατου μισθού.

Κυρίες και κύριοι συνάδελφοι, είμαι υποχρεωμένος να αναφερθώ στα όσα είπε ο Πρόεδρος του ΣΥΡΙΖΑ για την ανάγκη διενέργειας εκλογών με την παρουσία διεθνών παρατηρητών. Είναι βέβαιο ότι ο κ. Κασσελάκης δεν γνωρίζει σε ποια χώρα βρίσκεται, σε ποια χώρα έχει έρθει. Από το καλοκαίρι του 1974, αυτή η παράταξη και ο ιδρυτής της ο Κωνσταντίνος Καραμανλής όχι μόνο αποκατέστησαν τη δημοκρατία, αλλά έβαλαν τα θεμέλια μιας κοινοβουλευτικής δημοκρατίας εντός της οποίας υπάρχουν θεσμοί και δημοκρατικές ελευθερίες. Σε αυτή την κοινοβουλευτική δημοκρατία, εδώ και πενήντα χρόνια υπάρχει εναλλαγή κομμάτων στην εξουσία, σεβασμός και αποδοχή από όλους της βούλησης του ελληνικού λαού, αλλά και αναγνώριση των δημοκρατικών ελευθεριών. Δεν είμαστε τριτοκοσμική χώρα για να χρειαζόμαστε διεθνείς παρατηρητές για να κάνουμε εκλογές. Σε αυτή τη συγκυρία, σε έναν ασταθή κόσμο με ασύμμετρες απειλές, η χώρα χρειάζεται πολιτική σταθερότητα. Αυτή είναι η εντολή και η επιλογή του ελληνικού λαού.

Η πρόταση δυσπιστίας θα απορριφθεί από τη Βουλή. Το ζήτημα, όμως, δεν τελειώνει εδώ. Αυτές οι πρακτικές διολίσθησης της χώρας σε ένα κλίμα οξύτητας και τοξικότητας θα απορριφθούν και από τους Έλληνες πολίτες, με ελεύθερο πνεύμα και βούληση και εντός των θεσμών της δημοκρατίας.

Καταψηφίζω την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Πυλίου Κω, καθώς και δεκαεννέα μαθήτριες και μαθητές και δύο εκπαιδευτικοί συνοδοί τους από το 28ο Δημοτικό Σχολείου Βόλου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από το ΠΑΣΟΚ - Κίνημα Αλλαγής κ. Ευαγγελία Λιακούλη.

Παρακαλώ, κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, προχθές, την ημέρα της εθνικής μας επετείου ήμουν στον τόπο μου στη Λάρισα. Εκεί, λοιπόν, απέναντι από την εξέδρα των επισήμων στην παρέλαση ζήσαμε μία συγκλονιστική στιγμή. Καθ’ όλη τη διάρκεια της παρέλασης στέκονταν βουβή και ακίνητη η οικογένεια της Κλαούντια Λάτα. Ήταν ένα από τα κορίτσια που χάθηκαν στην τραγωδία των Τεμπών. Το συγκλονιστικότερο όλων ήταν ότι η μάνα, η Άλμα Λάτα, κρατούσε επί δύο ώρες στα χέρια της ένα χαρτί που έγραφε «δικαιοσύνη», χωρίς να λυγίσει το χέρι της ούτε ένα λεπτό. Την παρακολουθούσα. Στο άλλο της χέρι κρατούσε ένα λευκό τριαντάφυλλο.

Όταν, λοιπόν, τελείωσε η παρέλαση μετά από δύο ώρες περίπου, πλησίασε τον Υπουργό που εκπροσωπούσε την Κυβέρνηση και αντί να κάνει επεισόδια, να δημιουργήσει εικόνες, κ.λπ., δεν έκανε τίποτε άλλο παρά μόνο του παρέδωσε το τριαντάφυλλο, λέγοντάς του «αυτή είναι η ψυχή του παιδιού μου», τον αγκάλιασε και του είπε «κάντε ό,τι πρέπει».

Αυτά συμβαίνουν αυτή τη στιγμή στην κοινωνία και έτσι αισθάνεται ο λαός μας, συμπεριλαμβανομένων και των οικογενειών των ανθρώπων που έχασαν τα παιδιά τους, κύριε Ταμήλο της Νέας Δημοκρατίας, που τολμήσατε να πείτε «πραγματικά δεν ενδιαφέρει κανέναν άλλον επιτέλους αυτό το έγκλημα των Τεμπών» και «τι έγκλημα» και «ο κάθε άνθρωπος κουβαλάει σε κάθε περίπτωση τα βάσανά του, τροχαία συμβαίνουν, πολλά συμβαίνουν, θάνατοι, καρκίνος. Άρα;».

Όχι, δεν είναι έτσι, κύριοι και κυρίες της Νέας Δημοκρατίας. Αν πεθάνω από καρκίνο είναι επειδή μου έτυχε αυτό, όπως τυχαίνει σε εκατομμύρια ανθρώπους και βεβαίως το τίμημα θα είναι αυτό και θα το αποδεχθώ, γιατί έτσι είναι. Όμως, όχι, δεν θα δεχτώ ποτέ να φύγουν τα παιδιά μας, τα παιδιά της Ελλάδας, τα πενήντα επτά παιδιά και τόσα άλλα παιδιά, επειδή δύο αμαξοστοιχίες το 2023 ήρθαν σε μετωπική σύγκρουση και κινούνταν πάνω στον σιδηρόδρομο επί πολλή ώρα, χωρίς κανείς να τα δει.

Τις πρώτες ώρες, κύριε Υπουργέ, που βγήκε ο κόσμος στους δρόμους και στις πλατείες, έγραψε στα πανό «ΕΓΚΛΗΜΑ». Αυτό δεν το έκανε το ΠΑΣΟΚ ούτε τα κόμματα της Αντιπολίτευσης. Ο λαός το ονομάτισε «έγκλημα». Εσείς είπατε «ανθρώπινο λάθος». Ο λαός ξέρετε γιατί το ονόμασε «έγκλημα»;

Το ονόμασε «έγκλημα», κύριε Υπουργέ, επειδή είναι αδιανόητο για οποιονδήποτε μέσο συνετό άνθρωπο, όπως λέμε, να συγκρούονται δύο αμαξοστοιχίες, επειδή κάποιος δεν το είδε. Και ποιος, λοιπόν, αυτόν τον κάποιον που μπορεί να είχε κοιμηθεί, μια που μιλάτε για ανθρώπινο λάθος, προστάτευε, κάλυπτε, αναπλήρωνε; Κανένας. Γι’ αυτό, λοιπόν, ο λαός το είπε «έγκλημα» και εσείς επιμένετε στο αφήγημα του ανθρώπινου λάθους.

Κοιτάξτε, υπάρχουν τραγικά ερωτήματα, αλλά ακόμη τραγικότερες παραδοχές. Η θεωρία σας περί του ανθρώπινου λάθους έρχεται και σας χτυπάει σαν να είναι ένα τούβλο που εσείς με μια σφεντόνα πάτε να το ρίξετε μακριά και έρχεται πάλι και χτυπάει το κούτελό σας. Και ξέρετε γιατί; Διότι είναι ρουσφέτι σας. Το ότι πουλάτε μέχρι και το ρουσφέτι σας, αυτό έχει σχέση με το ήθος σας. Δεν θα το κρίνουμε εμείς. Όμως, το πουλάτε. Ρουσφέτι δικό σας ήταν. Αχθοφόρος ήταν ο άνθρωπος, ιδέα δεν είχε. Πήγατε, τον πήρατε και τον κάνατε σταθμάρχη για να έχει μεγαλύτερες αποδοχές, ναι ή όχι; Ναι. Αυτή είναι, λοιπόν, η πρώτη παραδοχή.

Η δεύτερη παραδοχή είναι η εξής: Ο χώρος μπαζώθηκε λίγα εικοσιτετράωρα μετά, ναι ή όχι; Είχατε κανέναν πραγματογνώμονα που σας είπε να το κάνετε αυτό; Όχι. Είχατε τις οικογένειες εκεί που έψαχναν ακόμη -έλεος!- μέλη των ανθρώπων τους; Ναι. Μπαζώσατε στο άψε-σβήσε; Ναι. Είχατε πολιτικό όργανο στο οποίο συμμετείχαν υψηλά ιστάμενα -πολύ υψηλά όμως- ιστάμενα πρόσωπα; Ναι. Ποιος το έκανε αυτό; Δεν έγινε με σφραγίδα της Νέας Δημοκρατίας, όπως και το ρουσφέτι; Βεβαίως και ναι.

Για να δούμε και τη σταγόνα που ξεχείλισε το ποτήρι με το μεγάλο περιεχόμενο για το έγκλημα των Τεμπών που ήταν η μονταζιέρα του πρωτοσέλιδου της εφημερίδας «ΤΟ ΒΗΜΑ». Ποιος το έκανε αυτό και γιατί το έκανε;

Και σας άκουσα, κύριε Υπουργέ, να λέτε «Μα, καλά, συζητάει η Αντιπολίτευση και το ΠΑΣΟΚ και όλα τα κόμματα, που στηρίζουν την πρόταση δυσπιστίας για κάτι που το έχουμε αποκαλύψει εμείς στην Κυβέρνηση;». Για ποιο πράγμα ακριβώς μιλάτε; Τι αποκαλύψατε; Τα ντοκουμέντα; Εσείς τα διαρρεύσατε τα ντοκουμέντα τα ηχητικά. Εσείς οι ίδιοι! Ποιος είχε το συμφέρον να κάνει τη μονταζιέρα και ποιος είχε το συμφέρον να τα διαδώσει αυτά και να κάνει διάχυση της πληροφόρησης στα φίλια μέσα σας; Ποιος; Εσείς! Σφραγίδα της Νέας Δημοκρατίας είναι και αυτό. Προανακριτική, δεν μου λέτε, γιατί δεν δεχθήκατε ακριβώς; Γιατί δεν είχατε κατηγορητήριο; Και ο φάκελος της Ευρωπαίας εισαγγελέως που έχουμε εμείς στα χέρια μας που έχει ονοματεπώνυμο, γιατί δεν τον χρησιμοποιήσατε; Δεν είναι σφραγίδα της Νέας Δημοκρατίας; Κρυφτήκατε πίσω από την πρόταση του ΚΚΕ που μίλησε για την Ευρώπη, τα κονδύλια και το 1997 και κάνατε μια εξεταστική κατ’ όνομα που δεν είχε κανένα πόρισμα. Ήταν για γέλια, αν δεν ήταν τόσο τραγικά τα πράγματα. Και το βάλατε σε ένα συρτάρι εκεί στο χρονοντούλαπο της ιστορίας να υπάρχει και αυτό ότι κάνατε και καλά εξεταστική. Δεν έχετε τύψεις; Μα, πώς κοιμάστε αλήθεια; Κι αυτό είναι ένα ερώτημα που εμένα με βασανίζει.

Το έγκλημα των Τεμπών είναι μια ανοιχτή, μία χαίνουσα πληγή. Έγινε η αποκάλυψη της εφημερίδας «ΤΟ ΒΗΜΑ» για τη μονταζιέρα που στήσατε λίγες ώρες μετά την τραγωδία.

Συνάδελφοι, αυτό είναι το συγκλονιστικό. Δηλαδή, ο άλλος θρηνούσε, έχασε το παιδί του, τον άνθρωπό του και έψαχνε να βρει τι θα κηδέψει -γιατί όποιος πήγε εκεί ήξερε τι έβλεπε, για όσους πήγαμε και για όσους δυστυχώς είδαμε- μανάδες ούρλιαζαν έξω από το νοσοκομείο και εσείς μοντάρατε τα ηχητικά ντοκουμέντα στους διαλόγους του σταθμάρχη. Είστε, δηλαδή, ικανοί για όλα.

Και βεβαίως θεωρώ ότι είναι πολιτικό θράσος να κουνάτε το δάχτυλο και να μας λέτε εσείς εμάς για συμφέροντα.

Κατ’ αρχάς, οι ίδιοι οι δημοσιογράφοι σε δημόσιο λόγο αρθρογραφώντας, λένε σε εσάς -φωνάζουν σε εσάς, κύριε Υπουργέ- έλεος! Οι δημοσιογράφοι τα λένε αυτά. Πέντε χρόνια απολαμβάνετε της απόλυτης ασυλίας για όλα και μιλάτε τώρα που ο κόμπος έφτασε στο χτένι, που δεν μπορούν ούτε αυτοί να νιώσουν ότι είναι συνεργοί σας, συνένοχοι σε αυτό; Δεν θέλουν. Δεν σας θέλουν, είναι απλό. Νιώθουν ότι δεν μπορούν να συμμετέχουν σε αυτό.

Μιλάτε εσείς που περνάτε από την κρεατομηχανή δύο φορές την ημέρα τον πολιτικό αρχηγό του ΠΑΣΟΚ; Τι δεν του έχετε πει! Δεν τον είπατε κατάσκοπο με το που εμφανίστηκε; Δεν τον παρακολουθήσατε από τα σεντόνια μέχρι τα σαλόνια; Τι «Predator» τι ΕΥΠ! Σας αποκάλυψε, γιατί αυτός πήγε στον Άρειο Πάγο. Διότι έτσι κι εμείς είδαμε ότι παρακολουθούσατε δεκαοκτώ χιλιάδες Έλληνες πολίτες. Εγώ μέλος της εξεταστικής επιτροπής δεν έμαθα ποτέ γιατί, ίσως και μένα. Σίγουρα εσάς λένε τα δημοσιεύματα. Εγώ δεν ξέρω αν ξέρετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ούτε εγώ.

**ΕΥΑΓΓΕΛΙΑ ΛΙΑΚΟΥΛΗ:** Ούτε εσείς!

Πάντως, είστε κι εσείς στη λίστα. Ξέρετε για ποιο; Εμείς δεν ξέρουμε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Τελειώνω, κύριε Πρόεδρε.

Γι’ αυτό, λοιπόν, προσπαθείτε να καταλογίσετε όλα αυτά που δεν καταλογίζονται. Καταλογίζετε όλα τα φαιδρά του κόσμου, επειδή δεν μπορείτε σε καμμία περίπτωση να τον εξαρτήσετε, να τον προσδέσετε, να τον εγκολπώσετε, να τον αφομοιώσετε. Αυτά δε μπορείτε να κάνετε. Γι’ αυτόν τον λόγο, αυτή η φωνή της ανεξαρτησίας, η αδέσμευτη και δυνατή φωνή του ΠΑΣΟΚ, είναι αυτή που σας ενοχλεί. Προσέξτε, έχετε πολλά τα οποία αυτή τη στιγμή μπορούμε να σας καταμαρτυρήσουμε.

Τελευταία, επιχειρήσατε με μια τροπολογία να κάνετε εθνικές εκλογές με επιστολική ψήφο. Τι να πω! Να πω για το mail-gate της κ. Ασημακοπούλου; Να πούμε για τα απογευματινά σας χειρουργεία;

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, έχετε ξεπεράσει τον χρόνο σας και χθες οι συνάδελφοι μιλούσαν μέχρι τις 3.30.

**ΕΥΑΓΓΕΛΙΑ ΛΙΑΚΟΥΛΗ:** Ολοκλήρωσα, κύριε Πρόεδρε.

Όλα αυτά, λοιπόν, χρειάζεται όλοι εμείς να τα διαφυλάξουμε απέναντι στην θεσμική σας εκτροπή. Αυτός είναι ο ρόλος του ΠΑΣΟΚ και γι’ αυτό πήραμε αυτή την πρωτοβουλία. Είναι ο θεσμικός εγγυητής της δημοκρατίας. Η ιστορία, μας επιφύλαξε αυτό τον ρόλο και τον αναλαμβάνουμε πλήρως, ξεκινώντας και από αυτό.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από τη Νέα Δημοκρατία κ. Μαρία Συρεγγέλα.

**ΜΑΡΙΑ ΣΥΡΕΓΓΕΛΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, είπαμε εξ αρχής ότι η πρόταση δυσπιστίας από τα κόμματα της Αντιπολίτευσης είναι φυσικά καλοδεχούμενη. Στα πενήντα χρόνια της Νέας Δημοκρατίας δεν φοβηθήκαμε ποτέ την αλήθεια, δεν φοβηθήκαμε ποτέ την κριτική. Δεν πατήσαμε, όμως, ποτέ πάνω στον ανθρώπινο πόνο, μόνο και μόνο για να το εκμεταλλευτούμε κομματικά. Δεν εκμεταλλευτήκαμε καταστάσεις και πάνω από όλα, δεν υπονομεύσαμε τη χώρα μας, αλλά πάντα βάζαμε πλάτη για το καλό της πατρίδας.

Θα ξεκινήσω, λοιπόν, με μια απλή, αλλά τόσο ουσιαστική ερώτηση που χάνεται μέσα στη χιονοστιβάδα της προπαγάνδας, των fake news και των θεωριών της συνωμοσίας. Μιλάμε για κράτος δικαίου. Tί είναι το κράτος δικαίου; Κράτος δικαίου είναι η διαφανής, η δημοκρατική και πλουραλιστική νομοθετική διαδικασία με λογοδοσία. Κράτος δικαίου είναι η αποτελεσματική δικαστική προστασία, φυσικά περιλαμβανομένης της πρόσβασης στη δικαιοσύνη από ανεξάρτητα και αμερόληπτα δικαστήρια. Κράτος δικαίου είναι η διάκριση των εξουσιών.

Πάμε να δούμε τώρα, ποιοι παριστάνοντας τους υπερασπιστές του κράτους δικαίου κουνάνε το δάχτυλο με την πρόταση δυσπιστίας τους στην Κυβέρνηση του Κυριάκου Μητσοτάκη. Εκείνοι που ενώ καταδικάστηκαν «13-0» αμετάκλητα για χειραγώγηση των μέσων, κράτησαν τη βουλευτική τους ιδιότητα και εισηγούνται κιόλας πρόταση δυσπιστίας με το κράτος δικαίου στον πυρήνα της. Εκείνοι που όσο κυβερνούσαν, είχαν κάνει παρα-υπουργεία δικαιοσύνης μέσα στο μέγαρο Μαξίμου, σύμφωνα με δηλώσεις των δικών τους υπουργών. Εκείνοι που παραδέχονται ότι ως Κυβέρνηση έκαναν ατυχή διαχείριση των τηλεοπτικών αδειών και της υπόθεσης «NOVARTIS». Eκείνοι που προώθησαν το ψέμα της μικρής Μαρίας στον Έβρο. Εκείνοι που ενώ εκπροσωπούν τα συμφέροντα της Ελλάδας στην Ευρώπη, παραδέχτηκαν πως υποκίνησαν ένα ψήφισμα συκοφαντικό στο Ευρωπαϊκό Κοινοβούλιο, ζητώντας περικοπές κονδυλίων προς τη χώρα. Εκείνοι που ενώ ελέγχονται για παραβίαση του νόμου για τις προσωπικές τους επιχειρήσεις, υπονομεύουν με δηλώσεις τους το δημοκρατικό πολίτευμα της χώρας και καλούν διεθνείς παρατηρητές, γιατί δεν μπορούν να αποδεχτούν ότι το κόμμα τους έχασε.

Όλοι αυτοί, λοιπόν, αφού πρώτα διασπάστηκαν, σήμερα επιβεβαιώνουν αυτό το πολιτικό vertigo, ακολουθώντας τη γραμμή που σας δίνει το ΠΑΣΟΚ.

Όλες και όλοι μαζί, λοιπόν, συστρατεύεστε και κατηγορείτε την Κυβέρνηση για υπονόμευση του κράτους δικαίου και συγκάλυψη της εθνικής τραγωδίας των Τεμπών. Η άσκηση Αντιπολίτευσης, είναι φυσικά αναπόσπαστο κομμάτι της δημοκρατίας και η ουσιαστική και παραγωγική κριτική, είναι επίσης αναγκαία, ώστε να προωθούνται τα συμφέροντα του ελληνικού λαού. Αλλά εδώ δεν μιλάμε για τίποτα από αυτά, γιατί δεν μπορείτε να τα κάνετε αυτά. Επιλέγετε μια εύκολη λύση, μια τοξικότητα, έναν διχασμό, διασπορά ψευδών ειδήσεων, δημιουργία εντυπώσεων. Μιλάτε για υποβάθμιση της δημοκρατίας αλλά φτάνει, ως εδώ.

Έχουμε τις δηλώσεις του Αρχηγού της Αξιωματικής Αντιπολίτευσης, οι οποίες προσβάλουν τους αγώνες των Ελληνίδων και των Ελλήνων για τη δημοκρατία. Το αδιάβλητο των εκλογών είναι ένα από τα σημαντικότερα κεκτημένα της Μεταπολίτευσης και δεν θα σας αφήσουμε σε καμμία περίπτωση να το δηλητηριάσετε ούτε με κορώνες λαϊκισμού.

Απάντηση σε όλες τις κατηγορίες σας, δίνουν τα γεγονότα και η αλήθεια. Η παρατήρηση των εκλογικών διαδικασιών από το Γραφείο Δημοκρατικών Θεσμών και Ανθρωπίνων Δικαιωμάτων του ΟΑΣΕ είναι μια πάγια διαδικασία, στην οποία συμμετέχει και η χώρα μας. Δεν περιμένει πρόσκληση από τον κ. Κασσελάκη ή από κανένα κ. Κασσελάκη ο ΟΑΣΕ για να έρθει στην Ελλάδα και μάλιστα έχει παρακολουθήσει τις εθνικές εκλογές του 2009, του 2012, του 2019 και πρόσφατα του 2023 και κάθε φορά οι συστάσεις για βελτίωση των εκλογικών διαδικασιών αναρτώνται δημόσια -μπορείτε όλες και όλοι να τις δείτε- στην ιστοσελίδα του σε απόλυτη διαφάνεια. Οποιοσδήποτε, λοιπόν, μπορεί να μπει εκεί και να δει ότι δεν τίθεται κανένα θέμα απολύτως νοθείας ή διαβλητότητας των εκλογών στην Ελλάδα.

Απάντηση δίνουν και δύο επίσημες εκθέσεις, η ετήσια έκθεση για το κράτος δικαίου που συντάσσει η Ευρωπαϊκή Επιτροπή για το 2023 και εκεί αναγνωρίζεται η σημαντική πρόοδος στη χώρα σε πολλά επί μέρους ζητήματα κράτους δικαίου, προστασίας ανθρωπίνων δικαιωμάτων και ελευθερίας του Τύπου -άλλωστε ο κ. Βορίδης αναφέρθηκε αναλυτικά στο τι ακριβώς έχει γίνει όλα τα προηγούμενα χρόνια πάνω στα θέματα αυτά- και η ετήσια έκθεση του democracy index που είναι του «ECONOMIST» για το 2023. Και σε αυτή είναι που η χώρα μας αναβαθμίστηκε για πρώτη φορά μετά το 2008 στις είκοσι χώρες που ανήκουν στην κατηγορία της πλήρους δημοκρατίας.

Σαφώς, όμως, σε εσάς δεν σας καλύπτουν αυτά. Εσείς τα αμφισβητείτε, υιοθετώντας κάθε τυχάρπαστη έκθεση που κυκλοφορεί στο εξωτερικό, μόνο και μόνο για να προσβάλει τη χώρα. Αμφισβητείτε την Πρόεδρο του Ευρωπαϊκού Κοινοβουλίου, αλλά δεν σταματάτε εκεί. Εκμεταλλεύεστε μια εθνική τραγωδία, η οποία έχει συγκλονίσει όλες και όλους μας, εφαρμόζοντας πρακτικές που θα ζήλευε ακόμα και ο ίδιος ο Μακιαβέλι. Πετάτε λάσπη στον ανεμιστήρα, εργαλειοποιείτε τον ανθρώπινο πόνο, κάνοντας λόγο για συγκάλυψη, μόνο και μόνο για να είστε αρεστοί. Θα μας εξηγήσετε επιτέλους ποια είναι αυτή η συγκάλυψη για την οποία μιλάτε;

Μιλήσατε για προανακριτική επιτροπή. Που είναι τα στοιχεία; Φέρτε προανακριτική επιτροπή για ποινικές ευθύνες. Φέρατε μία προανακριτική επιτροπή -και καλά, μία πρόταση- η οποία βασιζόταν στην έκθεση της Ευρωπαίας εισαγγελέως, η οποία ήταν για οικονομικά θέματα, όσον αφορά τη Σύμβαση 717 και δεν είχε καμμία σχέση, ήταν από τον Μάιο του 2022. Τι σχέση έχει αυτό με τα Τέμπη; Γιατί λέτε ψέματα στους συγγενείς των θυμάτων;

Παραβλέψατε τις μαρτυρίες που στην εξεταστική επιτροπή κατέθεσαν πως ο γενικός κανονισμός κίνησης παραβιάστηκε επτά φορές μέσα σε πέντε λεπτά. Στήσατε ένα αφήγημα για την ολοκλήρωση της Σύμβασης 717, η οποία δεν θέλετε να γνωρίζει ο κόσμος ότι και να είχε ολοκληρωθεί, δεν ήταν σίγουρο ότι θα απέτρεπε το τραγικό δυστύχημα. Μας κατηγορήσατε για μπάζωμα, παραποίηση στοιχείων την ώρα που έγιναν όλα από τις υπηρεσιακές αρχές, όπως, ορίζει το πρωτόκολλο τους. Και τέλος, χρησιμοποιήσατε παλιά δημοσιεύματα, νομίζατε ότι βγάλατε είδηση περί δήθεν μοντάζ και επεξεργασμένων αρχείων, την ώρα που η ίδια η Διεύθυνση Εγκληματολογικών Ερευνών της Ελληνικής Αστυνομίας έχει απαντήσει πως όλο το υλικό έχει δοθεί ακέραιο στις ανακριτικές αρχές από τις 2-3-2023.

Δεν μπορείτε με αυτόν τον τρόπο ούτε να προσβάλετε άλλο τη νοημοσύνη του ελληνικού λαού. Καλλιεργείτε μια τοξικότητα, λοιπόν, στον δημόσιο διάλογο, λόγω ανεπάρκειας πολιτικού οράματος για τη χώρα και απουσίας ουσιαστικών προτάσεων.

Πενήντα, λοιπόν, χρόνια μετά την αποκατάσταση της δημοκρατίας, στη χώρα που γέννησε τη δημοκρατία, δεν θα σας αφήσουμε να διασύρετε το πολίτευμα στο βωμό της ψηφοθηρίας και με στόχο -το είπε χθες και η εισηγήτρια από την πλευρά του ΠΑΣΟΚ- τις επόμενες εκλογές. Αντιλαμβανόμαστε ότι δυσκολεύεστε να αποδεχθείτε ότι ο ελληνικός λαός στην πλειοψηφία του καταδικάζει τις πολιτικές σας πρακτικές. Όμως, εμείς τιμούμε την εμπιστοσύνη του ελληνικού λαού και χωρίς να επαναπαυόμαστε, θα συνεχίσουμε να αγωνιζόμαστε για το καλό της πατρίδας μας και πάντα με πυξίδα την αλήθεια και τη δικαιοσύνη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δυο μαθήτριες και μαθητές και δύο συνοδοί εκπαιδευτικοί από το Πρότυπο Γυμνάσιο Ηρακλείου Κρήτης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Υπουργός Περιβάλλοντος και Ενέργειας κ. Σκυλακάκης.

Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, κυρίες και κύριοι συνάδελφοι, παίρνω τον λόγο σε μία πρόταση δυσπιστίας και όχι σε μία ψήφο εμπιστοσύνης, συνεπώς θα αναφερθώ κατά κύριο λόγο στην πρόταση δυσπιστίας.

Ποιος είναι λόγος, για να γίνεται μία πρόταση δυσπιστίας; Είναι να πέσει η κυβέρνηση και να γίνουν εκλογές.

Ας δούμε, λοιπόν, τα αντικειμενικά δεδομένα που έχουμε σήμερα. Έχουμε μία Κυβέρνηση με 41%, που δεν έχει κλείσει χρόνο ζωής και έχει εκατόν πενήντα οκτώ Βουλευτές, μία πολύ ισχυρή κοινοβουλευτική πλειοψηφία. Στις δημοσκοπήσεις έχει διψήφιο προβάδισμα και στην Αντιπολίτευση η μάχη που δίνεται δεν είναι για το ποιος θα είναι πρώτος, αλλά για το ποιος θα είναι δεύτερος και ποιος θα είναι τρίτος.

Είχαμε ένα δημοσίευμα την περασμένη Κυριακή, το οποίο δεν προσέθεσε κάτι καινούργιο σε αυτά που ήδη γνωρίζαμε. Θυμίζω ότι η κρατική τηλεόραση και άλλα μέσα τα είχαν όλα αυτά παρουσιάσει έναν χρόνο πριν. Αυτό, που κατά κύριο λόγο προκύπτει και από το δημοσίευμα, είναι ότι στο τραγικό δυστύχημα των Τεμπών οι θεσμικές αρχές και προπαντός η ελληνική δικαιοσύνη έχουν όλη την πληροφόρηση που είναι αναγκαία, για να σχηματίσουν κρίση. Έχουν, δηλαδή, όλα τα σωστά στοιχεία, όπως γράφει και το ίδιο το δημοσίευμα. Και είμαι βέβαιος ότι θα προχωρήσει η δικαιοσύνη με αμερόληπτο και αποτελεσματικό τρόπο -και είναι υποχρέωσή της να το κάνει αυτό- στην απόδοση των ευθυνών, κάτι που είναι πολύ σημαντικό σε σχέση με όσα τραγικά συνέβησαν στα Τέμπη, τα οποία δεν πρέπει ποτέ να επαναληφθούν.

Εδώ, όμως, έχουμε μία πρόταση δυσπιστίας και το βασικό χαρακτηριστικό αυτής της πρότασης είναι ότι η Αντιπολίτευση δεν έχει τίποτα σοβαρά εναλλακτικό να μας προτείνει για τη διακυβέρνηση του τόπου. Γιατί περί αυτού ομιλούμε. Ο μεν κ. Κασσελάκης είναι προφανές ότι είναι σήμερα ένα ξένο σώμα ακόμη και στο κόμμα του. Αποδεικνύει με κάθε ευκαιρία -και αυτά που είπε σε σχέση με την πρόταση δυσπιστίας είναι χαρακτηριστικό παράδειγμα- ότι δεν έχει ούτε πολιτική σκέψη ούτε πολιτική κρίση. Άλλωστε, στο πρόσφατο Συνέδριο που έκανε ο ΣΥΡΙΖΑ θυμίζω στο Σώμα ότι το βασικό θέμα συζήτησης ήταν πότε θα φύγει ο κ. Κασσελάκης. Αυτή ήταν η μεγάλη σύγκρουση που έγινε.

Το σημερινό ΠΑΣΟΚ τώρα, κληρονόμος ενός σημαντικού και ιστορικού για τη μεταπολίτευση κόμματος, αρνείται αυτόν τον καιρό το μεταρρυθμιστικό μέρος του παρελθόντος του και ο κ. Ανδρουλάκης, προφανώς έχοντας το άγχος των ευρωεκλογών και την πιθανότητα να είναι τρίτος πίσω από τον κ. Κασσελάκη, προσπαθεί να χτίσει συμμαχίες με κάποια μέσα ενημέρωσης, μετατρέποντας έναν κορυφαίο κοινοβουλευτικό θεσμό σε ένα παρακολούθημα ενός δημοσιεύματος, που δεν έχει προσθέσει τίποτα καινούργιο.

Μου κάνει εντύπωση δε, ότι το ΠΑΣΟΚ, ειδικά, ανακαλύπτει και τα διαχρονικά κακώς κείμενα στον ΟΣΕ. Μην ξεχνούμε, όμως, ότι κυβέρνησε και αυτό για πάρα πολύ καιρό στη διάρκεια της μεταπολίτευσης και ξέρει πώς έφτασε ο ΟΣΕ εκεί που έφτασε και πώς παραλάβαμε πλέον τον ΟΣΕ το 2019, με τις αδυναμίες που είχε -γιατί πρέπει να το πούμε και αυτό- η μετέπειτα διαχείριση.

Ας γυρίσουμε, όμως, στο κεντρικό πολιτικό ζητούμενο. Η χώρα έχει μπροστά της εξαιρετικά σοβαρά θέματα, που δυστυχώς δεν συζητούνται καθόλου σε αυτή την πρόταση δυσπιστίας. Έχουμε μία τεράστια γεωπολιτική αστάθεια. Έχουμε τρεις ένοπλες συρράξεις γύρω μας, στην Ουκρανία, στη Γάζα και στην Ερυθρά Θάλασσα. Έχουμε το μεταναστευτικό, μονίμως επικίνδυνο και πιεστικό. Έχουμε ζωντανό τον κίνδυνο του αναθεωρητισμού στη διεθνή σκηνή. Έχουμε μία επελαύνουσα κλιματική κρίση, που απαιτεί τεράστιους πόρους και νέες πολιτικές, για τις οποίες δεν είναι προετοιμασμένοι επαρκώς ούτε η Ευρώπη, ούτε ο πλανήτης, ούτε δυστυχώς και εμείς. Έχουμε, επιπλέον, και μία διεθνή οικονομία, που ακόμη δεν έχει συνέλθει από τις τρεις φοβερές κρίσεις που αντιμετώπισε η Κυβέρνησή μας: πανδημία, ενεργειακή κρίση και πληθωρισμό.

Σε αυτό το περιβάλλον, τα μεγάλα προβλήματα που υπάρχουν δεν αποτελούν αντικείμενο αυτής της πρότασης δυσπιστίας, ενδεχομένως γιατί η Κυβέρνησή μας αντιμετώπισε τα μεγάλα αυτά θέματα με επιτυχία στην πρώτη τετραετία της. Έχει οικονομικές επιδόσεις που έχουν φέρει την ανάπτυξη πάνω από το μέσο όρο της Ευρώπης, έχει πετύχει μεγάλη μείωση χρέους, έχει κάνει μεταρρυθμίσεις που βελτιώνουν τη διεθνή μας θέση και στην οικονομία και στο κράτος δικαίου, παρά τα όσα λέτε και συνεχίζει να υλοποιεί μεταρρυθμίσεις σε όλα τα επίπεδα. Στο δικό μου χαρτοφυλάκιο, για παράδειγμα, εκτός από την πολύ μεγάλη διείσδυση των ΑΠΕ στο ενεργειακό μας σύστημα, όπου είμαστε διεθνώς πρωτοπόροι, έχουμε την πολεοδομική μεταρρύθμιση με τα τοπικά και ειδικά πολεοδομικά σχέδια, έχουμε τη μεταρρύθμιση στα δάση και στα αυθαίρετα, που θα έρθει σε λίγο στη Βουλή. Συνεχίζουμε με ένα πλούσιο μεταρρυθμιστικό έργο.

Προφανώς, μια Κυβέρνηση πέντε ετών -κλείνουμε σχεδόν πέντε χρόνια- έχει κάνει και σφάλματα, έχει και αδυναμίες. Είναι αναπόφευκτο, είναι κομμάτι της πολιτικής πραγματικότητας και κρινόμαστε για αυτά.

Η Αντιπολίτευση, όμως, τι έχει να αντιτάξει ως πολιτικό έργο αυτή την τετραετία, για να ζητά να γίνουν εκλογές σήμερα; Ο ΣΥΡΙΖΑ κατάφερε, όντας Αντιπολίτευση, να ηττηθεί σε όλες τις αναμετρήσεις που έλαβε μέρος. Δεν υπήρχε κάλπη που να στήθηκε και να μην έχασε. Διασπάστηκε, καταρρακώθηκε από πλευράς ποσοστών και η κουβέντα που γίνεται είναι εάν θα φύγει ο Αρχηγός του ή όχι ως ακατάλληλος.

Το ΠΑΣΟΚ βλέπει να διαλύεται ο βασικός του πολιτικός αντίπαλος στην κεντροαριστερά και δεν μπορεί να πάρει ούτε έναν από τους πέντε ψηφοφόρους του που έφυγαν.

Αυτή είναι η πολιτική πραγματικότητα. Με αυτά τα δεδομένα ζητάτε να φύγει η Κυβέρνηση; Αυτή είναι η απορία.

Κατά τη γνώμη μου, η σημερινή πρόταση δυσπιστίας θα καταγραφεί ως μία πράξη κοινοβουλευτικά άκαιρη. Δικαίωμά σας να την κάνετε, αλλά να γνωρίζετε ότι με αυτή απλώς αναδεικνύεται η αδυναμία σας, κάτι που μεγαλώνει και κάνει πολύ βαρύτερες τις δικές μας ευθύνες, να προχωρήσουμε καλύτερα, ταχύτερα και αποτελεσματικότερα το πρόγραμμα που μας ανέθεσε να υλοποιήσουμε ο ελληνικός λαός. Γιατί, να μην ξεχνάτε ότι στις εκλογές που έγιναν ο κόσμος ψήφισε, για να εφαρμοστεί ένα πολιτικό πρόγραμμα. Αυτό ψήφισε ο κόσμος. Δεν ψήφισε, για να εφαρμοστεί ούτε το πρόγραμμα του ΣΥΡΙΖΑ, που πήρε 17%, ούτε το πρόγραμμα του ΠΑΣΟΚ που πήρε πολύ χαμηλότερα ποσοστά.

Εάν έχετε κάτι εναλλακτικό να πείτε σε σχέση με αυτό το πολιτικό πρόγραμμα, θα ήταν πολύ ενδιαφέρον να το πείτε. Από τη συζήτηση που προκύπτει, όμως, δεν υπάρχει καμμία εναλλακτική πρόταση, την οποία να καταθέτει η Αντιπολίτευση. Το μόνο που θέλει -και είναι πολιτικά προφανές- είναι να κρατήσει ζωντανό πολιτικά το θέμα των Τεμπών, όχι την εξέτασή του εξονυχιστικά από τη δικαιοσύνη και την απόδοση δικαιοσύνης, αλλά να το κρατήσει πολιτικά ζωντανό για δικούς του πολιτικούς λόγους. Νομίζω ότι αυτό δεν πρόκειται να πετύχει και η επόμενη φάση θα είναι μία φάση, κατά την οποία και το θέμα των Τεμπών θα βρει τη δικαίωσή του από τη δικαιοσύνη και η πολιτική που ασκεί η Κυβέρνηση θα βρει τη δικαίωσή της στις επόμενες ευρωβουλευτικές εκλογές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, ευχαριστούμε και για την οικονομία στον χρόνο.

Τον λόγο έχει ζητήσει ο Κοινοβουλευτικός Εκπρόσωπος της Νίκης, ο κ. Βρεττός, για την ομιλία του και αμέσως μετά περνάμε πάλι στον κατάλογο των ομιλητών.

Κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, κυρίες και κύριοι συνάδελφοι, «Πάμε και όπου βγει» είναι ο κωδικός της επιχείρησης συγκάλυψης που επιδιώκει και εφαρμόζει συστηματικά η Κυβέρνηση.

Χρονοδιάγραμμα της επιχείρησης; Οι ευρωεκλογές.

Στρατηγικοί σχεδιασμοί; Κρατάει τον κ. Τερεζάκη, κρύβει τον κ. Τριαντόπουλο, καλύπτει τον κ. Καραμανλή μέχρι νεωτέρας δημοσκόπησης, δίνει με μεταχρονολογημένη ενοχή τον κ. Αγοραστό και, τέλος, στεγανοποιεί απαραιτήτως τον Πρωθυπουργό κ. Μητσοτάκη.

Τακτικοί χειρισμοί; Οχύρωση πίσω από χρονικές καθυστερήσεις ή τυχόν αδυναμίες της δικαιοσύνης, αποδοχή ίσως και ενθάρρυνση της σχετικής νωχελικότητας των αστυνομικών και ανακριτικών αρχών, αδιαφορία -αν είναι έτσι- για την αγρανάπαυση της ΕΥΠ και πριμοδότηση με διάφορους τρόπους της ραθυμίας των ΜΜΕ, πλην ελαχίστων, που από την αρχή στάθηκαν στο δημοσιογραφικό τους καθήκον, αναδεικνύοντας πτυχές με τις οποίες παραδόξως το πόρισμα Γεραπετρίτη δεν έκανε τον κόπο να ασχοληθεί. Και βέβαια υπάρχει και το νέο δημοσιογραφικό μπαράζ του «Βήματος» σχετικά με τη μονταζιέρα.

Όμως τελικά η κυβερνητική επιχείρηση με κωδικό «Πάμε και όπου βγει», πέρα από τον ολοκληρωμένο σχεδιασμό της, δεν υπολόγισε το κοινωνικό μέτωπο, το 80% της ελληνικής κοινωνίας, δεν υπολόγισε τις πιέσεις της ευρωπαϊκής εισαγγελίας και τις αναφορές του Ευρωπαϊκού Κοινοβουλίου. Δεν υπολόγισε ότι το έγκλημα των Τεμπών δεν αφορά μόνο ένα συνηθισμένο οικονομικό σκάνδαλο, όπως αυτά που ξέρει να γεννά συχνά σε βάρος του ελληνικού λαού. Επίσης, δεν υπολόγισε η κυβερνητική επιχείρηση «Πάμε και όπου βγει» και μία παράμετρο: το αίμα των ανυποψίαστων νεαρών, τα όνειρά τους, που βίαια διεκόπησαν εκείνο το βράδυ, τις φιλοδοξίες τους που δεν θα πραγματωθούν ποτέ, τον αγώνα των οικείων και συγγενών που ως σκοπό τους έχουν τη δικαίωσή τους που δεν είναι άλλη από το να πληρώσουν σύμφωνα με την εμπλοκή τους οι ένοχοι, όσο ψηλά και αν βρίσκονται στην υπηρεσιακή και κυβερνητική ιεραρχία.

Κυρίες και κύριοι συνάδελφοι, προφανώς η πρόταση δυσπιστίας φαντάζει για την Κυβέρνηση μια ανάσα οξυγόνου μέχρι τις ευρωεκλογές. Αυτή τη στιγμή αυτό που χρειάζεται η πατρίδα μας είναι μια κυβέρνηση υπεύθυνη, που δυστυχώς δεν υπάρχει, για να αναστραφεί η φθίνουσα πορεία της χώρας.

Προφανώς εμείς, το Δημοκρατικό Πατριωτικό Κίνημα, τώρα θα υπερψηφίσουμε την πρόταση δυσπιστίας ως ελάχιστη πράξη εντιμότητας απέναντι σε μια παρακμιακή διακυβέρνηση. Είναι φαινόμενο συχνό στις περιόδους μιας κυβέρνησης -και εδώ μιλάμε για μια κυβέρνηση πλήρους πολιτικής αποτυχίας- να εμφανίζονται ως μοναδικές σωτήριες λύσεις οι πιο αδίστακτες και ανάλγητες κομματικές τεχνοκρατικές επιλογές, οι ονομαζόμενες «πολιτικά ορθές», όπως τις προβάλλουν αλαζονικά και αυτάρεσκα οι κυβερνητικοί αξιωματούχοι. Είναι πολιτικά ορθές για τους ξένους δανειστές, για το κατεστημένο τραπεζικό σύστημα και για τους ντόπιους ολιγάρχες, αλλά σίγουρα όχι για τον ελληνικό λαό. Για τον λαό είναι απλά ανάλγητες, κυνικά ανάλγητες.

Σε αυτή τη δεύτερη θητεία της Κυβέρνησης Μητσοτάκη ευαγγελίστηκε ανάπτυξη, πρόοδο, κοινωνική ειρήνη, ενίσχυση της δημόσιας υγείας, εμπέδωση αισθήματος ασφάλειας, εθνική κυριαρχία και ανεξαρτησία και ό,τι μπορούσε να φανταστεί κανείς. Και τι πρόσφερε εδώ και εννέα μήνες, χωρίς μάλιστα παρουσία αντιπολίτευσης, ει μη μόνο την παταγώδη αποτυχία της; Και με όλο τον τύπο, τον κλασικό και τον διαδικτυακό, τα ΜΜΕ, δηλαδή, προκλητικά συνεργαζόμενο και ελεγχόμενο, δεν κατάφερε να την κρύψει αυτή την αποτυχία. Αποτυχία υπήρξε στην πρόβλεψη του ΑΕΠ για το 2023. Σύμφωνα με τις προβλέψεις σας για τον προϋπολογισμό του 2023 θα είχαμε 2,4% αύξηση του ΑΕΠ. Κατέληξε βαρυγκωμώντας μόλις στο 2%, αποτυπώνοντας πλήρως την αντιανάπτυξη και τον νέο οδυνηρό κύκλο ύφεσης έναντι της προπαγανδιζόμενης ανάπτυξης της ακρίβειας, ακρίβεια στην οποία επενδύσατε εσείς οι κυβερνητικοί για να αυξήσετε το ΑΕΠ, για να σας δώσουν την πολυδιαφημιζόμενη επενδυτική βαθμίδα οι διεθνείς οίκοι αξιολόγησης. Και σας την έδωσαν κάποιοι από αυτούς, αφού μάτωσε από την ακρίβεια ο λαός, λόγω της κερδοσκοπικής απληστίας και της αισχροκέρδειας των πολυεθνικών ομίλων. Και αφού σας την έδωσαν την επενδυτική βαθμίδα της αναξιοπιστίας, ξεπουλήσατε όσο όσο τις μετοχές των τραπεζών, του ελληνικού λαού στο πλαίσιο της αποεπένδυσης. Και πάλι, όμως, ο ενδοτισμός της Κυβέρνησης Μητσοτάκη δεν έχει τελειωμό στην κοινωνική ατζέντα και δυστυχώς στα εθνικά θέματα. Όσα δίνει, τόσα τις παίρνουν οι πάντες και από παντού. Όχι όμως από τα ταμεία του κόμματος της Νέας Δημοκρατίας. Μην ανησυχείτε. Αυτό είναι μεν χρεωμένο, αλλά συνάμα και προστατευμένο και ασφαλές από τους τραπεζίτες. Έτσι συναινετικώ τω τρόπω τω κυβερνητικώ, οι διεθνείς και ντόπιοι κερδοσκόποι αισχροκερδούν από τις τσέπες, τον κόπο, τον ιδρώτα και τον μόχθο των Ελλήνων πολιτών, που χάνουν τα σπίτια τους ανεμπόδιστα από τις τράπεζες, τα funds και τους servicers σε τριπλή παραλλαγή ή από κοινού, των πολιτών που αντέχουν στην ακρίβεια, υπομονεύουν στην αδικία, αλλά δεν ανέχονται τη συγκάλυψη ενός εγκλήματος, του εγκλήματος των Τεμπών, των πενήντα επτά νεκρών, πόσων άλλων αταυτοποίητων και εκατόν ογδόντα τραυματιών.

Και αυτό το έγκλημα, παρ’ όλες τις οργανωμένες ενέργειες της Κυβέρνησης για να συγκαλύψει τις ευθύνες των κυβερνητικών αξιωματούχων της, δεν μπορεί να καλυφθεί. Δεν μπορεί να καλυφθεί γιατί αφορά όλους τους Έλληνες, γιατί όλοι οι Έλληνες ταυτίζονται με τη θέση των οικείων και των συγγενών των νεκρών, όλοι οι Έλληνες πολίτες ταυτίζονται με το δίκαιο και όχι με το άδικο, που επέλεξε να υπερασπιστεί η Νέα Δημοκρατία. Σε όλα τα πράγματα στη ζωή υπάρχει η κόκκινη γραμμή και αυτή την κόκκινη γραμμή την τράβηξε μεμιάς η κοινωνία, δημιουργώντας πρωτοφανές κοινωνικό μέτωπο αντίδρασης και αντίστασης στη διάλυση των δημοκρατικών θεσμών που την αλλοίωσε η Κυβέρνηση συστηματικά με την εμφανή πλέον συγκάλυψη του εγκλήματος των Τεμπών που επιχείρησε και επιχειρεί, αναγκάζοντας ή πιέζοντας μάλιστα να συμμετάσχουν και η νομοθετική και δικαστική εξουσία. Η νομοθετική συμμετείχε με τις ενέργειες των μελών της Νέας Δημοκρατίας στην εξεταστική επιτροπή όπου απέκλεισαν μάρτυρες, συναίνεσαν σε παρελκυστικά αιτήματα, περιόρισαν και εμπόδισαν δικαιώματα των μελών της Αντιπολίτευσης, έκλεισαν βιαστικά τη λειτουργία της πριν έρθει σε γνώση των μελών της επιτροπής η δικογραφία. Η δε δικαστική στο έγκλημα των Τεμπών καλείται να αποδείξει την ανεξαρτησία και την ταχύτητα απόδοσης της δικαιοσύνης, πέρα από τις ανθρώπινες, αλλά όχι δικαιικές ηθικές προτροπές προς τους οικείους των νεκρών, να απευθυνθούν στην εκκλησία για να βρουν παρηγοριά. Για την τέταρτη εξουσία, τα ΜΜΕ, μη θεσμική μεν, αλλά αναγκαία για την εύρυθμη λειτουργία της δημοκρατίας, τι να πει κανείς; Φαίνεται καθαρά πως η λίστα Πέτσα επέδρασε καταλυτικά στον απόλυτο έλεγχό τους. Η μονταζιέρα των συνομιλιών παρουσιάστηκε άμεσα σε πρώτο χρόνο στο «ΠΡΩΤΟ ΘΕΜΑ» σε χρόνο μηδέν αναπαράχθηκε σε όλα τα πετσο-χρηματοδοτημένα μέσα ενημέρωσης, έντυπα και διαδικτυακά, όπως και όλα τα κυβερνητικά τρολ και ψεύτικα κυβερνοελεγχόμενα προφίλ, τους έμμισθους κουκουλοφόρους του δικτύου.

Κυρίες και κύριοι, όσο και αν η Κυβέρνηση της Νέας Δημοκρατίας τα παραβλέπει, υπάρχουν θέματα ποινικού ενδιαφέροντος με τις πράξεις και τις παραλείψεις του κ. Καραμανλή, θέματα με τον κ. Τερεζάκη, με την παράνομη διακίνηση του υλικού που εμφανίζεται στις μονταζιέρες, ενώ ταυτόχρονα έσβηνε τα αρχεία των καταγραφικών ή κάλυπτε το σβήσιμο των αρχείων των καταγραφικών. Έχουμε θέμα με τη μονταζιέρα, τους χειριστές και τους διακινητές τους. Έχουμε θέματα ποινικού ενδιαφέροντος με τον τρόπο που λειτούργησε και συστάθηκε η επιτροπή Γεραπετρίτη, με τα ξεμπαζώματα και τα τσιμενταρίσματα του κ. Αγοραστού, με τη λειτουργία της κατ’ όνομα εξεταστικής επιτροπής.

Κλείνοντας, να πω ότι η κυβερνητική μανιέρα περί εργαλειοποίησης του πόνου, δεν μπορεί να αποτελεί παρά μόνο το άλλοθι της Κυβέρνησης, για να επιβάλει την εργαλειοποίηση του τρόμου.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την οικονομία στον χρόνο.

Τον λόγο τώρα έχει από τον ΣΥΡΙΖΑ - Προοδευτική Συμμαχία ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριοι συνάδελφοι, έχει δίκιο ο κ. Σκυλακάκης ότι έχουμε κι άλλους πολλούς λόγους, προκειμένου να υπογράψουμε μια πρόταση δυσπιστίας κατά αυτής της Κυβέρνησης, που σύμφωνα με τα στοιχεία της EUROSTAT η χώρα μας βρίσκεται προτελευταία σε αγοραστική δύναμη των κατοίκων της, μπροστά μόνο από τη Βουλγαρία.

Έχουμε λόγους να υπογράψουμε πρόταση δυσπιστίας άκρως πολιτικούς επίσης, όταν το Εθνικό Σύστημα Υγείας καταρρέει, ιδιωτικοποιείται, η δημόσια εκπαίδευση καταρρέει και περνάει στα χέρια ιδιωτών, όταν η εργασία και η αγορά εργασίας έχει μετατραπεί σε ζούγκλα αυτά τα πέντε χρόνια διακυβέρνησης της χώρας από τη Νέα Δημοκρατία.

Όμως, ακόμη και η ελληνική κοινωνία -και αποτυπώνεται και στις δημοσκοπήσεις αυτό- το 88% του ελληνικού λαού προτάσσει τα ζητήματα δημοκρατίας και κράτους δικαίου. Βλέπει μπροστά του μια Κυβέρνηση η οποία για πέντε χρόνια έχει καταρρακώσει το κράτος δικαίου, τη δημοκρατία, την ελληνική δικαιοσύνη. Ποτέ δεν είχαμε μετά τη Μεταπολίτευση μια τέτοια θεσμική εκτροπή σε πολλά επίπεδα. Και αυτό κάνει την ελληνική κοινωνία να ζητά απαντήσεις, απαντήσεις σε συγκεκριμένα ερωτήματα, που όμως ακόμη και σήμερα, μέσα σε αυτή τη συζήτηση για την πρόταση δυσπιστίας των τεσσάρων κοινοβουλευτικών ομάδων, η Κυβέρνηση δεν έχει καμμία διάθεση να δώσει.

Μας είπε χθες ο Υπουργός Επικρατείας «δεν υπάρχει κανένα ζήτημα από την Κυβέρνηση», όσον αφορά το μεγάλο σκάνδαλο των Τεμπών, «έχει απαντηθεί και πρόκειται για ένα ανθρώπινο λάθος». Και βέβαια έκανε το σόου! Κι αν δεν είναι σόου, τι άλλο μπορεί να είναι αυτό, όταν απευθυνόμενος σε εσάς, τους Βουλευτές της Πλειοψηφίας, σας λέει «προς εσάς απευθύνεται η πρόταση δυσπιστίας των τεσσάρων άλλων κοινοβουλευτικών ομάδων, γιατί δεν άρεσε σε αυτούς», τάχα, «το πόρισμα που φέρατε στην Ολομέλεια της Βουλής για την υπόθεση των Τεμπών»; Αν δεν είναι αυτό σόου, τι άλλο είναι;

Αμετανόητη ακόμη και σήμερα η Κυβέρνηση να αποδεχθεί τις ευθύνες της και να δώσει απαντήσεις στον ελληνικό λαό. Γι’ αυτό είπαμε ότι θα ασκήσουμε και αυτό το μέσο που μας δίνει το Σύνταγμα, ο Κανονισμός της Βουλής της πρότασης δυσπιστίας.

Ποιος είναι ο απώτερος πολιτικός στόχος, κύριε Βορίδη; Ασφαλώς πρώτα να δώσετε απαντήσεις και δεύτερον να μιλήσει ο ελληνικός λαός, αν εσείς δεν δίνετε αυτές τις απαντήσεις στον ελληνικό λαό. Και σας πείραξε τάχα γιατί είπαμε πάμε σε εκλογές και με διεθνείς παρατηρητές -το αυτονόητο. Όλες οι χώρες του ΟΑΣΕ κάνουν εκλογές, διενεργούν εκλογές και δέχονται και τις παρατηρήσεις αυτών των διεθνών παρατηρητών για τον τρόπο που γίνεται η εκλογική διαδικασία. Τι σας πείραξε τώρα, και βάλατε χθες το ερώτημα στην ελληνική Βουλή και στα τέσσερα κόμματα της Αντιπολίτευσης; Ότι τάχα δεν εμπιστευόμαστε ότι θα κάνετε δίκαιες εκλογές;

Ασφαλώς, το ερώτημα είναι δικό μας: Θα κάνετε δίκαιες εκλογές, όταν αυτή τη στιγμή οι εκλογικοί κατάλογοι και τα προσωπικά δεδομένα των εκλογέων είναι στο παραμάγαζο της Πειραιώς και όχι στο κράτος; Όταν χθες η κ. Ασημακοπούλου είπε «τον Ιανουάριο εγώ πήρα τις καταστάσεις των ψηφοφόρων και τα προσωπικά δεδομένα»;

Ένα παραμάγαζο, ένα παρακράτος, που λειτουργεί δίπλα στην επίσημη πολιτεία και στο Υπουργείο Εσωτερικών. Κουβέντα δεν έχει πει γι’ αυτό η κ. Κεραμέως, και μας ρωτάτε εμάς αν θεωρούμε ότι είστε ικανοί να κάνετε δίκαιες ή άδικες εκλογές; Εσείς θα μας πείτε! Μπορείτε να διασφαλίσετε τις δίκαιες εκλογές;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι! Πάμε παρακάτω τώρα.

**ΓΕΩΡΓΙΟΣ ΓΑΒΡΗΛΟΣ:** Ναι, πώς; Με τους εκλογικούς καταλόγους να είναι φέιγ βολάν αυτή τη στιγμή σε όλους τους υποψηφίους σας;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εγώ είπα ναι, εσείς τι λέτε;

**ΓΕΩΡΓΙΟΣ ΓΑΒΡΗΛΟΣ:** Όχι, κύριε Βορίδη! Δεν σας εμπιστευόμαστε! Δεν σας εμπιστευόμαστε, γιατί αυτήν τη στιγμή χρησιμοποιείτε το κράτος προκειμένου να κάνετε κομματικό παιχνίδι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Είπατε όχι;

**ΓΕΩΡΓΙΟΣ ΓΑΒΡΗΛΟΣ:** Ασφαλώς και είπα όχι! Και είπα όχι, γιατί οι δικές σας πράξεις μού δίνουν αυτό το δικαίωμα. Εσείς μπορείτε να διασφαλίσετε τις δίκαιες εκλογές; Αυτό είναι το ζητούμενο, εσείς κυβερνάτε. Και τα παραδείγματα που δίνετε τον τελευταίο καιρό, αυτά κάνουν την ελληνική κοινωνία να λέει «πηγαίνετε στη Βουλή και δώστε μας απαντήσεις». Και έχετε εκθέσει το σύνολο του πολιτικού κόσμου.

Ένα κράτος δικαίου που έχει καταρρακωθεί. Εγκαλούμαστε και από το Ευρωπαϊκό Κοινοβούλιο, και από το Συμβούλιο της Ευρώπης, και από την Ευρωπαϊκή Επιτροπή για την 717. Γιατί δεν δεχθήκατε την προανακριτική επιτροπή; Γιατί δεν τη δεχθήκατε; Και a priori, μας είπατε ότι δεν θα δεχτείτε και καμμία άλλη που αφορά αυτό καθαυτό το έγκλημα των Τεμπών. Να, γι’ αυτό κάνουμε την πρόταση δυσπιστίας. Βγείτε στον ελληνικό λαό, δώστε απαντήσεις.

Ένα κράτος δικαίου που έχει καταρρακωθεί τα τελευταία χρόνια, υποκλοπές και «Predator». Ακόμη δεν έχουμε τις απαντήσεις σας. Πήρατε τη δικογραφία από τον πρωτοδίκη και την πήγατε, τάχα αναβαθμίζοντας τον έλεγχο, στον Άρειο Πάγο και ακόμη δεν έχουμε ακούσει τι θα γίνει με τις υποκλοπές και τι έχει συμβεί. Αντίθετα, κάποιοι κάνουν και αγωγές στους δημοσιογράφους.

Πείτε μας για την ελευθερία του Τύπου που κατηγορούμαστε από την Ευρωπαϊκή Ένωση. Πείτε μας για τις παρεμβάσεις στη δικαιοσύνη, για τις παρεμβάσεις σας στις ανεξάρτητες αρχές, για την παραβίαση του Συντάγματος, που μόλις πριν λίγες μέρες κάνατε. Ξεπερνώντας την αναθεώρηση του άρθρου 16 φέρατε τα ιδιωτικά πανεπιστήμια. Πείτε μας για όλα αυτά. Αυτές είναι οι ανησυχίες του ελληνικού λαού και σε αυτά ζητά απαντήσεις. Και απαντήσεις δεν έχετε.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Γι’ αυτό εμείς λέμε ότι πρέπει να πάμε σε εκλογές. Μην κρύβεστε πίσω από το 41%. Δεν υπάρχει αυτό το 41% σήμερα. Δεν υπάρχει αυτό το 41% σήμερα. Αφήστε την αλαζονεία που σας διακατέχει αυτούς τους μήνες, γιατί η χώρα δεν πάει καλά. Δεν πάει καλά θεσμικά. Δεν πάει καλά και οικονομικά. Και φαίνεται στο κάθε νοικοκυριό αυτό που σας λέμε. Μας χτύπησαν καμπανάκι και οι διάφοροι οίκοι, και για το δημόσιο χρέος που αυξήθηκε, και για το ιδιωτικό χρέος που αυξήθηκε, και για το αρνητικό ισοζύγιο τρεχουσών συναλλαγών. Μια οικονομία σε γυάλινα πόδια, αυτό κάνετε. Αλλά το σημαντικότερο είναι η θεσμική εκτροπή που παρατηρείται στα χρόνια της διακυβέρνησής σας.

**ΠΡΟΕΔΡΕΥΟΥΣΑ (Όλγα Γεροβασίλη):** Θα σας παρακαλούσα να κλείσετε, κύριε συνάδελφε.

**ΓΕΩΡΓΙΟΣ ΓΑΒΡΗΛΟΣ:** Ναι, κυρία Πρόεδρε.

Έχουμε λοιπόν πολλούς λόγους για να ασκήσουμε μια πρόταση δυσπιστίας, αλλά θεωρώ ότι τα ζητήματα δημοκρατίας, τα ζητήματα κράτους δικαίου είναι πάνω από όλα. Και υποτιμήσατε την ελληνική κοινωνία ότι δεν τα παρακολουθεί αυτά τα ζητήματα και γι’ αυτό σας πιέζει και δημοσκοπικά σήμερα και ζητά απαντήσεις.

Εμείς θα είμαστε εδώ να υποστηρίξουμε και την πρόταση δυσπιστίας, αλλά ζητώντας και με κάθε επίσημο τρόπο τον λαό να δώσει -αφού εσείς δεν δίνετε- απαντήσεις σε αυτά τα μεγάλα ερωτήματα.

Κλείνω, κυρία Πρόεδρε, με το εξής. Είστε ικανοποιημένοι, κύριε Βορίδη, με τα αποτελέσματα της εξεταστικής επιτροπής; Γελοιοποιήσατε τον πολιτικό κόσμο. Δώσατε απαντήσεις για τις πράξεις και τις παραλείψεις που είχε η Κυβέρνηση, για την τηλεδιοίκηση, για το μπάζωμα; Η εξεταστική επιτροπή έκανε καλά τη δουλειά της, αρνούμενη να καλέσει σημαντικούς μάρτυρες προκειμένου να λάμψει η αλήθεια και να αποδοθεί δικαιοσύνη; Πείτε μου, είστε ευχαριστημένοι γι’ αυτό; Ή μόλις ξεκίνησε να έρθει ο φάκελος του εφέτη ανακριτή από τη Λάρισα στη Βουλή κλείσατε άρον-άρον την εξεταστική;

Έχετε να δώσετε απαντήσεις σε αυτά τα ζητήματα; Ή θα τη δώσει ο λαός με μία νέα εντολή, που πρέπει με αξιοπρέπεια, με ηρεμία να τη ζητήσουμε όλα τα κόμματα, και η πλειοψηφία; Και μην στέκεστε πίσω από ένα 41%, που σήμερα δεν υπάρχει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα τώρα η Βουλευτής της Νέας Δημοκρατίας κ. Μαρία Αντωνίου.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι κυρίες και κύριοι συνάδελφοι, όταν αποφάσισα να ασχοληθώ με την πολιτική είχα κατά νου την περίφημη ρήση του Μπίσμαρκ, ότι η πολιτική είναι η τέχνη του εφικτού, με την έννοια ότι η πολιτική είναι η δυνατότητα να κερδίζεις το καλύτερο δυνατό αποτέλεσμα για τους συμπολίτες σου και τη χώρα σου. Και η έννοια αυτή αποτέλεσε και αποτελεί τον πλοηγό μου στην πολιτική μου διαδρομή.

Με την πρόταση δυσπιστίας που κατέθεσε το ΠΑΣΟΚ, συμπαρασύροντας σε αυτό το χορό του Ζαλόγγου και την Αξιωματική Αντιπολίτευση και τα λοιπά κόμματα της Αριστεράς, διαπίστωσα ότι τη ρήση αυτή δεν χρησιμοποιούν τα κόμματα με το ίδιο περιεχόμενο και την ίδια στόχευση. Η σημασία της διαφοροποιείται ανάλογα με ποια λέξη προκρίνεται σπουδαιότερη, η τέχνη ή το εφικτό; Αν επιμείνουμε στην τέχνη, τότε η πολιτική αναδεικνύεται ως δυνατότητα.

Και είναι αυτό ακριβώς που κάνει η Κυβέρνηση της Νέας Δημοκρατίας από το 2019. Έχει μετατρέψει την Ελλάδα από μια χώρα σε αδύναμη θέση, σε χώρα με υψηλές δυνατότητες, από ασθενή και ουραγό της Ευρώπης, πρώτη στη λίστα των τριάντα πέντε χωρών με τις καλύτερες επιδόσεις στην οικονομία για το 2023 σύμφωνα με το «ECONOMIST» και στην κατηγορία της πλήρους δημοκρατίας για πρώτη φορά μετά το 2008.

Από την άλλη τα κόμματα της Αντιπολίτευσης εμμένουν στη λέξη «εφικτό» ως κομβικής σημασίας, το οποίο με τις επιλογές τους το μετουσιώνουν αυτόματα σε υποβάθμιση και φαλκίδευση προσδοκιών. Το αποτέλεσμα είναι η πολιτική τους να έχει απωλέσει το χαρακτήρα της διεκδικητικής τέχνης και να υποβιβάζεται σε τεχνική διαχείρισης της πολιτικής τους μιζέριας και σε ανακύκλωση της πολιτικής τους μετριότητας. Και στο πλαίσιο μιας τέτοιας διαχείρισης εντάσσεται και η υποβολή πρότασης δυσπιστίας.

Πραγματικά αναρωτιέμαι ποιο είναι αυτό το συνταρακτικό στοιχείο, η συγκλονιστική αποκάλυψη που έφερε τα πάνω κάτω και κινητοποίησε αντανακλαστικά του ΠΑΣΟΚ, ώστε να ξανασυζητούμε θέματα που ήδη έχουμε συζητήσει και έχουμε εξαντλήσει εδώ μέσα σε αυτή την Αίθουσα. Είναι το δημοσίευμα του κυριακάτικου «Βήματος»; Ή μήπως αυτό είναι προφάσεις εν αμαρτίαις που εξυπηρετούν άλλου είδους συμφέροντα εκτός πολιτικής των οποίων θεράποντες είστε εσείς, κυρίες και κύριοι συνάδελφοι του ΠΑΣΟΚ; Και κατορθώσατε να σύρετε σε αυτή τη διαδικασία και τους κήνσορες της Αριστεράς, οι οποίοι ρίχνουν νερό στο μύλο της εξυπηρέτησης των αλλότριων συμφερόντων των οποίων και εσείς αποτελείτε γρανάζι. Γιατί εγώ αδυνατώ να εντοπίσω κάποια διαφοροποίηση επί των ήδη γνωστών γεγονότων.

Γιατί -και πρέπει να μας απαντήσετε- με αυτό το δημοσίευμα του «Βήματος»; Δεν είχατε ακούσει πριν ένα χρόνο τα αντίστοιχα από την ίδια την ΕΡΤ; Αλλά σπεύσατε μόλις έπαιξε στο «ΒΗΜΑ», να καταθέσετε πρόταση μομφής. Για πείτε μας, γιατί δεν μπορώ να το καταλάβω.

Το τραγικότερο όλων είναι όμως, αγαπητοί συνάδελφοι, η εργαλειοποίηση του ανθρώπινου πόνου, αυτού του ανείπωτου, ανυπέρβλητου πόνου των συγγενών των συνανθρώπων μας που έχασαν τη ζωή τους στο τραγικό δυστύχημα των Τεμπών. Μένω εμβρόντητη από το μέγεθος της υποκρισίας της Αντιπολίτευσης, που δεν διστάζει να πατήσει πάνω σε αυτόν τον πόνο των συνανθρώπων μας -τον οποίο κανείς μας δεν μπορεί να διανοηθεί στο ελάχιστο, αν δεν τον έχει νιώσει ο ίδιος και υπερβαίνει τον δικό μου αξιακό κώδικα αλλά και το συνολικό αξιακό κώδικα της Νέας Δημοκρατίας αυτή η τυμβωρυχία της Αντιπολίτευσης προς ίδιον πολιτικό όφελος δύο περίπου μήνες πριν τις ευρωεκλογές- προκειμένου να δημιουργήσει εντυπώσεις, να γυρίσει το συλλογικό αίσθημα απέναντι σε ένα εξαιρετικά τραγικό γεγονός και να ανατρέψει πιθανά τα δημοσκοπικά δεδομένα.

Και στη μεθόδευσή σας αυτή αναζητάτε αγωνιωδώς να βρείτε εμπλοκή του ίδιου του Πρωθυπουργού. Γιατί αυτό σας εξυπηρετεί προκειμένου να δημιουργήσετε τις συνθήκες πολιτικής εκμετάλλευσης, που έχετε τόσο απεγνωσμένα ανάγκη.

Ξεκινάμε λοιπόν από διαφορετική αξιακή βάση. Δεν σας ακολουθούμε στην κατρακύλα, δεν σας ακολουθούμε γιατί πολύ απλά δεν είμαστε ίδιοι. Και ευτυχώς γι’ αυτό! Εμείς στεκόμαστε με απόλυτο σεβασμό ανθρώπινα, αληθινά, πέρα και πάνω από κόμματα και χρώματα, δίπλα στους ανθρώπους που έχασαν τους δικούς τους ανθρώπους. Και στεκόμαστε με την ειλικρινή μας στάση να ζητάμε την αλήθεια και να αναμένουμε από τη δικαιοσύνη να κάνει ανεξάρτητα το έργο της. Ο ίδιος ο Πρωθυπουργός ο Κυριάκος Μητσοτάκης, αυτό που αντιλαμβάνεται ως καθήκον του είναι να χυθεί άπλετο φως στην υπόθεση από τη δικαιοσύνη με ό,τι αποφασίσει η δικαιοσύνη και βέβαια να προχωρήσουν όλες οι κινήσεις αυτές που έχουν ήδη δρομολογηθεί για τον εκσυγχρονισμό συνολικά των μέσων μαζικής μεταφοράς και προφανώς και τον σιδηρόδρομο.

Είναι τραγελαφικό, αγαπητές και αγαπητοί συνάδελφοι, να μιλάτε για κράτος δικαίου, εσείς που το επικαλείστε κατά το δοκούν. Αν κάτι χαρακτηρίζει τη μεγάλη δημοκρατική μας παράταξη πενήντα χρόνια τώρα, αυτό είναι η προσήλωσή της στην υπηρεσία των θεσμών του κράτους δικαίου, σε αντίθεση με τον ΣΥΡΙΖΑ, την Αξιωματική προς το παρόν Αντιπολίτευση, ο οποίος σύμφωνα με δηλώσεις των ίδιων των πρώην Υπουργών και στελεχών του είχε στήσει στο Μέγαρο Μαξίμου ένα παρά-Υπουργείο Δικαιοσύνης. Αλλά και με πολιτική απόφαση κρεμούσε με περισσή ευκολία στα μανταλάκια πολιτικούς του αντιπάλους χωρίς επαρκή στοιχεία για την υπόθεση της «NOVARTIS» και σε αντίθεση με καταδικασμένους Υπουργούς του με «13-0», που απεδείχθη ότι επιχειρούσαν να στήσουν το δικό τους παραμάγαζο στην ενημέρωση ελέγχοντας τα ΜΜΕ.

Καλό λοιπόν θα ήταν, κυρίες και κύριοι συνάδελφοι της Αντιπολίτευσης, να κρατάτε χαμηλούς τόνους όταν ομιλείτε για κράτος δικαίου. Γιατί η πορεία του καθενός μας είναι τα διαπιστευτήριά του στους Έλληνες πολίτες και ο καθένας μας κρίνεται από τα έργα και τις ημέρες του. Αναρωτιέμαι αν θα συζητούσαμε επί της πρότασης δυσπιστίας αν δεν είχαμε τις ευρωεκλογές σε περίπου δύο μήνες από σήμερα. Μόνο έτσι μπορώ να αιτιολογήσω την πολιτική αξία και αποτίμηση αυτής της ενέργειας. Μπορώ μόνο να την ερμηνεύσω ως σπασμωδική κίνηση του ΠΑΣΟΚ, το οποίο αδυνατεί να διαχειριστεί τη δημοσκοπική κατρακύλα από τη δεύτερη θέση στην τρίτη θέση και απεγνωσμένα προσπαθεί να δημιουργήσει εντυπώσεις στους ψηφοφόρους του για να μη συνεχίσει ο δημοσκοπικός κατήφορος.

Στο ίδιο μήκος κύματος προς άγρα ψήφων παρασύρθηκε ο Πρόεδρος του ΣΥΡΙΖΑ που ούτε λίγο ούτε πολύ δεν δίστασε να αμφισβητήσει το αποτέλεσμα των εθνικών εκλογών του 2023, που οδήγησαν σε διπλή νίκη τη Νέα Δημοκρατία. Μια νίκη που της έδωσαν οι Έλληνες πολίτες επικροτώντας το κυβερνητικό της έργο και τον κυβερνητικό σχεδιασμό. Ο Πρόεδρος της Αξιωματικής Αντιπολίτευσης μας κατατάσσει στην ίδια θέση με άλλες τριτοκοσμικές χώρες και υπονομεύει στην ουσία το δημοκρατικό μας πολίτευμα. Αν είναι δυνατόν! Ως μέλος της κοινοβουλευτικής συνέλευσης του ΟΑΣΕ αυτό το θεωρώ αδιανόητο, τεράστιο ατόπημα του κ. Κασσελάκη.

Κυρίες και κύριοι συνάδελφοι, είναι εμφανές ότι έχουμε να κάνουμε με ένα μεθοδευμένο σχέδιο αποσταθεροποίησης το οποίο έχει στόχο να κοντύνει την Κυβέρνηση και να αδυνατίσει την Κυβέρνηση του Κυριάκου Μητσοτάκη. Και προκειμένου να το πετύχει η Αντιπολίτευση, έχει συμπράξει με διάφορα συμφέροντα προκειμένου να επιβιώσει πολιτικά. Ε, λοιπόν κανείς δεν μπορεί να κοντύνει την Κυβέρνηση της Νέας Δημοκρατίας, γιατί την έχει ψηλώσει ο ίδιος ο ελληνικός λαός, ο οποίος μόλις πριν δέκα μήνες ανανέωσε με διπλή εκλογή τη συμφωνία αλήθειας με τον Πρωθυπουργό Κυριάκο Μητσοτάκη και του έδωσε την ψήφο εμπιστοσύνης του, να είναι εκείνος που θα συνεχίσει να ψηλώνει την Ελλάδα, αφού με τον σχεδιασμό το δικό του και της Κυβέρνησης κατορθώσαμε εμείς οι Έλληνες -όπως λέει και ο κορυφαίος νομπελίστας ποιητής Γιώργος Σεφέρης- λίγο ακόμα να σηκωθούμε λίγο ψηλότερα. Και αυτό θα κάνουμε!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι δύο μαθήτριες και μαθητές και δύο συνοδοί εκπαιδευτικοί από το Πρότυπο Γυμνάσιο Ηρακλείου Κρήτης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο επόμενος ομιλητής είναι ο κ. Μεταξάς, Βουλευτής του Κομμουνιστικού Κόμματος.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κυρία Πρόεδρε.

Κυρίες και κύριοι, το ΚΚΕ καλεί το λαό της χώρας να δυναμώσει τους αγώνες για να αποδοθούν οι ευθύνες για το έγκλημα στα Τέμπη, για να δικαιωθούν οι συγγενείς των θυμάτων, να μην περάσει το πολύμορφο σχέδιο συγκάλυψης, να απαιτηθούν μέτρα για την ασφάλεια των μεταφορών.

Εκεί, στον δρόμο της πάλης ασκείται η πιο αποτελεσματική, η πιο αποφασιστική μομφή, απέναντι σε μια συνολικά αντιλαϊκή κυβέρνηση που το αποδεικνύει σε κάθε πλευρά της ζωής των εργαζομένων, των αγροτών, των επαγγελματιών, των φοιτητών και γενικότερα, των νέων ανθρώπων.

Γι’ αυτό και για το ΚΚΕ η πρόταση μομφής δεν είναι κάτι μονοθεματικό. Η πρόταση μομφής που κάνουμε εμείς είναι εφ' όλης της ύλης. Είναι και στα ζητήματα που τα υπόλοιπα κόμματα, που υπογράφουν το κείμενο της πρότασης δυσπιστίας -το ΠΑΣΟΚ, ο ΣΥΡΙΖΑ, η Νέα Αριστερά, η Πλεύση Ελευθερίας-, έχουν στηρίξει το αντιλαϊκό έργο της Νέας Δημοκρατίας, έχουν συναινέσει, έχουν δώσει νομιμοποίηση στα βάρβαρα μέτρα μιας αντιλαϊκής κυβέρνησης: στα εργασιακά, στην ακρίβεια, τα αγροτικά, την υγεία, την παιδεία, την επικίνδυνη εμπλοκή στους πολεμικούς σχεδιασμούς.

Αλήθεια, πέρα από το ΚΚΕ, που σταματάει τα επικίνδυνα βαγόνια -όπως έκανε χθες στην Αλεξανδρούπολη-, θα πει κάποιος από εσάς, της υπόλοιπης Αντιπολίτευσης, έστω και μία λέξη για τον κίνδυνο στους σιδηροδρόμους, στους κατοίκους των περιοχών από όπου περνάνε τα επικίνδυνα στρατιωτικά φορτία για τον πόλεμο στην Ουκρανία; Θα πείτε για το τι κουβαλάνε αυτά τα βαγόνια; Θα πείτε τίποτα για το τι αποθηκεύονται στις αμερικανικανο-νατοϊκές στρατιωτικές βάσεις που έχετε γεμίσει όλη τη χώρα, τη Θεσσαλία, την Αλεξανδρούπολη, τη Σούδα; Προφανώς όχι γαρύφαλλα, κατά τα λεγόμενα του κ. Δένδια.

Για τον λόγο αυτό λέμε πως η ψήφος μομφής στη Νέα Δημοκρατία δεν πρέπει να μετατραπεί ούτε καν σε ψήφο ανοχής στα υπόλοιπα κόμματα, που έχουν, σε τελική ανάλυση, το ίδιο στρατηγικό σχέδιο με την Κυβέρνηση και το αποδεικνύουν κάθε μέρα με όσα ψηφίζουν εδώ μέσα, με τη βολική για την Κυβέρνηση της Νέας Δημοκρατίας αντιπολίτευσή τους, βούτυρο στο ψωμί για να στηρίζει το αφήγημα, την αλαζονεία του 41% από τη μια μεριά, αλλά και το αφήγημα από την άλλη μεριά και του προοδευτικού, δικαιωματιστή Πρωθυπουργού.

Έξω από τη Βουλή, θα έλθουν σήμερα και αύριο, βρίσκονται και θα βρεθούν, οι εργαζόμενοι από τη «ΛΑΡΚΟ».

Καταθέτω και στα Πρακτικά την προσωπική επιστολή που στέλνουν στον Πρωθυπουργό της χώρας για τα δίκαια αιτήματά τους και τις καταγγελίες, γιατί στη «ΛΑΡΚΟ» αυτό το κοινό στρατηγικό σχέδιο όλων σας, επιδιώκει να οδηγήσει εκατοντάδες οικογένειες στην ανεργία.

(Στο σημείο αυτό ο Βουλευτής κ. Κωνσταντίνος - Βασίλειος Μεταξάς καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δίνουν μάχη για τη ζωή, φωνάζουν το σύνθημα «Ή τα κέρδη τους ή οι ζωές μας», αυτό που φώναζαν και φωνάζουν εκατοντάδες χιλιάδες διαδηλωτών εδώ και έναν χρόνο μετά το έγκλημα στα Τέμπη. Σύνθημα που σας ενοχλεί, γιατί αποκαλύπτει την ουσία της κοινής σας στρατηγικής πορείας, γιατί περιγράφει με τον πιο τρανταχτό τρόπο, τις ευθύνες σας, τόσο της Κυβέρνησης, όσο και των άλλων κομμάτων που έχετε επίσης, σοβαρές ευθύνες για το έγκλημα στα Τέμπη, όσο και αν τις κρύβετε πίσω από τις απαράδεκτες μεθοδεύσεις της Νέας Δημοκρατίας.

Γιατί το δίλημμα «τα κέρδη ή οι ζωές» αποκαλύπτει πώς σταθήκατε όλα τα προηγούμενα χρόνια και στον τομέα των σιδηροδρομικών μεταφορών ως κυβερνήσεις οι Υπουργοί Μεταφορών σας όλα τα προηγούμενα χρόνια: Με την κοινή σας πρακτική το «πάμε και όπου βγει», μέσα από τα μέτρα ασφαλείας που αποτελούν μη επιλέξιμο κόστος, γιατί βάζετε στο ζύγι τη ζωή των επιβατών με την κερδοφορία και η πλάστιγγα έγερνε πάντα προς την κερδοφορία.

Αλήθεια, ποιος από τη Νέα Δημοκρατία, το ΠΑΣΟΚ, τον ΣΥΡΙΖΑ διαφώνησε σε όλη αυτή την πορεία των χρόνων με τον διαχωρισμό του ΟΣΕ σε θυγατρικές; Με την απελευθέρωση και ιδιωτικοποίηση του μεταφορικού έργου; Με την κατάτμηση των διάφορων συμβάσεων, για να πάρουν κομμάτια από την πίτα διαφορετικά επιχειρηματικά συμφέροντα, που έφερε και τις καθυστερήσεις και τις ασυμβατότητες των συστημάτων; Με τη λεγόμενη εξυγίανση, δηλαδή, την υποχρηματοδότηση, τη μείωση του προσωπικού, την ελλιπή εκπαίδευση;

Βασικό σας οδηγό είχατε τις ανθρώπινες ζωές ή τα κέρδη; Ή μήπως τρέφατε και αυταπάτες, ιδιαίτερα εσείς κυρίες και κύριοι της Νέας Δημοκρατίας, ότι μπορούν να συμβιβαστούν αυτά τα δύο, για να κάνετε τον λαό να αποδέχεται ότι πάντα στο ζύγι η πλάστιγγα θα πρέπει να βαραίνει προς τα κέρδη και πως πρέπει να αποδεχθούν ως κανονικότητα πως έτσι είναι τα πράγματα, να συμβιβαστούν πως οι ζωές θα καθορίζονται κάθε φορά από τα κέρδη;

Σας αποκαλύπτει, λοιπόν, αυτό το σύνθημα και αποκαλύπτει συνολικά την πολιτική σας για κάθε ζήτημα που αφορά τη λαϊκή οικογένεια, την προστασία της ζωής του λαού, όπως για παράδειγμα με τις πλημμύρες ή τις πυρκαγιές. Γιατί ποτέ κανείς σας δεν πήρε όλα τα απαραίτητα μέτρα προστασίας της ζωής και της περιουσίας του λαού με τα τραγικά αποτελέσματα που ζούμε κάθε χρόνο και που φτάνετε -κάτι που έγινε και αυτές τις μέρες- στο σημείο να πλειοδοτείτε ποια κυβέρνηση είχε τους περισσότερους νεκρούς, τις περισσότερες καταστροφές στα Τέμπη, στο Μάτι, στην Εύβοια, στη Θεσσαλία, στη Δαδιά.

Τι λέγατε για τα αντιπλημμυρικά έργα οι Υπουργοί σας οι δήμαρχοι, οι περιφερειάρχες σας; Δεν είναι επιλέξιμα, δεν έχουν παραγωγικό αποτύπωμα, δηλαδή δεν βγάζουν κέρδος. Κόστος τα αντιπλημμυρικά, κόστος η πυροσβεστική, κόστος η δασοπυρόσβεση, τα απαραίτητα μηχανήματα, τα υλικά τους, κόστος η ανθρώπινη ζωή. Οι απαντήσεις σας κάθε φορά στην απαίτηση να παρθούν όλα τα απαραίτητα μέτρα προστασίας ήταν πάντα «έχουν δημοσιονομικό κόστος» και την ίδια στιγμή μπουκώνατε τους επιχειρηματικούς ομίλους με ζεστό χρήμα, με φοροαπαλλαγές, επιδοτήσεις, για να διατηρείται ψηλά η κερδοφορία τους.

Είναι οικονομικά αποδοτικότερο να προστατευτούν από την πλημμύρα εκείνοι με τα μεγαλύτερα περιουσιακά στοιχεία, δηλαδή οι εύπορες οικογένειες ή πολύτιμα εργοστάσια, από το να προστατευτούν εκείνοι που είναι φτωχοί και με πενιχρά περιουσιακά στοιχεία. Αυτό μπορεί να οδηγήσει σε αποφάσεις που δεν φαίνονται δίκαιες, αλλά η δικαιοσύνη δεν είναι μέρος της ανάλυσης κόστους-οφέλους.

Πάτε να τα πείτε αυτά τώρα στη Θεσσαλία, στους κατοίκους της Μαγνησίας, στο Πήλιο, στο Παλιό Λιμεναρχείο, στο Νέο Δέλτα, στη Μύρινα, τη Ζαγορά, τον Πλατανιά, στα Παρακάρλια. Αλλά τα λέτε μέσω Ολλανδίας με το γνωστό και το περίφημο πόρισμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κυρία Πρόεδρε.

Αυτά λέει, όμως, η «ιερή αγελάδα» σας, η Ευρωπαϊκή Ένωση. Όλοι μαζί προσπαθείτε να συγκαλύψετε τη δολοφονική πολιτική της. Η Ευρωπαϊκή Ένωση των απανωτών οδηγιών για την απελευθέρωση των μεταφορών, της στρατηγικής του κόστους-οφέλους και στους σιδηροδρόμους, που επιβάλλει να κυκλοφορούν τρένα με συστήματα ασφαλείας πιστοποιημένα προ τριακονταετίας, όπου το 93% του δικτύου δεν καλύπτεται από ένα πλήρες σύστημα τηλεδιοίκησης. Η Ευρωπαϊκή Ένωση του ανθρώπινου λάθους. Αυτή την Ευρωπαϊκή Ένωση αναγορεύετε όλοι σας ως τοποτηρητή του κράτους δικαίου, όπου το κράτος δικαίου είναι η νομιμοποίηση των λόμπι, των σκανδάλων -Κατάρ gate, Γιούνκερ, Αζερμπαϊτζάν, Ασημακοπούλου. Κράτος δικαίου είναι η αναγόρευση σε δικαίωμα της γενοκτονίας των Παλαιστινίων, η χρηματοδότηση της συνέχειας του πολέμου στην Ουκρανία, η αποστολή στρατευμάτων στην Ερυθρά. Κράτος δικαίου είναι τα ιδιωτικά ΑΕΙ, η νέα ΚΑΠ, οι δεκατρείς ώρες δουλειάς, τα μίνι jobs. Κράτος δικαίου είναι οι οδηγίες και οι κανονισμοί για τη νομιμοποίηση των παρακολουθήσεων, μέχρι και η καθιέρωση και στήριξη της αγοράς κατασκοπευτικών λογισμικών. Είναι, σε τελική ανάλυση, το αστικό κράτος, αυτό που όλοι σας υπηρετείτε.

Μόνη, λοιπόν, δύναμη -και τελειώνω, κυρία Πρόεδρε-, που με συνέπεια μπορεί να εκφράσει εφ’ όλης της ύλης την πρόταση μομφής του λαού απέναντι στην Κυβέρνηση, την Ευρωπαϊκή Ένωση, τα κόμματα του κεφαλαίου είναι το ΚΚΕ και το κάνει πράξη καθημερινά μέσα και έξω από τη Βουλή.

Αυτή η πρόταση μομφής μπορεί και πρέπει να εκφραστεί και στον δρόμο και στις κάλπες μπροστά στις επερχόμενες ευρωεκλογές, με τη μοναδική ψήφο που θα στείλει σαφές και ανόθευτο μήνυμα καταδίκης, αντεπίθεσης, ελπίδας, προοπτικής με ακόμα πιο ενισχυμένο το ΚΚΕ.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα καλείται τώρα ο κ. Ελευθέριος Κτιστάκης, Βουλευτής της Νέας Δημοκρατίας.

**ΕΛΕΥΘΕΡΙΟΣ ΚΤΙΣΤΑΚΗΣ:** Κυρία Πρόεδρε, κυρία και κύριε Υπουργέ, κυρίες και κύριοι, έχουν ακουστεί πάρα πολλά, θα ακουστούν ίσως και με μεγαλύτερη λεπτομέρεια ή και με επανάληψη, μέχρι αργά το βράδυ. Επιτρέψτε μου να παραθέσω ένα χρονικό των ενεργειών της Κυβέρνησης από το τραγικό δυστύχημα πέρυσι στα Τέμπη και να κάνω και μια αντιπαραβολή -όχι, βέβαια, για συμψηφισμό- με τις ενέργειες και τις πρακτικές σε μια άλλη τραγωδία, εκείνη στο Μάτι.

Στα Τέμπη πέρυσι είχαμε την παραίτηση του αρμόδιου Υπουργού αυθημερόν, του κ. Κώστα Καραμανλή, ο οποίος ανέλαβε τη διαχρονική πολιτική ευθύνη. Αντικαταστάθηκε από έναν κορυφαίο Υπουργό της Κυβέρνησης, τον Υπουργό Επικρατείας κ. Γεραπετρίτη, ο οποίος συνέστησε μία επιτροπή σε λίγες μόνο ημέρες.

Η επιτροπή αυτή συνέθεσε ένα πόρισμα το οποίο το παρέδωσε έναν - ενάμιση μήνα μετά. Αυτό ακριβώς το πόρισμα επικαλέστηκε πλείστες φορές σύσσωμη η αντιπολίτευση και στην εξεταστική επιτροπή, αλλά και στη συζήτηση που έγινε επί του πορίσματος της εξεταστικής επιτροπής.

Το πρώτο βράδυ με την πυρκαγιά στο Μάτι και τις επόμενες μέρες παίχτηκε ένα θέατρο από την τότε κυβέρνηση. Και αυτό έχει βαθμολογηθεί. Ο τότε Πρωθυπουργός, ο κ. Τσίπρας, ενώ ξέραμε ότι είχε σχεδόν σβήσει η φωτιά -το έλεγαν οι ίδιοι οι πυροσβέστες-, ενώ ήδη υπήρχαν τα πρώτα πτώματα, ρωτούσε ζωντανά στις κάμερες αν την επόμενη μέρα θα έχει αέρα, πόσα πτητικά μέσα πετάνε και διάφορα τέτοιας φύσης τεχνοκρατικά, θα έλεγα. Τις επόμενες μέρες ο κ. Τσίπρας επισκέφτηκε τον τόπο της τραγωδίας με ψεύτικους τεθλιμμένους συγγενείς.

**ΓΕΩΡΓΙΟΣ ΚΑΡΑΜΕΡΟΣ:** Ντροπή!

**ΧΡΗΣΤΟΣ ΓΙΑΝΝΟΥΛΗΣ:** Τι είναι αυτά τα πράγματα που λέτε; Ντροπή!

**ΕΛΕΥΘΕΡΙΟΣ ΚΤΙΣΤΑΚΗΣ:** Μην μου μιλάτε έτσι, γιατί μπορεί να απαντήσω και δεν θα σας αρέσει η απάντησή μου. Δεν θα σας αρέσει η απάντησή μου.

Ο δε συγκυβερνήτης σας, ο κ. Καμμένος, τις επόμενες ημέρες έριξε την ευθύνη ευθέως στα αυθαίρετα και στα θύματα. Ουδείς Υπουργός της τότε κυβέρνησης, ουδείς Βουλευτής της τότε κυβέρνησης δεν σήκωσε το δάχτυλο στον κ. Καμμένο, όπως το σηκώνετε σήμερα σε αυτή την Αίθουσα σε εμάς. Ουδείς από εσάς! Ουδείς!

Αφήνω τον κ. Τόσκα, ο οποίος δεν έβρισκε τα λάθη. Τα βρήκε μετά από δέκα μέρες, φαίνεται, τα μεγάλα λάθη, οπότε και παραιτήθηκε.

Προχωράω στις δικαστικές διαδικασίες που γίνονται λόγω της τραγωδίας των Τεμπών. Και αυτές επίσης, σε αντιπαραβολή με αυτές που έγιναν για το Μάτι.

Σήμερα είναι δύο δικαστικές διαδικασίες σε εξέλιξη, μια κύρια ανάκριση και μία για τον τόπο του ατυχήματος, το επικαλούμενο και θεωρούμενο «μπάζωμα». Διενεργήθηκε μία εξεταστική των πραγμάτων επιτροπή, που ολοκλήρωσε τις εργασίες της σε τέσσερις μήνες μετά από δύο παρατάσεις και γίνεται και μία έρευνα από την Ευρωπαία εισαγγελέα αποκλειστικά για την οικονομική διαχείριση της Σύμβασης 717.

Για την κύρια διαδικασία, την ανάκριση διεξάγει ειδικός εφέτης ανακριτής. Έχει διαταχθεί ήδη νέα τρίτη πραγματογνωμοσύνη για αποσαφηνίσεις και προβλέπεται το δικαστήριο, η κύρια αυτή δίκη, να ξεκινήσει το καλοκαίρι, ενάμιση έτος από τη μεγάλη τραγωδία.

Γνωρίζουμε όλοι ότι αυτό, το ενάμιση έτος, είναι πρωτοφανές για τα ελληνικά δεδομένα και για τους ρυθμούς της ελληνικής δικαιοσύνης, το ότι για μία τέτοια μεγάλη τραγωδία θα ξεκινήσει το δικαστήριο σε ενάμιση έτος.

Μάλιστα, προ ολίγων ημερών ο κ. Φλωρίδης, ο αρμόδιος Υπουργός Δικαιοσύνης, ανακοίνωσε ότι έχουν ήδη βρει και επιμελούνται την αίθουσα στην οποία θα διεξάγει η δίκη αυτή στο ΤΕΙ της Λάρισας, αν δεν απατώμαι. Ήδη, δηλαδή, η Κυβέρνηση επιμελείται πρακτικές λεπτομέρειες της δίκης που πρόκειται να γίνει.

Υπάρχει λόγος να πω σε ποια φάση είναι οι δικαστικές διαδικασίες για το Μάτι έξι σχεδόν χρόνια μετά; Δεν έχει εκδοθεί πρωτόδικη απόφαση. Κάντε μια σύγκριση και βγάλτε τα συμπεράσματά σας.

Αυτές είναι οι ενέργειες ως αποδεδειγμένο χρονικό της Κυβέρνησης σε ευθεία αντιπαραβολή με τις τακτικές και τις πρακτικές της προηγούμενης. Επαναλαμβάνω, όχι για συμψηφισμό, αλλά για να έχουμε μέτρο σύγκρισης για το εύρος των πρωτοβουλιών και των πράξεων, για την αμεσότητα και την ταχύτητα αυτών.

Εν τέλει, όλες αυτές οι πράξεις κατατείνουν στην ουσία. Και η ουσία θα βγει και η αλήθεια θα μαθευτεί από τις δικαστικές διαδικασίες, όχι από πομφόλυγες, όχι από σηκωμένα δάχτυλα όψιμων υπερασπιστών του κράτους δικαίου, όχι από φωνασκίες και όχι κυρίως από εκμετάλλευση πόνου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Ελληνικής Λύσης, ο κ. Φωτόπουλος. Θα ακολουθήσει ο Υπουργός κ. Κικίλιας.

Κύριε Φωτόπουλε, ορίστε.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Πρόεδρε.

Ποιος ωφελείται από αυτή την πρόταση δυσπιστίας; Κατά τα φαινόμενα, δύο άνθρωποι. Ο ένας είναι ο κ. Ανδρουλάκης, ο οποίος προσπαθεί να πάρει επικοινωνιακό προβάδισμα. Και ο άλλος είναι ο κ. Μητσοτάκης, ο οποίος καταφέρνει σε μια δύσκολη στιγμή γι’ αυτόν να συσπειρώσει την Κυβέρνησή του και να ξεγνοιάσει για τους επόμενους έξι μήνες.

Αν ήθελε ο κ. Ανδρουλάκης όντως να επιφέρει πλήγμα στην Κυβέρνηση και να επιτελέσει αυτό το οποίο ορίζει και την πρόθεση του συνταγματικού νομοθέτη για την πρόταση δυσπιστίας, είχε έναν χρόνο τις ευκαιρίες και να το κάνει με αφορμή τα Τέμπη, ενώ αν ήθελε, πράγματι, να επιφέρει πλήγμα στην Κυβέρνηση μπορούσε να το κάνει το προηγούμενο διάστημα που συζητάγαμε το νομοσχέδιο για τον γάμο των ομόφυλων ζευγαριών.

Πάμε τώρα στο δημοσίευμα του «Βήματος», το οποίο έγινε αφορμή γι’ αυτή την πρόταση δυσπιστίας. Μετά την έκθεση του δικαστηρίου των εγκληματολογικών ερευνών Αθήνας και την εξέταση του υλικού που πήρε από τον ΟΣΕ, προέκυψε πως η συνομιλία η οποία δόθηκε στη δημοσιότητα την επομένη ημέρα του τραγικού δυστυχήματος όπου αναφερόταν και η φράση «Βασίλη, φεύγω. Ναι, φεύγεις» δεν αφορούσε τη συγκεκριμένη αμαξοστοιχία, ήταν ένας διάλογος ο οποίος έγινε σε διαφορετικό χρόνο και για άλλη αμαξοστοιχία.

Αυτός ο οποίος έδωσε τη συγκεκριμένη συνομιλία στη δημοσιότητα ήταν ένας κρατικός υπάλληλος, όπως αποδείχθηκε και στη διάρκεια της εξεταστικής επιτροπής, ο οποίος είχε δικαίωμα να μπει στο σύστημα και αφού πήρε το υλικό, το οποίο ήταν πραγματικό αλλά αφορούσε, όπως είπαμε, άλλη αμαξοστοιχία, την έδωσε στον Τύπο, ώστε να εμφανιστεί στην κοινή γνώμη από την πρώτη στιγμή πως πρόκειται για ανθρώπινο λάθος. Στη συνέχεια, τρεις μέρες μετά τη δημοσιοποίησή του, παρέδωσε το υλικό αυτό στην Ελληνική Αστυνομία, κάτι το οποίο και η ίδια η Ελληνική Αστυνομία με ανακοίνωσή της επιβεβαίωσε.

Επομένως, αυτό το οποίο στο οποίο καταλήγουμε είναι πως κάποιος προς συμφέρον της Κυβέρνησης, η οποία ήθελε από την πρώτη στιγμή να δοθεί η εντύπωση μόνο του ανθρώπινου λάθους, πήγε, επεξεργάστηκε το ηχητικό, έκανε συρραφή των συνομιλιών, πήρε ένα απόσπασμα το οποίο τον βόλευε και το έδωσε στον Τύπο.

Είναι λίγο αυτό; Φυσικά και όχι. Κατ’ αρχάς, είναι ζήτημα ηθικό και ποινικό, καθώς χάθηκαν πενήντα επτά ζωές. Άρα, το ελάχιστο το οποίο θα αναμέναμε είναι να ριχτεί άπλετο φως και όχι να γίνεται «κοπτοραπτική» με τα στοιχεία της δικογραφίας.

Είναι ζήτημα πολιτικό; Σε κάθε περίπτωση, η πράξη η συγκεκριμένη δεν συνετελέσθη σε χρόνο πολιτικά νεκρό, αλλά σε προεκλογική περίοδο, υποστηρίζοντας πλήρως το κυβερνητικό αφήγημα. Αυτή όλη η επικοινωνιακή διαχείριση δεν σας στοίχισε εκλογικά και αυτό σας έκανε να πιστέψετε πως ξεμπερδέψατε με το έγκλημα των Τεμπών, Έτσι νομίζατε.

Κατά τη διάρκεια της χθεσινής συνεδρίασης ακούσαμε μεταξύ άλλων και τον κ. Καιρίδη να χαρακτηρίζει την διαδικασία της συζήτησης της πρότασης δυσπιστίας ως αποτέλεσμα θεωριών συνωμοσίας, ενώ κατηγόρησε την αντιπολίτευση ότι σέρνεται πίσω από τον Κυριάκο Βελόπουλο και την Ελληνική Λύση.

Πρέπει να είναι πρώτη φορά που συμφωνώ, έστω και εν μέρει, με τον κ. Καιρίδη, όχι φυσικά για τις θεωρίες συνωμοσίας, αλλά για το γεγονός ότι όλοι έρχεστε δεύτεροι μετά τον Κυριάκο Βελόπουλο, καθώς ήδη από τις 3-3-2023 κατέθεσε ερώτηση για το τι μετέφερε η εμπορική αμαξοστοιχία.

Στις 28-5-2023, την ημέρα ορκωμοσίας της Βουλής του Μαΐου, καταθέσαμε στη Βουλή τη μήνυση της κ. Καρυστιανού και των υπολοίπων σαράντα τεσσάρων συγγενών των θυμάτων του εγκλήματος στα Τέμπη.

Στις 4-7-2023, ημέρα συγκρότησης της τρέχουσας κοινοβουλευτικής περιόδου, με εκλογή Προεδρείου, καταθέσαμε πρόταση σύστασης εξεταστικής επιτροπής, στην οποία ενσωματώσαμε και την ανωτέρω μήνυση.

Στις 18-7-2023 καταθέσαμε ερώτηση πάλι για το τι μετέφερε η εμπορική αμαξοστοιχία.

Ας έρθουμε και στα σενάρια ή θεωρίες συνωμοσίας, όπως ανέφερε ο κ. Καιρίδης. Μας είπατε ότι ο χώρος δεν αλλοιώθηκε, αλλά επιχωματώθηκε για να δουλέψουν τα μηχανήματα μεγάλου βάρους.

Διαβάζω τώρα από την έκθεση του πραγματογνώμονα των οικογενειών των θυμάτων: «Εκτός από τα διαπιστωμένα λάθη που οδήγησαν στο τροχαίο δυστύχημα και τη σύγκρουση των τρένων, υπάρχουν πλέον στοιχεία που αποδεικνύουν ότι η αλλοίωση της σκηνής, η καταστροφή των πειστηρίων κι η εξαφάνιση μέρους αυτών δεν θα είχαν συμβεί, αν οι ταγμένοι στην εκτέλεση του καθήκοντος για την περιφρούρηση και διασφάλιση αυτών εκτελούσαν το καθήκον τους όπως έπρεπε. Επίσης, από την πρώτη ημέρα άρχισε η πλήρης μεταβολή του χώρου, έγιναν χωματουργικές εργασίες άκριτα, απομακρύνθηκαν χωρίς καταγραφή και πρωτόκολλο συντρίμμια, βαγόνια, εμπορευματοκιβώτια από την ίδια τη διαχειρίστρια εταιρεία η οποία πλέον είχε αποκτήσει αυτοδικαίως την ιδιότητα του υπόπτου, καθώς προσωπικό και συρμοί ανήκαν στη δύναμή της.»

Εδώ οφείλω να σας πω ότι υπάρχουν φωτογραφίες τις οποίες μπορεί να τις δει ο καθένας, από τις οποίες προκύπτει ότι δεν έγινε μια απλή αποχωμάτωση, αλλά σκάφτηκαν βαθιά ρήγματα και έγινε μεγάλη απόξεση χώματος.

Ακούσαμε, επίσης, ότι δεν έγινε καμμία απόκρυψη οπτικού υλικού και λοιπών αποδεικτικών στοιχείων. Διαβάζω πάλι από την έκθεση του πραγματογνώμονα: «Ανακριτικοί υπάλληλοι, ΕΛ.ΑΣ. και Πυροσβεστικό Σώμα έπρεπε άμεσα να κατασχέσουν το βιντεοληπτικό υλικό από τις κάμερες της ΠΑΘΕ Αθηνών, Θεσσαλονίκης, καθώς και όμοιό του από όλα τα σημεία που πέρασε η εμπορική αμαξοστοιχία από τα σύνορα, από τους σταθμούς μεταφόρτωσης, τη διαδρομή, μέχρι το σημείο του δυστυχήματος», πράγμα που φυσικά δεν έγινε. Μας είπατε, επίσης, ότι οι εμπορικές αμαξοστοιχίες μετέφεραν μπύρες και ακτινίδια. Επικίνδυνο υλικό τα ακτινίδια. Είναι γνωστό αυτό.

Από την έκθεση του πραγματογνώμονα διαβάζω αναφορές για χημικούς τραυματισμούς από τα σωστικά συνεργεία: «Δεν διορίσατε χημικό πραγματογνώμονα και δεν προβήκατε σε κατάσχεση των στολών των πυροσβεστών για να τα αποστείλετε προς εξέταση στα εγκληματολογικά εργαστήρια».

Συνεχίζουν, επίσης, στην έκθεσή τους οι πραγματογνώμονες, περιγράφοντας τη συμπεριφορά της πυρκαγιάς: «Δεν δικαιολογείται το πώς ακριβώς αυτή η εστία μεταδόθηκε και γιατί προκάλεσε ολοσχερή καταστροφή και πιθανότατα αρκετά θύματα στη μηχανή και τα βαγόνια της επιβατικής αμαξοστοιχίας. Η παραπάνω συμπεριφορά της πυρκαγιάς, η ακαριαία ανάφλεξη και η αντίθετη, ως προς την κίνηση φορά της καύσης επί του βαγονιού της επιβατικής, όπως προκύπτει και από το βίντεο, μπορεί να δικαιολογηθεί μόνο από την παρουσία και ταυτόχρονη εμπλοκή κατά την έναρξη και ανάπτυξη της πυρκαγιάς υλικού χημικής ουσίας τόσο εύφλεκτης η οποία αφού διέρρευσε φαίνεται και να παρασύρεται φλεγόμενη και να μετατρέπει το βαγόνι της επιβατικής, κυριολεκτικά, σε βολίδα φωτιάς».

Κλείνοντας, να θυμόσαστε πως εννέα στους δέκα Έλληνες είναι σίγουροι αυτή τη στιγμή ότι οι ευθύνες στην υπόθεση των Τεμπών συγκαλύπτονται και σίγουρα αυτό δεν γίνεται εξαιτίας της «επικοινωνιακής υπεροπλίας» του Κυριάκου Βελόπουλου και της Ελληνικής Λύσης.

Δεν πρέπει να επιτρέψουμε να «μπαζωθεί» η αλήθεια, όπως ο χώρος του εγκλήματος, αλλά ούτε και να θυσιαστεί μόνο ο κ. Καραμανλής για το διαχρονικό έγκλημα στον σιδηρόδρομο.

Ως Ελληνική Λύση έχουμε ζητήσει την παραπομπή στη δικαιοσύνη όλων των Υπουργών, Υφυπουργών, γενικών γραμματέων και υπεργολάβων από το 2012 έως σήμερα. Ακόμα και αν έχουν παραγραφεί δικαστικά τα όποια αδικήματα, ο ελληνικός λαός απαιτεί και δικαιούται να μάθει την αλήθεια.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε. Ήσασταν συνεπής στον χρόνο.

Τον λόγο έχει τώρα ο Υπουργός Κλιματικής Κρίσης και Πολιτικής Προστασίας κ. Βασίλειος Κικίλιας.

Κύριε Υπουργέ, έχετε τον λόγο για δέκα λεπτά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η τραγωδία των Τεμπών, οι πενήντα επτά νεκροί, οι τραυματίες, οι μανάδες, οι πατεράδες, οι συγγενείς, η εθνική αυτή τραγωδία, ό,τι και αν αποτολμήσει ο οποιοσδήποτε και με οποιοδήποτε τρόπο δεν πρόκειται να ξεχαστεί και αυτό είναι πασιφανές. Θεωρώ ότι είναι μια πάρα πολύ σοβαρή υπόθεση και δεν θεωρώ ότι αυτή η υπόθεση προσφέρεται για πολιτική εκμετάλλευση. Αισθάνομαι ότι την υποβαθμίζουμε όταν αυτό συμβαίνει.

Δυστυχώς, αυτό το οποίο παρατηρώ -και θέλω να είμαι πολύ ειλικρινής μαζί σας- αυτή τη μιάμιση ημέρα εδώ στη Bουλή, της συζήτησης αυτής της πρότασης δυσπιστίας είναι εικόνες από το παρελθόν. Είναι κακή, αν θέλετε, προβολή αυτού του οποίου έχει να δώσει ο κοινοβουλευτισμός και το πολιτικό μας σύστημα στην κοινωνία.

Βλέπω άκρατο λαϊκισμό και μικροπολιτική. Αισθάνομαι ότι υπάρχει τραγική εκμετάλλευση των γεγονότων. Επαναλαμβάνω, ότι προβάλουμε τον χειρότερό μας εαυτό προς τα έξω και με αυτό πιστεύω, κύριοι συνάδελφοι, πως χάνουν όλοι. Αν μετρήσετε δε αυτούς οι οποίοι συμμετέχουν στις εθνικές εκλογές τα τελευταία χρόνια, θα καταλάβετε γιατί όλο και πιο πολλοί πολίτες οριζοντίως γυρίζουν την πλάτη στην πολιτική.

Με πάσα ειλικρίνεια, επίσης, θα ήθελα να σας ρωτήσω εάν πιστεύετε ότι με αυτή την τακτική, ούτε καν στρατηγική, φωτίζονται οι πτυχές του φοβερού αυτού δυστυχήματος και αν πραγματικά θέλετε και θέλουμε να αποδοθούν ευθύνες χαμηλά ή υψηλά στους υπεύθυνους από αυτόν τον οποίο πρέπει να τις αποδώσει, τη δικαιοσύνη.

Νομίζω ειλικρινά ότι δεν μπορεί να σκέφτεστε ότι με αυτόν τον τρόπο θα αποδοθεί δικαιοσύνη -επαναλαμβάνω- στις οικογένειες, στα θύματα, στα παιδιά, στους πατεράδες, στις μανάδες που σκοτώθηκαν και στους τραυματίες.

Κοιτάξτε, αν αυτό πρόκειται να το δούμε με μια μικρή προοπτική στο μέλλον, τότε εγώ βλέπω πολιτικό μένος, βλέπω σύγχυση και κατά τη γνώμη μου η διάχυση των ευθυνών, με συνεχή μετατόπισή τους, ακόμα και σε πρόσωπα, οδηγεί με μαθηματική ακρίβεια σε συγκάλυψη. Δηλαδή έρχεστε εδώ και καταγγέλλετε αυτό το οποίο, με αυτό το ομιχλώδες τοπίο, παρατηρούμε όλοι και ουσιαστικά οδηγείτε στο να καταλήξει υπόθεση.

Δεν μπορώ να δεχτώ ότι υφίστανται μόνο κομματικά οφέλη. Αν επιζητάτε όμως κομματικά οφέλη, τα οποία θα τα ψάχνετε στην κάλπη των ευρωεκλογών, πιστεύω ότι προκαλείτε ακριβώς το αντίθετο. Είμαι ένας Βουλευτής ο οποίος εισήλθε στο ελληνικό Κοινοβούλιο μέσα στην κρίση και στις δημοσιονομικές πολιτικές και τις εποχές εκείνες και θυμάμαι πάρα πολύ καλά αυτό το οποίο η ελληνική κοινωνία θέλει να ξεχάσει. Θυμάμαι έξαλλες φωνές, υβριστικούς χαρακτηρισμούς -τους άκουσα ξανά αυτές τις δύο μέρες εδώ- και τοξικές καταγγελτικές εκφράσεις. Είναι μια εποχή που ξεκίνησε το 2012 και πήγε και μέσα στο 2014-2015. Και, πιστέψτε με, η κοινωνία και οι πολίτες αυτό το είδος πολιτικής, ως προς τους χαρακτηρισμούς, αισθάνομαι ότι θα ήθελαν να το ξεχάσουν. Δεν το νοσταλγούν.

Βλέπω λοιπόν κατηγορίες και χοντρές κουβέντες, για να το πω έτσι απλά, περί εγκληματιών και δολοφόνων. Νομίζω ότι αυτή δεν είναι απάντηση στα ποσοστά σας, αν αυτό επιζητάτε.

Και, προσέξτε, ακούω και παρατηρώ πολύ κουβέντα για το τι έγινε. Δεν υπάρχει καμμία αμφιβολία στο μυαλό κανενός μας για το τι έγινε. Γιατί έγινε είναι το θέμα. Η μετωπική σύγκρουση δύο τρένων που κινούνταν στην ίδια σιδηροδρομική γραμμή εν έτει 2023 είναι μια πρωτοφανής, αδιανόητη τραγωδία. Είναι αυτό που λέμε: «δεν το χωράει το μυαλό του ανθρώπου». Πράγματι δεν το χωράει. Τα αίτια αυτού του τραγικού δυστυχήματος διερευνώνται από τη δικαιοσύνη. Επαναλαμβάνω, δεν αφορούν στο τι έγινε. Είναι εμφανές και δεν το αμφισβητεί κανείς. Και, επαναλαμβάνω, εν έτει 2023 στην ίδια γραμμή συγκρούονται δύο τρένα; Το γιατί έγινε διερευνάται και σ’ αυτό πρέπει να δοθούν πολλές απαντήσεις. Δεν βοηθάτε με τον τρόπο με τον οποίο παρουσιάζετε τα θέματα. Δηλαδή θα πρέπει να δοθούν απαντήσεις γιατί βρέθηκαν τα δύο τρένα στην ίδια γραμμή, γιατί ο άλφα σταθμάρχης και όχι ο βήτα, γιατί δεν υπήρχαν δικλίδες ασφαλείας, γιατί δεν λειτούργησε το σύστημα άλφα ή το σύστημα βήτα, γιατί δεν έχει εκδοθεί η Σύμβαση 717.

Αυτά τα «γιατί» πρέπει να διερευνώνται σε όλα τα επίπεδα από την πρώτη στιγμή. Και αυτό δεν έχει να κάνει μόνο με τη δικαίωση των θυμάτων –η οποία, ναι, είναι πρωταρχικό ηθικό καθήκον όλων μας-, αλλά έχει να κάνει προφανώς με τον κίνδυνο και την αποτροπή του κινδύνου επανάληψης παρόμοιου δυστυχήματος.

Όμως, συγκάλυψη τίνος πράγματος, επαναλαμβάνω; Αποδεικτικών στοιχείων; Γιατί; Για το αν συγκρούστηκαν μετωπικά δύο τρένα; Λοιπόν, με τα διαθέσιμα στοιχεία θα αποφασίσει η δικαιοσύνη και θα παραπέμψει αυτούς που πρέπει και θέλει.

Την τελευταία φορά που ήλεγξα, κυρίες και κύριοι συνάδελφοι, το Σύνταγμά μας δεν έχει αλλάξει. Υπάρχει σαφής διαχωρισμός της εκτελεστικής εξουσίας, της νομοθετικής εξουσίας και της δικαστικής. Αν δεν πιστεύετε στη δικαιοσύνη, που είναι πυλώνας της δημοκρατίας μας, πρέπει να βγείτε και να το πείτε ευθέως.

Αν πιστεύετε στη δικαιοσύνη, αισθάνεστε ότι θα λυγίσει το ελληνικό Κοινοβούλιο αν στήσουμε λαϊκά δικαστήρια; Φιλοδοξείτε, αν αύριο οποιοσδήποτε από εσάς είναι κυβέρνηση, να συμπεριφερθεί έτσι η ελληνική πολιτεία; Να μην υπάρχει δημοκρατικό πλαίσιο; Να μην κρίνουν αυτοί οι οποίοι πρέπει;

Το αν καίγεται και φλέγεται η καρδιά και η ψυχή των ανθρώπων που θέλουν δικαιοσύνη τώρα και η δικαιοσύνη έχει άλλους ρυθμούς -που ισχύει-, να το συζητήσουμε. Τα κακώς κείμενά της, να τα συζητήσουμε. Τις μεταρρυθμίσεις που πρέπει να γίνουν, να τις συζητήσουμε. Το ποια νομοθετική πρωτοβουλία έχει φέρει για τη δικαιοσύνη η Κυβέρνηση και τι έχει αλλάξει και τι θέλετε να προσθέσετε και να αφαιρέσετε ή την κριτική σας γι’ αυτό, να τη συζητήσουμε πολύ ευχαρίστως.

Όμως, εγώ προσωπικά αρνούμαι να βάλω ένα ακόμα πετραδάκι σε ένα διχαστικό οικοδόμημα, το οποίο στήθηκε και στήνεται και φοβάμαι ότι θα στηθεί μέχρι και τις ευρωεκλογές στα συντρίμμια, στις ψυχές αυτών των ανθρώπων, των παιδιών, οικοδόμημα που, κατά την άποψή μου, κυρίες και κύριοι συνάδελφοι, δεν τιμά κανέναν. Πιστεύω ότι η δικαίωση δεν θα σβήσει τον πόνο, το τραύμα για την απώλεια των ανθρώπων, αλλά θα αποκαταστήσει σε ένα βαθμό τη χαμένη εμπιστοσύνη σε ένα κράτος που -ας το παραδεχτούμε- δεκαετίες τώρα δεν λειτουργεί σωστά με ευθύνη και του πολιτικού συστήματος.

Άρα, δικαίωση μέσα από αυτό τον τρόπο και δρόμο που έχετε διαλέξει δεν θα βρεθεί. Το αντίθετο θα γίνει. Προσοχή. Την ευθύνη την έχουν όλοι, την έχει φυσικά η Κυβέρνηση, η Συμπολίτευση, την έχει και η Αντιπολίτευση με τον τρόπο τον οποίο πολιτεύεται. Θέλετε να μεταθέσετε στο σύνολό της την ευθύνη για πράγματα τα οποία έχουν συμβεί σε μια Κυβέρνηση. Να δούμε αυτό πόσο στέκει στον χρόνο και πόσο πιστευτό είναι.

Άρα αισθάνομαι ότι το παλιό, όταν αξίζει, οφείλουμε να το συντηρούμε και να το στηρίζουμε. Εμείς, όμως, θέλουμε να συνεχίσουμε το παλιό, το οποίο πολιτικά μπήκε σε ένα πλαίσιο ενός πολιτικού σόου. Το κόστος το πληρώσαμε σαν κοινωνία, το πληρώσαμε σα χώρα. Έχουν περάσει αρκετά χρόνια και δεν έχουμε δείξει πολιτικά να έχουμε ωριμάσει, δεν είμαστε αυτοί οι οποίοι ηγούμαστε για να δείξουμε και στον κόσμο και στην κοινωνία ποιος είναι ο τρόπος να αισθανθεί δικαίωση γιατί αυτό επιζητά.

Άρα, να έχουμε λίγη ενσυναίσθηση, κυρίες και κύριοι, να νοιαζόμαστε για όλους πραγματικά. Η επιλογή είναι δική σας, είναι δική μας και στο τέλος είναι της ελληνικής κοινωνίας και θα δούμε στο τέλος της ημέρας πού όλο αυτό θα καταλήξει. Επαναλαμβάνω: Δικαιοσύνη για όλους, δικαιοσύνη μέσα στο πλαίσιο της δημοκρατίας μας, όχι σε κανόνες ζούγκλας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε και για την τήρηση του χρόνου. Ήσασταν και πολύ συντομότερος.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δέκα επτά μαθήτριες και μαθητές και έξι εκπαιδευτικοί συνοδοί τους από το 14ο Δημοτικό Σχολείο Κερκύρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η Βουλευτής της Νέας Δημοκρατίας κ. Αικατερίνη Παπακώστα - Παλιούρα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κυρία Πρόεδρε, κυρία και κύριοι Υπουργοί, αγαπητοί συνάδελφοι, θα μου επιτρέψετε να ξεκινήσω την σημερινή μου ομιλία επί της κατατεθείσας πρότασης δυσπιστίας με κάποιες σκέψεις, τις οποίες θα ήθελα να μοιραστώ μαζί σας. Τα επτά λεπτά, βεβαίως, φαντάζουν εξαιρετικά ελάχιστα για να μπορέσεις να αποδώσεις τη φιλοσοφία και τη στάση μιας ολόκληρης ζωής, αλλά θα προσπαθήσω να είμαι απόλυτα συνεπής στον χρόνο μου.

Δεν ξέρω αλήθεια αν το τι είναι σήμερα ο καθένας από εμάς είναι σαν αποτέλεσμα της οικογένειας στην οποία μεγάλωσε, των δασκάλων που τον δίδαξαν, των εμπειριών που έζησε, της προσπάθειας που ο ίδιος κατέβαλε για να διαπλάσει τον εαυτό του ή απλά αν έτσι γεννιόμαστε. Το σίγουρο πάντως είναι ότι η στάση μας απέναντι στα πράγματα και οι επιλογές μας πρωτίστως, όχι τα λόγια μας, οι πράξεις μας είναι αυτές που καθορίζουν και προσδιορίζουν τελικά το ποιοι πραγματικά είμαστε.

Και η αλήθεια είναι πως πολλές φορές έχω νιώσει μέσα σε αυτή την Αίθουσα και το έχω πει άλλες τόσες ότι δεν είμαστε όλοι ίδιοι. Και άλλες τόσες φορές έχω αναρωτηθεί εάν υπάρχει πραγματικά ελπίδα για αυτόν τον πολύπαθο λαό, για αυτόν τον ταλαιπωρημένο τόπο, για αυτή την τόσο ξεχωριστή, τόσο όμορφη, αλλά και συνάμα τόσο παράξενη, κατά τον Οδυσσέα Ελύτη, πατρίδα.

Νομίζω, κυρίες και κύριοι συνάδελφοι, ότι μια από τις σημαντικότερες αιτίες που καταδυναστεύουν το έθνος μας από την αρχαιότητα μέχρι και σήμερα είναι το γεγονός ότι ο λαός μας είναι ιδιαίτερα επιρρεπής στη δημαγωγία. Η δημαγωγία διαχρονικά αποτελεί τη μεγαλύτερη πληγή και απειλή της δημοκρατίας και αυτό διότι φθείρει την ορθολογική συζήτηση, με αποτέλεσμα να υπονομεύεται η χάραξη οποιασδήποτε πολιτικής, ενώ η άποψη ότι «εμείς δεν υποκύπτουμε και εκείνοι φταίνε πάντα για όλα» είναι εξαιρετικά επικίνδυνη και καταστροφική. Για αυτό και δεν θα πρέπει κανείς να ξεχνά ότι ο θρίαμβος των δημαγωγών μπορεί να είναι βραχύβιος, τα ερείπια, όμως, αιώνια.

Η πραγματικότητα, βεβαίως, είναι, αγαπητοί συνάδελφοι, ότι το να λέει κανείς την αλήθεια γενικά δεν είναι πάντοτε και τόσο εύκολη υπόθεση και δη στην πολιτική –έτσι δεν είναι;- καθώς νομίζω πως όλοι τουλάχιστον θα συμφωνήσουμε σε αυτό, πως όσοι από την αρχαιότητα μέχρι και σήμερα, στη νεότερη τουλάχιστον ιστορία, είχαν το σθένος να την πουν σε κρίσιμες πολιτικές στιγμές μάλλον δεν είχαν και πολύ καλό τέλος. Καθώς το θέμα τελικά είναι, μιας και ακούω, όπως φαντάζομαι και όλοι εσείς, από μικρό παιδί ότι οι πολιτικοί δεν συνηθίζουν να λένε την αλήθεια στον λαό, ότι δεν φτάνει μόνον να έχει κάποιος το πολιτικό θάρρος, την πολιτική γενναιότητα, το πολιτικό ανάστημα να πει την αλήθεια στον λαό, αλλά να έχει κι αυτός ο ίδιος τη θέληση, το σθένος, τη διάκριση, αν θέλετε, να την ξεχωρίσει, να την αποδεχθεί και, εν τέλει, να τη στηρίξει.

Σήμερα, κυρίες και κύριοι συνάδελφοι της Αντιπολίτευσης, βρισκόμαστε δυστυχώς για ακόμη μια φορά στο ίδιο έργο θεατές. Σε μια χώρα, σε μια Κυβέρνηση που συστηματικά βάλλεται, διαβάλλεται, κατασυκοφαντείται ακόμη και διεθνώς από τους ίδιους συνήθεις υπόπτους, εμείς έχουμε την ηθική υποχρέωση να κρούσουμε το καμπανάκι κινδύνου του άκρατου λαϊκισμού, της εργαλειοποίησης, της υφαρπαγής συνειδήσεων και κυρίως του κινδύνου μιας διαρκώς εξελισσόμενης κατάστασης, που δεν είναι άλλη από την προσπάθεια αποσταθεροποίησης της χώρας.

Κάποιοι σήμερα, δυστυχώς, παίζουν για ακόμη μια φορά τα ρέστα τους. Ρίχνουν λάσπη και επιχειρούν την απόλυτη δηλητηρίαση του δημόσιου λόγου και βίου, καθώς και της πολιτικής αντιπαράθεσης, στοχεύοντας μέσω της δημαγωγίας, του άκρατου λαϊκισμού και φυσικά της εκμετάλλευσης του ανθρώπινου πόνου να αποκομίσουν ίδια πολιτικά οφέλη, να αντιστρέψουν την κακή τους αρνητική εικόνα, να κερδίσουν τελικά πόντους στη διεκδίκηση της εξουσίας για τη διακυβέρνηση της χώρας.

Όμως, κυρίες και κύριοι συνάδελφοι, όσο κι αν γνωρίζουμε ότι η τραγική υπόθεση των Τεμπών είναι ένα πολυπαραγοντικό δυστύχημα, από σύσσωμη την Αντιπολίτευση χρησιμοποιήθηκε και συνεχίζει να χρησιμοποιείται μέχρι και σήμερα ως πολιτικό παίγνιο. Όσο κι αν γνωρίζουμε ότι πολλές φορές σε αυτόν τον λαό, σε αυτή την χώρα υπερισχύει το συναίσθημα από τη λογική, όσο κι αν γνωρίζουμε ότι τμήμα της κοινής γνώμης αναζητεί σε μόνιμη βάση θεωρίες συνωμοσίας, εμείς έχουμε την ηθική υποχρέωση να υπερασπιστούμε την αλήθεια, να αντισταθούμε στον λαϊκισμό, καθώς διαθέτουμε εδραιωμένη πεποίθηση, αλλά και βέβαια πίστη μέσα μας πως στο τέλος η αλήθεια θα αναδυθεί και θα αποδειχθεί πέραν πάσης αμφιβολίας, η λογική θα υπερισχύσει του απολύτως δικαιολογημένου στην παρούσα φάση συναισθήματος και ότι οι θεωρίες συνωμοσίας θα καταπέσουν όταν η υπόθεση αρθεί στις αίθουσες των δικαστηρίων, καθώς τότε τον λόγο θα τον έχει η ανεξάρτητη ελληνική δικαιοσύνη, η μόνη αρμόδια σε κάθε περίπτωση για την ανεύρεση των πραγματικών ενόχων, την απόδοση των ευθυνών και την καταδίκη των υπευθύνων.

Κλείνοντας, κυρίες και κύριοι συνάδελφοι, μέχρι σήμερα συναισθάνομαι βαθιά τον πόνο που βιώνουν οι συγγενείς των θυμάτων, οι τραυματίες και η ελληνική κοινωνία συνολικά.

Ως πολιτικός, ως άνθρωπος, ως μητέρα, αλλά και ως Αντιπρόεδρος της εξεταστικής επιτροπής που συστάθηκε για την υπόθεση των Τεμπών εκτέλεσα τον θεσμικό μου ρόλο, το θεσμικό μου καθήκον με πλήρη επίγνωση του αυξημένου μου ρόλου και της σοβαρότητας της κατάστασης.

Είμαι βεβαία, άλλωστε, πως η πολιτική διαδρομή καθενός ή καθεμίας από εμάς, που ως νόμιμα και δίκαια εκλεγμένοι εκπρόσωποι του κυρίαρχου ελληνικού λαού στεκόμαστε σε αυτό εδώ το Βήμα, θα κριθεί όταν θα έρθει η ώρα από το αξιακό σύστημα, από το ήθος και την αξιοπρέπεια με την οποία επιλέξαμε καθένας από εμάς να διανύσουμε τα χιλιόμετρά μας, από τις επιλογές των εύκολων οδών ή των δύσβατων μονοπατιών, από τη συνειδητή μας απόφαση να τιμούμε τον όρκο μας προς την πίστη μας, προς την πατρίδα μας, προς το δημοκρατικό μας πολίτευμα, προς το Σύνταγμα και τους νόμους του κράτους, με όποιο πολιτικό κόστος, με όποιο τίμημα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο για τρίλεπτη παρέμβαση ο Κοινοβουλευτικός Εκπρόσωπος του ΣΥΡΙΖΑ, ο κ. Γιαννούλης.

Σας θυμίζω, κύριε Γιαννούλη, ότι είναι η δεύτερη τρίλεπτη παρέμβαση που ζητάτε, μέχρι το βράδυ μία μόνο ακόμη έχετε δικαίωμα να ζητήσετε.

**ΧΡΗΣΤΟΣ ΓΙΑΝΝΟΥΛΗΣ:** Μπορώ να τη σπάσω στη μέση;

**ΠΡΟΕΔΡΕΥΟΥΣΑ (Όλγα Γεροβασίλη):** Όχι, δεν μπορείτε.

**ΧΡΗΣΤΟΣ ΓΙΑΝΝΟΥΛΗΣ:** Επειδή έφυγε ο κύριος Υπουργός, θέλω να σας πω, κυρία Παπακώστα, ότι δεν θα τολμήσω να αμφισβητήσω την ειλικρίνεια του δραματικού τόνου της φωνής σας ούτε θα αμφισβητήσω την ειλικρίνεια και τον ήρεμο τόνο που χρησιμοποίησε και ο κ. Κικίλιας πριν στο Βήμα.

Θέλω, όμως, να σας παρακαλέσω, επειδή πραγματικά είναι πολύ σημαντική η κοινοβουλευτική αυτή διαδικασία, ας σταματήσουμε να υποκρινόμαστε ο ένας προς τον άλλον ότι απαντάμε στα ζητήματα που είναι τα επίμαχα και τα επίδικα.

Είπε ο κ. Κικίλιας για το παλιό. Έχω την αίσθηση ότι παλιό είναι ένας κομματάρχης της Νέας Δημοκρατίας να εμπορεύεται πολιτικά προσωπικά δεδομένα σε πολιτευτές και υποψήφιους Ευρωβουλευτές. Είναι ο ορισμός του παλιού. Δεν μπορώ να το βαφτίσω όσο και αν δραματοποιήσω τη φωνή μου ότι είναι νέο. Είναι παλιό, παμπάλαιο.

Είναι παλιό, επίσης, αγαπητοί συνάδελφοι, σε αυτόν τον τόπο να μην παραδεχθούμε -και αυτό είναι και το αποτέλεσμα και της πρότασης μομφής- ότι σε αυτή τη χώρα όταν οι αρχές κάνουν τη δουλειά τους και αναδεικνύουν πρόσωπα και πολιτικές ευθύνες, τον μπελά τους τον βρίσκουν οι αρχές, όπως έγινε στην περίπτωση των τηλεφωνικών παρακολουθήσεων. Δεν μπορεί να είναι καινούργιο και να γινόμαστε δέκτες συνεχούς χρηστομάθειας, νουθεσίας. Ένιωσα για λίγα λεπτά με τον κ. Κικίλια ότι είμαι σε αμφιθέατρο της Θεολογικής σχολής. Ε, δεν είναι αμφιθέατρο της Θεολογικής σχολής, χωρίς να έχω κάτι με τη συγκεκριμένη επιστήμη ή το γνωστικό αντικείμενο, αλλά έλεος πια!

**ΠΑΥΛΟΣ ΠΟΛΑΚΗΣ:** Στην Ιατρική δεν μιλούσε ποτέ πάντως!

**ΧΡΗΣΤΟΣ ΓΙΑΝΝΟΥΛΗΣ:** Στην Ιατρική δεν μιλούσε;

**ΠΑΥΛΟΣ ΠΟΛΑΚΗΣ:** Ποτέ, στα αμφιθέατρα ποτέ.

**ΧΡΗΣΤΟΣ ΓΙΑΝΝΟΥΛΗΣ:** Εντάξει, ωραία.

Δεν μπορεί να προσπερνάμε με θεατράλε τρόπο αυτό που συζητάμε και για το οποίο θέλουμε απαντήσεις. Ούτε δικαστήριο κάνουμε ούτε θέλουμε να εκδικηθούμε κανέναν. Περιμένουμε με ενδιαφέρον το απόγευμα τον κ. Καραμανλή, που θα τιμήσει με την παρουσία του την Αίθουσα αυτή μετά από πάρα πολλές εβδομάδες, που είναι το κεντρικό πρόσωπο. Ελπίζω ότι έχει να ανακοινώσει και κάτι που οδηγεί στην πολιτική ευθύνη και την ουσιαστική ενσυναίσθηση, όρο που χρησιμοποίησε και ο κ. Κικίλιας.

Όλα αυτά, λοιπόν, μας τα περιγράφετε και μας μαλώνετε είτε με καλό είτε με χυδαίο τρόπο, όπως έκανε ένας συνάδελφός σας νωρίτερα που άνοιξε την υπόθεση «Μάτι», όπου οι περισσότεροι εκ των οποίων καταδικάστηκαν έχουν ανελιχθεί στη διάρκεια της θητείας του κ. Μητσοτάκη σε υψηλότατες θέσεις, αλλά είπαμε να κρατήσουμε χαμηλούς τόνους ή χαμηλότερους τόνους, για να μην αρχίσουν πάλι τις χρηστομάθειες περί τοξικότητας και τα λοιπά.

Κλείνοντας, θέλω να σας πω ότι παλιό δεν μπορεί να θεωρηθεί, αγαπητοί συνάδελφοι -καθόλου παλιό- ένα νέο σημερινό -και κλείνω, κυρία Πρόεδρε- ότι την ώρα που προσπαθείτε να μας πείσετε ότι εμείς είμαστε στη λάθος πλευρά της ιστορίας γιατί ζητάμε να παραιτηθείτε, να γίνουν εκλογές, θέλετε να πιστοποιήσετε το 41%, το 51%, το 151%. Κάντε το, αλλά στην κάλπη, στους πολίτες, όχι μέσα από παρελκυστικές μεθόδους και όχι από αλλαγή της πραγματικότητας.

Όσο και αν αναστενάζεις, ναύαρχε, με συγχωρείς, δεν ήμουν εγώ ο ευνοούμενος των συμφερόντων που καταγγέλλετε τώρα, εσείς ήσασταν, όχι εσείς προσωπικά, η παράταξή σας.

**ΔΙΟΝΥΣΙΟΣ ΧΑΤΖΗΔΑΚΗΣ:** Εγώ προσωπικά δεν είμαι ευνοούμενος κανενός συμφέροντος.

**ΧΡΗΣΤΟΣ ΓΙΑΝΝΟΥΛΗΣ:** Εσείς προσωπικά όχι, αλλά η παράταξή σας, όπως παραδέχτηκε ο κ. Καρακούσης, σας είχε στα «όπα-όπα» πέντε χρόνια και με το πού σας άσκησε κριτική πέσατε να τους φάτε. Λυπάμαι, αλλά αυτές είναι δικές σας υποθέσεις, είναι της δικής σας πολυκατοικίας.

Και ξέρετε τι θεωρώ παλιό; Ότι σήμερα δεν έχουμε το θάρρος σε αυτή την Αίθουσα να μιλήσουμε για το γεγονός ότι σύμφωνα με την έκθεση της EUROSTAT -είναι νέα σταφύλια αυτά, νέας κοπής δεδομένα- είμαστε η δεύτερη φτωχότερη χώρα της Ευρωπαϊκής Ένωσης, δυστυχώς, στο κατά κεφαλήν Ακαθάριστο Εγχώριο Προϊόν, επίδοση στο 67% του μέσου όρου της Βουλγαρίας. Αν αυτή είναι η χώρα της επιτυχίας, του success story του κ. Μητσοτάκη που δεν θέλει να τον μέμφεται κανείς είτε για τις εκπτώσεις στο κράτος δικαίου είτε για την οικονομία, σίγουρα δεν μιλάμε την ίδια γλώσσα.

Και όντως, κυρία Παπακώστα, δεν είμαστε όλοι ίδιοι. Οι περισσότεροι από εμάς, όπου υπήρξαν ευθύνες, βγήκαμε μπροστά και τις αναγνωρίσαμε, τις αναλάβαμε, ακόμα και αν είχε κόστος και κανιβαλικές συμπεριφορές. Θυμίζω τη Συμφωνία των Πρεσπών.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Δεν κρυφτήκαμε ούτε σε άλλες πόλεις ούτε πήγαμε στο σπίτι μας να κλειστούμε μέσα. Αντιμετωπίσαμε τις ευθύνες μας ευθέως.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Δημήτρης Τζανακόπουλος, Βουλευτής της Νέας Αριστεράς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, πριν από δεκαπέντε μέρες, όταν συζητούταν εδώ το νομοσχέδιο για την ιδιωτικοποίηση των ΑΕΙ, για την ίδρυση ιδιωτικών ΑΕΙ από τη μεριά της Κυβέρνησης, η Νέα Αριστερά πρότεινε στα κόμματα της Αντιπολίτευσης –της δημοκρατικής Αντιπολίτευσης- να καταθέσουμε πρόταση δυσπιστίας –προσέξτε!- όχι σε ό,τι αφορά το ζήτημα των υπαρκτών πολιτικών διαφορών που υπάρχουν ως προς τη μορφή που θα πρέπει να έχει η δημόσια εκπαίδευση, αλλά διότι μία κυβέρνηση η οποία τολμά να παραβιάζει με τόσο εξόφθαλμο τρόπο το Σύνταγμα είναι δεδομένο ότι πλέον δεν ορρωδεί προ ουδενός. Και είναι ακριβώς για αυτόν τον λόγο που είπαμε ότι πρέπει να υψωθεί ένα τείχος αντίστασης απέναντι σε αυτή την κυβερνητική αλαζονεία, απέναντι σε αυτή τη χωρίς όριο παραβίαση των θεσμών που συγκροτούν την ελληνική πολιτεία ακριβώς ως δημοκρατική πολιτεία. Και ένας από αυτούς τους θεσμούς, αν όχι ο σημαντικότερος, είναι το Σύνταγμα.

Και ξέρετε, αυτή η συζήτηση δεν είναι καθόλου άσχετη με αυτά τα οποία συζητάμε στη σημερινή πρόταση δυσπιστίας και είναι ακριβώς για αυτό τον λόγο που εμείς την καλωσορίσαμε από την πρώτη στιγμή χωρίς να παίξουμε κανένα πολιτικό παιχνίδι, διότι και σήμερα συζητάμε για το κράτος δικαίου. Και σήμερα συζητάμε για τον σεβασμό των στοιχειωδών δημοκρατικών διαδικασιών που ορίζουν το τι σημαίνει κοινοβουλευτική πολιτεία. Συζητάμε ακριβώς αυτή την τεράστια επιχείρηση συγκάλυψης που έχει μεθοδευθεί από τη μεριά της Κυβέρνησης ήδη από την πρώτη μέρα του δυστυχήματος -του τραγικού εγκλήματος, θα έλεγε κανείς- των Τεμπών.

Και ρωτά η Κυβέρνηση: «Πώς τεκμηριώνεται η συγκάλυψη; Δεν έχετε κανένα στοιχείο. Όλα αυτά είναι συνωμοσίες».

Ρωτώ και εγώ, λοιπόν, με τη σειρά μου: Είναι συνωμοσία, κυρίες και κύριοι Βουλευτές της κυβερνητικής πλειοψηφίας και κυρίες και κύριοι της Κυβέρνησης, ότι από το ίδιο βράδυ, όπως προκύπτει από τα πορίσματα των ανεξάρτητων εμπειρογνωμόνων, αλλά και όπως καταγγέλλουν οι οικογένειες των θυμάτων, για τις οποίες χύνετε εδώ ο ένας μετά τον άλλον και η μία μετά την άλλη κροκοδείλια δάκρυα, εκχερσώθηκε η περιοχή του δυστυχήματος από ιδιωτικό συνεργείο; Είναι συνωμοσία ή είναι πραγματικό;

Αυτό σημαίνει σεβασμός στα θύματα, να απαντήσετε ακριβώς σε αυτό το συγκεκριμένο ερώτημα που τίθεται και από τους πραγματογνώμονες και από τις οικογένειες των θυμάτων. Υπήρξε τέτοιο συνεργείο; Με ποιου εντολή εκχερσώθηκε η περιοχή πριν καν ανακαλυφθούν όλες οι σοροί των θυμάτων; Ως προς αυτό, δεν υπάρχει καμμία απάντηση από τη μεριά της Κυβέρνησης. Ποιος έδωσε την εντολή; Ποιανού είναι το συγκεκριμένο συνεργείο; Γνώριζε η Αστυνομία; Γνώριζε η Πυροσβεστική; Γνώριζαν οι αρμόδιοι Υπουργοί ή απλώς εμφανίστηκε ένα ιδιωτικό συνεργείο, το οποίο εκχέρσωσε την περιοχή χωρίς να δώσει εξηγήσεις σε απολύτως κανέναν;

Ερώτημα δεύτερο: Είναι συνωμοσία το ότι παραποιήθηκαν τα ηχητικά; Είναι συνωμοσία αυτό; Εσείς οι ίδιοι βεβαίως απαντώντας ως προς τη χρονική στιγμή για την κατάθεση της πρότασης δυσπιστίας, λέτε το εξής επιχείρημα «Μα, αυτό, το ότι παραποιήθηκε δηλαδή το ηχητικό, είναι γνωστό ήδη από τις 4 Μαρτίου, όταν το αποκάλυψε η δημόσια τηλεόραση». Πολύ καλά! Αν είναι όντως γνωστό –εγώ το δέχομαι- ότι τα ηχητικά ήταν παραποιημένα, για ποιον λόγο επικαλέστηκε αυτά τα παραποιημένα ηχητικά ο κύριος Πρωθυπουργός, ο κ. Μητσοτάκης, στις 9 Μαρτίου, πέντε μέρες δηλαδή μετά το ρεπορτάζ της ΕΡΤ και είπε ότι και εγώ, όπως και όλοι οι Έλληνες και οι Ελληνίδες, άκουσα το ηχητικό -που γνωρίζει ότι είναι παραποιημένο, διότι έχει παίξει το ρεπορτάζ πέντε μέρες πριν- και έχω συγκλονιστεί; Εδώ, λοιπόν, προκύπτει ότι ο κ. Μητσοτάκης ωφελείται από την παραποίηση του ηχητικού, το χρησιμοποιεί, ενώ έχει υπάρξει η αποκάλυψη και είναι ακριβώς το επιχείρημά σας που οδηγεί όλους μας, όσους δεν βρισκόμαστε σε θέση υποταγής στην Κυβέρνηση και δεν είμαστε μέλη της κοινοβουλευτικής Πλειοψηφίας, να πούμε ότι είναι προφανές πως υπάρχει συγκάλυψη και ότι ο Πρωθυπουργός προφανώς γνωρίζοντας ότι το ηχητικό είναι παραποιημένο παρ’ όλα αυτά το επικαλείται. Είναι συνωμοσία ότι αποκλείσατε από την εξεταστική επιτροπή τον ίδιο τον άνθρωπο που έκανε την καταγγελία για την παραποίηση του ηχητικού;

Και κλείνω με τα επιχειρήματα της Κυβέρνησης. Μας λέει η Κυβέρνηση, ο κ. Βορίδης, οι διάφοροι Υπουργοί, το non paper της Νέας Δημοκρατίας που αναγιγνώσκουν εδώ κατά σειρά οι Βουλευτές του κυβερνώντος κόμματος -είναι προφανές ότι πρόκειται για ομιλίες που ακολουθούν συγκεκριμένο οδηγό και είναι κρίμα, αλλά εν πάση περιπτώσει, είναι κάτι που έχουμε επισημάνει κι άλλες φορές- ότι η υπόθεση βρίσκεται στη δικαιοσύνη και ότι θα μάθουμε την αλήθεια από τη δικαιοσύνη. Σας λέω, λοιπόν, ότι είκοσι τρεις κατηγορούμενοι έχουν οδηγηθεί στη δικαιοσύνη. Ο μόνος που δεν έχει οδηγηθεί και για τον οποίο δεν θα μάθουμε από τη δικαιοσύνη τελικά αν και ποια εμπλοκή είχε είναι ο πολιτικός προϊστάμενος αυτών των είκοσι τριών ανθρώπων. Είναι ο κ. Καραμανλής. Και το ερώτημα που τίθεται είναι ποιος θα απαντήσει αν ο κ. Καραμανλής έχει ή δεν έχει ποινικές ευθύνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και η πρόταση είναι πάρα πολύ καθαρή. Ας ζητήσει ο κ. Καραμανλής την παραπομπή του σε επιτροπή προκαταρκτικής εξέτασης, ας ζητήσει την παραπομπή του στην ελληνική δικαιοσύνη. Για ποιον λόγο δεν το κάνει; Αφού μας λέτε ότι θα μάθουμε την αλήθεια από την ελληνική δικαιοσύνη, για τον κ. Καραμανλή από πού θα τη μάθουμε;

Από αυτό, αλλά και από πολλά άλλα προκύπτει η πολιτική εγκληματική μεθόδευση της Κυβέρνησης να συγκαλύψει όλα όσα σχετίζονται με τη μεγάλη τραγωδία των Τεμπών. Και δεν είναι η πρώτη φορά, δεν είναι η πρώτη φορά! Κανείς δεν θα μπορούσε να πει ότι σας αναγνωρίζουμε το ελαφρυντικό του πρότερου εντίμου ή σύννομου βίου, αφού υπάρχουν οι απευθείας αναθέσεις, οι υποκλοπές, η λίστα Πέτσα, η στοχοποίηση ανεξάρτητων αρχών, η διαρροή προσωπικών δεδομένων. Πριν από λίγες ημέρες έγινε γνωστό στο πανελλήνιο ότι η κ. Ασημακοπούλου σε συνεργασία με τους αρμόδιους από τα κεντρικά γραφεία της Νέας Δημοκρατίας χρησιμοποιούσε καταλόγους του Υπουργείου Εσωτερικών με e-mail για να μπορεί να κάνει την προεκλογική της εκστρατεία. Φαντάζομαι ότι θα βρίσκονται στα χέρια κι άλλων πολιτευτών της Νέας Δημοκρατίας, Βουλευτών ή Ευρωβουλευτών. Άρα, λοιπόν, σίγουρα δεν μπορεί να σας αναγνωρίσει κανείς το ελαφρυντικό του πρότερου εντίμου βίου.

Και αυτό που, επίσης, έχει πάρα πολύ μεγάλο ενδιαφέρον είναι να δούμε πώς αξιοποιεί τη συνωμοσιολογία η ίδια η Κυβέρνηση, για να απαντήσει στην πολιτική κριτική της Αντιπολίτευσης.

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, κύριε Τζανακόπουλε, σας παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Συντομεύω, κυρία Πρόεδρε.

Και όταν αυτά έρχεται και τα αναγνωρίζει το ίδιο το ευρωπαϊκό Κοινοβούλιο, φτάσατε στο σημείο να μιλάτε από αυτό εδώ το Βήμα για μια συνωμοσία της πανευρωπαϊκής Αριστεράς για να ρίξει τον κ. Μητσοτάκη, λες και πανευρωπαϊκά η Αριστερά δεν έχει άλλο πρόβλημα -παρεμπιπτόντως έχει πάρα πολλά, αλλά σίγουρα δεν είναι αυτό το κύριο πρόβλημά της- από το να ρίξει τον Κυριάκο Μητσοτάκη από τη θέση του Πρωθυπουργού της Ελλάδας.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κλείνω, κυρία Πρόεδρε.

Βεβαίως η Κυβέρνηση βρίσκει και τα κάνει, διότι δυστυχώς έχει μια Αντιπολίτευση η οποία είναι κατώτερη των περιστάσεων. Αντί να απαντά στα δύσκολα αυτά πολιτικά ερωτήματα, βρίσκει την ευκαιρία από τις ανόητες προτάσεις του κ. Κασσελάκη για παρατηρητές, αλλά και από τις ανόητες πολιτικές του παρεμβάσεις που έχουν ήδη απαξιώσει αυτή την πολιτική διαδικασία, δηλαδή την κορυφαία διαδικασία κοινοβουλευτικού ελέγχου, την πρόταση δυσπιστίας, την οποία χαρακτήρισε ως κοκορομαχία, να εκφεύγει και να διαφεύγει από τα πραγματικά πολιτικά ερωτήματα, αξιοποιώντας ακριβώς την ανεπάρκεια, την ανικανότητα και τελικά την έλλειψη σοβαρότητας της Αξιωματικής Αντιπολίτευσης. Παρ’ όλα αυτά, θα κληθεί να δώσει λόγο όχι μόνο εδώ, αλλά και στην ελληνική κοινωνία, η οποία πλέον έχει καταλάβει τι είναι αυτό που συμβαίνει και γι’ αυτό λέει κατά 90% ότι έχει υπάρξει συγκάλυψη στην υπόθεση της τραγωδίας των Τεμπών.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Τάσος Οικονομόπουλος, Βουλευτής της Κοινοβουλευτικής Ομάδας Νίκη.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, η πρόταση μομφής είναι το έσχατο μέσο αμφισβήτησης μιας κακής διακυβέρνησης. Η έκφραση «φωνή λαού, οργή Θεού» βρίσκει ισχυρότερο νόημα αυτή τη στιγμή. Το έγκλημα των Τεμπών δεν σταμάτησε τη μέρα που χάθηκαν οι ζωές πενήντα επτά ανθρώπων. Συνεχίζεται μέχρι σήμερα και είναι πολλαπλό, διότι αφορά ευθύνες όλων των επιπέδων, από το επίπεδο του Πρωθυπουργού, των Υπουργών, των θεσμικών υπευθύνων μέχρι τον σταθμάρχη, στον οποίο η Κυβέρνηση προσπαθεί να καταλογίσει τη μοναδική ευθύνη ως να ήταν άψογοι οι έλεγχοι από τη ΡΑΣ, ως να υπήρχαν όλα τα συστήματα ασφαλείας, ως να έκαναν στο ακέραιο το καθήκον τους οι Υπουργοί και μετά την πυρκαγιά του κέντρου τηλεδιοίκησης το 2019, πριν και μετά τις απεργίες των μηχανοδηγών που κατήγγειλαν σοβαρές ελλείψεις ασφαλείας έως το 2023.

Το έγκλημα συνεχίζεται μέχρι σήμερα με ελλιπή μέτρα και προδιαγραφές ασφαλείας στους ελληνικούς σιδηροδρόμους. Συνεχίζεται με τη συγκάλυψη των εντολοδοτών που αλλοίωσαν τον τόπο του δυστυχήματος και χάθηκαν κρίσιμα στοιχεία με τη μετακίνηση υλικών και ανθρώπινων λειψάνων, για να μη φανεί ότι παράνομα εύφλεκτα υλικά έκαναν στάχτη τους μισούς από τους πενήντα επτά συνανθρώπους μας. Κρίνεστε για τις πράξεις και τις παραλείψεις σας, για όλα αυτά που μεθοδευμένα αποκρύπτετε. Και σε αυτές τις πράξεις, παραλείψεις και αποκαλύψεις έχετε ισχυρές βοήθειες, τα μέσα μαζικής ενημέρωσης.

Έγκλημα είναι και η παραπλάνηση του λαού με τα μονταρισμένα βίντεο. Δεν μας λέτε, όμως, ποιος είχε πρόσβαση στο σύστημα καταγραφής του ΟΣΕ, ώστε να πάρει τα ηχητικά και να τα μοντάρει. Ποιος άφησε να διαρρεύσει το ηχητικό την 1η Μαρτίου του 2023; Και μόνο το γεγονός ότι οι επίμαχες συνομιλίες διέρρευσαν την 1η Μαρτίου του 2023, πριν την επίσημη καταχώρησή τους στη σχετική δικογραφία, είναι επιλήψιμο. Αν ήταν γνωστό το θέμα, όπως είπε ο Κυβερνητικός Εκπρόσωπος, τι έκαναν οι αρμόδιες αρχές για να αποκαλυφθεί η ταυτότητά όσων κρύβονται πίσω από τα παραπάνω αδικήματα;

Ο στόχος της διαρροής είναι προφανής. Θέλατε να παραπλανήσετε την κοινή γνώμη και να προβάλετε ως μοναδική αιτία του δυστυχήματος το ανθρώπινο λάθος. Βοά η κοινωνία για το έγκλημα των Τεμπών. Οι συγγενείς των θυμάτων συνεχίζουν τον αγώνα της αποκάλυψης της αλήθειας μέχρι τέλους. Ο λαός απαιτεί την τιμωρία των υπευθύνων στο έγκλημα των Τεμπών –και σε κάθε έγκλημα- όχι μόνο του σταθμάρχη, αλλά κυρίως εκείνων των πολιτικών και κρατικών παραγόντων που επέτρεψαν να εξαρτάται όλο το σύστημα και οι ζωές εκατοντάδων ανθρώπων για χρόνια από ένα ή περισσότερα ανθρώπινα λάθη.

Το ζήτημα, όμως, που τίθεται στην παρούσα πρόταση μομφής δεν είναι παρά η κορυφή του παγόβουνου μιας σειράς ηθικών εγκλημάτων που σοβούσαν για καιρό τώρα. Ξεχάσαμε τις φωτιές και τις πλημμύρες που τσάκισαν ολόκληρες περιφέρειες της πατρίδας μας και αποκάλυψαν τη γύμνια του επιτελικού κράτους; Ξεχάσαμε τα ελικόπτερα που μετατράπηκαν σε υποβρύχια στο Στεφανοβίκειο; Ξεχάσαμε τις δουλικές επικύψεις και τον ενδοτισμό απέναντι στον Τούρκο σουλτάνο, διότι θέλετε να ξεπουλήσετε την ελληνική ΑΟΖ που συστηματικά αποφεύγετε να δηλώσετε; Ξεχάσαμε την απόσυρση επιχειρησιακού οπλισμού από τα νησιά μας που πληρώθηκε με θυσίες του ελληνικού λαού, λες και στις φλέβες μας δεν κυλάει αίμα από τους Ρωμιούς απελευθερωτές του Αιγαίου μας; Ξεχάσαμε την εγκατάλειψη της Βορείου Ηπείρου στο πρόσωπο του παράνομα φυλακισμένου Δημάρχου Χειμάρρας Φρέντι Μπελέρη; Ξεχάσαμε τα τριακόσια σαράντα πέντε σημεία παραβίασης της κατάπτυστης Συμφωνίας των Πρεσπών; Ξεχάσαμε το φακέλωμα που μαζικά προωθείτε μέσα από τις νέες ηλεκτρονικές ταυτότητες με το παράνομο διπλό μικροτσίπ;

Ξεχάσαμε τον κατάπτυστο νόμο περί –εντός εισαγωγικών- «γάμου και υιοθεσίας» παιδιών από ομοφυλόφιλους, ένα νομοσχέδιο που δολοφόνησε την παραδοσιακή οικογένεια και αποκάλυψε την κρυμμένη σας ασέβεια και περιφρόνηση στην πίστη και στον πολιτισμό μας; Αυτό το νομοσχέδιο θα πρέπει να πάει στα σκουπίδια της ιστορίας, μαζί με το πολιτικό μέλλον όσων το υποστηρίξατε άμεσα ή έμμεσα.

Ξεχάσαμε τον εκφυλισμό που προωθείτε στα παιδιά μας μέσα στις σχολικές αίθουσες, έχοντας αποστερήσει τη διδακτική ύλη από κάθε έννοια σεβασμού στην οικογένεια και την εθνική μας συνείδηση, αλλά και με αντιεπιστημονική ύλη για δήθεν σεξουαλική διαπαιδαγώγηση; Σας τα καταγγέλλουμε και εσείς σφυρίζετε αδιάφορα, προβάλλοντας τη συμπερίληψη και τον δήθεν εκσυγχρονισμό.

Ξεχάσαμε την άκριτη ιδιωτικοποίηση των πανεπιστημίων; Ξεχάσαμε τους Έλληνες που χάνουν τα σπίτια τους καθημερινά από τα κοράκια των «funds»; Ξεχάσαμε τους νέους μας που ξενιτεύονται για ένα καλύτερο μέλλον, ενώ εσείς προσκαλείτε ισλαμιστές να εποικίσουν την πατρίδα μας; Ξεκινήσατε τη χρονιά το πρώτο δίμηνο με αυξημένες ροές μεταναστών κατά 184% και επταπλάσιες αφίξεις από αποχωρήσεις, χορηγώντας αθρόα άσυλο σε δύο από τους τρεις αιτούντες.

Ξεχάσαμε την ακρίβεια που μιζεριάζει την καθημερινότητα του κάθε συμπολίτη μας; Ξεχάσαμε τα νοσοκομεία που κλείνετε, τη διάλυση της υγείας, τα απογευματινά χειρουργεία που εξασφαλίζουν γρήγορη πρόσβαση επί πληρωμή; Αυτή είναι η δωρεάν υγεία σας;

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ξεχάσαμε τη δήθεν δημοκρατία σας για τους εκλογικούς χειρισμούς;

Εμείς δεν ξεχνάμε τίποτα ούτε ο ελληνικός λαός. Στη Νίκη στηρίξαμε το δικαίωμα των αποδήμων να μπορούν να ψηφίσουν, όπως οφείλαμε στον απόδημο ελληνισμό τον οποίο σεβόμαστε και αγαπούμε, αλλά καταγγείλαμε την επιστολική ψήφο ως προσπάθεια χειραγώγησης και νοθείας των εκλογικών αποτελεσμάτων. Τώρα αναρωτιέστε πώς διέρρευσαν προσωπικά δεδομένα χιλιάδων πολιτών από το Υπουργείο Εσωτερικών! Έχετε μπλέξει στο μυαλό σας τους κομματικούς με τους κρατικούς μηχανισμούς. Αυτή είναι η κομματοκρατία σας. Σε όλα λέτε ότι κάνετε διαγωνισμούς, αλλά για την εταιρεία που υποστηρίζει την εκλογική διαδικασία βρέξει-χιονίσει προτιμάτε τη «SINGULAR LOGIC» για δεκαετίες χωρίς διαγωνισμό με απευθείας ανάθεση. Νομίζετε ότι ο ελληνικός λαός δεν βλέπει τη συμπαιγνία σας;

Κύριοι της Κυβέρνησης, ανταγωνίζεστε τον εαυτό σας σε αντισυνταγματικότητα και σε νομοθετήματα που παραβιάζουν όλο και περισσότερο τη λαϊκή βούληση. Περιφρονείτε τον ελληνικό λαό που υποχρεωτικά ονομάζετε «κυρίαρχο» και προσπαθείτε να τον κατευνάσετε με επιδόματα και παροχές κάθε φορά που ξεσπά ένα σκάνδαλο.

Σας αφήνει παγερά αδιάφορους η φωνή διαμαρτυρίας και αγωνίας του ελληνικού λαού. Χρηματοδοτείτε συστηματικά τα φίλια προσκείμενα σε εσάς μέσα μαζικής ενημέρωσης για να τα κρατάτε φιμωμένα και εξαρτημένα και στη συνέχεια ενοχλείστε για το καταδικαστικό ψήφισμα του Ευρωκοινοβουλίου για το ανύπαρκτο κράτος δικαίου στην Ελλάδα.

Οι τριακόσιοι Βουλευτές εκλεγόμαστε ως αντιπρόσωποι του ελληνικού λαού με την ηθική υποχρέωση να υπηρετούμε τη βούλησή του. Αν εξυπηρετούμε τα δικά μας προσωπικά ή άλλα συμφέροντα, τότε έχουμε αποτύχει. Εσείς σε λίγο δεν θα μπορείτε να εμφανιστείτε στις περιφέρειές σας.

Ο Πρωθυπουργός της χώρας για το θέμα των Τεμπών ανέλαβε την ευθύνη όλων των προηγούμενων κυβερνήσεων. Ε, και; Τολμάτε να μιλάτε για ακροδεξιά και να μας δείχνετε με το δάχτυλο. Να σας θυμίσουμε ότι ακροδεξιά και φασισμός σημαίνει αντικοινοβουλευτισμός και χρήση βίας. Μιλάμε για βία οποιασδήποτε μορφής. Μήπως αναγνωρίζετε τον εαυτό σας; Γυρίστε το δάχτυλο πάνω σας και συνέλθετε. Όποια κι αν είναι η εξέλιξη αυτής της πρότασης δυσπιστίας, θα κριθείτε αυστηρά από τον ελληνικό λαό. Αυτή τη φορά δεν θα έχει ενοχές.

Η Νίκη θα υπερψηφίσει για όλους αυτούς τους λόγους την πρόταση μομφής κατά της Κυβέρνησης.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας κ. Απόστολος Βεσυρόπουλος.

Να σας ενημερώσω ότι θα ακολουθήσει η ομιλία του Υπουργού Δικαιοσύνης κ. Φλωρίδη.

Στη συνέχεια θα έχουμε τρίλεπτη παρέμβαση του κ. Μάντζου, Κοινοβουλευτικού Εκπροσώπου του ΠΑΣΟΚ - Κινήματος Αλλαγής και μετά θα μιλήσει ο Κοινοβουλευτικός Εκπρόσωπος της Νέας Αριστεράς κ. Ευκλείδης Τσακαλώτος.

**ΝΙΚΗΤΑΣ ΚΑΚΛΑΜΑΝΗΣ:** Ως ομιλητές, κυρία Πρόεδρε ή ως παρεμβάσεις;

**ΠΡΟΕΔΡΕΥΟΥΣΑ (Όλγα Γεροβασίλη):** Πρόκειται για μία παρέμβαση του κ. Μάντζου και για την ομιλία του κ. Τσακαλώτου.

Παρακαλώ, κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, για πρώτη φορά στα κοινοβουλευτικά χρονικά έχουμε την κατάθεση μιας πρότασης δυσπιστίας που στηρίζεται σε θεωρίες συνωμοσίας. Είναι παραπάνω από εμφανές ότι η Αντιπολίτευση που βαθμολογείται με τον χαμηλότερο βαθμό όλων των εποχών από τους Έλληνες πολίτες, βρίσκεται μεταξύ απελπισίας και σύγχυσης. Η πρόταση δυσπιστίας θα πέσει στο κενό. Η κίνηση αυτή της Αντιπολίτευσης δύο πράγματα θα επιβεβαιώσει για ακόμη μία φορά. Το πρώτο είναι η αρραγής ενότητα του κυβερνώντος κόμματος της Νέας Δημοκρατίας. Το δεύτερο είναι το μέγεθος της απόστασης που χωρίζει τη Μείζονα και Ελάσσονα Αντιπολίτευση από την ελληνική κοινωνία και τις ουσιαστικές ανάγκες της.

Από κει και πέρα είναι, δυστυχώς, ευδιάκριτη η εργαλειοποίηση ενός τραγικού δυστυχήματος που άγγιξε όλους τους Έλληνες. Τώρα, οι Έλληνες πολίτες γνωρίζουν πολύ καλά πού μπορεί να οδηγήσει η οξύτητα, η τοξικότητα, ο διχαστικός και ακραίος λόγος. Γνωρίζουν τη μηδαμινή αξία που έχουν τα λόγια και οι υποσχέσεις του αέρα και κυρίως γνωρίζουν σε τι αποτέλεσμα μπορούν να οδηγήσουν.

Είναι σαφές, κυρίες και κύριοι συνάδελφοι, ότι η πρόταση δυσπιστίας κατατέθηκε με εντελώς διαφορετικά κίνητρα από αυτά που προβάλλονται φαινομενικά. Ο Πρόεδρος του ΠΑΣΟΚ ανέλαβε τη σχετική πρωτοβουλία σε μία προσπάθεια να απεμπλακεί από τα ισχνά ποσοστά που καταγράφονται στις δημοσκοπήσεις και να αντισταθμίσει τη φθίνουσα πορεία του κόμματός του.

Και ο Πρόεδρος του ΣΥΡΙΖΑ, για να μη μείνει πίσω, προχώρησε σε μία ακραία από κάθε πλευρά τοποθέτηση. Ζήτησε την παραίτηση του Πρωθυπουργού και τη διενέργεια εκλογών με την παρουσία διεθνών παρατηρητών. Οι δηλώσεις αυτές προφανώς καταδεικνύουν ότι νομίζει πως βρίσκεται σε κάποια χώρα με ανελεύθερο καθεστώς. Είναι δυνατόν μετά από πενήντα χρόνια ομαλής δημοκρατικής πορείας, μετά από τη διεξαγωγή τόσων βουλευτικών εκλογών και ευρωεκλογών, να μη γνωρίζει ο κ. Κασσελάκης ότι στην Ελλάδα μετά τη Μεταπολίτευση δεν έχει αμφισβητηθεί κανένα εκλογικό αποτέλεσμα; Στην Ελλάδα, χρόνια τώρα γίνονται εκλογές ελεύθερα, με απόλυτο σεβασμό στις δημοκρατικές ελευθερίες και με ομαλή εναλλαγή των κομμάτων στην εξουσία, διότι αυτή είναι η Κοινοβουλευτική Δημοκρατία που θεμελιώθηκε από τον Κωνσταντίνο Καραμανλή και τη Νέα Δημοκρατία.

Κυρίες και κύριοι συνάδελφοι, εάν έχει διαφύγει σε κάποιους, μάλλον θα πρέπει να τους υπενθυμίσουμε ότι τα αίτια, αλλά και οι ευθύνες για το τραγικό δυστύχημα των Τεμπών αποτελούν αντικείμενο έρευνας από τη δικαιοσύνη. Θέλουν, μήπως, να καταργηθεί ή να υποκατασταθεί η δικαιοσύνη;

Η Αντιπολίτευση, μείζων και ελάσσων, βρίσκεται άραγε σε τέτοια απελπισία, ώστε να υιοθετεί και να μετατρέπει σε επιχειρήματα για την κατάθεση δυσπιστίας αναπόδεικτα πράγματα; Γιατί όταν αποδεδειγμένα οι αρμόδιες ελληνικές αρχές έχουν διαβιβάσει στη δικαιοσύνη το πλήρες σύνολο των ηχητικών καταγραφών του ΟΣΕ από τις 2 Μαρτίου του 2023, τότε πώς αποδεικνύεται ότι υπήρξε παρέμβαση και μοντάζ; Και ιδιαίτερα, όταν η Ελληνική Αστυνομία και το Υπουργείο Προστασίας του Πολίτη διαβεβαιώνουν ότι δεν έκανε απομαγνητοφώνηση του υλικού, αλλά μόνο το διαβίβασε, όπως ήταν στις ανακριτικές αρχές. Θα πρέπει να γίνει απολύτως σαφές και κατανοητό απ’ όλους ότι στην περίπτωση αυτή, όπως συμβαίνει και με όλες τις δικαστικές υποθέσεις, η δικαιοσύνη ερευνά τους πάντες και τα πάντα.

Στο πλαίσιο της έρευνάς της παίρνει καταθέσεις από μάρτυρες, απευθύνει αιτήματα και ερωτήματα, ζητάει έγγραφα, πραγματογνωμοσύνες και είναι αυτονόητο ότι δεν εξαιρεί κανένα από τη διερεύνηση τυχόν ευθυνών, καθώς, όπως, προανέφερα, ερευνά τους πάντες και τα πάντα.

Κυρίες και κύριοι συνάδελφοι, ο σεβασμός στις οικογένειες που θρηνούν τους δικούς τους ανθρώπους επιβάλλει την απόδοση ευθυνών, επιβάλλει την πλήρη αποκάλυψη της αλήθειας. Αυτό, σαφώς, δεν είναι έργο ούτε και αρμοδιότητα εξωθεσμικών κέντρων, αλλά της ελληνικής δικαιοσύνης. Η σημαντικότατη αυτή έρευνα δεν έχει οριστικοποιηθεί. Είναι σε εξέλιξη. Είναι, λοιπόν, επιεικώς απαράδεκτη η όποια προσπάθεια να δηλητηριάζεται η ελληνική κοινωνία, να δημιουργείται κλίμα μίσους και διχασμού.

Η Αντιπολίτευση, δυστυχώς, επιλέγει να εκμεταλλευτεί την περίσταση, για να αποκομίσει μικροκομματικό όφελος. Επιλέγουμε για ακόμη μία φορά να μην τους ακολουθήσουμε. Δεν είμαστε ίδιοι με αυτούς. Η χώρα έχει υπεύθυνη Κυβέρνηση, υπεύθυνο και σοβαρό Πρωθυπουργό.

Ο Πρωθυπουργός μας, ο Κυριάκος Μητσοτάκης, ευρισκόμενος στον Καναδά δεν έκανε καμμία ευθύ αναφορά στην πρόταση δυσπιστίας, στα ευτελή πολιτικά παίγνια που διαδραματίζονται στο εσωτερικό της χώρας. Αντίθετα, απευθυνόμενος στους Έλληνες ομογενείς, επέλεξε να εστιάσει στις θετικές προοπτικές που διανοίγονται για τη χώρα και να υπερασπιστεί τα εθνικά μας συμφέροντα.

Αυτή είναι η ειδοποιός διαφορά μεταξύ μιας υπεύθυνης Κυβέρνησης και μιας Αντιπολίτευσης με περιορισμένο πολιτικό εκτόπισμα. Αυτή η διαφορά, να είστε βέβαιοι, ότι είναι ευδιάκριτη για ακόμη μία φορά από τους Έλληνες πολίτες και θα αξιολογηθεί με ώριμη πολιτική κρίση, όπως θα αξιολογηθεί την Πέμπτη το βράδυ και η τύχη της πρότασης δυσπιστίας που κατέθεσε η Αντιπολίτευση, η απόρριψη της οποίας είναι προδιαγεγραμμένη. Θα απορριφθεί με τον ίδιο ηχηρό τρόπο που οι πολίτες απορρίπτουν και γυρίζουν την πλάτη τους σε όλες τις μικροπολιτικές της Αντιπολίτευσης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Υπουργός Δικαιοσύνης, ο κ. Φλωρίδης.

Κύριε Υπουργέ, έχετε τον λόγο για δέκα λεπτά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, κυρίες και κύριοι Βουλευτές, η Κυβέρνηση είναι παρούσα να απαντήσει στην πρόταση δυσπιστίας που κατέθεσε η Αντιπολίτευση. Μια πρόταση με ένα περιεχόμενο που ακούμε εδώ και καιρό, αλλά παραδόξως εδώ και καιρό δεν οργανωνόταν η κατάθεση της προτάσεως δυσπιστίας. Θα δούμε τι έχει συμβεί.

Στο μεγάλο θέμα της τραγωδίας των Τεμπών, η Κυβέρνηση εγκαλείται διαρκώς από ετερόκλητες δυνάμεις, οι οποίες επιχειρούν να δημιουργήσουν ένα σύννεφο, το οποίο δεν επιτρέπει να διαγνωστεί από τον κόσμο η αλήθεια. Αυτοί, δηλαδή, που υποτίθεται ότι αγωνίζονται για να λάμψει η αλήθεια, μετέρχονται μεθόδους, έτσι ώστε ο κόσμος να τελεί σε διαρκή σύγχυση, για να μην μπορέσει να καταλάβει την αλήθεια. Και είμαστε εδώ σήμερα, να βοηθήσουμε στη διαδικασία του να κατανοηθεί η αλήθεια και τον ρόλο που παίζει ο καθένας.

Αυτή η Κυβέρνηση της συγκάλυψης, λοιπόν, όπως την κατηγορεί η Αντιπολίτευση, τον μήνα Ιούλιο του 2023, ανταποκρινόμενη άμεσα σε αίτημα των ανακριτών, έφερε στη Βουλή κατεπείγουσα διάταξη με την οποία έπρεπε να διευρυνθεί η δυνατότητα των ανακριτών να ακούσουν όλες τις συνομιλίες, πέρα από εκείνες που υπήρχαν στο φάκελο από την πρώτη στιγμή. Γιατί όλες οι επιχειρησιακές συνομιλίες -αυτές, δηλαδή, που ακούγονται στη λειτουργία του σιδηροδρόμου- ήταν από την πρώτη στιγμή απομαγνητοφωνημένες στο φάκελο του ανακριτή.

Ποιο ήταν το θέμα; Το θέμα ήταν ότι οι προβλέψεις που υπήρχαν στη νομοθεσία, δεν επέτρεπαν να ακουστούν οι πέραν του επιχειρησιακού πεδίου συνομιλίες. Δηλαδή, οι συνομιλίες από το τηλέφωνο ή οτιδήποτε άλλο, μεταξύ όλων των πιθανών εμπλεκομένων με κάθε τρόπο στην υπόθεση. Ας πούμε των σταθμαρχών, ενδεχομένως μεταξύ τους, των μηχανοδηγών μεταξύ τους, των μηχανοδηγών και των σταθμαρχών και οποιουδήποτε άλλου θα μπορούσε να είχε εμπλοκή στην υπόθεση αυτή.

Το αίτημα αυτό η Κυβέρνηση το υιοθέτησε με εντολή του Πρωθυπουργού πάραυτα και ψηφίστηκε διάταξη με την οποία διευρύνθηκε το πεδίο της δυνατότητας έρευνας του ανακριτή.

Στον ΣΥΡΙΖΑ έχω νέα. Έχω νέα!

**ΧΡΗΣΤΟΣ ΓΙΑΝΝΟΥΛΗΣ:** Μην το λέτε έτσι, ανατριχιάσαμε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τώρα θα ανατριχιάσετε. Δεν χρειάζεται, όμως, να ανατριχιάσετε εσείς, γιατί εσείς δεν παθαίνετε τίποτα. Ο κόσμος που θα το ακούσει, θα ανατριχιάσει!

Τη διάταξη αυτή, με την οποία διευρύνθηκε η δυνατότητα του ανακριτή να ακούσει τις συνομιλίες των εμπλεκομένων, δεν την ψηφίσατε.

(Χειροκροτήματα από την πτέρυγα της Νέας Δημοκρατίας)

Δεν την ψηφίσατε! Εδώ σας έχω, εδώ είστε. Είναι τα αποτελέσματα της ψηφοφορίας της Βουλής. Τη διάταξη που έφερε η Κυβέρνηση, για να δώσει τη δυνατότητα στους ανακριτές να ακούσουν κάθε συνομιλία, που δεν προβλεπόταν από τον νόμο από κάθε εμπλεκόμενο, δεν την ψηφίσατε. Εσείς που ενδιαφέρεστε για την αποκάλυψη της αλήθειας και της διαφάνειας!

(Χειροκροτήματα από την πτέρυγα της Νέας Δημοκρατίας)

Και μαζί με εσάς δεν την ψήφισαν οι άλλοι υποκριτές που κλαίνε για τον λαό με μαύρο δάκρυ, οι κύριοι και οι κυρίες της Νίκης. Και αυτοί δεν την ψήφισαν. Και βεβαίως, το ΚΚΕ το οποίο δεν ψηφίζει γενικώς τίποτα.

**ΧΡΗΣΤΟΣ ΓΙΑΝΝΟΥΛΗΣ:** Και μετά κάναμε και το μοντάζ εμείς, ε; Το μοντάζ ποιος το έκανε; Ο Θεός;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τώρα καταλαβαίνετε τι σας περιμένει από τον κόσμο, έτσι; Διότι ο κριτής είναι ο κόσμος.

**ΧΡΗΣΤΟΣ ΓΙΑΝΝΟΥΛΗΣ:** Μην κουνάτε το δάκτυλο. Είστε δοτός, διορισμένος Υπουργός. Μην κουνάτε δάχτυλα …

**ΠΡΟΕΔΡΕΥΟΥΣΑ (Όλγα Γεροβασίλη):** Αφήστε τον κ. Φλωρίδη να μιλήσει και μην διακόπτετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και τότε -πρέπει να το διευκρινίσω αυτό- δεν είχαν υπεξαιρεθεί πολιτικά οι έδρες σας από τους άλλους που κάνανε το άλλο κόμμα. Όλοι μαζί ήσασταν και καταψηφίσατε τη διάταξη αυτή όλοι μαζί. Δεν είχατε προλάβει να διασπαστείτε τότε.

**ΧΡΗΣΤΟΣ ΓΙΑΝΝΟΥΛΗΣ:** Τόσο πολύ σας πείραξε που σας έδιωξε το ΠΑΣΟΚ;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όλοι μαζί, λοιπόν, θέλατε να μην έχει τη δυνατότητα ο ανακριτής να ακούσει τις συνομιλίες. Αυτό είναι το ένα.

**ΧΡΗΣΤΟΣ ΓΙΑΝΝΟΥΛΗΣ:** Σοβαρολογείτε; Αστειεύεστε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πάμε στο δεύτερο.

**ΧΡΗΣΤΟΣ ΓΙΑΝΝΟΥΛΗΣ:** Είστε επικίνδυνος!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Για εσάς! Για εσάς, ναι, είμαι επικίνδυνος. Σαφώς είμαι επικίνδυνος, αλλά για εσάς!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Φλωρίδη, συνεχίστε.

**ΔΙΟΝΥΣΙΟΣ ΧΑΤΖΗΔΑΚΗΣ:** …(Δεν ακούστηκε)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χατζηδάκη, μην ανοίγετε κι εσείς διάλογο.

**ΔΙΟΝΥΣΙΟΣ ΧΑΤΖΗΔΑΚΗΣ:** …(Δεν ακούστηκε)

**ΠΡΟΕΔΡΕΥΟΥΣΑ (Όλγα Γεροβασίλη):** Ούτε ο κ. Γιαννούλης ούτε εσείς.

Ο κ. Φλωρίδης έχει τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εντάξει, ελπίζω να μου κρατηθεί ο χρόνος λίγο για τις διακοπές.

Η Κυβέρνηση της συγκάλυψης, λοιπόν, προχώρησε στη συνέχεια σε μία άλλη κίνηση, για να διευκολύνει τη δικαιοσύνη και την απονομή της. Στον Ποινικό Κώδικα που φέραμε στη Βουλή και ψηφίστηκε πριν από λίγο καιρό, είχαμε ανακοινώσει από πριν, μετά από έγκριση του Πρωθυπουργού και του Υπουργικού Συμβουλίου ότι θα αφαιρέσουμε από κάποια αδικήματα, τη διαδικασία της έκδοσης βουλευμάτων, έτσι ώστε η υπόθεση, όταν τελειώνει στα χέρια του ανακριτή και υποβάλλεται στον εισαγγελέα, να μπορεί αμέσως να οδηγηθεί στο ακροατήριο χωρίς την παρέμβαση του βουλεύματος που κρατάει και εγώ δεν ξέρω πόσο καιρό.

Το τι μας είπατε εδώ πέρα για αυτή τη διάταξη δεν λέγεται! Επικαλεστήκατε τα δικαιώματα των κατηγορουμένων που μπορεί να θίγονται και που πρέπει να πάνε στα βουλεύματα, στα συμβούλια και εκεί μπορεί να αθωωθούν. Και τι δεν μας είπατε για μία διάταξη, η οποία καταργούσε -και κατήργησε τελικά, διότι ψηφίστηκε από την πλειοψηφία της Νέας Δημοκρατίας- την ανάγκη να οδηγεί την υπόθεση ο εισαγγελέας στο Δικαστικό Συμβούλιο και να μπορεί να την πηγαίνει κατευθείαν στο ακροατήριο, για να κερδηθεί χρόνος.

Το τρίτο που είναι σε εξέλιξη από την «Κυβέρνηση της συγκάλυψης» είναι ότι σε συνεργασία με την περιφέρεια προχωρούμε στην κατασκευή του χώρου, προκειμένου να διεξαχθεί αυτή η δίκη, όταν έρθει η ώρα, διότι -θυμίζω- δεν υπάρχει χώρος στη Λάρισα. Θα είναι ένας χώρος-πρότυπο, έτοιμος μέχρι το τέλος Μαΐου, σύμφωνα με τον Περιφερειάρχη, τον κ. Κουρέτα, με τον οποίον συνεργαζόμαστε, με δυνατότητα των δικαστών να έχουν άνεση, με θέσεις εκατό δικηγόρων και πλέον, με θέσεις για δημοσιογράφους, με αίθουσα διασκέψεων, έτσι ώστε να μην ζήσουμε την τραγωδία που ζήσαμε με το Μάτι. Διότι δεν ήταν μόνο τραγωδία η οποία συνέβη και κάηκαν εκατόν πέντε άνθρωποι, αλλά και το γεγονός ότι για μια ανάκριση που κράτησε άπειρα χρόνια, όταν αυτή τελείωσε, δεν βρίσκατε αίθουσα για να ξεκινήσει η δίκη.

(Χειροκροτήματα από την πτέρυγα της Νέας Δημοκρατίας)

Η Κυβέρνηση, λοιπόν, κάνει αυτά.

Τώρα έρχομαι στα πολιτικά ερωτήματα. Πριν από πέντε-έξι μέρες, η Βουλή σε Ολομέλεια συζήτησε το πόρισμα της εξεταστικής επιτροπής για το ζήτημα του δυστυχήματος των Τεμπών. Και εδώ αρχίζουν τα πολιτικά παράδοξα. Αναφέρομαι στο ΠΑΣΟΚ. Όταν διεξάγεται αυτή η συζήτηση, είναι η στιγμή που η Αντιπολίτευση καταγγέλλει την Κυβέρνηση για συγκάλυψη και ο κόσμος αναμένει δύο πράγματα να γίνουν από αυτούς που κατηγορούν την Κυβέρνηση για συγκάλυψη, εφόσον καταγγέλλουν την Κυβέρνηση με τόσο βαριά κατηγορία. Το ένα είναι να κατατεθεί πρόταση ποινικής δίωξης του όποιου εμπλεκόμενου Υπουργού. Πρόταση, όμως, συγκεκριμένη ποινικής δίωξης του όποιου εμπλεκόμενου Υπουργού, με περιγραφή των αδικημάτων για τα οποία τον κατηγορούν.

Δεύτερον, για μία κυβέρνηση, στην οποία απευθύνεται η κατηγορία ότι συγκαλύπτει μια τόσο σοβαρή υπόθεση, το επόμενο που κανείς περιμένει να γίνει είναι η κατάθεση πρότασης μομφής. Παραδόξως, όμως, ούτε κατάθεση προτάσεως για την ποινική δίωξη Υπουργών, πρώην ή οτιδήποτε, κατατίθεται ούτε πρόταση μομφής κατά της Κυβερνήσεως κατατίθεται. Και πότε κατατίθεται η πρόταση; Όταν έρχεται ένα νεύμα από κάπου, ένα δημοσίευμα, το οποίο έχει έναν τίτλο παραπλανητικό και ψεύτικο, ο οποίος τίτλος δεν υποστηρίζεται από το ρεπορτάζ, καθώς το ρεπορτάζ λέει ότι δεν ισχύουν αυτά που γράφονται στον τίτλο. Αυτό λέει στην πραγματικότητα. Ούτε για ξεκάρφωμα δεν περιμένατε να περάσει έστω μία ημέρα, για να μην φανεί ότι είστε τόσο στοιχισμένοι.

Την ώρα, λοιπόν, που στην κορυφαία διαδικασία της Βουλής δεν καταθέτετε πρόταση ποινικής δίωξης και δεν καταθέτετε πρόταση μομφής, αλλά περιμένετε να υπάρξει ένα σήμα από κάπου, εξωθεσμικά, για να την καταθέσετε τότε, θα μας πείτε τι; Ότι μία συνομιλία ή κάποιες συνομιλίες που υπάρχουν αυτούσιες στη δικογραφία από τότε αποτελούν τη νέα μεγάλη ανακάλυψη. Αυτά να τα πείτε στον κόσμο, γιατί το κάνατε.

**ΧΡΗΣΤΟΣ ΓΙΑΝΝΟΥΛΗΣ:** Το νεύμα από ποιον ήταν;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τώρα, όσον αφορά στην ηγεσία του ΣΥΡΙΖΑ, θέλω να πω -και κάτι πρέπει να κάνετε γι’ αυτό, γιατί δεν αφορά μόνο εσάς- ότι αυτή η ηγεσία δεν έχει καμμία σχέση και καμμία επαφή με την Γ΄ Ελληνική Δημοκρατία.

Η Γ΄ Ελληνική Δημοκρατία, σας θυμίζω, ξεκινά από το 1974 και συνεχίζει μέχρι σήμερα. Η διατύπωση της άποψης ότι χρειαζόμαστε να κάνουμε ελεύθερες εκλογές με ξένους παρατηρητές δεν είναι ξεκάρφωτη και μόνο από τον Αρχηγό σας. Την ακολούθησε ο υποψήφιος Ευρωβουλευτής σας, ο κ. Φαραντούρης, ο οποίος επικαλέστηκε την Ευρωπαία εισαγγελέα να ρίξει την ελληνική Κυβέρνηση. Μάλιστα. Άρα, δηλαδή, θα έχουμε επέμβαση ξένων δυνάμεων. Αυτό ζητάτε, να επέμβουν οι ξένες δυνάμεις στην Ελλάδα, αφού εσείς με το 12% δεν μπορείτε να τη ρίξετε. Δεν μπορείτε να τη ρίξετε στα πλαίσια της δημοκρατίας, οπότε πρέπει να έρθουν κάποιοι άλλοι απ’ έξω να ρίξουν την Κυβέρνηση, η οποία απολαμβάνει το 41% του ελληνικού λαού.

**ΧΡΗΣΤΟΣ ΓΙΑΝΝΟΥΛΗΣ:** Μονταζιέρα κάνετε τώρα! Άλλο είπε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και ακούστε και το άλλο.

**ΧΡΗΣΤΟΣ ΓΙΑΝΝΟΥΛΗΣ:** Μονταζιέρα κανονική! Μια αλήθεια δεν είπατε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είναι πρόσφατες οι δηλώσεις του Ευρωβουλευτή σας, του κ. Αρβανίτη, ο οποίος, επαιρόμενος, βγήκε στα κανάλια να πει ότι η έκθεση που ψήφισε η πλειοψηφία του Ευρωπαϊκού Κοινοβουλίου εναντίον της Ελλάδος για το κράτος δικαίου την έγραψε αυτός.

**ΔΙΟΝΥΣΙΟΣ ΧΑΤΖΗΔΑΚΗΣ:** Ο ίδιος.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και μάλιστα, αυτός ήταν ο συντάκτης της επίμαχης παραγράφου, που έλεγε ότι πρέπει να διακοπεί η χρηματοδότηση στην Ελλάδα, δηλαδή να σταματήσουν οι αγρότες να παίρνουν λεφτά, διότι η Ελλάδα υποτίθεται ότι δεν είναι κράτος δικαίου.

**ΧΡΗΣΤΟΣ ΓΙΑΝΝΟΥΛΗΣ:** Είναι ψέματα! Ακριβώς το αντίθετο είπε. Λέτε ψέματα!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, ναι…

**ΧΡΗΣΤΟΣ ΓΙΑΝΝΟΥΛΗΣ:** Γι’ αυτό σας μάζεψαν στη Νέα Δημοκρατία.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, είστε σε ένταση, νομίζω.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας έχω και ένα ακόμα νέο.

**ΧΡΗΣΤΟΣ ΓΙΑΝΝΟΥΛΗΣ:** Γι’ αυτό είστε στη Νέα Δημοκρατία, για αυτόν τον ρόλο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας διαβάζω, μήπως και το καταλάβετε και καταλάβει και ο Αρχηγός σας κάτι…

**ΧΡΗΣΤΟΣ ΓΙΑΝΝΟΥΛΗΣ:** Έχω καταλάβει πολλά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας διαβάζω τη δήλωση του Προέδρου της Ολομέλειας των Προέδρων των Δικηγορικών Συλλόγων, οι πολιτικές απόψεις του οποίου και η τοποθέτησή του είναι πολύ γνωστές. Πάντως, δεν ανήκει στο κυβερνών κόμμα. Έγραψε το εξής: Οι δικηγόροι-δικαστικοί αντιπρόσωποι διαχρονικά εγγυώνται το αδιάβλητο των πάσης φύσεως εκλογών που τους έχει εμπιστευτεί η ελληνική πολιτεία. Η άμεση ή έμμεση αμφισβήτηση της αποστολής τους και της ιστορικής τους συμβολής είναι απολύτως κατακριτέα, ιδίως όταν προέρχεται από θεσμικούς φορείς του πολιτεύματος.

(Χειροκροτήματα από την πτέρυγα της Νέας Δημοκρατίας)

Αυτό λέει το σύνολο των δικηγόρων της χώρας, που επί δεκαετίες χιλιάδες δικηγόροι, δικαστές, δικαστικοί υπάλληλοι διενεργούν τις εκλογές με έναν τρόπο που δεν τόλμησε ποτέ κανείς να αμφισβητήσει.

**ΧΡΗΣΤΟΣ ΓΙΑΝΝΟΥΛΗΣ:** Άξιος ο μισθός σας!

**ΔΙΟΝΥΣΙΟΣ ΧΑΤΖΗΔΑΚΗΣ:** Ο Βερβεσός είναι. Άξιος ο μισθός του!

**ΧΡΗΣΤΟΣ ΓΙΑΝΝΟΥΛΗΣ:** Ο Φλωρίδης…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν καταλαβαίνω, γιατί διακόπτεται συνεχώς ο κ. Φλωρίδης.

Κύριε Φλωρίδη, έχετε εξαντλήσει και τον χρόνο της διακοπής, γιατί τον έχω κρατήσει. Συντομεύετε, παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα τελειώσω, κυρία Πρόεδρε, αμέσως.

Όλη αυτή η εκστρατεία ψεύδους και παραπλάνησης, η οποία έχει εξαπολυθεί το τελευταίο διάστημα για την υπόθεση κυρίως της τραγωδίας των Τεμπών, με τον τρόπο που διεξάγεται τι σκοπό έχει; Να ελαχιστοποιηθεί έως καταργηθεί η εμπιστοσύνη του ελληνικού λαού απέναντι στους θεσμούς με βάση τους οποίους λειτουργεί η Ελληνική Δημοκρατία.

**ΧΡΗΣΤΟΣ ΓΙΑΝΝΟΥΛΗΣ:** Το «Predator» δηλαδή.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όλη αυτή η αμφισβήτηση, η οποία τελικά έφτασε να αμφισβητεί και τον ρόλο της δικαιοσύνης, είναι αυτό που στρώνει τον δρόμο για αυτό που ο Μίκης Θεοδωράκης στη μεγαλειώδη συγκέντρωση του Συντάγματος για τη Συμφωνία των Πρεσπών είπε, μιλώντας, αριστερόστροφο φασισμό.

Ο φασισμός ξεκινάει πάντα με την υπονόμευση των βασικών λειτουργιών και των θεσμών της δημοκρατίας. Και όταν επέλθει στη συνείδηση του κόσμου η αμφισβήτηση των βασικών θεσμών και ιδιαίτερα του Κοινοβουλίου και της δικαιοσύνης, τότε ο φασισμός, υπό οποιαδήποτε μορφή, έχει πετύχει τον σκοπό του.

**ΧΡΗΣΤΟΣ ΓΙΑΝΝΟΥΛΗΣ:** Μπράβο για την αυτοκριτική σας!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σε αυτό η Κυβέρνηση απαντά με πράξεις, απαντά με καθαρότητα.

Και θα τελειώσω με κάτι άλλο. Πόση σπέκουλα για τα μπαζώματα! Μπαζώθηκε, λέει, ο χώρος! Για φαντάσου! Βρέθηκαν κάτι χώματα τελευταία, μερικά φορτηγά εκεί δίπλα. Ω, τι χώματα είναι αυτά! Τελικά τι χώματα είναι αυτά; Όταν έγινε το φοβερό δυστύχημα και επρόκειτο να πλησιάσουν τα συνεργεία διάσωσης και απεγκλωβισμού, έπρεπε κάποιο μηχάνημα να ανοίξει δρόμο για να φτάσουν. Γκρεμοί είναι εκεί. Αυτά είναι τα χώματα που έμειναν εκεί δίπλα από τη διάνοιξη των δρόμων για να πάνε οι άνθρωποι να σώσουν ανθρώπους.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Έχετε πάει εκεί;

**ΧΡΗΣΤΟΣ ΓΙΑΝΝΟΥΛΗΣ:** Είστε επικίνδυνος.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Επικίνδυνος για εσάς.

**ΠΡΟΕΔΡΕΥΟΥΣΑ (Όλγα Γεροβασίλη):** Σταματήστε επιτέλους τους χαρακτηρισμούς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είναι χαλίκια τα οποία έμπαιναν, γιατί επρόκειτο να πάνε οι βαριοί γερανοί και από κάτω διέρχεται ο κεντρικός αγωγός του φυσικού αερίου της χώρας. Και ήταν άνθρωποι του ΔΕΣΦΑ εκεί για να λένε στα μηχανήματα «όχι εδώ, εκεί, γιατί θα σκάσει ο αγωγός και θα τιναχτεί ο τόπος». Αυτά είναι τα μπαζώματα με τα οποία επιχειρήσατε -κάποιοι, όχι εσείς- να πείσετε τον ελληνικό λαό ότι εδώ έχουμε μια επιχείρηση συγκάλυψης. Για να μιλήσω στη γλώσσα του λαού, όσοι από τους πολιτικούς χρησιμοποιούν όλο αυτό το θολό πράγμα για τα μπαζώματα, αυτοί είναι για τα μπάζα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τρίλεπτη παρέμβαση ο Κοινοβουλευτικός Εκπρόσωπος του ΠΑΣΟΚ, ο κ. Μάντζος. Έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Άκουσα με προσοχή τον κύριο Υπουργό να ξεκινά την ομιλία του περιγράφοντας κάτι μεταξύ της «Δίκης» του Κάφκα και του «1984» του Όργουελ, μια διαδικαστική αδιαφάνεια που παρεμποδίζει κάποιους να μάθουν την αλήθεια από τη μία και ένα ολοκληρωτικό καθεστώς που ακούει αυτά που πρέπει να ακούσει και οι πολίτες ακούνε εκείνα τα οποία πρέπει επίσης να ακούσουν για να διαμορφώσουν μια άποψη. Αυτό ξέρετε είναι αληθές, είναι μια ακριβής περιγραφή. Αυτό όμως δεν είναι έργο της Αντιπολίτευσης, είναι έργο της Κυβέρνησης την οποία ακριβώς εκπροσωπείτε, κύριε Υπουργέ της Δικαιοσύνης.

Και επειδή τυγχάνει να είστε Υπουργός της Δικαιοσύνης, μπορεί η δικαιοσύνη πράγματι με αργούς ρυθμούς, αλλά σταθερά και προσηλωμένα στο έργο της, να κάνει τη διερεύνηση την οποία της έχει τάξει ο νόμος να κάνει -και αναμένουμε εμείς εδώ τα στοιχεία τα καινούργια τα οποία θα προκύψουν από αυτήν ακριβώς τη διερεύνηση-, αλλά εσείς έχετε υπάρξει ασυνήθιστα δραστήριος και λαλίστατος τις τελευταίες ημέρες πρώτα και κύρια για την ίδια τη διερεύνηση του εγκλήματος. Είπατε ξανά για τη δυνατότητα ποινικής διερεύνησης εγκλημάτων. Σας έχω νέα: Αυτό το κάναμε εμείς ως αίτημα τον Οκτώβριο και η πλειοψηφία του κόμματος που στηρίζει την Κυβέρνηση στην οποία ανήκετε, μόνη καταψήφισε αυτό το αίτημά μας τον Νοέμβριο. Είναι η δικογραφία της Ευρωπαϊκής Εισαγγελίας κατά του κ. Σπίρτζη και του κ. Καραμανλή, για τον οποίο εσείς πριν από λίγες μέρες λέγατε ότι δεν θα έπρεπε να είναι στα ψηφοδέλτια της Νέας Δημοκρατίας. Ξέρετε, δεν φύτρωσε ο κ. Καραμανλής στις Σέρρες μόνος του, ο κ. Πρωθυπουργός τον έβαλε στα ψηφοδέλτια της Νέας Δημοκρατίας και φέρει ακέραιη την πολιτική ευθύνη γι’ αυτήν την επιλογή του, όπως φέρει ακέραιη την πολιτική ευθύνη η Νέα Δημοκρατία για την απόρριψη της διερεύνησης -όχι της εκδίκασης, όχι της καταδίκης- των ποινικών καταγγελιών της ευρωπαϊκής εισαγγελίας. Γιατί; Διότι ο κ. Βορίδης, η Κυβέρνηση έλεγε ότι είναι προδήλως αβάσιμες αυτές οι καταγγελίες και πρέπει να απορριφθούν. Και εσείς σήμερα πλειοδοτείτε σε στρεψοδικία, ακόμα και από αυτόν τον κ. Βορίδη, ερχόμενος εδώ και επαναλαμβάνοντας τα ίδια και χειρότερα σε σχέση με την ποινική διερεύνηση των καταγγελιών.

Και έρχομαι και στα σημερινά. Βγήκατε να πείτε στην τηλεόραση ότι δεν περιμένετε να γίνετε σοφότεροι ή κάτι να βγει από αυτή την πρόταση δυσπιστίας και διαψεύσατε ο ίδιος τον εαυτό σας. Όσον αφορά στην πρόταση δυσπιστίας, σας έχω νέα: Έχει πάψει εδώ και πολύ καιρό ο κ. Φλωρίδης να είναι αρμόδιος να εισηγηθεί για το πότε το ΠΑΣΟΚ θα κάνει πρόταση δυσπιστίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Το ΠΑΣΟΚ και η δημοκρατική παράταξη κάνουν πρόταση δυσπιστίας κατά της Κυβέρνησης στην οποία ανήκετε για το σύνολο της οργανωμένης, μεθοδικής επιχείρησης συγκάλυψης του εγκλήματος στα Τέμπη που ξεκινά από το πρώτο κιόλας εικοσιτετράωρο και καταλήγει την Τετάρτη στη συζήτηση για το πόρισμα της εξεταστικής επιτροπής, που τα ρίχνει όλα εκεί που τα είχατε ρίξει από το πρώτο εικοσιτετράωρο, στον ανθρώπινο παράγοντα. Στις συνεδριάσεις αυτές εσείς, κύριε Υπουργέ, λάμψατε διά της απουσίας σας.

Είπατε σήμερα –ολοκληρώνω, κυρία Πρόεδρε, και σας ευχαριστώ για την ανοχή σας- κάτι συντριπτικό για το κράτος δικαίου, κάτι συγκλονιστικό και στην τηλεόραση και εδώ, ότι οι ανακριτές, οι εντεταλμένοι πολιτειακοί λειτουργοί για τη διερεύνηση του εγκλήματος, η δικαιοσύνη δεν είχε πρόσβαση στο πλήρες ανακριτικό υλικό και χρειάστηκε κατεπείγουσα διάταξη που εσείς ο ίδιος τον Ιούλιο του 2023 προωθήσατε. Την ίδια ώρα κάποιοι άλλοι -άραγε ποιοι;- από το πρώτο εικοσιτετράωρο μέσα από την έδρα του ΟΣΕ είχαν πρόσβαση προνομιακή σε αυτό το υλικό και όχι μόνο το πήραν, αλλά το επεξεργάστηκαν και χαλκευμένο το διένειμαν σε συγκεκριμένα φίλια προς την Κυβέρνηση μέσα μαζικής ενημέρωσης, ενισχύοντας το κυβερνητικό αφήγημα, το κεντρικό αφήγημα του Πρωθυπουργού και των υπουργικών εξαπτερύγων του ότι για όλα φταίει ο ανθρώπινος παράγοντας.

Και αναρωτιέμαι, κύριε Υπουργέ, ποιοι είναι όλοι αυτοί. Και η απάντησή σας δεν μπορεί να είναι αυτή που δώσατε σήμερα στην τηλεόραση, «τι να κάνω εγώ τώρα;». Να απαντήσετε, κύριε Υπουργέ, ποιο είναι αυτό το παρακράτος που πριν το επίσημο κράτος είχε πρόσβαση, μπόρεσε να επεξεργαστεί και να διανείμει χαλκευμένες κρίσιμες συνομιλίες, ώστε να στηρίξει ένα ψεύτικο αφήγημα χειραγωγώντας την κοινή γνώμη. Την ώρα που όλοι ήμασταν σοκαρισμένοι, βυθισμένοι στο πένθος, αναλογιζόμενοι ότι σε αυτό το τρένο θα μπορούσαμε να είμαστε εμείς, τα παιδιά μας, τα αδέρφια μας, οι γονείς μας, κάποιοι να έχουν μόνη έγνοια πώς να σβήσουν τις ευθύνες και πώς να χειραγωγήσουν μια ολόκληρη κοινωνία.

Σας ευχαριστώ, κυρία Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου, τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα μία μαθήτριες και μαθητές και τρεις εκπαιδευτικοί από το 2ο Δημοτικό Σχολείο Αφάντου Ρόδου, καθώς και δεκαοκτώ μαθήτριες και μαθητές και τρεις συνοδοί από το Δημοτικό Σχολείο Μπατσίου Άνδρου.

Σας καλωσορίζουμε στη Βουλή. Μας φέρατε και ωραίο χρώμα, ωραίο τιρκουάζ!

(Χειροκροτήματα από όλες τις πτέρυγες της Βουλής)

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για μία τρίλεπτη παρέμβαση ο κ. Χήτας και ακολουθούν ο κ. Τσακαλώτος και ο κ. Καζαμίας.

Ο Υπουργός θα απαντήσει συνολικά μετά τους Κοινοβουλευτικούς Εκπροσώπους.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ελπίζω να λύσετε τα ενδοοικογενειακά σας εσείς οι πασοκτζήδες, ο κ. Μάντζος με τον κ. Φλωρίδη!

Κύριε Υπουργέ, κύριε Φλωρίδη, για κακή σας τύχη, εμείς, ξέρετε, ούτε φωνάζουμε, ούτε κραυγάζουμε, ούτε διακόπτουμε όταν κάποιος είναι στο Βήμα. Σεβόμαστε όλους τους ομιλητές και προσπαθούμε να απαντάμε με επιχειρήματα, επειδή θεωρούμε ότι η πολιτική είναι πολύ σοβαρή υπόθεση. Αποκαλύπτουμε και από την πρώτη μέρα αυτού του εγκλήματος αυτό που προσπαθούμε να κάνουμε είναι να βγει η αλήθεια στο φως και αυτό θα συνεχίσουμε να κάνουμε.

Για κακή σας τύχη, κύριε Φλωρίδη, η Ελληνική Λύση ούτε παίζει ούτε σας κάνει δώρα, όπως κάνουν εδώ οι πρώην ομοϊδεάτες σας του ΠΑΣΟΚ ή και του ΣΥΡΙΖΑ. Αυτήν τη στιγμή σάς κάνουν ένα πολύ μεγάλο δώρο. Αντί να τους μαλώνετε, πείτε τους ένα «ευχαριστώ» για τη συσπείρωση που σας παρέχουν. Μέχρι εκεί όμως φτάνει η πολιτική τους ενόραση.

Πάμε παρακάτω, κύριε Φλωρίδη. Ερωτήματα συγκεκριμένα. Και αύριο, αν θα είστε εδώ –αν δεν είστε, θα παρακολουθήσετε κι εσείς ως Υπουργός Δικαιοσύνης- θα προβεί ο Πρόεδρός μας σε άλλες αποκαλύψεις, με στοιχεία, τα οποία θα κατατεθούν στα πρακτικά.

Ξέρετε, κύριε Υπουργέ, ήμασταν οι πρώτοι που αντιδράσαμε –εκτός αν είναι κι αυτό συνωμοσιολογία- στις 3 Μαρτίου, με σχετική ερώτηση που καταθέσαμε για το τι κουβαλούσε η εμπορική αμαξοστοιχία. Εάν θεωρείτε, όπως είπατε, πως «κάτι χώματα, κάτι ακτινίδια και κάτι μπίρες» είχε η αμαξοστοιχία -αυτό μας απαντήσατε- από πότε εκρήγνυνται τα ακτινίδια, κύριε Υπουργέ; Από πότε οι μπίρες κάνουν τέτοιο χαμό και απανθρακώνουν και εξαφανίζονται ανθρώπινα σώματα; Από πότε;

Πάμε λίγο τώρα στο μπάζωμα -το οποίο κι αυτό το υποτιμάτε- του οποίου προηγήθηκε ένα ξεμπάζωμα. Σε έναν χώρο όπου έχει διατελεστεί ένα έγκλημα, κύριε Υπουργέ της Δικαιοσύνης, δεν πατάει κανείς, μέχρι να πάνε οι αρμόδιες αρχές να δουν τι θα βρουν εκεί.

Εσείς φροντίσατε πρωί-πρωί να μας ξεμπαζώσετε, να μπαζώσετε, και τριακόσια κυβικά χώμα -λέτε εσείς χώμα- σε ένα άλλο μέρος τριακόσια κυβικά! Πείτε μας για τις εταιρείες «Πανδρεμμένος» και «Γουλιώνης». Πείτε μας για αυτές τις εταιρείες. Εμείς καταθέτουμε στοιχεία και χαρτιά και έχουμε ερωτήματα. Όχι εμείς, εξ ονόματος των ανθρώπων αυτών, των οικογενειών των θυμάτων. Πείτε μας, κύριε Υπουργέ, πήραν κι αν ναι ποιοι τις συνομιλίες, τους διαλόγους του σταθμάρχη; Πείτε μας, ποιος μπήκε παράνομα στο σύστημα καταγραφών;

Είναι δυνατόν να έρχεστε εδώ και να λέτε «κάτι χώματα»; Τριακόσια κυβικά από τον χώρο του εγκλήματος, από το σημείο του εγκλήματος, τα μεταφέρατε σε ένα άλλο μέρος; Και αφού ήταν «κάτι χώματα», ήταν τόσο απλό, γιατί δεν μας το είπατε από την αρχή ότι το κάνατε; Γιατί το συγκαλύπτατε και όταν το αποκαλύψαμε εμείς, νιώσατε την ανάγκη να αιτιολογηθείτε, να δικαιολογηθείτε ως Κυβέρνηση και να πείτε ότι, «Εντάξει, κάτι χώματα.»;

Δηλαδή αν δεν το λέγαμε εμείς και δεν το αποκαλύπταμε εμείς, δεν θα μαθαίναμε ποτέ ότι μεταφέρθηκαν τριακόσια κυβικά χώματα από τον τόπο του εγκλήματος και μεταφέρθηκαν αλλού; Αυτό είπατε σήμερα το πρωί στην τηλεοπτική σας συνέντευξη, που σας παρακολουθήσαμε. Γιατί; Άρα το συγκαλύψατε. Δεν ενημερώσατε ότι μεταφέρθηκαν και τριακόσια κυβικά από το σημείο εκείνο σε άλλο σημείο. Γιατί ξέραμε για ένα σημείο μέχρι στιγμής.

**ΝΙΚΗΤΑΣ ΚΑΚΛΑΜΑΝΗΣ:** Κυρία Πρόεδρε, πότε θα μιλήσουν και οι υπόλοιποι Βουλευτές;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, ολοκληρώστε παρακαλώ. Είναι τρίλεπτη η παρέμβαση και είστε ήδη στα τέσσερα λεπτά.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κυρία Πρόεδρε.

Εμείς, κύριε Φλωρίδη, ζητάμε απαντήσεις σε αυτά τα ερωτήματα: στο τι μετέφερε η εμπορική αμαξοστοιχία, αν είχε ακτινίδια ή ξυλόλιο, τι έγινε με το ξεμπάζωμα και με το μπάζωμα και τι στοιχεία τελικώς έχουν φτάσει στις δικαστικές αρχές. Γιατί λέτε εσείς «η δικαιοσύνη, η δικαιοσύνη, η δικαιοσύνη». Το θέμα είναι τι έχει φτάσει στη δικαιοσύνη.

Αυτό το οποίο θα ζητούσε -και κλείνω εδώ, κυρία Πρόεδρε, θα πάω μετά στο ΠΑΣΟΚ, γιατί με το ΠΑΣΟΚ έχουμε ξεφύγει και θα πάμε σε λιγάκι στις δηλώσεις του εκπροσώπου Τύπου.

**ΠΡΟΕΔΡΕΥΟΥΣΑ (Όλγα Γεροβασίλη):** Σε άλλη τοποθέτηση.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υπουργέ, το μόνο που ζητάμε τουλάχιστον από εσάς σε αυτή την προσπάθεια συγκάλυψης που κάνατε –εμείς θα σας πάμε μέχρι τέλους, δεν πρόκειται να σας αφήσουμε σε χλωρό κλαρί, ξαναλέω εμείς τώρα δεν θα κάνουμε σε σας όπως κάνουν τα άλλα κόμματα, θα σας πάμε τέλους!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, παρακαλώ σεβαστείτε τουλάχιστον τους Βουλευτές που περιμένουν στη συνέχεια. Τελειώστε.

**ΚΩΝΣΤΑΝΤΙΝΟΣ ΧΗΤΑΣ:** Τουλάχιστον να σέβεστε και την Αίθουσα, και τη διαδικασία, και τα θύματα, και τις οικογένειες των θυμάτων, και να μην λέτε «κάτι χώματα».

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, τον λόγο έχει ο κ. Ευκλείδης Τσακαλώτος, Κοινοβουλευτικός Εκπρόσωπος της Νέας Αριστεράς.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Η πολιτική δεν είναι ηθική, πόσω μάλλον ηθικολογία, αλλά κάποια στιγμή μπαίνει και στην πολιτική και μπαίνουν ηθικά ζητήματα, που τα καταλαβαίνει όλος ο κόσμος. Θα φτάσω σε αυτό. Θα κάνω μια ανάλυση τα τρία επιχειρήματα του κ. Βορίδη. Από τον κ. Φλωρίδη δεν άκουσα επιχείρημα που χρήζει απάντησης. Δεν είμαι σίγουρος καν ότι ξέρει την κατηγορία του τι σημαίνει επιχείρημα. Οπότε επιτρέψτε μου να πάω στα τρία επιχειρήματα του κ. Βορίδη.

Πρώτο επιχείρημα, ότι δεν πρέπει να πάρουμε υπόψη την Ευρωβουλή και το κράτος δικαίου, γιατί το ψήφισαν οι Σοσιαλιστές, οι Αριστεροί και οι Πράσινοι. Ξεχνάει να μας πει για τους Φιλελεύθερους, δεν έχει σημασία. Άρα ήταν επειδή έρχονται ευρωεκλογές.

Θα μπορούσα να απαντήσω εύκολα ότι γιατί να μην πούμε εμείς πως σας ψήφισαν οι κεντροδεξιοί, αλλά και το alt right. Θα ήταν εύκολη η απάντηση. Δεν θέλω να μείνω σε αυτό. Θέλω να πάω στη σοβαρή απάντηση. Τα κόμματα έχουν μεγάλη σημασία στην Ευρωβουλή, στη Βουλή και πρέπει να έχουν μεγάλο ρόλο. Αλλά υπάρχουν στιγμές που οι πολίτες πρέπει να πιστεύουν σε κάποιες περιπτώσεις ότι οι Ευρωβουλευτές, Βουλευτές, δημοτικοί σύμβουλοι κοιτάνε τα θέματα από τη σκοπιά του δημοσίου συμφέροντος, από τη σκοπιά του δικαίου. Το να λέμε ότι όλα είναι μικροπολιτική, όλα είναι συμφέροντα δηλητηριάζουν την πολιτική. Δεν έχει εμπιστοσύνη ο κόσμος ότι σε κάποιες στιγμές δεν ισχύει αυτό.

Πάω στο δεύτερο επιχείρημα του κ. Βορίδη, ότι το ΠΑΣΟΚ -δεν ξέρω αν ισχύει και για τα άλλα κόμματα- έκανε αυτό που έκανε λόγω των συμφερόντων. Θα μπορούσα να πω την εύκολη απάντηση. Καλά, πιστεύετε πραγματικά ότι όταν κ. Βορίδης πηγαίνει στα σουπερμάρκετ –δεν πηγαίνει τόσο συχνά όσο πηγαίνει ο κ. Γεωργιάδης αλλά φαντάζομαι ότι πηγαίνει- τον χτυπάνε στην πλάτη του του λένε, «ευτυχώς επιτέλους έχουμε μια Κυβέρνηση που είναι μακριά από τα συμφέροντα»; Αυτή είναι η αυτογνωσία σας; Ότι για πρώτη φορά είναι μια Κυβέρνηση που είναι μακριά από τα συμφέροντα; Δεν μένω σε αυτό, είναι πάλι εύκολη η απάντηση. Η σοβαρή απάντηση είναι αυτό: Αν όλα είναι συμφέροντα, οι πολίτες δεν έχουν την αίσθηση ότι γίνεται ουσιαστική πολιτική συζήτηση.

Βεβαίως τα κόμματα αντιπροσωπεύουν συμφέροντα, λαϊκές τάξεις, άλλες τάξεις. Η Νέα Αριστερά σκοπεύει να αντιπροσωπεύει τους μισθωτούς και στο δημόσιο και στον ιδιωτικό τομέα, τη νεολαία. Εσείς κάποια άλλα συμφέροντα, κάποιες άλλες κοινωνικές ομάδες. Είναι όμως άλλο ότι όποια απόφαση παίρνει κάποιος πολιτικός είναι αποτέλεσμα ενός στενά ορισμένου συμφέροντος, κάποιας επιχείρησης. Αυτό δηλητηριάζει την πολιτική. Αυτό δεν επιτρέπει τη διαβούλευση, τη συζήτηση.

Το τρίτο επιχείρημα του κ. Βορίδη είναι: «Δεν έχουμε κανένα νέο στοιχείο, όλα έχουν ειπωθεί, είναι δυνατόν ένα δημοσίευμα να οδηγήσει σε μια πρόταση μομφής;». Το δημοσίευμα βάζει κάποια ερωτήματα -που ούτε ο κ. Βορίδης, πόσω μάλλον ο κ. Φλωρίδης είχαν την καλοσύνη να μας απαντήσουν- όπως ποιος έκανε τη μονταζιέρα, με ποιανού την εντολή έκανε τη μονταζιέρα και για ποιο σκοπό. Αυτό δεν υπάρχει λόγος να το απαντήσετε. Το ξέρουμε όλοι. Για να υπάρχει το επιχείρημα ότι φταίει μόνο ο σταθμάρχης.

Αλλά δεν είναι αυτό η βασική απάντησή μου. Η βασική μου απάντηση όταν λέτε «γιατί τώρα η μομφή;», είναι η συσσώρευση πραγμάτων. Δεν είναι ανάγκη η σταγόνα που ξεχειλίζει το ποτήρι να είναι το βασικό. Να κοιτάξουμε όλο το ποτήρι. Άρα έχουμε μία συσσώρευση πραγμάτων.

Θα ήταν οι παρακολουθήσεις αρκετές για να πέσει η Κυβέρνηση; Σε πολλές χώρες, ναι, όχι στην Ελλάδα. Θα ήταν η λίστα Πέτσα, πόσω μάλλον η εξεταστική Πέτσα χωρίς τον κ. Πέτσα, αρκετή για να πέσει η Κυβέρνηση; Σε μερικές χώρες, ναι, όχι στην Ελλάδα. Θα ήταν η τραγωδία στα Τέμπη αρκετό; Πριν από ένα χρόνο, όχι. Τώρα όμως κάτι έχει αλλάξει. Έχει αλλάξει το κλίμα και έχει αλλάξει για δύο λόγους. Ο πρώτος είναι ότι καταλαβαίνει ο κόσμος ότι κάνατε το παν για να μην βγουν πολιτικές ευθύνες.

Τώρα, όμως, κάτι έχει αλλάξει. Έχει αλλάξει το κλίμα. Έχει αλλάξει για δύο λόγους: Ο πρώτος είναι ότι καταλαβαίνει ο κόσμος ότι κάνατε το παν για να μην βγουν οι πολιτικές ευθύνες. Αν δεν υπήρχε η κ. Καρυστιανού, που για εσάς είναι η Νέμεσις… Η κ. Καρυστιανού μου θυμίζει τη Τζούλια Ρόμπερτς ως Έριν Μπρόκοβιτς –στην ομώνυμη ταινία, αληθινή ιστορία- αυτή τη γυναίκα που πάνω απ' όλες τις δυσκολίες δεν το έβαλε κάτω, μέχρι να μαθευτεί η αλήθεια. Η Νέμεσή σας είναι η κ. Καρυστιανού και να θυμηθείτε ότι σας το είπα εγώ πρώτος.

Άρα, γιατί έχει αλλάξει το κλίμα; Γιατί έχουν συσσωρευτεί τόσα πολλά έργα με τον ίδιο σκοπό. Ποιος είναι ο ίδιος σκοπός που όλα τα έργα έχουν τον ίδιο; Έγκλημα, αρχική δικαιολογία που είναι προφανές μετά από λίγες μέρες ότι δεν πείθει, αίτημα από κάτω για διαλεύκανση και μετά προσπάθεια συγκάλυψης.

Υπάρχει και ένας δεύτερος λόγος γιατί τώρα είναι πρόβλημα για εσάς τα Τέμπη και δεν ήταν πριν από έναν χρόνο και αυτό είναι το ηθικό ζήτημα: Γιατί ο κόσμος εκεί έξω αισθάνεται πως ποτέ σε αυτή τη χώρα δεν θα βγει κάτι. Ποτέ σε αυτή τη χώρα δεν θα υπάρχει τιμωρία. Ότι είμαστε μια χώρα που μπορεί η Κυβέρνηση να κάνει οτιδήποτε, μπορεί να συγκαλύψει οτιδήποτε και ποτέ δεν θα βρει το δίκιο της. Γι’ αυτό είναι ηθικό ζήτημα. Και επειδή η πολιτική σε κάποιες λίγες στιγμές μετατρέπεται στο ηθικό ζήτημα, έχετε για πρώτη φορά σημαντικό πρόβλημα.

Έχουμε πρόταση μομφής για όλα αυτά. Έχουμε στην πρόταση και κοινωνικά και οικονομικά ζητήματα. Κύριε Μάντζιο, εγώ θα ήθελα περισσότερο από αυτό, αλλά αυτό είναι ένα θέμα συζήτησης. Γιατί σας το είπα ότι θα ήθελα περισσότερο; Γιατί ο αυταρχισμός της Κυβέρνησης είναι συστατικό στοιχείο της πολιτικής. Το κοινωνικό μπλοκ που θέλει να διαμορφώσει δεν μπορεί να έχει ηγεμονία σε αρκετά μεγάλο κομμάτι των λαϊκών και των μεσαίων στρωμάτων. Πώς θα μπορούσε με την ακρίβεια, με τις ανισότητες και τους μισθούς που υπάρχουν; Άρα, ο αυταρχισμός έρχεται να καλύψει αυτό το κενό.

Η Νέα Αριστερά δεν θεωρεί ότι το κυρίαρχο είναι να πέσει ο κ. Μητσοτάκης. Τον θέλουμε να πέσει, αλλά επειδή θέλουμε να πέσει το κοινωνικό, οικονομικό μπλοκ που τον υποστηρίζει. Θα παλέψουμε εμείς για ένα άλλο κοινωνικό, πολιτικό μπλοκ δυνάμεων που θα απαντήσει αυτό το μπλοκ στα ζητήματα των πολυκρίσεων, θα απαντήσει στην πράσινη μετάβαση, θα απαντήσει στις ανισότητες, θα απαντήσει σε μια δημοκρατία με λογοδοσία.

Υπάρχουν αυτές οι προϋποθέσεις αυτή τη στιγμή; Πιστεύουμε ότι δεν υπάρχουν, αλλά εμείς θα παλέψουμε. Θα παλέψουμε όχι μόνο να πέσει αυτή η Κυβέρνηση και το κοινωνικό, οικονομικό μπλοκ που τη στηρίζει, αλλά για να έρθει στην εξουσία ένα οικονομικό, κοινωνικό μπλοκ δυνάμεων που θα μπορέσει να αλλάξει τη ρότα αυτής της χώρας. Να μην αισθάνονται οι Έλληνες και οι Ελληνίδες ποτέ ξανά αυτή τη ντροπή και αυτό το ηθικό αδιέξοδο, ότι τίποτα σε αυτή τη χώρα μετά από τόσους και τόσες που έχουν μιλήσει για εκσυγχρονισμό, μετά από τόσους και τόσες που είπαν «θα φτιάξουμε το κράτος, δεν θα είναι όπως ήταν παλιά» δεν έχει αλλάξει. Βλέπουν έναν χρόνο μετά από τα Τέμπη ότι θα μπορούσαμε να είμαστε είκοσι χρόνια πριν, όταν ο κ. Σημίτης άρχισε το εγχείρημα του εκσυγχρονισμού, για το οποίο εγώ έχω κάνει πολλή κριτική. Είναι σαν να μην έχει αλλάξει μία μέρα. Τα ίδια ζητήματα. Τα ίδια ζητήματα για πώς δουλεύει το κράτος, για πώς διανείμουν τη δικαιοσύνη οι δικαστές. Τα ίδια ζητήματα.

Είναι τα ίδια ζητήματα, γιατί στο δικό σας μπλοκ δυνάμεων η πράσινη ανάπτυξη, οι ανισότητες, η έλλειψη δημοκρατίας είναι προβλήματα μόνο με τη στενή έννοια. Είναι προβλήματα με την έννοια της μικροπολιτικής, ότι σας δημιουργούν προβλήματα για να ξανακερδίσετε την εξουσία.

Για εμάς είναι ουσιαστικά προβλήματα. Είναι ουσιαστικό πρόβλημα ότι δεν μπορούμε να αντιμετωπίσουμε την πράσινη μετάβαση, χωρίς ένα σοβαρό κράτος που έχει λογοδοσία, που αισθάνεται την ανάγκη να απαντήσει στον κόσμο.

Είναι ουσιαστικό πρόβλημα ότι δεν μπορούμε να αντιμετωπίσουμε τις ανισότητες, όταν το μοντέλο του ρουσφετιού, που φάνηκε στον σταθμάρχη, συνεχίζει να είναι κυρίαρχο.

Είναι βασικό πρόβλημα για το δικό μας το κοινωνικό, οικονομικό μπλοκ δυνάμεων αν δεν υπάρχει δημοκρατία. Θα παλέψουμε για αυτό, να είσαστε σίγουροι. Ελπίζω να είμαστε καταλύτες για αυτό, γιατί ο κόσμος αυτή τη στιγμή -και αυτό είναι το επικίνδυνο- δεν αισθάνεται μόνο ντροπή, δεν αισθάνεται μόνο αγανάκτηση, αισθάνεται ότι θέλει να βρεθεί λύση, όπου και να υπάρχει. Αυτό είναι επικίνδυνο και γι’ αυτό η πίεση στην Αριστερά και στις προοδευτικές δυνάμεις είναι πολύ σημαντική και πρέπει να είμαστε αντάξιοι σε αυτή την πίεση.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τρίλεπτη παρέμβαση ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

Έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Θα ήθελα να κάνω μία παρέμβαση για όσα είπε νωρίτερα ο κ. Φλωρίδης. Πιστεύω ότι οι εκφράσεις που χρησιμοποίησε, ιδίως η καταληκτική του φράση «είστε για τα μπάζα» είναι εντελώς απρεπής για έναν Υπουργό Δικαιοσύνης, ιδίως τη στιγμή που συζητάμε ένα θέμα που άπτεται άμεσα του ρόλου της δικαιοσύνης. Αυτή η αντικοινοβουλευτική γλώσσα δεν πρέπει να ακούγεται εδώ και δεν δείχνει την απαιτούμενη ευαισθησία για τη σοβαρότητα του ζητήματος που συζητάμε.

Ο κ Φλωρίδης είπε και πολλά άλλα, όπως, ας πούμε, ότι μπαίνουν «ξένες δυνάμεις», ότι υπάρχει «σήμα από κάπου» και άλλα τέτοια, τα οποία παραπέμπουν σε μία παλιά γλώσσα, τη γλώσσα του Αυριανισμού. Νομίζω ότι αυτό τον ρόλο θέλατε να παίξετε σήμερα, να εμφανιστείτε ως ένας σημερινός Αυριανιστής. Φοβάμαι, όμως, πως αποτύχατε. Αποτύχατε, διότι τα επιχειρήματά σας είναι πραγματικά έωλα και η προσφυγή σας σε αυτή τη γλώσσα δείχνει ότι δεν έχετε επιχειρήματα.

Αναφερθήκατε, επίσης, στην πρόταση μομφής ως μία πρόταση η οποία, είπατε, αμφισβητεί τους θεσμούς της Γ΄ Ελληνικής Δημοκρατίας. Καταλαβαίνετε τι λέτε; Ο λαός βοά, διότι με τη συγκάλυψη της υπόθεσης η Κυβέρνηση δείχνει πως οι θεσμοί της Γ΄ Ελληνικής Δημοκρατίας δεν λειτουργούν. Οι έρευνες της κοινής γνώμης δείχνουν ότι οκτώ με εννέα στους δέκα Έλληνες θεωρούν ότι οι θεσμοί, με ευθύνη της Κυβέρνησης, δεν έχουν λειτουργήσει για να ριχθεί άπλετο φως στην υπόθεση αυτή. Και εσείς κατηγορείτε αυτούς που ασκούν κριτική σε αυτή την πολιτική και εμάς που καταθέτουμε πρόταση μομφής για το ότι αμφισβητούμε τους θεσμούς; Φοβάμαι πως τα έχετε μπερδέψει-επίτηδες βεβαίως, για να δημιουργήσετε εντυπώσεις.

Κύριε Φλωρίδη, είπατε ότι εμείς δεν ζητήσαμε και διερεύνηση των ποινικών ευθυνών. Σας υπενθυμίζω ότι ψηφίσαμε για προκαταρκτική επιτροπή τον Νοέμβριο και σας υπενθυμίζω, επίσης, ότι η Πρόεδρός μας, η κ. Κωνσταντοπούλου, κατέθεσε όλα τα πρακτικά της εξεταστικής επιτροπής στον εφέτη ειδικό ανακριτή που διερευνά την υπόθεση. Άρα, γιατί τα χρησιμοποιείτε αυτά τα επιχειρήματα;

Θα ήθελα τέλος να σας πω ότι πριν πέντε μέρες, αν θυμάστε, κάνατε μια δήλωση για τον κ. Καραμανλή, τον οποίο η Κυβέρνησή σας προστατεύει και είπατε ότι στη θέση του δεν θα είχατε βάλει ξανά υποψηφιότητα. Και, όμως, έβαλε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχει μια κραυγαλέα αντίφαση σε αυτή την πολιτική. Η Κυβέρνηση, όμως, στην οποία ανήκετε δυστυχώς -έχετε συλλογική ευθύνη με αυτή την Κυβέρνηση, παρά τα όσα λέτε- προστατεύει τον κ. Καραμανλή. Και αυτό είναι ένα ζήτημα που απασχολεί πάρα πολύ τον ελληνικό λαό και τους Έλληνες πολίτες και γι’ αυτό ακριβώς είναι που νιώθουν ότι οι θεσμοί υπονομεύονται από την πολιτική που ακολουθείτε συστηματικά σε αυτό το θέμα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Φλωρίδη, έχετε τρία λεπτά για να απαντήσετε. Θα παρακαλούσα να είστε κι εσείς σύντομος.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κυρία Πρόεδρε. Δεν θα τα υπερβώ.

Κυρίες και κύριοι Βουλευτές, αντιλαμβάνομαι ότι τα πράγματα ζόρισαν για εσάς τους κατήγορους. Και ξέρετε γιατί ζόρισαν; Επειδή η Κυβέρνηση και η παράταξη που κυβερνά, σεβόμενη όλο το προηγούμενο διάστημα τον πόνο των ανθρώπων και τη δυστυχία τους, δεν ήθελε να κρυφτεί πίσω από αυτούς και να εμπλακεί σε μια αντιπαράθεση την οποία επιχειρούσατε πίσω από αυτούς.

Η Κυβέρνηση κατέβηκε στο πολιτικό γήπεδο τώρα και τα πράγματα ζόρισαν γι’ αυτόν τον λόγο για εσάς. Γιατί τώρα θα καταλάβετε ή καταλαβαίνετε σε αυτό το τριήμερο, που θα κορυφωθεί αύριο με την ομιλία του Πρωθυπουργού, ότι οι ανθρώπινες τραγωδίες δεν προσφέρονται ως πολιτικές ευκαιρίες, όπως νομίζατε. Τώρα θα προσκρούσετε στην αλήθεια και η αλήθεια είναι καταλυτική, είναι αποκαλυπτική, είναι λυτρωτική. Και εδώ μιλάμε στο πολιτικό πεδίο.

Σεβόμαστε και σεβαστήκαμε πάρα πολύ και θα συνεχίσουμε να σεβόμαστε τον πόνο των ανθρώπων αυτών και τον πόνο της ελληνικής κοινωνίας και την απαίτησή τους να χυθεί άπλετο φως. Αλλά, είπαμε από την πρώτη στιγμή ότι η δικαιοσύνη επιτελεί άψογα το καθήκον της στην υπόθεση αυτή και ότι πρέπει να προστατευτεί η λειτουργία της δικαιοσύνης, διότι εκεί είναι το τελευταίο καταφύγιο των πολιτών.

Η Κυβέρνηση έκανε τα πάντα για να διευκολύνει το έργο της δικαιοσύνης και θα το κάνει μέχρι το τέλος, ώστε η ανάκριση να περατωθεί χωρίς κανένα ερωτηματικό.

Η ανάκριση, όπως ανακοίνωσε η εισαγγελέας του Αρείου Πάγου, διεύρυνε το πεδίο της έρευνας με τρία ζητήματα. Το πρώτο είναι αν υπήρξαν εύφλεκτες ύλες και τι είναι αυτές. Σε εργαστήρια του εξωτερικού θα το απαντήσουν αυτό με απόλυτη ακρίβεια. Το δεύτερο είναι εάν υπήρξαν βίντεο όπου κάτι έγινε εκεί. Και το τρίτο, πώς θα αρθεί η σύγκρουση στις απόψεις μεταξύ των δύο πραγματογνωμόνων που όρισε ο ανακριτής και των τεχνικών συμβούλων των οικογενειών. Και όλα αυτά με διαφάνεια, έτσι ώστε όταν παραδοθεί ο φάκελος στον εισαγγελέα να μην υπάρχει κανένας ο οποίος να διαμαρτυρηθεί ότι η ανάκριση έχει κενά.

Το καταπληκτικό ξέρετε ποιο είναι μέχρι τώρα; Ότι στην υπόθεση αυτή συμμετέχουν τουλάχιστον εκατό δικηγόροι και δεν υπάρχει κανένας δικηγόρος ο οποίος να διαμαρτύρεται ότι η δικαιοσύνη δεν κάνει καλά τη δουλειά της. Και εσείς έμμεσα θέλετε να υπονομεύσετε την εικόνα και τον ρόλο της δικαιοσύνης στα μάτια του κόσμου, για να υπονομευτεί αυτός ο καίριος θεσμός.

Άραγε αυτοί οι εκατό δικηγόροι οι οποίοι είναι κάθε μέρα εκεί, που νοιάζονται αγωνίζονται για τους ανθρώπους, που συνδέονται με την υπόθεση αυτή, δεν θα είχαν κάτι να πουν, εάν διαπίστωναν κενά στην ανακριτική διαδικασία; Τίποτα!

Άρα, λοιπόν, το μήνυμα που έχει να εκπεμφθεί σήμερα και αυτές τις μέρες είναι ότι ο κόσμος πρέπει να συνεχίσει να περιβάλλει με εμπιστοσύνη τη δικαιοσύνη. Η δικαιοσύνη χρειάζεται έναν σεβασμό και έναν προστατευτικό κλοιό, μια ασπίδα προστασίας απέναντι στους δημαγωγούς, απέναντι στους αρνητές της, απέναντι στους υπονομευτές της. Γιατί εκεί είναι το τελευταίο καταφύγιο των πάντων.

Και το μήνυμα προς όσους νομίζουν ότι οι κυβερνήσεις πέφτουν έξω από το πεδίο της δημοκρατίας είναι ότι κάνουν μεγάλο λάθος και θα το διαπιστώσουν για μία ακόμα φορά. Εξωθεσμικοί παράγοντες που επιχειρούν να αλλοιώσουν τη λειτουργία της δημοκρατίας, εφόσον συνεχίσουν να το επιχειρούν, θα υποστούν για μία ακόμα φορά μια συντριπτική ήττα, αλλά στο γήπεδο της πολιτικής, στο γήπεδο της αλήθειας, στο γήπεδο της καθαρότητας.

**ΔΗΜΗΤΡΙΟΣ ΜΑΝΤΖΟΣ:** Ποιοι είναι αυτοί, κύριε Υπουργέ;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Τσακαλώτο, να σας πω κάτι, επειδή ο κόσμος αλλάζει; Ο κόσμος πράγματι αλλάζει. Αυτοί που δεν αλλάζετε και μένετε πίσω στον 19ο αιώνα δυστυχώς είστε εσείς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΣΥΡΙΖΑ, ο κ. Χάρης Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Ο νεοσύλλεκτος Υπουργός της Κυβέρνησης, ο κ. Φλωρίδης, νομίζω ότι παρεκτράπη σήμερα και παρεκτράπη πολλαπλώς και ετεροκλήτως. Και θα εξηγήσω γιατί.

Κύριε Βορίδη…

Γλώσσα λανθάνουσα…

Κύριε Φλωρίδη, αναγγείλατε μια παράταση των ανακρίσεων, που ήδη έχουν συμπληρώσει έναν χρόνο. Με ποιο πρόσχημα; Τα εύφλεκτα υλικά στη μοιραία αμαξοστοιχία. Και είπατε μάλιστα ότι η ανάκριση είναι δύσκολη, αλλά διεξάγεται με υποδειγματικό τρόπο.

Σας έχω νέα, κύριε Φλωρίδη. Τίποτα δεν θα ήταν δύσκολο -για την ανάκριση μιλώ-, αν δεν είχατε τον Πρόεδρο της εξεταστικής επιτροπής που είχατε, που ασκούσε διαρκώς και αενάως πολιτικό μπούλινγκ.

Τίποτα δε θα ήταν δύσκολο για την ανάκριση, αν δεν είχαν αποκλειστεί ουσιώδεις μάρτυρες και ουσιώδεις και επαΐοντες του αντικειμένου πραγματογνώμονες των οικογενειών των θυμάτων.

Τίποτε δεν θα ήταν δύσκολο για την ανάκριση, αν δεν δίνατε εντολή στον τότε περιφερειάρχη για την περίφημη επίχωση, μπάζωμα, αλλά και εκσκαφή. Και θα εξηγήσω παρακάτω, γιατί είχατε κι άλλες ανακρίβειες, για να μην πω «ψέματα».

Τίποτε δεν θα ήταν δύσκολο, αν δεν εξέταζαν, χωρίς να περιμένουν καν τη δικογραφία.

Τίποτα δεν θα ήταν δύσκολο αν δεν έκλειναν άρον-άρον την εξεταστική μία μέρα πριν σταλεί η δικογραφία από το Εφετείο Λάρισας.

Είπατε πολλά και σας άκουσα και στην τηλεοπτική εκπομπή το πρωί, αλλά και εδώ από το Βήμα της Βουλής των Ελλήνων, προσπαθώντας προφανώς να δικαιολογήσετε τα αδικαιολόγητα, να αναφέρεστε στα περίφημα ζητήματα μπαζώσεων και εκσκαφών.

Δεν ξέρω αν έχετε πάει στο τόπο του εγκλήματος, στο σημείο μηδέν, κύριε Φλωρίδη, γιατί από τα λεγόμενά σας δείχνετε σαν άνθρωπος που είστε τελείως άσχετος με το αντικείμενο.

Σας μιλάω ως Τομεάρχης Υποδομών και Μεταφορών της Αξιωματικής Αντιπολίτευσης και ως πολιτικός μηχανικός και το κυριότερο, ως αυτόπτης μάρτυρας. Πήγα και επισκέφτηκα τον χώρο του εγκλήματος, για να αντιληφθώ κι εγώ και να ξέρω, ιδίοις όμμασι να δω τι συμβαίνει. Δεν έγινε μπάζωμα μόνο. Κατ’ αρχάς, έγινε προσπάθεια εκσκαφής από το πρώτο εικοσιτετράωρο. Ένα το κρατούμενο. Το λένε πραγματογνώμονες.

Δεύτερον, τα προϊόντα εκσκαφής τα οποία μετακινήθηκαν με τον τρόπο που μετακινήθηκαν, με την απευθείας ανάθεση των 647.000 ευρώ, τοποθετήθηκαν σε σημείο μη εγκεκριμένο από τις αρχές.

Τρίτον, η επίχωση –μπάζωμα κοινώς- που επήλθε δεν επήλθε μόνο με γαιώδες έδαφος, δεν επήλθε μόνο με σκύρα, αλλά και με προσμίξεις, ώστε να σταθεροποιηθεί τάχα το έδαφος.

Τι μεγάλο ψέμα αυτό περί αγωγού φυσικού αερίου που επιστρατεύσατε οψίμως ως επιχείρημα; Ψέμα, γιατί προφανώς ξέρετε από το δίκτυο της ΔΕΣΦΑ ότι κανένα δίκτυο φυσικού αερίου δεν περνάει κάτω από τον αγροτικό δρόμο, ο οποίος ήταν το σημείο που ορίστηκε από το συντονιστικό για να φτάσουν στο σημείο μηδέν.

Ψέμα, λοιπόν, αυτό και πρέπει άμεσα να το ανακαλέσετε. Άλλωστε, τα σχέδια των δικτύων υπάρχουν και, σε πείσμα πολλών, δείχνουν την αλήθεια. Πληροφοριακά, θα πούμε ότι είναι κάτω από τις γραμμές του τρένου και φυσικά της εθνικής οδού που παραπλεύρως εν επαφή περνά.

Άρα, λοιπόν, εδώ πραγματικά μου προκάλεσε αλγεινή εντύπωση ο τρόπος με τον οποίο τοποθετείστε και το ύφος βέβαια όσον αφορά περί μπάζων κ.λπ., αλλά νομίζω ήταν μια οφειλόμενη απάντηση στον όψιμο και νεοσύλλεκτο Υπουργό της Κυβέρνησης του κ. Μητσοτάκη.

Σχετικά με τον κ. Βορίδη, γιατί εκκίνησε τη διαδικασία την κοινοβουλευτική εχθές, με το επιχείρημα ή το μαιευτικό ή ρητορικό ερώτημα «τι νέο υπάρχει στην υπόθεση;», υπάρχει ένα νέο, ακλόνητο και συγκλονιστικό συνάμα στοιχείο, αλλά υπάρχει και μια απίστευτη μεγάλη σώρευση στοιχείων.

Το πρώτο στοιχείο φυσικά είναι το πρωτοσέλιδο της εφημερίδας «Βήμα της Κυριακής», που φυσικά δεν απαντήθηκε από κανένα από εσάς. Κανείς δύο ολόκληρες μέρες δεν έχει ψελλίσει το παραμικρό εν είδει απάντησης στο ερώτημα το οποίο συγκλονίζει άπαντες. Και το ερώτημα φυσικά είναι σαφές.

**ΚΩΝΣΤΑΝΤΙΝΟΣ ΤΣΙΑΡΑΣ:** ….(Δεν ακούστηκε).

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ποιος είναι, λοιπόν, αυτός, κύριε Τσιάρα, που πήρε το υλικό το πρώτο εικοσιτετράωρο από τον ΟΣΕ; Ποιος είναι, λοιπόν, κύριε Τσιάρα αυτός που το χρησιμοποίησε; Ποιος είναι αυτός που το διένειμε στο «ΠΡΩΤΟ ΘΕΜΑ» και μετά στα μέσα ενημέρωσης; Αυτά τα ερωτήματα είναι επί τάπητος και χρήζουν απαντήσεως, φαντάζομαι.

Απάντησε ουδείς; Κανένας δεν απάντησε, κύριε Φλωρίδη. Ούτε εσείς. Είχατε δεκαπέντε λεπτά ομιλίας και δεν ψελλίσατε το παραμικρό. Είχατε και δευτερολογία, δεν είπατε τίποτα γι’ αυτό. Και οι Κοινοβουλευτικοί Εκπρόσωποι σάς ρώτησαν επιμόνως και διακαώς να απαντήσετε, αλλά προφανώς, φωνή βοώντος εν τη ερήμω.

Πάμε τώρα και στον κ. Βορίδη. Αυτό, λοιπόν, ήταν το νέο στοιχείο. Όμως, δεν είναι μόνο αυτό. Είναι η σώρευση στοιχείων. Εδώ, κύριοι συνάδελφοι, δεν είναι η λίστα Πέτσα που σε οποιαδήποτε άλλη ευρωπαϊκή χώρα θα προκαλούσε την έκπτωση της κυβερνήσεως, δεν είναι υποκλοπές που υπάρχουν εδώ και ένα και πλέον χρόνια και σέρνονται από την εποχή του θρυλικού Εισαγγελέα Ντογιάκου ακόμα και τώρα -ο άνθρωπος συνταξιοδοτήθηκε, ακόμα η υπόθεση είναι σε εκκρεμότητα-, δεν είναι μόνο η υποκλοπή των προσωπικών ευαίσθητων δεδομένων από την κ. Κεραμέως, δεύτερη φορά μετά τη «CISCO» και το Υπουργείο Παιδείας και την θητεία της εκεί, δεν είναι φυσικά και μόνο τα Τέμπη, είναι όλα αυτά μαζί. Και ξέρετε η πολιτική σώρευση προκαλεί και το ποιοτικό άλμα και το άλμα είναι το δικό σας άλμα στο κενό, γι’ αυτό ζητάμε άμεσα την έκπτωση της Κυβέρνησης και γι’ αυτό είπαμε με κάθε δυνατό τρόπο και θεσμικό -που υποστηρίξαμε την πρόταση δυσπιστίας- αλλά και πολιτικό, ότι πλέον αυτές οι εκτροπές δεν μπορεί να συνεχίσουν να υφίστανται στον τόπο.

Όσον αφορά, και δεν θέλω να καταχραστώ τον χρόνο, για τη δικαιοσύνη νομίζω ότι, ναι, υπάρχουν αυτή τη στιγμή και εξετάζονται –το αναφέρατε, κύριε Βορίδη- είκοσι τρία πρόσωπα. Λείπει ένα, κύριε Γεραπετρίτη. Ξέρετε ποιο πρόσωπο λείπει. Λείπει ο κ. Καραμανλής, γι’ αυτό είμαστε και σήμερα εδώ και γι’ αυτό τον καλύπτετε με κάθε δυνατό τρόπο που σας παρέχει το Κοινοβούλιο. Εάν, λοιπόν, πραγματικά επιθυμείτε την πλήρη διαλεύκανση της υπόθεσης, ιδού η Ρόδος να κινηθείτε κατάλληλα για τον κ. Καραμανλή, τον μοιραίο Υπουργό όχι μόνο των Τεμπών.

Και νομίζω ότι με όλα αυτά που συμβαίνουν -και γι’ αυτό λέμε ότι η Κυβέρνηση αυτή πραγματικά πρέπει να φύγει- η αγοραστική δύναμη των Ελλήνων πολιτών είναι στα τάρταρα, στην προτελευταία θέση στην Ευρωπαϊκή Ένωση, η ακρίβεια καλπάζει, τα καρτέλ κάνουν πάρτι με μια Κυβέρνηση-τροχονόμο, η υγεία και η παιδεία καταποντίζονται και φυσικά παραβιάζετε ευθέως και προσβάλλετε με τον πιο βάναυσο τρόπο το Σύνταγμα, αναφέρομαι στα ιδιωτικά πανεπιστήμια.

Για όλα αυτά μαζί, λοιπόν, μια φράση και μια προτροπή ταιριάζουν σε αυτά που συμβαίνουν στην χώρα και σε εσάς προσωπικά ως Κυβέρνηση: Κύριοι της Κυβέρνησης, κύριοι της Συμπολιτεύσεως, καλύτερα, νομίζω -και γι’ αυτό το προτείνουμε- ένα άθλιο τέλος, παρά μια αθλιότητα χωρίς τέλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενη ομιλήτρια είναι η κ. Τζίνα Οικονόμου, Βουλευτής της Νέας Δημοκρατίας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κυρία Πρόεδρε.

Κυρία και κύριοι Υπουργοί, κυρίες και κύριοι Βουλευτές, κάθε πρόταση δυσπιστίας, ειδικά κατά μιας πρόσφατα εκλεγμένης Κυβέρνησης, θα έπρεπε να στηρίζεται σε ένα σοβαρό σκεπτικό, ιδιαίτερα όταν θίγει μια τόσο σοβαρή υπόθεση, όπως η τραγωδία των Τεμπών η οποία μας συγκλόνισε όλους. Αυτό επιβάλλει όχι μόνο ο σεβασμός των κοινοβουλευτικών διαδικασιών, αλλά κυρίως ο σεβασμός που όλοι μας οφείλουμε στα θύματα και τις οικογένειές τους.

Δυστυχώς, όμως, σήμερα ο σεβασμός έχει δώσει τη θέση του στην υποκρισία και την κοινοβουλευτική τάξη την έχει υποκαταστήσει η πολιτική εκμετάλλευση. Είναι θλιβερό, αλλά η πρόταση που έχουμε ενώπιόν μας δεν έχει να κάνει με την αναζήτηση της αλήθειας. Στην πραγματικότητα αφορά την ίδια την Αντιπολίτευση και την απελπισμένη αναζήτησή της για ψήφους εν όψει των ευρωεκλογών και για την απέλπιδα προσπάθειά της να αναχαιτίσει τις δημοσκοπικές κατρακύλες.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Πρόκειται δηλαδή πολύ απλά για μια στυγνή απόπειρα κομματικής εργαλειοποίησης μιας τραγωδίας. Γιατί με αυτή την πρόταση δυσπιστίας η Αντιπολίτευση εμφανίζεται σαν ένα αυτοσχέδιο δικαστήριο, αποδίδοντας ευθύνες σε όλη την Κυβέρνηση. Παριστάνει ταυτόχρονα τον εισαγγελέα, τους ενόρκους και τους τακτικούς δικαστές, επιχειρώντας να υποκαταστήσει την πραγματική δικαστική εξουσία.

Έτσι, έναν χρόνο μετά το τραγικό δυστύχημα των Τεμπών, κάποια κόμματα ανακαλύπτουν ξαφνικά συνωμοσίες συγκάλυψης εγκλημάτων και απόκρυψης στοιχείων. Ο πρώτος στόχος της υποτιθέμενης αυτής συνωμοσίας ήταν, κατά την Αντιπολίτευση, η χειραγώγηση της δικαιοσύνης, προκειμένου να περιορίσει το αντικείμενο της έρευνας στον σταθμάρχη, τον μηχανοδηγό και ένα-δύο ακόμη άτομα. Σύμφωνα όμως με τις αρμόδιες δικαστικές αρχές έχουν ασκηθεί ποινικές διώξεις όχι σε τρεις-τέσσερις, αλλά σε τριάντα τέσσερις κατηγορούμενους για πλήθος αδικημάτων και κακουργηματικών πράξεων ή παραλείψεων που αφορούν στο δυστύχημα των Τεμπών.

Άρα εδώ, οι θεωρίες συνομωσίας περί φωτογράφησης ευθυνών πέφτει πάνω στον τοίχο που λέγεται πραγματικότητα. Η πραγματικότητα όμως δεν φαίνεται να εμποδίζει την Αντιπολίτευση από το να συνεχίσει με την επόμενη θεωρία συνωμοσίας της, ότι δήθεν δεν αναζητούνται, πέραν των προσωποποιημένων, τα λεγόμενα συστημικά αίτια του δυστυχήματος και οι αντίστοιχες ποινικές ευθύνες. Μιλούν, μεταξύ άλλων, και για τη γνωστή πλέον σύμβαση 717 της «ΕΡΓΟΣΕ» που περιλάμβανε την αναβάθμιση του σιδηροδρομικού δικτύου και στα Τέμπη.

Λέει λοιπόν η Αντιπολίτευση ότι κι εδώ υπάρχει συγκάλυψη, πως δήθεν κανείς δεν διερευνά και δεν αποδίδει συστημικές ευθύνες. Αυτό βέβαια θα ήταν αλήθεια αν σήμερα είχαμε κυβέρνηση ΣΥΡΙΖΑ και Υπουργό Μεταφορών τον κ. Σπίρτζη ο οποίος πρόσφατα δήλωσε ότι η σύμβαση 717 δεν είχε καμμία σχέση με την τραγωδία των Τεμπών.

Επειδή όμως η Νέα Δημοκρατία δεν είναι ΣΥΡΙΖΑ, αυτό που έκανε πέρυσι η Κυβέρνηση, και μάλιστα σε χρόνο ρεκόρ, είναι να συστήσει επιτροπή εμπειρογνωμόνων υψηλού κύρους για τη διερεύνηση των συστημικών αιτιών του δυστυχήματος, η οποία κατέληξε γρήγορα σε συγκεκριμένα συμπεράσματα, τα οποία όχι μόνο δημοσιοποιήθηκαν άμεσα, αλλά διαβιβάστηκαν και στη δικαιοσύνη η οποία έχει ήδη εντοπίσει βαριές ευθύνες για είκοσι τρία ακόμη άτομα σε σχέση με την μη υλοποίηση της σύμβασης 717 της «ΕΡΓΟΣΕ».

Άρα, η ελληνική δικαιοσύνη, σε συνεργασία με την Ευρωπαία εισαγγελέα, διερευνά σε βάθος και με ταχύτητα την υπόθεση τόσο συστηματικά που, σύμφωνα με τον αρμόδιο Υπουργό κ. Φλωρίδη, θα έχουμε την πρώτη δίκη για τα Τέμπη τον Ιούνιο. Για τέτοια συγκάλυψη αδικημάτων και αλλοίωση στοιχείων μιλάμε!

Και για να εμβαθύνουμε όμως ακόμα περισσότερο, γιατί πρόκειται για μια εξαιρετικά σοβαρή υπόθεση, η Νέα Δημοκρατία έκανε και κάνει ό,τι είναι δυνατό και αναγκαίο για την ανάδειξη των πραγματικών ευθυνών για την τραγωδία των Τεμπών. Ένα πράγμα όμως δεν θα κάνει ποτέ η Νέα Δημοκρατία, δεν θα μετατρέψουμε την Αίθουσα αυτή σε αίθουσα δικαστηρίου. Η Βουλή των Ελλήνων δεν είναι και δεν θα γίνει ποτέ έκτακτο στρατοδικείο, όσο κι αν κάποιοι το επιθυμούν, όσο κι αν επανέρχονται με ιστορίες για δήθεν εξαφανισμένα βαγόνια, σβησμένα βίντεο και αλλοιώσεις του τόπου του δυστυχήματος.

Αν όντως υπήρξε τέτοια συγκάλυψη μόνη αρμόδια για να αποφανθεί είναι η ελληνική δικαιοσύνη που ερευνά την υπόθεση αυτή από την πρώτη στιγμή και όχι βέβαια οι κύριοι Κασσελάκης και Ανδρουλάκης και η κ. Κωνσταντοπούλου.

Κύριοι συνάδελφοι, ας υποθέσουμε για μια στιγμή ότι με κάποιο μαγικό τρόπο περνάει η πρόταση δυσπιστίας και ότι αύριο ξαφνικά πέφτει η Κυβέρνηση της Νέας Δημοκρατίας. Τι θα συμβεί; Κάποιος θα πρέπει να κυβερνήσει. Ποιος θα είναι αυτός; Μήπως θα έρθει ο κ. Κασσελάκης από τη Θήβα ή μήπως θα σχηματίσει κυβέρνηση ο κ. Ανδρουλάκης με την ανοχή όλων των άλλων, συμπεριλαμβανομένης της κ. Κωνσταντοπούλου;

Όσο μορφοποιείται το σενάριο αυτό στο μυαλό εκείνων που μας ακούνε, οι περισσότεροι συνετοί συμπολίτες μας θα αρχίσουν να έχουν ανήσυχο ύπνο με την ανάμνηση της κυβέρνησης συνεργασίας του 2015, μιας κυβέρνησης που θυμίζω ότι τότε ένωνε τα τρία από τα τέσσερα κόμματα τα οποία σήμερα συνυπογράφουν την πρόταση δυσπιστίας κατά της Κυβέρνησης της Νέας Δημοκρατίας.

Τι θα έκανε λοιπόν ένας τέτοιος παράξενος κυβερνητικός συνασπισμός;

Σίγουρα δεν θα εξασφάλιζε την ομαλότητα, καθώς οι προσωπικές αντιπαραθέσεις μέσα στο σχήμα αυτό θα το οδηγούσαν πολύ γρήγορα σε διάλυση.

Όμως, ας κάνουμε την τραβηγμένη υπόθεση ότι βρίσκεται κάποια λύση με μαγικό τρόπο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Θα μπορούσε μια τέτοια κυβέρνηση να οδηγήσει την ανεργία στο 9%, όπως η Νέα Δημοκρατία που την έριξε πρόσφατα στο 9,4%; Θα μπορούσε, άραγε, μια τέτοια κυβέρνηση να ανεβάσει τον κατώτατο μισθό στα 830 ευρώ, όπως η Νέα Δημοκρατία μέσα στις επόμενες μέρες;

**ΚΩΝΣΤΑΝΤΙΝΟΣ ΜΠΑΡΚΑΣ:** Άμεσα.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Θα μπορούσε μια τέτοια κυβέρνηση να φέρει το πλήθος των ξένων επενδύσεων που έφερε την τελευταία τετραετία στην Ελλάδα ο Κυριάκος Μητσοτάκης;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Όχι φυσικά, εκτός ίσως από μια συγκεκριμένη επένδυση, αν θέλετε, που την έχει υποσχεθεί ο κ. Κασσελάκης, να μεταφέρει την έδρα των εταιρειών του από την Αμερική εδώ στη χώρα μας.

Αυτή ακριβώς η ιστορία του «πόθεν έσχες» Κασσελάκη μας οδηγεί στο πιο κρίσιμο ερώτημα απ’ όλα: Υπάρχει περίπτωση μια κυβέρνηση ΣΥΡΙΖΑ-ΠΑΣΟΚ να εκπροσωπήσει σοβαρά την πατρίδα μας στο εξωτερικό;

Επειδή, κυρίες και κύριοι συνάδελφοι της Αντιπολίτευσης, προφανώς γνωρίζετε και εσείς την απάντηση στο παραπάνω, σας καλούμε για το καλό όλων των Ελλήνων να καταψηφίσετε τη χωρίς νόημα αυτή πρόταση δυσπιστίας κατά της Κυβέρνησης του Κυριάκου Μητσοτάκη συντασσόμενοι μαζί με τη Νέα Δημοκρατία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Σταρακά Χριστίνα από το ΠΑΣΟΚ και μετά θα πάρει τον λόγο ο Υπουργός Εξωτερικών, ο κ. Γεραπετρίτης.

**ΒΑΣΙΛΕΙΟΣ ΟΙΚΟΝΟΜΟΥ:** Και μετά;

**ΠΡΟΕΔΡΕΥΩΝ (Γεώργιος Λαμπρούλης):** Και μετά τον κ. Γεραπετρίτη είναι ο κ. Οικονόμου, ο κ. Καραμέρος και ο κ. Κακλαμάνης. Να φτάσουμε μέχρι εκεί και βλέπουμε στην πορεία.

Έχετε τον λόγο, κυρία Σταρακά.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Ξεκινάω κατευθείαν και θα απευθυνθώ στην κυβερνητική πλειοψηφία: Μόνο ντροπή, μόνο ντροπή πραγματικά. Την ώρα που η κοινωνία βράζει από θυμό και αγανάκτηση για τη συγκάλυψη αυτού του εγκλήματος των Τεμπών, έρχεστε να μας κατηγορήσετε ότι όλα γίνονται για να αποδομήσουμε τον πιο πετυχημένο Πρωθυπουργό που πέρασε ποτέ από τη χώρα. Το ακούσαμε κι αυτό από τον κ. Βορίδη χθες.

Θα συνιστούσα λίγη κάλμα στην έπαρση και την αλαζονεία σας για αυτό το θέμα συγκεκριμένα. Μόνο ντροπή που ο κ. Βορίδης είχε το θράσος να βγει να αποκαλέσει τον Πρόεδρο του ΠΑΣΟΚ εντολοδόχο οικονομικών και μιντιακών συμφερόντων. Και γιατί; Γιατί τόλμησε να χρησιμοποιήσει ένα κοινοβουλευτικό μέσο βασιζόμενο σε συγκεκριμένες κατηγορίες.

Και ποιοι τα λέτε; Τα λέτε εσείς που επί των ημερών σας οργιάζουν στην κυριολεξία οι διευθετήσεις υπέρ των πολυεθνικών και υπέρ των ημετέρων με τις ευλογίες πάντα του Μαξίμου ΑΕ.

Σε αυτό το σημείο και πριν προχωρήσω, θέλω να απευθυνθώ στις εξήντα οχτώ γυναίκες Βουλεύτριες του ελληνικού Κοινοβουλίου. Και σας ρωτώ: Αν στη θέση μας κάθονταν οι πενήντα επτά μανάδες των θυμάτων των Τεμπών που είχαν αγωνία για το αν θα αποδοθεί η δικαιοσύνη και οι ευθύνες, πώς θα τον έβλεπαν τον κ. Βορίδη να τους κουνά το δάχτυλο με αυτόν τον τρόπο, με αυτή τη φωνή τη δυνατή και να τους λέει αυτά, αλλά και τον κ. Φλωρίδη που να λέει «είναι για τα μπάζα όσοι ασχολούνται με τα μπαζώματα των Τεμπών»;

Τι θα λέγαμε σε αυτές τις πενήντα επτά μανάδες, αν ήταν σε αυτά τα έδρανα, κυρίες και κύριοι, και να μας λέει ο κ. Βορίδης ότι δεν μας χαρίζει την ευαισθησία; Ποια ευαισθησία των στελεχών σας, όπως ήταν του κ. Ταμήλου οι χθεσινές δηλώσεις; Για αυτή την ευαισθησία μας μιλάτε;

Αν έχετε τα κότσια, κυρίες και κύριοι της Κυβέρνησης, αυτά μην τα λέτε εδώ μέσα σε ασφαλές περιβάλλον. Αυτά να τα πείτε στις παραπάνω οικογένειες των θυμάτων των Τεμπών, να τα πείτε στους ενάμισι εκατομμύριο σχεδόν Έλληνες που υπέγραψαν για την ενεργοποίηση του νόμου περί ευθύνης Υπουργών, αλλά και για την κατάργηση της βουλευτικής ασυλίας, να τα πείτε στο Ευρωπαϊκό Κοινοβούλιο με το ψήφισμα-κόλαφος που έβγαλε για τη χώρα μας για το κράτος δικαίου. Και πότε; Την ίδια στιγμή που ο Κυβερνητικός σας Εκπρόσωπος βλέπει προσπάθεια αποσταθεροποίησης της χώρας από εμάς.

Λοιπόν, έχω να σας πω ότι τούτη εδώ η Κυβέρνηση καταβάλλει κάθε προσπάθεια για να αποσταθεροποιήσει τη χώρα μας, την Ελλάδα μας. Εμείς ως Αντιπολίτευση έχουμε μια υποχρέωση, την υποχρέωση αυτόν τον θεσμικό κατήφορο να τον φέρουμε στη Βουλή και εσείς ως Κυβέρνηση έχετε μια άλλη υποχρέωση, να λογοδοτήσετε απέναντι στις χαροκαμένες μάνες, στους συγγενείς των θυμάτων, αλλά και σε όλο τον ελληνικό λαό που περιμένει δικαίωση.

Και πέρα από τη χυδαία άμυνά σας, στην αγωνιώδη προσπάθειά σας να σώσετε το βαρύ όνομα του κ. Καραμανλή, γιατί είναι βαρύ το όνομα και αδιαμφισβήτητα έχει προκαλέσει ρωγμή στη συνοχή σας -νομίζω αυτό είναι εμφανές- αυτή τη φορά ο Πρωθυπουργός σας δεν θα μπορέσει να κρυφτεί. Θα έρθει εδώ να απαντήσει για όσα έχουν προηγηθεί στη συγκάλυψη αυτού του τρομερού εγκλήματος που λέγεται Τέμπη.

Υπάρχει ή όχι αλλοιωμένος διάλογος; Σε αυτά τα ερωτήματα να μας απαντήσει. Υπάρχει ή όχι αλλοιωμένος διάλογος σταθμάρχη-μηχανοδηγού, παράλληλος με αυτόν που έχει η δικαιοσύνη και ποιος είχε αυτή την πρόσβαση εκείνη την ώρα σε αυτά τα συστήματα; Ποιος παραποίησε το αποδεικτικό υλικό και το διοχέτευσε στο «ΠΡΩΤΟ ΘΕΜΑ» και στα άλλα μέσα μαζικής ενημέρωσης για να παραπλανήσει τους πολίτες δύο μέρες πριν οι πλήρεις και σαφείς απομαγνητοφωνήσεις του ΟΣΕ παραδοθούν στην Ελληνική Αστυνομία; Και ποιο στόχο τελικά εξυπηρετούσε η διαρροή από όποιον και αν έγινε;

Το κυριότερο αν ήταν γνωστά όλα αυτά, κυρίες και κύριοι της Κυβέρνησης, θα έπρεπε να έχετε πάρει, να έχετε λάβει αυτά τα μέτρα, ώστε να βρεθούν και να ελεγχθούν οι υπαίτιοι μιας τέτοιας επιχείρησης συγκάλυψης. Και αυτά είναι και τα ερωτήματα εξάλλου που καταθέτουν σήμερα οι μηχανοδηγοί του ΟΣΕ στο εξώδικο που κάνουν στον ΟΣΕ. Τα ίδια ερωτήματα κάνουν. Οπότε ίσως απαντήσετε αφού εδώ δεν μας απαντάτε.

Την ώρα, μάλιστα, που το φάντασμα της ατιμωρησίας και των αναπάντητων ερωτημάτων πλανάται πάνω από όλη την κοινωνία είναι προφανές ότι η οικοδόμηση του αφηγήματος περί ανθρώπινου λάθους καταρρέει σαν χάρτινος πύργος. Και τίνος ανθρώπου λάθος; Αυτού του ανθρώπου που με τη μεθοδολογία τής ρουσφετολογίας σας εσείς βάλατε στη θέση του σταθμάρχη. Για αυτόν τον άνθρωπο μιλάμε, για αυτό το ανθρώπινο λάθος του συγκεκριμένου ανθρώπου. Η θεωρία αυτή εξάλλου τέθηκε και στην εξεταστική επιτροπή από την πρώτη στιγμή. Από εσάς τέθηκε μάλιστα σε αυτή την επιτροπή, η οποία ήταν παρωδία, που έκλεισε όπως έκλεισε άρον-άρον χωρίς να καλεστούν οι μάρτυρες που έπρεπε να καλεστούν και, μάλιστα, με μια δικογραφία ελλιπή.

Καταλήγουμε στο γνωστό τρίπτυχο, κυρίες και κύριοι της Νέας Δημοκρατίας: Διαφθορά, συγκάλυψη, ατιμωρησία. Η τακτική σας, επίσης, είναι γνωστή. Κατασκευάζετε εσωτερικούς και εξωτερικούς εχθρούς μόνο και μόνο για να συγκαλύψετε τις ευθύνες σας.

Όμως, αυτό που συμβαίνει με τα Τέμπη είναι η θλιβερή κορωνίδα στον όλον αυτόν κατήφορο των συσσωρευμένων σκανδάλων, γιατί έχουν προηγηθεί υποκλοπές, έχει προηγηθεί η Πύλος, οι παρεμβάσεις στις ανεξάρτητες αρχές και στη δικαιοσύνη, τα push backs των μεταναστών, η επίθεση στους δημοσιογράφους, η διαρροή των e-mail των αποδήμων.

Όμως, σε όλα αυτά αυτό που συμβαίνει, αυτό εδώ το έγκλημα των Τεμπών, είναι κάτι που συμβαίνει για πρώτη φορά. Ξέρετε ότι είναι η πρώτη φορά σε όλα αυτά; Ότι για πρώτη φορά τόσο σκανδαλωδώς προσπαθείτε να πάτε ενάντια στο αίσθημα της κοινωνίας; Αυτό σας έχει ξεπεράσει.

Έρχεται, όμως, η ώρα που θα εκδηλωθεί αυτή η οργή, καθώς είναι και άλλα μαζεμένα, όπως η εμπορευματοποίηση των δημόσιων αγαθών, η αποχαλίνωση των ολιγοπωλίων που πραγματικά θεωρούν πως βρίσκονται στο El Dorado της ασυδοσίας, ενώ την ίδια ώρα η Κυβέρνηση διαβάζει μόνο «ECONOMIST» και νομίζουμε όλοι ότι ζούμε σε Ελβετία, σε τόσο προχωρημένη χώρα πια, σε μια χώρα που αγκομαχάει πραγματικά κάτω από την ακρίβεια, την εργασιακή ανασφάλεια, την ενεργειακή φτώχεια, τη διάλυση του πρωτογενή τομέα, αλλά και τη συνολική επιδείνωση της ποιότητας ζωής.

Και θέλω εδώ να με προσέξετε: Μπορεί, αγαπητοί συνάδελφοι, να μη ζούμε στο καθεστώς του υπαρκτού σοσιαλισμού που παρακολουθούσε τους πάντες, που συγκάλυπτε σκάνδαλα, που διαμόρφωνε συνειδήσεις και εξόντωνε κάθε διαφορετική άποψη.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τι λέει, κύριε Πρόεδρε;

**ΧΡΙΣΤΙΝΑ ΣΤΑΡΑΚΑ:** Ζούμε, όμως, σίγουρα στο καθεστώς του υπαρκτού παρακρατικού «παρεοκρατισμού» της Νέας Δημοκρατίας με τον δήθεν αρχάγγελο της ευρωπαϊκής σταθερότητας και κανονικότητας, τον κ. Μητσοτάκη, ο οποίος σήμερα είναι ο σκοτεινός εφιάλτης της δημοκρατίας και του κράτους δικαίου.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, ολοκληρώστε, κυρία συνάδελφε.

**ΧΡΙΣΤΙΝΑ ΣΤΑΡΑΚΑ:** Και το τραγικό ερώτημα είναι -και κλείνω- πόση φθορά θα έχετε προκαλέσει τελικά, αφού φύγετε, σε αυτό που λέγεται δημοκρατία και τι καμένη γη θα αφήσετε πίσω, αλλά ένα θα σας πω, ότι κανένα μπάζωμα και καμμία μονταζιέρα αυτή τη φορά δεν θα μπορέσει να σας σώσει.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Εξωτερικών κ. Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, στεκόμαστε με σεβασμό απέναντι στη μνήμη των νεκρών και με θλίψη απέναντι στις οικογένειες και τους οικείους, σε μία δύσκολη πάντα στιγμή, όταν αναφερόμαστε στο πιο τραγικό δυστύχημα του ελληνικού σιδηροδρόμου, μία στιγμή η οποία σημαδεύει τους οικείους, αλλά σημαδεύει και το συλλογικό υποσυνείδητο ολόκληρης της πατρίδας μας.

Θα μου επιτρέψετε, έχοντας και την εμπειρία της θητείας ως Υπουργός Επικρατείας, αρμόδιος μετά το δυστύχημα για θέματα υποδομών και μεταφορών, να εστιάσω στα ζητήματα που αφορούν στη συγκεκριμένη περίπτωση και να προσπαθήσω να φωτίσω ορισμένες από τις πλευρές με την ευκαιρία της πρότασης δυσπιστίας που κατατέθηκε από την Αντιπολίτευση.

Πρώτα στα διαδικαστικά: Στο τέλος του 2014 υπογράφεται η περίφημη σύμβαση για την αναβάθμιση συνολικά της σηματοδότησης και της τηλεδιοίκησης στην Ελλάδα. Αρχίζει η υλοποίησή της στις αρχές του 2015. Προέβλεπε μία διετή διάρκεια. Θα έπρεπε να είχε ολοκληρωθεί η σύμβαση σε όλα της τα σημεία στον κεντρικό άξονα εντός διετίας, πλην, όμως, το 2016 και έχοντας συμπληρώσει μόνο ένα ποσοστό μικρότερο του 18%, ενόσω θα έπρεπε να είχε ολοκληρωθεί εξ ολοκλήρου, με αυτό το ποσοστό ουσιαστικά διακόπτεται η σύμβαση και παύει να εκτελείται. Γιατί; Διότι διαπιστώθηκε ότι η κατάτμηση της σύμβασης αυτής σε δύο πεδία, σε βόρειο και νότιο, δημιουργούσε ασυμβατότητα και άρα ήταν αδύνατο να μπορέσει να καταστεί συμβατή και λειτουργική. Για τον λόγο αυτόν έως και το τέλος της θητείας της κυβέρνησης ΣΥΡΙΖΑ, το 2019, δεν υπάρχει καμμία απολύτως πρόοδος εργασιών. Συνεπώς, λιγότερο του 20% ήταν λειτουργικό με την παράδοση της κυβέρνησης από τον ΣΥΡΙΖΑ στη Νέα Δημοκρατία το 2019.

Από το σημείο εκείνο ανελήφθη η διακυβέρνηση και προσπάθησε η τότε ηγεσία να επιταχύνει τις διαδικασίες, κάτι όχι ιδιαιτέρως εύκολο, διότι, πρώτον, θα έπρεπε να υπάρξει συνεννόηση με την αρμόδια Ευρωπαϊκή Επιτροπή. Στη συνέχεια, όμως, θα έπρεπε να περάσει από Ελεγκτικό Συνέδριο, από Εθνική Αρχή Διαφάνειας και βεβαίως, από την πραγματογνωμοσύνη του Τεχνικού Επιμελητηρίου Ελλάδος. Η πραγματικότητα είναι ότι συνεχίζεται η σύμβαση αυτή και ολοκληρώνεται, δυστυχώς, τραγικά με καθυστέρηση τον περασμένο Σεπτέμβριο και ενόσω ήδη έχει υπάρξει το τραγικό δυστύχημα των Τεμπών.

Θέλω να πω ότι έχοντας μελετήσει πολύ και το συγκεκριμένο δυστύχημα, αλλά και τη γενικότερη λειτουργία του σιδηροδρόμου στη θητεία μου στο Υπουργείο Υποδομών και Μεταφορών, για να συμβεί το δυστύχημα αυτό συνέβησαν μία σειρά από σφάλματα τα οποία ανάγονται σε προσωπικό θέμα.

Πρώτα από όλα, το γεγονός ότι δεν υπήρξε αυτόματη χάραξη της διαδρομής, μολονότι αυτόματη χάραξη συντελέστηκε την ίδια ημέρα, την 28η Φεβρουαρίου, σε πολλές άλλες διαδρομές από τον ίδιο σταθμάρχη και μολονότι τόσο πριν όσο και μετά η πραγματογνωμοσύνη απέδειξε ότι λειτουργούσε απολύτως ορθά το σύστημα της αυτόματης χάραξης.

Στη συνέχεια, θα έπρεπε τα κλειδιά να έχουν τοποθετηθεί κατά τρόπο ώστε η αμαξοστοιχία να κινηθεί στην ίδια γραμμή. Ατυχώς, τα κλειδιά ήταν δρομολογημένα προς την αντίθετη κατεύθυνση, με τελική συνέπεια η αμαξοστοιχία να βρεθεί στο αντίθετο ρεύμα και να συναντήσει την αμαξοστοιχία καθόδου.

Και τέλος, η τοπική τηλεδιοίκηση, δηλαδή ο πίνακας ελέγχου ο οποίος βρισκόταν σε απόλυτη λειτουργία όπως έχει διαπιστωθεί και πριν και μετά το δυστύχημα, ο οποίος περιοριζόταν για περίπου δεκατρία χιλιόμετρα πριν και μετά τον Σταθμό της Λάρισας, για όλο το διάστημα μετά τον Σταθμό της Λάρισας και για περίπου πεντέμισι χιλιόμετρα έδειχνε την πορεία η οποία βρισκόταν στο ίδιο ρεύμα με την αμαξοστοιχία καθόδου. Άρα, ο επιτόπιος σταθμάρχης μπορούσε για πεντέμισι τουλάχιστον χιλιόμετρα να δει ότι η κατεύθυνση των δύο συρμών ήταν προς μία μετωπική σύγκρουση και βεβαίως, δεν υπήρξε η ανάλογη αντίδραση ούτε από την πλευρά της αμαξοστοιχίας.

Ήταν μία σειρά από σφάλματα τα οποία οδήγησαν σε απανωτές παραβιάσεις πρωτοκόλλου. Υπήρχε πρωτόκολλο ασφαλείας, το οποίο προέβλεπε πολλαπλές δικλίδες οι οποίες θα έπρεπε όλες να παραβιαστούν, έτσι ώστε να έχουμε αυτό το τραγικό και επώδυνο αποτέλεσμα το οποίο είδαμε την 28η Φεβρουαρίου του 2023.

Στη συνέχεια, μετά το δυστύχημα υπήρξε μία συντονισμένη προσπάθεια, έτσι ώστε να διερευνήσει η πολιτεία τα αίτια που προκάλεσαν το δυστύχημα αυτό. Υπήρξε, πέρα από τη δικαστική διερεύνηση των αιτίων του δυστυχήματος -και εδώ θέλω να εξάρω την ταχύτητα με την οποία αντέδρασε η δικαιοσύνη, προτεραιοποίηση ζήτησε η ίδια η προηγούμενη κυβέρνηση- μία πολύπλευρη προσπάθεια από το Υπουργείο Υποδομών και Μεταφορών και από εμένα προσωπικά για τη διοικητική διερεύνηση. Τοποθετήθηκε μια ειδική επιτροπή εμπειρογνωμόνων, η οποία σε χρόνο ρεκόρ, σε σαράντα πέντε ημέρες, είχε ένα πολυσέλιδο πόρισμα το οποίο απέδιδε τις ευθύνες που αναλογούσαν σε όλα τα κεφάλαια.

Επίσης, με δική μου πρωτοβουλία και επίσκεψή μου στην Ευρωπαϊκή Επιτροπή η αρμόδια επίτροπος διέταξε την έρευνα, έτσι ώστε να έχουμε ένα αμερόληπτο πόρισμα εκ μέρους της Ευρωπαϊκής Επιτροπής. Δυστυχώς, το πόρισμα αυτό πάντοτε στο πλαίσιο της Ευρωπαϊκής Ένωσης παίρνει πολύ χρόνο, δεν έχει ακόμη ολοκληρωθεί, αναμένεται σύντομα, αλλά πάντως το βέβαιον είναι ότι θα διαλευκάνει περαιτέρω τις συνθήκες του δυστυχήματος.

Και βεβαίως, υπήρξε ένας πάρα πολύ εκτεταμένος κοινοβουλευτικός έλεγχος, ο οποίος έγινε τόσο την προηγούμενη κοινοβουλευτική περίοδο -ο ίδιος προσωπικά παρέστην σε πολλαπλές συνεδριάσεις της Επιτροπής Θεσμών και Διαφάνειας και σε άλλες επιτροπές της Βουλής για να εξηγήσω τα γεγονότα- όπως επίσης και στην τρέχουσα κοινοβουλευτική περίοδο όπου είχαμε τη συγκρότηση της εξεταστικής επιτροπής.

Όλα αυτά -θα μου επιτρέψετε να πω- δεν κατατείνουν και δεν θα μπορούσαν να κατατείνουν σε οποιαδήποτε επιχείρηση συγκάλυψης. Δεν αντιστοιχεί σε αυτό. Αντιθέτως, η Κυβέρνηση επιχείρησε να έχει μία πλήρη διαφάνεια, διότι μόνο μέσω αυτής της διαφάνειας θα μπορούσε να επέλθει η κάθαρση σε ένα τόσο τραγικό συμβάν.

Και θέλω να πω το ακόλουθο: Διάβασα με προσοχή την πρόταση δυσπιστίας εκ μέρους της Αντιπολίτευσης. Θα μου επιτρέψετε να πω ότι σε πολλά σημεία η πρόταση δυσπιστίας έχει πολλές και σημαντικές πραγματικές και νομικές πλημμέλειες.

Πρώτα από όλα, αναφέρεται στην εξεταστική επιτροπή η οποία συγκροτήθηκε για να διερευνήσει τα αίτια του δυστυχήματος.

Η εξεταστική επιτροπή επιτέλεσε το έργο της, σύμφωνα με το Σύνταγμα και τον Κανονισμό της Βουλής.

Θέλω, όμως, να κάνω μία παρατήρηση, η οποία είναι μια διαχρονική ιστορική παρατήρηση που αναφέρεται στους θεσμούς στην Ελλάδα. Από το 2019, όταν ανέλαβε τη διακυβέρνηση η Νέα Δημοκρατία έως και σήμερα, έχουν υπάρξει τρεις εξεταστικές επιτροπές οι οποίες αφορούν τα πεπραγμένα της δικής μας Κυβέρνησης. Επαναλαμβάνω, οι εξεταστικές επιτροπές που συγκροτήθηκαν αφορούσαν πεπραγμένα της δικής μας Κυβέρνησης. Με τον τρόπο αυτόν αποκαταστάθηκε στο ορθό το πνεύμα του Συντάγματος που θέλει την εξεταστική επιτροπή να είναι μέσο κοινοβουλευτικού ελέγχου της Βουλής προς την Κυβέρνηση. Γιατί; Διότι με πρωτοβουλία αυτής της κοινοβουλευτικής πλειοψηφίας στην αναθεώρηση του 2019 δόθηκε η δυνατότητα στην αντιπολίτευση να συγκροτεί έστω και μειοψηφικά εξεταστικές επιτροπές για τη διερεύνηση των πραγμάτων των πολιτικών.

Κύριε Μάντζο, αξιότιμε κύριε Βουλευτά, θέλω να ρωτήσω το εξής: Το ΠΑΣΟΚ κυβέρνησε για περισσότερα από είκοσι χρόνια. Πόσες εξεταστικές επιτροπές συγκροτήθηκαν ενόσω ήταν κυβέρνηση το ΠΑΣΟΚ για το ίδιο το ΠΑΣΟΚ; Κυβέρνησε για περισσότερο από είκοσι χρόνια! Καμμία, κύριε Μάντζο.

Αξιότιμοι συνάδελφοι του ΣΥΡΙΖΑ, ο ΣΥΡΙΖΑ κυβέρνησε για πέντε χρόνια. Πόσες εξεταστικές επιτροπές συγκροτήθηκαν για να αξιολογήσουν πεπραγμένα της Κυβέρνησης του ΣΥΡΙΖΑ; Επίκαιρα; Πόσες; Καμμία!

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Πόσα Τέμπη;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Αυτή η κοινοβουλευτική Πλειοψηφία έχει άλλη αντίληψη για τον κοινοβουλευτισμό και άλλη αντίληψη για τη δημοκρατία.

**ΔΗΜΗΤΡΙΟΣ ΜΑΝΤΖΟΣ:** Κύριε Υπουργέ, δεν είναι δική σας πρωτοβουλία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Για τον λόγο αυτόν, σε λιγότερο από πέντε χρόνια έχουμε τρεις εξεταστικές επιτροπές που συγκροτήθηκαν με πλειοψηφία της Αντιπολίτευσης, για να ελέγξουν τα πεπραγμένα της Κυβέρνησης. Και αυτό είναι το σωστό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αντιθέτως, σε διακυβέρνηση στο σύνολο της Μεταπολίτευσης και μετά το 1981 δεν έκρινε ποτέ η πλειοψηφία ούτε του ΠΑΣΟΚ ούτε του ΣΥΡΙΖΑ ότι άξιζε να συγκροτηθεί μια εξεταστική επιτροπή για τα τυχόν λάθη της διακυβέρνησής τους.

(Χειροκροτήματα από την πτέρυγα της Νέας Δημοκρατίας)

Και θέλω να θέσω ορισμένα ζητήματα τα οποία αφορούν την πρόταση δυσπιστίας. Πέρα από το ζήτημα της συγκρότησης εξεταστικής επιτροπής, βλέπω ότι η πρόταση για τη συγκρότηση της εξεταστικής στηρίζεται σχεδόν εξ ολοκλήρου στο πόρισμα της τριμελούς επιτροπής εμπειρογνωμόνων, η οποία συστήθηκε. Από ποιον συστήθηκε, αξιότιμα μέλη του Κοινοβουλίου; Η διοικητική επιτροπή από ποιον συγκροτήθηκε; Συγκροτήθηκε από την ίδια την προηγούμενη κυβέρνηση. Εμείς στο πλαίσιο της οφειλόμενης αυτοδιόρθωσης και του αυτοελέγχου που πρέπει να κάνει κάθε κυβέρνηση συγκροτήσαμε επιτροπή από επιστήμονες που δεν μπορεί να αμφισβητηθεί η ακεραιότητά τους και η γνώση τους στα θέματα, έτσι ώστε σε πάρα πολύ σύντομο χρόνο, σε λιγότερο από σαράντα πέντε ημέρες, να έχουμε ένα πόρισμα. Και όσον αφορά το πόρισμα με τα όποια προβλήματα, νομίζω ότι δεν μπορεί να αμφισβητηθεί η αντικειμενικότητά του.

Να σας θυμίσω κάτι; Όταν συγκροτήθηκε η επιτροπή αυτή -γιατί συγκροτήθηκε με δική μου απόφαση υπό την ιδιότητά μου ως Υπουργού Επικρατείας αρμόδιου για θέματα υποδομών και μεταφορών- ξέρετε τι συνέβη; Δέχθηκα πάρα πολύ σκληρές επιθέσεις ότι προσπαθώ εγώ συγκροτώντας μια δική μου επιτροπή να συγκαλύψουμε τα όσα συνέβησαν στα Τέμπη. Ε, αυτή την επιτροπή επικαλείστε σήμερα για να συγκροτήσετε τη σημερινή επιτροπή για την πρόταση δυσπιστίας, τη δική μας επιτροπή, αυτή που συγκροτήσαμε εμείς! Πόσες φορές στην κοινοβουλευτική ιστορία έχουν υπάρξει κοινοβουλευτικές παρατάξεις που συγκρότησαν οι ίδιες επιτροπές, για να ελέγξουν τα δικά τους πεπραγμένα; Καμμία! Αλλά αυτή η Κυβέρνηση έχει το θάρρος να ελέγχει τα πράγματα, να κάνει τον αναγκαίο αυτοέλεγχο, να βλέπει τα ζητήματα τα οποία ανακύπτουν με σθένος, με παρρησία και τόλμη και όταν χρειάζεται, και με αυτοκριτική.

Όμως, εδώ μέσα στα πολλά τα οποία αναφέρει η πολυσέλιδη έκθεση, το πόρισμα της επιτροπής, μέσα στην πρόταση για την ψήφο δυσπιστίας αναφέρεται μεταξύ άλλων ότι η Κυβέρνηση αγνόησε πλήρως το πόρισμα της τριμελούς επιτροπής, κατά της οποίας βάλατε όλοι. Όλο το Κοινοβούλιο έβαλε κατά αυτής της επιτροπής. Γιατί; Διότι η επιτροπή συνέστησε ότι η τραγωδία μετά βεβαιότητας θα είχε αποφευχθεί εάν υπήρχε η οποιαδήποτε ολοκλήρωση της σύμβασης 717. Αυτό δεν υπάρχει μέσα στο κείμενο. Αντιθέτως, εγώ βλέπω πολλά πράγματα τα οποία είναι χρήσιμα και μας βοηθούν για το μέλλον, αλλά με κάθε σεβασμό δεν λένε αυτό.

Και είμαι σίγουρος ότι μελετήσατε αναλυτικά το κείμενο με το οποίο αιτείσθε την ψήφο δυσπιστίας. Όμως, η πραγματικότητα είναι ότι αυτά τα οποία αναφέρει το πόρισμα δεν είναι αυτά. Στη σελίδα 81 αναφέρετε ότι ήδη είχε αποκατασταθεί η λειτουργία και στις δύο γραμμές και έπρεπε ο σταθμάρχης Λάρισας να είχε προβεί στη δυνατότητα άλφα για την αυτόματη χάραξη. Επίσης, αναφέρετε ότι προκύπτει πως στην περίπτωση της τηλεδιοίκησης, αν είχε ολοκληρωθεί το έργο, το επίπεδο ασφαλείας προσεγγίζει το μέγιστο, χωρίς ωστόσο να το εξασφαλίζει. Επιπλέον, αναφέρετε ότι με το σύστημα ETCS -το οποίο είναι το σύστημα της αυτόματης πέδησης- το σύστημα δηλαδή για να σταματά αυτόματα το τρένο σε λειτουργία και με δεδομένο ότι θα γινόταν η χάραξη -πάντοτε χρειάζεται το ανθρώπινο χέρι από τον χειριστή του σταθμού- η περίπτωση να γίνει θα είχε αποφευχθεί.

Η πραγματικότητα, λοιπόν, είναι ότι εδώ υπήρχε μια σύνθεση ανθρώπινων λαθών η οποία οδήγησε στο μοιραίο. Δεν λέω ότι διαχρονικά δεν υπήρχαν συστημικά σφάλματα. Υπήρχαν. Αυτά, δυστυχώς, έρχονται σε πολλές περιπτώσεις προς επίρρωση του ανθρώπινου λάθους. Όμως, ειδικά για τα ζητήματα που έχουν να κάνουν με τις συγκεκριμένες συμβάσεις, τις παρατάσεις οι οποίες δόθηκαν, αυτές οφείλονταν στους λόγους που σας ανέφερα. Όλες δε οι παρατάσεις εδόθησαν με την έγκριση της Ευρωπαϊκής Επιτροπής. Άρα, καλό θα είναι όταν μνημονεύουμε την Ευρωπαία εισαγγελέα, να αντιλαμβανόμαστε ότι οι όποιες παρατάσεις δεν ενεργοποιήθηκαν μονομερώς από την ελληνική Κυβέρνηση και το Υπουργείο Υποδομών και Μεταφορών, αλλά μόνο κατόπιν άδειας του ίδιου του φορέα ο οποίος τον χρηματοδότησε.

Και να καταλήξω σε σχέση με την πρόταση την οποία καταθέσατε. Με κάθε σεβασμό, θα μου επιτρέψετε να πω το εξής. Υπήρξε εν προκειμένω ένα δημοσίευμα εφημερίδας την Κυριακή. Αμέσως υπήρξε η τοποθέτηση ότι θα κατατεθεί η πρόταση δυσπιστίας. Αντιλαμβάνομαι ότι πάντοτε όταν υπάρχει μία ζέση πολιτική για να στραφεί η Αντιπολίτευση κατά της Κυβέρνησης, θα υπάρξει πολλή δουλειά. Εντούτοις, θα αναφέρω το ίδιο το κείμενο της πρότασης δυσπιστίας, που είμαι σίγουρος ότι το έχετε μελετήσει. Κάποιοι αφαίρεσαν παράνομα τις συνομιλίες του σταθμάρχη, της έδωσαν αλλοιωμένες -σας διαβάζω το κείμενό σας-, ώστε να φαίνεται πως ο σταθμάρχης είχε υποδείξει λανθασμένη πορεία στο μοιραίο τρένο. Το διαβάσατε πριν το υπογράψετε; Είστε σίγουροι ότι αυτή τη στιγμή αυτό το οποίο γράφετε θέλετε να είναι η πολιτική σας παρακαταθήκη; Επαναλαμβάνω, «φαίνεται πως ο σταθμάρχης είχε υποδείξει λανθασμένη πορεία στο μοιραίο τρένο». Φαίνεται; Αμφισβητείται η ελληνική δικαιοσύνη, η οποία αμέσως διέταξε την προσωρινή κράτηση γι’ αυτόν τον λόγο;

**ΓΕΩΡΓΙΟΣ ΚΑΡΑΜΕΡΟΣ:** Στο συγκεκριμένο ηχητικό.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα μου επιτρέψετε να πω ότι η προσπάθεια να αποδοθεί μομφή στην Κυβέρνηση δεν αποδίδει σεβασμό ούτε στη μνήμη των νεκρών. Και το λέω αυτό, δυστυχώς, με περίσκεψη, διότι εν προκειμένω…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, πόσο χρόνο χρειάζεστε ακόμα;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σε ένα λεπτό τελειώνω, κύριε Πρόεδρε. Ζητώ ταπεινά συγγνώμη γι’ αυτή την παρέκταση.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, συνεχίστε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θέλω να πω το εξής: Από την πρώτη στιγμή η ελληνική Κυβέρνηση είχε τοποθετηθεί και είπε ότι πράγματι αν είχαν ολοκληρωθεί όλες οι διαδικασίες, θα υπήρχε μια σοβαρή πιθανότητα να είχε αποφευχθεί το δυστύχημα. Θέλω να σας πω, όμως, και με τη σύντομη εμπειρία που απέκτησα στη θητεία μου ασκώντας χρέη και Υπουργού Υποδομών ότι πάντοτε θα υπάρχει ένα ανθρώπινο χέρι το οποίο θα ελέγχει την κίνηση και ουσιαστικά θα διαμορφώνει τις συνθήκες υπό τις οποίες κινούνται οι συρμοί. Πάντοτε θα υπάρχει ο ανθρώπινος παράγων. Δυστυχώς, η ολοκλήρωση της σύμβασης ήρθε με καθυστέρηση και ήρθε ενόσω είχε συντελεστεί αυτή η καταστροφή.

Όμως, θα μου επιτρέψετε να πω ότι είναι αδιανόητο σε ένα κείμενο το οποίο μένει στην ιστορία, που είναι η πρόταση δυσπιστίας, να αναφέρεται ότι η Κυβέρνηση έφτασε μέχρι το σημείο της παραποίησης αποδεικτικών στοιχείων.

Ποια είναι η παραποίηση, αξιότιμες κυρίες και κύριοι Βουλευτές; Και πού υπάρχει ο αιτιώδης σύνδεσμος μεταξύ της παραποίησης και της κυβερνητικής λειτουργίας; Γιατί δημιουργούμε ψευδείς εντυπώσεις; Από πού προκύπτει ότι ήταν η Κυβέρνηση εκείνη η οποία παραποίησε; Και ποια ήταν η παραποίηση εν τέλει;

Άρα, επειδή τα ιστορικά μένουν, θα πρέπει όλοι να στεκόμαστε με δέος απέναντι στην ιστορία και με σεβασμό στη μνήμη εκείνων που έχασαν τη ζωή τους, με την ελπίδα να βελτιωθούν τόσο οι συνθήκες σε όλες τις μεταφορές στην Ελλάδα ώστε να μη χρειαστεί ποτέ πια να κάνουμε αυτή τη συζήτηση στο μέλλον.

Ευχαριστώ και συγγνώμη, κύριε Πρόεδρε, για την καθυστέρηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Υπουργέ, μη μας φύγετε γιατί ζήτησαν τον λόγο κάποιοι Κοινοβουλευτικοί Εκπρόσωποι για μία παρέμβαση, με πρώτο τον κ. Καραθανασόπουλο και μετά τον κ. Τσακαλώτο. Και αν υπάρχει κάποιος άλλος, θα το δούμε.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, αναφερθήκατε σε μια σειρά ζητήματα που είχαν να κάνουν με το έγκλημα στα Τέμπη. Όμως θα ήθελα να σας θέσω ορισμένα ερωτήματα.

Ερώτημα πρώτον: Ο αριθμός των εργαζομένων στον ΟΣΕ είχε μειωθεί απελπιστικά. Ήταν το 1/3 του οργανογράμματος. Αυτό σημαίνει εντατικοποίηση της εργασίας, λειψή εκπαίδευση, πολύ πιο εύκολο το ανθρώπινο λάθος.

Δεύτερον, όταν έγινε το έγκλημα, κανένα από τα συστήματα ασφαλείας δεν λειτουργούσε, παρά μόνο ο τοπικός πίνακας χειρισμού. Έβλεπε για ενάμισι χιλιόμετρο, γιατί είχαν καεί κάποια λαμπάκια από ό,τι έλεγαν οι ειδικοί.

Και τρίτον, κανείς δεν μπορούσε να ελέγξει τότε -και τώρα ενδεχόμενα- το τι μεταφέρει μια εμπορική αμαξοστοιχία.

Άρα, έχουμε τρεις παράγοντες που διαμορφώνουν ένα εκρηκτικό μείγμα. Από αυτή την άποψη, λοιπόν, από πού κι ως πού μιλάμε μόνο για ανθρώπινο λάθος; Αυτό είναι το ένα.

Δεύτερον, μιλήσατε για την 717. Ο προκάτοχος του κ. Καραμανλή, ο κ. Σπίρτζης, μίλησε για μια διάτρητη σύμβαση, με απαρχαιωμένα υλικά που περιείχε τα οποία δεν ήταν καν στο εμπόριο και είχαν αποσυρθεί εδώ και δεκαπέντε χρόνια από τότε. Τη σύμβαση αυτή την υπέγραψε ο κ. Χρυσοχοΐδης. Ήταν Υπουργός Μεταφορών με πρόταση του ΠΑΣΟΚ στη συγκυβέρνηση.

Άρα, λοιπόν, μια τέτοια σύμβαση διάτρητη, χωρίς υλικά, αναλώσιμα γιατί είχαν αποσυρθεί από το εμπόριο και είχε περάσει η τεχνολογία τους, πώς θα μπορούσε να υλοποιηθεί;

Και δεύτερον, ήταν η μοναδική σύμβαση αυτή, κύριε Υπουργέ, που δεν είχε υλοποιηθεί; Δεν ήταν άλλες τρεις συμβάσεις που «έτρεχαν» για συστήματα ασφαλείας που δεν είχαν ολοκληρωθεί και μάλιστα από το 2006-2007 -για φαντάσου!- και για το σύστημα επικοινωνίας και για το σύστημα αυτόματης πέδησης; Αυτές μέχρι το έγκλημα στα Τέμπη δεν είχαν υλοποιηθεί, δεν λειτουργούσαν, δεν ήταν λειτουργικές. Ποιοι ευθύνονται γι’ αυτά;

Θα σας θυμίσω, επειδή δεν πρέπει να διαβάζουμε αποσπασματικά, τις εκθέσεις της δικής σας επιτροπής. Τι έλεγε; Έλεγε ότι η ΕΡΓΟΣΕ προκήρυσσε διαγωνισμούς με τέτοιον τρόπο ώστε να ικανοποιούνται όλες οι ανταγωνίστριες εταιρείες, με αποτέλεσμα να υπάρχει τεράστια ασυμβατότητα από το ένα χιλιόμετρο στο άλλο χιλιόμετρο των συστημάτων που αφορούσαν το ίδιο αντικείμενο. Και γιατί το έκανε αυτό η «ΕΡΓΟΣΕ»; Διότι παρέμβαιναν άμεσα, λένε, οι μηχανισμοί της Ευρωπαϊκής Ένωσης που είχαν σχέση με προμηθευτές και επιχειρηματικούς ομίλους, δηλαδή τα λόμπι της Ευρωπαϊκής Ένωσης. Θυμάστε την απόφαση του Ευρωπαϊκού Κοινοβουλίου για τα λόμπι.

Αυτά, λοιπόν, δεν είναι ζητήματα; Διότι εμείς λέμε ότι η Ευρωπαϊκή Ένωση είναι συνυπεύθυνη του εγκλήματος στα Τέμπη. Δεν την αφορούμε. Αυτά δεν είναι ζητήματα τα οποία οδήγησαν στο να μην υπάρχει ασφάλεια στα τρένα διαχρονικά και στο να βάζουν σε κίνδυνο την ανθρώπινη ζωή, όπως καταγράφει το ΚΚΕ στο πόρισμά του ως πράξεις κακουργηματικού χαρακτήρα;

Αυτά, λοιπόν, είναι θέματα τα οποία πρέπει να τα προσπεράσουμε και να παραμείνουμε απλά και μόνο στον ανθρώπινο παράγοντα;

Τι λέει η έκθεση της επιτροπής, κύριε Υπουργέ; Τη διαβάσατε, αλλά λέει το εξής: Αν λειτουργούσε η φωτοσήμανση, το τρένο δεν θα κινούνταν. Αυτό είναι το πρώτο επίπεδο. Αν λειτουργούσε και η τηλεδιοίκηση, θα είχαν ακόμη μεγαλύτερο βαθμό ασφάλειας. Αν ακολουθούσε το σύστημα επικοινωνίας και όχι το απαρχαιωμένο VHF που έχει τυφλά σημεία, θα μπορούσε να έχει αποφευχθεί. Και, βεβαίως, αν υπήρχε και η αυτόματη πέδηση, δεν το συζητάμε.

Να, λοιπόν, γιατί υπάρχουν εγκληματικές ευθύνες για όλα αυτά που έτυχε να συμβούν στο συγκεκριμένο περιστατικό στα Τέμπη. Ήταν διαχρονικό το έγκλημα και οι εργαζόμενοι προειδοποιούσαν για το έγκλημα που μέλλεται να έρθει. Και ήρθε!

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Ο κ. Τσακαλώτος έχει τον λόγο για μια σύντομη παρέμβαση κι αυτός από τη Νέα Αριστερά.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Υπουργέ, έχω τρία δεδομένα και δύο πολύ σύντομες ερωτήσεις.

Το πρώτο δεδομένο είναι το εξής: Ο κ. Καραμανλής λίγο πριν από την τραγωδία λέει σε Βουλευτές: «Είναι ντροπή να θέτετε θέματα ασφάλειας».

Το δεύτερο δεδομένο είναι ότι ο κ. Γενιδούνιας και ο κ. Τσαλίδης είχαν ενημερώσει από ό,τι ξέρουμε τον Υπουργό γι’ αυτούς τους κινδύνους και αυτό είχε βγει μετέπειτα.

Το τρίτο δεδομένο είναι ότι εσείς ο ίδιος που είχατε κάποια ευθύνη μετά από την τραγωδία, πήρατε κάποια μέτρα για τους σταθμάρχες και προχωρήσατε στην επιτροπή που έβγαλε το πόρισμα εκ των τριών που είπατε.

Άρα, θα σας κάνω μια μικρή ερώτηση. Τώρα, με αυτά που ξέρουμε, στην εξεταστική έπρεπε να καλέσουμε τον κ. Γενιδούνια και τον κ. Τσαλίδη;

Δεύτερη και πιο σημαντική ερώτηση, κατά την άποψή μου, είναι η εξής: Με αυτά που ξέρουμε τώρα, με αυτές τις πράξεις που κάνατε εσείς για να βοηθήσετε μετά την κατάσταση με περισσότερους σταθμάρχες και από τα πορίσματα πριν φτάσουμε στην εξεταστική, πόσα από αυτά θα μπορούσε να είχε κάνει ο κ. Καραμανλής όταν είχε ενημερωθεί από αυτά τα δύο πρόσωπα ότι υπάρχει πρόβλημα; Υπάρχει κάτι από τις δικές σας πράξεις -τις θετικές, λέω εγώ- που έγινε μετά από την κρίση και από αυτά που μάθατε από τις έρευνες με τη δική σας πρωτοβουλία, που ο κ. Καραμανλής θα μπορούσε να το είχε βάλει μπρος, αντί να μας απαντάει ότι είναι ντροπή; Να πήγαινε, δηλαδή και να έκανε έρευνα τι λένε αυτοί οι δύο χριστιανοί και τι μπορούν να κάνουν με αυτό, μήπως υπάρχει πρόβλημα να είναι ένας σταθμάρχης;

Αυτές είναι οι δύο πολύ σύντομες ερωτήσεις. Πρώτον, έπρεπε αυτά τα δύο άτομα να έρθουν στην εξεταστική; Δεύτερον, με τη γνώση μας εκ των υστέρων, κάποια από αυτά τα πράγματα που βγαίνουν από ό,τι έχει βγει μετά, θα μπορούσε να τα έχει κάνει ο κ. Καραμανλής;

**ΠΡΟΕΔΡΕΥΩΝ (Γεώργιος Λαμπρούλης):** Απ’ ό,τι βλέπω, δεν υπάρχει κάποιος άλλος που να θέλει τον λόγο.

Κύριε Υπουργέ, ο λόγος δίνεται σε σας. Θερμή παράκληση για σύντομες απαντήσεις. Πέντε λεπτά είναι αρκετά;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα χρειαστώ το πολύ πέντε λεπτά.

Τηλεγραφικά θα απαντήσω και ευχαριστώ για τις παρατηρήσεις και τις ερωτήσεις σας, κύριοι Βουλευτές.

Σε ό,τι αφορά τα ζητήματα που έχουν να κάνουν με τη μείωση του προσωπικού, θα ήθελα να επισημάνω ότι κατ’ εξοχήν μείωση του προσωπικού συντελέστηκε την περίοδο της οικονομικής κρίσης από το 2010 έως το 2019. Αμέσως με την ανάληψη της διακυβέρνησης από τη Νέα Δημοκρατία υπήρξε προκήρυξη και πρόσληψη διακοσίων νέων μισθωτών με δελτίο παροχής υπηρεσιών που προκηρύχθηκαν μέσω ΑΣΕΠ. Μιλάμε για διακόσιες δεκαεπτά νέες θέσεις, εκ των οποίων εκατόν δεκαεπτά για το 2021 και εκατό για το 2022. Συνολικώς, μιλάμε για τετρακόσιες δεκαεπτά νέες θέσεις. Την περίοδο ΣΥΡΙΖΑ είχαμε «μηδέν».

Δεύτερον, στο ότι κανένα σύστημα δεν λειτουργούσε, με κάθε σεβασμό θα σας πω ότι λειτουργούσαν όλα τα συστήματα. Λειτουργούσαν όλα τα προβλεπόμενα συστήματα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σας διαψεύδει η έκθεσή σας, της επιτροπής σας. Σας διαψεύδει.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ξέρετε κάτι; Χαίρομαι πάρα πολύ να επικαλείστε την έκθεσή μου, διότι με λοιδορήσατε όλοι σε αυτή την Αίθουσα όταν έδωσα μία δοτή επιτροπή για να τεκμηριώσει τις θέσεις της Νέας Δημοκρατίας. Σας ευχαριστώ πάρα πολύ που σήμερα αναλογίζεστε το σφάλμα σας και την επικαλείστε, διότι θα ήθελα σε αντίστοιχες περιπτώσεις -δεν θέλω να αναφερθώ σε περιπτώσεις- να υπήρχε το ανάλογο θάρρος από άλλες κυβερνήσεις να κάνουν αυτή την αυτοκριτική που έκανε αυτή η Κυβέρνηση.

(Χειροκροτήματα από την πτέρυγα της Νέας Δημοκρατίας)

Και το «κανένα σύστημα δεν λειτουργούσε», θα μου επιτρέψετε με κάθε σεβασμό να σας πω ότι δεν ισχύει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και τα φωτόσημα δεν λειτουργούσαν.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Έχω εδώ την έκθεση της επιτροπής. Πείτε μου τη σελίδα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σελίδες 55-57.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα σας παρακαλούσα πάρα πολύ να μου στείλετε ένα sms.

Εγώ εκείνο το οποίο έχω να σας πω είναι το εξής: Μελέτησα, διότι γνωρίζετε ότι έχω την έφεση να μελετώ πολύ. Ακόμα και όταν δεν συμφωνώ, μελετώ πολύ, για να αντλώ επιχειρήματα και να αλλάζω τη γνώμη μου πολλές φορές. Εγώ είμαι πολύ διαβουλευτικός άνθρωπος. Αν πειστώ από κάτι, θα αλλάξω γνώμη και αντιλαμβάνομαι ότι πράγματι έχουν υπάρξει διαχρονικά από όλες τις κυβερνήσεις πολλά λάθη, τα οποία μπορεί να οδήγησαν σε παθογένειες διαχρονικές.

Από την άλλη πλευρά, σε ό,τι αφορά τη συγκεκριμένη περίπτωση, το σύστημα αυτόματης χάραξης λειτουργούσε ακριβώς στις έντεκα το βράδυ της 28ης Φεβρουαρίου. Ο σταθμάρχης θα μπορούσε να είχε κάνει αυτόματη χάραξη, όπως έκανε εξάλλου την ίδια ημέρα σε πολλές περιπτώσεις. Δεν θέλω να το πω και δεν το είπε ο Πρωθυπουργός προς τιμήν του, ότι φταίει αποκλειστικά και μόνο το ανθρώπινο λάθος. Προφανώς, όσο περισσότερες ασφαλιστικές δικλίδες υπάρχουν, τόσο περισσότερες είναι οι πιθανότητες να αποφευχθεί ένα δυστύχημα. Το αντιλαμβανόμαστε όλοι. Όμως, με αυτά τα συστήματα λειτουργήσαμε για πενήντα χρόνια τον σιδηρόδρομο -με αυτά τα συστήματα!- χωρίς να έχουν υπάρξει τέτοιες τραγωδίες. Πρέπει να τα ενισχύσουμε και σήμερα πράγματι ολοκληρώθηκαν οι συμβάσεις. Έχει ενισχυθεί πάρα πολύ το σύστημα …

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θύμιζε δεκαετία 1960 είπε ο δικός σας εμπειρογνώμονας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ενισχύθηκαν πάρα πολύ τα συστήματα ενδοεπικοινωνιών, τα GSMR, έτσι ώστε αυτή τη στιγμή ολόκληρο το δίκτυο να καλύπτεται από αυτή την ασύρματη επικοινωνία. Ενισχύθηκαν πάρα πολύ και ο φωτισμός και η επικοινωνία εντός των σηράγγων, που είναι εξαιρετικά σημαντικό και βέβαια, ολοκληρώθηκε η φωτοσήμανση, καθώς επίσης και η τηλεδιοίκηση πριν έρθει ο «Ντάνιελ» και δημιουργήσει προβλήματα σ’ ένα σημαντικό μέρος της γραμμής, το οποίο τώρα αποκαθίσταται.

Θα μου επιτρέψετε να διαφωνήσω σε αυτό που είπατε, σε σχέση με το ότι κανένας δεν ελέγχει τι μεταφέρεται. Βεβαίως, και ελέγχεται το φορτίο. Το φορτίο ελέγχεται από τους προβλεπόμενους στον κανονισμό λειτουργίας των σιδηροδρόμων. Εάν με ρωτάτε, αν υπάρχουν κάποιοι οι οποίοι παραβαίνουν τον όρκο τους ή παραβαίνουν τις διατάξεις …

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εμ!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):**… αυτό είναι κάτι το οποίο το μελετά η δικαιοσύνη και εγώ δεν θα είμαι προπετής σε αυτό. Εκείνο το οποίο εγώ ξέρω είναι ότι υπάρχουν όλες εκείνες οι ασφαλιστικές δικλίδες, έτσι ώστε να υπάρχουν, αν μη τι άλλο, επαρκείς έλεγχοι.

Ο κ. Σπίρτζης ανέφερε απηρχαιωμένα υλικά. Για να είμαι ειλικρινής, δεν το άκουσα. Εκείνο το οποίο, επίσης, δεν άκουσα είναι αυτοκριτική από τον κ. Σπίρτζη. Διότι το 2016, έναν χρόνο μετά από την υπογραφή της σύμβασης, σταματάει η εκτέλεσή της, ενώ είχε διασπαστεί στα δύο και είχε καταστεί το βόρειο κομμάτι ασύμβατο με το νότιο, με αποτέλεσμα όταν αναλάβαμε πάλι και το 2020, να χρειάζεται ακόμη και το μέρος που είχε υλοποιηθεί να αλλάξει, για να καταστεί συμβατό με το άλλο μέρος.

Μιλάμε γι’ αυτή την κατάσταση. Άρα, καλό θα ήταν να κάνουμε πρώτα απ’ όλα όλοι μας -κι εγώ το λέω πρώτος- την αυτοκριτική μας.

Τέλος, να επισημάνω το εξής δεν πρόκειται να προσπεράσουμε τίποτε. Θα κριθούν όλοι και θα κριθούμε όλοι για ό,τι έχουμε πράξει. Δεν μπορεί, όμως, να υπάρχουν λαϊκά δικαστήρια και δεν μπορεί να υπάρχει τέτοιου τύπου στοχοποίηση χωρίς στοιχεία. Αυτή είναι η πραγματικότητα.

Σήμερα που μιλάμε, έχουμε αναπτύξει και άλλες ασφαλιστικές δικλίδες στη λειτουργία των σιδηροδρόμων. Σήμερα που μιλάμε, γνωρίζετε ότι τα συστήματα τα οποία έχουμε -το ETCS, GSMR- όλα τα συστήματα αυτόματης πέδησης και ειδοποίησης …

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν λειτουργεί το ETCS. Δεν λειτουργεί, τι να κάνουμε!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Δεν υπάρχουν. Τα συστήματα τα οποία έχουμε, αυτή τη στιγμή δεν υπάρχουν ούτε στο 20% των ευρωπαϊκών σιδηροδρόμων. Έχει γίνει μια πολύ σημαντική αναβάθμιση. Καθυστέρησε; Πράγματι, καθυστέρησε, αλλά η καθυστέρηση δεν οφείλεται πάντοτε σε ανθρώπινο λάθος. Υπάρχουν περιπτώσεις όπου υπάρχει στενότητα στην προμήθεια υλικών, υπάρχουν οι περιπτώσεις, όπου υπάρχει αντικατάσταση υλικών ή έλλειψη εργατικού δυναμικού. Επαναλαμβάνω: Όλες οι παρατάσεις εδόθησαν με την άδεια της Ευρωπαϊκής Επιτροπής.

Κύριε Τσακαλώτε, σας ευχαριστώ για τις παρατηρήσεις σας. Θα ήθελα να σας πω το εξής. Θα επανέλθω σε κάτι, το οποίο δεν θα σας αρέσει. Πριν το 2019 κυβέρνησε ο ΣΥΡΙΖΑ πέντε χρόνια.

**ΕΥΚΛΕΙΔΗΣ ΤΣΑΚΑΛΩΤΟΣ:** Δύο ερωτήσεις έκανα. Έχουν σχέση με το 2015-2019;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα ξεκινήσω και θα σας απαντήσω. Θα μου επιτρέψετε, όμως, να διατυπώσω την ερώτησή μου;

**ΕΥΚΛΕΙΔΗΣ ΤΣΑΚΑΛΩΤΟΣ:** Ναι, αλλά απαντήστε στην ερώτησή μου.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Α, δεν σας αρέσει να σας ρωτήσω; Εάν δεν σας αρέσει, να μη σας ρωτήσω. Εάν θέλετε, να σας ρωτήσω.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ απαντήστε σύντομα, για να προχωρήσουμε τη διαδικασία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα είμαι σαφής. Πόσες εξεταστικές επιτροπές έκανε ο ΣΥΡΙΖΑ για κακώς πεπραγμένα της διακυβέρνησής του;

**ΕΥΚΛΕΙΔΗΣ ΤΣΑΚΑΛΩΤΟΣ:** Τι σχέση έχει αυτό με τις ερωτήσεις που έκανα;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Μηδέν! Πόσες έχει κάνει η Νέα Δημοκρατία σε τεσσεράμισι χρόνια; Τρεις. Γιατί; Διότι εμείς μόνοι μας δώσαμε τη δυνατότητα στην Αντιπολίτευση να ελέγχει την Κυβέρνηση.

Πόσες προανακριτικές κάνατε; Κάνατε την προανακριτική «NOVARTIS», χωρίς στοιχεία, για να δούμε τι συμβαίνει.

Εμείς, λοιπόν, θα συνεχίσουμε να πράττουμε εκείνο το οποίο θεωρούμε ότι είναι σωστό. Εάν με ρωτάτε, εάν στην εξεταστική επιτροπή θα έπρεπε να έχουν κληθεί και άλλοι…

**ΕΥΚΛΕΙΔΗΣ ΤΣΑΚΑΛΩΤΟΣ:** Δύο συγκεκριμένοι ρώτησα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας λέω, λοιπόν, συγκεκριμένα ότι θα μπορούσαν να κληθούν και πάρα πολλοί άλλοι.

**ΕΥΚΛΕΙΔΗΣ ΤΣΑΚΑΛΩΤΟΣ:** Αυτοί οι δύο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα μπορούσαν να κληθούν και πολλοί άλλοι. Θέλω, όμως, να σας πάω ένα βήμα πιο πίσω. Η εξεταστική επιτροπή συγκροτήθηκε, επειδή μία παράταξη σε αυτό το Κοινοβούλιο είχε την τόλμη να εισαγάγει στο Σύνταγμα, γνωρίζοντας ότι είναι Κυβέρνηση, κύριε Τσακαλώτε, και ότι κάποια στιγμή θα συγκροτηθεί εξεταστική, η οποία θα κρίνει τα δικά της πεπραγμένα. Εμείς, όμως, δεν φοβόμαστε.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είναι σωστό αυτό που κάνετε…

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, παρακαλώ!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Δεν φοβόμαστε την κριτική και θέλουμε πάντοτε να γινόμαστε καλύτεροι. Εάν, κύριε Τσακαλώτε, εσείς βλέπετε στην ελληνική πολιτεία ότι όλα πηγαίνουν στραβά…

**ΕΥΚΛΕΙΔΗΣ ΤΣΑΚΑΛΩΤΟΣ:** Αυτό είπα; Αυτό σας ρώτησα; Αυτό ισχυρίστηκα;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Το υπογράφετε.

**ΕΥΚΛΕΙΔΗΣ ΤΣΑΚΑΛΩΤΟΣ:** Δύο ερωτήσεις έκανα. Μπορείτε να απαντήσετε στις δύο ερωτήσεις;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Εάν, λοιπόν, θεωρείτε ότι η Ελλάδα αυτή τη στιγμή μοιάζει όλο και λιγότερο με μία σύγχρονη ευρωπαϊκή χώρα, κάτι που όλοι το συνυπογράψατε, τότε θα ήθελα να πω ότι εγώ, μακάρι, να ζήσω όλα τα υπόλοιπα χρόνια σε αυτή την ευρωπαϊκή χώρα!

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν απαντήσατε στις ερωτήσεις.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώσατε, κύριε Υπουργέ;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Καλούμε στο Βήμα…

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, είναι δυνατόν να μην απαντά ο Υπουργός στις ερωτήσεις;

**ΠΡΟΕΔΡΕΥΩΝ (Γεώργιος Λαμπρούλης):** Όχι, όχι, σας παρακαλώ! Προχωρούμε με τον κατάλογο των ομιλητών.

**ΕΥΚΛΕΙΔΗΣ ΤΣΑΚΑΛΩΤΟΣ:** Έκανα δύο ερωτήσεις…

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, ο Υπουργός τοποθετήθηκε όπως ήθελε ο ίδιος να τοποθετηθεί. Δεν θα τον υποχρεώσουμε.

Τον λόγο έχει ο κ. Βασίλειος Οικονόμου από τη Νέα Δημοκρατία.

**ΕΥΚΛΕΙΔΗΣ ΤΣΑΚΑΛΩΤΟΣ:** Έκανα δύο ερωτήσεις. Αρνείστε να απαντήσετε, κύριε Γεραπετρίτη; Είναι ντροπή!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία!

Δεν καταγράφεται τίποτα, κύριε Τσακαλώτο. Μην φωνάζετε.

**ΕΥΚΛΕΙΔΗΣ ΤΣΑΚΑΛΩΤΟΣ:** …

**ΠΡΟΕΔΡΕΥΩΝ (Γεώργιος Λαμπρούλης):** Δεν καταγράφεται τίποτα, κύριε Τσακαλώτο.

Μετά τον κ. Οικονόμου, είναι ο κ. Καραμέρος, ο κ. Κακλαμάνης και στη συνέχεια ο Υπουργός Προστασίας του Πολίτη κ. Χρυσοχοΐδης.

Κύριε Οικονόμου, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, η κατάθεση της πρότασης δυσπιστίας είναι αναφαίρετο δικαίωμα της Αντιπολίτευσης. Πραγματικά είναι μία από τις κορυφαίες δυνατότητες που έχει κοινοβουλευτικά να κριτικάρει και να προξενήσει πολιτικό πρόβλημα στην κυβέρνηση.

Το ζήτημα, όμως, όπως καταλαβαίνετε, είναι ότι και οι δικές σας ενέργειες θα κριθούν και θα αξιολογηθούν. Δηλαδή, όταν κάνεις μια πρόταση δυσπιστίας, πρέπει να δεις το περιεχόμενό της, πότε κατατίθεται και πού αποβλέπει. Αποβλέπει θεωρητικά και λογικά στην πτώση της Κυβέρνησης. Αυτό είναι σίγουρο ότι δεν θα το πετυχαίνατε και μόνο πολιτική αφέλεια θα δήλωνε, εάν πιστεύατε ότι θα μπορούσε να γίνει.

Όμως, να δούμε πότε κάνατε την πρόταση δυσπιστίας και τι λέτε. Είναι πρωτόγνωρο να κάνεις πρόταση δυσπιστίας με αφορμή ή μετά από ένα πρωτοσέλιδο. Αυτό πραγματικά ξένισε και προκάλεσε μεγάλη απορία.

Το πρωτοσέλιδο αυτό ήταν το κερασάκι στην τούρτα; Ήταν αυτό το οποίο ψάχνατε επ’ αφορμή, για να κάνετε την κίνηση σας, για να δημιουργήσετε πολιτικές εξελίξεις; Εγώ νομίζω ότι προσπαθείτε, όπως πιάνεται ο πνιγμένος από τα μαλλιά του, εν όψει των ευρωεκλογών σε μόλις δύο μήνες, να δημιουργήσετε και να εργαστείτε πάνω σε ένα κλίμα, το οποίο από κάτω το δουλεύετε πάρα πολύ το τελευταίο διάστημα.

Είναι ένα τραγικό δυστύχημα, με τους ανθρώπους που χάθηκαν, τις οικογένειες που πονάνε. Πονάμε όλοι μαζί γι’ αυτούς τους ανθρώπους που χάθηκαν και το κλίμα πραγματικά στην κοινωνία είναι βεβαρημένο. Είναι ένα πολύ δυσάρεστο γεγονός. Ποιος δεν θα το πει αυτό; Και πάνω σε αυτό ξαναπροσπαθεί η Αντιπολίτευση να στήσει την πάνω και την κάτω πλατεία. Προσπαθεί ξανά η Αντιπολίτευση να δημιουργήσει όρους ρήξεως κοινωνικής κατ’ αρχάς, πολιτικής, να πάμε στις ευρωεκλογές με ακραία πόλωση και να μπορείτε να πείτε, βάζοντας διλήμματα τέτοιου τύπου στον ελληνικό λαό, πώς πρέπει να αντιδράσει. Με τρόπο συντεταγμένο; Όχι, δεν γίνεται να αντιδράσει με τρόπο συντεταγμένο αν αυτά που λέτε είχαν ίχνος σοβαρότητας και αξιοπιστίας. Θα είχε νόημα να τα ακούγαμε αυτά και σε προηγούμενες μεγάλες τραγωδίες, όπως, ας πούμε, στο Μάτι. Σας έπιασε ο αβάσταχτος πόνος για τους ανθρώπους που χάνονται ή για τις οικογένειές τους και αυτό εκφράζεται α λά καρτ; Στην προηγούμενη μεγάλη τραγωδία άκρα του τάφου σιωπή, εδώ εξαλλότητες, ακρότητες, πολιτικές προσπάθειες ψηφοθηρίας επί αυτών των ανθρώπων. Δύο μέτρα και δύο σταθμά. Άρα δεν έχετε την αξιοπιστία.

Τι προσπαθείτε, λοιπόν, να κάνετε εδώ; Να φτιάξετε το υπόβαθρο, να δουλέψουν οι πλατείες, τα λαϊκά δικαστήρια και να μπορέσει αυτό να γίνει ψήφος σε δύο μήνες. Μπορεί να γίνει αυτό; Εγώ νομίζω ότι αυτή η τριήμερη συζήτηση είναι το πρώτο πολιτικό λάθος που κάνατε. Εκεί δηλαδή που γινόταν παράπλευρα η συζήτηση και ρίχνατε λάδι στη φωτιά, το φέραμε το θέμα στο Κοινοβούλιο. Γίνεται πλέον συντεταγμένα και σοβαρά. Θα ακουστεί και η άλλη γνώμη. Κάθομαι τόση ώρα εδώ και βλέπω πώς αντιδράτε όταν ακούτε τον αντίλογο. Αιφνιδιασμένοι; Ίσως, δυσφορώντας και εσείς ότι αυτά που λέτε δεν στέκουν και πολύ. Ο αντίλογος είναι αποκαλυπτικός.

Ερχόμαστε, λοιπόν, εδώ σήμερα και αύριο για να πούμε ότι η συζήτηση για τέτοια κρίσιμα και σοβαρά θέματα δεν μπορεί να είμαι ένας αφόρητος λαϊκισμός, μια δημαγωγία και μια προσπάθεια να φέρουμε την κοινωνία στα άκρα και στην εξαλλότητα. Οι απαντήσεις θα δοθούν από τη δικαιοσύνη βέβαια σε αυτό το επίπεδο και δεν μπορεί κανένας άλλος να πει τίποτα.

Τη δεχόμαστε τη δικαιοσύνη; Α λα καρτ. Και εδώ έχετε ελάχιστη αξιοπιστία. Άκουγα πόσο ένθερμοι ήσασταν, όταν τα αποτελέσματα της δικαιοσύνης δεν είναι υπέρ στελεχών σας και τι παθαίνετε όταν τα αποτελέσματα είναι δυσάρεστα για τα στελέχη σας. Άρα, λοιπόν, η αξιοπιστία σας και σε αυτό το θέμα ελαχιστότατη.

Όμως το θέμα δεν είναι να βάζουμε βαθμολογίες ούτε να αξιολογούμε και σε τελική ανάλυση αυτά μικρή αξία έχουν, είναι μόνο για μεταξύ μας, να λέει ο ένας στον άλλον τι πιστεύει και τι λέει. Η κοινωνία έξω έχει πνευματικά μάτια και αυτιά και ακούει και μέσα στο πένθος και μέσα στη δύσκολη κατάσταση μπορεί να αξιολογεί ποιος είναι αξιόπιστος και ποιος είναι σταθερός σε αυτά που λέει και για τη μία περίπτωση και για την άλλη. Έχουμε 2024 και ακόμα να βγάλει αποτέλεσμα το δικαστήριο για το Μάτι. Ακόμα! Δεν ήρθε κανένας εδώ να πει για συγκάλυψη. Έξι χρόνια μετά σούρνεται -να το πω έτσι λαϊκά- η ιστορία αυτή. Άλαλα τα χείλη των ασεβών, λέγανε κάποιοι. Όχι, εγώ δεν θα το πω αυτό. Θα πω ότι περί άλλα τυρβάζετε και σφυράτε. Έξι χρόνια έχουν περάσει και τώρα πάει τον Ιούνιο να ξεκινήσει η ποινική διαδικασία γι’ αυτή τη μεγάλη τραγωδία. Συγκάλυψη στη μία περίπτωση, δεν τρέχει κάστανο στην άλλη!

Εδώ, λοιπόν, πρέπει και εσείς, γιατί σε λίγο θα αναμετρηθούμε στις ευρωεκλογές, να ξεκαθαρίσετε αυτά τα πράγματα. Να αφήσετε τους ανθρώπους στον πόνο τους, να στηρίξουμε όλοι τη δικαιοσύνη, για να πει τι πρέπει να γίνει, ποιος είναι ο ένοχος, ποιος είναι ο αθώος ίσως, ποιες είναι οι ευθύνες. Ήρθατε στην εξεταστική, αλλά και κάθε μέρα, δεν υπάρχει λόγος να εφεύρουμε την εξεταστική και την έλλειψη μαρτύρων.

Σας ακούω τόσο καιρό να λέτε «αν φέρναμε αυτόν και αυτόν και αυτόν στην εξεταστική» και επειδή δεν τον φέρναμε, έχουμε συγκάλυψη. Δηλαδή, για να καταλήξετε σε έναν ισχυρισμό και σε μια ποινική κατηγορία σας λείπουν οι δυο, τρεις μάρτυρες; Γιατί μέχρι τώρα δεν κάνετε την ποινική κατηγορία; Την πολιτική είναι δεδομένο ότι υπάρχει και την έχει αναλάβει κατ’ αρχάς ο ίδιος ο Υπουργός και η Κυβέρνηση. Δεν σας φτάνει αυτό, όμως. Πρέπει να ρίξουμε λάδι στη φωτιά, να βάλουμε και λίγο φυλακή, να βάλουμε και λίγο κρεμάλες, να βάλουμε και τέτοια στοιχεία μέσα, για να εξάψουμε τα πάθη και τα μίση.

Πέστε, όμως, την ποινική κατηγορία για να την ακούσω και εγώ, ένας απλός δικηγόρος. Αλλά και οι επαΐοντες και σοβαροί νομικοί και συνταγματολόγοι να ακούσουν ποια κατηγορία ποινική απευθύνετε και σε ποιον. Δεν τολμάτε να το πείτε. Δεν τολμάτε. Είχατε τα περιθώρια για πορίσματα. Έχετε σήμερα ολόκληρες διαδικασίες τριήμερες και έχετε καλούς δικηγόρους στις τάξεις σας. Δεν μπορείτε να το πείτε.

Ξέρετε γιατί δεν μπορείτε να το πείτε; Γιατί θα εκτεθείτε ανεπανόρθωτα. Ξέρετε, έχετε πέντε χρόνια διακυβέρνησης και έχετε άποψη πώς λειτουργεί το κράτος και τι ευθύνη έχει -ποινική πάντα μιλάω- ένας Υπουργός, ένας διοικητής οργανισμού και πώς λειτουργούν τα πράγματα. Είστε προσεκτικοί.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Οικονόμου, ολοκληρώστε, παρακαλώ.

**ΒΑΣΙΛΕΙΟΣ ΟΙΚΟΝΟΜΟΥ:** Τελειώνω, κύριε Πρόεδρε.

Είστε προσεκτικοί. Το καταλαβαίνω. Δεν θέλετε να εκτεθείτε. Πέστε, όμως, τις προσεκτικές σας αυτές κινήσεις εκεί που καταλαβαίνετε ότι υπάρχει κίνδυνος. Κάντε τις κτήμα στον ελληνικό λαό. Πέστε την αλήθεια. Ξεχωρίστε την πολιτική και την ποινική ευθύνη, βάλτε τα πράγματα σε μια σειρά και να πάμε τώρα στις ευρωεκλογές να μετρηθούμε.

Το θέμα πλέον, όμως, της υπόθεσης που μας καίει όλους και μας πληγώνει ας το αφήσουμε στη δικαιοσύνη. Να πούμε όλοι μαζί ότι έχουμε εμπιστοσύνη σε αυτή και πραγματικά το αποτέλεσμά της και τα συμπεράσματα που θα βγουν να τα δεχθούν όλοι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο για μία παρέμβαση ο Πρόεδρος της Κοινοβουλευτικής Ομάδας του ΣΥΡΙΖΑ κ. Φάμελλος. Θα ακολουθήσει η κ. Γεροβασίλη, ο κ. Κακλαμάνης, ο κ. Καραμέρος και ο Υπουργός κ. Χρυσοχοΐδης.

Ελάτε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε. Θα χρησιμοποιήσω τη δυνατότητα της παρέμβασης, για να θέσω κάποια ζητήματα που θεωρούμε ότι είναι σημαντικά και επείγοντα.

Κύριοι Υπουργοί, κυρίες και κύριοι Βουλευτές, η πρόταση δυσπιστίας είναι φανερό ότι αντικατοπτρίζει τη δυσπιστία των Βουλευτών και των κομμάτων της Αντιπολίτευσης για την Κυβέρνηση του κ. Μητσοτάκη. Επίσης, αντικατοπτρίζει τη βεβαιωμένη αίσθηση της κοινωνίας για τις ευθύνες της Κυβέρνησης στο έγκλημα των Τεμπών αλλά και συνολικά στην υποβάθμιση του κράτους δικαίου.

Οι πολίτες ξέρουν πάρα πολύ καλά ότι οι ίδιοι, είτε ως πολίτες, είτε ως επαγγελματίες, είτε ως επιχειρήσεις, δεν μπορούν να βρουν στην Ελλάδα το δίκιο τους. Αυτό, ξέρετε, πολλαπλασιάζει το αίσθημα ανασφάλειας ακόμα και για τη ζωή τους, γιατί οι κίνδυνοι είναι μεγάλοι ακόμα και από τις φυσικές καταστροφές.

Το ερώτημα είναι τι μπορεί να προσφέρει στην ελληνική κοινωνία η συζήτηση για την πρόταση δυσπιστίας. Γιατί οι πολίτες αυτό ρωτάνε: Ξέρουμε πάρα πολύ καλά τους κινδύνους που δημιουργεί η Κυβέρνηση. Ξέρουμε πάρα πολύ καλά τις ευθύνες της για τη συγκάλυψη του εγκλήματος των Τεμπών. Τι παραπάνω μπορεί να προσδώσει αυτή η συζήτηση; Γιατί την προκαλέσαμε; Να τα πούμε λίγο ξεκάθαρα.

Πρώτα απ’ όλα, θα έρθει αναγκαστικά ο κ. Μητσοτάκης στη Βουλή. Θα έρθει να απολογηθεί στη Βουλή, την οποία υποτίμησε και δεν ήταν τη μέρα που συζητούσαμε το πόρισμα της εξεταστικής επιτροπής. Υποτίμησε τη Βουλή, υποτίμησε την κοινωνία, υποτίμησε τη δημοκρατία, υποτίμησε και τη μνήμη των θυμάτων. Και αυτό δεν μπορεί να μείνει έτσι. Πρέπει να έρθει εδώ και να απολογηθεί.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ήταν επιδεικτική η απουσία του και πρέπει να ξεκαθαρίσουμε ότι η απουσία του ήταν και μία απόδειξη ότι θέλει να αποφύγει τη συζήτηση, γιατί δεν θέλει να δώσει απαντήσεις.

Αντιλαμβάνομαι τη δύσκολη θέση στην οποία βρίσκονται οι Βουλευτές της Νέας Δημοκρατίας. Καλούνται να υπερασπιστούν το ότι η Κυβέρνηση δεν έχει ευθύνες για το έγκλημα των Τεμπών και βέβαια, εκτίθενται καθημερινά έναντι της κοινωνίας γιατί τα στοιχεία που προκύπτουν καθημερινά τους διαψεύδουν. Παράδειγμα, οι σημερινές αοριστίες και υπεκφυγές του κ. Τριαντόπουλου, ο οποίος ήρθε πρωί-πρωί, για να ξεφύγει από τον έλεγχο. Όμως, αυτά που είπε σήμερα διαψεύδουν τηλεοπτική του συνέντευξη που είχε δώσει μία εβδομάδα μετά το δυστύχημα, όπου παραδέχθηκε στην τηλεόραση της Θεσσαλίας ότι ο ίδιος ήταν παρών και υπεύθυνος του έργου του μπαζώματος από τις 2 έως τις 5 Μαρτίου, δηλαδή σαράντα οκτώ ώρες μετά το δυστύχημα. Σήμερα ήρθε να πει ότι δεν είχε καμμία ευθύνη. Υπάρχουν τα ντοκουμέντα αυτά. Κυκλοφορούν τα βίντεο. Τα βλέπαμε προηγουμένως με τον κ. Καλαματιανό.

Είναι γεγονός ότι οι Βουλευτές της Νέα Δημοκρατίας αύριο θα αναμετρηθούν με τη συνείδησή τους. Θα κληθούν να διαλέξουν ανάμεσα στην αλήθεια και το κομματικό συμφέρον.

Βέβαια, θα ξεκαθαρίσω ότι δεν είναι το κομματικό συμφέρον ακριβώς. Είναι το συμφέρον της καρέκλας του κ. Μητσοτάκη και των υπόλοιπων «τζακιών» που καλύπτει. Οικονομικά ή πολιτικά, μένει να αποδειχθεί.

Πήρα, όμως, τον λόγο, γιατί οφείλουμε να δώσουμε και ένα ουσιαστικό περιεχόμενο στη συζήτηση. Και επειδή μάθαμε ότι στη συνέχεια θα έρθει να μιλήσει ο κ. Καραμανλής, οφείλουμε να θέσουμε συγκεκριμένα ερωτήματα στον κ. Καραμανλή, τα οποία τίθενται και προς τον κ. Καραγιάννη, τον Υφυπουργό, και θέλουμε απαντήσεις, χωρίς υπεκφυγές. Και εμείς θα κάνουμε ερωτήσεις με ντοκουμέντα.

Γατί αγνοήσατε, κύριε Καραμανλή, όλες τις θεσμικές επισημάνσεις που σας είχαν γίνει για την ασφάλεια του σιδηροδρόμου; Και αναφέρομαι συγκεκριμένα, πρώτον, στην παραίτηση του κ. Σπηλιόπουλου, Προέδρου και Διευθύνοντα Συμβούλου του ΟΣΕ, που παραιτήθηκε στις 28 Μαΐου του 2020; Με εμπιστευτική επιστολή προς τον κ. Μητσοτάκη έθεσε τα προβλήματα και λίγες μέρες μετά παραιτήθηκε.

Καταθέτω σχετικό δημοσίευμα, που λέει ότι υπάρχουν παθογένειες και αγκυλώσεις του οργανισμού, αδιαφάνεια, μεθοδεύσεις, άρνηση συνεργασίας του κ. Καραμανλή, υπονόμευση. Και εμπλέκει και τον πρωθυπουργικό ανιψιό κ. Δημητριάδη.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον: Γιατί, κύριε Καραμανλή, αγνοήσατε την επιστολή παραίτησης του κ. Τσαλίδη, Διευθύνοντα της «ΤΡΑΙΝΟΣΕ» στις 6-9-2021, όπου περιγράφει τα σοβαρά προβλήματα στην κυκλοφορία του ελληνικού σιδηροδρόμου και επισημαίνει τον κίνδυνο ενός συμβάντος μέγιστης σοβαρότητας; Το καταθέτω για τα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον: Καταθέτω την επιστολή παραίτησης στις 27 Απριλίου του 2022 του κ. Κατσιούλη που ήταν Πρόεδρος της Επιτροπής Τηλεδιοίκησης, ο οποίος αναδεικνύει στην επιστολή του τα ελλείμματα, την κακοδιαχείριση, τις καθυστερήσεις και τη μη υλοποίηση φυσικού αντικειμένου. Το καταθέτω.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέταρτον, καταθέτω το εξώδικο της Πανελλήνιας Ένωσης Μηχανοδηγών στις 21-10-2022, με υπογραφή του κ. Γενιδούνια, για τα προβλήματα του σιδηροδρομικού δικτύου, την κακή κατάσταση της γραμμής, τη μη λειτουργία τηλεματικής, φωτοσημάτων, τηλεδιοίκησης και τους κινδύνους ασφάλειας.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, καταθέτω το έγγραφο της Εθνικής Αρχής Διαφάνειας, που παραδόθηκε στο γραφείο του Υπουργού με υπογραφή στις 4-10-2121, με το οποίο ζητούσε η Εθνική Αρχή Διαφάνειας την άμεση άσκηση πειθαρχικής δίωξης κατά των προσώπων που εμπλέκονται στην κακοδιαχείριση και την ελλιπή επίβλεψη της σύμβασης 717, δηλαδή της σηματοδότησης και της τηλεδιοίκησης.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά είναι συγκεκριμένα ερωτήματα και θέλουν συγκεκριμένες απαντήσεις, γι’ αυτό και τα καταθέσαμε.

Επίσης, να μας πει γιατί ενώ είχε καεί και ολοκληρωτικά καταστραφεί ο σταθμός τηλεδιοίκησης της Λάρισας το 2019, δεν τον αποκατέστησε με ελάχιστο κόστος αποκατάστασης, απ’ ό,τι φάνηκε, αλλά δυστυχώς με τραγικό κόστος της τραγωδίας στη συνέχεια;

Επιπλέον, να μας πει ο κ. Καραμανλής για ποιον λόγο, αφού δεν υπήρχε ούτε από το 2019 το κέντρο τηλεδιοίκησης της Λάρισας, αλλά λίγο αργότερα και το δευτεροβάθμιο κέντρο ελέγχου της Καρόλου, δεν πήρε τα μέτρα που ο κ. Γεραπετρίτης έθεσε μία εβδομάδα μετά την ανάληψη των καθηκόντων, όπως μείωση της πυκνότητας των δρομολογίων, μείωση της ταχύτητας των δρομολογίων και διπλοί σταθμάρχες στη βάρδια; Για ποιον λόγο τέσσερα χρόνια δεν έγιναν όλα αυτά και για ποιον λόγο πρέπει να απολογείστε εσείς για όλα αυτά σήμερα;

Κύριε Πρόεδρε, οφείλω να αναφερθώ και σε ένα χυδαίο παραλήρημα που ακούσαμε πριν από λίγο από τον κ. Φλωρίδη. Δεν θα ήθελα να βρεθώ σε αυτή τη θέση αλλά δεν το προκαλέσαμε εμείς.

Με απαράδεκτη φρασεολογία για όλη την Αντιπολίτευση, επιτέθηκε λέγοντας -διαβάζω μέσα από εισαγωγικά- ότι: «Για τα μπάζα είναι όσοι πολιτικοί χρησιμοποιούν αυτό το θολό πράγμα για τα μπαζώματα». Και συνέχισε μάλιστα με ειρωνείες, λέγοντας: «Μπαζώθηκε ο χώρος, για φαντάσου».

Του προτείνω να συναντηθεί με τις οικογένειες των θυμάτων, που ήρθαν και μας βρήκαν, και μας περιέγραψαν πώς έψαχναν εβδομάδες μετά το τραγικό δυστύχημα να βρουν προσωπικά αντικείμενα των παιδιών τους ή των συγγενών τους εκεί που μεταφέρθηκαν, με τα μπάζα μαζί, τα υπολείμματα του δυστυχήματος.

Δεν είναι ότι δεν έχει συναίσθηση. Δεν έχει ούτε ηθική ο κ. Φλωρίδης. Έφτασε σε σημείο ως σύγχρονος πολιτικός γενίτσαρος να μας κατηγορήσει για αριστερόστροφο φασισμό. Είναι γνωστή η κατρακύλα του και ο λαϊκισμός του. Πιο ακροδεξιός από τον κ. Βορίδη έχει καταντήσει.

Επειδή, όμως, είπε ότι έχουμε σκοπό να ελαχιστοποιηθεί έως καταργηθεί η εμπιστοσύνη του ελληνικού λαού απέναντι στους θεσμούς της ελληνικής δημοκρατίας, θέλω να δηλώσω ξεκάθαρα ότι την εμπιστοσύνη του λαού και της Ευρώπης έναντι της ελληνικής δημοκρατίας την έχει κλονίσει αυτή η Κυβέρνηση, ο κ. Μητσοτάκης και ο κ. Φλωρίδης ως Υπουργός Δικαιοσύνης αυτής της Κυβέρνησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί είναι και ο ίδιος ο κ. Φλωρίδης υπεύθυνος όταν ως Υπουργός Δικαιοσύνης κρίνεται από το Ευρωπαϊκό Κοινοβούλιο για υποβάθμιση του κράτους δικαίου στη χώρα που υπηρετεί ως πρώτος τη τάξει για τα θέματα δικαιοσύνης.

Κυρίες και κύριοι Βουλευτές, το έγκλημα των Τεμπών θα έρθει ξανά πολλές φορές στην Ολομέλεια της Βουλής, θα μας απασχολήσει πολύ καιρό ακόμα, γιατί είναι βαθιά αποτυπωμένο στην κοινωνική συνείδηση, αλλά και γιατί δεν έχουν δοθεί απαντήσεις. Δεν μπορεί να μην αποκαλυφθεί η αλήθεια όταν έχουμε πενήντα επτά τραγικά θύματα και ταυτόχρονα γύρω από αυτούς, τις οικογένειές τους και όλη την ελληνική κοινωνία με βαθύ αποτύπωμα αυτού του τραγικού δυστυχήματος. Ούτε για το μπάζωμα του χώρου έχουν δοθεί απαντήσεις που οδήγησε και σε καταστροφή πειστηρίων, αλλά ούτε και για τη μονταζιέρα των παραποιημένων ηχητικών συνομιλιών του σταθμάρχη που αποκαλύφθηκαν και επιβεβαιώθηκαν, γιατί πρέπει να πω την αλήθεια ότι είχαν αποκαλυφθεί και από τους μηχανοδηγούς πολύ νωρίτερα. Τώρα ήρθαν δύο δημοσιεύματα της εφημερίδος «ΤΟΥ ΒΗΜΑΤΟΣ» και το επιβεβαίωσαν.

Έρχονται και μας λένε οι εκπρόσωποι της Νέας Δημοκρατίας ότι η Αστυνομία -θα το πει και ο κ. Χρυσοχοΐδης πιθανά- πήρε αρμοδίως τρεις ή τέσσερις μέρες μετά και παρέδωσε στις ανακριτικές αρχές -αν θυμάμαι καλά η Τροχαία πρέπει να ήταν- τα ηχητικά ντοκουμέντα.

Δεν κατηγορούμε για τα ντοκουμέντα που έφτασαν στα χέρια των ανακριτικών αρχών. Αυτό για το οποίο έχει διατυπωθεί η κατηγορία και για αυτό θέλω να απαντήσει ο κ. Χρυσοχοΐδης στη συνέχεια είναι ποιος παραποίησε και ποιος έδωσε σε μέσα ενημέρωσης τα παραποιημένα ηχητικά ντοκουμέντα. Γιατί; Διότι είναι ξεκάθαρος ο στόχος, η παραπληροφόρηση και η χειραγώγηση της κοινής γνώμης.

Ρωτώ, λοιπόν: Ποιος έβγαλε στη δημοσιότητα με παράνομη παρέμβαση σε ηχητικά αρχεία και με ηλεκτρονικά ίχνη που πρέπει να αποκαλυφθούν ηχητικά ντοκουμέντα για να παραπληροφορήσει και να χειραγωγήσει την κοινή γνώμη και ποιον εξυπηρετούσε αυτή η παραποίηση, πέρα από τον ίδιο τον κ. Μητσοτάκη, εν όψει επικείμενων εκλογών σας θυμίζω, γιατί αναβλήθηκαν και πήγαν πιο πίσω οι εκλογές τότε, γιατί ο κ. Μητσοτάκης από την επομένη μέρα το πρωί μιλούσε για ανθρώπινο λάθος και τα παραποιημένα ηχητικά ντοκουμέντα επιβεβαιώνουν αυτή τη μονοσήμαντη ανάγνωση του ανθρώπινου λάθους.

Προφανώς εμείς δεν θεωρούμε ότι δεν υπάρχουν ευθύνες στον σταθμάρχη, αλλά η απομόνωση των ευθυνών μόνο στον σταθμάρχη ή οποιοδήποτε άλλο πρόσωπο που κρίνει η δικαιοσύνη και όχι εμείς κρύβουν την ευθύνη της Κυβέρνησης. Αυτός ήταν ο στόχος και της διαχείρισης των παραποιημένων ηχητικών ντοκουμέντων και του μπαζώματος που έγινε μέσα σε δύο μέρες και ενώ δεν είχε ακόμα ολοκληρωθεί η έρευνα στα συντρίμμια των τρένων.

Το ερώτημα, λοιπόν, που πρέπει να απολογηθεί αύριο ο κ. Μητσοτάκης και όχι μόνο ο κ. Καραμανλής σήμερα είναι ποια συμφέροντα και ποιες δεσμεύσεις κρύβονται πίσω από αυτό το διπλό έγκλημα συγκάλυψης, το οποίο έγινε στη συνέχεια του τραγικού δυστυχήματος και του εγκλήματος των Τεμπών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί αυτό έχει αποδειχθεί και δεν φταίει ο κ. Καραμανλής τώρα πια από τον αποκλεισμό μαρτύρων στην εξεταστική. Όχι, φταίει η Νέα Δημοκρατία από το μπάζωμα, από την παραποίηση ηχητικών ντοκουμέντων.

Το σχέδιο συγκάλυψης, το οποίο στήθηκε μέσα σε λίγες ώρες από το τραγικό δυστύχημα, είναι σχέδιο του Μαξίμου και της Πειραιώς, είναι σχέδιο της Κυβέρνησης και της Νέας Δημοκρατίας, γιατί από τη Νέα Δημοκρατία, τα κεντρικά της και το Μαξίμου έχουν εξυφανθεί και οργανωθεί οι υποκλοπές, η χρήση παράνομου λογισμικού μέχρι και η εξαγωγή του -διευθυντή τον έχετε τον κ. Σμυρλή- οι απειλές στις ανεξάρτητες αρχές, οι απειλές στους κορυφαίους δικαστικούς, η παράνομη διαχείριση προσωπικών δεδομένων.

Από τα γραφεία της Νέας Δημοκρατίας μοιράστηκαν τα προσωπικά δεδομένα. Δεν ήταν μόνο από την κ. Ασημακοπούλου. Από τη Νέα Δημοκρατία πλέον είναι το πρόβλημα και, όπως καταλαβαίνετε, όλα αυτά που έχουμε περιγράψει πλέον δεν αφορούν μόνο τον κ. Καραμανλή ή τον κ. Καραγιάννη και τον κ. Τριαντόπουλο, οι οποίοι σαφώς ελέγχονται με συγκεκριμένες ευθύνες.

Αυτά που περιγράψαμε αφορούν τον ίδιο τον κ. Μητσοτάκη, γιατί μετά από το τραγικό δυστύχημα όσα έχουν συμβεί είναι επιλογές του κ. Μητσοτάκη. Ο κ. Μητσοτάκης ελέγχεται, στον κ. Μητσοτάκη έχει κατατεθεί η πρόταση δυσπιστίας. Αυτός πρέπει να απολογηθεί αύριο. Αυτός δεν έχει πλέον κανένα απέναντί του αίσθημα εμπιστοσύνης στην ελληνική κοινωνία.

Αυτό είναι το οποίο συζητάμε εδώ και πρέπει να μας δώσει πολύ σύντομα και πρέπει να το ξεκαθαρίσουμε αυτό, για όλα αυτά απαντήσεις και η δικαιοσύνη, διότι πέρα από τον έλεγχο του εγκλήματος αυτού καθαυτού, πρέπει να γίνει έλεγχος από τη δικαιοσύνη και για το μπάζωμα και για την απώλεια πειστηρίων και για την παραποίηση ηχητικών ντοκουμέντων και για τη διασπορά ψευδών ειδήσεων και τον αποπροσανατολισμό και της κοινωνίας και πιθανόν πολλών λειτουργιών της διοίκησης.

Θέλουμε απαντήσεις από τη δικαιοσύνη και τις θέλουμε γρήγορα, γιατί οι απαντήσεις έχουν καθυστερήσει για πολλά μεγάλα σκάνδαλα της χώρας μας. Έχετε καθυστερήσει να μας δώσετε απαντήσεις για τις υποκλοπές.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, πόσο χρόνο θα χρειαστείτε;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ολοκληρώνω, κύριε Πρόεδρε.

Έχετε καθυστερήσει να μας ενημερώσετε, να μας ενημερώσει η δικαιοσύνη για ποιον λόγο παρακολουθούταν ο Αρχηγός του Στρατού για πάνω από δώδεκα μήνες. Για όλα αυτά χρειάζονται απαντήσεις γρήγορα. Η αξιοπιστία της δικαιοσύνης την οποία υπερασπιζόμαστε δομείται και αποδεικνύεται καθημερινά στην κοινωνία. Είναι πυλώνας της δημοκρατίας και τη θέλουμε πυλώνα της δημοκρατίας.

Όμως, επαναλαμβάνω το ερώτημα της πρότασης δυσπιστίας αυτή τη στιγμή δεν είναι η δικαιοσύνη. Το ερώτημα της πρότασης δυσπιστίας είναι ο ίδιος ο κ. Μητσοτάκης. Όλα αυτά τα σχέδια παραβίασης του κράτους δικαίου αφορούν τον κ. Μητσοτάκη, το Μαξίμου και τα κεντρικά της Νέας Δημοκρατίας.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Υπουργό Προστασίας του Πολίτη, τον κ. Χρυσοχοΐδη, για την ομιλία του και προφανώς για κάποιες απαντήσεις.

**ΝΙΚΗΤΑΣ ΚΑΚΛΑΜΑΝΗΣ:** Κύριε Πρόεδρε, με συγχωρείτε πολύ, χθες ήμουν εδώ που ο κύριος Πρόεδρος της Βουλής μάς είπε τη διαδικασία, δεν το δέχομαι…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κακλαμάνη, μισό λεπτό, να σας προλάβω. Γιατί φωνάζετε; Ζήτησε ο Υπουργός και σας το ανακοινώνω…

(Θόρυβος στην Αίθουσα)

Μα, δεν με αφήνετε να μιλήσω.

**ΝΙΚΗΤΑΣ ΚΑΚΛΑΜΑΝΗΣ:** Μα, τι να μιλήσετε; Αφού περίμενα…

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να έρθετε εσείς εδώ, κύριε Κακλαμάνη; Ζήτησε ο Υπουργός και εγώ μεταφέρω το αίτημά του να προταχθεί, διότι είναι σε εξέλιξη μια συγκεκριμένη διαδικασία που άπτεται της αρμοδιότητάς του, πρέπει να φύγει από την Αίθουσα. Είναι, λοιπόν, τρεις ομιλητές πριν τον Υπουργό. Ζητώ την κατανόησή σας.

**ΝΙΚΗΤΑΣ ΚΑΚΛΑΜΑΝΗΣ:** Το αίτημα του κυρίου Υπουργού είναι από το έδρανό του απευθυνόμενος στους Βουλευτές που προηγούνται.

**ΠΡΟΕΔΡΕΥΩΝ (Γεώργιος Λαμπρούλης):** Είναι η κ. Γεροβασίλη, εσείς, κύριε Κακλαμάνη και ο κ. Καραμέρος και μετά ήταν ο κύριος Υπουργός.

**ΝΙΚΗΤΑΣ ΚΑΚΛΑΜΑΝΗΣ:** Δεν ανεβαίνει στο Βήμα και μετά λέει…

**ΠΡΟΕΔΡΕΥΩΝ (Γεώργιος Λαμπρούλης):** Τόσο πολύ θα στοιχίσει;

Κύριε Κακλαμάνη, ηρεμήστε. Εντάξει, χάνουμε χρόνο τώρα.

**ΝΙΚΗΤΑΣ ΚΑΚΛΑΜΑΝΗΣ:** Όχι, κύριε Πρόεδρε, δεν είναι διαδικασία αυτή!

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Σωστό είναι αυτό που λέει, το ανακοινώσατε, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ναι, μα, δεν το αρνούμαι, δεν το αρνήθηκα αυτό. Ανακοίνωσα τη σειρά, αλλά προέκυψε κάτι, ήρθε το αίτημα του Υπουργού στο Προεδρείο την ώρα που μιλούσε ο κ. Φάμελλος και εγώ σας το ανακοινώνω. Δεν θέλετε να μιλήσει ο Υπουργός; Δεν θέλετε να του δώσουμε τη δυνατότητα; Τώρα, σας παρακαλώ!

(Θόρυβος στην Αίθουσα)

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όχι, να ζητήσει την άδεια, έτσι προβλέπεται, αυτό είναι το σωστό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, πάρτε τον λόγο για την ομιλία σας, για να συνεχιστεί και η διαδικασία.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Τώρα, ζητώ ειλικρινά συγγνώμη και από τον κ. Κακλαμάνη και από την κ. Γεροβασίλη για το ότι παραβίασα τη σειρά αυτή τη στιγμή. Πρέπει να πάω σε μία εκδήλωση η οποία είναι της αρμοδιότητάς μας, του Υπουργείου, έχω αργήσει ήδη και παρακαλώ πάρα πολύ για λιγότερο από δέκα λεπτά την ανοχή σας.

Συγγνώμη, κύριε Κακλαμάνη, συγγνώμη, κυρία Γεροβασίλη.

**ΝΙΚΗΤΑΣ ΚΑΚΛΑΜΑΝΗΣ:** Μπορούσατε να έρθετε και μετά την εκδήλωση, στις 10.00΄ το βράδυ!

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Θα είχα τελειώσει τώρα.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν προβλέπεται, κύριε Υπουργέ.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Κυρίες και κύριοι συνάδελφοι, η πρόταση δυσπιστίας είναι το ύψιστο κοινοβουλευτικό μέσο και δικαίωμα της αντιπολίτευσης για να εγκαλέσει την κυβέρνηση, όταν θεωρεί ότι καταχράται την εξουσία της και οδηγεί τη χώρα σε έναν επικίνδυνο δρόμο ή παραβιάζει επικίνδυνα το κράτος δικαίου. Ακριβώς επειδή είναι πολύ σοβαρή μια τέτοια κατηγορία, για αυτό και ο νομοθέτης προβλέπει ότι δεν μπορεί να γίνεται αυτή συχνά, προστατεύοντας έτσι όχι την κυβέρνηση, αλλά το σύνολο του Κοινοβουλίου από υπερβολές και μείωση του κύρους του. Επιβάλλει, λοιπόν, σύνεση, μέτρο και αυτοσυγκράτηση.

Σε λιγότερο από έναν χρόνο από διπλές εκλογές, μετά από διπλές εκλογές, έρχεται η πρόταση δυσπιστίας. Ποια εξαιρετική δυσαρμονία διαπιστώθηκε, ώστε να κινητοποιηθεί η Αντιπολίτευση και να χρησιμοποιήσει αυτό το πυρηνικό όπλο κοινοβουλευτικά; Δυστυχώς, η αντιπολιτευτική πρωτοβουλία είναι όλη προσχηματική, δεν τεκμηριώνεται, δεν προσφέρει τίποτα ούτε στο πολιτικό κλίμα ούτε κυρίως στη διαλεύκανση του ειδικού θέματος που επικαλείται.

Και λυπάμαι που το λέω, αλλά τίποτα δεν μπορεί να επουλώσει την πληγή της ξαφνικής και άδικης απώλειας ενός αγαπημένου προσώπου. Και όσοι έχουν παρόμοιες εμπειρίες ξέρουν και σκύβουν με σεβασμό το κεφάλι μπροστά στον πόνο αυτών που μένουν πίσω και θρηνούν, πόσω μάλλον όταν μια απώλεια παίρνει διαστάσεις εθνικής τραγωδίας.

Εκεί ο προσωπικός πόνος γίνεται συλλογικό τραύμα, εθνικό πένθος και τραύμα και ο μόνος δρόμος που μπορεί να απαλύνει τα συναισθήματα είναι ο δρόμος της κατανομής των ευθυνών όπου υπάρχουν, ο δρόμος της δικαιοσύνης, της διαφάνειας και της ανάληψης της ευθύνης εκεί που υπάρχει. Έτσι, και με την τραγωδία των Τεμπών πενήντα επτά συμπολίτες μας χάθηκαν και έναν χρόνο μετά οι ευθύνες είναι ακόμα υπό διερεύνηση. Η δικαιοσύνη δεν έχει μιλήσει ακόμη και πάνω σε αυτό το κενό τής μη απόδοσης ευθυνών βρίσκουν χώρο τελικά οι κάθε λογής θεωρίες συνωμοσίας.

Κυρίες και κύριοι συνάδελφοι, κάθε πέντε, κάθε δέκα λεπτά τις τελευταίες ώρες έχουμε μια αποκάλυψη, ένα σκάνδαλο. Είναι πρωτοφανές αυτό που συμβαίνει. Είναι πρωτοφανές αυτό που συμβαίνει σήμερα, αλλά δυστυχώς συμβαίνει πάντα σε τέτοιες περιπτώσεις. Αυτά, όμως, δεν έχουν σχέση με την Κυβέρνηση και την πρόταση δυσπιστίας, εκτός αν υπάρχουν σαφείς ενδείξεις παρεμπόδισης ή παραπλάνησης της δικαιοσύνης από την εκτελεστική εξουσία στη διαδικασία απόδοσης ευθυνών, δηλαδή αν υπάρχει συγκάλυψη. Υπάρχει κανείς που να το ισχυρίζεται αυτό σοβαρά, τεκμηριωμένα, με αποδείξεις και στοιχεία; Και δεν μιλάω για τις αναρτήσεις στα κοινωνικά δίκτυα, για ιδιωτικές συζητήσεις ή για αναγωγές και ισχυρισμούς σε παρέες. Εδώ στη Βουλή για την υπόθεση αυτή έχουμε ήδη αυτή τη στιγμή τριάντα τρεις κατηγορούμενους. Έχουμε τον εφέτη ανακριτή, τον Ευρωπαίο εισαγγελέα, δύο πραγματογνώμονες και γενικά το ευρωπαϊκό ενδιαφέρον. Υπάρχει κάποιος που να μπορεί να στοιχειοθετήσει τελικώς επιχείρημα παρεμπόδισης ή συγκάλυψης;

**ΓΕΩΡΓΙΟΣ ΚΑΡΑΜΕΡΟΣ:** Η Ευρωπαία εισαγγελέας.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Στη συζήτηση του αντιπολιτευτικού οίστρου κάποιος ή κάποια μπορεί να το ισχυριστεί. Όμως, είναι πρακτικά και λογικά αδύνατο να το τεκμηριώσει απλά γιατί δεν ισχύει, δεν γίνεται, ανεξάρτητα από τις προθέσεις μιας κυβέρνησης. Αυτό το ξέρει και η Αντιπολίτευση.

Κυρίες και κύριοι, ειδικά εμείς οι πολιτικοί που δίνουμε όρκο να υπηρετούμε τη δημοκρατία, το Σύνταγμα και τον λαό, ένα πράγμα δεν πρέπει να ξεχνάμε: η ιστορία μάς διδάσκει ότι μετά από εθνικές τραγωδίες, ανοίγει πολύ εύκολα ο δρόμος του διχασμού. Είναι το επόμενο εύκολο βήμα. Είναι δελεαστικός ο περιορισμός της κομματικής και μικροπολιτικής αντιπαλότητας. Είναι εύκολη η ενοχοποίηση του πολιτικού αντιπάλου, όταν κυριαρχεί η τύφλωση του ατομικού ή παραταξιακού συμφέροντος. Το έχω συναντήσει πολλές φορές στην πολιτική μου διαδρομή, όπου πολλές θεωρίες συνωμοσίας παρήγαγαν αποκαλύψεις και ενόχους, δυστυχώς, σε βάρος τελικά αθώων ανθρώπων. Και ενώ γράφονταν εκατομμύρια λέξεις και ξοδεύονταν τόση σκέψη για να γράφονται διάφορα stories, τελικά όλα αυτά δεν είχαν σχέση με την πραγματικότητα. Το μόνο που έμεινε είναι το δηλητήριο. Αυτό επιχειρείται να γίνει και σήμερα πάλι εδώ.

Ως Υπουργός αυτής της Κυβέρνησης και πολιτικός προϊστάμενος της ΕΛ.ΑΣ., αισθάνομαι ικανοποίηση σήμερα για το ότι η Ελληνική Αστυνομία ετέθη από την πρώτη στιγμή στη διάθεση των ανακριτικών και δικαστικών αρχών και θα συνεχίσει να το πράττει μέχρι τέλους, μέχρι να μιλήσει οριστικά και αμετάκλητα η δικαιοσύνη και για το σύνολο αυτής της τραγωδίας, αλλά και για κάθε πτυχή και ερωτηματικό που έχει τεθεί και πρέπει να απαντηθεί.

Ταυτόχρονα, ας μου επιτραπεί να κάνω μια έκκληση ενότητας, μια έκκληση συνεργασίας. Δεν επιτρέπεται, κυρίες και κύριοι συνάδελφοι, να ακούγονται κραυγές που υπονομεύουν τα πολιτικά και κοινωνικά κεκτημένα της χώρας μας. Δεν επιτρέπεται να ζητούνται πρόωρες εκλογές υπό διεθνή διαιτησία και επιτροπεία την ώρα που είναι καλά γνωστό και αναγνωρίζεται από όλες τις αρχές και τα ερευνητικά κέντρα του κόσμου ότι η ισχυρότερη συνιστώσα της δημοκρατικής λειτουργίας στην Ελλάδα είναι η άψογη διεξαγωγή των εκλογικών αναμετρήσεων.

Στον δείκτη δημοκρατίας του «ECONOMIST» η αμερόληπτη και δίκαιη διεξαγωγή των εκλογικών αναμετρήσεων αποτελεί μία από τις πέντε βασικές συνιστώσες του και η χώρα μας στην κλίμακα από μηδέν έως δέκα επιτυγχάνει διαχρονικά βαθμολογίες πάνω από εννιά.

Δεν είναι δυνατόν, λοιπόν, η πολιτική εμπάθεια να συνδυάζεται με την παχυλή άγνοια και να υπονομεύει τελικά την ίδια τη χώρα και τους θεσμούς της. Δεν με ενδιαφέρει να κάνω εγώ ερμηνείες γιατί η Αντιπολίτευση έκανε την πρόταση δυσπιστίας. Μέλημά μου, πάγια θέση είναι να μη δυναμιτίζεται ακραία το πολιτικό κλίμα. Γι’ αυτό και σταματάω εδώ.

Θα πω μόνο ένα στους κυρίους και κυρίες Βουλευτές της Αξιωματικής Αντιπολίτευσης. Με πολλούς από εσάς και πολλές από εσάς διαφωνούμε έντονα εδώ και πολλά χρόνια. Κυβερνήσατε, κυβερνήσαμε, κυβερνούμε. Μην το αφήνετε να πάει τόσο χαμηλά, κυρίες και κύριοι συνάδελφοι. Εκλογές με παρατηρητές; Πενήντα χρόνια είμαστε εδώ και είσαστε εδώ, όλοι και όλες μαζί. Τη φτιάξαμε όλοι μαζί και την παλέψαμε τη δημοκρατία μας. Και αυτό θέλει πρόταση μομφής, κυρίες και κύριοι συνάδελφοι, όχι η μονταζιέρα την οποία επικαλείστε.

Δεν θα αφήσουμε, κυρίες και κύριοι συνάδελφοι, να κυριαρχήσει το ψεύδος, η παραχάραξη των γεγονότων, η ατιμωρησία των πραγματικών υπευθύνων μόνο και μόνο γιατί κάποιοι φαντάζονται ότι μπορεί να κάνουν πολιτική καριέρα στις πλάτες του λαού και των εθνικών συμφερόντων μας. Να το ξεχάσουν αυτό. Πιστοί στις εντολές που μας έδωσε ο ελληνικός λαός πριν λίγους μήνες θα δουλέψουμε ώστε να πέσει άπλετο φως στην υπόθεση των Τεμπών, να βρει δικαίωση ο πόνος, να επουλώσουμε την τραγωδία και τίποτα δεν θα μας σταματήσει. Όλα στο φως!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει τώρα η κ. Όλγα Γεροβασίλη, από τον ΣΥΡΙΖΑ. Ελάτε, κυρία Αντιπρόεδρε.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, ακούω και κυβερνητικά στελέχη και Βουλευτές από την πλευρά της Νέας Δημοκρατίας να θέτουν το ερώτημα γιατί θέσαμε ζήτημα εμπιστοσύνης στην Κυβέρνηση τώρα. Τι άλλαξε τόσο πολύ μετά τις αποκαλύψεις και της εφημερίδος «ΤΟ ΒΗΜΑ ΤΗΣ ΚΥΡΙΑΚΗΣ»;

Ας κάνουμε λίγο εικόνα, ας μεταφερθούμε λίγο εκείνη τη μοιραία μέρα στις 28 Φεβρουαρίου του 2023. Πενήντα επτά νεκροί και τουλάχιστον ογδόντα πέντε τραυματίες. Ούτε είκοσι τέσσερις ώρες, δηλαδή την 1η Μαρτίου, όταν όλοι ήμαστε σε σοκ, δημοσιεύεται μονταρισμένο υλικό. Γνωρίζουμε ότι δεν διαρρέεται έτσι απλά στον Τύπο, το γνωρίζουμε όλοι, ένα μονταρισμένο υλικό κάποιος έχει τη δυνατότητα να το πάρει και να το διαρρεύσει στον Τύπο, ένα ηχητικό ντοκουμέντο μονταρισμένο, στο οποίο βεβαίως είχαν πρόσβαση πολύ συγκεκριμένοι ή ορισμένοι άνθρωποι. Και μη μου πείτε ότι είναι κάτι εύκολο αυτό, κάτι που γίνεται κάθε μέρα, κάτι που μπορεί να το κάνει οποιοσδήποτε. Εδώ στήθηκε ολόκληρη επιχείρηση. Κάποιος βρίσκει τα ηχητικά ντοκουμέντα από το καταγραφικό, το ακούει, το ξανακούει, ακούει και άλλα. Τα μαζεύει όλα αυτά και στο τέλος κόβει-ράβει, προσθέτει και τον σταθμάρχη με το «φεύγεις, φεύγεις». Δίνει το μονταρισμένο υλικό σε μέσα ενημέρωσης. Και λέω: Όλα αυτά τρεις μέρες πριν πάρει τα υλικά η Ελληνική Αστυνομία -η Αστυνομία πήγε τρεις μέρες μετά- η οποία στην ανακοίνωσή της, βεβαίως, διέψευσε όσα είπε στην εξεταστική επιτροπή ο Διευθύνων Σύμβουλος του ΟΣΕ ο κ. Τερεζάκης.

Γιατί συνέβησαν όλα αυτά; Φαίνεται παράξενο, το άκουσα από τον Υπουργό πριν, ότι μιλάμε για συγκάλυψη. Μετά από όλο αυτό δεν υπάρχει συγκάλυψη. Κανείς δεν θέλει να κάνει κάτι. Έτσι γίνεται κάθε φορά μετά από ένα δυστύχημα. Προφανώς, από την πρώτη στιγμή ξεκίνησε να χτίζεται το κυβερνητικό αφήγημα -ποιος άλλος θα ήταν ο λόγος- ότι για την τραγωδία ευθύνεται μόνο ένας άνθρωπος, το ανθρώπινο λάθος. Την ίδια μέρα ο κ. Μητσοτάκης το λέει αυτό στο διάγγελμά του. Η Αστυνομία δεν έχει πάει ακόμη να πάρει το υλικό όταν ο κ. Μητσοτάκης κάνει διάγγελμα και λέει: «ανθρώπινο λάθος».

Βεβαίως, δεν έχει κανείς αμφιβολία ότι ο κ. Greenberg ξέρει πάρα πολύ καλά τη δουλειά του. Ξέρει καλά ότι η πρώτη δυνατή εντύπωση στην επικοινωνία είναι αυτή που μένει κυρίως. Γιατί μετά χρειάζεται πολύς κόπος για να το αντιστρέψεις αυτό. Βασική αρχή στην επικοινωνία. Νομίζω ότι είναι άξια τα χρήματα. Απλά είναι τα πράγματα στο γιατί.

Δυστυχώς, όμως, είναι και πάρα πολύ κυνικά, χωρίς ίχνος ηθικής. Την ώρα που το πανελλήνιο είναι σοκαρισμένο, όλοι είμαστε σοκαρισμένοι, μόνη έγνοια κάποιων είναι να παραπλανήσουν την κοινή γνώμη. Πώς θα οργανώσουν τη συγκάλυψη από το πρώτο κιόλας δευτερόλεπτο της τραγωδίας. Γι’ αυτό καταθέσαμε πρόταση δυσπιστίας, για να συνεννοηθούμε. Διότι το ποτήρι ξεχείλισε. Αλλά και γιατί ο κ. Μητσοτάκης δεν μπορεί να εγγυηθεί την ασφάλεια των πολιτών, την ασφάλεια στις συγκοινωνίες. Τι είπε πριν λίγες μέρες ο κ. Μητσοτάκης; Τον ρώτησαν αν είναι ασφαλής ο σιδηρόδρομος. Και τι είπε; Είπε ότι είναι όσο ασφαλής μπορεί να είναι. Χρησμός. Έναν χρόνο μετά την τραγωδία είναι όσο ασφαλής μπορεί να είναι ο σιδηρόδρομος. Τα άλλα μέσα μεταφοράς;

Και βέβαια, οι τελευταίες αποκαλύψεις για τη μονταζιέρα έρχονται να προστεθούν στα προηγούμενα που έπραξαν όλον αυτόν τον χρόνο: μπάζωμα-ξεμπάζωμα, αναπάντητα ερωτήματα για το φορτίο της εμπορικής αμαξοστοιχίας, αποκλεισμό κρίσιμων μαρτύρων στην εξεταστική επιτροπή, απόρριψη της πρότασής μας και του ΠΑΣΟΚ για προανακριτική επιτροπή, την άρνηση του κ. Καραμανλή να κάνει τουλάχιστον ό,τι έκανε ο κ. Σπίρτζης, να ζητήσει ο ίδιος την προανακριτική επιτροπή, με δική του αίτηση, έστω και για το ηθικό κομμάτι. Θα επιμείνω σε αυτό το σημείο. Πέραν της δικαιοσύνης, πέραν όλων αυτών που αυτονόητα βεβαίως όλοι μπορεί να λέμε ότι δηλαδή η δικαιοσύνη θα κάνει τη δουλειά της, η ηθική δεν υπάρχει; Ηθική δικαίωση δεν υπάρχει; Δεν θα το στρέψουμε όλο. Υπάρχουν στοιχεία που στην πολιτική δεν πρέπει να εκλείψουν.

Και γιατί έγιναν όλα αυτά; Για να συγκαλύψει η Κυβέρνηση τις ευθύνες της, για το γεγονός ότι επί τέσσερα χρόνια, από το 2019 είχαν απαξιωθεί όλες οι δικλίδες ασφαλείας. Γιατί; Γιατί το σχέδιο ήταν ιδιωτικοποίηση και δεν σκέφτηκαν ότι μπορεί να είναι και επικίνδυνο. Και δήλωνε εδώ μέσα ο κ. Καραμανλής: «Δεν ντρέπεστε. Πώς τολμάτε να μιλάτε για την ασφάλεια στους σιδηροδρόμους»; Αλλά και για ενδεχόμενες ποινικές ευθύνες όσο ψηλά και να φτάνουν αυτές.

Κυρίες και κύριοι συνάδελφοι, η Κυβέρνηση πέφτει σε συνεχείς αντιφάσεις. Από τη μία μας λέει ότι το δημοσίευμα του «Βήματος» είναι ανυπόστατο και συκοφαντικό, από την άλλη ότι η αποκάλυψη αυτή είναι γνωστή από πέρυσι, άρα γιατί το θυμάστε φέτος. Αντίφαση τεράστια. Με συγχωρείτε, αλλά αν είναι γνωστή η αποκάλυψη τι έγινε για τη διερεύνησή της μετά από έναν χρόνο από τότε; Ο κ. Τερεζάκης είχε πει στους εργαζόμενους ότι διέταξε έρευνα. Έγινε η έρευνα; Παρήγαγε κάποια αποτελέσματα; Αν είναι γνωστή η αποκάλυψη, γιατί οι Βουλευτές της Νέας Δημοκρατίας στην εξεταστική επιτροπή επικαλούνταν το μονταρισμένο ηχητικό υλικό στις ερωτήσεις;

Κυρίες και κύριοι συνάδελφοι, ο κ. Μητσοτάκης κρύφτηκε από τη συζήτηση για το πόρισμα της εξεταστικής επιτροπής, αλλά δεν θα κρυφτεί και τώρα. Θα έρθει εδώ. Είναι απολογούμενος. Ο ελληνικός λαός περιμένει απαντήσεις ποιος πήρε τα ηχητικά, ποιος τα μόνταρε, ποιος διέρρευσε στον Τύπο, για ποιον λόγο;

Και βέβαια, τώρα και με το αφήγημα ότι τα επιχειρηματικά συμφέροντα ήλθαν και υπάρχει συνωμοσία για να πέσει η Κυβέρνηση μαζί με το ΠΑΣΟΚ και όλους εμάς κ.λπ., νομίζω ότι μπορούν και τα συμφέροντα να γελάνε. Διότι «ουδείς αχαριστότερος του ευεργετηθέντος» έγραψε κάποιος, του πολλαπλά και προκλητικά ευεργετηθέντος. Δεν υπάρχει άνθρωπος σε αυτή τη χώρα που αυτό να μην το ξέρει και να μην το πιστεύει, ακόμα και οι ψηφοφόροι της Νέας δημοκρατίας, ακόμα κι εσείς οι ίδιοι.

Εδώ, λοιπόν, πρόκειται περί τεράστιας υποκρισίας, να καταγγέλλει ο κ. Μητσοτάκης αυτούς με τους οποίους βρίσκεται ή βρισκόταν μέχρι χθες -με κάποιους μπορεί να τα έσπασε- σε σφιχτό εναγκαλισμό. Και βέβαια αυτό για το οποίο έρχεται απολογούμενος ο κ. Μητσοτάκης είναι το κράτος δικαίου στη χώρα, σκάνδαλο υποκλοπών, συγκάλυψη, πόρισμα κόλαφο του Ευρωπαϊκού Κοινοβουλίου και αυτό ήταν από όλους εμάς που δυσφημούμε τη χώρα κ.λπ., διαρροή προσωπικών δεδομένων Ελλήνων του εξωτερικού από το Υπουργείο Εσωτερικών στη Νέα Δημοκρατία και στη συνέχεια στην κ. Ασημακοπούλου και ποιος ξέρει σε ποιους άλλους. Εν πάση περιπτώσει να μη νομίζει, όμως, κανείς ότι με μια παραίτηση και δύο αποπομπές καθάρισαν τα θέματα.

Κυρίες και κύριοι συνάδελφοι, για όλους αυτούς τους λόγους ψηφίζουμε την πρόταση δυσπιστίας, γνωρίζοντας βεβαίως τους συσχετισμούς. Εμείς ζητήσαμε παραίτηση και εκλογές. Αλλά πείτε μου, σε ποια ευρωπαϊκή χώρα από την ώρα του σκανδάλου υποκλοπών δεν θα είχε παραιτηθεί η κυβέρνηση και ο Πρωθυπουργός; Δώστε αυτή την απάντηση. Σε ποια χώρα θα μπορούσε να συμβαίνει αυτό; Είδαμε για ποια ζητήματα παραιτήθηκαν στην Ευρώπη, εσείς που είστε τόσο ευρωπαϊστές και που εμείς δεν είμαστε κ.λπ.. Επομένως, στοιχειωδώς θα έπρεπε να έχει την ευθιξία η Κυβέρνηση, ο κ. Μητσοτάκης να έχει παραιτηθεί από τότε. Απλά τώρα το ξαναλέμε, γιατί δεν πάει άλλο, γι’ αυτό το ξαναλέμε.

Εν πάση περιπτώσει, η Κυβέρνηση μιλάει για σχέδιο αποσταθεροποίησης μετά από όλα αυτά και εμείς λέμε -και τελειώνω- ότι δεν θα εθιστούμε στην υπονόμευση του κράτους δικαίου. Αυτό δεν θα συμβεί και δεν θα το επιτρέψουμε να συμβεί όσο μπορούμε. Αυτό το θέμα θα το κρατάμε ψηλά και θα διεκδικούμε και θα μιλάμε γι’ αυτό με όλους τους τρόπους, θεσμικούς, δημόσιο λόγο κ.λπ..

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ο επόμενος ομιλητής είναι ο κ. Νικήτας Κακλαμάνης από τη Νέα Δημοκρατία.

**ΝΙΚΗΤΑΣ ΚΑΚΛΑΜΑΝΗΣ:** Κυρίες και κύριοι συνάδελφοι, ρίχνοντας μια ματιά στην Αίθουσα βλέπω ότι είμαι ο πιο παλιός. Και το λέω αυτό, διότι στα τριάντα τόσα χρόνια που βρίσκομαι στο ελληνικό Κοινοβούλιο έχω περάσει τέτοιες διαδικασίες, είτε ως υπογράφων -όπως εσείς-, κάνοντας η Νέα Δημοκρατία όταν ήταν αντιπολίτευση πρόταση μομφής στην τότε κυβέρνηση που ήταν του ΠΑΣΟΚ και μια φορά στο ΣΥΡΙΖΑ είτε το ανάποδο πάλι. Είχα προβληματιστεί αν θα έπρεπε να πάρω και τον λόγο σήμερα, διότι ήξερα δύο πράγματα όταν ένα κόμμα κάνει πρόταση ή κόμματα δυσπιστίας προς την κυβέρνηση.

Οι λόγοι είναι κυρίως δύο: Πολιτικοί, ενίοτε αξιόπιστοι, ενίοτε όμως προσχηματικά αξιόπιστοι -όπως εκτιμώ ότι είναι αυτή τη φορά-, αλλά σίγουρα πάντα επικοινωνιακοί. Όλα τα κόμματα το έχουμε κάνει. Σίγουρα πάντοτε επικοινωνιακοί. Γιατί σας το λέω αυτό; Γιατί διάβασα την πρόταση που καταθέσατε. Δεν διάβασα τίποτα καινούργιο απ’ όσα έχω ακούσει στον δημόσιο λόγο σας, με μερικούς από εσάς έχουμε βρεθεί σε δημόσια πάνελ ή και έχω ακούσει και μέσα στη Βουλή. Απολύτως τίποτα. Άκουσα, όμως, κάτι το οποίο δεν το γράφετε στην πρόταση, γιατί προφανώς το ΠΑΣΟΚ δεν συμφωνεί και ενδεχομένως και η Νέα Αριστερά και η κ. Κωνσταντοπούλου, αλλά που κατά κόρον το λέει ο Αρχηγός σας και σήμερα το είπατε πολλοί από εσάς. Αυτό με ενόχλησε πάρα πολύ, γιατί αφορά το ήθος, την ιστορία και τα πεπραγμένα της παράταξής μας. Ήθελα να πάρω τον λόγο για να υποστηρίξω την παράταξή μας.

Πριν πάω, όμως, εκεί, για ποιον λόγο κάνατε την πρόταση μομφής; Είχατε μια λέξη που σας ένωνε, η λέξη «αγωνία». Αγωνία γιατί; Για το ποιος από τους δυο σας θα κόψει πρώτος το νήμα της δεύτερης θέσης το βράδυ των ευρωεκλογών. Όχι ποιος θα κερδίσει τις ευρωεκλογές, αλλά ποιος θα κόψει το νήμα της δεύτερης θέσης. Σας πρόλαβε ο κ. Ανδρουλάκης, ο οποίος αναβίωσε -βλέπω τον κ Μάντζο, ο οποίος λόγω ηλικίας δεν ήταν καν γεννημένος, γι’ αυτό το λέω τώρα- το παλιό σύνθημα του ΠΑΣΟΚ «ΠΑΣΟΚ και λοιπές δημοκρατικές δυνάμεις». Αυτό επιδιώξατε και αυτό πετύχατε. Ο ΣΥΡΙΖΑ, συρόμενος από τη Νέα Αριστερά που έσπευσε πρώτος να πει «συμφωνώ και υπογράφω», υπέγραψε. Και πριν αλέκτωρ φωνήσαι, τρις… -σας βλέπω αγαπητοί συνάδελφοι και δεν θα ήθελα ποτέ να ήμουν κοινοβουλευτικά στη θέση σας-, σας άδειασε κατά τρόπο πολιτικά τελείως unfair ο Αρχηγός σας, όταν πριν στεγνώσει το μελάνι της υπογραφής σας βγήκε και είπε ότι αυτό είναι μια κοινοβουλευτική φάρσα που δεν θα οδηγήσει πουθενά. Δηλαδή σας είπε «υπογράψετε και επί τρεις μέρες να επιχειρηματολογείτε» για μια κοινοβουλευτική φάρσα που δεν θα οδηγήσει πουθενά. Δεν θέλω να πω τίποτε άλλο, γιατί εγώ έχω ως αρχή μου να σέβομαι τις εσωτερικές διαδικασίες όλων των κοινοβουλευτικών κομμάτων. Αλλά ειλικρινά αν ο δικός μου Αρχηγός το είχε κάνει αυτό, θα αισθανόμουν πάρα μα πάρα πολύ άσχημα.

Και επειδή μιλώ για τον κ. Κασσελάκη και βλέπω εδώ τον αγαπητό μου κ. Αποστολάκη με την ιδιότητά του την παλιά τώρα, κύριε Αποστολάκη, έφυγε ο Υφυπουργός, θα τα έλεγα στον Υφυπουργό, αλλά τώρα τα λέω στον γείτονα να τα ακούει ο νοικοκύρης. Πρέπει να σταματήσει αυτή η κοροϊδία με τη δεκαπενθήμερη θητεία. Δεν αφορά τον κ. Κασσελάκη αυτό που λέω. Έχουν κάνει χρήση πάρα πολλοί άλλοι πλην τον κ. Κασσελάκη, μερικοί των οποίων -αν δεν κάνω λάθος διαψεύστε με- έχουν περάσει και από το ελληνικό Κοινοβούλιο. Είναι προτιμότερο οι Έλληνες του εξωτερικού να εξαγοράζουν έναντι αδράς αμοιβής τη θητεία, παρά να έρχονται και να λένε ότι εκπλήρωσαν τις στρατιωτικές τους υποχρεώσεις…

**ΘΕΟΔΩΡΑ ΤΖΑΚΡΗ:** Ο νόμος το λέει, κύριε Κακλαμάνη.

**ΝΙΚΗΤΑΣ ΚΑΚΛΑΜΑΝΗΣ:** Εγώ δεν είπα ότι είναι παράνομο και είπα ότι δεν αφορά τον κ. Κασσελάκη. Αφορά όλα τα προηγούμενα.

**ΘΕΟΔΩΡΑ ΤΖΑΚΡΗ:** Να το πείτε στους νομοθέτες.

**ΝΙΚΗΤΑΣ ΚΑΚΛΑΜΑΝΗΣ:** Βεβαίως. Τα λέω και γι’ αυτό είπα που έφυγε ο Υπουργός. Το έχω πει και άλλη φορά δημόσια εδώ μέσα σε αυτή την Αίθουσα, ότι αυτός ο νόμος πρέπει να αλλάξει. Είναι ντροπή και για το στράτευμα και για όλους τους υπόλοιπους οι παλαιότεροι που κάναμε -βλέπω εδώ τον ναύαρχο- τριάντα δύο μήνες στο Ναυτικό -τότε ο Στρατός ήταν είκοσι οκτώ μήνες και η Αεροπορία τριάντα μήνες- και να λέμε ότι κάνουμε στρατιωτικές θητείες.

Έρχομαι τώρα στην ουσία που πήρα τον λόγο. Ειλικρινά βεβαίως είστε σε πολιτική μοναξιά, γιατί ευτυχώς κανένα άλλο κόμμα από την Αντιπολίτευση δεν σας ακολούθησε στον ολισθηρό αυτόν δρόμο. Ειλικρινά ο κ. Κασσελάκης, ο αμερικανοτραφής, βγαίνει και αμφισβητεί την ελληνική δημοκρατία; Βγαίνει και αμφισβητεί την εντιμότητα της παράταξής μου, η οποία το 1974 έκανε τη μετάβαση από το στρατιωτικό καθεστώς στη δημοκρατία αναίμακτα; Που έλυσε οριστικά το πολιτειακό ζήτημα, χωρίς να ανοίξει μύτη; Που έφτιαξε το Σύνταγμα στο οποίο ορκίζεστε σήμερα και το επικαλείστε, αλλά κανείς σας τότε δεν το ψήφισε; Που νομιμοποίησε το Κομμουνιστικό Κόμμα Ελλάδας -όχι κάνοντας χάρη, ήταν η ιστορική στιγμή που έπρεπε να γίνει αυτό το πράγμα- και έβαλε την Ελλάδα στην ΕΟΚ και αμφισβητείτε την εντιμότητα αυτής της παράταξης και μας λέτε να φέρουμε παρατηρητές; Και το λέει ποιος αυτό; Ο κ. Κασσελάκης, ο οποίος κατά δήλωσή του ήταν σύμβουλος του κ. Μπάιντεν στις εκλογές. Έτσι δεν μας είπε; Και τι υιοθέτησε σήμερα με αυτά που λέει; Ό,τι υιοθέτησε ο Τραμπ στην Αμερική μετά τις εκλογές. Δηλαδή μας βγήκε «κρυφοτραμπικός» ο κ. Κασσελάκης.

(Χειροκροτήματα από την πτέρυγα της Νέας Δημοκρατίας)

Ελπίζω να σταματήσει στη λεκτική του διατύπωση και να μην προχωρήσει και σε πρακτικές α λά Τράμπ, επειδή θα χάσει τις εκλογές το βράδυ της 9ης Ιουνίου στις ευρωεκλογές.

Κλείνοντας, απευθύνομαι τώρα σε εσάς, κύριοι Υπουργοί και μάλιστα σε εσάς, κύριε Χατζηδάκη, λόγω της μεγάλης ευρωπαϊκής σας εμπειρίας. Η Νέα Δημοκρατία δεν κινδυνεύει από προτάσεις μομφής -αύριο το βράδυ είναι άγνωστο το αποτέλεσμα- ούτε και στις εκλογές. Θέλετε να σας πω και μια άλλη εκτίμηση; Παρά την έντονη -απόλυτα δικαιολογημένη- συναισθηματική, κοινωνική φόρτιση που υπάρχει για την τραγωδία στα Τέμπη, ούτε αυτό θα είναι ο λόγος που θα καθορίσει το αποτέλεσμα.

Πρέπει να δώσουμε λύσεις στα τρία μεγάλα προβλήματα, που λέγονται «ακρίβεια», «υγεία» και «δημόσια ασφάλεια». Και δεύτερον, πρέπει να παρουσιάσουμε την ευρωπαϊκή μας ατζέντα. Εδώ βέβαια, οι δυο μας διαφωνούμε από παλιά. Δεν πειράζει, όμως. Ναι, υπέρ της Ευρώπης χωρίς καμμία συζήτηση, αλλά υπέρ ποιας Ευρώπης;

Θα πάμε υπέρ αυτής της Ευρώπης που έχει θεοποιήσει τις τράπεζες και τους τραπεζίτες; Θα πάμε υπέρ αυτής της Ευρώπης, που βρίσκει 55 δισεκατομμύρια για την Ουκρανία, αλλά δεν βρίσκει 5 δισεκατομμύρια για τους Ευρωπαίους αγρότες; Θα πάμε υπέρ αυτής της Ευρώπης που με την πολιτική της γιγάντωσε τη Λεπέν και τον κάθε «Λεπέν» σε όλες τις χώρες της Ευρώπης και μετά ως οι μωρές παρθένες του Ευαγγελίου θα κλαίμε επί των συντριμμιών που θα έχουμε δημιουργήσει εμείς, οι φιλοευρωπαίοι;

Βεβαίως, ξέρω θα μου πεις είσαι ευρωσκεπτικιστής, αλλά ευρωσκεπτικιστής, κύριε Υπουργέ μου -και τώρα τα λέω σε εσένα, γιατί εσένα βλέπω μπροστά μου-, σημαίνει σκέπτομαι για την Ευρώπη, σημαίνει αγωνιώ για την Ευρώπη και όποιος αγωνιά για την Ευρώπη, αγαπάει την Ευρώπη. Όμως την Ευρώπη των μεγάλων ηγετικών πατέρων της, του Ντε Γκωλ, του Αντενάουερ, του Μιτεράν, ακόμη και του Μπερλινγκουέρ. Αυτή την Ευρώπη και όχι τη σημερινή Ευρώπη, που πολύ φοβούμαι ότι αν πάμε με το θυμιατό στο χέρι από αυτό κινδυνεύουμε, κύριε Υπουργέ, κι όχι από τις προτάσεις μομφής της Αντιπολίτευσης, την οποία κι εγώ βέβαια αύριο το βράδυ θα καταψηφίσω.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Καραμέρος Γεώργιος από τον ΣΥΡΙΖΑ.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ, κύριε Πρόεδρε.

Κύριε Κακλαμάνη, δώσατε μία ανάσα στην παράταξή σας με την ωραία ομιλία σας. Βέβαια, δεν χάσατε την ευκαιρία να επιτεθείτε και στον Αρχηγό της Αξιωματικής Αντιπολίτευσης. Αλλά εδώ υπάρχει μια ταμπακιέρα, για την οποία θα πρέπει να συνεχίσουμε να συζητάμε. Και από το πρωί τι παρακολουθούμε; Με τελευταίο τον κ. Χρυσοχοΐδη, ο οποίος μίλησε και θα αναφερθώ στα όσα είπε, προηγουμένως τον κ. Φλωρίδη, νωρίτερα τον κ. Τριαντόπουλο που ήρθε πρωί πρωί -με την τσίμπλα στο μάτι ήμασταν οι περισσότεροι- μίλησε πέντε λεπτά και έφυγε και δεν απάντησε σε τίποτα επί της ουσίας. Δεν απάντησε γιατί διώκεται ο κ. Αγοραστός και αν ήταν αυτός ο οποίος έδωσε την εντολή για το περίφημο μπάζωμα.

Να πάρω όμως, λίγο τα γεγονότα από την αρχή. Μάλλον επειδή είναι μια ζωντανή διαδικασία η συζήτηση για την πρόταση δυσπιστίας, θα θέλαμε να σας ρωτήσουμε, κύριε Χατζηδάκη, κύριοι Υπουργοί, αν ισχύει, αν είναι αληθές ότι σήμερα εν μέσω της συζήτησης για την πρόταση δυσπιστίας της Αξιωματικής Αντιπολίτευσης, των κομμάτων της Αντιπολίτευσης, υπέβαλε την παραίτηση του ο κ. Αθανάσιος Μπίνης, Πρόεδρος του Εθνικού Οργανισμού Διερεύνησης Αεροπορικών και Σιδηροδρομικών Δυστυχημάτων. Θα θέλαμε να μας επιβεβαιώσετε αυτή την πληροφορία ή να μας τη διαψεύσετε.

Αν την επιβεβαιώνετε, να μας πείτε και τους λόγους για τους οποίους παραιτείται ο κ. Μπίνης, αν έχετε κάνει δεκτή την παραίτησή του ή όχι, αν είναι ή όχι μείζον ζήτημα εν μέσω αυτής της συζήτησης για τα Τέμπη, στην κορύφωση αυτού του πολιτικού και κοινωνικού δράματος -που προσπαθείτε με αγωνία να αποφύγετε να γίνει και δικαστικό δράμα για την Κυβέρνησή σας-, ότι παραιτείται ο Πρόεδρος του Εθνικού Οργανισμού Διερεύνησης Αεροπορικών και Σιδηροδρομικών Δυστυχημάτων.

Και ξέρετε, δεν είναι η πρώτη παραίτηση. Διότι αυτή είναι η ουσία. Ήρθε νωρίτερα εδώ ο κ. Γεραπετρίτης και ήταν μειλίχιος, ήρεμος. Και ρωτήθηκε το πολύ απλό, είναι εδώ και ο κ. Μαρκόπουλος, ο Πρόεδρος της Εξεταστικής Επιτροπής, γιατί δεν κλήθηκε στην εξεταστική επιτροπή ο κ. Τσαλίδης. Μιλάω για τον πρώην Βουλευτή Ξάνθης, της παρατάξεώς σας, Φίλιππο Τσαλίδη, κύριε Κακλαμάνη, ο οποίος ήταν διευθύνων σύμβουλος της «ΤΡΑΙΝΟΣΕ» και παραιτήθηκε τον Σεπτέμβριο του 2021, μιλώντας για τα κενά ασφαλείας στο σιδηρόδρομο.

Γιατί δεν τον καλέσατε, κύριε Μαρκόπουλε; Γιατί δεν τον καλέσατε, κύριε Γεραπετρίτη; Δεν απαντήσατε σε αυτό. Αφήσατε το μειλίχιο ύφος και αρχίσατε να φωνάζετε και να μιλάτε για λαϊκισμό, όπως έκανε και ο κ. Χρυσοχοΐδης που μίλησε για τύφλωση, πώρωση και φανατισμό. Ποιος; Αυτός που έλεγε «κάψατε εκατό ανθρώπους στο Μάτι». Αυτοί είστε. Αυτή είναι η πραγματικότητα. Αν δεν σας βολεύει η πραγματικότητα, αλίμονο στην πραγματικότητα.

Και δεν είναι μόνο ο κ. Τσαλίδης. Εδώ, από το «IEFIMERIDA.GR», στις 2 Ιουνίου του 2020. Αυτό δεν πήρε το ηχητικό, το πήρε από το «ΠΡΩΤΟ ΘΕΜΑ» και θα έρθω σε αυτό μετά, που είναι και η πέτρα του σκανδάλου, που οδήγησε στη διενέργεια αυτής της συζήτησης και την υποβολή της πρότασης δυσπιστίας.

Ο κ. Κώστας Σπηλιωτόπουλος, διευθύνων σύμβουλος του ΟΣΕ επίσης παραιτήθηκε, στέλνοντας επιστολή στις 28 Μαΐου του 2020 και στον Πρωθυπουργό, κ. Μητσοτάκη. Τι έλεγε μέσα σε αυτή την επιστολή του; Προειδοποιούσε και αυτός, όπως ο κ. Γενιδούνιας, όπως ο κ. Τσαλίδης, όπως όλοι αυτοί, οι οποίοι γνώριζαν τι συμβαίνει στον σιδηρόδρομο και εσείς τους αγνοούσατε; Άρα, επειδή κάποιος είπε να κατονομάσουμε το αδίκημα, είναι τουλάχιστον παράλειψη, όταν εγγράφως προειδοποίησε και το μόνο που δεν σου λένε είναι ο χρόνος και ο τόπος του δυστυχήματος. Ναι, είναι παράλειψη και τα υπόλοιπα θα τα διερευνήσει η δικαιοσύνη.

Ένα στοιχείο λένε και οι συνάδελφοι οι δικοί μου, οι δημοσιογράφοι από το πρωί. Ένα στοιχείο, λέει, έναν χρόνο. Τα ακούμε εδώ τα στοιχεία. Όποτε όμως, καλείστε να απαντήσετε επί της ουσίας ή θα φύγουν οι Υπουργοί, γιατί έχουν να κόψουν μια πίτα ή θα γίνουν έξαλλοι και θα χρησιμοποιήσουν εκείνοι επιχειρήματα που έχουν να κάνουν με το θυμικό, με την οργή τους, διαρρηγνύουν τα ιμάτιά τους, γιατί δεν θέλουν να απαντήσουν επί της ουσίας.

Και ξέρετε κάτι; Το ξέρουν και οι Βουλευτές της Νέας Δημοκρατίας. Εσείς, οι Βουλευτές που έρχεστε να μιλήσετε για να υπερασπιστείτε ένα πολυμελές των εξήντα πέντε μελών κυβερνητικό σχήμα, οι περισσότεροι εκ των οποίων εξωκοινοβουλευτικοί. Δεν έχετε τις ίδιες αγωνίες. Έρχεστε όμως και τους υπερασπίζεστε, ενώ το κρίσιμο είναι να υπερασπιστούμε την αλήθεια, αγαπητοί συνάδελφοι, όπως δεν κάνει ο κ. Μητσοτάκης.

Πριν από έναν χρόνο ο κ. Μητσοτάκης δήλωσε δημόσια ότι η Κυβέρνηση προκήρυξε, λέει, διεθνή διαγωνισμό για τις θέσεις των επικεφαλής του ΟΣΕ και της «ΕΡΓΟΣΕ». Κανένας διεθνής διαγωνισμός δεν προκηρύχθηκε. Κανένας. Διευθύνων σύμβουλος παραμένει μεταβατικά ο κ. Παληός, μέλος της Νέας Δημοκρατίας που συμμετείχε και στα διοικητικά συμβούλια της προηγούμενης γαλάζιας διοίκησης. Μεταβατικά παραμένει και επικεφαλής του ΟΣΕ ο κ. Τερεζάκης.

Για να έρθουμε, λοιπόν, τώρα σε αυτό που έλεγε χθες ο κ. Βορίδης, «τι είναι αυτό που προέκυψε και σας κάνει να ζητάτε τη συζήτηση επί της πρότασης μομφής-δυσπιστίας»; Εδώ είναι η σύνθεση του διοικητικού συμβουλίου της «ΕΡΓΟΣΕ» για τα Πρακτικά.

(Στο σημείο αυτό ο Βουλευτής κ. Γεώργιος Καραμέρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παραμένουν. Ψέματα έλεγε ο κ. Μητσοτάκης. Κανένας διεθνής διαγωνισμός. Άκουσα τον κ. Χρυσοχοΐδη προσεκτικά. Ως νέος Βουλευτής ως άνθρωπος που ανησυχεί για παράδειγμα ότι στην εκλογική του περιφέρεια, όπως στο Κορωπί στην Ανατολική Αττική καίγονται τα λεωφορεία. Τρία λεωφορεία έχουν καεί εν κινήσει. Διότι η απαξίωση του δημόσιου τομέα δεν έχει να κάνει μόνο με τον σιδηρόδρομο, αλλά έχει να κάνει και με τα λεωφορεία, τις συγκοινωνίες, έχει να κάνει ακόμα και με τις αερομεταφορές, όταν οι εργαζόμενοι στους πύργους ελέγχου προειδοποιούν για την απαξίωση του ρόλου τους, για το γεγονός ότι χρησιμοποιήσατε το Ταμείο Ανάκαμψης, έργο πολλών εκατομμυρίων για να πάρετε κάμερες για τα περιφερειακά αεροδρόμια και όχι για να αλλάξετε το κυρίως σύστημα που αφορά τον έλεγχο των πτήσεων.

Όμως θα γυρίσω στο επίμαχο. Ο κ. Χρυσοχοΐδης δεν είπε κουβέντα για την ανακοίνωση της Ελληνικής Αστυνομίας, να μας κάνει σοφότερους, να διαψεύσει «ΤΟ ΒΗΜΑ», να πει ότι «λέτε ψέματα». Δεν εξήχθη ένα μέρος του ηχητικού πριν αυτό φτάσει στην Τροχαία της Λάρισας. Η Ελληνική Αστυνομία λέει ότι παρέλαβε τα ηχητικά αρχεία, δύο εικοσιτετράωρα μετά τη δημοσιοποίηση της πρώτης συνομιλίας στο «ΠΡΩΤΟ ΘΕΜΑ». Ποιος έδωσε τη συνομιλία στο «ΠΡΩΤΟ ΘΕΜΑ»;

Κύριε Χατζηδάκη, ξέρετε εσείς να μας πείτε; Εσείς, κύριε Μαρκόπουλε, που ήσασταν και πρόεδρος της εξεταστικής, ξέρετε ποιος την παρέδωσε τη συνομιλία αυτή; Δεν θα μας πείτε. Η συνομιλία αυτή είναι και αντικείμενο της εξεταστικής επιτροπής. Έγινε.

Σελίδα 313 του πορίσματος της Νέας Δημοκρατίας. Διάλογος του Βουλευτή κ. Τσαβδαρίδη -θα σας το δώσω μετά- και του κ. Παρασκευόπουλου, Προέδρου της Πανελλήνιας Ομοσπονδίας Σιδηροδρομικών και Μέσων Σταθερής Τροχιάς. Ο κ. Τσαβδαρίδης, σοφά ποιών, κρατάει επιφυλάξεις για το ηχητικό, το συγκεκριμένο. Όμως ήταν ένα στοιχείο βάσει του οποίου, για να έλθω στη φράση του κ. Χρυσοχοΐδη, η Κυβέρνησή σας παρ’ ότι υπήρχαν σαφείς ενδείξεις, παρεμπόδισε και παραπλάνησε τη δικαιοσύνη, ενώ σας παρουσιάσαμε και σας παρουσιάζουμε όλες αυτές τις μέρες σοβαρά τεκμήρια με στοιχεία.

Όσο για το πόσο ηθικά και πολιτικά νομιμοποιημένοι παραμένετε, αυτή την κοπέλα την ξέρετε; Είναι η Ευδοκία Τσαγκλή, στην οποία ο κ. Μητσοτάκης είπε να βάλει πλάτη, όταν του έκανε μια ερώτηση στην εκπομπή του Σταύρου Θεοδωράκη. Στις πλάτες τους σηκωτή την κουβαλάνε σε συγκεντρώσεις της Νέας Δημοκρατίας, προχθές στις παρελάσεις. Αυτός είναι ο σεβασμός, κύριοι Υπουργοί της Νέας Δημοκρατίας, που δείχνετε όχι μόνο στα θύματα των Τεμπών στην προσπάθειά σας να συγκαλύψετε την υπόθεση, αλλά και με τον τρόπο που συμπεριφέρεστε και στους ζωντανούς.

Θα πω κάτι κλείνοντας και ευχαριστώ πολύ για την ανοχή σας, κύριε Πρόεδρε. Ό,τι και να γίνει μέχρι αύριο το βράδυ, γιατί άκουσα τον κ. Κακλαμάνη να προεξοφλεί ότι η πλειοψηφία η κυβερνητική θα καταψηφίσει την πρόταση μομφής, να ξέρετε ότι η κοινή γνώμη, η ελληνική κοινωνία δεν θα ησυχάσει και δεν θα πειστεί από την προσπάθεια να αποφύγετε την αλήθεια εάν δεν δει τους πολιτικά προϊσταμένους και υπεύθυνους να περνούν το κατώφλι και να φτάνουν ενώπιον του φυσικού τους δικαστή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καραμέρο.

Τον λόγο έχει ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής, ο κ. Ανδρουλάκης για παρέμβαση, όχι ομιλία.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αγαπητοί συνάδελφοι, πέρασε κιόλας μία μέρα από το ξεκίνημα της διαδικασίας. Δεν έχουμε ακούσει κάτι καινούργιο από τους Υπουργούς της Νέας Δημοκρατίας. Τα ερωτήματα παραμένουν αναπάντητα, συνεχίζουν να αναμασούν τα ίδια που έλεγαν στα τηλεπαράθυρα εδώ και περίπου έναν χρόνο. Πρέπει, όμως, κάποια στιγμή να οδηγηθούμε κάπου από αυτή τη διαδικασία.

Ακούμε τον κ. Φλωρίδη, άλλα είπε το πρωί στο ΣΚΑΪ και άλλα είπε το βράδυ. Το πρωί είπε ότι έφερε κατεπείγουσα διάταξη μετά τις εκλογές για να μπορεί να χρησιμοποιηθεί το υλικό από τους ανακριτές, που όμως το άκουγε ο ελληνικός λαός χαλκευμένα από το «ΠΡΩΤΟ ΘΕΜΑ». Το απόγευμα τα άλλαξε λίγο τα πράγματα, γιατί κατάλαβε πολύ απλά ότι αυτό που είπε το πρωί εκθέτει την Κυβέρνηση της Νέας Δημοκρατίας.

Ο κ. Γεραπετρίτης, ήρθε εδώ και είπε: «Ανθρώπινο λάθος, αλληλουχία πολλών λαθών από διάφορους ανθρώπινους παράγοντες, χρόνιες παθογένειες». Για τη σύμβαση 717; Στο πόρισμα της ευρωπαϊκής εισαγγελίας; Για την πρόταση του ΠΑΣΟΚ για προανακριτική επιτροπή που αρνηθήκατε;

Υπάρχει κάποια απάντηση; Καμμία απάντηση. Ξέρετε αυτό που αναμασούν από το πρωί τα στελέχη σας και τα non papers της Νέας Δημοκρατίας ότι πήραμε αυτή την πρωτοβουλία γιατί είμαστε «διαπλεκόμενοι», είναι θλιβερό, γιατί όπως είπα και χθες κρίνετε εξ ιδίων τα αλλότρια. Η Νέα Δημοκρατία είναι σιαμαία με την εγχώρια ολιγαρχία. Φαντάζεστε δολοπλοκίες, συνωμοσίες. Πολύ παρέα κάνετε με τον κ. Μητσοτάκη. Μάλλον είστε επηρεασμένοι από την οικογενειακή του παράδοση που είναι γεμάτη συνωμοσίες, με μεγαλύτερη αυτή του 1965.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εμείς πήραμε μία πρωτοβουλία, γιατί όπως κάθε απλός Έλληνας πολίτης θέλουμε να μάθουμε την αλήθεια. Εκείνο το βράδυ χιλιάδες Έλληνες, Ελληνίδες, οικογένειες σοκαρισμένοι από αυτή την τραγωδία με τους πενήντα επτά νεκρούς φαντάζονταν στο μοιραίο τρένο τα παιδιά τους. Έχουμε κι εμείς παιδιά. Την ίδια σκέψη κάναμε. Και όταν διαβάσαμε πριν από μερικές μέρες ότι την ώρα που εκατομμύρια Έλληνες έκαναν αυτή τη σκέψη, αλλά ένα χέρι- πιθανόν το «μακρύ χέρι» του Μαξίμου – που το έχουμε συνηθίσει, να καταπατά ανθρώπινα δικαιώματα και να υπονομεύει τη διάκριση των εξουσιών και το κράτος δικαίου- πήρε αυτό το υλικό πριν από τη δικαιοσύνη, πριν από την Αστυνομία, το χάλκευσε και το διοχέτευσε στο «ΠΡΩΤΟ ΘΕΜΑ». Δεν καταλαβαίνετε ότι πρέπει να υπάρξουν απαντήσεις, διότι αυτό είναι προσβλητικό για τη δημοκρατία μας, για τα θύματα, για τις οικογένειές τους, για το σύνολο του ελληνικού λαού;

Πείτε μου τώρα και για είκοσι τέσσερις ώρες μία απάντηση στα τρία ερωτήματα, μία. Ποιος το πήρε; Ποιος το χάλκευσε; Ποιος το έδωσε στο «ΠΡΩΤΟ ΘΕΜΑ»; Μόνο επιθέσεις περί διαπλοκής και φαντασιώσεις.

Ακούσαμε τον κ. Φλωρίδη να λέει ότι ήταν γνωστά όλα αυτά. Περιμένατε το δημοσίευμα; Τα ξέραμε. Τα ήξερε ο Υπουργός; Αφού τα ήξερε ο Υπουργός, ο κ. Φλωρίδης τι έκανε ως αρμόδιος Υπουργός για να μάθει ο ελληνικός λαός ποιο είναι αυτό το μακρύ χέρι, το διεφθαρμένο μακρύ χέρι; Πήρε κάποια πρωτοβουλία; Καμμία πρωτοβουλία.

Θέλω να σας πω, ότι μπορείτε να κοροϊδέψετε λίγους για πολύ, αλλά όλους για πάντα δεν μπορείτε. Και τα επιχειρήματά σας περί διαπλοκής του ΠΑΣΟΚ είναι τόσο γελοία και αστεία, είναι το πιο σύντομο ανέκδοτο που έχω ακούσει. Γιατί μπορεί να το πιστοποιήσει ο κάθε πολίτης, παίρνοντας το τηλεκοντρόλ του και κάνοντας ζάπινγκ για να δει στα κανάλια ποιος είναι αυτός ο οποίος περνάει την άποψή του, που παρουσιάζει τα στελέχη του, που περνάει τα non papers του στα sites, στις εφημερίδες; Παντού μια πανίσχυρη προπαγάνδα της Νέας Δημοκρατίας.

Ποιον, λοιπόν, κοροϊδεύετε; Θα πει ο κ. Μητσοτάκης ότι εγώ είμαι διαπλεκόμενος; Μα, καλά μιλάτε σοβαρά; Εμάς τα κίνητρά μας είναι αξιακά. Τα δικά σας κίνητρα είναι καθεστωτικά, γιατί το έχω πει πολλές φορές: είστε ικανοί για όλα αρκεί να διατηρήσετε την εξουσία σας. Εδώ δεν ντραπήκατε να παρακολουθείτε πολιτικούς Αρχηγούς, άλλα κόμματα, Υπουργούς σας και να πάτε και στη δικαιοσύνη και θα φτάσετε σήμερα σε ένα σημείο όπου παίρνω μια πρωτοβουλία για να απαντήσετε σε ένα ερώτημα καθαρό και να λέτε ότι όλα αυτά είναι προϊόν διαπλοκής;

Απαντήστε, λοιπόν, Υπουργοί, στελέχη και Βουλευτές της Νέας Δημοκρατίας στα τρία καθαρά ερωτήματα και αφήστε τις θεωρίες, τις ψεκασμένες θεωρίες. Όποτε βρεθείτε σε δύσκολη θέση μιλάτε με τη γλώσσα του Βελόπουλου, όπως και στις πυρκαγιές, όπως και στις υποκλοπές, όπως και σήμερα, «συνωμοσίες», «συμφέροντα». Πολεμάει τη Νέα Δημοκρατία, η εγχώρια ολιγαρχία, που είστε προέκτασή της.

Καθαρά, λοιπόν, ερωτήματα. Ποιος το βράδυ που θρηνούσε όλη η Ελλάδα πήρε το υλικό πριν τη δικαιοσύνη και πριν την Αστυνομία; Ποιος το χάλκευσε και ποιος το έδωσε στο «ΠΡΩΤΟ ΘΕΜΑ» για να προπαγανδίσετε τη θεωρία περί ανθρώπινου λάθους και μόνο;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

Τον λόγο έχει τώρα ο κ. Γιάννης Γκιόκας από το Κομμουνιστικό Κόμμα Ελλάδος. Θα ακολουθήσει η κ. Καραμπατσώλη, η κ. Ασημακοπούλου και μετά ο κ. Χατζηδάκης, Υπουργός Οικονομίας και Οικονομικών.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν γίνεται να μιλήσουν λίγο περισσότεροι Βουλευτές, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Το Προεδρείο προσπαθεί, κυρία Αναγνωστοπούλου. Έχετε δίκιο όλοι σας, όχι μόνο εσείς.

Ορίστε, κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Κυρίες και κύριοι Βουλευτές, μετά τις βουλευτικές εκλογές του 2023, ως ΚΚΕ είχαμε πει ότι το ποσοστό που πήρε η Νέα Δημοκρατία δεν συνιστά λευκή επιταγή από τον λαό και ότι πολύ σύντομα η Κυβέρνηση θα αναμετρηθεί με τις συνέπειες της πολιτικής της και με ένα ανερχόμενο ρεύμα λαϊκής αμφισβήτησης.

Γιατί το λέγαμε αυτό; Διότι, προφανώς η φτώχεια, η ακρίβεια, οι χαμηλοί μισθοί, η εμπορευματοποίηση της υγείας και της παιδείας, με τελευταία κρούσματα από τη μια μεριά το νόμιμο φακελάκι των απογευματινών χειρουργείων και από την άλλη μεριά τα ιδιωτικά ΑΕΙ, η επικίνδυνη εμπλοκή της χώρας μας στους ιμπεριαλιστικούς πολέμους και μάλιστα σε ρόλο σημαιοφόρου, τα κρατικά εγκλήματα όπως αυτά των Τεμπών, των πλημμυρών στη Θεσσαλία ή των πυρκαγιών στην Εύβοια, στον Έβρο και αλλού, όλα αυτά και πολλά ακόμη δεν θα μπορέσουν να γίνονται για πολύ ανεκτά και πολύ περισσότερο να τα κρύβετε ή να τα δικαιολογείτε με την επίκληση των διεθνών εξωγενών παραγόντων, των διαχρονικών παθογενειών, όπως είπε πριν ο κ. Γεραπετρίτης ή των ανθρώπινων λαθών και πάει λέγοντας.

Σήμερα, λοιπόν, είμαστε ακριβώς σε αυτό το σημείο. Η αποκρουστική, άθλια και εξόφθαλμη προσπάθεια συγκάλυψης που επιχειρήσατε για το έγκλημα των Τεμπών δεν ήταν παρά η σταγόνα που ξεχείλισε το ποτήρι της λαϊκής οργής. Δεν είναι τυχαίο, άλλωστε, ότι οι αγώνες μόνο του τελευταίου τριμήνου, οι αγώνες των φοιτητών και της νεολαίας, της αγροτιάς, το εργατικό και λαϊκό ξέσπασμα στην απεργία της 28ης Φλεβάρη, έναν χρόνο ακριβώς μετά το έγκλημα των Τεμπών και παρά την υπονομευτική προσπάθεια της ηγεσίας της ΓΣΕΕ, ήταν οι πιο μαζικές κινητοποιήσεις των τελευταίων ετών. Και κάτι περισσότερο, αυτοί οι αγώνες συναντήθηκαν και ενώθηκαν κάτω από το σύνθημα «τα κέρδη τους ή οι ζωές μας» που διαπερνά κάθε πτυχή της ζωής του λαού.

Αυτή, λοιπόν, η λαϊκή μομφή που κατατίθεται καθημερινά, είναι αυτή που δεν θα σας αφήσει σε χλωρό κλαρί και θα σας φέρει σε ακόμη πιο δύσκολη θέση το επόμενο διάστημα. Άλλωστε ο λαός, ακόμη και οι δικοί σας ψηφοφόροι, ο λαϊκός κόσμος που ψηφίζει τη Νέα Δημοκρατία -ο κ. Νικήτας Κακλαμάνης πριν από λίγο σε αυτούς προσπάθησε με κάποιο τρόπο να απευθυνθεί- όλοι αυτοί γνωρίζουνε πολύ καλά πλέον τι έχουν να αναμένουν από την Κυβέρνηση της Νέας Δημοκρατίας: τη συνέχιση και την επιτάχυνση της ίδιας πολιτικής που προστατεύει τα κέρδη των λίγων έναντι των αναγκών των πολλών. Αυτή είναι η αποστολή που σας έχουν αναθέσει τα οργανωμένα οικονομικά συμφέροντα, όπως λέτε και εσείς, όσο κι αν χαλάτε τις καρδιές σας με κάποιους απ’ αυτούς. Οι καρδιές που χαλάνε μπορεί να φτιαχτούν το επόμενο διάστημα.

Αυτή η αποστολή που έχετε αναλάβει, αξιοποιεί όλα τα μέσα και το καρότο και το μαστίγιο. Όσο το καρότο, δηλαδή η παραπλάνηση, δεν πιάνει πλέον, θα χρησιμοποιείτε όλο και περισσότερο το μαστίγιο του αυταρχισμού, της συγκάλυψης, της χειραγώγησης, του κυνισμού και πάει λέγοντας. Δεν έχουν να κάνει συνεπώς μόνο με το ύφος και το ήθος της Κυβέρνησης όλα όσα παρακολουθούμε το τελευταίο διάστημα. Έχει να κάνει με κάτι πολύ πιο ουσιαστικό. Έχει να κάνει με τη βαρβαρότητα της πολιτικής σας που μόνο μέσω τέτοιων μεθόδων και τέτοιων πρακτικών μπορεί να σταθεί και να υλοποιηθεί.

Να γιατί από την άλλη μεριά είναι, κατά τη γνώμη μας, παντελώς άσφαιρη και βολική η μομφή που απευθύνουν στην κυβέρνηση ο ΣΥΡΙΖΑ, το ΠΑΣΟΚ, η Νέα Αριστερά και τα άλλα κόμματα. Ποια είναι η βασική κατηγορία που σας απευθύνουν; Είναι αυτή που περιέχεται στην κατακλείδα της πρότασης δυσπιστίας που συνυπέγραψαν, ότι δηλαδή «με ευθύνη της Κυβέρνησης η Ελλάδα μοιάζει όλο και λιγότερο με ευρωπαϊκή χώρα», προφανώς χώρα της Ευρωπαϊκής Ένωσης, γιατί το «ευρωπαϊκή» είναι κάτι πολύ πιο ευρύ.

Τι εννοείτε, λοιπόν, με αυτό; Εννοείτε ότι υπάρχει μια κανονικότητα στην Ευρωπαϊκή Ένωση, το κεκτημένο της Ευρωπαϊκής Ένωσης, όπως συνηθίζετε να λέτε, που είναι δημοκρατικό, που είναι φιλολαϊκό, σύγχρονο και ότι η Κυβέρνηση αποτελεί μια παρέκκλιση από αυτή την «όμορφη» κανονικότητα.

Ε, λοιπόν, αυτός ο εξωραϊσμός της Ευρωπαϊκής Ένωσης, είναι το μεγαλύτερο πλυντήριο, όχι στον Μητσοτάκη, αλλά στην πολιτική της Κυβέρνησης Μητσοτάκη. Διότι, τελικά εσάς δεν σας ενδιαφέρει ο πυρήνας και η ουσία της πολιτικής, αλλά το ποιος καλείται να την εφαρμόσει κάθε φορά.

Αντίθετα εμείς, κύριοι και κυρίες της Κυβέρνησης, δεν σας απευθύνουμε μομφή ότι είστε τα μαύρα πρόβατα της Ευρωπαϊκής Ένωσης, αλλά ότι είστε τα καλά παιδιά της Ευρωπαϊκής Ένωσης. Αυτή είναι η δική μας μομφή.

Σας κατηγορούμε για την πράσινη μετάβαση και τα Χρηματιστήρια Ενέργειας, που είναι νούμερο ένα παράγοντας της ακρίβειας και είναι κατεύθυνση της Ευρωπαϊκής Ένωσης. Σας κατηγορούμε για την πολιτική της εμπλοκής στους ιμπεριαλιστικούς πολέμους και τις επεμβάσεις, για τη στήριξη στην αντιδραστική Κυβέρνηση Ζελένσκι με κρυφές και φανερές συμφωνίες, όπως επιτάσσουν οι αποφάσεις του Ευρωπαϊκού Συμβουλίου και τα ψηφίσματα του Ευρωπαϊκού Κοινοβουλίου.

Σας κατηγορούμε για την ολέθρια πολιτική κόστους-οφέλους που εφαρμόζετε σε όλες τις κρίσιμες υποδομές, από τις σιδηροδρομικές μεταφορές μέχρι τα αντιπλημμυρικά έργα, που είναι η επίσημη γραμμή της Ευρωπαϊκής Ένωσης, με τα γνωστά τραγικά και εγκληματικά αποτελέσματα. Σας κατηγορούμε για τη διάλυση των συλλογικών συμβάσεων και την κατακρήμνιση των μισθών, με αυτό το άθλιο θεσμικό πλαίσιο του κρατικού καθορισμού του κατώτατου μισθού που είναι έργο όλων σας, συγκυβέρνηση Νέα Δημοκρατία - ΠΑΣΟΚ, ΣΥΡΙΖΑ και συνεχίζετε και εσείς.

Σας κατηγορούμε για την υλοποίηση της Κοινής Αγροτικής Πολιτικής που ψηφίσατε όλοι μαζί οδηγώντας στο ξεκλήρισμα της μικρομεσαίας αγροτιάς και στην παντοκρατορία των εμποροβιομήχανων, που καθορίζουν τις τιμές από το χωράφι μέχρι το ράφι με κριτήριο τα συμφέροντα τους. Σας κατηγορούμε για την απάτη της Ευρωπαϊκής Δημοκρατίας, που σύμφωνα με ψήφισμα που -πάλι- υπογράψατε όλοι σας τα λόμπι είναι αναπόσπαστο στοιχείο αυτής της δημοκρατίας.

Και κάνουμε και μια παρένθεση. Όταν η κ. Κεραμέως έφερνε τον γνωστό νόμο της επιστολική ψήφου, τι επικαλούνταν εδώ στη Βουλή; Επικαλούνταν τις καλές ευρωπαϊκές πρακτικές. Και όταν το ΚΚΕ απαντούσε και έλεγε ότι αυτές οι «καλές ευρωπαϊκές πρακτικές» έχουν οδηγήσει σε πάρα πολλά φαινόμενα χειραγώγησης, νόθευσης ψήφου και διασποράς-διαρροής προσωπικών δεδομένων, ΣΥΡΙΖΑ και ΠΑΣΟΚ δίνανε άλλοθι στην κ. Κεραμέως ψηφίζοντας το κείμενο για την επιστολική ψήφο και αλλάζοντας μετά θέση στην Ολομέλεια, όταν επιχείρησε να το επεκτείνει και στις βουλευτικές εκλογές.

Όλα τα παραπάνω, λοιπόν, που αναφέραμε και είναι η πολιτική της Κυβέρνησης Μητσοτάκη, είναι η κανονικότητα ή είναι η εξαίρεση στην Ευρωπαϊκή Ένωση; Είναι η κανονικότητα. Είναι η κανονικότητα που εφαρμόζουν και οι δεξιές κυβερνήσεις και οι σοσιαλδημοκρατικές και οι ακροδεξιές τύπου Κυβέρνηση Μελόνι, γιατί και την Ακροδεξιά στη χωράει η Ευρωπαϊκή Ένωση, για να μην ξεχνάμε ποιος τροφοδοτεί την Ακροδεξιά. Και είναι αυτή η κανονικότητα που έχει βγάλει στον δρόμο τους εργαζόμενους, τους λαούς της Ευρώπης -Γερμανία, Ολλανδία, Βέλγιο, Ισπανία, Πορτογαλία- στις μεγαλύτερες κινητοποιήσεις που έχουν γίνει τα τελευταία τουλάχιστον χρόνια. Αυτή, λοιπόν, είναι η κανονικότητα όλων σας. Και η Κυβέρνηση δεν αποτελεί εξαίρεση, αποτελεί κομμάτι αυτής της βάρβαρης κανονικότητας.

Το κρίσιμο, λοιπόν, για μας, μαζί με την μορφή -με το δικό μας σκεπτικό-που απευθύνουμε στην Κυβέρνηση της Νέας Δημοκρατίας, είναι αυτή οι αγώνες και στην Ελλάδα και στην Ευρώπη να αποκτήσουν ακόμη πιο ριζοσπαστικά χαρακτηριστικά, να αμφισβητήσουν τις αιτίες των προβλημάτων, την Ευρωπαϊκή Ένωση, τον δρόμο ανάπτυξης, την εξουσία και την οικονομία του κεφαλαίου.

Και αντικειμενικά, εν όψει και της μάχης των ευρωεκλογών, αυτός ο δρόμος περνάει μέσα από τη μεγάλη αποδυνάμωση των κομμάτων και των κυβερνήσεων της Ευρωπαϊκής Ένωσης και την ακόμη μεγαλύτερη ενίσχυση του ΚΚΕ, που είναι ως συνεπής και αταλάντευτος αντίπαλος αυτής της πολιτικής.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γκιόκα.

Καλούμε στο Βήμα την κ. Καραμπατσώλη Κωνσταντίνα από τη Νέα Δημοκρατία. Θα ακολουθήσει η κ. Ασημακοπούλου, μετά, όπως προείπαμε, ο Υπουργός Οικονομίας ο κ. Χατζηδάκης και οι άλλοι τρεις εκ του καταλόγου ομιλητές ο κ. Ακτύπης, η κ. Αναγνωστόπουλου και ο κ. Δελβερούδης, με τον οποίο θα ολοκληρωθεί ο πέμπτος κύκλος.

Κυρία Καραμαπτσώλη, έχετε τον λόγο.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, συζητάμε σήμερα στην Εθνική Αντιπροσωπεία την πρόταση μομφής Στη σκιά της συζήτησης για το τραγικό ατύχημα των Τεμπών και την προσπάθεια της Αντιπολίτευσης να εργαλειοποιήσει μια τραγωδία, να εργαλειοποιήσει τον πόνο και την αγωνία των συγγενών των πενήντα επτά θυμάτων για δικαίωση.

Ακόμη κι έτσι, όμως, στο μήνυμα που πρέπει να εκπέμψουμε προς την κοινωνία πρέπει να είμαστε ξεκάθαροι και οφείλει η Εθνική Αντιπροσωπεία να είναι ξεκάθαρη: Δικαιοσύνη για τα πενήντα επτά θύματα. Δικαιοσύνη για τις ψυχές πενήντα επτά νέων, στην πλειοψηφία, ανθρώπων που πήραν ένα μεταφορικό μέσο για να πάνε στον προορισμό τους και δεν γύρισαν ποτέ. Δικαιοσύνη ώστε να μπορεί να μας εμπιστευτεί η κοινωνία να χτίσουμε ξανά έναν ασφαλή και σύγχρονο σιδηρόδρομο.

Ως νέα και αισιόδοξη Βουλευτής πιστεύω και πίστευα πως έχουμε όλοι τον ίδιο στόχο, πως θα έπρεπε όλοι να έχουμε τον ίδιο στόχο, πως όλους μας ενδιαφέρει να βελτιώσουμε την καθημερινότητα της κοινωνίας, να χτίσουμε ένα σύγχρονο κράτος και απευθυνόμαστε με ειλικρίνεια στους πολίτες.

Δυστυχώς, όμως, πολλές φορές η πραγματικότητα εντός και εκτός αυτής της Αίθουσας σε προσγειώνει και αυτό συμβαίνει, διότι ορισμένοι δεν έχουν κανέναν ενδοιασμό να επιχειρήσουν να εκμεταλλευτούν ακόμα και το πιο ιερό πράγμα, τον πόνο και την αγωνία μιας μάνας.

Ουδέποτε, λοιπόν, θα μπορούσα να φανταστώ ότι οι πολιτικές δυνάμεις θα χρησιμοποιούσαν με έναν τόσο χυδαίο τρόπο ένα τόσο τραγικό συμβάν, με στόχο να πλήξουν την πορεία της χώρας. Διότι, στην πραγματικότητα, αυτό συμβαίνει. Το πρόβλημά τους, το πρόβλημά σας είναι η Κυβέρνηση του Κυριάκου Μητσοτάκη. Το πρόβλημά σας είναι πως τα τελευταία τεσσεράμισι χρόνια, η Ελλάδα απομακρύνεται από τη μιζέρια και το φάσμα της, απομακρύνεται από την εποχή των μουσαμάδων, των capital controls, των στημένων διαγωνισμών για τις τηλεοπτικές άδειες, της εποχής που νομοθετούσατε για να ελέγξετε τους αρμούς της εξουσίας.

Σε τεσσεράμισι χρόνια η Ελλάδα έχει κάνει βήματα μπροστά. Διαχειρίζεται με πυγμή τις διεθνείς κρίσεις, έχει πρωταγωνιστικό ρόλο σε ευρωπαϊκό επίπεδο, ανέκτησε την επενδυτική της βαθμίδα, αυξάνει μισθούς και συντάξεις, συντελεί ένα ψηφιακό θαύμα στο δημόσιο. Αυτή είναι η πραγματικότητα, αυτή μέμφεστε σήμερα, αυτή σας ενοχλεί, αυτή πολεμάτε χωρίς καμία αιδώ.

Γι’ αυτό και όλον αυτόν τον καιρό γινόμαστε μάρτυρες τοξικών και αβάσιμων καταγγελιών, με αιτία την υποτιθέμενη συγκάλυψη μιας υπόθεσης που η Κυβέρνηση έχει κάθε λόγο να δικαστεί και να αποδοθεί δικαιοσύνη. Θέλουμε να αποδοθεί δικαιοσύνη. Αφήνουμε την ανεξάρτητη δικαιοσύνη να κάνει τη δουλειά της και δεν σας εκχωρούμε το δικαίωμα να μονοπωλείτε την αγωνία για το θέμα αυτό. Έχουμε εμπιστοσύνη στην ελληνική δικαιοσύνη, αλλά και χρέος μας να μην αφήσουμε τίποτα να πέσει κάτω, καμμία ανυπόστατη κατηγορία με στόχο να καλλιεργήσει τον λαϊκισμό και να γυρίσει τη χώρα πίσω. Και αυτό, γιατί σε ό,τι αφορά το ατύχημα, παρά τα τρανταχτά ανθρώπινα λάθη, ο ίδιος ο Πρωθυπουργός, από την πρώτη μάλιστα στιγμή, μίλησε για διαχρονικές συστημικές αστοχίες που οφείλει η πολιτεία να διορθώσει. Καμμία συγκάλυψη, λοιπόν!

Και για να τα συνδέσω με τα τελευταία γεγονότα, δεν χωρά καμμία αμφισβήτηση ότι το υλικό που παραδόθηκε στις ανακριτικές αρχές από τη Διεύθυνση Εγκληματολογικών Ερευνών της Ελληνικής Αστυνομίας είναι αυτούσιο. Τα πρόσφατα δημοσιεύματα δεν είναι τίποτα άλλο από παλιές ειδήσεις, ανακυκλωμένα σενάρια και προσπάθεια για μια κυνική και ανήθικη εκμετάλλευση του πόνου.

Σε αυτή την προσπάθεια αποσταθεροποίησης της χώρας θα μας βρείτε απέναντί σας.

Έρχομαι τώρα να απαντήσω και στα παραπλανητικά στοιχεία που ακούμε τον τελευταίο καιρό. Ο χώρος του δυστυχήματος ουδέποτε μπαζώθηκε για να συγκαλυφθούν στοιχεία. Οτιδήποτε υπήρχε ήταν πάνω στην επιφάνεια του σημείου σύγκρουσης. Η οποιαδήποτε παρέμβαση έγινε μόνο χάριν της καλύτερης κίνησης των μηχανημάτων. Και σας τονίζω ότι έγινε με απόφαση των αρμόδιων επιχειρησιακών οργάνων.

Ουδέποτε, κυρίες και κύριοι της Αντιπολίτευσης, κατατέθηκε πρόταση για τη σύσταση προανακριτικής επιτροπής για τη διερεύνηση του δυστυχήματος και τυχόν ευθύνη πολιτικών προσώπων. Οι προτάσεις των ΠΑΣΟΚ και ΣΥΡΙΖΑ αφορούσαν μόνο στην οικονομική διαχείριση της σύμβασης 717, με βάση ένα πόρισμα της Ευρωπαίας εισαγγελέως, ένα σχέδιο πορίσματος, ούτε καν κατηγορητήριο. Η Βουλή με τη δέουσα διαδικασία καταψήφισε την πρόταση.

Ο κ. Σπίρτζης, που δηλώνει περίτρανα ότι ήθελε να διερευνηθούν οι ευθύνες του, μας αποκρύπτει ότι οι ευθύνες του, ακόμη και αν του καταλογιστούν, έχουν παραγραφεί.

Όσον αφορά στην εκτέλεση της σύμβασης 717 και το αν θα μπορούσε να βοηθήσει στην αποτροπή του μοιραίου γεγονότος την τραγική νύχτα, το βράδυ εκείνο υπήρχε διπλή γραμμή, αλλά τα δύο τρένα βρέθηκαν σε μία. Πρόκειται για μια σειρά τραγικών λαθών, στο σύνολό τους επτά. Ο γενικός κανονισμός κινήσεως εκείνο το βράδυ παραβιάστηκε όχι μία, όχι δύο, αλλά επτά φορές. Και προφανώς, δεν ήταν η Κυβέρνηση εκείνη που τον παραβίασε, αλλά οι εμπλεκόμενοι υπάλληλοι, οι οποίοι ήδη έχουν παραδεχθεί και ομολογήσει το λάθος τους.

Κυρίες και κύριοι συνάδελφοι, απέναντι σε αυτό το τραγικό συμβάν, σε αυτή τη χυδαία, ανήθικη, απάνθρωπη εργαλειοποίηση του πόνου και της οδύνης, εμείς θα σταθούμε για άλλη μια φορά στο ύψος των περιστάσεων. Δεν θα επιτρέψουμε σε όσους φαντασιώνονται την επιστροφή της Ελλάδας στη μιζέρια να πετύχουν τον σκοπό τους.

Ως μέλος της ελληνικής κοινωνίας και του ελληνικού Κοινοβουλίου, ντρέπομαι που δεν αφήνουμε τις πληγές των ανθρώπων να κλείσουν και τις ερεθίζουμε κατά το δοκούν, αδιαφορώντας για τον πόνο των συγγενών των θυμάτων. Ας αφήσουμε τη δικαιοσύνη να κάνει απερίσπαστη τη δουλειά της. Της έχουμε απόλυτη εμπιστοσύνη, της παρέχουμε όλα τα μέσα και την έμπρακτη στήριξη, ώστε να ρίξει φως στην υπόθεση και τις ευθύνες που υπάρχουν. Δικαιοσύνη για τους πενήντα επτά, λοιπόν!

Συστρατευθείτε, επιτέλους, με ειλικρίνεια και αξιοπρέπεια σε αυτόν τον σκοπό και εγκαταλείψτε κάθε ανίερη προσπάθεια να κρύψετε τη δική σας αντιπολιτευτική ανεπάρκεια.

Σε αυτούς προσερχόμαστε με σεβασμό και ταπεινότητα. Σε αυτό το τρένο, άλλωστε, θα μπορούσαμε να είμαστε όλοι. Θα μπορούσαν να ήταν τα παιδιά σας, τα παιδιά μας. Εσάς, όμως και την προσπάθεια πολιτικής εκμετάλλευσης ενός τόσο τραγικού ατυχήματος σας αφήνουμε μόνους και έχουμε υποχρέωση, ως πλειοψηφία του ελληνικού Κοινοβουλίου, να δώσουμε μια εκκωφαντική απάντηση απόρριψης των πρακτικών σας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Σοφία-Χάιδω Ασημακοπούλου από την Ελληνική Λύση.

**ΣΟΦΙΑ - ΧΑΙΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριοι Υπουργοί, κυρία Υφυπουργέ, κυρίες και κύριοι συνάδελφοι, το τελευταίο διάστημα γίναμε όλοι μάρτυρες μιας μνημειώδους συγκάλυψης, μιας συγκάλυψης μέσω της διάχυσης ευθυνών. Δεν έγινε τίποτα από αυτά που έπρεπε να γίνουν.

Τα Τέμπη δεν ήταν απλώς μια τραγωδία. Ήταν και παραμένουν έγκλημα. Την ίδια ώρα που τα συστήματα ασφαλείας, τηλεδιοίκησης και σήμανσης δεν λειτουργούσαν, κανείς δεν ευθύνεται για το έγκλημα των Τεμπών. Αν τα ελάχιστα επίπεδα ασφάλειας είχαν καθοριστεί από το αρμόδιο Υπουργείο και εφαρμόζονταν, οι πενήντα επτά αυτοί συνάνθρωποί μας θα ήταν σήμερα κοντά μας.

Από την πρώτη στιγμή ο μοναδικός που μίλησε για το ξυλόλιο, για το μπάζωμα και την ενοχή της Κυβέρνησης για το πολύνεκρο σιδηροδρομικό δυστύχημα ήταν ο Πρόεδρος της Ελληνικής Λύσης κ. Κυριάκος Βελόπουλος. Ήταν ο πρώτος που μίλησε για το αυθαίρετο μπάζωμα, αλλά και τη μεταφορά υλικών από τον χώρο. Φώναζε ότι δεν έπρεπε ποτέ να γίνουν εργασίες προτού ολοκληρωθούν όλες οι απαραίτητες νόμιμες διαδικασίες. Είναι δεδομένο ότι υπάρχει ευθύνη για όλα αυτά.

Ο κόσμος αντιλαμβάνεται ότι εδώ έχει γίνει κάτι εσκεμμένα. Προκύπτουν ξεκάθαρα εγκληματικές παρεμβάσεις, που έγιναν αυθαίρετα στον τόπο του δυστυχήματος. Η διατήρηση του χώρου του συμβάντος και η φύλαξή του έως την ολοκλήρωση των ερευνών είναι αυτονόητη, δεδομένου ότι ακόμα και σήμερα υπάρχει αγνοούμενο άτομο. Αυτονόητη για όλους τους άλλους εκτός από εσάς, που, από τη μία, λέτε ότι θέλετε να ρίξετε άπλετο φως στην υπόθεση, αλλά την ίδια στιγμή δεν μπορεί κανείς να απαντήσει ποιος έδωσε την εντολή μπαζώματος και αλλοίωσης του χώρου ή πιο σωστά, κανείς δεν θέλει να το αποκαλύψει, γιατί τότε θα έβγαινε στην επιφάνεια η σκοπιμότητα των πράξεών σας.

Και κατά την εξεταστική επιτροπή και στη συνέχεια, μέσω του πορίσματός μας, τονίσαμε ότι οι πολιτικές ηγεσίες του Υπουργείου Μεταφορών από το 2012 και εντεύθεν, μαζί με τους παράγοντες των σιδηροδρομικών εταιρειών και οι σχετικοί εργολάβοι φέρουν την ανάλογη ποινική ευθύνη και θα πρέπει να αρθούν ενώπιον της τακτικής δικαιοσύνης.

Η Κυβέρνηση, όμως, το μόνο που κάνει -και το κάνει με μεγάλη δεξιοτεχνία- είναι να ψεύδεται. Βλέπουμε μια άνευ προηγουμένου προσπάθεια κουκουλώματος της υπόθεσης και μετάθεσης ευθυνών.

Είναι ανεπίτρεπτο το 2024 να συζητάμε για τη λειτουργία ενός τόσο δημοφιλούς μέσου όπως το τρένο με συνθήκες περασμένων εποχών, χωρίς ίχνος ντροπής ούτε για τα θύματα ούτε για τις οικογένειές τους, που θρηνούν και θα θρηνούν για πάντα.

Απαντήσεις για το μπάζωμα πότε θα δοθούν; Έναν χρόνο μετά τι έχει αλλάξει; Υπάρχουν χειροπιαστές διασφαλίσεις, ενέργειες και δεδομένα ότι κάτι τέτοιο δεν θα επαναληφθεί;

Οι ράγες φαίνεται πως παραμένουν θανάσιμες. Ακόμα και σήμερα οι Έλληνες ταξιδεύουν σε ένα επισφαλές σιδηροδρομικό δίκτυο και κάποιες φορές φαίνεται να είναι θέμα τύχης η ολοκλήρωση του ταξιδιού τους. Το μόνο που έχει αλλάξει, σύμφωνα και με δημοσιεύματα, είναι οι ταχύτητες από εκατόν εξήντα χιλιόμετρα σε εκατόν σαράντα στα τμήματα όπου υπάρχει τηλεδιοίκηση και σε εκατόν είκοσι όπου δεν υπάρχει. Κατά τη διάρκεια της διαδρομής υπάρχουν και πολλές βραδυπορίες στο δίκτυο εξαιτίας σφαλμάτων από την κακοκαιρία Ντάνιελ.

Αντί να πέσετε με τα μούτρα να εξασφαλίσετε πραγματικά ασφαλείς σιδηροδρομικές διαδρομές, όχι σαν αυτές που ευαγγελιζόταν ο πρώην Υπουργός για τους Έλληνες, εσείς σφυρίζετε αδιάφορα, βάζοντας μπροστά το πλυντήριο της συγκάλυψης.

Το έχουμε πει, θα το ξαναπούμε και θα το υλοποιήσουμε, η Ελληνική Λύση δεν θα σταματήσει ποτέ και πουθενά μέχρι οι εμπλεκόμενοι στο εθνικό έγκλημα των Τεμπών να οδηγηθούν εκεί που πρέπει, στη φυλακή. Το δυστύχημα οφείλεται στα πεπραγμένα της Νέας Δημοκρατίας, του ΠΑΣΟΚ και του ΣΥΡΙΖΑ. Πενήντα επτά ψυχές απαιτούν οι ένοχοι να λογοδοτήσουν όσο ψηλά κι αν βρίσκονται. Οι νεκροί θα δικαιωθούν όταν δικαστούν και καταδικαστούν οι υπεύθυνοι. Πρέπει επιτέλους να δοθεί ένα οριστικό τέλος στην ατιμωρησία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Η έλλειψη εμπιστοσύνης απέναντι στους θεσμούς είναι χαρακτηριστικό γνώρισμα των κοινωνιών που μαστίζονται από διαφθορά. Χαρακτηριστική είναι η ραγδαία οπισθοχώρηση που κατέγραψε το 2023 το κράτος δικαίου στην Ελλάδα, σύμφωνα με έρευνες της Διεθνούς Διαφάνειας και του Ευρωπαϊκού Οργανισμού Media Freedom Rapid Response, που κατατάσσουν πλέον τη χώρα μας στις χειρότερες θέσεις της Ευρωπαϊκής Ένωσης στη διαφθορά και στην ελευθερία του Τύπου. Η έκθεση αναφέρει ρητά ότι το κράτος δικαίου στην Ελλάδα βρίσκεται σε κρίση και σημειώνει ότι η χώρα κατέγραψε πτώση στον δείκτη αντίληψης διαφθοράς για πρώτη φορά την τελευταία δεκαετία.

Μείζον είναι πλέον το θέμα για τη διεξαγωγή των εκλογών, αλλά και για το εκλογικό αποτέλεσμα συνεπεία της πλήρους απουσίας προστασίας των προσωπικών δεδομένων. Πολλοί εξ αυτών που έλαβαν τα γνωστά e-mail ουδέποτε συναίνεσαν σε παροχή ή επεξεργασία των προσωπικών τους δεδομένων και για τους εν λόγω σκοπούς, ενώ τα συγκεκριμένα e-mail στα οποία έλαβαν τα μηνύματα είχαν χρησιμοποιηθεί αποκλειστικά και μόνο για την εγγραφή τους στους καταλόγους εκλογέων. Και εσείς ψάχνετε να βρείτε ποιος φταίει για τη διαρροή. Ο ένας τα ρίχνει στον άλλον, μπαλάκι οι ευθύνες κατά την προσφιλή σας συνήθεια και τακτική. Το ψέμα όμως έχει κοντά ποδάρια, κύριοι της Κυβέρνησης.

Η Ελληνική Λύση είχε προειδοποιήσει για αυτού του είδους τις μεθοδεύσεις. Τίθεται πλέον ξεκάθαρο θέμα και σχετικά με την ακεραιότητα και τη διαφάνεια της εκλογικής διαδικασίας. Έχετε εκτεθεί ανεπανόρθωτα και προσπαθείτε να μαζέψετε τα ασυμμάζευτα. Η διαφάνεια όμως είναι συνειδητή επιλογή.

Είναι ξεκάθαρο ότι η συζήτηση που διεξάγεται στο πλαίσιο της πρότασης δυσπιστίας θα έπρεπε να έχει προηγηθεί της νομιμοποίησης του γάμου των ομοφυλοφίλων. Οι αρχές και οι αξίες μας, ό,τι μας καθορίζει ως Έλληνες, πηγάζει και μεταφέρεται μέσα από την παραδοσιακή οικογένεια, όχι αυτή την οικογένεια που προσπαθείτε να μας πλασάρετε ως κανονική. Κάνατε σημαία τον γάμο των ομοφυλοφίλων εν ονόματι της δήθεν προόδου. Και σε αυτό όμως θα μας βρείτε δυναμικά, ξεκάθαρα και διαχρονικά απέναντί σας.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Τον λόγο τώρα έχει ο Υπουργός Εθνικής Οικονομίας και Οικονομικών κ. Κωστής Χατζηδάκης.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, ας απαντήσουμε όλοι μαζί σε μερικά ερωτήματα. Υπάρχει άραγε, κανένας που να μην είναι συγκλονισμένος από αυτή την τραγωδία των Τεμπών; Προφανώς, όχι. Υπάρχει κανένας που να μην έχει σκεφτεί ότι τα παιδιά στο τρένο θα μπορούσε να ήταν και δικά του παιδιά; Σίγουρα όχι. Κάποιος που να πιστεύει ότι δεν υπάρχουν πολιτικές ευθύνες για αυτό το δυστύχημα; Σίγουρα πάντως η Κυβέρνηση πιστεύει ότι υπάρχουν. Τις ανέλαβε ο ίδιος ο Πρωθυπουργός και ο αρμόδιος Υπουργός, παραιτούμενος αμέσως από τη θέση του.

Υπάρχει επίσης κανείς που να μην πιστεύει ότι στο δυστύχημα των Τεμπών τα ανθρώπινα λάθη έπαιξαν καθοριστική σημασία; Υπάρχει κανείς που να μην το πιστεύει; Καθώς το βράδυ εκείνο, απ’ όσο όλοι ξέρουμε, παραβιάστηκε εφτά φορές ο Γενικός Κανονισμός Κυκλοφορίας του ΟΣΕ μέσα σε λίγα λεπτά. Εγώ ο ίδιος έχω ακούσει στην Εξεταστική Επιτροπή τους Βουλευτές της Αντιπολίτευσης, ορισμένοι ίσως το ξέχασαν, να παραδέχονται ότι ναι, έπαιξε καθοριστικό ρόλο το ανθρώπινο λάθος. Το παραδέχτηκε και ο ίδιος ο σταθμάρχης.

Θέλω να προσθέσω δύο ακόμα ερωτήματα. Πρώτον, σκεφτείτε, και καλώ και τους Έλληνες πολίτες να το σκεφτούν, ποιος κερδίζει με ενδεχόμενη συγκάλυψη των ευθυνών γι’ αυτή την τραγωδία. Οι οικογένειες των θυμάτων; Προφανώς, όχι καθώς θα ήταν σαν να γινόταν ένα δεύτερο έγκλημα εναντίον τους. Αυτό είναι η αλήθεια. Η Κυβέρνηση; Σίγουρα όχι, επίσης. Διότι πολύ απλά -το ζείτε- οι πολίτες σε τέτοιου είδους υποθέσεις δεν θέλουν να μένει καμμία σκιά και τιμωρούν όποιον επιχειρήσει να κάνει κάτι τέτοιο. Ποιος θα ήταν λοιπόν κερδισμένος από μια τέτοια προσπάθεια συγκάλυψης ευθυνών σε πολιτικό επίπεδο; Μα, φυσικά η Αντιπολίτευση. Είναι λοιπόν πρωτίστως εμείς που έχουμε κάθε ηθικό λόγο, αλλά και κάθε πολιτικό λόγο να προχωρήσουμε στην πλήρη διερεύνηση και διαλεύκανση της υπόθεσης, όπως θα συνέβαινε σε κάθε προηγμένη δημοκρατία.

Τελευταίο ερώτημα: Τα στελέχη της Αντιπολίτευσης δεν έχουν ανθρώπινα στεναχωρηθεί με αυτή την τραγωδία; Προφανώς έχουν. Είναι εξίσου Έλληνες και εξίσου άνθρωποι με όλους εμάς τους υπόλοιπους. Δεν το αμφισβητούμε ποτέ. Αλλά την ίδια στιγμή υπάρχει, άραγε, κάποια αμφιβολία ότι στο συγκεκριμένο ζήτημα πολλά στελέχη της Αντιπολίτευσης, πολλοί Βουλευτές της Αντιπολίτευσης, έχουν ξεπεράσει κάθε όριο; Εγώ, μιλάω για τον εαυτό μου, δεν έχω καμμία αμφιβολία ότι πολλοί συνάδελφοι της Αντιπολίτευσης έχουν ξεπεράσει κάθε όριο.

Θα μου πείτε και τι να κάνουν; Να σιωπήσουν; Η Νέα Δημοκρατία για παράδειγμα τι έκανε στο Μάτι; Δεν κατήγγειλε τις τότε κυβερνητικές ευθύνες; Δεν μίλησε για λάθη και παραλείψεις; Ασφαλώς μίλησε, ναι. Αλλά, παρακαλώ, για να θυμηθούμε όλοι μαζί, ζήτησε μήπως η Νέα Δημοκρατία εξεταστική επιτροπή για να για να διερευνηθούν ποινικές ευθύνες υπουργών; Το θυμάστε; Εγώ δεν το θυμάμαι. Κατήγγειλαν τα στελέχη μας και οι Ευρωβουλευτές μας το ζήτημα σε διάφορα ευρωπαϊκά και διεθνή φόρα; Επίσης, εγώ δεν το θυμάμαι.

Υποστήριξε η Νέα Δημοκρατία, για παράδειγμα, ότι λόγω της μη εγκατάστασης του «112» είχε ποινικές ευθύνες ο τότε Υπουργός Ψηφιακής Διακυβέρνησης; Το υποστηρίξαμε, το θυμάστε; Όχι. Θεώρησε μήπως ότι υπήρχε αιτιώδης συνάφεια ανάμεσα στην τραγωδία στο Μάτι και στην ελλιπή προστασία των δασών από τον τότε Υπουργό Περιβάλλοντος του ΣΥΡΙΖΑ; Επίσης, όχι. Υποστήριξε ότι οι ευθύνες στελεχών της Πυροσβεστικής, που εν τω μεταξύ είναι στα δικαστήρια, οδηγούσαν σε απευθείας ποινική ευθύνη του τότε Υπουργού Προστασίας του Πολίτη; Το υποστήριξε η Νέα Δημοκρατία; Όχι, κυρίες και κύριοι συνάδελφοι.

Ούτε η Νέα Δημοκρατία το έκανε, φυσικά ούτε ο ΣΥΡΙΖΑ που σήμερα κάνει όλα αυτά που κάνει. Τότε τα έβρισκε όλα καλώς καμωμένα. Αλλά προσέξτε, ούτε καν το ΠΑΣΟΚ που κάνει σήμερα όσα κάνει, τότε ήταν σε μια διαφορετική γραμμή. Όλα τα θύματα είναι εξίσου θύματα. Και όλες οι οικογένειες είναι εξίσου ελληνικές πονεμένες οικογένειες. Μήπως, λοιπόν, κυρίες και κύριοι συνάδελφοι, εδώ υπάρχει μια ποιοτική διαφορά; Σκεφτείτε το.

Και μήπως είναι αυτό που καταδεικνύει ότι ο αντιπολιτευτικός οίστρος οδηγεί σε μία απεγνωσμένη και έξαλλη αντιπολίτευση, μια αντιπολίτευση που παραβιάζει βασικούς κανόνες άσκησης της πολιτικής που ισχύουν σε άλλες ευρωπαϊκές χώρες για τέτοιου είδους ζητήματα, που αγνοεί -για όποια σημασία έχει σήμερα πια, δεν ξέρω- το τεκμήριο της αθωότητας -το μαθαίνουμε από το πρώτο έτος της Νομικής- και που αδιαφορεί για τους κανόνες μιας δίκαιης δίκης; Είναι ξεκάθαρο για μένα ότι αυτή η αδίστακτη δημαγωγία δεν υπηρετεί τίποτα άλλο, παρά μικροκομματικές ανάγκες. Όμως, εδώ ακριβώς επειδή μιλάμε για μια τραγωδία, ας αφήσουμε τα μικροκομματικά στην άκρη. Είναι χαρακτηριστικό, και πείτε μου αν έχω άδικο, ας το σκεφτούν όσοι μας βλέπουν στην τηλεόραση, ότι η πρόταση δυσπιστίας εναντίον της Κυβέρνησης, κατατέθηκε με αφορμή τι; Όχι κάποιο συμπέρασμα από την εξεταστική επιτροπή, αλλά με αφορμή ένα δημοσίευμα το οποίο δήθεν αποκάλυπτε, κάτι το οποίο είχε αποκαλυφθεί ήδη ένα χρόνο πριν. Με καθυστέρηση ενός έτους είχαμε αντίδραση της Αντιπολίτευσης. Αμέσως μετά το δημοσίευμα αυτό, ο Αρχηγός του ΠΑΣΟΚ είχε την ιδέα της κατάθεσης της πρότασης δυσπιστίας, υιοθετώντας στην πρώτη του δήλωση μια φοβερά τοξική γλώσσα και προχωρώντας σε συριζοποίηση του ΠΑΣΟΚ. Δικαίωμά σας είναι να το κάνετε, αλλά και δικαίωμα δικό μου να το επισημαίνω.

Και ο Αρχηγός του ΣΥΡΙΖΑ όμως -που δεν πρόλαβε σε αυτή την περίπτωση να τιμήσει τις παραδόσεις του κόμματος με μια τοξική Αντιπολίτευση, εκείνος από τη δική του πλευρά- στήριξε βέβαια την πρόταση μομφής, χαρακτήρισε όμως τη συζήτηση που γίνεται σήμερα εδώ, σόου και κοκορομαχία. Σε αυτή τη συζήτηση μετέχετε, κυρίες και κύριοι του ΣΥΡΙΖΑ, κατά τον Αρχηγό σας.

Επομένως, κυρίες και κύριοι συνάδελφοι, δεν έχουν -εγώ νομίζω- οι οικογένειες των θυμάτων να περιμένουν τίποτα από μια τέτοια Αντιπολίτευση που δεν νοιάζεται τόσο για τα θύματα όσο νοιάζεται για τις δημοσκοπήσεις και το άγχος που προκύπτει από την πολιτική κατάσταση. Οι ελπίδες όλων μας, κάθε ανθρώπου που είναι ευαίσθητος για το θέμα -και οι δικές μας, καθώς δεν είμαστε λιγότερο ευαίσθητοι ανθρώπινα από εσάς, ό,τι και να λέτε και εμάς μάνες μας γέννησαν και εμείς Έλληνες είμαστε και εμείς ευαισθησίες έχουμε- οι ελπίδες όλων των Ελλήνων, είναι στη δικαιοσύνη. Μια δικαιοσύνη που θα σταθεί στο ύψος των περιστάσεων και θα διεξάγει μια δίκαιη δίκη.

Θα μου πείτε, μα εδώ δεν συζητάμε μόνο για τα Τέμπη και για τις ευθύνες στον ΟΣΕ, του οποίου το πρόβλημα παρεμπιπτόντως, διερωτώμαι ποιος άλλος θα μπορούσε να το αντιμετωπίσει, εκτός από τη σημερινή Κυβέρνηση, με βάση αυτά που λέγατε και λέτε, καθώς σχεδόν όλοι οι υπόλοιποι έβλεπαν τα πράγματα στον ΟΣΕ περίπου τέλεια και αντιμετώπιζαν κάθε παρέμβαση εξυγίανσης -το είχα ζήσει- στον ΟΣΕ ως καταστροφή του οργανισμού για να μη θιγούν ορισμένες ιερές αγελάδες του συνδικαλισμού.

Θα μου πείτε ότι είναι και μια σειρά από θεσμικά ζητήματα, τα οποία θίγονται και στην τελευταία έκθεση της πλειοψηφίας του Ευρωπαϊκού Κοινοβουλίου. Ναι θίγονται.

Δεν ισχυρίζομαι -και μιλάω τελείως καθαρά- ότι δεν έχουν γίνει λάθη ή ότι δεν υπάρχουν περιθώρια βελτίωσης από εμάς. Για δε το ζήτημα των υποκλοπών έχω ξαναμιλήσει από εδώ κι έχω ξεκαθαρίσει την άποψή μου. Και δεν έχω παρά να επαναλάβω όσα και τότε είχα πει, χωρίς να αλλάζω ούτε μια λέξη. Αλλά δείτε τη μεγάλη εικόνα, αν θέλετε να κάνουμε μια συζήτηση, η οποία πραγματικά θα καλύπτει το όλον του θέματος.

Δείτε για παράδειγμα την έκθεση της Ευρωπαϊκής Επιτροπής για το κράτος δικαίου το 2023 στην Ευρωπαϊκή Ένωση που μιλάει με εξαιρετικά θετικό τρόπο για την Ελλάδα. Μήπως την εφηύρα; Μήπως δεν υπάρχει; Μήπως είναι αποκύημα της φαντασίας μας; Δείτε την έκθεση της ομάδας χωρών κατά της διαφθοράς του Συμβουλίου της Ευρώπης GRECO, που σημειώνει τη βελτίωση της κατάστασης στη χώρα μας και σε αυτό τον τομέα τα τελευταία χρόνια. Δείτε την έκθεση του «ECONOMIST» για την ποιότητα της δημοκρατίας που κατατάσσει την Ελλάδα στις είκοσι πιο προηγμένες δημοκρατίες του κόσμου. Δεν μπορεί κανείς όλα αυτά να τα αγνοεί.

Είναι άραγε όργανό μας το «ECONOMIST»; Είναι όργανο μας το Συμβούλιο της Ευρώπης; Είναι όργανο μας η Ευρωπαϊκή Επιτροπή; Θέλετε να τα συζητήσουμε και αυτά εν εκτάσει, μιας και έχετε τόσο μεγάλη ευαισθησία για το κράτος δικαίου και τα ανθρώπινα δικαιώματα; Αλλά μιας και μιλάμε για θεσμούς, επειδή εδώ ήμασταν οι περισσότεροι, δείτε πώς λειτουργούσε η Βουλή πριν από το 2019 και πώς λειτουργεί σήμερα. Στοιχεία υπάρχουν. Δείτε ότι οι Υπουργοί δεν είναι πια απόντες από τον κοινοβουλευτικό έλεγχο. Είναι εδώ. Και το απαράδεκτο φαινόμενο των εκπρόθεσμων τροπολογιών έχει σχεδόν εκλείψει. Ή μήπως όχι; Έχω πει κάτι ανακριβές; Δείτε πώς λειτουργεί σήμερα η κρατική ΕΡΤ και θυμηθείτε το ΣΥΡΙΖΑ channel επί ΣΥΡΙΖΑ. Δείτε το Υπουργικό Συμβούλιο που συνεδριάζει τακτικά κάθε μήνα κι όχι στη χάση και στη φέξη, όπως σε κάποιες περιόδους στο παρελθόν.

Θυμηθείτε τη δυνατότητα που δώσαμε με την τελευταία αναθεώρηση του Συντάγματος -μαζί το συμφωνήσαμε και πολύ καλά κάναμε- στη μειοψηφία να συνιστά εξεταστικές επιτροπές, χωρίς να χρειάζεται η συγκατάθεση της πλειοψηφίας, για να ξεκινήσει αυτή η διαδικασία. Θυμηθείτε τη σύσταση από αυτή εδώ την Κυβέρνηση της Εθνικής Αρχής Διαφάνειας. Κυρίες και κύριοι συνάδελφοι, επειδή μιλάτε για κράτος δικαίου και έχετε εστιαστεί στην πρόταση δυσπιστίας σε αυτά τα θέματα, εδώ μιλάμε για συγκεκριμένες πρωτοβουλίες που ενισχύουν το κράτος δικαίου και την ποιότητα της δημοκρατίας.

Όμως θέλω να κλείσω με μερικές ακόμα σκέψεις. Ας υποθέσουμε ότι αυτή η πρόταση δυσπιστίας γίνεται δεκτή, ότι αύριο για κάποιο λόγο κάποιοι Βουλευτές της Νέας Δημοκρατίας δέχονται και υπερψηφίζουν αυτή την πρόταση δυσπιστίας. Τι θα γινόταν; Ποια Κυβέρνηση θα έπεφτε; Θα έπεφτε μια Κυβέρνηση η οποία εκτός, όλων όσων ανέφερα, έχει αναστηλώσει το κύρος της χώρας διεθνώς, μια Κυβέρνηση που έχει ενισχύσει τη θωράκιση της Ελλάδας απέναντι σε εξωτερικές επιβουλές. Μια Κυβέρνηση που έχει προωθήσει όσο ποτέ τον ψηφιακό εκσυγχρονισμό, αλλά και μια Κυβέρνηση που έχει σημειώσει εντυπωσιακή πρόοδο σε όλα τα ζητήματα της οικονομίας. Ναι δεν έχουμε λύσει όλα ανεξαιρέτως τα ζητήματα ούτε η Ελλάδα έγινε ξαφνικά Σουηδία και Αυστρία. Έχουμε πετύχει όμως ρυθμούς ανάπτυξης πενταπλάσιους φέτος από το μέσο ρυθμό ανάπτυξης στην Ευρωζώνη.

Δημιουργήσαμε, τα τεσσεράμισι χρόνια που μεσολάβησαν, σχεδόν τετρακόσιες χιλιάδες νέες θέσεις εργασίας. Έχουμε εφαρμόσει μια πολιτική που οδήγησε στην αύξηση των καταθέσεων στις τράπεζες από 150 δισεκατομμύρια στα 200 δισεκατομμύρια και τα τρία πέμπτα της αύξησης προέρχονται από νοικοκυριά. Και πετύχαμε αύξηση του μέσου μισθού πάνω από τον πληθωρισμό, καθαρά πάνω από τον πληθωρισμό, έξι μονάδες. Ενώ αυξήσαμε παράλληλα τον κατώτατο μισθό από τα 650 στα 780 ευρώ και τώρα σε πολύ λίγες μέρες θα αυξηθεί ακόμη περισσότερο.

Αν, όμως, θεωρητικά ψηφιστεί η πρόταση δυσπιστίας, το πρόβλημα δεν θα είναι μόνο ότι θα έχει πέσει αυτή η Κυβέρνηση που έχει πετύχει όσα ανέφερα, αλλά και ότι θα κληθεί θεωρητικά -ευτυχώς θεωρητικά- να κυβερνήσει μία Αντιπολίτευση που δεν είναι μόνο έξαλλη και τοξική. Όποιος έχει αμφιβολία ας μείνει στους δέκτες του να παρακολουθήσει τι θα ακολουθήσει στη συνέχεια από τους συναδέλφους αντιπολίτευσης. Θα κληθεί να κυβερνήσει όμως και μια αντιπολίτευση που δεν έχει κανένα σχέδιο. Νομίζω ότι και οι οπαδοί σας το αναγνωρίζουν: εκθέσεις ιδεών και λαϊκίστικες υποσχέσεις που προφανώς τις έχει πληρώσει πανάκριβα η χώρα.

Κυρίες και κύριοι συνάδελφοι, για όλους αυτούς τους λόγους δεν είναι ώρα η χώρα να διχαστεί ούτε να παίξει με το μέλλον της. Είναι αντίθετα η ώρα η Ελλάδα μας να προχωρήσει ενωμένη μπροστά. Πώς; Εμείς με σοβαρότητα, ταχύτητα, αποφασιστικότητα διορθώνοντας όπου είναι αναγκαίο τα όποια λάθη μας. Η Αντιπολίτευση προσπαθώντας -αν νομίζει- να γίνει λιγότερο αναξιόπιστη και βάζοντας στην άκρη τη διαρκή ψευδολογία, τα fake news και τον ακραίο λαϊκισμό. Και η χώρα χωρίς να σπαταλήσει την πρόοδο των τελευταίων τεσσεράμισι ετών.

Είναι εθνική μας υπόθεση. Είναι υπόθεση όλων μας να μη σπαταλήσουμε την πρόοδο που έχει γίνει τα τελευταία χρόνια προκαλώντας και πάλι συνθήκες αστάθειας στην πατρίδα μας. Οι Έλληνες έχουμε κάνει μια στροφή στην υπευθυνότητα και στη σοβαρότητα και θα μείνουμε στη μόνη πολιτική δύναμη που σήμερα εγγυάται ένα ασφαλές μέλλον για την Ελλάδα και τους Έλληνες, τη Νέα Δημοκρατία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Κατά σειρά έχει ζητήσει τον λόγο και ο κ. Τσακαλώτος από νωρίτερα, αλλά εγώ θα πάω με τη σειρά των κοινοβουλευτικών δυνάμεων.

Ορίστε, κύριε Κοινοβουλευτικέ Εκπρόσωπε του ΠΑΣΟΚ.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Άκουγα τον μόλις κατελθόντα Υπουργό Οικονομικών στην ομιλία του και αναρωτιέμαι πόση αξιοπιστία έχουν τα λεγόμενα ενός πολιτικού προσώπου που συμμετέχει ως Υπουργός Οικονομίας σε μια πρόταση δυσπιστίας που αφορά την κατάλυση των αρχών του κράτους δικαίου, όταν ο ίδιος δεν έχει την πολιτική ευθιξία και την παρρησία ως στόχος 5046c να παραδεχθεί ότι ήταν στόχος παρακολουθήσεων και ότι έλαβε σχετική ενημέρωση από την Αρχή Προστασίας Δεδομένων Προσωπικού Χαρακτήρα. Αυτός ο πολιτικός μας έκανε μάθημα για το κράτος δικαίου, δισυπόστατος, ως Υπουργός της Κυβέρνησης εγκαλούμενος αλλά και ως θύμα αυτού που εμείς καταγγέλλουμε. Και δεν ξέρω πόσοι από την πρώτη σειρά στα υπουργικά έδρανα έχουν υπάρξει θύματα, αλλά σίγουρα δεν έχουν την ευθιξία και την παρρησία να το αποδεχθούν αυτό.

Είναι ένας Υπουργός, κύριε Πρόεδρε, που μας είπε για τα επιτεύγματα τα οικονομικά της Κυβέρνησης, αλλά ξέχασε να μας πει ότι ακόμα και ένας οίκος αξιολόγησης στο πεδίο αρμοδιότητας του, η «MOODY’S», ένας από τους λόγους για τους οποίους δεν μας έδωσε την περιβόητη αναβάθμιση ήταν η χαμηλή ισχύς των θεσμών και η καθυστέρηση στην απονομή δικαιοσύνης, κυρίες και κύριοι συνάδελφοι. Το ξέχασε ο κ. Χατζηδάκης και είπε για όλα τα άλλα πλην του οίκου «MOODY’S».

Πόσο αξιόπιστος μπορεί να είναι ο Υπουργός Οικονομικών, ο οποίος το 2023 είχε μειωμένες εισροές 1,5 δισ. από το Ταμείο Ανάκαμψης, χρήματα που πρέπει να τα πάρουμε και τα χάνουμε, ένας Υπουργός -γελάει- που προέβλεπε η Κυβέρνηση του το 2023 επενδύσεις 15,5%; Πριν από δύο μήνες, αυτός ο Υπουργός έλεγε ότι οι επενδύσεις ήταν 7% και πριν από δέκα μέρες τα απολογιστικά στοιχεία έδειξαν ότι οι επενδύσεις ήταν 4% το 2023. Αυτός ο Υπουργός μάς κάνει μαθήματα υπευθυνότητας και αξιοπιστίας!

Είναι ο Υπουργός, επί θητείας του οποίου έχουμε μείωση των εξαγωγών, μείωση άμεσων ξένων επενδύσεων. Εξαγωγές στο 30% κάνουν όλες και όλες πέντε επιχειρήσεις. Μάλιστα, μας είπε ότι η οικονομία πάει πολύ καλά, λέει, γιατί αυξήθηκαν οι καταθέσεις στις τράπεζες. Είναι ο Υπουργός της Κυβέρνησης, επί της οποίας οι τράπεζες έχουν βγάλει 3,5 δισ. καθαρά έσοδα, έχουν 50% αυξημένα έσοδα από τόκους με λιγότερα δάνεια λόγω αυξημένου επιτοκίου και θα μοιράσουν μέρισμα 840 εκατομμύρια ευρώ. Και ο κ. Χατζηδάκης πανηγυρίζει για τα επιτεύγματα της οικονομίας!

Και βεβαίως, ξέχασε να μας πει για τη χθεσινή έρευνα της EUROSTAT, όπου είμαστε δεύτεροι από το τέλος στο κατά κεφαλήν ΑΕΠ, όπως είμαστε δεύτεροι υψηλότεροι στον πληθωρισμό τροφίμων και πολλά άλλα επιτεύγματα, τα οποία έχουν γίνει επί θητείας του.

Θέλω, όμως, να τελειώσω, γιατί δεν μπορώ, κύριε Πρόεδρε, να μη σχολιάσω αυτό που ο κ. Χατζηδάκης είπε κατηγορώντας τους Βουλευτές της Αντιπολίτευσης, ότι καταγγείλαμε, λέει, στα διεθνή φόρα αυτά τα οποία έγιναν στο θέμα του κράτους δικαίου και στην τραγωδία των Τεμπών. Κύριε Χατζηδάκη, δεν καταγγείλαμε εμείς στα διεθνή φόρα τα αίσχη που έχετε κάνει στο θέμα της συγκάλυψης της τραγωδίας των Τεμπών. Το έχουν καταγγείλει οι συγγενείς των θυμάτων, χάρις στην επιμονή, το σθένος και το επιδεικνυόμενο θάρρος των οποίων κρατείται αυτό το θέμα ψηλά. Και χάρις στη δική τους επιμονή στα διεθνή φόρα το Ευρωπαϊκό Κοινοβούλιο και άλλοι θεσμοί διαπίστωσαν αυτό που εσείς εδώ και πολύ καιρό συγκαλύπτετε και μπαζώνετε. Συγκαλύπτετε τους ενόχους. Δεν θέλετε να υπάρχει διαλεύκανση της υπόθεσης. Όμως, εδώ και όχι μόνο σήμερα και αύριο, θα μας εξηγήσετε για ποιο λόγο σε αυτή την πρωτοφανή τραγωδία από το πρώτο δευτερόλεπτο το μόνο που σας ενδιέφερε ήταν να περάσετε τη θεωρία του ανθρώπινου λάθους, να χειραγωγήσετε την κοινή γνώμη και να αποσείσετε τις ευθύνες των στελεχών σας. Αυτό θα σας καταδιώκει. Αυτό θα σας χαρακτηρίζει.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος της Νέας Αριστεράς.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θα πάρετε το λόγο, όταν μιλήσουν όλοι οι Κοινοβουλευτικοί Εκπρόσωποι που θα ζητήσουν παρεμβάσεις.

Τον λόγο τώρα έχει ο κ. Τσακαλώτος για τη δική του παρέμβαση, μετά έχει ζητήσει τον λόγο ο κ. Χήτας και στο τέλος, κύριε Υπουργέ, θα απαντήσετε συνολικά.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κύριε Χατζηδάκη, θα σας βάλω ακριβώς την ερώτηση που πριν από λίγο έβαλαν στον κ. Γεραπετρίτη και απαξίωσε όλη τη Βουλή αρνούμενος να απαντήσει στην ερώτηση.

Έχω δύο πολύ απλές ερωτήσεις.

Η πρώτη ερώτηση. Μετά από όλα αυτά που ξέρουμε από το δικό σας πόρισμα, από τα πορίσματα των άλλων κομμάτων, από την επιτροπή Γεραπετρίτη, είναι κάτι που θα έπρεπε να έχει κάνει ο κ. Καραμανλής στα τέσσερα χρόνια πριν μας πει στη Βουλή ότι είναι ντροπή να μιλάμε για την ασφάλεια; Είναι κάτι που έχει βγει από το πόρισμα, κάτι που έκανε ο κ. Γεραπετρίτης για τους σταθμάρχες να τους ανεβάσει; Είναι κάτι που έχουμε μάθει, που ίσως έπρεπε να το κάνει ο κ. Καραμανλής πριν;

Και δεύτερη ερώτηση. Βγήκαν αυτά που βγήκαν και εσείς με το δικό σας πόρισμα λέτε ότι δεν είναι μόνο ο σταθμάρχης. Έχετε εκατοντάδες σελίδες που λέτε ότι είναι κι άλλα πράγματα. Από αυτά τα πράγματα, τώρα που ξέρουμε, ήταν κάποια από αυτά που θα μπορούσε να κάνει ο κ. Καραμανλής στα τέσσερα χρόνια πριν μας πει στην επιτροπή της Βουλής ότι είναι ντροπή να το βάλουμε αυτό το θέμα;

Είναι δύο απλές ερωτήσεις. Δεν ξέρω γιατί ο κ. Γεραπετρίτης δεν μπόρεσε να μου απαντήσει σε αυτές τις δύο απλές ερωτήσεις. Ελπίζω να μου απαντήσετε, αλλιώς θα περιμένω από τον κ. Βορίδη που δουλεύει σαν σκούπα, όταν δει κάποια αδυναμία είτε σε Υπουργούς είτε σε Βουλευτές της Νέας Δημοκρατίας.

Πάμε τώρα στο success story στην οικονομία. Διαβάζω τα στοιχεία για το συγκριτικό σας πλεονέκτημα, το οποίο, απ’ ό,τι λέτε, είναι οι επενδύσεις. Ακαθάριστος σχηματισμός πάγιου κεφαλαίου, ΕΛΣΤΑΤ: Ελλάδα τελευταία 13%. Βουλγαρία τρεισήμισι μονάδες πιο πάνω 17,3. Μέσος όρος Ευρωπαϊκής Ένωσης 22,2. Κατά κεφαλήν εισόδημα 2023: Τελευταία, με εξήντα τέσσερις μονάδες της Ευρωπαϊκής Ένωσης η Βουλγαρία, προτελευταία η Ελλάδα με εξήντα επτά. Άμεσες ξένες επενδύσεις 2023: 4,48 δισ., 40% λιγότερο από το 2022.

Δεν θα σας ρωτήσω για τη σύνθεση αυτών των άμεσων ξένων επενδύσεων, γιατί για πέντε μέρες στη συζήτηση για τον προϋπολογισμό -που το έβαζε αυτό το θέμα όλη η Αντιπολίτευση- δεν απαντήσατε, οπότε φαντάζομαι ούτε τώρα είστε έτοιμοι να μιλήσετε για τη σύνθεση και αν είναι όλες αυτές οι επενδύσεις σε μη παραγωγικές δραστηριότητες.

Θα σας ρωτήσω πολύ απλή ερώτηση. Πώς πάει το success story της Κυβέρνησης στην οικονομία;

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Τσακαλώτο.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, δεν κατάλαβα γιατί το είπατε ακριβώς αυτό, γιατί το προαναγγέλλατε προεκλογικά στη Νέα Δημοκρατία ότι θα πάτε σε εξεταστική για το Μάτι. Δηλαδή εσείς τι; Ότι είστε οι καλοί και δεν τους τιμωρήσατε; Ή ήσασταν οι πιο έξυπνοι και δεν τους συσπειρώσατε, όπως κάνει τώρα ο ΣΥΡΙΖΑ και το ΠΑΣΟΚ που συσπειρώνουν τη Νέα Δημοκρατία ενώ ήταν στο καναβάτσο; Λέγατε ότι θα πάτε και θα κάνετε εξεταστική για το Μάτι και για τα εκατό χαμένα δις του πρώτου εξαμήνου. Ούτε αυτό έγινε ποτέ.

Είπατε να βλέπουμε τη μεγάλη εικόνα. Ξέρετε, κύριε Υπουργέ, ό,τι και να λέμε εδώ -γιατί αυτά συζητήθηκαν και τις προηγούμενες μέρες- ο κόσμος έξω έχει τη μεγάλη εικόνα. Και η μεγάλη εικόνα είναι ότι το 90%, εννιά στους δέκα Έλληνες έχουν αρνητική άποψη για τη στάση της Κυβέρνησης συνολικά απέναντι στο έγκλημα των Τεμπών. Και αυτό το γνωρίζετε πάρα πολύ καλά. Είναι μια βαριά σκιά πάνω από την Κυβέρνηση Νέας Δημοκρατίας, η οποία δεν πρόκειται να φύγει ποτέ. Όλη η διαχείριση από πλευράς σας, της Κυβέρνησης, ήταν λάθος και το γνωρίζετε πάρα-πάρα πολύ καλά.

Τώρα, σε ό,τι αφορά τα επιτεύγματα στην οικονομία, τι να πει κανείς. Για τις αρνητικές αποταμιεύσεις, κύριε Υπουργέ; Να πει κάποιος για το εμπορικό έλλειμμα, το οποίο είναι πάνω από 32 δισεκατομμύρια ευρώ; Να πει κάποιος για το δημόσιο χρέος, το οποίο είναι 406,5 δισεκατομμύρια ευρώ στις 31 Δεκεμβρίου; Να πει για την παραγωγικότητα των εργαζομένων στο 43% της Ευρωζώνης με βάση τις ώρες εργασίας φυσικά πάντα; Τι να πει κανείς! Αν έχετε την καλοσύνη, κάτι να σχολιάσετε.

Τώρα, κύριε Πρόεδρε, θα απαντήσω κάτι το ΠΑΣΟΚ. Έχει χαθεί η λογική εδώ μέσα. Κύριε Πρόεδρε, πραγματικά ώρες-ώρες αναρωτιέμαι. Ακούστε τώρα εδώ ποιον έχει το ΠΑΣΟΚ εκπρόσωπο Τύπου. Ενημερώνει τον κόσμο αυτός ο εκπρόσωπος Τύπου, τους Έλληνες πολίτες. Ακούστε να φρίξετε μαζί μας. Ενώ αναφέρεται σε έναν ανεξάρτητο Βουλευτή, ο οποίος ήταν δικηγόρος ενός χρυσαυγίτη καταδικασμένου -δεν μας ενδιαφέρει αυτό, ούτε μας αφορά- και λέει ότι αυτός ο δικηγόρος του χρυσαυγίτη –ούτε μας νοιάζει- θα καταψηφίσει την πρόταση, λέει «Μαζί τους ο πάντα πρόθυμος κ. Βελόπουλος, ο οποίος στρέφεται κατά της πρότασης δυσπιστίας του ΠΑΣΟΚ».

Καλά, κύριε Κατρίνη, κύριε Μάντζο, ενημερώστε τον κύριο που παριστάνει τον εκπρόσωπο Τύπου του ΠΑΣΟΚ, τον κ. Γλαβίνα, Γκλαβίνα, πώς λέγεται, ότι η Ελληνική Λύση από την πρώτη στιγμή έχει πει ότι συμφωνεί με την πρόταση αυτή. Δηλαδή τα αυτονόητα κάντε στο ΠΑΣΟΚ. Ξέρετε γιατί το λέω; Επειδή πραγματικά η πολιτική είναι πολύ σοβαρή υπόθεση για να αφήνουμε τον κάθε Γλαβίνα να λέει ό,τι του κατεβάζει το κεφάλι του και ό,τι του κατεβαίνει στη γκλάβα του. Εμείς, λοιπόν, την πρόταση δυσπιστίας θα την ψηφίσουμε και το έχουμε ανακοινώσει. Υπάρχει επίσημη ανακοίνωση του κόμματος. Υπάρχει δήλωση του Προέδρου μας. Έχουν εκφραστεί οι Βουλευτές μας. Τι δεν καταλαβαίνετε; Για τον Θεό δηλαδή, είστε τελείως ερασιτέχνες. Δηλαδή απίστευτο.

Και μια συμβουλή στον κ. Ανδρουλάκη, ο οποίος κοιμάται και ξυπνάει βλέποντας την Ελληνική Λύση και τον Κυριάκο Βελόπουλο στον ύπνο του. Να του πούμε ότι θα μείνει για πολύ καιρό άυπνος ακόμα, για πάρα πολύ καιρό. Και με ανθρώπους σαν τον κ. Γλαβίνα που δεν αντιλαμβάνονται ούτε τα αυτονόητα δεν πρόκειται να πάτε πουθενά.

**ΔΗΜΗΤΡΙΟΣ ΜΑΝΤΖΟΣ:** Προσωπικό…

**ΚΩΝΣΤΑΝΤΙΝΟΣ ΧΗΤΑΣ:** Δεν είναι προσωπικό, κύριε.

Και κάτι τελευταίο. Βγήκε ο εκπρόσωπος Τύπου -είναι σοβαρή η θέση του- και κατηγορεί την Ελληνική Λύση με κάτι ψευδέστατο και είναι παραπληροφόρηση. Τι προσωπικό; Αυτός είναι εκπρόσωπος Τύπου, δεν είναι ο Θύμιος. Αυτός είναι, τι να κάνουμε τώρα. Αν το έλεγε κάποιος άλλος, θα αναφερόμασταν σε κάποιον άλλο. Το είπε αυτός.

Όσο τώρα για τα περί ακροδεξιάς του κ. Ανδρουλάκη, το έχουμε πει, το έχουμε ξαναπεί ένα εκατομμύριο φορές. Ο Μπρεχτ νομίζω το έχει πει -αν κάνω λάθος, διορθώστε με- ότι η βλακεία στον άνθρωπο είναι ανίκητη. Ε, χάσαμε. Κερδίσατε. Τι να κάνουμε τώρα!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Χήτα.

Κύριε Υπουργέ, έχετε τον λόγο να απαντήσετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Να ξεκινήσω αντίστροφα. Ο κ. Χήτας περισσότερο μίλησε για το ΠΑΣΟΚ. Θα τα βρουν μεταξύ τους. Απλώς να σημειώσω, μια και είπε ότι εννιά στους δέκα Έλληνες είναι απέναντί μας. Εμείς δεν αισθανόμαστε ότι είμαστε αλάνθαστοι, ούτε πιστεύουμε ότι έχουμε κάποια μαγική συνταγή. Οι μαγικές συνταγές σε άλλους ανήκουν και δεν θέλω να εξειδικεύσω τι είδους μαγικές συνταγές διαθέτει το κόμμα σας.

(Χειροκροτήματα από την πτέρυγα της Νέας Δημοκρατίας)

Εν πάση περιπτώσει, ξέρω ότι ενοχλεί, αλλά νομίζω ότι εικονογραφεί μια κατάσταση και δεν μπορώ να μην το υπογραμμίσω. Εσείς λέτε όλα αυτά που λέτε. Θα σας έλεγα, πηγαίνετε να τα πείτε, όχι κάπου αλλού, πηγαίνετε να τα πείτε στο Πέραμα, εδώ στον Πειραιά, στο Κερατσίνι, στη Δραπετσώνα, στην Κοκκινιά, στο Περιστέρι, στο Αιγάλεω, στη Νέα Ιωνία, που στήριξαν οι εργαζόμενοι και τα λαϊκά στρώματα μαζικά τη Νέα Δημοκρατία. Κάποιο λόγο θα είχαν.

(Χειροκροτήματα από την πτέρυγα της Νέας Δημοκρατίας)

Γιατί πάει πολύ πια με την κατ’ επάγγελμα υποστήριξη των λαϊκών συμφερόντων, σάμπως εμείς δεν είμαστε ένα μεγάλο λαϊκό κόμμα με συγκεκριμένα αποτελέσματα συνολικά στην πολιτική μας και πιο συγκεκριμένα στην οικονομική και κοινωνική πολιτική.

Περνάω στον κ. Τσακαλώτο. Ο κ. Τσακαλώτος έκανε μια αναφορά –θα του απαντήσω προφανώς- στο αν υπάρχουν ευθύνες για το θέμα του ΟΣΕ. Μίλησα και στην πρωτολογία μου γι’ αυτό, κύριε Τσακαλώτο, και είπα ότι προφανώς η Κυβέρνηση ανέλαβε τις πολιτικές της ευθύνες, ο Πρωθυπουργός ο ίδιος από πέρσι, ο δε αρμόδιος Υπουργός παραιτούμενος. Έγιναν τέλεια στον ΟΣΕ; Προφανώς δεν έγιναν. Αλλά πείτε μου. Όποτε γινόταν κάποια προσπάθεια εξυγίανσης, όχι μόνο από εμένα ως Υπουργό, τα κόμματα της Αριστεράς για τον ΟΣΕ ήταν απέναντι ή δεν ήταν απέναντι; Ήσασταν οπαδοί της ακινησίας και της συνδικαλιστικής τάξεως εκεί μέσα στον ΟΣΕ ή όχι; Λοιπόν, αυτό είναι ξεκάθαρο.

Τώρα, από εκεί και πέρα, πάντοτε υπάρχει μια διάκριση -που δεν την κάνω εγώ, γίνεται συνεχώς σε όλα αυτά τα ζητήματα- μεταξύ των πολιτικών ευθυνών και των ποινικών ευθυνών. Για τις ποινικές ευθύνες θα πρέπει να υπάρχει αιτιώδης συνάφεια και γι’ αυτό είπα προηγουμένως ότι η Νέα Δημοκρατία δεν θεώρησε ότι η ελλιπής προστασία, παραδείγματος χάριν, των δασών ήταν λόγος που συνιστούσε αιτιώδη συνάφεια προκειμένου να παραπεμφθεί στο ειδικό δικαστήριο ο κ. Φάμελλος ως αρμόδιος Υπουργός Περιβάλλοντος. Αν θέλετε να πω και ονόματα, να τα πω. Εμείς είχαμε, νομίζω, μια αυτοσυγκράτηση -και πολύ καλά κάναμε- σε όλα όσα είπαμε. Εσείς αυτή την αυτοσυγκράτηση δεν την έχετε. Προσπαθείτε να εργαλειοποιήσετε τη συγκεκριμένη τραγωδία και οι Έλληνες πολίτες θα αξιοποιήσουν, νομίζω, αυτή τη συζήτηση που κάνουμε εδώ για να βγάλουν τα συμπεράσματά τους.

Προχωρώ στα οικονομικά. Μιλήσατε για τις επενδύσεις, κύριε Τσακαλώτο. Εγώ από εκείνο το Βήμα -ανατρέξτε στις ομιλίες μου- έχω σημειώσει και στον τελευταίο προϋπολογισμό ότι ακόμα στην Ελλάδα υπάρχει δρόμος να ανέβουν οι επενδύσεις, διότι είχαμε φτάσει στο τέλος του πίνακα.

Και όταν ήμασταν στο τέλος του πίνακα, κάποια Κυβέρνηση υπήρχε.

**ΕΥΚΛΕΙΔΗΣ ΤΣΑΚΑΛΩΤΟΣ:** Και τώρα είμαστε τελευταίοι.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και νομίζω ήσασταν μέλος αυτής της Κυβέρνησης. Η Ελλάδα ειδικά στις άμεσες ξένες επενδύσεις όμως, παρ’ ότι έχουμε κι άλλα σκαλιά να ανέβουμε, έχει σημειώσει στην τετραετία του Κυριάκου Μητσοτάκη ρεκόρ εικοσαετίας. Έχουμε ξεπεράσει και την περίοδο προ κρίσεως. Ή μήπως κάνω λάθος; Και για να φρεσκάρω τη μνήμη σας να σημειώσω μερικά ονόματα. «PFIZER», «GOOGLE», «CISCO», «JP MORGAN», «AMAZON», «MICROSOFT». Τα εφηύρα ή είναι πραγματικές επενδύσεις που γίνονται στη χώρα μας με αυτή εδώ την Κυβέρνηση; Επίσης αναφερθήκατε στην ανάπτυξη επί ΣΥΡΙΖΑ και στην ανάπτυξη επί Νέας Δημοκρατίας.

**ΕΥΚΛΕΙΔΗΣ ΤΣΑΚΑΛΩΤΟΣ:** Στο κατά κεφαλήν εισόδημα, όχι στην ανάπτυξη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και στο εισόδημα.

Πριν από λίγο βγήκε σχετικό ενημερωτικό σημείωμα από το Υπουργείο Οικονομικών. Το έχω εδώ πρόχειρο μπροστά μου. Δείτε τον πίνακα τούτον εδώ που θα δείξω. Θα σας τον δώσω αν θέλετε στη συνέχεια. Η μπλε γραμμή είναι η Ελλάδα. Η πορτοκαλί γραμμή είναι η Ευρωζώνη. Επί ΣΥΡΙΖΑ ήμασταν κάτω από το μισό της Ευρωπαϊκής Ένωσης και τώρα είμαστε πάνω από το διπλάσιο. Το δε 2023 είχαμε πενταπλάσιους ρυθμούς, κύριε Τσακαλώτο. Μαθήματα από την Αριστερά δεν δεχόμαστε.

(Χειροκροτήματα από την πτέρυγα της Νέας Δημοκρατίας)

Ήμασταν σταθερά όσο κυβερνούσε ο ΣΥΡΙΖΑ δεύτεροι από το τέλος σε ρυθμούς ανάπτυξης, αγαπητοί συνάδελφοι.

**ΕΥΚΛΕΙΔΗΣ ΤΣΑΚΑΛΩΤΟΣ:** Τώρα είμαστε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και τώρα είμαστε στην πρωτοπορία. Έχουμε πενταπλάσιους ρυθμούς ανάπτυξης από το μέσο όρο της Ευρωπαϊκής Ένωσης και προφανώς έχουμε συγκλίνει διότι πήρατε -μια και θέλετε να σας τα πω όλα- το 2014 την Ελλάδα από την Κυβέρνηση Σαμαρά να είναι στο 72% της Ευρωπαϊκής Ένωσης από πλευράς κατά κεφαλήν εισοδήματος και την παραδώσατε το 2019 στο 66%. Και σήμερα γυρεύετε και τα ρέστα, όταν εμείς ήρθαμε αργότερα με ένα ποσοστό 62% και σήμερα λόγω της σύγκλισης που έγινε και παρά το ότι μας επηρέασε δυσμενέστερα ο κορωνοϊός, όπως και όλες τις μεσογειακές χώρες, εμείς από το 62% έχουμε φτάσει ήδη στο 67% και σε όρους εισοδήματος από τα 16.500 ευρώ έχουμε φτάσει το κατά κεφαλήν στα 19.000, αποπληθωρισμένα. Ανατρέξτε στα στοιχεία να δείτε αν λέω κάτι ανακριβές.

Επομένως, κάντε κριτική στην Κυβέρνηση, αλλά ειδικά στην οικονομία. Δεν μπορεί η Αριστερά, μετά την πραγματικά τραγελαφική διαχείριση που έκανε επί τεσσεράμισι χρόνια, να κάνει και τον εισαγγελέα σήμερα σε αυτή εδώ την Κυβέρνηση, που δεν θα κριθεί για τις θεωρητικές της προσεγγίσεις με στρεβλώσεις από τη δική σας πλευρά, αλλά θα κριθεί από το αποτέλεσμά της. Και το αποτέλεσμα είναι εδώ και το βλέπει η πλειοψηφία των Ελλήνων πολιτών.

Κλείνω με τον κ. Κατρίνη. Κύριε Κατρίνη, για το θέμα των υποκλοπών έχω μιλήσει πέντε φορές εδώ μέσα στη Βουλή. Και είπα και σήμερα μόνος μου χωρίς να με προκαλέσει κανένας ότι δεν αλλάζω τίποτε από αυτά τα οποία έχω πει. Ο κόσμος είδε το δικό μου ύφος και είδε και το δικό σας. Θα παρακαλούσα τους ψηφοφόρους σας να βγάλουν τα συμπεράσματά τους για το αν το κόμμα σας, μετά από αυτά που λέτε και εσείς και αρκετοί άλλοι συνάδελφοί σας, έχει ΣΥΡΙΖΟ-ποιηθεί ή όχι. Αν νομίζετε ότι να κάνετε το ΠΑΣΟΚ ΣΥΡΙΖΑ θα σας οδηγήσει κάπου, σκεφτείτε το πάθημα του ΣΥΡΙΖΑ στις τελευταίες εκλογές του Μαΐου και του Ιουνίου. Εκεί το οδηγείτε, αλλά δικαίωμά σας.

Για τα οικονομικά ειδικά σε εσάς θα μου επιτρέψετε να μην σας απαντήσω διότι δεν είπατε και τίποτα σωστό. Ήταν αποκυήματα της φαντασίας σας. Απάντησα στον κ. Τσακαλώτο. Εάν περνάγατε στα οικονομικά και ήσασταν φοιτητής του πρώτου έτους, λυπάμαι να σας πω, θα κοβόσασταν στην πολιτική οικονομία. Και να ξέρετε ότι επειδή αυτό θα συζητηθεί, αν σας παρακολουθεί από τους δέκτες του ο κ. Ανδρουλάκης και ακόμη περισσότερο ο πρώην Υπουργός Οικονομικών, ο κ. Νίκος Χριστοδουλάκης, που προφανώς ξέρει οικονομικά, δεν νομίζω να ευχαριστηθούν και πάρα πολύ με την τοποθέτησή σας. Αυτά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΜΙΧΑΗΛ ΚΑΤΡΙΝΗΣ:** Αμφισβητείτε αυτά που είπα; Είστε σίγουρος; Για να δούμε ποιος λέει αλήθεια και ποιος ψέματα.

**ΠΡΟΕΔΡΕΥΩΝ (Αθανάσιος Μπούρας):** Ζήτησε και έχει τον λόγο για παρέμβαση η Πρόεδρος της Πλεύσης Ελευθερίας, η κ. Ζωή Κωνσταντοπούλου. Εάν παρακολουθείτε από το πρωί, όχι αυτοπροσώπως -εγώ είμαι από το πρωί- όλοι οι Αρχηγοί πήραν το λόγο σήμερα για παρεμβάσεις. Επομένως, πρέπει να το κάνω γνωστό, αν δεν το ξέρετε.

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έφυγε βλέπω ο κύριος Υπουργός. Ίσως σωστά πράττων.

**ΜΙΧΑΗΛ ΚΑΤΡΙΝΗΣ:** Τρέχοντας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τρέχοντας, λέτε.

Κυρίες και κύριοι, έχετε κάνει κάποιο λάθος. Και είναι ένα λάθος που θα σας στοιχίσει. Η συζήτηση που γίνεται δεν αφορά τα κόμματα. Αφορά τα θύματα. Αντιμετωπίζετε αυτή τη συζήτηση σαν πολιτική αντιπαράθεση και προσπαθείτε να δικαιωθείτε και να δικαιώσετε Καραμανλή, Μητσοτάκη και λοιπούς εμπλεκόμενους και να τους χρίσετε αθώους του αίματος.

Κρίνεστε εσείς για το τι θα κάνετε στην ψηφοφορία αυτή, τι κάλυψη, δηλαδή, θα παράσχετε σε εκείνους οι οποίοι έπρεπε να ελέγχονται ποινικά. Πρώτος ο κ. Καραμανλής που τον είδαμε επιτέλους στην Αίθουσα και θα μιλήσει -μαθαίνω- στη συνέχεια. Ιθύνων, προεξάρχων της ευθύνης, ο κ. Μητσοτάκης. Ο απελθών Υπουργός Οικονομικών είπε ότι αναλάβατε την πολιτική ευθύνη. Και την ανέλαβε ο κ. Καραμανλής παραιτούμενος. Και τι κάνει τότε εδώ ανάμεσά μας; Και την ανέλαβε και ο κ. Μητσοτάκης. Και πού είναι ο κ. Μητσοτάκης; Κρύβεται. Έχει επιφυλάξει στον εαυτό του το δικαίωμα κάθε κατηγορουμένου να μιλήσει τελευταίος, να μιλήσει τελευταίος για να μην ακουστεί άλλος και άλλοι μετά από αυτόν.

Το πρόβλημα ξέρετε ποιο είναι; Ότι η ιστορία δεν τελειώνει αύριο βράδυ. Και αυτό που είναι πρόβλημα για εσάς είναι ευτύχημα για τους ανθρώπους, για την κοινωνία και για την ιστορία. Η ιστορία δεν τελειώνει αύριο βράδυ. Ο κ. Μητσοτάκης θα πρέπει να απολογηθεί για το έγκλημα των Τεμπών μεθαύριο, αντιμεθαύριο και κάθε μέρα. Και ο κ. Καραμανλής, επίσης. Εάν πίστευε ότι είναι αθώος του αίματος, εάν πίστευε ότι δεν έχει ποινική ευθύνη, ούτε θα έσπευδε να προσλάβει τη βουλευτική ασυλία για να έχει ένα μαξιλάρι προστασίας -γιατί τίποτε δεν μπορεί να γίνει εναντίον του όσο είναι Βουλευτής, χωρίς άρση ασυλίας- ούτε βεβαίως θα τηρούσε αυτήν την στάση οίησης, αλαζονείας, χωρίς προηγούμενο προπέτειας την ώρα που είναι ο ίδιος συνδεδεμένος και ο κ. Μητσοτάκης με το αίμα των πενήντα επτά ανθρώπων που χάθηκαν.

Δεν είστε, κύριε Καραμανλή, αθώος του αίματος. Και πολιτική ευθύνη θα πει «αναλαμβάνω την ευθύνη, αποσύρομαι, θέτω τον εαυτό μου στη διάθεση της Δικαιοσύνης για την οποία λέτε ότι θέλετε να κάνει τη δουλειά της. Μα, εσείς την εμποδίζετε. Εσείς βάζετε τα προσκόμματα της βουλευτικής σας ασυλίας, του νόμου περί ευθύνης Υπουργών, όλων των διαδικασιών προστασίας σας.

Κυρίες και κύριοι της Νέας Δημοκρατίας, αυτό που θα κριθεί, κρίνεται σε όλη αυτήν τη διαδικασία και θα κριθεί και αύριο βράδυ στην ψηφοφορία, είναι μέχρι πού είστε διατεθειμένοι να το πάτε, αν είστε διατεθειμένοι να ξεπλύνετε, δηλαδή, τον Αρχηγό σας και Πρωθυπουργό και τον κ. Καραμανλή από ποινικές ευθύνες για πενήντα επτά αθώους ανθρώπους που κόψατε το νήμα της ζωής τους, εκθέτοντάς τους σε γνωστό σε εσάς, κύριε Καραμανλή, κίνδυνο ζωής -γνωστό κίνδυνο ζωής- που έχετε ομολογήσει ότι τον γνωρίζατε, που έχετε ομολογήσει ότι με τον κ. Μητσοτάκη τα συζητήσατε, που έχετε συνομολογήσει ότι μαζί με τον κ. Μητσοτάκη…

Αυτά καταθέσατε στην εξεταστική επιτροπή. Δεν γελάω. Καλό είναι να μην γελάτε και εσείς.

Έχετε συνομολογήσει, λοιπόν, ότι μαζί με τον κ. Μητσοτάκη γνωρίζατε τα κακώς κείμενα, γνωρίζατε -σας βλέπω που κουνάτε το κεφάλι σας, περιμένω να κουνήσετε και το δάχτυλο…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, όχι παρατηρήσεις.

Κυρία Κωνσταντοπούλου, παρακαλώ, στην ομιλία σας. Οι παρατηρήσεις ανήκουν στο Προεδρείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …από την ασφάλεια…

(Θόρυβος – διαμαρτυρίες)

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είστε εισαγγελέας; Να πάτε να γίνετε εισαγγελέας, κυρία μου, που θέλετε να γίνετε και πολιτικός. Μην μας κάνετε παρατήρηση!

**ΣΤΑΥΡΟΣ ΚΑΛΑΦΑΤΗΣ:** Όλους τους συναδέλφους προσβάλλετε.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κυρία Κωνσταντοπούλου, δεν μπορείτε να παρεμβαίνετε στο τι κάνει και να χαρακτηρίζετε πώς χαμογελάει ο καθένας. Σας παρακαλώ θερμά.

Συνεχίστε την τοποθέτησή σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** …(Δεν ακούστηκε)

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Λοιπόν, μπορείτε να συνεχίσετε χωρίς χαρακτηρισμούς;

Συνεχίστε, παρακαλώ. Έτσι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν κατάλαβα, σε μένα το είπατε το «έτσι»;

Εδώ γίνεται αυτή η οργιώδης προσπάθεια κατασίγασης του ανθρώπου ο οποίος σας λέει ότι έχετε ευθύνη…

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κυρία Κωνσταντοπούλου, επειδή δεν είμαστε σε δικαστήριο, μην προκαλείτε τους Βουλευτές.

(Θόρυβος – διαμαρτυρίες)

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, έχει περάσει το χρόνο ομιλίας της. Δεν θα μας κάνει παρατηρήσεις η κυρία Κωνσταντοπούλου. Να πάει να το κάνει στο σπίτι της. Εδώ είναι Βουλή.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κύριε Υπουργέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργιάδη…

**ΠΡΟΕΔΡΕΥΩΝ (Αθανάσιος Μπούρας):** Ορίστε, αν θέλετε να τοποθετηθείτε στη Βουλή, όχι στο δικαστήριο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργιάδη, μην ωρύεστε. Μην χάνετε…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία εθνική εισαγγελεύς, δεν ξέραμε να σας χρίσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς είπατε;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία εθνική εισαγγελεύς, δεν ξέραμε να σας χρίσουμε! Έρχεστε και κουνάτε το δάκτυλο εδώ. Ποια νομίζετε ότι είστε;

**ΠΡΟΕΔΡΕΥΩΝ (Αθανάσιος Μπούρας):** Παρακαλώ!

Παρακαλώ να ηρεμήσουμε όλοι.

Ορίστε, κυρία Κωνσταντοπούλου. Εσείς προκαλέσατε αυτή την αναταραχή. Συνεχίστε, όπως μιλούν όλοι. Γιατί δεν προκαλούν οι άλλοι, δηλαδή;

Σας παρακαλώ, αν θέλετε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, εκτίθεστε.

(Θόρυβος – διαμαρτυρίες)

**ΠΡΟΕΔΡΕΥΩΝ (Αθανάσιος Μπούρας):** Εγώ δεν εκτίθεμαι. Δεν εκτίθεμαι ούτε σας φοβάμαι, αλλά δεν θα ακολουθήσω τη συμπεριφορά τη δική σας.

Σας παρακαλώ. Θέλετε να συνεχίσετε; Έχετε τον λόγο. Συνεχίστε, χωρίς να παρεμβαίνετε στον τρόπο με τον οποίον το ακροατήριο σάς παρακολουθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μην παρεμβαίνω στο ακροατήριο; Αυτό μου λέτε;

Σε αυτή την οχλαγωγία και τις ύβρεις, λέτε να μην παρεμβαίνω εγώ; Εσείς οφείλετε να παρέμβετε, κύριε Πρόεδρε. Εγώ ενοχλώ το ακροατήριο που με καθυβρίζει; Αυτό λέτε;

**ΣΤΑΥΡΟΣ ΚΑΛΑΦΑΤΗΣ:** Δεν σας έβρισε κανένας. Μην λέτε ψέματα για να σας ακούσουν οι συμπολίτες μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ακούσαμε, κύριε. Και τον κ. Άδωνη Γεωργιάδη που αισθάνεται όπως και ο κ. Βορίδης εχθές. Αισθάνεστε κατηγορούμενοι, γι’ αυτό με βλέπετε ως εισαγγελέα. Όμως, θα πρέπει να καταλάβετε...

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, θέλετε να συνεχίσετε για το θέμα της ημερήσια διάταξης;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, συνεχίζω. Γιατί, μιλάω για κάποιο άλλο θέμα;

**ΠΡΟΕΔΡΕΥΩΝ (Αθανάσιος Μπούρας):** Εδώ δεν βγάζουμε ούτε κατηγορουμένους ούτε μάρτυρες. Έχουμε τη Βουλή των Ελλήνων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, νομίζω ότι ….

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εχθές, ο κ. Βορίδης είπε ότι αρκετά με ανεχθήκατε, εσείς της Πλειοψηφίας. Είπε και κάποια άλλα πράγματα, τα οποία στη συνέχεια δεν τα ανέλαβε, κυρίως ύβρεις και συκοφαντίες. Μετά είπε ότι όποιος είναι τοξικός έχει καταδικαστεί …

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** …(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Παπακώστα …

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε! Κυρία Παπακώστα, μην διακόπτετε, σας παρακαλώ.

Αφήστε να μπούμε σε έναν ρυθμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Παπακώστα, η οικογένεια Πλακιά σάς απάντησε για τη στάση σας.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Είστε απαράδεκτη.

(Θόρυβος από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η οικογένεια Πλακιά σας απάντησε! Εγώ είμαι με την οικογένεια. Εγώ είμαι με την οικογένεια τριών κοριτσιών, των τριών κοριτσιών που κόπηκε το νήμα της ζωής τους!

(Θόρυβος – διαμαρτυρίες)

**ΙΑΣΟΝΑΣ ΦΩΤΗΛΑΣ:** Όλα έχουν ένα όριο.

**ΜΑΚΑΡΙΟΣ ΛΑΖΑΡΙΔΗΣ:** Μας λέτε εγκληματίες, δολοφόνους. Έλεος πια!

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, χωρίς διακοπές, χωρίς αντιδράσεις, αφήστε την κ. Κωνσταντοπούλου να διατυπώσει την άποψή της.

Ο καθένας μας κρίνει και μας συγκρίνει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ, αυτό το οποίο ανέφερα είναι ότι η πολιτική ευθύνη προϋποθέτει ταπεινότητα…

Φυσικά, κύριε Πρόεδρε, τα πέντε λεπτά των παρεμβάσεων, θα τα αφαιρέσετε από τον χρόνο μου, πιστεύω.

(Θόρυβος από την πτέρυγα της Νέας Δημοκρατίας)

Δεν θέλετε να μιλήσει όποιος θεωρείτε ότι αποτελεί για εσάς κίνδυνο. Και αυτό σας εκθέτει. Σας εκθέτει, γιατί φαίνεται ότι αντιλαμβάνεστε πόσο εκτεθειμένοι είστε. Σε εμένα δεν μπορείτε να πείτε αυτά που λέτε σε άλλα κόμματα.

Φαίνεται ότι αντιλαμβάνεστε ότι σφίγγει ο κλοιός και το αντιλαμβάνεται και ο κ. Καραμανλής και ο κ. Μητσοτάκης, που είναι ο μεγάλος απών, ο οποίος αντελήφθη -και έχει μια σημασία- ότι είχαμε απόλυτο δίκιο να ζητάμε την εξαίρεση του Προέδρου της Εξεταστικής Επιτροπής, του κ. Μαρκόπουλου. Κι έτσι, τον εξαίρεσε από τους Βουλευτές της Νέας Δημοκρατίας που μιλούν -και θα μιλήσουν- για την πρόταση μομφής, που αφορά τα Τέμπη. Κι έτσι, στους πάμπολλους Βουλευτές της Νέας Δημοκρατίας που έχουν δηλώσει ότι θα μιλήσουν, δεν περιλαμβάνεται ο κ. Μαρκόπουλος.

(Θόρυβος από την πτέρυγα της Νέας Δημοκρατίας)

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ:** Ανοιχτός κατάλογος είναι. Μπερδεύεστε.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν περιλαμβάνεται. Δεν περιλαμβάνεται ο κ. Μαρκόπουλος. Και αυτό εγώ, ως έμπειρη -όπως είπατε- το αξιολογώ. Γιατί, η εμπειρία σας στη συγκάλυψη είναι μεγάλη και γι’ αυτό δεν μπορεί -ας πούμε- κανείς να βρει το πρωτότυπο άρθρο του κ. Μαρκόπουλου ως δημοσιογράφου στο «ΠΡΩΤΟ ΘΕΜΑ» για τον Μιχαλολιάκο και τη Χρυσή Αυγή.

Η εμπειρία σας στη συγκάλυψη είναι μεγάλη και γι’ αυτό έχετε «κατεβάσει» και από την ιστοσελίδα της Βουλής την επιλήψιμη συνεδρίαση της Εξεταστικής Επιτροπής, στις 11 Μαρτίου 2024, που ο κ. Μαρκόπουλος προσπαθούσε να μην ακουστώ.

Έχετε, συνολικά, εμπειρία στο δικό σας «μπλάνκο» και τελικά, αυτόν τον μεγάλο προβολέα, που έλεγε ο κ. Μητσοτάκης ότι θα χρησιμοποιήσει για να ρίξει άπλετο φως στην υπόθεση των Τεμπών, τον έστρεψε η κοινωνία και οι οικογένειες των θυμάτων, σε εσάς. Φαίνεται το άσχημο πρόσωπό σας. Φαίνεται η Υπουργός σας που είπε ότι είναι «μπαγιάτικα τα Τέμπη» και ο άλλος Υπουργός σας, ο κ. Γεωργιάδης, που προσπαθεί τώρα να ανακτήσει ψυχραιμία, που είπε ότι κανέναν δεν νοιάζει η εξεταστική για τα Τέμπη και η προανακριτική για τα Τέμπη. Ακόμη είπε ότι «εάν λέγαμε πόσο επικίνδυνα είναι τα τρένα, δεν θα έμπαινε κανείς στα τρένα». Ομολόγησε, δηλαδή -και ο κ. Γεωργιάδης- την απολύτως συνειδητή σας επιλογή, να εκθέτετε τον κόσμο σε κίνδυνο ζωής -κίνδυνο ζωής- τον οποίο γνωρίζατε, διότι είναι πάνω από διακόσια τα θύματα σιδηροδρομικών δυστυχημάτων την τελευταία δεκαπενταετία. Είναι πάνω από διακόσια, κύριοι! Απλώς, δεν ήταν τόσα πολλά σε ένα δυστύχημα.

Γνωρίζατε άριστα, όπως γνώριζε και ο κ. Χατζηδάκης που μόλις απήλθε. Και θα ήθελα να καταθέσω στα Πρακτικά της Βουλής την κατάθεσή του ως μάρτυρα της Εξεταστικής Επιτροπής. Είναι ελεγχόμενο πρόσωπο, αλλά είναι από αυτούς που καλύπτετε.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνολικά ελέγχεστε και προσπαθείτε να αποσείσετε τις ευθύνες λέγοντας πράγματα απερίγραπτα. Το δήθεν -λέει- μπάζωμα και το μπάζωμα είναι fake news. Μα, τσιμεντώσατε τον χώρο του δυστυχήματος! Τσιμεντώσατε τον χώρο του δυστυχήματος. Και όχι απλώς τον τσιμεντώσατε, αλλά αυτό έγινε με άδηλες διαδικασίες, όπως με άδηλες διαδικασίες έγινε και η πλαστογράφηση του ηχητικού ντοκουμέντου.

Για το ηχητικό ντοκουμέντο που λέτε ότι δεν έχετε σχέση εσείς με αυτό, διατάξατε έρευνα; Διατάξατε έρευνα; Παρακαλώ, πείτε μου. Γιατί εμείς ζητάμε να διερευνηθεί. Και αν συνέχιζε η εξεταστική επιτροπή, που την κλείσατε άρον άρον, ήταν ένα από τα θέματα που θα ερευνούσε. Διατάξατε, λοιπόν, έρευνα γι’ αυτό το θέμα που δεν συνδέεται μαζί σας; Ποιος το επικαλέστηκε αυτό το υλικό; Ξέρετε, κύριοι; Το υλικό αυτό το πλαστογραφημένο, τη συραμμένη συνομιλία την επικαλέστηκε ο Πρωθυπουργός και την επικαλέστηκαν και οι Βουλευτές της Νέας Δημοκρατίας στην εξεταστική επιτροπή, που ρωτάγανε τους μάρτυρες αν έχουν ακούσει στην τηλεόραση τις συνομιλίες.

Ο κ. Τσαβδαρίδης -δεν ξέρω- ήξερε κάτι παραπάνω; Έχει κρατήσει και μία επιφύλαξη και λέει «εγώ δεν ξέρω, στην τηλεόραση το άκουσα». Γιατί ήταν το πρώτο στοιχείο που ρωτούσαν οι Βουλευτές της Νέας Δημοκρατίας αυτό που αποδεικνύεται πλαστογραφημένο και αυτό που λέτε ότι δεν έχετε καμμία σχέση και δεν έχετε διατάξει ούτε έρευνα;

Ποιος ήταν ο λόγος, κύριε Καραμανλή, περιμένω να μας πείτε, που αποφασίσατε με τον κ. Μητσοτάκη να κατέβετε στις εκλογές, ενώ στοιχειώδης ταπεινότητα και ανάληψη πολιτικής ευθύνης σήμαινε «δεν διεκδικώ ξανά την ψήφο; Γιατί όχι απλώς απέτυχα παταγωδώς, αλλά η αποτυχία μου συνδέεται με πενήντα επτά θανάτους». Τι αποφασίσατε και τι συζητήσατε με τον κ. Μητσοτάκη για να κατέβετε στις εκλογές; Διότι στα τέλη Μαρτίου, που ο κ. Μητσοτάκης έδωσε τη συνέντευξή του στον κ. Θεοδωράκη, δεν είχε αποφασίσει ακόμα τι θα κάνει μαζί σας γιατί δεν τα είχατε συζητήσει. Κι έτσι είπε «θα το συζητήσουμε με τον κ. Καραμανλή το αν θα κατέβει».

Κυρίες και κύριοι, αυτό που συζητήσανε μεταξύ τους και αποφασίσανε και το ξέρουν οι δυο τους, αλλά εγώ στη θέση σας θα ζήταγα εξηγήσεις, αυτό είναι που σήμερα επισείεται ως δική σας ευθύνη, διότι με την ψήφο σας πρόκειται να το καθαγιάσετε και να το νομιμοποιήσετε και αυτό θα σας συνοδεύει για πάντα. Η ψηφοφορία η αυριανή θα σας συνοδεύει για πάντα. Τι κάνατε για τους πενήντα επτά ανθρώπους, τι κάνατε για τα πενήντα επτά θύματα, τι κάνατε για τη συγκάλυψη, τι κάνατε για την ευθύνη.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα μιλήσω περισσότερο από κανέναν από τους προλαλήσαντες που μίλησαν με παρέμβαση.

**ΠΡΟΕΔΡΕΥΩΝ (Αθανάσιος Μπούρας):** Επειδή το θίξατε πριν, να αναφέρω εγώ πόσο μίλησαν οι προλαλήσαντες.

Ο κ. Ανδρουλάκης μίλησε έξι λεπτά και δεκαέξι δευτερόλεπτα. Ο Πρόεδρος της Κοινοβουλευτικής Ομάδας του ΣΥΡΙΖΑ, ο κ. Φάμελλος, μίλησε δεκατρία λεπτά. Ο κ. Νατσιός από τη Νίκη στην παρέμβασή του μίλησε έντεκα λεπτά και δέκα δευτερόλεπτα. Ο κ. Κουτσούμπας στην ολοκληρωμένη ομιλία του μίλησε είκοσι επτά λεπτά και είκοσι εννιά δευτερόλεπτα. Και ο κ. Βελόπουλος μίλησε είκοσι ένα λεπτά, κάνοντας χρήση και των τριών παρεμβάσεων.

Θέλετε να κάνετε χρήση και των τριών;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, εγώ θα ήθελα να αφαιρέσετε…

**ΠΡΟΕΔΡΕΥΩΝ (Αθανάσιος Μπούρας):** Όχι, δεν θα θέλατε. Εγώ διευθύνω την Αίθουσα. Αν θέλετε να κάνετε χρήση όλων των παρεμβάσεων, συνεχίστε. Αν δεν θέλετε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κύριε Πρόεδρε, δεν θέλω να κάνω χρήση. Θέλω να αφαιρέσετε απλώς τον χρόνο των οκτώ λεπτών που διακοπτόμουν.

**ΠΡΟΕΔΡΕΥΩΝ (Αθανάσιος Μπούρας):** Α, γιατί μετρήσατε εσείς οκτώ; Δεν μετράω εγώ; Δύο λεπτά ήταν οι διακοπές. Δύο λεπτά. Ορίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, με διακόψατε κι εσείς αρκετές φορές.

**ΠΡΟΕΔΡΕΥΩΝ (Αθανάσιος Μπούρας):** Πέστε μου αν ολοκληρώνετε ή αν θα πάρετε και τις άλλες παρεμβάσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν θα πάρω. Τι είναι; Τόσο πολύ φοβάστε;

**ΠΡΟΕΔΡΕΥΩΝ (Αθανάσιος Μπούρας):** Όχι, κανένας δεν φοβάται, κυρία Κωνσταντοπούλου. Δεν σας φοβάται κανένας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τόσο πολύ; Ξέρετε, αυτό καταγράφεται. Θα μείνει στην ιστορία. Σας βλέπουν οι πολίτες.

(Θόρυβος – διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, μην παρεμβαίνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μην παρεμβαίνω στην ομιλία μου;

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, σας ερωτώ. Θα συνεχίσετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρώσω ,κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Θα ολοκληρώσετε και τις τρεις παρεμβάσεις, διότι έχετε χρησιμοποιήσει τον χρόνο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν είπα και τις τρεις παρεμβάσεις.

**ΠΡΟΕΔΡΕΥΩΝ (Αθανάσιος Μπούρας):** Ή βάλτε τελεία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τι είναι αυτό που κάνετε; Τι είναι αυτό που κάνετε ακριβώς; Σε ποιον άλλο Αρχηγό το έχετε κάνει αυτό;

**ΠΡΟΕΔΡΕΥΩΝ (Αθανάσιος Μπούρας):** Μα, δεν έκανε κανένας άλλος Αρχηγός αυτή τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και το κάνετε στη μοναδική γυναίκα Αρχηγό σταθερά και στον μοναδικό άνθρωπο που ξέρετε ότι αποτελεί πρόβλημα για την Κυβέρνηση. Ο κ. Τασούλας από εχθές αγωνιά και τώρα είναι εκεί και κάθεται στη γωνία, να μην με αφήσει να μιλήσω όσο αφήνετε τους άλλους. Σας παρακαλώ. Δείξατε σε όλους ανοχή και σας έπιασε σε μένα ο πόνος του χρονόμετρου, την ώρα που γίνεται αυτό το αίσχος από κάτω;

Θα καταθέσω στα Πρακτικά -και με αυτό θα ολοκληρώσω και θα επιφυλαχθώ για τις άλλες παρεμβάσεις μου- για να καταλάβετε, κύριοι. Γιατί αλλιώς δεν καταλαβαίνετε.

Κύριε Καραμανλή, επειδή παραιτηθήκατε και κλάψατε μπροστά στις κάμερες και ο κ. Μητσοτάκης είπε «άπλετο φως», στις 15 Νοεμβρίου…

(Θόρυβος από την πτέρυγα της Νέας Δημοκρατίας)

Αφήστε τον σεβασμό, γιατί τον έχετε ξεχάσει. Ξέρετε τι είναι αυτά; Ξέρετε τι είναι αυτά; Πείτε μου, ξέρετε; Θα τα καταθέτω στα Πρακτικά. Είναι σκουλαρίκια, κοσμήματα, προσωπικά αντικείμενα που ανευρέθησαν από την ειδική ομάδα διερεύνησης στα βαγόνια που τα μεταφέρατε άρον άρον, υπό την εποπτεία του ελεγχόμενου και κατηγορούμενου ΟΣΕ. Κι εκεί βρήκαν τον Νοέμβριο -τον Νοέμβριο, κύριοι- τα προσωπικά αντικείμενα, την πιστωτική κάρτα, το εισιτήριο του τρένου.

Θα τα καταθέσω όλα στα Πρακτικά. Βρήκαν ακόμα και την ταυτότητα ενός από τα θύματα. Βρήκαν το ταμείο του κυλικείου, που εσείς λέγατε ότι κάηκε. Βρήκανε υπολείμματα ανθρώπων, την ώρα που οι οικογένειες ψάχνουν αν υπάρχουν ίχνη των δικών τους. Γιατί δεν συμβιβάζονται με το να αφήσουν άταφο ό,τι απέμεινε από τα παιδιά τους.

Εσείς συμβιβαστήκατε με το να τα παραπετάξετε μαζί με τα βαγόνια και να μην ερευνήσει κανείς και να μπαζώσετε και να σκάψετε και να επιχωματώσετε. Και όλη αυτή την ώρα, όλους αυτούς τους μήνες μέχρι τον Νοέμβριο τα προσωπικά αντικείμενα θυμάτων και υπολείμματα θυμάτων, ανθρώπινα μέλη, ήταν παρατημένα στα βαγόνια, κύριοι της πολιτικής ευθύνης.

Αυτή είναι η σχέση σας και με την ευθύνη και με την αλήθεια…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε την κατάθεση των εγγράφων που θέλατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα καταθέτω, κύριε Πρόεδρε. Θέλετε να μην τα καταθέσω;

**ΠΡΟΕΔΡΕΥΩΝ (Αθανάσιος Μπούρας):** Άλλο σας λέω εγώ, άλλο απαντάτε. Καταθέστε και ολοκληρώστε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, κύριε Πρόεδρε. Καταθέτω, λοιπόν, όλα αυτά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ντροπή σας, ντροπή σας.

Κύριε Πρόεδρε, ξέρετε κάτι; Θα ολοκληρώσω μόνο με αυτό. Είπατε, κύριε Καραμανλή, μια φράση. Θα την πω εγώ, γιατί έτσι με κάνετε και αισθάνομαι και έτσι έχετε κάνει και αισθάνονται οι πολίτες αυτής της χώρας και εσείς και ο κ. Μητσοτάκης. Είναι ντροπή και ντρέπομαι, ντρέπομαι για λογαριασμό σας.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τον κατάλογο των συναδέλφων Βουλευτών και καλώ στο Βήμα τον Βουλευτή της Νέας Δημοκρατίας, τον κ. Κωνσταντίνο Βλάση.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, πραγματικά λυπάμαι πολύ για το σόου που παρακολούθησα πριν από λίγο από την κ. Κωνσταντοπούλου το οποίο όχι μόνο είναι τραγικό, αλλά προσβάλλει και τον κοινοβουλευτισμό, προσβάλλει και όσους μας παρακολουθούν και ακόμα περισσότερο προσβάλλει τους γονείς, τους συγγενείς όλων αυτών των θυμάτων.

(Χειροκροτήματα από την πτέρυγα της Νέας Δημοκρατίας)

Βλέπουν την Πρόεδρο ενός κόμματος να προσπαθεί να εργαλειοποιεί όλη αυτήν την κατάσταση και πάνω σ’ αυτή την τραγωδία να προσπαθήσει να στήσει μια καριέρα. Πραγματικά, κυρία Κωνσταντοπούλου, λυπάμαι και εύχομαι να ανακαλέσετε πολλά από αυτά που είπατε προηγουμένως.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, η σημερινή πρόταση δυσπιστίας που κατατέθηκε από την Κοινοβουλευτική Ομάδα του ΚΙΝΑΛ - ΠΑΣΟΚ και την οποία συνυπέγραψαν και άλλα κόμματα ουσιαστικά αποτελεί μια τρανή απόδειξη του τρόπου με τον οποίο η Αντιπολίτευση επιλέγει να κινείται και να τοποθετείται, προσβλέποντας στην καιροσκοπική εκμετάλλευση καταστάσεων που θα της προσφέρουν ιδία πολιτικά οφέλη.

Κυρίες και κύριοι συνάδελφοι της Αντιπολίτευσης, μη έχοντας ουσιαστικό αντιπολιτευτικό λόγο, αλλά και παραγωγικές θέσεις που θα ενισχύσουν το κοινοβουλευτικό έργο, καταφεύγετε δυστυχώς -όπως είπα- στην εργαλειοποίηση μιας τραγωδίας, όπως είναι το δυστύχημα των Τεμπών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το έγκλημα.

**ΚΩΝΣΤΑΝΤΙΝΟΣ ΒΛΑΣΗΣ:** Καταφεύγετε στην ένταση, στην πολιτική σπέκουλα και στον διχαστικό λόγο, γιατί μόνο σε αυτά δυστυχώς μπορείτε να ακουμπήσετε.

(Χειροκροτήματα από την πτέρυγα της Νέας Δημοκρατίας)

Επιλέγετε να επενδύσετε στην εκμετάλλευση του πόνου αυτών των ανθρώπων, συντηρώντας τεχνητά μια αίσθηση ανασφάλειας και αγανάκτησης με απώτερο στόχο -τι άλλο- την άνοδο των ποσοστών σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι ντροπή!

**ΚΩΝΣΤΑΝΤΙΝΟΣ ΒΛΑΣΗΣ:** Η Νέα Δημοκρατία, κυρία Κωνσταντοπούλου, ποτέ σε αντίστοιχες τραγωδίες δεν ακολούθησε αυτήν τη διαδρομή.

(Χειροκροτήματα από την πτέρυγα της Νέας Δημοκρατίας)

Ποτέ δεν σηκώσαμε την παντιέρα της επανάστασης εκμεταλλευόμενοι τα δάκρυα και τον πόνο. Ποτέ δεν στήσαμε επικοινωνιακό σόου στις πλάτες πονεμένων ανθρώπων. Το μόνο που πάγια ζητήσαμε σε αντίστοιχες περιπτώσεις είναι να χυθεί άπλετο φως σε κάθε υπόθεση, σε κάθε πτυχή κάθε τέτοιας περίπτωσης. Το ίδιο δηλώσαμε και σε αυτή τη μεγάλη τραγωδία από την πρώτη στιγμή, πως είμαστε αποφασισμένοι να μην αφήσουμε τίποτα αναπάντητο στο σοβαρό ζήτημα της υπόθεσης των Τεμπών και πως έχουμε απόλυτη εμπιστοσύνη στη δικαιοσύνη, που για τα δεδομένα της χώρας για πρώτη φορά έχει κινηθεί τόσο γρήγορα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Που την εμποδίζετε.

**ΚΩΝΣΤΑΝΤΙΝΟΣ ΒΛΑΣΗΣ:** Γιατί σε αντίθεση με αυτό που σας βολεύει να πρεσβεύετε και να προωθείτε, σε αυτή εδώ τη χώρα δικάζει μόνο η δικαιοσύνη.

Εμείς, έχοντας εμπιστοσύνη στους θεσμούς, θεωρούμε σωστό να αφήσουμε τη δικαιοσύνη να κάνει τη δουλειά της και να πάρει τις αποφάσεις της. Καλλιεργείτε, λοιπόν, μια θεωρία συγκάλυψης και αδιαφάνειας σε πολλά επίπεδα και φτάνετε στο σημείο να καταθέσετε πρόταση δυσπιστίας με αφορμή ένα δημοσίευμα για ένα ζήτημα που έχει αναλυθεί πριν έναν χρόνο.

Κανείς δεν φαίνεται να αμφισβητεί ότι η δικαιοσύνη έχει στην κατοχή της αυτούσιο το υλικό των διαλόγων που προηγήθηκαν του τραγικού δυστυχήματος. Κανείς δεν αμφισβητεί τη διεύθυνση εγκληματολογικών ερευνών της ΕΛ.ΑΣ., η οποία διαβίβασε στις ανακριτικές αρχές ακέραιο το σύνολο των ηχητικών καταγραφών του ΟΣΕ. Από αυτό γίνεται σαφές ότι δεν τίθεται θέμα αλλοίωσης της δικαστικής έρευνας και πως αυτό που μας προσάπτετε δεν είναι τίποτα παραπάνω από μια προσπάθεια δημιουργίας εντυπώσεων. Αυτή την προσπάθειά σας, όμως, να πείσετε τους Έλληνες πολίτες ότι για το δυστύχημα των Τεμπών δεν υπάρχει φυσικός αυτουργός, αλλά ευθύνεται γενικά και αόριστα το κόμμα της Νέας Δημοκρατίας την καταρρίπτουν τα ίδια τα γεγονότα.

Μας εγκαλείτε για τη σύμβαση 717 που υπεγράφη το 2014 και η οποία θα έπρεπε να ολοκληρωθεί το 2016. Θέλετε να σας θυμίσουμε ποιοι κυβερνούσαν τη χώρα το 2016; Γιατί, εκτός από τον ΣΥΡΙΖΑ, ήσασταν και εσείς, κυρία Κωνσταντοπούλου, όταν αναλάβατε τη διακυβέρνηση της χώρας.

(Χειροκροτήματα από την πτέρυγα της Νέας Δημοκρατίας)

Τότε η σύμβαση είχε ολοκληρωθεί μόνο στο 18%, έχοντας πάρει έξι παρατάσεις ολοκλήρωσης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε άσχετος.

**ΠΡΟΕΔΡΕΥΩΝ (Αθανάσιος Μπούρας):** Να μην γράφονται οι διακοπές κανενός. Παρακαλώ τα Πρακτικά να μην γράφουν τις διακοπές εκτός του ομιλούντος.

Συνεχίστε, κύριε Βλάση.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Πρόεδρε, καταλαβαίνω τη δύσκολη θέση στην οποία έχει έρθει η κ. Κωνσταντοπούλου και συμπάσχω μαζί της.

Προσπαθείτε, λοιπόν, να δημιουργήσετε εντυπώσεις, κάνοντας λόγο για την απουσία του ευρωπαϊκού συστήματος διαχείρισης σιδηροδρομικής κυκλοφορίας, όταν γνωρίζετε ότι μόνο το 13% του ευρωπαϊκού σιδηροδρόμου είναι εξοπλισμένο με πλήρη συστήματα ασφάλειας και διαλειτουργικότητας. Μιλάτε για διαφθορά, συγκάλυψη και ατιμωρησία χωρίς να εξηγείτε σε κανέναν ποιο είναι ακριβώς το αντικείμενο της συγκάλυψης και χωρίς φυσικά να δώσετε στη δικαιοσύνη τον χρόνο να κάνει απερίσκεπτα τη δουλειά της. Από ποιον, λοιπόν, ακριβώς περιμένετε να τιμωρηθούν όλοι οι υπεύθυνοι; Από τα social media, από τα κανάλια ή από κάποιο λαϊκό δικαστήριο; Φάσκετε και αντιφάσκετε, έχοντας ως μόνο κίνητρο τα μικροπολιτικά σας οφέλη.

Κυρίες και κύριοι συνάδελφοι της Αντιπολίτευσης, θα περίμενε κανείς στους περίπου δύο μήνες που απομένουν μέχρι τη διενέργεια των ευρωεκλογών να καταβάλλετε μια γιγάντια προσπάθεια, προκειμένου να εμπνεύσετε, να πείσετε τους Έλληνες ψηφοφόρους να σας εμπιστευτούν. Για να το κάνετε, όμως, αυτό θα πρέπει να έχετε ξεκάθαρες θέσεις, να έχετε ρεαλιστικά προγράμματα και πολιτικό όραμα. Στερούμενοι όλων αυτών επιλέγετε την πόλωση και τη διχαστική ρητορική. Επιλέγετε να δημιουργείτε εντυπώσεις και να εργαλειοποιείτε ένα τραγικό γεγονός.

Ξεχνάτε, όμως, ότι η πλειοψηφία των Ελλήνων πολιτών που μας εμπιστεύτηκαν μεταξύ άλλων στις εθνικές εκλογές, το κάνανε συνειδητά, γιατί απέχουν από τέτοιου είδους πρακτικές και γιατί θέλουν να εκπροσωπούνται από μια Κυβέρνηση που εργάζεται με σοβαρότητα και υπευθυνότητα για το καλό της χώρας, μακριά από τον λαϊκισμό και τις επικοινωνιακές φανφάρες. Στις μικροπολιτικές σας στοχεύσεις απαντάμε με αποδείξεις, αλλά και με σεβασμό απέναντι στους ανθρώπους που βιώνουν τον πόνο του χαμού ενός δικού τους ανθρώπου.

Θέλουμε, λοιπόν, για να ολοκληρώσω, κύριε Πρόεδρε, να χυθεί άπλετο φως σε κάθε πτυχή του τραγικού αυτού δυστυχήματος. Καμμία συγκάλυψη, καμία σκιά, καμμία αμφιβολία. Χρέος μας είναι να κάνουμε το παν για να αποδοθεί δικαιοσύνη, αλλά και να διασφαλίσουμε ότι ποτέ ξανά δεν θα βιώσει η χώρα μας ένα τέτοιο συμβάν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής της Νέας Αριστεράς, η κ. Αθανασία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, γιατί έπρεπε να γίνει πρόταση δυσπιστίας με πρωτοβουλία του ΠΑΣΟΚ και την οποία στηρίξαμε και τα άλλα τρία κόμματα; Γιατί έπρεπε να γίνει; Η πρώτη απάντηση είναι εδώ μπροστά μας. Ξαφνικά μια εβδομάδα μετά, όταν συζητήθηκε το πόρισμα της εξεταστικής επιτροπής, που είχαμε μια Βουλή άδεια από την πλειοψηφία, που στα κυβερνητικά έδρανα υπήρχε ένας Υπουργός, ενώ στα θεωρεία ήταν οι συγγενείς των θυμάτων και περίμεναν με αγωνία να ακούσουν και τον πρώην Υπουργό, τον κ. Καραμανλή και τους Υπουργούς που σήμερα και χθες ήταν λαλίστατοι, ήταν εξαφανισμένοι. Δεν τους ενδιέφερε η εξεταστική επιτροπή. Νόμιζαν ότι με το πόρισμα τελείωσε η υπόθεση. Αμ δε. Γι’ αυτό λοιπόν και μόνο γι’ αυτόν τον λόγο η Αντιπολίτευση ήταν υποχρεωμένη να ξαναφέρει το θέμα στη Βουλή και καλώς το έκανε.

Σήμερα βλέπω υπάρχει και συσπείρωση, γιατί θα μιλήσει ο κ. Καραμανλής και θα πρέπει να έχει στήριξη. Γιατί η απάντηση για σας δεν είναι στο έγκλημα που έγινε και στα θύματα. Η απάντηση για σας είναι το πώς θα κρατήσετε αρραγές το μέτωπο σας. Σας κρίνει ο ελληνικός λαός.

Δεύτερον, στο γιατί αυτό. Υπήρξε ένα δημοσίευμα την Κυριακή, σε μία έγκυρη εφημερίδα, το Βήμα. Δεν έπρεπε να αντιδράσει η Αντιπολίτευση; Ερωτήματα δεν γεννήθηκαν σε αυτή την κοινωνία; Ερωτήματα δεν γεννήθηκαν, όχι δεν γεννήθηκαν, δεν επιβεβαιώθηκαν οι τεράστιες αμφιβολίες των συγγενών των θυμάτων, αλλά και αυτής της κοινωνικής αντιπολίτευσης που έχει δημιουργηθεί, που έχει διαμορφωθεί; Δεν έπρεπε τα κόμματα της Αντιπολίτευσης να αντιδράσουν αμέσως; Λέτε ότι αυτό έχει λυθεί.

Ερώτηση πρώτη: Ποιος έκανε τη μονταζιέρα; Ποιος; Ποιος μπήκε το ίδιο βράδυ, το ίδιο πρωί που η Ελλάδα θρηνούσε και οι συγγενείς ακόμα παραπάνω πενήντα επτά θύματα; Ποιος μπήκε; Να ξέρουμε. Έχουμε απάντηση; Δεύτερον. Αφού λοιπόν, λέτε ότι ήταν γνωστό αυτό και γιατί το επαναφέρει μία εφημερίδα μετά από έναν χρόνο, γιατί το επικαλέστηκε ο Πρωθυπουργός μερικές μέρες μετά, αφού είχε δημοσιοποιηθεί ότι είναι μοντάζ από την ΕΡΤ; Γιατί το επικαλέστηκε ο Πρωθυπουργός; Για ποιον λόγο; Αυτό το μονταρισμένο επικαλέστηκε. Θα απαντηθούν αυτά τα απλά ερωτήματα; Αυτά μυρίζουν από δέκα ώρες συγκάλυψη και η Αντιπολίτευση -ναι, αυτό είναι δημοκρατία- είναι υποχρεωμένη να μεταφέρει τα «γιατί» της κοινωνίας μέσα στη Βουλή. Αν αυτό δεν το καταλαβαίνετε, δεν ξέρω τι να πω.

Ο κ. Τσακαλώτος κάνει σε δύο Υπουργούς, στον κ. Γεραπετρίτη και στον κ. Χατζηδάκη δύο εντελώς απλές ερωτήσεις, που χρειάζονται απλές απαντήσεις. Γιατί δεν κλήθηκαν στην εξεταστική επιτροπή θεμελιώδεις μάρτυρες, ο κ. Γενηδούνιας και ο κ. Τσαλίδης; Απάντηση καμία. Η μπάλα στο 2019, τι έκανε ο ΣΥΡΙΖΑ.

Δεύτερη ερώτηση: Τώρα εκ των υστέρων εσείς ως Υπουργός, κύριε Γεραπετρίτη, του είπε, κάνατε αλλαγές μετά από αυτό το φοβερό δυστύχημα, την τραγωδία. Θα έπρεπε να έχει κάνει ο κ. Καραμανλής αυτές τις αλλαγές που εσείς κάνατε, μετά την τραγωδία; Απάντησε ουδεμία. Ευτελισμός της Βουλής σημαίνει αυτό το πράγμα. Πλήρης ευτελισμός.

Και επειδή εγώ θέλω να μιλήσω πολιτικά, όπως κάνω πάντα, θέλω να πω μερικά πράγματα. Ακούσαμε τον κ. Φλωρίδη. Τι να πω, ο γενιτσαρισμός βρήκε καινούργιο πρόσωπο. Τον ακούσαμε να λέει ο αριστεροφασισμός, ο οποίος προωθεί την αμφιβολία στους θεσμούς είναι επικίνδυνος. Ο αριστεροφασισμός. Γελάτε εσείς, κύριε Βορίδη, αλλά είναι επικίνδυνες αυτές οι εκφράσεις. Ποιος είναι ο αριστεροφασισμός; Έχετε καταλάβει ότι αυτός είναι ο αυταρχισμός της Κυβέρνησής σας; Μία τυπική δημοκρατία, αλλά όταν γίνεται ουσιαστική, αρχίζει πραγματικά ο εξευτελισμός; Τι έχετε καταλάβει; Τι ρόλο έχει η Αντιπολίτευση; Και ο κ. Καραμανλής που είναι εδώ τώρα, θέλω να τον ρωτήσω, όταν κάποιος έχει την εκτελεστική εξουσία στα χέρια του, ποιοι είναι οι θεσμικοί του συνομιλητές. Για να εξηγηθούμε λίγο μέσα σε αυτή τη Βουλή. Είναι ή δεν είναι κατ’ αρχάς η Αντιπολίτευση;

Του έγιναν τόσες ερωτήσεις. Εγώ η ίδια είχα καταθέσει του κόσμου τις ερωτήσεις για την ασφάλεια των τρένων. Ο κ. Μεϊκόπουλος έκανε τη μοιραία ερώτηση οκτώ μέρες πριν να γίνει αυτή η τραγωδία και άρχισε η μομφή, «δεν ντρέπεστε», «δεν κάνετε», «δεν φτιάχνετε». Ούτε η στοιχειώδης δημοκρατική ευαισθησία ότι οι θεσμικοί συνομιλητές βάζουν ένα θέμα. Εσείς όμως τι κάνετε; Απαξιώνετε μονίμως την Αντιπολίτευση. Γιατί έκανε το ΠΑΣΟΚ την πρόταση δυσπιστίας; Γιατί έχει οικονομικά συμφέροντα. Είναι ντροπή αυτό το πράγμα! Είναι ντροπή, γιατί έχουμε και μιλάμε για πενήντα επτά νεκρούς. Δεν μιλάμε για μεταξύ μας. Μιλάμε για ένα πράγμα το οποίο μας ξεπερνάει όλους. Και αν δεν μπορέσουμε να μιλήσουμε γι’ αυτό, τότε το κουβαλάμε το στίγμα όλοι μας.

Η Αντιπολίτευση λοιπόν, απαξιωμένη. Τα ακούσαμε, «είστε δημαγωγοί». Ακούμε με αυτό το θράσος μια Κυβέρνηση, η οποία δεν παίρνει λίγο τα μέτρα της. Άλλοι θεσμικοί συνομιλητές, οι συνδικαλιστές. Τον συνδικαλισμό επίσης τον απαξιώσατε. Σας έστειλε ο Γενηδούνιας, σας έστειλε ο ένας, σας έστειλε ο άλλος, θεσμικοί συνομιλητές μιας κυβέρνησης. Τι τους κάνατε; Τους αφήσατε, «έλα που θα δώσουμε σε αυτούς σημασία».

Και εγώ θα πάω σε ένα άλλο κομμάτι. Θυμάμαι τώρα πρόχειρα, δυστυχώς δεν έχω να τα καταθέσω, στην «Εφημερίδα των Συντακτών» τρία πρωτοσέλιδα. Τρία πρωτοσέλιδα ενός δημοσιογράφου, του Άρη Χατζηγεωργίου, που κρούει επί δημοσιεύματα δημοσιευμάτων τον κώδωνα του κινδύνου, ότι δεν έχουν ασφάλεια τα τρένα. Και ο Υπουργός δεν σηκώνει ένα τηλέφωνο να ρωτήσει «ρε παιδιά, δώστε μου και μένα τα στοιχεία» αν δεν τα έχει, και έρχεστε τώρα να πείτε. Βεβαίως, εμείς θα μιλήσουμε για συγκάλυψη, γιατί δεν πήρατε υπ’ όψιν σας τίποτα από αυτό που παίρνει μία κυβέρνηση που δεν λειτουργεί αυταρχικά.

Και γιατί τώρα; Και τελευταίο σημείο, κύριε Πρόεδρε, αλλά περιμένω από τις εννιά το πρωί. Είμαι υποχρεωμένη, θα μου πείτε, και το κάνω. Γιατί τώρα; Γιατί έχουν συσσωρευτεί πάρα πολλά πράγματα. Γιατί τα e-mail της κ. Ασημακοπούλου δεν είναι τυχαίο γεγονός. Θέτει εν αμφιβόλω μία πάρα, πάρα πολύ σημαντική διαδικασία της δημοκρατίας. Γιατί οι υποκλοπές θέτουν εν αμφιβόλω μία σημαντική λειτουργία της δημοκρατίας, που είναι η προστασία του κράτους δικαίου. Γιατί η ακρίβεια, γιατί χίλια δύο. Δεν μπορείτε να παριστάνετε τους αδιάφορους. Δεν μπορείτε να βρίζετε. Γιατί βρίζετε -ακούω και τους Βουλευτές και τους Υπουργούς- την Αντιπολίτευση με αυτό τον τρόπο. Δεν γίνεται γιατί αυτό που κάνετε δυστυχώς το πληρώσαμε με πενήντα επτά νεκρούς. Είσαστε υποχρεωμένοι λοιπόν, να απαντήσετε με σεμνότητα και ταπεινότητα. Μία φορά, με σεμνότητα και ταπεινότητα. Όχι με αυτό το θράσος, φτύνοντάς μας όλους στα μούτρα, λες και εμείς είμαστε το επίδικο και δεν είναι οι άνθρωποι και μία κοινωνία, η οποία αισθάνεται, πρέπει να αισθάνεται, ασφάλεια για τους σιδηροδρόμους.

Και εγώ θα πω κάτι για όλους εμάς στην Αντιπολίτευση, τη λεγόμενη προοδευτική Αντιπολίτευση και με αυτό θα κλείσω. Δεν γίνεται οι μεταφορές να είναι σε ιδιωτικά συμφέροντα. Πρέπει να είναι σε δημόσιο έλεγχο για να υπάρχει πλήρης λογοδοσία. Είναι δημόσιο αγαθό.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής της Νίκης κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αγαπητοί κύριοι Υπουργοί, βρισκόμαστε σήμερα εδώ για να συζητήσουμε την προβλεπόμενη από το Σύνταγμα και τον Κανονισμό της Βουλής υποβληθείσα πρόταση δυσπιστίας κατά της Κυβέρνησης της Νέας Δημοκρατίας εννέα μήνες μετά την ανάληψη της ευθύνης διακυβέρνησης της χώρας, μια πρόταση μομφής η οποία γίνεται κυρίως για επικοινωνιακούς λόγους και η οποία θα αποδειχθεί βολική σχεδόν ως μάννα εξ ουρανού για μία Κυβέρνηση που καταρρέει καθημερινά εξαιτίας των πεπραγμένων της στη συνείδηση του ελληνικού λαού.

Η ουσιαστική άρση της εμπιστοσύνης προς την Κυβέρνηση Μητσοτάκη ξεκίνησε λίγες μόνο μέρες από την έναρξη της θητείας της όταν άρχισε να ξηλώνεται μέρα με τη μέρα και μπροστά στα μάτια των Ελλήνων πολιτών το φανταχτερό αίτημα της έπαρσης του 41%. Ήταν ο ίδιος ο εξαπατημένος λαός μας που εξέφρασε την πρώτη μομφή στην Κυβέρνηση, παρακολουθώντας ένα κράτος ανήμπορο να συντονίσει και να αντιδράσει αποτελεσματικά στις τεράστιες πυρκαγιές του καλοκαιριού και στις καταστροφικές πλημμύρες του Σεπτεμβρίου που βύθισαν τη Θεσσαλία στο νερό και στη λάσπη. Και η μομφή έγινε θυμός όταν τα κυβερνητικά χείλη αποποιούμενα των ευθυνών τους απέδωσαν τις ολέθριες καταστροφές σε στρατηγούς ανέμους και στη βολική κλιματική κρίση.

Κυρίες και κύριοι συνάδελφοι, συζητούμε μια πρόταση δυσπιστίας απέναντι σε έναν Πρωθυπουργό και σε Υπουργούς που έχοντας χάσει την επαφή με τον απλό λαό και αδιαφορώντας πλήρως για τα προβλήματά του δεν έχουν συνειδητοποιήσει ότι την ουσιαστική εμπιστοσύνη για τα πεπραγμένα τους έχουν άρει προ πολλού οι Έλληνες πολίτες και τα νοικοκυριά που στενάζουν κάτω από μια παρατεταμένη και ανεξέλεγκτη ληστρική ακρίβεια.

Δεν τους εμπιστεύονται πλέον οι απεγνωσμένοι δανειολήπτες, οι οποίοι παραδόθηκαν βορά στις ορέξεις των αρπακτικών funds και είναι πλέον αντιμέτωποι με τον κίνδυνο απώλειας της οικίας τους ή της μικρομεσαίας επιχείρησής τους. Δεν τους εμπιστεύονται οι αυτοαπασχολούμενοι, οι ελεύθεροι επαγγελματίες και οι μικρομεσαίες επιχειρήσεις μετά την εξαπάτηση τους με τα οριζόντια τεκμήρια και τις υπερφορολογήσεις. Δεν μπορούν πλέον να ξεγελάσουν τους χαμηλοσυνταξιούχους, οι οποίοι ακόμα περιμένουν αυτά που τους υποσχέθηκαν, ενώ αντιμετωπίζονται ως επαίτες.

Δεν τους εμπιστευόμαστε ως Έλληνες όταν παρακολουθούμε άναυδοι να παραλαμβάνουν πρόθυμα τη σκυτάλη από το εθνομηδενιστικό ξεπούλημα της Μακεδονίας ετοιμάζοντας τις Πρέσπες του Αιγαίου και υπογράφοντας δήθεν διακηρύξεις φιλίας με την Τουρκία, οι οποίες από την επομένη κιόλας καταντούν κουρελόχαρτα.

Η πρόταση δυσπιστίας υποβλήθηκε πρόσφατα από τη συντριπτική πλειοψηφία του ελληνικού λαού, ο οποίος παρακολούθησε οργισμένος την Κυβέρνηση να αγνοεί τη δική του θέληση και την αγάπη του για την παραδοσιακή οικογένεια για να ικανοποιήσει τα θέλω του λόμπι της ΛΟΑΤΚΙ κοινότητας. Για να το πούμε ξεκάθαρα φαίνεται τελικά ότι η παρούσα Κυβέρνηση χαίρει της απολύτου εμπιστοσύνης μόνο των συγκεκριμένων πολύχρωμων συλλογικοτήτων και γενικότερα αυτών που θέλουν να επιβάλουν ετσιθελικά στη χώρα μας την woke κουλτούρα, μια κουλτούρα την οποία προωθεί ήδη η Κυβέρνηση ανοιχτά και απροκάλυπτα στα σχολεία μας, δηλητηριάζοντας τα παιδιά μας από τις πολύ μικρές και ευαίσθητες ηλικίες του νηπιαγωγείου και του δημοτικού. Είναι η ίδια Κυβέρνηση, η οποία δηλώνει κυνικά στους αγρότες ότι δεν υπάρχουν άλλα χρήματα, δεν υπάρχουν δημοσιονομικά περιθώρια την ίδια στιγμή που χρηματοδοτεί απλόχερα δήθεν καλλιτεχνικά ανοσιουργήματα, τα οποία προσβάλλουν απροκάλυπτα τα ιερά σύμβολα και τα πρόσωπα της ελληνορθόδοξης παράδοσής μας.

Θα πρέπει επιπρόσθετα να αναφέρουμε ότι την πρόταση δυσπιστίας των απλών πολιτών προς την Κυβέρνηση προσφάτως την συνυπέγραψαν και την επιβεβαίωσαν και οι ομογενείς μας του εξωτερικού, οι Συνέλληνές μας που εξοργίστηκαν δικαιολογημένα όταν αντιλήφθηκαν το σκάνδαλο διαρροής των προσωπικών τους δεδομένων στο πλαίσιο της καθεστωτικής και παλαιοκομματικής νοοτροπίας της Νέας Δημοκρατίας που ήρθε τόσο γρήγορα να γκρεμίσει το αφήγημα της πολυδιαφημιζόμενης επιστολικής ψήφου, γεννώντας πολλούς προβληματισμούς και κρίσιμα ερωτήματα, τα οποία σημειωτέον είχαμε αναδείξει ως Νίκη για το αδιάβλητο της διαδικασίας.

Έχουμε, επίσης, να κάνουμε με μια Κυβέρνηση, η οποία χρησιμοποιεί τον ευρωπαϊκό προσανατολισμό αλά καρτ άλλοτε δηλαδή με ύμνους και άλλοτε με αναθέματα. Τη στιγμή δε που η Κυβέρνηση για όλα τα παραπάνω είχε και έχει ως μόνιμη απάντηση ότι καθαρός ουρανός αστραπές δεν φοβάται ήρθε ως επιστέγασμα ή καλύτερα ως ανώμαλη προσγείωση η αναφορά - κόλαφος της Ευρωπαίας εισαγγελέως για την απροκάλυπτη προσπάθεια συγκάλυψης που συντελείται στο έγκλημα των Τεμπών.

Μήπως είναι και αυτή συνωμοσιολόγος, όπως διατείνονται πολλοί από τους συναδέλφους της Νέας Δημοκρατίας ή μήπως να συνταχθούμε με τη γνώμη του κυρίου Υπουργού Υγείας, ο οποίος είπε ότι η επέμβαση της κ. Κοβέσι είναι παντελώς απαράδεκτη και πέραν παντός ορίου θεσμικού ρόλου που έχει και πως ελπίζει να υπάρχουν θεσμοί στις Βρυξέλλες -λέει- για να την τιμωρήσουν γι’ αυτό;

Η Ευρωπαία εισαγγελέας, βέβαια, δεν έκανε τίποτα άλλο από το να επιβεβαιώσει αυτό που έχει καταλάβει πλέον όλος ο ελληνικός λαός, αυτό που φωνάζουν οι συγγενείς των θυμάτων από την πρώτη στιγμή του εγκλήματος, ενώ εσείς οι κυβερνώντες εξακολουθείτε να κλείνετε τα αυτιά σας, χύνοντας ταυτόχρονα κροκοδείλια δάκρυα μπροστά στον πόνο τους.

Δεν χρειαζόμαστε πλέον τους Ευρωπαίους να μας επιβεβαιώσουν ότι από την πρώτη στιγμή έγινε μια τεράστια και συντονισμένη προσπάθεια συγκάλυψης, αλλοίωσης της σκηνής του εγκλήματος, μπαζώματος και αφαίρεσης χωμάτων και πειστηρίων, διαγραφής και αλλοίωσης βιντεοσκοπικού, ηχητικού ή και άλλου υλικού.

Συγκροτήθηκε μια εξεταστική επιτροπή και το πανελλήνιο παρακολούθησε μια διαδικασία απαξίωσης πραγματογνωμόνων, απόρριψης κρίσιμων μαρτύρων και στρογγυλοποίησης των ευθυνών με μοναδικό στόχο την απαλλαγή του Πρωθυπουργού και των εμπλεκόμενων Υπουργών κρυπτόμενων πίσω από ασυλίες και πολιτικονομικά τερτίπια. Είναι ο ίδιος ο Πρωθυπουργός και οι Υπουργοί του που καμαρώνουν όταν εγκαινιάζουν ένα δημόσιο έργο, καρπώνοντάς το ως προσωπικό επίτευγμα, που μπαίνει φυσικά με πηχυαίους τίτλους στο κομματικό τους βιογραφικό. Ενώ όταν στη θητεία τους, από τη δική τους ανικανότητα ή την ικανοποίηση συμφερόντων ή την εγκληματική τους αδιαφορία, συμβεί μια ολέθρια καταστροφή, τότε κρύβονται και μιλούν για αντικειμενικές ευθύνες βάζοντας τις υποκειμενικές στο πλυντήριο των εκλογών, ολοκληρώνοντας έτσι το σχέδιο της συγκάλυψης.

Για τον λόγο αυτό -και τελειώνω, κύριε Πρόεδρε- εμείς ως Νίκη πιστεύουμε ότι ο μοναδικός τρόπος με τον οποίο δύναται να συμβάλει η Εθνική Αντιπροσωπεία πραγματικά και ουσιαστικά στην ανεύρεση και την απόδοση ευθυνών είναι η σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης, με σκοπό την άμεση διερεύνηση των ποινικών ευθυνών του Πρωθυπουργού, του τέως Υπουργού Συγκοινωνιών Κωνσταντίνου Καραμανλή και άλλων Υπουργών του επιτελείου του για το διπλό έγκλημα των Τεμπών.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα τώρα τον Βουλευτή της Νέας Δημοκρατίας, τον κ. Κώστα Καραμανλή.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, πριν ξεκινήσω θα ήθελα να σκύψω με απόλυτο σεβασμό στη μνήμη αυτών που χάθηκαν στο τραγικό σιδηροδρομικό δυστύχημα στα Τέμπη, αλλά και σε όλες και όλους που βρίσκονταν εκείνο το μοιραίο βράδυ στα βαγόνια και στις οικογένειές τους.

Ξέρετε, νομίζω ότι όλοι θα συμφωνήσουμε ότι κανείς μας, πόσο μάλλον εγώ, δεν μπορούμε να νιώσουμε τον πόνο και το κενό της απώλειάς τους. Θα μου επιτρέψετε, όμως, εδώ να πω ότι απόλυτος σεβασμός σημαίνει και τη συνειδητή αποχή από την εκμετάλλευση του ανθρώπινου πόνου. Πιστέψτε με, δεν υπάρχει νομίζω κανείς άλλος σε αυτή την Αίθουσα που να επιθυμεί να λάμψει η αλήθεια περισσότερο από εμένα.

Βλέπετε, όλο αυτό το διάστημα έχω λάβει μια απλή απόφαση για ένα τόσο σοβαρό ζήτημα, να τοποθετούμαι αποκλειστικά και μόνο θεσμικά. Γι’ αυτό και ήμουνα εγώ ο ίδιος που από τον Οκτώβριο είχα ζητήσει από όσους με κατηγορούν, να καταθέσουν πρόταση σύστασης προανακριτικής επιτροπής για τα Τέμπη…

(Θόρυβος από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, να μην γράφονται οι διακοπές! Να μην παρεμβαίνετε!

Συνεχίστε, κύριε Καραμανλή.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Δηλαδή να συντάξουν συγκεκριμένο κατηγορητήριο και να έρθουν εδώ να δούμε αν και ποια βάση έχει. Με σοβαρότητα και υπευθυνότητα, θεσμικά εδώ στη Βουλή, όχι στα λαϊκά δικαστήρια της τηλεόρασης και των σόσιαλ μίντια. Δεν κρύφτηκα, δεν κρύβομαι και δεν θα κρυφτώ πίσω από καμμία βουλευτική ασυλία!

(Χειροκροτήματα από την πτέρυγα της Νέας Δημοκρατίας)

Δυστυχώς, όμως, αγαπητοί συνάδελφοι, η τραγωδία των Τεμπών γίνεται καθημερινό αντικείμενο μικροκομματικής εκμετάλλευσης. Η θέση της δικής μας παράταξης, της παράταξης που έφερε τη δημοκρατία σε αυτό τον τόπο, όχι μόνο τώρα, αλλά διαχρονικά ήταν πάντα το μέτρο, ήταν πάντα η υπευθυνότητα και ήταν πάντα η αλήθεια.

Θα σας θυμίσω ότι η Νέα Δημοκρατία -το είπαν και άλλοι συνάδελφοι- δεν έκανε ποτέ τυμβωρυχία μετά το Μάτι, τη Μάνδρα. Κριτική ασκήσαμε και μάλιστα σκληρή. Ποτέ, όμως, δεν επιδιώξαμε τη φυσική εξόντωση των πολιτικών μας αντιπάλων. Δεν είδαμε την τραγωδία ως ευκαιρία.

Από χθες, με την πρόταση δυσπιστίας, έφτασαν στο απροκάλυπτο, αν θέλετε, αποκορύφωμα ενός κυνισμού και μιας πολιτικής εργαλειοποίησης. Νομίζω ότι όλοι πλέον βλέπουμε ότι οι μάσκες έχουν πέσει. Θέλετε, λοιπόν, να μιλήσουμε για την αλήθεια. Πάμε για άλλη μια φορά, με ψυχραιμία και ορθολογισμό, να τη δούμε στα δύο πιο κεντρικά ζητήματα που έχουν συζητηθεί για τα αίτια του δυστυχήματος.

Σύμβαση 717. Η Αντιπολίτευση με κατηγορεί και κατηγορεί και την Κυβέρνηση της Νέας Δημοκρατίας γιατί η σύμβαση ολοκληρώθηκε τον Σεπτέμβριο του 2023 και όχι νωρίτερα. Ταυτοχρόνως, η Αντιπολίτευση υιοθετεί και το σκεπτικό της ευρωπαϊκής εισαγγελίας, η οποία τι λέει; Ότι η σύμβαση θα έπρεπε να είχε ακυρωθεί και να ξαναγίνει από την αρχή, κάτι που αν το έκανα, κυρίες και κύριοι Βουλευτές, δεν θα είχαμε όχι μόνο ολοκληρωμένο έργο, δεν θα είχαμε σηματοδότηση και τηλεδιοίκηση, αλλά ούτε καν σύμβαση ούτε τον Φεβρουάριο του 2023 ούτε τον Σεπτέμβριο του 2023, που τελικά και ολοκληρώθηκε.

Άρα αποφασίστε για τι πράγμα φταίει η Κυβέρνηση και ο ομιλών που ήταν τότε Υπουργός; Πού ολοκληρώθηκε ή πού δεν ολοκληρώθηκε η σύμβαση; Γιατί και τα δύο δεν μπορεί να ισχύουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΕΥΩΝ (Αθανάσιος Μπούρας):** Μην φωνασκείτε, κυρία Κωνσταντοπούλου. Να σέβεστε τη Βουλή.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Να δούμε την αλήθεια. Πότε έπρεπε να ολοκληρωθεί, λοιπόν, η 717; Το 2016. Πότε ολοκληρώθηκε; Τον Σεπτέμβριο του 2023, αφού παραλάβαμε το έργο κολλημένο, περιπλεγμένο και με ελάχιστη πρόοδο, αφού καταφέραμε και το ξεκολλήσαμε, το προχωρήσαμε αποφασιστικά και τελικά ολοκληρώθηκε από αυτή εδώ την Κυβέρνηση της Νέας Δημοκρατίας, παρά τις τεράστιες δυσκολίες που αντιμετωπίσαμε.

Αν κάποιοι, λοιπόν, καθυστέρησαν, είναι όσοι είχαν την ευθύνη το 2016, το 2017, το 2018. Γιατί αν μπορούσε και αν έπρεπε να διακοπεί η σύμβαση, ήταν έως τότε. Ούτε, όμως, την τελείωσαν ούτε και τη σταμάτησαν. Και επιπλέον ενέπλεξαν τον ελληνικό σιδηρόδρομο και το ελληνικό δημόσιο σε μια περιπέτεια. Ενέπλεξαν το ελληνικό δημόσιο γιατί απλούστατα το είχαν καταστήσει υπαίτιο των καθυστερήσεων.

Και προχώρησαν το 2018 σε συμπληρωματική σύμβαση, η οποία μάλιστα ήταν εγκεκριμένη από το Ελεγκτικό Συνέδριο. Και έτσι, αν η Κυβέρνηση της Νέας Δημοκρατίας διέκοπτε την 717, το ελληνικό δημόσιο θα επέστρεφε χρήματα και στην Ευρώπη και στους εργολάβους.

Με απλά λόγια, για να είμαστε ξεκάθαροι, όταν έφτασε στα χέρια μου η σύμβαση όφειλα να τη συνεχίσω και να την ολοκληρώσω. Διαφορετικά θα ερχόμουν σε σύγκρουση με την απόφαση της ελληνικής δικαιοσύνης, δηλαδή του Ελεγκτικού Συνεδρίου και τότε θα ενεργούσα εναντίον των συμφερόντων του δημοσίου. Αυτή είναι η πραγματικότητα και η Αντιπολίτευση τη γνωρίζει.

Πάμε τώρα να δούμε την αλήθεια στο άλλο μεγάλο θέμα που επαναφέρετε στη συζήτηση, ότι δήθεν η Κυβέρνηση έχει επινοήσει κάποια θεωρία του ανθρώπινου λάθους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας για λίγο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Οπωσδήποτε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Πρώτα απ’ όλα, ήταν πολλά τα μοιραία λάθη, όχι ένα δυστυχώς. Και αυτό δεν είναι θεωρία, αλλά, πέραν των άλλων, βασίζεται και σε ομολογία. Δεν είναι θεωρία ότι τη μοιραία νύχτα υπήρξε συσσώρευση λαθών.

Επτά φορές παραβιάστηκε ο γενικός κανονισμός κυκλοφορίας, αυτός που οι ειδικοί στην εξεταστική επιτροπή χαρακτήρισαν ως το «Ευαγγέλιο» του σιδηροδρόμου. Η κατ’ εξακολούθηση παραβίαση του κανονισμού μετά βεβαιότητας προκάλεσε την τραγωδία. Αυτό θα πει αιτιώδης συνάφεια. Αυτό, δηλαδή, που δεν υπάρχει στην περίπτωση της 717, όπως εξάλλου και ιδίως ο πρώην Υπουργός σας, ο κ. Σπίρτζης δηλώνει σχεδόν καθημερινά.

Όλα αυτά, όμως, τα γνωρίζετε, όπως γνωρίζετε ότι παρουσιάζετε στους πολίτες ως δήθεν αυτονόητα συστήματα ασφαλείας που υπάρχουν σε λιγότερο από το 15% του ευρωπαϊκού σιδηροδρόμου. Δηλαδή το ERTMS που περιλαμβάνει και τη σηματοδότηση-τηλεδιοίκηση και τις ψηφιακές τηλεπικοινωνίες, δηλαδή το G-SMR και το ETCS της αυτόματης πέδησης είναι συστήματα που είναι υποχρέωση των κρατών-μελών να τα έχουν ολοκληρώσει το 2020-2030.

Και ενώ τα γνωρίζετε αυτά, τα διαστρεβλώνετε και κατηγορείτε εμάς για συγκάλυψη. Κατηγορείτε και μένα για συγκάλυψη, ενώ παραιτήθηκα αμέσως. Και ένας λόγος ήταν να μην μείνει καμμία σκιά στη διερεύνηση του τραγικού δυστυχήματος. Ανέλαβα την πολιτική ευθύνη που είναι εξ ορισμού αντικειμενική.

Συγκάλυψη, κυρίες και κύριοι συνάδελφοι της Αντιπολίτευσης, θα μου επιτρέψετε να πω ότι είναι να διασπείρεις ψευδείς ειδήσεις και να διαστρεβλώνεις σκόπιμα την αλήθεια για να επιβιώνεις πολιτικά, να πατάς στον ανθρώπινο πόνο και να ευτελίζεις διαδικασίες με λαϊκίστικες κορώνες, να διαχέεις το μίσος από σκοτεινούς μηχανισμούς στο διαδίκτυο, να υποσκάπτεις τους θεσμούς.

Ακούω τόσες προσωπικές αναφορές που γίνονται σε μένα. Όμως, αναρωτιέμαι: Νομίζετε ότι δεν πονάω εγώ όπως κάθε Έλληνας; Φαντάζεστε ότι δεν ανατριχιάζω, όταν αναλογίζομαι το δράμα που πέρασαν τόσες οικογένειες, ότι έχει περάσει έστω και μια μέρα που να μην έχω σκεφτεί αυτή την τραγωδία, ότι δεν θα έδινα τα πάντα για να ζουν ακόμη αυτοί οι πενήντα επτά άνθρωποι;

Μιλάω μέσα από την ψυχή μου, ως άνθρωπος και ως πατέρας τριών παιδιών. Από την πρώτη στιγμή, άλλωστε, τόσο ο ίδιος ο Πρωθυπουργός όσο και ο ομιλών βρεθήκαμε στο σημείο της τραγωδίας. Από την πρώτη στιγμή! Και αυτές οι εικόνες σας διαβεβαιώ ότι δεν θα σβήσουν ποτέ από τη μνήμη μου.

Κυρίες και κύριοι συνάδελφοι, εδώ είναι και η ειδοποιός διαφορά: Εμείς δεν παίξαμε πολιτικό θέατρο, όπως άλλοι έκαναν στο Μάτι. Ο ίδιος παραιτήθηκα αμέσως, γεγονός ασυνήθιστο για τα πολιτικά πράγματα της εποχής μας. Και βέβαια, δεν θα μπορούσα ποτέ να πω ότι τα κάναμε όλα σωστά. Γι’ αυτό ανέλαβα την πολιτική ευθύνη. Και αυτό που με πονάει περισσότερο είναι ότι δεν καταφέραμε να ξεριζώσουμε νοσηρές νοοτροπίες της ανευθυνότητας που οδήγησαν σε τέτοια λάθη, παραλείψεις και που είναι, δυστυχώς, πολλές στον δημόσιο τομέα.

Έχω δεχθεί από την Αντιπολίτευση προσωπικές επιθέσεις χωρίς μέτρο -τις είδατε και πριν από λίγο- πέρα από λογική, γεμάτες από υποκρισία, γεμάτες από μίσος. Οι ίδιοι που με κατηγορούσαν ότι δήθεν κρύβομαι, οι ίδιοι έλεγαν πως τόλμησα και έκανα δήλωση στον έναν χρόνο από το δυστύχημα. Οι ίδιοι που δεν έδωσαν καμμία σημασία όταν μίλησα επί δέκα ώρες στην εξεταστική επιτροπή και απάντησα στα πάντα, οι ίδιοι δήθεν ήθελαν να έρθω να μιλήσω στην Ολομέλεια, όταν ολοκληρώθηκε η εξεταστική. Οι ίδιοι που δεν έχουν αφήσει ποτέ καμμία καρέκλα και δεν έχουν αναγνωρίσει ποτέ καμμιά πολιτική ευθύνη, οι ίδιοι λένε ότι είναι προσχηματική η δική μου παραίτηση. Οι ίδιοι που παριστάνουν τους δημοκράτες, πρώτα μου είπαν ότι δεν έχω δικαίωμα να θέσω υποψηφιότητα. Μετά, επιτέθηκαν στον τόπο μου, στις Σέρρες, μια ολόκληρη ιστορική περιφέρεια της Μακεδονίας. Εκβίασαν ηθικά και κατηγόρησαν τους συμπολίτες μου.

Έφτασε, κυρίες και κύριοι συνάδελφοι, πρώην Πρωθυπουργός να κατέβει υποψήφιος στις Σέρρες και όταν οι πολίτες σε συνθήκες ακραίας πόλωσης με τίμησαν με την ψήφο τους, έριξαν λάσπη στο εκλογικό Σώμα, προφανώς γιατί ο αρχηγός τους δεν εξελέγη. Έφτασε ο ΣΥΡΙΖΑ να χάσει την έδρα του στις Σέρρες και στις εθνικές εκλογές όλοι θυμόμαστε ότι ο ΣΥΡΙΖΑ πήρε 17%.

Το αποκορύφωμα: Είπαν και λένε ακόμα ότι δήθεν θέλω την έδρα για να έχω βουλευτική ασυλία, ενώ ξέρουμε και ενώ ξέρετε πολύ καλά, κυρίες και κύριοι της Αντιπολίτευσης, ότι αυτό δεν έχει καμμία σχέση με την πραγματικότητα.

Επαναλαμβάνω: Δεν κρύφτηκα ποτέ, δεν κρύβομαι ούτε τώρα πίσω από καμμιά βουλευτική ασυλία! Καμμιά βουλευτική ασυλία δεν έχω για τα Τέμπη!

(Χειροκροτήματα από την πτέρυγα της Νέας Δημοκρατίας)

Το θέμα των Τεμπών θα έπρεπε όλοι να γνωρίζουμε σε αυτή την Αίθουσα ότι υπάγεται στο άρθρο 86 του Συντάγματος και εκεί η διαδικασία είναι συγκεκριμένη και είτε είμαι Βουλευτής σήμερα είτε δεν ήμουν, τίποτα απολύτως δεν θα άλλαζε. Αυτά επιτάσσει το Σύνταγμα της χώρας. Το ξέρετε, αλλά δυστυχώς, πολλοί από εσάς επιλέγετε να λέτε ψέματα.

Κυρίες και κύριοι συνάδελφοι, όλοι γνωρίζετε τι παραλάβαμε το 2019 στον ελληνικό σιδηρόδρομο. Όλοι γνωρίζουν τις προσπάθειες που καταβάλαμε σε έναν πολύπαθο οργανισμό, όπως αυτόν του ΟΣΕ: Πολλαπλά έργα συντήρησης, πάνω από τετρακόσιες προσλήψεις που είχαν να γίνουν πάνω από δέκα χρόνια, αυξήσεις στον προϋπολογισμό του ίδιου του οργανισμού, που ξεπέρασε το 66%.

Όλοι γνωρίζετε τα έργα που προχώρησαν τα χρόνια της Κυβέρνησης του Κυριάκου Μητσοτάκη, όπως το μετρό Πειραιά, που παραδόθηκε από αυτή εδώ την Κυβέρνηση. Ξέρετε ότι ξεμπλοκάραμε τον Ε65, το μετρό Θεσσαλονίκης, ένα έργο ξεγραμμένο, ολοκληρώνεται, η γραμμή 4 του Μετρό της Αθήνας, το Άκτιο - Αμβρακία που έχει παραδοθεί και ο ΒΟΑΚ, ένας πολύπαθος δρόμος, στον οποίο έχουμε θρηνήσει εκατοντάδες θύματα, επιτέλους ξεκίνησε με προσωπική παρέμβαση και του ιδίου του Πρωθυπουργού. Είναι, βέβαια και ο αυτοκινητόδρομος Πατρών - Πύργου, που επιτέλους κατασκευάζεται, αφού η προηγούμενη κυβέρνηση έκανε το έργο κομμάτια για τις δικές της γνωστές σκοπιμότητες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Η διαφορά μας, όμως, είναι ακριβώς αυτή: Εμείς τότε δεν είπαμε ότι ευθύνεστε για όσους έχασαν τη ζωή τους στους δρόμους-καρμανιόλα που δεν προχωρήσατε ποτέ, γιατί αυτοί είμαστε εμείς και αυτοί είστε εσείς. Αυτή είναι η πραγματικότητα.

(Χειροκροτήματα από την πτέρυγα της Νέας Δημοκρατίας)

Τα ξέρετε καλά όλα αυτά που σας είπα σήμερα και γι’ αυτό αντιδράτε.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, ησυχία.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Όμως, έχουμε μια παρωδία Αντιπολίτευσης, όπου το κάθε κόμμα συνεισφέρει τον χειρότερο ιστορικό εαυτό του.

**ΒΑΣΙΛΕΙΟΣ ΚΟΚΚΑΛΗΣ:** …

**ΠΑΥΛΟΣ ΠΟΛΑΚΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε. Μην γράφονται διακοπές, παρακαλώ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Στις εκλογές του 2023 μιλούσατε για κάστρα. Σήμερα μιλάτε για τζάκια. Προφανώς, το αντιλαμβάνεστε αυτό στο αντιπολιτευτικό σας παράσημο, ικανό να σας οδηγήσει στη νομή της εξουσίας.

Στόχος σας δεν είμαι εγώ. Είναι ο Κυριάκος Μητσοτάκης, είναι η Κυβέρνησή του και είναι η παράταξη της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

Πενήντα χρόνια μετά την ίδρυση...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Κωνσταντοπούλου. Μη φωνάζετε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Πενήντα χρόνια μετά την ίδρυση της παράταξής μας, που ισχυροποίησε τη δημοκρατία, που έβαλε τη χώρα μας στην Ευρωπαϊκή Ένωση, που εγγυάται διαχρονικά τη σταθερότητα, αυτή η παράταξη, κυρίες και κύριοι, δεν θα παραδώσει τη χώρα στους θυρωρούς των συμφερόντων.

Σε όλη μου τη διαδρομή, λοιπόν, άσκησα τα καθήκοντά μου με ευσυνειδησία, εντιμότητα και ηθική. Δεν έχω να κρύψω κάτι ούτε και να φοβηθώ. Στέκομαι εδώ και σας κοιτώ στα μάτια, με απόλυτο σεβασμό στις μνήμες αυτών που χάθηκαν και τις οικογένειές τους και χωρίς κραυγές. Όποιος έχει πραγματικά κατηγορίες για εμένα με αποδείξεις, ας σταματήσει να κραυγάζει. Ας τις φέρει. Είμαι εδώ, είμαστε όλοι εδώ.

Σας ευχαριστώ πολύ.

(Παρατεταμένα χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, θα σας πω ποιοι θα προηγηθούν πρώτα. Εξηγούμαι για να μην παρεξηγούμαι. Όλοι οι Αρχηγοί και οι Κοινοβουλευτικοί Εκπρόσωποι έκαναν σήμερα την πρώτη τους παρέμβαση. Η δεύτερη…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ! Μας σπάσατε τα νεύρα!

(Χειροκροτήματα από την πτέρυγα της Νέας Δημοκρατίας)

Λοιπόν, απευθύνομαι σε όλους. Εξηγούμαι για να μην παρεξηγούμαι: Η παρέμβαση πρώτα των Αρχηγών των Κοινοβουλευτικών Ομάδων -όσοι είναι εδώ και το ζητήσουν- και στη συνέχεια, των Κοινοβουλευτικών Εκπροσώπων, με τη σειρά των δυνάμεων των Κοινοβουλευτικών Ομάδων, με τη θερμή παράκληση να τηρήσουμε τον χρόνο των τριών λεπτών, προφανώς με μια μικρή ανοχή -το καταλαβαίνω- αλλά όχι εκείνη την υπερβολή.

Και δίνω πρώτα τον λόγο στον Πρόεδρο του ΠΑΣΟΚ - Κινήματος Αλλαγής, κ. Ανδρουλάκη.

Ορίστε, κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ – Κινήματος Αλλαγής):** Αγαπητοί συνάδελφοι, τα χειροκροτήματα των Βουλευτών της Νέας Δημοκρατίας, το ύφος του κ. Καραμανλή, οι χαρακτηρισμοί, δείχνουν ότι το κόμμα που κυβερνά έχει μηδενική ενσυναίσθηση. Μιλάμε για ένα έγκλημα που έχασαν πενήντα επτά άνθρωποι τη ζωή τους και βλέπουμε χειροκροτήματα, χαμόγελα για τον άνθρωπο που από το Βήμα της Βουλής έλεγε, «ντροπή σε όσους θέτουν ζητήματα ασφάλειας για τους σιδηροδρόμους» και μετά από μερικές μέρες πενήντα επτά άνθρωποι έχασαν τη ζωή τους.

Αυτόν τον άνθρωπο σήμερα χειροκροτείτε. Αυτός ο άνθρωπος σε οποιοδήποτε άλλο πολιτικό σύστημα, θα είχε παραιτηθεί. Θα έπρεπε να είχε αναλάβει ήδη τις ευθύνες του. Δεν θα έπρεπε να είναι υποψήφιος.

(Θόρυβος – διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μη διακόπτετε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ – Κινήματος Αλλαγής):** Αν σας ενοχλεί αυτή η άποψη, την άκουσα από Βουλευτές σας, από Υπουργούς σας. Όμως δεν φταίει αυτός που ήταν υποψήφιος. Ο κ. Μητσοτάκης. φτιάχνει τα ψηφοδέλτια της Νέας Δημοκρατίας.

Είπε, λοιπόν, πολλά και γλαφυρά ο κ. Καραμανλής. Κουβέντα για το πόρισμα της Εθνικής Αρχής Διαφάνειας που είχε στο συρτάρι του. Για το πόρισμα της ευρωπαϊκής εισαγγελίας που βάσει αυτού προτείναμε προανακριτική επιτροπή, κουβέντα. Μας είπε βέβαια ότι «τι θέλατε; Να μην υλοποιηθεί το έργο, αυτό που προτείνει η ευρωπαϊκή εισαγγελία»;

Γιατί το πρότεινε η ευρωπαϊκή εισαγγελία; Γιατί υπήρχε διαφθορά, γι’ αυτό το πρότεινε η ευρωπαϊκή εισαγγελία. Του έδωσαν 54 εκατομμύρια ευρώ για να υπάρχει ασφάλεια στον ελληνικό λαό να κινείται με τα τρένα και τα λεφτά αυτά δεν αξιοποιήθηκαν σωστά. Ή μήπως τελικά κάνει λάθος η αρχή αυτή στο πόρισμά της; Τίποτα δεν είπατε επί της ουσίας. Αλαζονεία, απεριόριστη αλαζονεία.

Θέλω να πω, λοιπόν, στους Βουλευτές της Νέας Δημοκρατίας ότι σήμερα με το χειροκρότημά σας σε αυτή την τοποθέτηση, τη βαθιά προκλητική τοποθέτηση, επί της ουσίας όλοι μαζί είστε υπεύθυνοι για την ανοχή, για τη συμπεριφορά και για τις πράξεις του Υπουργού που από αυτό το Βήμα δεσμευόταν για ασφάλεια και μετά από μερικές μέρες έχασαν πενήντα επτά άνθρωποι τη ζωή τους.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είστε απολύτως υπεύθυνοι.

Άφησε και αυτός υπονοούμενα για «θυρωρούς της διαπλοκής». Ποιας διαπλοκής; Της διαπλοκής που δύο Υπουργοί της Νέας Δημοκρατίας έπιναν ποτά την Κυριακή το βράδυ -δεν ήταν στελέχη του ΠΑΣΟΚ ούτε των υπολοίπων κομμάτων που υπέγραψαν να υπάρξει αυτή εδώ η διαδικασία- μαζί με το συγκεκριμένο επιχειρηματία; Οι δικοί σας Υπουργοί ήταν. Για να δείτε ότι περιφρονείτε τη λογική και τη νοημοσύνη του ελληνικού λαού.

Και για τα συμφέροντα, η γραμμή σας και η προπαγάνδα σας κυριαρχεί σε όλα τα media. Διότι έχετε δημιουργήσει μια καθεστωτική νοοτροπία. Εμείς όμως δεν κάνουμε πίσω. Με τον λόγο της αλήθειας, με τη συνέπεια, θα κάνουμε ό,τι μπορούμε για να πέσει άπλετο φως και να οδηγηθούν στη δικαιοσύνη και ο κ. Καραμανλής και τα «γαλάζια παιδιά» που είναι υπεύθυνα που δεν υπήρξε τηλεδιοίκηση στην ώρα της για να σωθούν αυτοί οι συνάνθρωποί μας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, σας ευχαριστώ θερμά για τη συνέπεια στον χρόνο που μας διευκολύνει πάρα πολύ.

Και τον λόγο τώρα έχει για τρία λεπτά για τη δική της παρέμβαση, η Πρόεδρος της Κοινοβουλευτικής Ομάδας Πλεύση Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Καραμανλή, τελικώς, λοιπόν, αθώος και εσείς και ο κ. Μητσοτάκης. Αθώοι του αίματος. Αυτό λέτε, ότι δεν φταίτε. Τολμάτε να αντικρίσετε τις οικογένειες των θυμάτων; Τολμάτε να τους τα πείτε αυτά κατά πρόσωπο;

Λέτε ότι δεν κρύβεστε. Μα, σας κρύβουν εδώ, στο ασφαλές περιβάλλον υπό την απόλυτη προστασία μην σας πειράξουν, οι δικοί σας. Σας κρύβουν και σας προστατεύουν και σας έδωσαν και ψήφο ασυλίας στις 24 Νοεμβρίου του 2023, όταν ήρθε κατηγορητήριο εδώ, όχι από την Αντιπολίτευση αλλά από την Ευρωπαία εισαγγελέα για διασπάθιση δημοσίου χρήματος, από το οποίο απέκτησαν αμύθητες περιουσίες, ώστε να πληρώνουν παχυλές εγγυήσεις εκατοντάδων χιλιάδων ευρώ τα δικά σας παιδιά, οι διορισμένοι από εσάς επιτελείς.

Κύριε Καραμανλή, σε εσάς απευθύνομαι. Έχετε όμως κάτι άλλο να κάνετε.

(Θόρυβος – διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι και αυτό δηλωτικό. Κοιτάξτε το κινητό σας, μπορεί να έχετε μήνυμα από τον κ. Μητσοτάκη.

Δεν μας είπατε όμως, τι είπατε μεταξύ σας και πώς αποφασίσατε, έχοντας σχέση, σύνδεση και ευθύνη για το θάνατο πενήντα επτά ανθρώπων, για να είστε ξανά υποψήφιος, κύριε Καραμανλή. Εγώ είμαι η πρώτη που είπα πόσο ανήθικο είναι να βάλετε στην πλάτη των πολιτών των Σερρών την ευθύνη της αθώωσής σας και πόσο ανήθικο είναι να λέτε ότι οι δώδεκα χιλιάδες πολίτες των Σερρών που σας ψήφισαν, έδωσαν σε εσάς και στην Κυβέρνηση κάποιο υποτιθέμενο πιστοποιητικό αθωότητας.

Τολμάτε να μιλάτε για την οδική ασφάλεια; Δεν ήσασταν ο καθ’ ύλην αρμόδιος; Τολμάτε να μιλάτε για το τι παραλάβατε και το τι παραδώσατε; Βεβαίως, πρέπει να ελεγχθούν και οι προηγούμενοι και οι παραπροηγούμενοι. Όμως, όταν ήρθε η πρόταση για τη σύσταση προανακριτικής επιτροπής, κύριε Καραμανλή, εμείς ψηφίσαμε να ελεγχθεί και ο προηγούμενος και ο παραπροηγούμενος και ο αντιπαραπροηγούμενος. Και εσείς, ο Κώστας Καραμανλής και ο κ. Σπίρτζης και ο κ. Χρυσοχοΐδης και ο κ. Χατζηδάκης. Το ψηφίσαμε. Εσείς το καταψηφίσατε. Είπατε να μην ελεγχθεί κανείς. Εκατόν πενήντα οκτώ «όχι» ψηφίσατε και μας λέτε ότι δεν έχετε ασυλία; Ό,τι είστε εδώ στη διάθεση της δικαιοσύνης;

Βάλατε όλο σας το κόμμα και σήμερα έχετε πολύ μεγάλη ευθύνη γιατί σέρνετε εσείς και ο κ. Μητσοτάκης, που κρατάτε ο ένας τον άλλον, ολόκληρο το κόμμα σας στον γκρεμό της ποινικής και της πολιτικής ευθύνης. Διότι αυτό που κατάλαβε κάθε πολίτης της χώρας αυτής, είναι ότι η διαφθορά, η δική σας διαφθορά, ετών, δεκαετιών, η διαφθορά σκοτώνει.

Για το Μάτι να μη μιλάτε, κύριε Καραμανλή, γιατί εσείς δεν φέρατε ούτε πρόταση εξεταστικής ούτε πρόταση προανακριτικής επιτροπής. Εγώ χωρίς να είμαι στη Βουλή, ήμουν δίπλα στα θύματα στο Μάτι.

Ζητούσα λογοδοσία, όπως κάνω και τώρα και κατέθετα επί τέσσερις ημέρες στο δικαστήριο που ο δικός σας επίλεκτος, κ. Ντογιάκος -που το παιδί του ήταν συνεργάτης σας, το παιδί του Εισαγγελέα του Αρείου Πάγου που παρενέβη στην υπόθεση των Τεμπών ήταν συνεργάτης σας- ο ίδιος εισαγγελέας κ. Ντογιάκος αρνήθηκε να ασκήσει αναίρεση για να γίνει η υπόθεση του Ματιού, όπως είναι, κακούργημα.

Και τολμάτε να μιλάτε εσείς για το Μάτι που επιβραβεύσατε εμπλεκόμενα πρόσωπα της Πυροσβεστικής και της Αστυνομίας, αναδεικνύοντάς τα στην Κυβέρνησή σας ως γενικούς γραμματείς και αρχηγούς και τρίτους στην τάξη της Πυροσβεστικής;

**ΠΡΟΕΔΡΕΥΩΝ (Αθανάσιος Μπούρας):** Βάλτε τελεία, κυρία Κωνσταντοπούλου, αρκετά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ενοχλητικά αυτά. Θα βάλω τελεία, κύριε Πρόεδρε. Αντιπαρέρχομαι και τις εκφράσεις που μετήλθατε. Λέτε σε πολιτικό Αρχηγό «μας έχετε σπάσει τα νεύρα»; Νομίζετε δεν σας βλέπει ο κόσμος; Δεν καταλαβαίνει ο κόσμος γιατί έχουν σπάσει τα νεύρα σας;

**ΠΡΟΕΔΡΕΥΩΝ (Αθανάσιος Μπούρας):** Μπορείτε να ολοκληρώσετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε γιατί έχουν σπάσει τα νεύρα σας; Τα νεύρα σας έχουν σπάσει γιατί αντιλαμβάνεστε βαριά, βαρύτατη την ευθύνη και αντιλαμβάνεστε επίσης ότι όσα κόλπα και αν κάνετε, από αυτά που ξέρετε, την αντιλαμβάνονται και οι πολίτες στο όνομα των οποίων θα συνεχίσουμε να μιλούμε.

**ΠΡΟΕΔΡΕΥΩΝ (Αθανάσιος Μπούρας):** Δεν θα χρησιμοποιήσω ποτέ τη συμπεριφορά σας ως επιχείρημα εναντίον σας. Αυτό μόνο κρατήστε από εμένα, παρακαλώ. Μόνο η συμπεριφορά σας ποτέ δεν θα αποτελέσει για εμένα επιχείρημα εναντίον σας. Όλοι μάς βλέπουν, μας κρίνουν και μας συγκρίνουν.

Στους δύο Προέδρους των Κοινοβουλευτικών Ομάδων θα απαντήσει ο κ. Βορίδης.

Τον λόγο έχει ο κύριος Υπουργός.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κυρίες και κύριοι συνάδελφοι, ακούμε τώρα, όλο αυτό το διάστημα που συζητάμε την πρόταση δυσπιστίας, αλλά και προηγούμενες μέρες «πού κρύβεται ο Καραμανλής». Ο Καραμανλής ο οποίος κατέθεσε ως μάρτυς στην εξεταστική επιτροπή επί οκτώμισι ώρες. «Πού κρύβεται ο Καραμανλής».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σας έχω εξηγήσει, κυρία Κωνσταντοπούλου, είναι ζήτημα ονειρώξεως η θέση του λαϊκού κατηγόρου. Μάλιστα με εσάς οι δίκες θα ήταν και σύντομες. Θα τον συναντούσατε, θα τον βλέπατε και «ένοχος, κρίμα που δεν υπάρχει θανατική ποινή, άντε τα ισόβια επιεικώς», όχι για τον Καραμανλή, αλλά για όλους. Τι να κάνουμε; Έχουμε άλλους δικαιϊκούς θεσμούς δόξα τω Θεώ.

Λοιπόν τώρα, οκτώμισι ώρες κατέθετε ο κ. Καραμανλής, ο κρυπτόμενος, στην εξεταστική επιτροπή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε και κάτι άλλο. Τον εγκαλέσατε διότι δεν ήταν παρών στη συζήτηση που προξενήσαμε εμείς για το πόρισμα της εξεταστικής επιτροπής και δεν μίλησε σε αυτή τη συζήτηση, ο μάρτυς στη συζήτηση που αξιολογούσαμε το πόρισμα μέρος του οποίου ήταν η κατάθεσή του. Εναντίον του και αυτό, το γεγονός ότι δεν ήρθε να πει «τι ωραία που τα είπα» στην Ολομέλεια, αλλά σεβάστηκε τη διαδικασία, εναντίον του.

Πού είναι κρυπτόμενος; Σήμερα ήρθε, είπε αυτά που είχε να πει με σαφήνεια, με πληρότητα, με καθαρότητα. Εξήγησε απολύτως τα ζητήματα τα οποία του έχετε προσάψει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιος!

(Κωδωνοκρουσίες)

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Υπουργέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διασκεδάζετε βλέπω.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θέλω να σας διευκρινίσω ότι τον γέλωτα μού τον προξενείτε εσείς, κανένας άλλος. Εσείς είστε υπεύθυνη.

Και θα σας πω τώρα και κάτι άλλο, κυρία Κωνσταντοπούλου. Είστε η εκπροσώπηση και η επιτομή της απόλυτης χυδαιότητας. Δεν έχει υπάρξει άνθρωπος που να έχω γνωρίσει, που να έχω ακούσει, που να έχω συνομιλήσει στο Κοινοβούλιο ή αλλού, σε κοινοβούλια όλου του κόσμου, που να μετέρχεται τέτοιου είδους φρασεολογία. Να έρχεται να μας λέει για τους νεκρούς, για τα υπολείμματά τους, για τη φριχτή αυτή και μακάβρια εικόνα, μόνο και μόνο για να εκμεταλλευτείτε το συναίσθημα της στιγμής. Είστε η επιτομή της χυδαιότητας, άνευ προηγουμένου. Οι συνάδελφοί μου πράγματι κάνουν ασκήσεις αντοχής για να αντέξουν τέτοιο βάθος χυδαιότητας.

(Χειροκροτήματα από την πτέρυγα της Νέας Δημοκρατίας)

Ακούστε τώρα, κύριε Ανδρουλάκη. Αφού λοιπόν τα είπε όλα αυτά ο κ. Καραμανλής, απάντησε σε όλα, δεν είστε ικανοποιημένος, δεν έχετε πειστεί. Δικαίωμά σας είναι.

Θέλω να τονίσω τις συμφωνίες μας και τις ενδεχόμενες διαφωνίες μας σε αυτή την Αίθουσα. Όλοι έχουμε συμφωνήσει ότι αυτό το δυστύχημα έχει γίνει και εξαιτίας ανθρώπινου σφάλματος. Έχουμε όλοι συμφωνήσει σε αυτό. Δεν υπάρχει κάποιος που να λέει ότι δεν υπάρχει και δεν έχει μεσολαβήσει ανθρώπινο σφάλμα, σωστά; Σωστά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι!

(Κωδωνοκρουσίες)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όλοι έχουμε συμφωνήσει, ο καθένας με επιμέρους παρατηρήσεις και με το δικό του σκεπτικό, ότι υπήρχαν συστημικά διαχρονικά προβλήματα στον σιδηρόδρομο. Όλοι έχουμε συμφωνήσει και σε αυτό, ίσως όχι στις επιμέρους παρατηρήσεις, αλλά ναι, ότι εκεί υπήρχε ένα διαχρονικό πρόβλημα.

Θέλω να σας ρωτήσω ευθέως. Εκεί που καταλαβαίνω ότι εστιάζεται πλέον η διαφωνία είναι ότι εσείς θεωρείτε αυτά που περιγράφουμε εμείς στο πόρισμά μας ως συστημικά, διαχρονικά προβλήματα, ότι αυτά είναι ποινική ευθύνη του Καραμανλή. Καταλαβαίνω ότι αυτό λέτε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Λάθος.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Επειδή τώρα μου λέτε «όχι, δεν λέμε αυτό», αλλά επειδή εν συνεχεία λέτε «έχουμε το πόρισμα της Ευρωπαίας εισαγγελέως που αναφέρεται σε μια συγκεκριμένη σύμβαση και στα θέματά της», επειδή επ’ αυτού του πορίσματος η Βουλή πήρε θέση σε προηγούμενη συζήτηση και έκρινε ότι δεν υπάρχουν ποινικά αδικήματα που να αποδίδονται στον κ. Καραμανλή…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Νέα Δημοκρατία, όχι η Βουλή.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ξέρετε, κυρία Κωνσταντοπούλου, συμβαίνει και ένα ακόμα στις χώρες που δεν έχουν λαϊκά δικαστήρια. Ισχύει η αρχή της κοινοβουλευτικής Πλειοψηφίας. Έτσι αποφασίζει το Σώμα με την αρχή της κοινοβουλευτικής Πλειοψηφίας.

(Χειροκροτήματα από την πτέρυγα της Νέας Δημοκρατίας)

Επίσης αντιλαμβάνομαι ότι σας αρέσουν άλλα καθεστώτα. Τι να κάνουμε; Μέχρι τότε θα ζήσετε με αυτό και σε αυτό.

Άρα λοιπόν, κύριε Ανδρουλάκη, το ερώτημα είναι ένα και απλό. Εάν επιμένετε ότι υπάρχουν ευθύνες άλλες, εκτός από αυτές που κρίθηκαν ήδη από το Κοινοβούλιο, για τον κ. Καραμανλή έχετε μία απλή δυνατότητα, να καταθέσετε πρόταση για σύσταση προκαταρκτικής επιτροπής. Καταθέστε τη, να δούμε τα αδικήματα, να δούμε τα νεότερα στοιχεία, να δούμε τι είναι αυτό που λέτε, να τοποθετηθούμε.

Αλλά, προσέξτε όμως, επειδή παραπονεθήκατε και για το ότι σας αποδώσαμε μομφή για τη συγκεκριμένη σχέση της συγκεκριμένης πρότασης δυσπιστίας με τα όσα έχουν γίνει προηγουμένως, πάντως να συμφωνήσουμε ότι δημιουργεί μια απορία γιατί ενώ δεν έχετε καταθέσει πρόταση δυσπιστίας για τις υποκλοπές, ενώ δεν έχετε καταθέσει πρόταση δυσπιστίας για τα θέματα της εξεταστικής επιτροπής, ενώ δεν έχετε θέσει πρόταση δυσπιστίας για άλλα ζητήματα της πολιτικής, ενώ δεν έχετε θέσει πρόταση δυσπιστίας για τα προσωπικά δεδομένα του Υπουργείου Εσωτερικών, ξυπνήσατε Κυριακή μεσημέρι και αποφασίσατε να καταθέσετε πρόταση δυσπιστίας για το δημοσίευμα μιας εφημερίδας. Ναι, η σχέση δημιουργεί συνειρμούς της πράξεώς σας με ό,τι εκπροσωπεί και είναι το συγκεκριμένο εκδοτικό συγκρότημα.

Μας συγχωρείτε, δεν μπορώ να πιστέψω, κύριε Ανδρουλάκη, ότι σας κινητοποίησε τόσο πολύ ένα ήδη απαντηθέν δημοσίευμα. Όχι, επιλέξατε συμμάχους εκδοτικούς και οικονομικούς. Αυτό είναι σήμερα η πρόταση δυσπιστίας και γίνεται, γιατί η Κυβέρνηση του Κυριάκου Μητσοτάκη ισχυρή ενοχλεί και πρέπει να αποδυναμωθεί. Την απάντηση θα την πάρετε αύριο από την κοινοβουλευτική Πλειοψηφία της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Θα δώσω τον λόγο τώρα για τρία λεπτά για την τελευταία για σήμερα παρέμβασή σας, κύριε Ανδρουλάκη, και μετά στην κ. Κωνσταντοπούλου επίσης για τρία λεπτά, με την παράκληση πάλι να είστε, όπως ήσασταν, συνεπείς στον χρόνο, γιατί δεν ξέρω αν θα προλάβουν κάποιοι Βουλευτές μέχρι τις τρεις το πρωί να μιλήσουν. Μετά θα σας απαντήσει ξανά ο Υπουργός και θα πάμε στους Κοινοβουλευτικούς Εκπροσώπους.

Ορίστε, κύριε Ανδρουλάκη, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, αγαπητοί συνάδελφοι, όλα αυτά για τα οποία μίλησε ο κ. Βορίδης για τις υποκλοπές, για το έγκλημα των Τεμπών, για τα ζητήματα ανθρωπίνων δικαιωμάτων, για το κράτος δικαίου, για όλα αυτά έγινε η πρόταση δυσπιστίας απέναντι στην Κυβέρνηση. Όλα αυτά είναι μέσα στο κείμενο.

Γιατί, λοιπόν, το κείμενο κατατέθηκε πριν από μερικές μέρες; Διότι όλα έχουν ένα όριο στη χυδαιότητα. Και αν νομίζετε ότι θα περάσει έτσι ότι το βράδυ που θρηνούσε όλη η Ελλάδα πενήντα επτά ανθρώπους, που είχαν εξαϋλωθεί, «το μακρύ χέρι» του Μαξίμου πήρε τα ηχητικά, τα αλλοίωσε, τα χάλκευσε και τα διοχέτευσε στο «ΠΡΩΤΟ ΘΕΜΑ», δεν θα περάσει έτσι!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τι είπατε; Λέει, «μα αυτό είχε κριθεί». Πού είχε κριθεί; Εδώ στην εξεταστική επιτροπή ο κ. Φωτήλας βάσει αυτού έθεσε ερωτήματα. Ο Πρωθυπουργός στο Υπουργικό Συμβούλιο βάσει αυτού τοποθετήθηκε. Ο αρμόδιος Υπουργός σήμερα το πρωί στον «ΣΚΑΪ» είπε ότι η δικαιοσύνη, οι ανακριτές το πραγματικό ηχητικό το χρησιμοποιούν τον Ιούλιο.

Ακούστε. Εάν τα ξέρατε όλα αυτά, θέλω να μας πείτε σήμερα γιατί δεν κινηθήκατε νομικά απέναντι στο πρόσωπο που χάλκευσε και διοχέτευσε στο συγκεκριμένο μέσο κάτι που δεν είχε στα χέρια της ούτε η Αστυνομία ούτε η δικαιοσύνη. Ή το ξέρατε λοιπόν και έχετε παίξει παιχνίδια ή το δώσατε εσείς και πολύ απλά κάνατε για άλλη μια φορά συγκάλυψη, όπως κάνατε και στις υποκλοπές.

Και βέβαια, κλείνοντας, σας ξαναρωτώ, γιατί συνεχίζετε τα δηλητηριώδη υπονοούμενα. Εσείς σε εμένα! Η προέκταση της εγχώριας ολιγαρχίας σε εμένα! Προσέξτε, το βράδυ της Κυριακής οι δύο Υπουργοί σας ήταν εκεί που είπα προηγουμένως, ναι ή όχι, κύριε Βορίδη; Ο κ. Παπασταύρου και ο κ. Μπρατάκος.

(Θόρυβος από την πτέρυγα της Νέας Δημοκρατίας)

Θέλω, λοιπόν, να σας πω το εξής. Επειδή θέλουμε συγκεκριμένες απαντήσεις για τα πρόσωπα αυτά, για το ποιος το πήρε, το χάλκευσε και το έδωσε στο «ΠΡΩΤΟ ΘΕΜΑ», θέλουμε απαντήσεις σήμερα και όχι να πετάτε την μπάλα στην κερκίδα. Θέλω να σας πω κάτι πάρα πολύ απλό, που το καταλαβαίνουν έντεκα εκατομμύρια Ελλήνων. Όποιος διαβάζει τις εφημερίδες και τα site και βλέπει και λίγο τηλεόραση καταλαβαίνει κάτι πάρα πολύ απλό στην Ελλάδα: Ηγεμονεύετε επικοινωνιακά παντού. Έχετε δημιουργήσει ένα καθεστωτικό μιντιακό μηχανισμό.

Αν νομίζετε, λοιπόν, τώρα ότι με ένα non paper που επαναλαμβάνουν συνεχώς οι Βουλευτές της Νέας Δημοκρατίας και διάφοροι δημοσιογράφοι-«μακρύ χέρι» του Μαξίμου, ότι θα πλήξετε το ήθος, την πορεία μου, λέγοντας για την πρωτοβουλία που πήρα -γιατί είμαι γονιός και δεν μπορώ να σκεφτώ ότι την ώρα που πενήντα επτά άνθρωποι είχαν χάσει τη ζωή τους, εσείς χαλκεύατε το ηχητικό και το δίνατε στο «ΠΡΩΤΟ ΘΕΜΑ», για να ενδυναμώσετε το αφήγημα του ανθρώπινου λάθους και μόνο-, κάνετε λάθος! Γιατί ο ελληνικός λαός έχει τη σοφία και καταλαβαίνει ποιοι έχουν κρυστάλλινη πορεία με αυτονομία από τα συμφέροντα και ποιοι είναι οι υπάλληλοι της εγχώριας ολιγαρχίας, κύριε Βορίδη!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Πρόεδρε, για τη συνέπεια στον χρόνο.

Και τον λόγο για τρία λεπτά έχει η Πρόεδρος της Πλεύσης Ελευθερίας, η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βορίδη, θα σας απαντήσω πολύ ήρεμα και κρατήστε τα αυτά που θα σας πω.

Όταν με ρωτάνε οι δικοί μου άνθρωποι, αλλά και οι συγγενείς των θυμάτων «πώς αντέχεις να σε βρίζουν, να σου επιτίθενται με αυτό τον χυδαίο τρόπο, να ωρύονται, για να μη μιλήσεις και να κάνουν όλη αυτή την εκστρατεία συγκάλυψης», τους απαντώ ότι είναι το ελάχιστο το να σας αντέξω και να αντέξω αυτά που κάνετε, είναι το ελάχιστο που μπορώ να συνεισφέρω, για να αποκαλυφθεί η αλήθεια σε πείσμα των κανιβαλικών συμπεριφορών σας και αυτής της ακραίας, απάνθρωπης στάσης σας απέναντι στα θύματα, που δεν διστάζετε ακόμη και να τα ενοχοποιήσετε -γιατί αυτό κάνατε-, δεν διστάζετε ακόμη και να λασπώσετε τους συγγενείς -γιατί αυτό κάνετε-, και τελικώς το μόνο που σας ενδιαφέρει -και λυπάμαι γι’ αυτό- είναι η πολιτική σας επιβίωση.

Κύριε Βορίδη, εγώ ήμουν πάντα στο φως. Ούτε τσεκούρια κουβαλούσα ούτε φλέρταρα με αντιδημοκρατικά καθεστώτα, όπως εσείς. Η διαδρομή μου είναι άσπιλη και είναι διαδρομή υπεράσπισης ανθρωπίνων δικαιωμάτων και ανθρώπινων υπάρξεων και είμαι πάρα πολύ περήφανη. Δεν περπάτησα στη ζωή μου στις πλάτες κανενός ούτε με τις τσέπες κανενός. Και όταν το κόμμα στο οποίο βρισκόμουν συγκρούστηκε με τις αξίες του, εγώ άφησα την τρίτη τη τάξει πολιτειακή θέση. Άρα, λάθος άνθρωπο επιλέξατε, για να πείτε αυτά που είπατε.

Σας είπα ότι έχετε αποτύχει ως συνήγορος υπεράσπισης του κ. Μητσοτάκη και του κ. Καραμανλή και σήμερα κάνατε την πιο κυνική ομολογία. Την ώρα που η κομματική σας γραμμή είναι να λέτε «η δικαιοσύνη θα αποφασίσει, η δικαιοσύνη θα κρίνει», εσείς ομολογήσατε ότι εσείς κρίνατε. «Έχουν κριθεί», είπατε, «οι ευθύνες για το κατηγορητήριο της Ευρωπαίας εισαγγελέως. Κρίθηκαν από τη Βουλή. Φέρτε άλλες». Έτσι κρίνει η δικαιοσύνη; Με εκατόν πενήντα οκτώ ψήφους της Νέας Δημοκρατίας; Αυτή τη δικαιοσύνη, της Νέας Δημοκρατίας, θέλετε να αφήσουμε να κάνει τη δουλειά της; Προηγουμένως λέγατε ότι κρίθηκαν οι ευθύνες στις εκλογές και θέλετε να ρίξετε το βάρος στους πολίτες, οι οποίοι, πιστεύω και ελπίζω ότι αυτές σας τις δηλώσεις για το 41% θα τις πάρουν πάρα πολύ σοβαρά, θα αναλογιστούν τι σημαίνει η αλαζονεία σας να αντιμεταθέτετε την ευθύνη της αυτοαθώωσής σας στους πολίτες και στους ψηφοφόρους που εξαπατήσατε.

Κύριε Βορίδη, θα σας το πω καθαρά. Σας το είπα και άλλη φορά και θα το πω αύριο στον κύριο Πρωθυπουργό και μεθαύριο, γιατί επιδιώκει να μιλήσει τελευταίος. Θα το πω και μεθαύριο. Δεν θα κουραστώ. Ο αγώνας για δικαιοσύνη είναι αγώνας που δεν σταματά και αυτό που εμπνέει τα θύματα της αδικίας και του εγκλήματός σας είναι ακριβώς ο πόνος και το αίσθημα δικαίου. Αυτό δεν πρόκειται να το σταματήσετε. Εμείς θα σας σταματήσουμε σε αυτή σας την πορεία.

Και σήμερα διαπράξατε ένα ολέθριο λάθος, για το οποίο χαίρομαι πάρα πολύ. Δείξατε το πραγματικό σας πρόσωπο, για να μην παραμείνει καμμία αμφιβολία ότι όχι απλώς επιχαίρετε για το έγκλημα, αλλά επικροτείτε τον κ. Καραμανλή και επιδιώκετε να πάρετε συλλογικά, πολιτικά και ποινικά την ευθύνη και του εγκλήματος και της συγκάλυψής του. Ήταν μια ιστορική πραγματικά συνεδρίαση η σημερινή και να είστε βέβαιοι ότι θα τη θυμηθεί η ιστορία.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κύριε Βορίδη, κύριε Υπουργέ, με την παράκληση να είστε σύντομος, απαντήστε στους δύο Προέδρους.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ. Θα είμαι πολύ σύντομος. Νομίζω ότι είναι πράγματα τα οποία από ένα σημείο και μετά απλώς τα επαναλαμβάνουμε σχεδόν μονότονα, τα οποία δεν συμβάλλουν πολύ στην εξέλιξη της συζήτησης.

Κύριε Πρόεδρε, κύριε Ανδρουλάκη, λέτε ότι αυτό το οποίο σας κινητοποίησε είναι ότι αποκαλύφθηκε κάτι συγκλονιστικό, το οποίο μάλιστα περιείχε τη χάλκευση, τη νόθευση, την πλαστογραφία κάποιων αποδεικτικών στοιχείων. Σωστά; Για να γίνει μια τέτοια πράξη, προφανώς το κίνητρο το έχετε εξηγήσει, ήταν ότι έπρεπε να αποδοθεί σε ανθρώπινο σφάλμα το συγκεκριμένο δυστύχημα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Επικοινωνιακά. Χειραγώγηση.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε.

Το συγκεκριμένο δυστύχημα έπρεπε να αποδοθεί σε ανθρώπινο σφάλμα.

Ακούστε, κύριε Πρόεδρε. Θέλω να σας ρωτήσω ευθέως, συγκεκριμένα και καθαρά. Υπήρχε ανθρώπινο σφάλμα; Γιατί λέτε «το κάνατε για επικοινωνιακούς λόγους». Μα, τι κάναμε για επικοινωνιακούς λόγους; Αυτό που είναι ομολογημένο, αληθές και για το οποίο έχουν κινηθεί ποινικές διώξεις και οι υπεύθυνοι βρίσκονται προσωρινά κρατούμενοι; Άρα, λέτε ότι έκανε η Κυβέρνηση εκείνη την ώρα μια πλαστογραφία γι’ αυτό το οποίο έχει προκύψει άνευ οιασδήποτε αντιρρήσεως. Για ποιον λόγο να γίνει αυτό; Για ποιον λόγο; Οι άνθρωποι αυτοί…

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, μη διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε. Παραβιάζετε την κοινή λογική σε σειρά ζητημάτων με προκλητικό τρόπο, την κοινή λογική. Πήγε κάποιος να πλαστογραφήσει τι; Αυτό που ήταν απολύτως βέβαιο ότι πρόκειται να είναι η πραγματικότητα και το οποίο προέκυψε.

Άρα, λοιπόν, όλα αυτά είναι βαθιά παράλογα και αντινομικά, σε όλα τα ζητήματα γύρω από τα οποία έχουν εξυφανθεί όλες αυτές οι θεωρίες συγκαλύψεως. Συγκάλυψη διότι δύο βαγόνια ήταν παραπάνω, τα οποία όμως εξαϋλώθηκαν και δεν βρέθηκε το παραμικρό ίχνος. Συγκάλυψη για να εξαφανιστούν το βενζόλιο και το ξυλόλιο και οι εκρηκτικές ύλες, η οποία έγινε όμως στη μια μεριά, γιατί το βενζόλιο και το ξυλόλιο δεν θα διαχεόντουσαν, δεν θα πηγαίνανε στην άλλη. Συγκάλυψη και μεταφορά χώματος για να χαθούν -ακούστε τι έχουμε ακούσει- ανθρώπινα μέλη, να εξαφανιστούν.

Πού στοχεύουν αυτά; Σε πονεμένους ανθρώπους, στον πόνο ανθρώπων που έχουν χάσει τους δικούς τους, που υποφέρουν και που ακούνε όλα αυτά τα πράγματα. Αυτή είναι η χυδαία πολιτική εκμετάλλευση αυτής της υπόθεσης με ψεύδη, με συκοφαντίες που πραγματικά δεν ευσταθούν σε στοιχειώδη λογική.

Και γι’ αυτό…

(Θόρυβος στην Αίθουσα)

Γονείς δεν είστε μόνο εσείς. Προφανώς είμαστε και εμείς. Και επειδή όλοι καταλαβαίνουμε και την αγωνία και τον πόνο, γι’ αυτό, κύριε Πρόεδρε, δεν είναι πειστικό ότι για την πρόταση δυσπιστίας αυτή σας συνεκίνησε ένα δημοσίευμα. Δεν το πιστεύουμε.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Υπουργέ.

Ορίστε, κύριε Καλαματιανέ, ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, έχετε τον λόγο για τρία λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Καραμανλή, κυρίες και κύριοι συνάδελφοι, πραγματικά σήμερα ελπίζαμε ότι ο κ. Καραμανλής θα ήταν περισσότερο ταπεινός, λιγότερο αλαζονικός, λιγότερο προπέτης και λιγότερο προκλητικός. Γιατί σήμερα δεν κρίνεται μόνο ο κ. Καραμανλής, κρίνεται η αξιοπιστία του πολιτικού συστήματος. Μας βλέπουν όχι μόνο οι συγγενείς, μας βλέπει ολόκληρη η Ελλάδα αυτή τη στιγμή, που ζητά να χυθεί άπλετο φως στην υπόθεση αυτή, στο έγκλημα αυτό, να αποδοθούν ευθύνες να τιμωρηθούν οι ένοχοι. Να αποδοθεί δικαιοσύνη με λίγα λόγια.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Και ήρθε ο κ. Καραμανλής εδώ και δυστυχώς ήρθε πάλι για να κουνήσει το δάκτυλο, όπως έκανε λίγες μέρες πριν συμβεί το έγκλημα αυτό. Ίδια συμπεριφορά ξανά.

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Και είπε και κάτι άλλο, ότι θέλει πρόταση σύστασης προανακριτικής επιτροπής και κατηγορητήριο. Έτσι δεν είπε; Έτσι είπε. Μα, υπήρξαν αυτά. Υπήρξαν αυτά. Και αίτημα σύστασης προανακριτικής επιτροπής από τον ΣΥΡΙΖΑ και από το ΠΑΣΟΚ για τη σύμβαση 717 και κατηγορητήριο από την Ευρωπαία εισαγγελέα. Και τι αποφάσισε η κυβερνητική Πλειοψηφία, εκατόν πενήντα οκτώ Βουλευτές; Αποφάσισε να την απορρίψει.

(Θόρυβος στην Αίθουσα)

Άρα, λοιπόν, γιατί μας λέτε, κύριε Καραμανλή, κύριε Βορίδη, για αίτημα σύστασης προανακριτικής και κατηγορητήριο; Υπήρξαν και τα απορρίψατε. Επιλέξατε να μην συσταθεί προανακριτική και να μην λογοδοτήσει στη δικαιοσύνη ο κ. Καραμανλής. Τον προστατεύσατε. Αυτό κάνατε.

Πώς, λοιπόν, έρχεστε και λέτε ότι δεν κρύβεστε, κύριε Καραμανλή; Προφανώς και κρύβεστε πίσω από τις ψήφους και τη στήριξη των εκατόν πενήντα οκτώ Βουλευτών της Νέας Δημοκρατίας. Άλλωστε, ο κ. Βορίδης έχει δηλώσει ότι και οποιαδήποτε άλλη αίτηση σύστασης προανακριτικής επιτροπής θα την απορρίψετε. Αυτό κάνετε. Και λέτε ότι δεν κρύβεστε. Και μιλήσατε και για καρέκλες, ότι δήθεν υπάρχει λατρεία στις καρέκλες. Ένας Καραμανλής; Αλήθεια τώρα; Ένας Καραμανλής λέει για την προσκόλληση στις καρέκλες; Αλήθεια τώρα;

Και δεν απάντησε ο κ. Καραμανλής γιατί αγνόησε τις προειδοποιήσεις των εργαζομένων, τα εξώδικα των εργαζομένων που έλεγαν «υπάρχει πρόβλημα τεράστιο ασφάλειας, υπάρχει κίνδυνος δυστυχήματος, θα θρηνήσουμε θύματα». Τα αγνόησε. Δεν μας είπε γιατί. Αγνόησε την παραίτηση του κ. Κατσιούλη, του προέδρου του ETCS. Aγνόησε την έγγραφη επιστολή παραίτησης του κ. Τσαλίδη το 2021 που πάλι μιλούσε για προβλήματα ασφάλειας. Αγνόησε το γεγονός ότι κάηκε ο υποσταθμός της τηλεδιοίκησης στη Λάρισα και δεν διορθώθηκε ποτέ. Τρία χρόνια κυβερνούσε. Δεν διόρθωσε. Γιατί έβγαλε την υπουργική απόφαση που εκ των υστέρων νομιμοποιούσε την παράνομη πρόσληψή του μοιραίου σταθμάρχη. Γιατί δεν θέσπισε εθνικούς κανόνες ασφαλείας, όπως όριζε ο ν.4632/2019, δικός σας νόμος. Αλλά να σας πω κάτι; Έπρεπε να έρθει εδώ και να μιλήσει με ειλικρίνεια και παρρησία, χωρίς υποκρισία, χωρίς υπεκφυγές. Καθαρά λόγια θέλει ο ελληνικός λαός, καθαρά λόγια. Να παραιτηθεί της υπουργικής του ασυλίας και να παραπεμφθεί στη δικαιοσύνη.

Θέλετε να κάνουμε δήλωση εδώ ότι θα συσταθεί προανακριτική επιτροπή και σε μία συνεδρίαση θα παραπεμφθεί ο κ. Καραμανλής στη δικαιοσύνη; Ο ίδιος να το πει…

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

…για να είναι καθαρό το μέτωπό του, να μην υπάρχει καμμία σκιά, κανένα άγος, όχι μόνο για τον ίδιο, για όλη την Κυβέρνηση. Θα το κάνει;

Τώρα να σηκωθεί να το δηλώσει. Θα το δηλώσει; Να πάει στη δικαιοσύνη. Να μην υπάρχει καμμία σκιά. Θα το κάνει; Θα το ζητήσει ο ίδιος; Αυτό είναι το ζήτημα.

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, μισό λεπτό.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Θα το κάνει; Ή θα δηλώσουμε όλοι μαζί και εσείς λέει ότι…

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κύριε συνάδελφε. Πιστεύετε ότι αυτό που είπατε εκφράζει την Αίθουσα; Σας παρακαλώ. Ακούστε με. Δεν θέλω να πω το όνομα σας, γιατί νομίζω ότι μας προσβάλλει όλους αυτό. Θέλω, σας παρακαλώ, σε αυτή τη διαδικασία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία Κωνσταντοπούλου, ξέρω τι θα πω εγώ.

Σας παρακαλώ. Σε μια τέτοια διαδικασία, αφού λέμε όλοι ότι σεβόμαστε τους πενήντα επτά νεκρούς, ας δείξουμε και την ανάλογη στάση.

Παρακαλώ, κύριε Καλαματιανέ.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τώρα, λοιπόν, απερίφραστη δήλωση ότι δεν κρύβεται πίσω από την υπουργική ασυλία και να παραπεμφθεί στη δικαιοσύνη. Θα το κάνει; Θα έχει το θάρρος να το κάνει; Αυτό είναι το ζήτημα.

Και βεβαίως, παραμένουν τα θέματα της πρότασης δυσπιστίας και για την συγκάλυψη…

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κύριε συνάδελφε, μιλάει ο Κοινοβουλευτικός σας Εκπρόσωπος. Σας παρακαλώ. Το είπα. Παρακάλεσα αυτούς, παρακαλώ και εσάς. Κάντε λίγο υπομονή. Ωραία. Σταματήστε.

Ελάτε, κύριε Καλαματιανέ.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Έτσι θα αποδείξει, λοιπόν, ότι δεν φοβάται πραγματικά και δεν κρύβεται πίσω από την υπουργική ασυλία. Δεν θα το κάνει όμως. Θα κρυφτεί πίσω από εσάς, κυρίες και κύριοι συνάδελφοι, δυστυχώς και εσείς θα τον κρύψετε ξανά.

Παραμένουν σε κάθε περίπτωση όλα τα θέματα για τα οποία έχουμε καταθέσει πρόταση δυσπιστίας, για τις προσβολές στο κράτος δικαίου, για τη συγκάλυψη του εγκλήματος των Τεμπών με τις χαλκευμένες, παραποιημένες συνομιλίες, για να υποστηρίξει το δικό σας αφήγημα, που ο κ. Μητσοτάκης την ίδια μέρα, την πρώτη μέρα μετά το δυστύχημα βγήκε και είπε ότι υπάρχει μόνο ανθρώπινο λάθος.

Παραμένει η συγκάλυψη του σκανδάλου των υποκλοπών. Παραμένει η ακρίβεια η οποία τροφοδοτείται από την Κυβέρνηση. Παραμένει το ζήτημα της παραβίασης του Συντάγματος. Ακούω για το άρθρο 86 του Συντάγματος. Τώρα σας έπιασε ο πόνος της τήρησης του Συντάγματος; Όταν πριν δύο εβδομάδες παραποιούσατε, καταπατούσατε το Σύνταγμα, το άρθρο 16 του Συντάγματος, για να λειτουργήσετε ιδιωτικά πανεπιστήμια στη χώρα, τότε δεν υπήρχε Σύνταγμα; Τώρα υπάρχει; Για να προστατευθεί ο κ. Καραμανλής; Αν έχει το θάρρος, λοιπόν, να το κάνει. Αλλά δεν θα το κάνει.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να δούμε από τους υπόλοιπους Κοινοβουλευτικούς Εκπροσώπους ποιοι θέλουν να μιλήσουν τώρα.

Ο κ. Καραθανασόπουλος έχει τον λόγο. Και μετά ο κ. Τσακαλώτος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Με θράσος αλλά και προκλητικότητα ο κ. Καραμανλής στην τοποθέτησή του είπε ότι δεν είναι άμοιρος των ευθυνών. Αλήθεια; Και ποιος ευθύνεται που ο σιδηρόδρομος τη στιγμή του εγκλήματος στα Τέμπη βρισκόταν στη δεκαετία του 1960, όπως δήλωσε ένας από τους εμπειρογνώμονες της επιτροπής Γεραπετρίτη; Δεν έχετε καμμία ευθύνη γι’ αυτό; Για το ότι δεν λειτουργούσε κανένα μέτρο ασφαλείας, ποιος ευθύνεται; Το ότι από τις τέσσερις συμβάσεις που έτρεχαν δεν είχε καμμία ολοκληρωθεί; Από το 2007 έτρεχαν αυτές οι συμβάσεις. Δεν ευθύνεται ο Υπουργός; Το ότι δεν υπήρχε το απαραίτητο προσωπικό που να μπορέσει να επιτελέσει το έργο και να τηρήσει τους κανόνες, δεν έχει ευθύνη πάλι ο Υπουργός; Άρα, λοιπόν πρόκειται για μια προκλητική στάση, κύριε Καραμανλή, η τοποθέτησή σας και σήμερα στην Ολομέλεια.

Βεβαίως αξιοποιήσατε και κρυφτήκατε πίσω από τον Σπίρτζη. Τι είπε ο Σπίρτζης; Ότι δεν συνδέεται με τα Τέμπη η 717. Αυτή την τοποθέτηση χρησιμοποιήσατε γιατί είναι πλυντήριο για σας αυτή η τοποθέτηση του Σπίρτζη. Όπως πλυντήριο για την Κυβέρνησή σας είναι και η επόμενη δήλωση ότι η 717 ήταν μια διάτρητη σύμβαση. Έλειπαν υλικά, δεν παράγονταν υλικά επί δεκαπέντε χρόνια, δεν υπήρχαν ανταλλακτικά, δεν υπήρχε κανένα αίσθημα ασφάλειας. Και αυτή τη διάτρητη σύμβαση ο κ. Σπίρτζης προσπαθούσε να την εκτελέσει με έξι παρατάσεις και με την υπογραφή συμπληρωματικής σύμβασης; Αλλά γιατί υπήρχαν αυτά, κύριοι Υπουργοί, που τα ξέρετε πολύ καλά; Όπως ξέρετε, επίσης, πολύ καλά ότι μέσα στην «ΕΡΓΟΣΕ» λειτουργούν τα λόμπι της Ευρωπαϊκής Ένωσης. Το αποκάλυψε η επιτροπή Γεραπετρίτη. Για να εξυπηρετηθούν ανταγωνιστικά συμφέροντα επιχειρηματικών ομίλων που σχετίζονται με τα διάφορα συστήματα ασφαλείας. Και αυτά οδήγησαν στο να μην έχει ολοκληρωθεί καμμία σύμβαση και τα υλικά να μην ταιριάζουν μεταξύ τους, να είναι ασύμβατα.

Κρυφτήκατε πίσω από την Ευρωπαϊκή Ένωση. Εμείς τι λέμε; Ότι η Ευρωπαϊκή Ένωση δεν έχει καμμία ευθύνη; Ίσα-ίσα εμείς θεωρούμε ότι η Ευρωπαϊκή Ένωση ευθύνεται βαρύτατα για το έγκλημα στα Τέμπη με τις πολιτικές και τη στάση της. Και δεν έχουμε και καμμία αυταπάτη ότι θα αποδοθεί δικαιοσύνη από την Ευρωπαία εισαγγελέα. Αυτή ψάχνει μόνο τα οικονομικά αδικήματα που ζημιώνουν τα οικονομικά της Ευρωπαϊκής Ένωσης και δεν σχετίζονται καθόλου με τα θέματα των εγκλημάτων που διαπράττονται.

Βεβαίως η υπόθεση αυτή δεν είναι μια υπόθεση ενός ορισμένου χρονικού διαστήματος. Η έλλειψη ασφάλειας στους σιδηροδρόμους είναι μια διαδικασία που υπάρχει τα τελευταία χρόνια. Γι’ αυτόν ακριβώς τον λόγο και εμείς ως ΚΚΕ καταλήξαμε σε κακουργηματικού χαρακτήρα αδικήματα που βαραίνουν και εσάς και τους προηγούμενους για διατάραξη της ασφάλειας των σιδηροδρόμων με ενδεχόμενο δόλο και για θανατηφόρα έκθεση. Είναι δύο κακουργηματικά αδικήματα αυτά.

Για όλα αυτά που έγιναν ηχούν πολύ επίκαιρα αυτά που θα διαβάσω: «Όχι άλλη κοροϊδία. Δεν θα περιμένουμε το δυστύχημα που έρχεται για να τους δούμε να χύνουν κροκοδείλια δάκρυα κάνοντας διαπιστώσεις». Σας θυμίζει τίποτα; Αυτό έχει γραφτεί στις 7 Φεβρουαρίου 2023, είκοσι μία μέρες πριν το έγκλημα στα Τέμπη απ’ την Δημοκρατική Ενωτική Συνδικαλιστική Κίνηση Σιδηροδρομικών, κίνηση στην οποία δραστηριοποιούνται και κομμουνιστές. Προειδοποιούσε τότε και τον Υπουργό. Αλλά όλα αυτά δεν λήφθηκαν υπ’ όψιν και φτάσαμε στο συγκεκριμένο έγκλημα.

Τέλος, είναι υποκρισία, κύριε Υπουργέ, να λέτε ότι παραιτείστε από τη βουλευτική σας ασυλία. Μα δεν σας προστατεύει η βουλευτική σας ασυλία. Ο νόμος περί ευθύνης Υπουργών σας προστατεύει και όλη η διαδικασία στην οποία έχετε ευθύνη η Νέα Δημοκρατία, ο ΣΥΡΙΖΑ και το ΠΑΣΟΚ. Άρα, να μην διαμαρτύρεται ούτε ο ΣΥΡΙΖΑ, ούτε το ΠΑΣΟΚ γιατί και με τις δικές τους ψήφους ο κ. Καραμανλής δεν διώκεται προς το παρόν. Συμβάλλατε κι εσείς σε αυτό το παιχνίδι. Από αυτή την άποψη, λοιπόν, εμείς δηλώνουμε κατηγορηματικά ότι θα κάνουμε ότι περνά από το χέρι μας για να τιμωρηθούν όλοι οι υπεύθυνοι αλλά και να μην επαναληφθεί ένα παρόμοιο έγκλημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Τσακαλώτος έχει τον λόγο από την Νέα Αριστερά.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, άκουσα με προσοχή την ομιλία του κ. Καραμανλή. Μας είπε ότι το σκέπτεται κάθε μέρα και εγώ δεν έχω κανέναν λόγο να το αμφισβητήσω. Αφού το είπε είμαι έτοιμος να το πιστέψω και καταλαβαίνω το βάρος που αισθάνεται και ότι χρειάζεται να το σκεφτεί. Θα ήθελα όμως αν μπορεί κάποια στιγμή να μας δώσει κάποιες απαντήσεις τι ακριβώς σκεπτόταν. Πιστεύω ότι δεν είναι ρητορικές οι ερωτήσεις μας.

Σκεφτήκατε, κύριε Καραμανλή, ότι ίσως ήταν λάθος σε αυτή την περιβόητη επιτροπή να πείτε «ντροπή» σε δύο Βουλευτές που σας ρώτησαν και είπατε ότι είναι ντροπή να βάζουν θέμα ασφάλειας; Είναι αυτό κάτι που το έχετε ξανασκεφτεί και λέτε ότι «ίσως δεν έπρεπε να το έχω πει αυτό;».

Δεύτερον, έχετε σκεφτεί μετά την έκθεση-αναφορά του κ. Γενηδούνια και του κ. Τσαλίδη για κάποια θέματα που μπήκαν που είναι τώρα στο δικό σας πόρισμα της εξεταστικής, «έπρεπε να κάνω κάτι;». Για να είμαι ειλικρινής εγώ δεν έχω καταλάβει αν τα πήρατε, αν τα διαβάσατε, αν τα διαβάσατε και τα απορρίψατε. Δεν έχω καταλάβει. Είναι προφανές ότι τα πήρατε. Τι κάνατε για αυτά; Το σκεφτήκατε αυτό;

Το τρίτο. Όταν σκέφτεστε αυτά που σκέφτεστε, τώρα, μετά από την τραγωδία, που έχει βγει η επιτροπή του κ. Γεραπετρίτη και τα πορίσματα των εξεταστικών, έχετε σκεφτεί αν μερικά από αυτά που ονομάζει ο κ. Βορίδης «συστημικά προβλήματα» θα μπορούσατε να τα είχατε λύσει λίγο πριν από τη μοιραία τραγωδία; Δεν νομίζω ότι είναι παράλογα ερωτήματα. Και είναι ερωτήματα νομίζω που θα έχει πάρα πολύς κόσμος.

Τελειώνω με τον κ. Βορίδη που πάλι, παρ’ όλο που έχουν δώσει απαντήσεις σχεδόν όλα τα κόμματα που συνυπογράφουν τη μομφή, το βασικό του πρόβλημα είναι ότι ξύπνησε ο κ. Ανδρουλάκης την Κυριακή το πρωί, ήπιε το καπουτσίνο του και ξαφνικά είπε, διαβάζοντας το «ΒΗΜΑ», ότι πρέπει να κάνει μομφή. Όλοι έχουμε απαντήσει σε αυτό. Το βασικό που δεν καταλαβαίνει ο κ. Βορίδης, που δεν έχει απαντήσει και δεν έχετε απαντήσει κι εσείς, είναι η ανάποδη ερώτηση. Γιατί τώρα υπάρχει αυτός ο αναβρασμός στην κοινωνία που δεν υπήρχε πριν από έναν χρόνο; Και η απάντηση σε αυτό είναι ότι ο κόσμος δεν πιστεύει αυτά που λέει ο κ. Βορίδης ότι τριακόσιοι Βουλευτές, Ευρωβουλευτές αποφάσισαν για λόγους μικροπολιτικούς να ψηφίσουν αυτό που ψήφισαν για το κράτος δικαίου. Δεν πιστεύουν πια ότι ο κ. Ανδρουλάκης έκανε αυτό που έκανε γιατί είναι με τα συμφέροντα και είναι ο ΣΥΡΙΖΑ με τα συμφέροντα και η Πλεύση Ελευθερίας και εμείς. Δεν το πιστεύει πια ο κόσμος.

Δεν πιστεύει πια ο κόσμος ότι «όλα καλά» με τη μονταζιέρα. Δεν πιστεύει ότι τίποτα δεν έγινε. Δεν μπορεί να ξεχάσει τι είπε ο Πρωθυπουργός την πρώτη μέρα και μετά από μία εβδομάδα. Και δεν έχετε πει τίποτα για το πώς έγινε αυτή η μονταζιέρα και ποιος το είπε.

Υπάρχει, όμως, ένα πράγμα πάνω απ’ όλα αυτά: Ο κόσμος, ο ελληνικός λαός, δεν πιστεύει πια ότι δεν θα κάνετε τα πάντα για να μην υπάρχει άπλετο φως σε όλα αυτά τα θέματα. Αυτή είναι η διαφορά με πέρυσι. Γι’ αυτό είναι σωρευτικά τα πράγματα που είναι μέσα στην πρόταση μομφής. Είναι μέσα, γιατί ο κόσμος πια έχει την αίσθηση ότι ό,τι και να κάνει, υπάρχει μια Κυβέρνηση που θα κάνει ό,τι μπορεί, ώστε να μην υπάρχει άπλετο φως για οποιοδήποτε ζήτημα έχει προκύψει τα τελευταία δύο χρόνια.

Γι’ αυτό τον λόγο –και είναι η τελευταία μου κουβέντα, κύριε Πρόεδρε- είναι από αυτές τις στιγμές που είναι σπάνιες στην ιστορία ενός τόπου, όπου η ηθική εμπλέκεται με την πολιτική. Είναι από αυτές τις στιγμές, που ο κόσμος ξαφνικά λέει ότι «κάτι δεν πάει καλά εδώ πέρα», «κάτι εδώ πέρα είναι σάπιο», «κάπως εδώ πέρα πρέπει να αντιδράσουμε». Και αυτή είναι μια από αυτές τις στιγμές.

Μια άλλη στιγμή, όχι μόνο πολιτικής αντιπαράθεσης, αλλά μια στιγμή πολιτικής αντιπαράθεσης με ένα πολύ βαθύ ηθικό φορτίο.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, ακούσαμε τον κ. Βορίδη να δηλώνει την πλήρη ικανοποίησή του για τη σύντομη απολογία του κ. Καραμανλή, που είχε σαφήνεια, αναλυτικότητα και τεκμηρίωση.

Εμάς δεν μας κάνει εντύπωση η θεατρικότητα της ομιλίας αυτής του κ. Καραμανλή. Ήταν ακριβώς ίδια, απολογητική και κατά την εξέτασή του στην εξεταστική επιτροπή, που προφανώς δεν τίθεται θέμα να κρυφτεί. Θα μπορούσε, δηλαδή, να μην δεχθεί να έρθει; Έτσι κάνουν, δηλαδή, οι Υπουργοί; Έτσι κάνουν οι δημόσιοι άνδρες και γυναίκες; Δεν εμφανίζονται όταν κρίνονται και όταν υπάρχουν θέματα, όπως αυτό -που είναι τόσο σημαντικό- και λέγεται με μία φράση «έγκλημα των Τεμπών»;

Για εμάς, αυτή η ομιλία που ακούσαμε είναι μια απολογία, γιατί απολογείται, όχι στο Κοινοβούλιο, αλλά στη συντριπτική πλειοψηφία του ελληνικού λαού και στη συνείδησή του, σύμφωνα με την οποία είναι ένας από τους κύριους υπαίτιους.

Επομένως –σχολιάζοντας- ακούσαμε μια θλιβερή ομιλία ενός πρώην Υπουργού, που επί υπουργίας του και εποπτείας του -για τη διασφάλιση, όπως δήλωνε της ασφαλούς μεταφοράς των Ελλήνων πολιτών- συνέβη το μεγαλύτερο έγκλημα στους σιδηροδρόμους. Και μάλιστα, πρόκειται για ένα έγκλημα που διενεργήθηκε σε τρεις φάσεις, για τις οποίες τρεις φάσεις αυτές έχει ευθύνη. Η μία φάση δε, φρικτότερη από την προηγούμενη.

Οι Βουλευτές της Νέας Δημοκρατίας, όμως, χειροκρότησαν. Χειροκρότησαν τη δήλωσή του περί υποταγής στον Πρωθυπουργό και το σεβασμό, όχι στους οικείους -που δεν τον αμφισβητούμε, αλλά πρέπει να το αποδείξει- αλλά σίγουρα στην κυβερνητική επιχείρηση συγκάλυψης «όλοι μαζί πάμε και όπου βγει».

Χειροκροτήθηκε από τους Βουλευτές της Νέας Δημοκρατίας η αποδοχή της άρσης της ασυλίας. Λες και όταν θα έρθει η εισαγγελική παραγγελία -αν έρθει, εφόσον τίθεται θέμα του νόμου περί ευθύνης Υπουργών- θα μπορούσε κάποιος να αρνηθεί την άρση.

Τέλος, χειροκροτήθηκε -και αυτό είναι το πιο συγκλονιστικό και θλιβερό στοιχείο- η ανάληψη του -κατά τη δήλωσή του- των πολιτικών ευθυνών και η προσπάθεια του, λες και δεν θα έπρεπε να παραιτηθεί με αυτό το έγκλημα, άμεσα, την πρώτη στιγμή που ακούστηκε.

Αλλά, όχι μόνο δεν την εννοούσε την ανάληψη των πολιτικών ευθυνών, αλλά φρόντισε να συγκαλύψει και τις ποινικές ευθύνες. Και το έκανε, αναβαθμίζοντας τον φίλο του, τον κ. Τερεζάκη, από έναν απλό σύμβουλο που τον κάλεσε από το Ισραήλ -όπως κατατέθηκε στην επιτροπή και είναι καταγεγραμμένο- σε μεταβατικό πρόεδρο.

Και έρχονται τώρα όλοι οι Βουλευτές της Νέας Δημοκρατίας και χειροκροτούν τι; Τον κύριο Τερεζάκη που, ψευδώς, λέει παντού ότι σβήστηκαν τα αρχεία των καταγραφικών;

Εδώ χρειάζεται μόνο μία λέξη. Ναι, υπάρχει υποκρισία και αυτή είναι στην απολογία του κ. Καραμανλή και στα χειροκροτήματα των Βουλευτών της Νέας Δημοκρατίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Πρόεδρε, μπορώ να πάρω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως, παρακαλώ.

Έχετε τον λόγο, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ πολύ, κύριε Πρόεδρε.

Δεν θα έπαιρνα τον λόγο γιατί θεωρώ ότι η συζήτηση έχει εξαντληθεί, αλλά θα ήθελα και εγώ προσωπικά να καταθέσω μια άποψη.

Ακούσαμε τους Αρχηγούς των πολιτικών κομμάτων και τους Κοινοβουλευτικούς Εκπροσώπους μετά την ομιλία του πρώην Υπουργού, του κ. Καραμανλή και νομίζω πολύ εύκολα, όλοι μας σε αυτή την Αίθουσα, μπορούμε να οδηγηθούμε σε κάποιες διαπιστώσεις.

Ο κ. Καραμανλής μίλησε με τη γλώσσα της αλήθειας, μακριά από κραυγές και λαϊκισμούς. Δήλωσε, μάλιστα, ότι δεν κρύβεται πίσω από τη βουλευτική ασυλία και νομίζω πως αυτό τον τιμά. Τι ακολούθησε; Εισέπραξε τη γνωστή τοξικότητα και βεβαίως την επιμονή στα fake news.

Νομίζω ότι κάποια στιγμή, κύριοι συνάδελφοι -και το λέω διότι δύο μέρες τώρα επαναλαμβάνονται ακριβώς τα ίδια επιχειρήματα, χωρίς να εισφέρεται κάτι συγκεκριμένο ή κάτι διαφορετικό σε αυτή τη δημόσια συζήτηση- πρέπει να σταματήσει αυτή η τυμβωρυχία. Όλοι μας κρινόμαστε σε αυτή την Αίθουσα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Υπουργός Υγείας, ο κ. Άδωνις Γεωργιάδης.

Ενημερώνω το Σώμα ότι σήμερα θα φτάσουμε μέχρι και το 101 στον κατάλογο των ομιλητών, τον κ. Βορύλλα.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κύριε Πρόεδρε.

Πριν πω οτιδήποτε άλλο, εισαγωγικά, επειδή άκουσα την κυρία Πρόεδρο της Πλεύσης Ελευθερίας, την κ. Ζωή Κωνσταντοπούλου, να αναφέρεται ότι αυτή εκπροσωπεί εδώ τα θύματα και τις οικογένειές τους.

Πρέπει να σας ενημερώσω, κυρία Πρόεδρε, ότι για τη χθεσινή σας αναφορά στην ομιλία σας «από πού τα γνώριζε αυτά ο κ. Μητσοτάκης» -διαβάζω από τα Πρακτικά- «με ποιους είχε επικοινωνήσει και γνώριζε με βεβαιότητα; Ποια εξήγηση δίδεται για το γεγονός ότι ο οδηγός της εμπορικής αμαξοστοιχίας ήταν προσωπικός γνωστός του Πρωθυπουργού και εθελοντής στο γραφείο του, όπως έχετε εσείς οι ίδιοι δώσει στη δημοσιότητα, όταν στην κηδεία του νεκρού μηχανοδηγού της εμπορικής αμαξοστοιχίας βρέθηκε ο κ. Μητσοτάκης, ο κ. Σταϊκούρας και ο κ. Οικονόμου…;» Πρέπει να σας πω, λοιπόν, ότι ο πατέρας του νεκρού Σπύρου Βούλγαρη επικοινώνησε μαζί μου και με εξουσιοδότησε να ενημερώσω το Σώμα και εσάς, ότι θεωρεί ότι αυτά που είπατε είναι ακραία συκοφαντικά, προσβάλλουν τη μνήμη του γιου του και να σας δώσω το τηλέφωνό του για να τον πάρετε και να του ζητήσετε συγγνώμη για αυτά τα οποία είπατε.

(Χειροκροτήματα από την πτέρυγα της Νέας Δημοκρατίας)

Και φαντάζομαι ότι εσείς που είστε τόσο ευαίσθητη με τους νεκρούς και τις οικογένειες, κυρία Κωνσταντοπούλου, δεν θα διστάσετε να πάρετε μετά τον λόγο και να ζητήσετε συγγνώμη από τον πατέρα ενός από τους νεκρούς των Τεμπών.

(Χειροκροτήματα από την πτέρυγα της Νέας Δημοκρατίας)

Για να καταλάβουμε, κυρίες και κύριοι, ποιοι σε αυτή την Αίθουσα, στα αλήθεια, κόπτονται για τα θύματα και τις οικογένειές τους και ποιοι μόνο για να δημιουργούν εντυπώσεις.

Και έρχομαι τώρα στη συζήτηση, για να τα βάλουμε σε μια σειρά.

Κυρίες και κύριοι συνάδελφοι της Νέας Δημοκρατίας –δεν αναφέρομαι τόσο στους άλλους συναδέλφους, γιατί καταλαβαίνω ότι εδώ υπάρχει ισχυρό πολιτικό κίνητρο για όσα ζούμε- η παράταξή μας, μια παράταξη ευθύνης και ευπρέπειας, αντιμετώπισε το ζήτημα του δυστυχήματος των Τεμπών εντελώς λάθος επικοινωνιακά. Αυτή είναι η αλήθεια. Το πραγματικό μας λάθος είναι το ακριβώς αντίθετο για το οποίο μας κατηγορούν στην πρόταση δυσπιστίας. Τι λένε δηλαδή; Ότι δήθεν είδαμε το θέμα επικοινωνιακά από την αρχή, κάναμε εμείς πλαστογραφία σε κάποιο ηχητικό -και θα έρθω σε αυτό στη συνέχεια της ομιλίας μου- για να κερδίσουμε τις επικοινωνιακές εντυπώσεις. Στην πραγματικότητα έχει γίνει το ακριβώς ανάποδο.

Τι έκανε η παράταξή μας από συστολή για τους πενήντα επτά νεκρούς, από σεβασμό στις οικογένειες των θυμάτων, στους γονείς που έχασαν τα παιδιά τους; Γιατί όλοι είμαστε γονείς και πονάμε. Δεν περιμένουμε την κ. Κωνσταντοπούλου να μας πει ότι πονάει. Έχουμε παιδιά και πονάμε και ξέρουμε καλά τι σημαίνει να χάνεις το παιδί σου.

(Χειροκροτήματα από την πτέρυγα της Νέας Δημοκρατίας)

Τι κάναμε όλο αυτό το διάστημα; Αφήσαμε τον ακραίο λαϊκισμό που είδαμε προηγουμένως, την χυδαιότητα όπως εκφράστηκε από την κ. Κωνσταντοπούλου και εκφράζεται διαρκώς στα κανάλια από το πρωί μέχρι το βράδυ και χάσαμε τη μάχη των εντυπώσεων. Γιατί; Γιατί ξεχάσαμε κάτι πολύ σημαντικό, κυρίες και κύριοι συνάδελφοι. Οι λέξεις έχουν δύναμη. Οι λέξεις κυβερνάνε το μυαλό και την καρδιά των ανθρώπων.

Λέξη πρώτη που χάσαμε. «Το έγκλημα των Τεμπών». Δεν υπάρχει, κυρίες και κύριοι, κανένα έγκλημα στα Τέμπη. Στα Τέμπη υπάρχει ένα δυστύχημα. Ένα φοβερό δυστύχημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Διακόπτω -να παρακρατηθεί ο χρόνος μου- γιατί συνεχώς το κάνει εδώ και πολλή ώρα η κ. Κωνσταντοπούλου. Φωνάζει όταν μίλαγε ο κ. Καραμανλής «αθώος» και καλά για να μας προβοκάρει. Δεν γνωρίζει η κυρία δήθεν υπερασπίστρια των ανθρωπίνων δικαιωμάτων ότι στον δυτικό κόσμο όλοι είμαστε αθώοι, μέχρι αποδείξεως του εναντίου σε ένα δικαστήριο.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κάθε φορά που πετάγεστε από κάτω και φωνάζετε το «αθώοι» δείχνετε πόσο άσχετη είστε με τα ανθρώπινα δικαιώματα και πόσο χυδαία ψεύτρα είστε! Γι’ αυτό το κάνετε, μόνο για τις ψήφους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος, κύριε Γεωργιάδη, κι εσείς!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αθώος και ο Καραμανλής φυσικά, αν δεν καταδικαστεί από δικαστήριο. Δεν τον καταδικάζετε εσείς, κυρία μου.

Πάμε, λοιπόν, τώρα να τα πάρουμε πάλι με τη σειρά. Δεν υπάρχει, λοιπόν, έγκλημα. Υπάρχει δυστύχημα. Κανένας δεν ήθελε να πεθάνουν αυτά τα παιδιά. Ούτε ένας στην Ελλάδα. Και όλοι κλάψαμε γι’ αυτά τα παιδιά. Κάθε φορά που είστε σε ένα μέσο μαζικής επικοινωνίας ή στη Βουλή, μην τους αφήνετε να λένε αυτή τη λέξη. Το κάνουν επίτηδες για να προκαλέσουν το συναίσθημα των ανθρώπων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λέξη δεύτερη. «Συγκάλυψη».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, κύριε Υπουργέ.

Κυρία Πρόεδρε, κύριοι συνάδελφοι, θέλω σας να σας παρακαλέσω προς σεβασμό της διαδικασίας να περιμένετε. Υπάρχει Κοινοβουλευτικός Εκπρόσωπος εφόσον…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρώτα λέει ότι δεν υπάρχει έγκλημα και μετά λέει για τεκμήριο αθωότητας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Κωνσταντοπούλου, έχετε εξαντλήσει δυνατότητα την οποία έχετε κοινοβουλευτικά. Το να φωνάζετε εντός της Αίθουσας και να διακόπτετε δεν ξέρω σε τι βοηθάει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε τίποτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν δεν βοηθάει σε τίποτα, σας παρακαλώ να αφήσετε να προχωρήσει η διαδικασία και μετά στο τέλος εφόσον υπάρχει χρόνος και δεν έχετε ξεπεράσει τις τρεις φορές που έχετε το δικαίωμα, να μιλήσετε. Σας παρακαλώ, όμως, να μην συνεχίσετε με αυτό τον τρόπο. Δεν είναι σωστός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτά που ακούσαμε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία Κωνσταντοπούλου. Δεν είναι σωστό αυτό που κάνετε. Αφήστε τον κ. Γεωργιάδη να μιλήσει και μετά θα πείτε αυτό που θέλετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεύτερη λέξη που έχει επικρατήσει στην κοινή γνώμη. «Συγκάλυψη». Σύμφωνα με τις δημοσκοπήσεις οι οκτώ στους δέκα συμπολίτες μας πιστεύουν ότι στα Τέμπη υπάρχει συγκάλυψη.

Προσέξτε, κυρίες και κύριοι συνάδελφοι, πόσο λάθος έχουμε κάνει. Αυτή τη στιγμή που μιλάμε δικάζεται σε πρώτο βαθμό η τραγωδία στο Μάτι. Έγινε τον Ιούλιο του 2018. Είμαστε έξι χρόνια μετά και τώρα γίνεται η δίκη σε πρώτο βαθμό για τους εκατόν επτά νεκρούς στο Μάτι.

Για τα Τέμπη, με νόμο της Κυβερνήσεώς μας και με ενέργειες της Κυβερνήσεώς μας η δίκη ξεκινάει μέσα στο καλοκαίρι, σε λιγότερο από ενάμιση χρόνο. Η Κυβέρνηση, δηλαδή, που έχει φροντίσει να προχωρήσει η δικαιοσύνη με πρωτοφανώς γρήγορους ρυθμούς για να χυθεί άπλετο δικαστικό φως στην τραγωδία στα Τέμπη, κατηγορείται για συγκάλυψη.

Θέλω να πω κάτι στον ΣΥΡΙΖΑ τώρα γιατί με ιντρίγκαρε πολύ η κ. Κωνσταντοπούλου και θα ήθελα την απάντηση από τον κ. Καλαματιανό. Η κ. Κωνσταντοπούλου, με την οποία, αν δεν απατώμαι, έχετε συνυπογράψει την πρόταση δυσπιστίας, είπε ότι έχει καταθέσει, αν και δεν ήταν στη Βουλή, πρόταση για τη σύσταση προκαταρκτικής επιτροπής για το Μάτι. Για να πάνε δηλαδή Υπουργοί του ΣΥΡΙΖΑ στη φυλακή για το Μάτι. Αυτό είπε η κ. Κωνσταντοπούλου προηγουμένως. Ο ΣΥΡΙΖΑ θα συνυπογράψει με την κ. Κωνσταντοπούλου, όπως έκανε σήμερα με την πρόταση δυσπιστίας, την πρόταση της κ. Κωνσταντοπούλου για να ανοίξουμε φάκελο διερεύνησης ποινικών ευθυνών για τους Υπουργούς του ΣΥΡΙΖΑ στο Μάτι;

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Καταθέστε το!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εσείς υπογράψατε με την κ. Κωνσταντοπούλου, όχι εμείς. Εμείς δεν υπογράφουμε παλαβομάρες.

Ακούστε, λοιπόν, πώς φαίνεται πόσο γυμνοί είστε πολιτικά. Ποια είναι η κατηγορία κατά του Κώστα Καραμανλή; Γιατί κατηγορείται ο Υπουργός Καραμανλής;

Κατ’ αρχάς, για να ξεκαθαρίσουμε για την κοινή γνώμη που δεν γνωρίζει από κοινοβουλευτικές διαδικασίες. Έχουν μαζευτεί -λέει- ενάμισι εκατομμύριο υπογραφές για να καταργηθεί η βουλευτική ασυλία. Έχει, κυρίες και κύριοι συνάδελφοι, οποιαδήποτε σχέση η βουλευτική ασυλία με τη διερεύνηση των οποιονδήποτε τυχόν ποινικών ευθυνών ενός Υπουργού; Δεν το ξέρουμε και οι τριακόσιοι ότι αυτό το ενάμιση εκατομμύριο υπογραφών έχει μαζευτεί για κάτι που δεν υπάρχει; Δεν τολμάμε να πούμε στο ενάμιση εκατομμύριο κόσμου ότι υπογράφουν για κάτι που δεν υπάρχει; Και μετά λέει το δεύτερο σκέλος για το νόμο περί ευθύνης Υπουργών. Δεν γνωρίζουμε ότι το Σύνταγμα αλλάζει με συγκεκριμένη διαδικασία και δεν είμαστε ακόμα καν στην έναρξη της Αναθεωρητικής Βουλής; Δεν τολμάμε να τα πούμε αυτά στον κόσμο με καθαρότητα; Όχι, γιατί θα χάσετε ψήφους, αν τα πείτε. Όλο το υπογραφέν ψήφισμα με το ενάμισι εκατομμύριο δεν έχει καμμία νομική βάση. Είναι απλώς συναισθηματικό.

Πάμε στην ουσία. Γιατί υποτίθεται κατηγορείται ο Καραμανλής; Ποιος είναι ο λόγος; Γιατί πρέπει να πάει ο Καραμανλής στο πυρ το εξώτερον; Γιατί -λέει- δεν ολοκλήρωσε τη σύμβαση 717, όπου αν είχε ολοκληρωθεί, δεν θα είχε γίνει το δυστύχημα. Προσπερνώ ότι αυτό είναι ένα λογικό άλμα. Ας υποθέσουμε ότι είναι αληθές.

Δεν μου λέτε, κυρίες και κύριοι συνάδελφοι, ιδιαίτερα του ΣΥΡΙΖΑ, ο εισαγγελέας της έδρας για το Μάτι πριν από λίγες μέρες κατέθεσε στη δίκη το πόρισμά του, την εισαγγελική αγόρευση, ότι αν είχε ολοκληρωθεί το «112», τότε δεν θα είχει καεί κανένας στο Μάτι γιατί θα είχαν σωθεί και θα είχαν εκκενωθεί εγκαίρως. Δεν μου λέτε, κυρίες και κύριοι συνάδελφοι του ΣΥΡΙΖΑ. Άρα, σύμφωνα με τη λογική σας, οι υπεύθυνοι Υπουργοί του ΣΥΡΙΖΑ, Τόσκας, Παππάς που είχε το «112», ο Νίκος Παππάς, ο κάτι σαν αντιπρόεδρός σας, που δεν ολοκλήρωσαν το «112», που σύμφωνα με τον εισαγγελέα αν είχε ολοκληρωθεί δεν θα είχαν πεθάνει εκατόν επτά στο Μάτι, πρέπει να πάνε στη φυλακή.

Αυτή είναι η βάση του επιχειρήματος σας για τον Κώστα Καραμανλή. Τι λέτε δηλαδή; Λέτε ότι ένας Υπουργός πρέπει να έχει ποινικές ευθύνες -ποινικές προσέξτε, όχι πολιτικές- γιατί δεν ολοκληρώθηκε μία σύμβαση που θα είχε γλιτώσει ένα δυστύχημα.

Προσπερνώ ότι αν αυτό το κάνατε, κύριε Κουκουλόπουλε έχετε υπάρξει Υπουργός. Πόσοι Υπουργοί στις θητείες τους δεν έχουν ολοκληρώσει συμβάσεις; Έχετε να μου δείξετε έναν Υπουργό που έχουν ολοκληρωθεί επί θητείας του όλες οι συμβάσεις; Μπορείτε να μου δείξετε έναν; Εγώ δεν ξέρω κανέναν.

**ΠΑΥΛΟΣ ΠΟΛΑΚΗΣ:** Εμένα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, καλά.

Όσοι γνωρίζουμε από δημόσια διοίκηση ξέρουμε πάρα πολύ καλά ότι οι μισές συμβάσεις δεν ολοκληρώνονται, το 50%.

Γιατί κατηγορούμε τώρα τον Καραμανλή εμείς μεταξύ μας οι υποκριτές, που όλοι ξέρουμε ότι αυτό είναι το σύνηθες στην ελληνική δημόσια διοίκηση; Ξέρετε γιατί τον κατηγορείτε; Γιατί λέγεται Κώστας Καραμανλής και είναι μεγάλος στόχος για εσάς να πλήξετε έναν Κώστα Καραμανλή και άρα με αυτόν όλη την παράταξη της Νέας Δημοκρατίας. Και τι χρησιμοποιείτε ως μοχλό; Χρησιμοποιείτε το συναίσθημα των γονέων που έχασαν τα παιδιά τους. Είναι κυριολεκτικά ντροπή αυτό που κάνετε. Όχι, δεν υπάρχει καμμία ποινική ευθύνη σε αυτή την υπόθεση του Κώστα Καραμανλή και πρέπει να το πούμε με θάρρος.

(Χειροκροτήματα από την πτέρυγα της Νέας Δημοκρατίας)

Τολμώ δε να σας πω ότι επειδή υπήρξα Υπουργός Ανάπτυξης και Επενδύσεων την κρίσιμη περίοδο και είχα στην ευθύνη μου το ΥΜΕΠΕΡΑΑ, το πρόγραμμα του ΕΣΠΑ που χρηματοδοτούσε την 717, έχω ο ίδιος πρωτόλεια γνώση ότι ο Κώστας Καραμανλής ο ίδιος έκανε τα πάντα για να ολοκληρωθεί η σύμβαση, παρά τις ανησυχίες των υπηρεσιών, που είχαν εκφράσει και σε μένα τις ανησυχίες να ακυρωθεί αυτή η σύμβαση.

Τι έρχεστε και λέτε; Υιοθετείτε το πόρισμα της Ευρωπαίας εισαγγελέως. Είπε ο κ. Ανδρουλάκης: «Δεν είναι σωστό το πόρισμα της Ευρωπαίας εισαγγελέως;» Προσέξτε τώρα πώς αποκαλύπτεται το μέγεθος του λαϊκισμού και του ψέματός σας. Τι λέει η κυρία Ευρωπαία εισαγγελεύς;

Κάνω μια παρένθεση. Δεν άκουσα τίποτα από τον κ. Καλαματιανό για τη δήλωση του κ. Φαραντούρη. Ο κ. Φαραντούρης είναι υποψήφιος Ευρωβουλευτής σας και δήλωσε χθες: «Εύχομαι η Ευρωπαία εισαγγελεύς να ρίξει την ελληνική Κυβέρνηση». Μπορείτε να μου πείτε σας παρακαλώ πολύ σε ποιο σημείο στα καθήκοντα της Ευρωπαίας εισαγγελέως είναι να ρίχνει κυβερνήσεις, να το καταλάβω.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Δεν το είπε έτσι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το είπε ακριβώς έτσι mot a mot στο κανάλι «ΟΝΕ».

Περιμένω να μου πείτε αν και οι υπόλοιποι συμφωνείτε εδώ του ΠΑΣΟΚ που συνυπογράψατε την πρόταση ότι εύχεστε η Ευρωπαία εισαγγελεύς να ρίξει την ελληνική Κυβέρνηση.

Πάμε, όμως, τώρα στο προκείμενο. Τι λέει η κυρία εισαγγελεύς η αξιότιμη; Ότι πρέπει να ελεγχθεί ο κ. Καραμανλής και ο κ. Σπίρτζης για ενδεχόμενη τέλεση του αδικήματος παράβασης καθήκοντος και απιστίας. Ο κ. Σπίρτζης δεν μπορεί να ελεγχθεί για απιστία ούτε για παράβαση καθήκοντος. Έχουν παραγραφεί τα αδικήματά του. Προσέξτε, αν ο κ. Καραμανλής είχε κάνει αυτό που λέει η κυρία εισαγγελεύς, δεν θα υπήρχε σύμβαση 717, δεν θα είχε σίγουρα ολοκληρωθεί τη μέρα της τραγωδίας των Τεμπών, άρα 100% το βασικό σας επιχείρημα ότι φταίει ο Καραμανλής, γιατί αν είχε κάνει τη σύμβαση δεν θα είχαν πεθάνει τα παιδιά, ακυρώνεται, γιατί αν ο Καραμανλής είχε κάνει αυτό που λέει η Ευρωπαία εισαγγελεύς σίγουρα δεν θα υπήρχε η σύμβαση.

(Χειροκροτήματα από την πτέρυγα της Νέας Δημοκρατίας)

Άρα, αυτό δείχνει ότι ούτε τα παιδιά σας ένοιαζαν ποτέ. Το μόνο που σας νοιάζει είναι πώς θα ρίξετε την Κυβέρνηση του Κυριάκου Μητσοτάκη.

Θέλω, κυρίες και κύριοι συνάδελφοι της Νέας Δημοκρατίας να πω δυο λόγια, κυρίως στην Κοινοβουλευτική μας Ομάδα. Πρώτον, θέλω να συγχαρώ από του Βήματος τα δεκαέξι μέλη της εξεταστικής επιτροπής από την Κοινοβουλευτική Ομάδα της Νέας Δημοκρατίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιοι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πράγματι άξιοι, γιατί εγώ που έχω υπάρξει Βουλευτής στο Κοινοβούλιο δεκαεπτά χρόνια γνωρίζω πόσο δύσκολο είναι να κάνεις αυτή τη δουλειά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τη βρώμικη δουλειά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …έχοντας απέναντι σου τον λαϊκισμό, έχοντας απέναντι σου το συναίσθημα και έχοντας απέναντι σου γονείς που έχουν χάσει τα παιδιά τους, που είναι το πιο δύσκολο πράγμα που μπορείς να αντιμετωπίσεις σε αυτή τη ζωή, για όποιον έχει παιδιά και καταλαβαίνει τον πόνο. Το έχουν πληρώσει οι Βουλευτές μας, ο κ. Δημήτρης Μαρκόπουλος με επιθέσεις στα παιδιά του και στο σπίτι του. Αλλά τα παιδιά του Μαρκόπουλου δεν σας νοιάζουν, γιατί από εκεί δεν περιμένετε να πάρετε ψήφους.

(Χειροκροτήματα από την πτέρυγα της Νέας Δημοκρατίας)

Όπως το πλήρωσε και η κ. Κατερίνα Παπακώστα προχθές σε πανελλήνια μετάδοση στις παρελάσεις με αυτή τη στοχοποίηση για την οποία θέλω δημόσια να εκφράσω ότι είμαι εντελώς αντίθετος.

Όλες οι αποφάσεις δεν ελήφθησαν από τους δεκαέξι, από τον Μαρκόπουλο ή την Παπακώστα. Ελήφθησαν από τους εκατόν πενήντα οκτώ Βουλευτές της Νέας Δημοκρατίας και σε αυτό πρέπει να είμαστε όλοι μπετόν αρμέ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν χειροκρότησαν όλοι πάντως.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεύτερον, θέλω να πω στους Βουλευτές μας ότι καταλαβαίνω τη συναισθηματική φόρτιση και την πίεση που καμμιά φορά τα μέσα μαζικής επικοινωνίας μας ασκούν. Εγώ είμαι ο τελευταίος που θα μπορούσε να ασκήσει κριτική για μια λανθασμένη δήλωση στην τηλεόραση. Έχω κάνει στη ζωή μου εκατοντάδες. Και ιδιαίτερα στη διαχείριση ενός δύσκολου θέματος είναι πολύ εύκολο να κάνεις ένα τέτοιο σφάλμα. Όμως, μην τους κάνετε τη χάρη να τους αφήνετε να δείχνουν την Κοινοβουλευτική Ομάδα της Νέας Δημοκρατίας ως διασπασμένη σε αυτό το θέμα. Έχουμε όλοι ξεκάθαρη άποψη. «Δυστύχημα» τα Τέμπη και όχι «έγκλημα», καμμία συγκάλυψη στα Τέμπη, μόνο διαφάνεια και φως. Αυτό θέλει η Κυβέρνηση της Νέας Δημοκρατίας.

Και έρχομαι στην τελευταία λέξη τώρα που έβαλε στη συζήτηση το πρόσφατο δημοσίευμα του Βήματος και το οποίο ασμένως υιοθέτησε ο κ. Ανδρουλάκης και το ΠΑΣΟΚ, η θεωρία του ανθρωπίνου λάθους. Αυτές είναι καινούργιες λέξεις από προχθές που εισάγονται στον δημόσιο βίο. «Η θεωρία του ανθρωπίνου λάθους». Προσέξτε, κυρίες και κύριοι συνάδελφοι, το μέγεθος της απάτης και της εξαπάτησης του κόσμου.

Για το ανθρώπινο λάθος για το οποίο έχει ομολογήσει ο σταθμάρχης, είναι προφυλακισμένος εδώ και έναν χρόνο με απόφαση της ελληνικής δικαιοσύνης. Η δήθεν θεωρία του ανθρώπινου λάθους είναι πραγματικότητα δικαστική, ομολογημένη, με έναν άνθρωπο προφυλακισμένο γι’ αυτό το ανθρώπινο λάθος, που δεν ήταν το μοναδικό, γιατί όλοι πια γνωρίζουμε ότι εκεί –δυστυχώς- είχαμε διαδοχικά ανθρώπινα λάθη τα οποία οδήγησαν σε αυτή τη φοβερή τραγωδία.

Κυρίες και κύριοι συνάδελφοι, δεν υπάρχει κανένα μέσο μαζικής μεταφοράς του ανθρώπου που να είναι απολύτως ασφαλές. Και αν παραβιάσεις τους στοιχειώδεις κανόνες ασφαλείας του οποιουδήποτε μέσου, μπορεί να γίνουν τραγωδίες. Πέρυσι τέτοια εποχή δύο αεροπλάνα πάνω στη Ρώμη συγκρούστηκαν το ένα με το άλλο, γιατί ένας ελεγκτής εναέριας κυκλοφορίας έβαλε και τα δύο αεροπλάνα στον ίδιο αεροδιάδρομο και έπεσε το ένα πάνω στο άλλο και σκοτώθηκαν οι πιλότοι και των δύο αεροπλάνων. Είπε κανένας να πέσει η κυβέρνηση στην Ιταλία ή να μπει φυλακή ο Υπουργός Μεταφορών στην Ιταλία, γιατί ο ελεγκτής της εναέριας κυκλοφορίας έβαλε λάθος τα δύο αεροπλάνα; Προχθές είδαμε ένα πλοίο που έπεσε ακυβέρνητο και έριξε τη γέφυρα της Βαλτιμόρης και πέθαναν επτά άνθρωποι. Είπε κανένας στην Αμερική να πάνε να κλείσουν φυλακή τον Υπουργό Μεταφορών ή Ναυτιλίας στις Ηνωμένες Πολιτείες, γιατί ένα πλοίο έχασε τον δρόμο και έριξε τη γέφυρα; Αυτά είναι που λέτε στην Ελλάδα να γίνουν για να κερδίσετε ψήφους.

Θέλω, λοιπόν, να σας πω ότι δεν θα σας κάνουμε αυτή τη χάρη και κυρίως ο ελληνικός λαός δεν θα σας κάνει αυτή τη χάρη. Γιατί με όλον σας αυτό τον ακραίο λαϊκισμό -που επαναλαμβάνω τον είδαμε στην Αίθουσα να εκφράζεται από την κοινοβουλευτική σας σύμμαχο, κύριοι του ΠΑΣΟΚ, την κ. Ζωή Κωνσταντοπούλου, σε αυτή την πρόταση μαζί υπογράφετε, παρέα με την κ. Κωνσταντοπούλου, άρα υιοθετείτε και αυτά που λέει και το στυλ της και τα επιχειρήματά της, αυτά τα χυδαία επιχειρήματα- κάνατε ένα λάθος, κυρία Κωνσταντοπούλου. Αναγκάζετε πια τη Νέα Δημοκρατία να φύγει από αυτή την παθητική στάση που είχε και να βγούμε πια στον ελληνικό λαό, να τον κοιτάξουμε στα μάτια και να του πούμε την αλήθεια, ότι η Κυβέρνησή μας όχι δεν είχε τίποτα να κρύψει σε αυτή την υπόθεση, αλλά από την πρώτη στιγμή αγωνιζόμαστε για να χυθεί άπλετο φως σε αυτή την υπόθεση. Γι’ αυτό και γίνεται η δίκη ταχύτερα από κάθε άλλη προηγούμενη διαδικασία και τιμά τον Κώστα Καραμανλή αυτό που είπε πριν.

Ο κ. Καλαματιανός ενθυμούμενος τη «NOVARTIS» τι είπε; Να πει ο κ. Καραμανλής ότι θα συσταθεί προκαταρκτική επιτροπή, θα παραιτηθεί και θα πάει κατευθείαν στη δικαιοσύνη. Μόνο που, κύριε Καλαματιανέ, το Σύνταγμα της Ελλάδος δεν λέει αυτό. Στο Σύνταγμα της Ελλάδος έχετε ορκιστεί και εσείς πίστη και υπακοή. Το Σύνταγμα λέει «σύσταση προκαταρκτικής επιτροπής, η οποία θα εξετάσει τα στοιχεία και θα αποφασίσει τη δίωξη». Εάν λέτε σε κάποιον να πάει κατευθείαν στο δικαστήριο, του αφαιρείτε το δικαίωμα της εισαγγελικής έρευνας. Γιατί εισαγγελέας είναι η ίδια η Βουλή και η προκαταρκτική επιτροπή. Και λέτε, λοιπόν, να γίνει η σύσταση. Το λέει και ο κ. Μάντζος.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Να συσταθεί και να πάει. Δεσμεύεστε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχει ζητήσει κάποιος τη σύστασή της; Μόνο η Ευρωπαία εισαγγελέας τη ζήτησε.

**ΔΗΜΗΤΡΙΟΣ ΜΑΝΤΖΟΣ:** Τον Οκτώβριο εμείς και τον Νοέμβριο την καταψηφίσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Βεβαίωςτο καταψηφίσαμε και εξήγησα το γιατί.

**ΔΗΜΗΤΡΙΟΣ ΜΑΝΤΖΟΣ:** Γιατί είναι προδήλως αβάσιμο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γιατί το αίτημα της Ευρωπαίας εισαγγελέως είναι προδήλως αβάσιμο. Γι’ αυτό.

**ΔΗΜΗΤΡΙΟΣ ΜΑΝΤΖΟΣ:** Ποιος δικάζει; Εσείς, η Πλειοψηφία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και είναι προδήλως αβάσιμο, γιατί δεν μπορεί να ισχύει και το αίτημα της εισαγγελέως και η ποινική ευθύνη Καραμανλή για το δυστύχημα. Δεν μπορούν να ισχύουν ταυτόχρονα και τα δύο.

**ΔΗΜΗΤΡΙΟΣ ΜΑΝΤΖΟΣ:** Δεν θα γίνει διερεύνηση, όμως. Δεν επιτρέψατε διερεύνηση. Αποφασίσατε εσείς. Άρα, τι το θέλετε το Σύνταγμα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, θέλω να πω στον ελληνικό λαό κοιτώντας τον στα μάτια και κυρίως τους γονείς. Περιμένω από την κ. Κωνσταντοπούλου να πάρει τον λόγο και να ζητήσει συγγνώμη εις μνήμην του νεκρού των Τεμπών, Σπύρου Βούλγαρη, για την προσβολή της μνήμης του χθες, όπως ζητάει ο πατέρας του, Παναγιώτης Βούλγαρης.

(Χειροκροτήματα από την πτέρυγα της Νέας Δημοκρατίας)

Και θα μάθετε να σέβεστε τους νεκρούς, κυρία Κωνσταντοπούλου, που θα μας κάνετε και μάθημα.

Είμαι υπερήφανος που είμαι μέλος της Κοινοβουλευτικής Ομάδας της Νέας Δημοκρατίας, γιατί και σε αυτή την περίπτωση η παράταξη που υπερασπίζεται τη λογική, η παράταξη που υπερασπίζεται την αλήθεια, η παράταξη που υπερασπίζεται το δίκιο είναι η Νέα Δημοκρατία. Γι’ αυτό ζητούμε την καταψήφιση της πρότασης δυσπιστίας αύριο το βράδυ.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Πρόεδρε, έχετε εξαντλήσει και τις τρεις παρεμβάσεις σας. Έχετε κάποιο προσωπικό ζήτημα; Πείτε μου ποιο είναι το προσωπικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιαένα λεπτό θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα χρειαστώ ένα λεπτό μόνο. Ευχαριστώ πάρα πολύ.

Κύριε Γεωργιάδη, θα σας ζητήσω να μου δώσετε βεβαίως το τηλέφωνο του κ. Βούλγαρη και θα επικοινωνήσω μαζί του, γιατί δεν έχω φυσικά κανέναν λόγο να μην πάρω τηλέφωνο έναν πατέρα που έχασε το παιδί του και που σίγουρα δικαιούται να γνωρίζει ποιος έχει την ευθύνη για το ότι βρισκόταν σε αυτή την αμαξοστοιχία και ποιος τον έβαλε σε αυτή τη θέση.

Σας ευχαριστώ που επιβεβαιώσατε ότι ο γιος του κ. Βούλγαρη, ο εκλιπών, ήταν εθελοντής στο γραφείο του κ. Μητσοτάκη και υπάρχει αυτή η προσωπική γνώση του Πρωθυπουργού. Νομίζω ότι είναι σημαντικό, λοιπόν, ο κ. Μητσοτάκης να μας πει τι παραπάνω ξέρει.

Σε προσωπικό επίπεδο, σε καμμία περίπτωση βέβαια δεν θα μπω στη διαδικασία να απαντήσω στο επίπεδο που απευθυνθήκατε. Σε αυτό θα σας απαντήσει η κοινωνία. Είναι παρούσα, όμως, η κ. Ζαχαράκη, την οποία υπερασπίστηκα όταν της έγινε ανάλογη κανιβαλική επίθεση για το ότι δεν έχει παιδιά. Συμβαίνει να είμαστε στην ίδια ηλικία με την κ. Ζαχαράκη και ήμουν η πρώτη που την υπερασπίστηκε, όταν δέχθηκε αυτή ακριβώς την επίθεση που από τις 11 Μαρτίου διεξάγεται από εσάς, με πρώτο τον κ. Λαζαρίδη που το ξεκίνησε, σήμερα το απογειώσατε, για το ότι όποια γυναίκα δεν έχει παιδιά και όποια γενικώς δεν έχει παιδιά και όποιος δεν έχει παιδιά δεν δικαιούται διά να ομιλεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Είπατε ένα λεπτό, έχετε πάει στα δύο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργιάδη, εγώ περίμενα να καταδικάσετε τον κ. Λαζαρίδη γι’ αυτό που είπε. Εσείς θελήσατε και να τον επιβεβαιώσετε, όπως και τον κ. Καραμανλή. Σας κρίνει η κοινωνία και η ιστορία. Εγώ σας ευχαριστώ για την πληροφορία.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε,…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε,…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε ξεπεράσει τις τρεις παρεμβάσεις.

Κύριε Κατρίνη, ορίστε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Έκανε ονομαστική αναφορά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Καλαματιανέ, αυτό που συμφωνήσαμε στη Διάσκεψη των Προέδρων ήταν τρεις παρεμβάσεις.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Επί προσωπικού, κύριε Πρόεδρε. Για ένα λεπτό. Αναφέρθηκε ονομαστικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν έχετε κανένα προσωπικό. Δεν το κρίνω εγώ.

Ελάτε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, νομίζω πως όχι μόνο εμείς εδώ στην Αίθουσα, αλλά όλοι όσοι βλέπουν Βουλή τώρα παρακολούθησαν εμβρόντητοι το παραλήρημα του κ. Γεωργιάδη, ο οποίος ανέβηκε σε αυτό το Βήμα με πολλές ιδιότητες. Πρώτη ιδιότητα ως Υπουργός. Δεύτερη ιδιότητα ως Αντιπρόεδρος της Νέας Δημοκρατίας. Τρίτη ιδιότητα ως δικαστής. Και τέταρτη ιδιότητα ως συνήγορος του κ. Καραμανλή. Δήλωσε μάλιστα υπερήφανος γιατί εκατόν πενήντα οκτώ Βουλευτές της Νέας Δημοκρατίας, δηλαδή ο κ. Μητσοτάκης και ο κ. Καραμανλής μέσα σε αυτούς, ψηφίζουν και στηρίζουν το πόρισμα της εξεταστικής επιτροπής, που απαλλάσσει από ποινικές ευθύνες. Βεβαίως, σας διέφυγε το γεγονός ότι σε αυτούς τους εκατόν πενήντα οκτώ που στηρίζουν τη συγκάλυψη, προστέθηκε και ο κ. Κατσιβαρδάς, κύριε Γεωργιάδη. Είστε εκατόν πενήντα εννιά.

Ο κ. Γεωργιάδης, λοιπόν, βγήκε και είπε ότι υπάρχει τεκμήριο αθωότητας για τον κ. Καραμανλή, αλλά δεν υπάρχει τεκμήριο αθωότητας για τον σταθμάρχη. Εσείς έχετε βγάλει την απόφαση. Αθώος ο Καραμανλής, δεν έχει ποινικές ευθύνες, αλλά έχει ποινικές ευθύνες…

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΜΙΧΑΗΛ ΚΑΤΡΙΝΗΣ:** Κάποιος εδώ να εξηγήσει στους συναδέλφους ότι είναι άλλο η προφυλάκιση και άλλο η φυλάκιση και για ποιους λόγους γίνεται.

Ο κ. Γεωργιάδης, λοιπόν, ζήτησε και μας προκάλεσε να καταθέσουμε αίτημα για προανακριτική επιτροπή. Εσείς, όμως, το απορρίψατε όταν το καταθέσαμε σε αυτή την Αίθουσα. Και γιατί το απορρίψατε, κύριε Γεωργιάδη, και εσείς και η παράταξή σας; Γιατί μέχρι πρότινος λέγατε ότι κανένας δεν ενδιαφέρεται για την Εξεταστική Επιτροπή για τα Τέμπη. Δεν ενδιαφέρει κανέναν. Δεν ενδιαφέρει η πορεία, δεν ενδιαφέρει η εξέλιξη και είδαμε ποια ήταν η εξέλιξη και δικαίωσε την αρχική σας τοποθέτηση, την οποία ανακαλέσατε βεβαίως πολύ γρήγορα.

Εγώ νομίζω ότι η συστολή και ο σεβασμός σε καμμία των περιπτώσεων δεν χαρακτηρίζουν, όχι εσάς, κύριε Γεωργιάδη, στην τοποθέτησή σας, αλλά δυστυχώς δεν χαρακτηρίζουν και τους Βουλευτές της Νέας Δημοκρατίας, που χειροκροτούσαν με πάθος έναν Υπουργό ο οποίος ήρθε εδώ να μας πει ότι δεν δικαιούμαστε να ζητούμε να αναλάβει όχι μόνο τις πολιτικές, αλλά και τις ευθύνες που απορρέουν από την αμέλεια, την αδράνεια και την ολιγωρία του.

Αλλά δεν είναι μόνο δικές του οι ευθύνες. Είναι ευθύνες της Κυβέρνησής σας, τις οποίες, την ώρα που όλοι έκλαιγαν και εσείς πιθανόν να κλαίγατε, κύριε Γεωργιάδη, κάποιοι θεώρησαν σκόπιμο να πάνε και να αλλοιώσουν τα ηχητικά ντοκουμέντα, να δημιουργήσουν ψευδείς εντυπώσεις, να υποστηρίξουν τη μοναδική θεωρία του ανθρώπινου λάθους, που υιοθέτησε ο Πρωθυπουργός και στον τόπο της τραγωδίας, που υιοθέτησε ο Πρωθυπουργός και στο Υπουργικό Συμβούλιο.

Αυτό, λοιπόν, που εσείς θέλετε να περάσετε είναι ότι δεν υπάρχουν ποινικές ευθύνες. Είπατε σήμερα, κύριε Γεωργιάδη, ενώ υπάρχει δικαστική διερεύνηση εν εξελίξει, ότι δεν υπάρχουν ποινικές ευθύνες. Σας καλώ, λοιπόν, και σας προκαλώ αν η ελληνική δικαιοσύνη γρήγορα προχωρήσει την υπόθεση και καλέσει τον κ. Καραμανλή ως κατηγορούμενο, να προσφερθείτε να κάνετε αυτό που κάνατε σήμερα με πρωτοφανή κυνισμό. Να είστε ο βασικός μάρτυρας υπεράσπισης μιας πρωτοφανούς προσπάθειας συγκάλυψης. Αυτό κάνατε, γιατί αυτό ξέρετε να κάνετε κάθε φορά. Δυστυχώς, όμως, όσοι σήμερα από τους Έλληνες πολίτες πραγματικά έκλαψαν για τα θύματα αυτής της πρωτοφανούς τραγωδίας σίγουρα αισθάνονται θλίψη με την εικόνα που έδειξε αυτή εδώ η Αίθουσα και με το ύφος της τοποθέτησης και του κ. Καραμανλή, αλλά κυρίως του δικού σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο. Θέλω να σας παρακαλέσω να μην πάμε σε προσωπικά, για να ολοκληρωθεί η διαδικασία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ένα λεπτό θέλω, κύριε Πρόεδρε.

Προς την κ. Κωνσταντοπούλου. Πρώτον, ουδέποτε επιβεβαίωσα ότι ήταν εθελοντής στο γραφείο του Κυριάκου Μητσοτάκη. Διάβαζα αυτό που είπατε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ήταν; Ήταν ή δεν ήταν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο πατέρας του, τον οποίον είπα ότι θα πάρετε τηλέφωνο, το αρνείται. Θα πάρετε, λοιπόν, τον πατέρα του…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μητσοτάκης; Το αρνείται;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα πάρετε, λοιπόν, τον πατέρα, να τον ρωτήσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μητσοτάκης το αρνείται;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Κωνσταντοπούλου, γιατί το κάνετε αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο πατέρας του, που είπατε ότι τον σέβεστε, το αρνείται. Και επειδή είπατε ότι τον σέβεστε και ο άνθρωπος αυτός έχει πεθάνει για να έρθει να πει τι ήταν και τι δεν ήταν, θα σας παρακαλούσα, όταν η οικογένεια ενός νεκρού λέει κάτι και αυτός δεν είναι εδώ για να υπερασπιστεί τον εαυτό του, να θεωρούμε το θέμα λήξαν.

Πάρτε τον πατέρα. Ζητείστε συγγνώμη επιτέλους και σταματήστε τη χυδαιότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μητσοτάκης τι λέει; Σας ερωτώ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Κωνσταντοπούλου!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσον αφορά το χυδαίο υπονοούμενό σας, εγώ ουδέποτε αναφέρθηκα στην ομιλία μου σε εσάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, δείτε τον κ. Μαρκόπουλο! Ξεκαρδίζεται μέσα στην Αίθουσα! Είναι δυνατόν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μα, κύριε Πρόεδρε, τι διαδικασία είναι αυτή; Τι διαδικασία είναι αυτή;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Κωνσταντοπούλου!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, είναι δυνατόν; Όρθιος ο κ. Μαρκόπουλος να ξεκαρδίζεται; Κοιτάξτε τον!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Κωνσταντοπούλου, μισό λεπτό.

Ενώ όλοι λέμε ότι σήμερα πρέπει να σεβαστούμε…

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κι εσείς μιλάγατε προηγουμένως! Να πάρετε να ζητήσετε συγγνώμη! Γιατί είστε χειρότερη!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία Παπακώστα! Κυρία Κωνσταντοπούλου,…

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Έχει περάσει κάθε όριο!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν συνεχίσετε έτσι…

(Θόρυβος στην Αίθουσα)

Κυρία Παπακώστα! Κοιτάξτε, αν δεν μπορείτε να συγκρατηθείτε, μπορείτε να βγείτε έξω. Και εσείς και η κ. Κωνσταντοπούλου.

Σας παρακαλώ πάρα πολύ. Σήμερα είναι μια διαδικασία που αφορά κατά κύριο λόγο σε αυτό που συνέβη στα Τέμπη. Αν εμείς συμπεριφερόμαστε με αυτόν τον τρόπο, τι εικόνα στέλνουμε προς τα έξω;

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Μην έχετε, όμως, δύο μέτρα και δύο σταθμά!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Παπακώστα, σας παρακαλώ. Δεν θέλετε να προχωρήσει η διαδικασία; Πραγματικά, δεν θέλετε να προχωρήσει η διαδικασία;

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** (Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Παπακώστα, βγείτε λίγο έξω να ηρεμήσετε και ξαναμπείτε στην Αίθουσα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Ήρεμη είμαι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Κύριε Βρούτση, σας παρακαλώ πάρα πολύ.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Απευθύνεστε σε μένα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως! Όπως μιλώ στην κ. Κωνσταντοπούλου, θα μιλήσω και στην κ. Παπακώστα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Δεν μιλάτε το ίδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ πάρα πολύ.

Κύριε Υπουργέ, ολοκληρώστε τη διαδικασία, να κλείσουμε, να πάμε στους συναδέλφους Βουλευτές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θέλω να ξεκαθαρίσω στην κ. Κωνσταντοπούλου ότι ουδέποτε υπονόησα σε εσάς εάν έχετε παιδιά ή όχι. Είπα «εμείς που έχουμε παιδιά αισθανόμαστε αυτόν τον πόνο». Δεν αναφέρθηκα σε εσάς αν έχετε ή δεν έχετε και δεν θυμόμουν κιόλας, να πω την αλήθεια, αν έχετε ή δεν έχετε.

Το γεγονός ότι πεταχτήκατε να κάνετε αυτό το σόου δείχνει για άλλη μια φορά πόσο χυδαίο άτομο είστε, γιατί πήγατε να βάλετε στο στόμα μου κάτι που δεν είπα και που με προσβάλλει πολύ και δεν θα το έλεγα και ποτέ. Άρα μακριά από εμένα αυτό που υπονοούσατε, κυρία Κωνσταντοπούλου. Παρακαλώ να μου ζητήσετε συγγνώμη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ζητήσω συγγνώμη;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ως προς τον κ. Κατρίνη. Νομίζω, κύριε Κατρίνη, ήμουν απολύτως σαφής. Το ΠΑΣΟΚ κατηγορεί τον κ. Καραμανλή, σας το λέω ήρεμα μήπως και το αντιληφθείτε, για το ίδιο και για το αντίθετό του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ζητήσω και από τον κ. Καραμανλή συγγνώμη στο τέλος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τι λέει, δηλαδή, το ΠΑΣΟΚ; Ότι ο κ. Καραμανλής πρέπει να διωχθεί ποινικά, γιατί δεν ολοκλήρωσε εγκαίρως τη σύμβαση 717, για να μη γίνει το δυστύχημα.

**ΔΗΜΗΤΡΙΟΣ ΜΠΙΑΓΚΗΣ:** Να ελεγχθεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αλλά το ΠΑΣΟΚ κατηγορεί ταυτόχρονα τον Κώστα Καραμανλή, γιατί δεν ακύρωσε την 717 κατά το πώς ζητά η Ευρωπαία εισαγγελέας, οπότε δεν θα μπορούσε ποτέ να έχει ολοκληρωθεί.

**ΔΗΜΗΤΡΙΟΣ ΜΑΝΤΖΟΣ:** Γιατί δεν τον ελέγχετε πέντε μήνες;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όταν, λοιπόν, κάποιον άνθρωπο τον κατηγορείς και για το ίδιο και για το αντίθετό του είσαι ψεύτης και το κάνεις μόνο για πολιτικούς λόγους. Δεν θα σας αφήσουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Πούλου από τον ΣΥΡΙΖΑ - Προοδευτική Συμμαχία.

Θα ακολουθήσουν δύο Βουλευτές και, επειδή παραμένουν οκτώ Υπουργοί, θα πηγαίνουμε ανά τρεις ομιλητές ένας Υπουργός.

Ορίστε, κυρία συνάδελφε, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε. Και ελπίζω και εγώ να έχω την ανοχή σας μετά από δεκατρείς ώρες σε αυτή την Αίθουσα, που προφανώς όλοι και όλες είμαστε κουρασμένοι.

Κυρίες και κύριοι συνάδελφοι, για να μην ξεχνάμε, είμαστε σήμερα εδώ στη συζήτηση πρότασης δυσπιστίας που καταθέσαμε όλα τα κόμματα της δημοκρατικής Αντιπολίτευσης για να απολογηθεί επιτέλους στην κοινωνία η δεύτερη Κυβέρνηση του Κυριάκου Μητσοτάκη, για να απολογηθείτε, κύριοι Υπουργοί, για όλα τα συσσωρευμένα και άλυτα προβλήματα που ταλανίζουν τους Έλληνες πολίτες τα τελευταία πέντε χρόνια.

Είμαστε σήμερα εδώ για να δώσετε απαντήσεις κατ’ αρχάς για την κατάσταση της οικονομίας, για το ναυάγιο στις επενδύσεις -που, παρά τις προβλέψεις σας για το 15%, έχουν καταρρεύσει στο 4%, ακόμη χειρότερα και από πέρυσι, δημιουργώντας σοβαρότατο πρόβλημα στην υλοποίηση του προϋπολογισμού σας-, για τον πληθωρισμό στα τρόφιμα, τον δήθεν εξωγενή, που παραμένει σκαρφαλωμένος στο 9% και είναι υψηλότερος στην Ευρώπη, για την ανεξέλεγκτη ακρίβεια, που συνεχίζει να εξαφανίζει το εισόδημα των νοικοκυριών και που είστε ανίκανοι ή απρόθυμοι να ελέγξετε, καθώς και για την προτελευταία θέση της Ελλάδας στην κατάταξη της EUROSTAT για το κατά κεφαλήν εισόδημα το 2023 στην Ευρωπαϊκή Ένωση.

Πέντε χρόνια διακυβέρνησης της χώρας από εσάς τους δήθεν άριστους και τι καταφέρατε; Καταφέρατε να είναι η Ελλάδα η δεύτερη φτωχότερη χώρα της Ένωσης. Συγχαρητήρια!

Να απολογηθείτε, λοιπόν, για την πιο βίαιη αναδιανομή πλούτου στην υφαρπαγή της περιουσίας των Ελλήνων πολιτών από τις τράπεζες και τα funds και όλα αυτά ενώ το κόμμα σας χρωστά σχεδόν μισό δισεκατομμύριο.

Είμαστε σήμερα εδώ για να απολογηθείτε στους αγρότες, που έχουν κυριολεκτικά γονατίσει από το αυξημένο κόστος παραγωγής. Να απολογηθείτε, επίσης, για τη μείωση των ευρωπαϊκών επιδοτήσεων, λόγω της νέας ΚΑΠ που εσείς διαπραγματευτήκατε, για το συνεχιζόμενο έλλειμμα στους εργάτες γης, τις καθυστερήσεις στις αποζημιώσεις των φυσικών καταστροφών και στις πληρωμές των ενισχύσεων από τον διαλυμένο ΟΠΕΚΕΠΕ. Για να απαντήσετε στους Θεσσαλούς συμπολίτες μας, που ακόμη περιμένουν την αποκατάσταση των ζημιών, έναν χρόνο μετά την καταστροφή.

Είμαστε σήμερα εδώ για να απολογηθείτε στους φοιτητές και τους μαθητές για την απαξίωση της δημόσιας παιδείας. Να απολογηθείτε για τη συνειδητή απαξίωση της δημόσιας υγείας, για τη δραματική υποστελέχωση των νοσοκομείων μας, για τα απογευματινά χειρουργεία, αλλά και για την άλωση του ΕΣΥ από ιδιωτικά συμφέροντα μέσω ΣΔΙΤ και άλλων μεθοδεύσεων.

Και, βέβαια, είμαστε σήμερα εδώ για να απολογηθείτε για το διπλό έγκλημα των Τεμπών, με τις παραλείψεις που οδήγησαν στην απώλεια αθώων ανθρώπων, αλλά κυρίως με τη συγκάλυψή τους, για τις ευθύνες των αρμόδιων Υπουργών του κ. Καραμανλή και του κ. Καραγιάννη, που είχαν γνώση όλων των προβλημάτων του σιδηροδρομικού δικτύου, που είχαν λάβει εγκαίρως σαφείς προειδοποιήσεις από τους εργαζόμενους και την Αντιπολίτευση, αλλά δεν έκαναν απολύτως τίποτα, για τη συγκάλυψη με το μπάζωμα στα Τέμπη και τη συνειδητή συντονισμένη προσπάθεια καταστροφής πειστηρίων και τις σχετικές ευθύνες του κ. Τριαντόπουλου, εντολοδόχου του κ. Αγοραστού.

Και βέβαια, αντί να απαντήσετε για τη συγκάλυψη, το ξεμπάζωμα, το πάγωμα, αποκαλείτε όποιους ζητούν εξηγήσεις μπάζα. Έτσι απολογείστε, με αλαζονεία και έπαρση, ως αλάθητοι άριστοι.

Τέλος, είμαστε σήμερα εδώ για να απολογηθείτε και για τη μονταζιέρα των Τεμπών και την παραποίηση των ηχητικών ντοκουμέντων, με προφανή στόχο την παραπληροφόρηση και παραπλάνηση της κοινής γνώμης, για την προκλητική απουσία από τη Βουλή του αρμόδιου Υπουργού κ. Καραμανλή, αλλά κυρίως του Πρωθυπουργού κ. Μητσοτάκη, όταν συζητήθηκε το πόρισμά σας της εξεταστικής επιτροπής -που προσέβαλε τη μνήμη των θυμάτων, αλλά και ολόκληρη την κοινωνία-, αλλά και για την εκστρατεία συκοφάντησης και σπίλωσης των οικογενειών των θυμάτων, που δίνουν τον δικό τους αγώνα ενάντια στην κυβερνητική συγκάλυψη για την αποκάλυψη της αλήθειας και τη δικαίωση των νεκρών τους.

Είμαστε σήμερα εδώ για να απολογηθείτε για την αδιάκοπη επίθεσή σας στο κράτος δικαίου, που οδήγησε στην καταδίκη της χώρας μας από το Ευρωκοινοβούλιο με το διακομματικό ψήφισμα - ράπισμα της 7ης Φεβρουαρίου του 2024, για την επονείδιστη τελευταία θέση στην ελευθερία του Τύπου και την προτελευταία θέση στη διαφθορά στην Ευρωπαϊκή Ένωση, για το σκάνδαλο των υποκλοπών και παρακολουθήσεων πολιτικών, στρατιωτικών και δημοσιογράφων από το ενιαίο κέντρο Μαξίμου «Pretador», που στήθηκε από το επιτελικό παρακράτος για να ελέγξει τη ροή του χρήματος, να διασφαλίσει ότι τα 9 δισεκατομμύρια ευρώ των απευθείας αναθέσεων, τα 14 δισεκατομμύρια των εξοπλιστικών, αλλά και τα 31 δισεκατομμύρια από τον Μηχανισμό Ανάκαμψης και Ανθεκτικότητας θα καταλήξουν στους ολιγάρχες χορηγούς του και όχι στις προσωπικές πελατείες των Υπουργών του.

Και βέβαια, είμαστε σήμερα εδώ για να απολογηθείτε για το πρωτοφανές και πανευρωπαϊκών διαστάσεων σκάνδαλο της διαρροής των προσωπικών δεδομένων αποδήμων εκλογέων, που μετέτρεψε το Υπουργείο Εσωτερικών σε εκλογικό παραμάγαζο της Νέας Δημοκρατίας. Να απολογηθείτε για την άλωση του κράτους και της δημόσιας διοίκησης από τον ασύδοτο κομματικό μηχανισμό σας, που χρησιμοποιεί αθέμιτα μέσα για την εξασφάλιση εκλογικών πλεονεκτημάτων. Να απολογηθείτε για τα κενά στην ασφάλεια και την επεξεργασία των προσωπικών δεδομένων των εκλογέων, που, αν και ως αρμοδιότητα ανήκουν αποκλειστικά στο ΥΠΕΣ, εσείς δεν εφαρμόζετε τις προβλεπόμενες υπηρεσιακές διαδικασίες, μέσω της αρμόδιας Διεύθυνσης Ηλεκτρονικής Διακυβέρνησης. Αντίθετα, τις ιδιωτικοποιείτε και αυτές με απευθείας ανάθεση ύψους 1,3 εκατομμυρίου ευρώ στην εταιρεία «SINGULAR LOGIC», αλλά χωρίς τον αναγκαίο έλεγχο για την παραλαβή των παραδοτέων συστημάτων από το ΥΠΕΣ. Έτσι υπονομεύετε συνολικά τη διαδικασία της επιστολικής ψήφου στις ευρωεκλογές.

Να απολογηθείτε για όλα αυτά, αλλά και να προχωρήσετε επιτέλους στην ανάληψη των βαρύτατων πολιτικών ευθυνών σας. Διότι οι καρατομήσεις της κ. Ασημακοπούλου, του Γενικού Γραμματέα του Υπουργείου Εσωτερικών και του Γραμματέα Αποδήμων της Νέας Δημοκρατίας δεν μπορούν να ξεπλύνουν την πολιτική ευθύνη της αρμόδιας Υπουργού κ. Κεραμέως, που επιβάλλει την παραίτησή της. Η κ. Ασημακοπούλου μάλλον βιάστηκε από υπερβάλλοντα ζήλο. Ποιοι άλλοι, όμως, έχουν παραλάβει παράνομα τις λίστες; Απαντήστε.

Ως ΣΥΡΙΖΑ - Προοδευτική Συμμαχία, είχαμε εγκαίρως προειδοποιήσει για τα κενά ασφαλείας στη διαδικασία της επιστολικής ψήφου και είχαμε διατυπώσει συγκεκριμένες προτάσεις, που, αν είχαν υιοθετηθεί, θα μπορούσαν να προστατεύσουν την εκλογική διαδικασία από την εκτροπή.

Η πρώτη πρότασή μας αφορούσε στη σύσταση ανεξάρτητης εκλογικής αρχής, όπως έχουν υιοθετήσει τα περισσότερα κράτη, με συμμετοχή εκπροσώπων της πολιτείας και της κοινωνίας των πολιτών για την πλήρη διασφάλιση της διαφάνειας του συνόλου των εκλογικών διαδικασιών, όπως η Γαλλία, η Γερμανία, η Ιταλία, η Ισπανία, το Ηνωμένο Βασίλειο και άλλα.

Η δεύτερη πρότασή μας ήταν η σύσταση ειδικής επιτροπής ελέγχου εγγραφής εκλογέων επιστολικής ψήφου, που θα ικανοποιούσε τις απαιτήσεις θεσμικής και τεχνικής εξειδίκευσης και θα εξασφάλιζε την ασφάλεια, τη διαφάνεια και τη δημοκρατική νομιμοποίηση των διαδικασιών της επιστολικής ψήφου. Φυσικά η Κυβέρνησή σας τις απέρριψε. Αυτές, βέβαια, δεν συνάδουν ούτε με την κουλτούρα σας ούτε με την πρακτική σας, γιατί εσείς αντιλαμβάνεστε το κράτος ως ιδιοκτησία σας.

Είμαστε εδώ για να εξαναγκαστεί να εμφανιστεί ο κ. Κωνσταντίνος Αχιλλέα Καραμανλής, που απαξίωσε τις κοινοβουλευτικές διαδικασίες, όπως τη συζήτηση στην Ολομέλεια του δικού σας πορίσματος. Ο κ. Καραμανλής ας μην προσπαθεί τη διάχυση των ευθυνών. Η μόνη θέση που έπρεπε εξαρχής να εκφράσει είναι να παραιτηθεί από οποιαδήποτε προστασία και να ζητήσει να κριθεί από τη δικαιοσύνη, όπως από την πρώτη στιγμή έπραξε ο πρώην Υπουργός κ. Σπίρτζης. Όμως, συνεχίζει να προκαλεί, όχι μόνον εμάς εδώ, αλλά όλη την ελληνική κοινωνία, με την αυθόρμητη έκφραση της έμφυτης αλαζονείας του.

Εκεί που λείπει η ντροπή, περισσεύει η αναίδεια, κύριε Καραμανλή!

Κυρίες και κύριοι συνάδελφοι, η Νέα Δημοκρατία πρέπει επιτέλους να απολογηθεί για όλες τις αποτυχίες της, αλλά και για όλες τις αντιδημοκρατικές εκτροπές που σχεδίασε και υλοποίησε τα τελευταία πέντε χρόνια. Αυτό απαιτεί η κοινωνία και γι’ αυτό βρισκόμαστε σήμερα εδώ.

Ωστόσο, κύριοι Υπουργοί, προσπαθείτε να αντιστρέψετε επικοινωνιακά τους ρόλους και να ζητήσετε από την Αντιπολίτευση να απολογηθεί γιατί επέλεξε να ασκήσει τον προβλεπόμενο κοινοβουλευτικό έλεγχο. «Φωνάζει ο κλέφτης για να φύγει ο νοικοκύρης», λέει ο λαός μας.

Όμως, δεν μπορείτε να κρύβεστε για πάντα πίσω από το 41%. Διότι τόσο αυτό το 41% όσο και το υπόλοιπο 59% των Ελλήνων πολιτών απαιτούν σήμερα απαντήσεις. Τολμήστε να το διαπιστώσετε και να κριθείτε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Αμέσως μετά είναι ο κ. Ακτύπης, μετά η κ. Καζάνη από το ΠΑΣΟΚ και ακολουθεί η Υπουργός κ. Κεφαλογιάννη.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, πίστευα πραγματικά, μετά από μια δεκαετία κρίση, μια μακρά περίοδο δυσκολιών, μια περίοδο κυριαρχίας των εύκολων υποσχέσεων και των δαπανηρών ψεμάτων, μια περίοδο που κάποιοι συντήρησαν για πολιτικά παιχνίδια τον λαϊκισμό, την ανασφάλεια και την ακυβερνησία, πως κάποιοι είχαν βάλει μυαλό και ότι είχαν αντιληφθεί το μήνυμα που τους έστειλε με τις εκλογές ο ελληνικός λαός για την ανάγκη σταθερότητας, κυβερνησιμότητας, ειλικρίνειας και απόρριψης της τοξικότητας. Δυστυχώς, έκανα λάθος.

Κυρίες και κύριοι συνάδελφοι, σήμερα συζητείται πρόταση δυσπιστίας κατά της Κυβερνήσεως και προσπαθώ να καταλάβω -το λέω ειλικρινά- μέχρι πού μπορούν να φτάσουν οι προσπάθειες ορισμένων προκειμένου όχι μόνο να πλήξουν την Κυβέρνηση, αλλά να πλήξουν τη χώρα διεθνώς. Δεν νομίζω ότι έχετε καταλάβει τι διακυβεύεται εδώ. Η προσπάθεια δυσφήμησης, συκοφάντησης και ανατροπής της θετικής πορείας της χώρας δεν θα συνεχιστεί και σήμερα αυτό τελειώνει εδώ. Δεν θα επιτρέψουμε σε κανέναν να παίξει ξανά την τύχη της χώρας στα ζάρια.

Θα σας μιλήσω από καρδιάς ως γιατρός, ως άνθρωπος, ως πατέρας και μετά ως Βουλευτής. Από την πρώτη μέρα αυτού του τραγικού δυστυχήματος προσπάθησα να μπω στη θέση όλων εκείνων που εκείνη την αποφράδα νύχτα έχασαν τα παιδιά και τους συγγενείς τους. Ίσως κανείς να μην μπορεί να φτάσει στο μέγεθος του πόνου τους και στις δυσκολίες που βίωσαν και που βιώνουν.

Ως Κυβέρνηση από την πρώτη στιγμή -επαναλαμβάνω: από την πρώτη στιγμή- ακόμη και ο ίδιος ο Πρωθυπουργός τόνισε πως θα χυθεί άπλετο φως και κάλεσε τη δικαιοσύνη να κινηθεί ταχύτατα, για να δοθούν απαντήσεις, απαντήσεις που όλοι ζητούσαμε, όχι μόνον οι συγγενείς, αλλά και εμείς οι ίδιοι, όλος ο ελληνικός λαός. Άρα τα περί συγκάλυψης και περί προσπάθειας απόκρυψης της αλήθειας είναι χυδαία ψέματα.

Ναι, όλοι το λέμε: Πενήντα επτά ψυχές περιμένουν δικαίωση. Πενήντα επτά οικογένειες που περιμένουν να λάμψει η αλήθεια. Αλλά αυτή η εργαλειοποίηση του ανθρώπινου πόνου πρέπει να σταματήσει. Είναι ντροπή, είναι ύβρις προς αυτούς που χάθηκαν. Ας αφήσουμε τη δικαιοσύνη σε ανώτερο επίπεδο, σε επίπεδο εφετών και ανακριτή εισαγγελέα, να πάρει τις αποφάσεις της, να κάνει την έρευνά της. Δεν δικάζει ο κ. Ανδρουλάκης, ο κ. Φάμελλος, εγώ ή άλλος Βουλευτής. Δικάζει μόνο η δικαιοσύνη.

Νομίζω ότι συμφωνούμε όλοι σε αυτό ή -για να το θέσω σωστά- ελπίζω να συμφωνούμε όλοι πως η δικαιοσύνη είναι ανεξάρτητη. Βέβαια -τι πάω και θυμάμαι τώρα κι εγώ- μιλάνε για κράτος δικαίου, για χειραγώγηση της δικαιοσύνης, για χτύπημα στην ανεξαρτησία των θεσμών ποιοι; Είναι εκείνοι που διακαώς αγωνίζονταν και διατυμπάνιζαν πως επιθυμούσαν τον έλεγχο των αρμών της εξουσίας, εκείνοι που δήλωναν χωρίς ίχνος ντροπής και ηθικής πως πρέπει να βάλουν πολιτικούς αντιπάλους στη φυλακή, για να κερδίσουν τις εκλογές. Αυτοί οι οποίοι είχαν δύο πρώην Υπουργούς τους κατηγορούμενους στο ειδικό δικαστήριο. Τον έναν μάλιστα τον έβαλαν και εισηγητή σήμερα, για να μας μιλήσει για το κράτος δικαίου, έχοντας καταδικαστεί με 13-0.

Μιλάνε για κράτος δικαίου εκείνοι που έστησαν παραμάγαζο παρα-Υπουργείο Δικαιοσύνης στο Μέγαρο Μαξίμου. Κι αυτά δεν τα λέω εγώ, δεν τα λέει η Κυβέρνηση, τα λένε οι τότε Υπουργοί σας, ο κ. Κοντονής, ο συμπατριώτης μου, ο τότε Υπουργός Δικαιοσύνης σας. Κουνάνε το δάχτυλο εκείνοι που έπαιζαν θέατρο σε βάρος των νεκρών στο Μάτι, που είχαν στήσει ένα ολόκληρο επικοινωνιακό σόου στις κάμερες.

Τα ξεχνάτε όλα αυτά; Φτάνει με την υποκρισία. Φτάνει με τη χυδαιότητα. Ας σταθούμε με απεριόριστο σεβασμό στις χαμένες ψυχές και στους συγγενείς τους. Ας κάνει η δικαιοσύνη τη δουλειά της.

Και επειδή βλέπω και από το ΠΑΣΟΚ μια ανησυχία, μην αγχώνεστε. Πραγματικά θλίψη προξενεί το γεγονός, γιατί γνωρίζω πως υπάρχουν κάποιοι εξαιρετικοί συνάδελφοι που πάνω από όλα είναι λογικοί άνθρωποι και διαφωνούν με αυτή την προσπάθεια εργαλειοποίησης, συμψηφισμού και σύνδεσης μιας τραγωδίας, ενός δυστυχήματος με την αναπτυξιακή πορεία της χώρας.

Τι κάνετε, όμως, εσείς; Σπεύσατε να υιοθετήσετε αμέσως την προπαγάνδα ενός δημοσιεύματος με ανυπόστατα στοιχεία. Προσπαθείτε και εσείς να δημιουργήσετε μια ένταση, σε μια προσπάθεια να βγείτε από το πολιτικό σας αδιέξοδο, και λυπάμαι -το ξαναλέω- που επιχειρείτε κάτι τέτοιο σε βάρος αυτού του τραγικού δυστυχήματος.

Η χώρα, κύριοι της Αντιπολίτευσης, δεν θα γυρίσει πίσω σε εποχές αβεβαιότητας και εκβιασμών από συμφέροντα και κομματικές σκοπιμότητες. Καλοδεχούμενη, συνεπώς, είναι αυτή η πρόταση δυσπιστίας, γιατί είναι η καλύτερη ευκαιρία να διαπιστώσουν όλοι οι Έλληνες ποιοι συντάσσονται με την ομαλότητα, ποιοι εδώ και πέντε χρόνια οδήγησαν τη χώρα στο ξέφωτο και τη σταθερότητα και ποιοι θέλουν να ναρκοθετήσουν την πορεία της χώρας προς την πρόοδο.

Όλα αυτά τα χρόνια της διακυβέρνησης της χώρας από τη Νέα Δημοκρατία και τον Κυριάκο Μητσοτάκη, όσο άλλοι βούλιαξαν στα ψέματά τους, στην ανυπαρξία, στον λαϊκισμό και στα κομματικά τους ναυάγια, εμείς στηρίζαμε όσους είχαν ανάγκη. Βελτιώσαμε το επενδυτικό περιβάλλον της πατρίδας μας. Ενισχύσαμε την οικονομία. Θωρακίσαμε την άμυνα της χώρας. Στηρίξαμε τους συνταξιούχους όποτε τα οικονομικά δεδομένα το επέτρεπαν. Αυξήσαμε και θα ξανααυξήσουμε τον κατώτατο μισθό. Ενώ για πρώτη φορά, μετά από δεκατέσσερα χρόνια, αυξήσαμε και τους μισθούς στο δημόσιο, στηρίζοντας έμπρακτα τους μισθωτούς απέναντι στις συνέπειες της εισαγόμενης ακρίβειας και του πληθωρισμού.

Η χώρα μας διαδραμάτισε καθοριστικό ρόλο σε όλες τις διεθνείς εξελίξεις και αποτέλεσε πυλώνα σταθερότητας στη Μεσόγειο και τα Βαλκάνια. Ναι, προφανώς υπήρξαν και στιγμές που έγιναν λάθη και αυτό δεν το αμφισβητεί κανείς. Ήμασταν ειλικρινείς, καθώς τα παραδεχτήκαμε και προσπαθήσαμε να αναλάβουμε πρωτοβουλίες ως προς αυτά.

Τι δεν έχει αλλάξει, όμως, κύριοι συνάδελφοι; Δεν έχετε αλλάξει εσείς. Είναι συγκλονιστικό ότι δεν έχετε μάθει τίποτα από όλα αυτά τα χρόνια και ότι εξακολουθείτε να συμπεριφέρεστε με τον ίδιο τρόπο, υποτιμώντας την ελληνική κοινωνία. Δεν πειράζει, όμως. Όσο κάποιοι θα αναλώνονται στην ανυπαρξία και την απραξία τους, όσο κάποιοι θα νομίζουν ότι η πολιτική γίνεται χωρίς παραγωγή ουσιαστικής πολιτικής, αλλά με τσιτάτα και με προβολή τουλάχιστον, τόσο εμείς αγωνιζόμαστε για την επίλυση χρόνιων παθογενειών, τη στήριξη των νοικοκυριών και τη συνολική ενίσχυση της πατρίδας μας.

Για όλους αυτούς τους λόγους και απέναντι στις χυδαιότητες και τις ορέξεις των λαϊκιστών, αλλά και αναλογιζόμενος τη θετική πορεία που έχει διανύσει η χώρα, σας καλώ όλους να καταψηφίσετε την πρόταση δυσπιστίας, να κάνετε την αυτοκριτική σας και να αγωνιστούμε για το μέλλον των παιδιών μας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τη συνέπεια στον χρόνο.

Η κ. Καζάνη Κατερίνα από το ΠΑΣΟΚ έχει τον λόγο και αμέσως μετά η κ. Κεφαλογιάννη.

Ορίστε, κυρία Καζάνη.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κυρίες και κύριοι, η πρόταση δυσπιστίας αποτελεί το κορυφαίο θεσμικό εργαλείο. Η Κυβέρνηση από χθες προσπαθεί να μας πείσει ότι δεν υπάρχει κανένας λόγος δυσπιστίας. Η ομιλία του πρώην Υπουργού είναι ντροπιαστική. Παρά τα τόσα σκάνδαλα και τις συγκαλύψεις, νιώθω σοκαρισμένη από τον εγωισμό και την αλαζονεία. Η ομιλία αυτή και η θερμή αποδοχή της θα αποτελέσουν μαύρες σελίδες στην πολιτική ιστορία της χώρας.

Είναι, όμως, και μια επιβεβαίωση της ανάγκης της πρότασης δυσπιστίας. Είναι μια δικαίωση για το ΠΑΣΟΚ και τον Πρόεδρό του, ο οποίος κατηγορήθηκε ότι την κατέθεσε για λόγους προσωπικών σκοπιμοτήτων ή οικονομικών συμφερόντων. Ας μας εξηγήσει, λοιπόν, κάποιος σε ποια ακριβώς συμφέροντα αναφέρεστε; Πείτε μας με ευθύτητα και χωρίς υπεκφυγές. Τα μόνα συμφέροντα που υπηρετούμε είναι αυτά του ελληνικού λαού.

Βιώνουμε πέντε χρόνια κυβερνητικής αλαζονείας, ασυδοσίας, διαφθοράς, σκανδάλων και συγκάλυψης. Η έννοια του κράτους δικαίου υφίσταται συνεχώς εμπαιγμούς. Για ποιο κράτος δικαίου μιλάμε, όταν η Κυβέρνηση περιπαίζει μια ολόκληρη χώρα, συγκαλύπτοντας το σκάνδαλο των υποκλοπών, όταν τα προσωπικά δεδομένα των Ελλήνων της Διασποράς διαρρέουν προς όφελος των εκλεκτών, όταν οι πενήντα επτά νεκροί των Τεμπών μάς στοιχειώνουν επί έναν χρόνο, όταν η Κυβέρνηση προσπαθεί να πείσει έναν ολόκληρο λαό ότι υπαίτιοι της τραγωδίας είναι ένας μηχανοδηγός και ένας σταθμάρχης; Είναι ένα θέατρο που ενορχηστρώθηκε ήδη από τις πρώτες ώρες της τραγωδίας, από τις πρώτες ώρες του εγκλήματος. Διότι για έγκλημα πρόκειται και όχι για δυστύχημα.

Πριν καν προλάβει ο ελληνικός λαός να συνειδητοποιήσει τι έχει γίνει, όταν γονείς και συγγενείς έψαχναν τα παιδιά τους, κάποιος είχε ήδη παρέμβει και είχε ήδη επεξεργαστεί το επίμαχο υλικό -υλικό στο οποίο εκείνες τις πρώτες ώρες δεν είχε πρόσβαση ούτε η Ελληνική Αστυνομία- και στη συνέχεια το διέρρευσε σε συγκεκριμένα μέσα ενημέρωσης. Ταχύτητα, μεθοδικότητα και οργάνωση, για να συγκαλύψουν τις ευθύνες τους.

Για ποιο κράτος δικαίου μιλάμε, όταν ο ίδιος ο πρώην Υπουργός μάς διαβεβαίωνε για την ασφάλεια του σιδηροδρομικού δικτύου μέσα στην Ολομέλεια της Βουλής, κουνώντας το δάχτυλό του, και λίγες μέρες μετά διαψεύστηκε; Όταν μόλις πριν από λίγο, από αυτό εδώ το Βήμα για άλλη μια φορά μάς επέδειξε την καθαρή του συνείδηση, όταν κυβερνητικά στελέχη πέρσι τέτοια εποχή υπερηφανεύονταν για τα γρήγορα αντανακλαστικά τους στην αποκατάσταση του χώρου της τραγωδίας, ενώ ήταν μια πράξη συγκάλυψης, και πλέον δηλώνουν παντελή άγνοια για το μπάζωμα; Όταν κάθε πρότασή μας προς διενέργεια προανακριτικής συνάντησε την κάθετη άρνηση της Κυβέρνησης και έπεσε στο κενό; Όταν κυβερνητικό στέλεχος δικαιολογεί τον κ. Καραμανλή, λέγοντας ότι, αν ομολογούσε ότι τα τρένα έχουν πρόβλημα ασφαλείας, δεν θα έμπαινε άνθρωπος και αναρωτιέται δημοσίως πόσοι από τους Έλληνες πολίτες ενδιαφέρονται για την εξεταστική των Τεμπών;

Να σας πω εγώ: Όλοι ενδιαφέρονται. Για ποιο κράτος δικαίου μιλάμε, όταν στις επικρίσεις της Ευρωπαίας εισαγγελέως περί συγκάλυψης του κ. Καραμανλή απαντά ότι η Ευρώπη δεν θα μας πει τι θα κάνουμε στη χώρα μας;

Αν όλα τα παραπάνω δεν αποτελούν λόγο δυσπιστίας, τότε τι αποτελεί; Εκτός και αν εσείς, στη Νέα Δημοκρατία, αυτή την κατάσταση θέλετε, αυτή την κατάσταση επιδιώκετε, αυτό το μοντέλο κράτους θέλετε να νομιμοποιήσετε, όπου είναι φυσιολογικό να παρακολουθούνται πολιτικοί Αρχηγοί, στρατιωτικοί, δικαστές και δημοσιογράφοι, όπου τα προσωπικά δεδομένα των Ελλήνων αλλάζουν χέρια, υπονομεύοντας τη διαδικασία της επιστολικής ψήφου.

Για άλλη μια φορά δεν υπήρχε καμμία πολιτική ευθύνη; Πώς γίνεται, όταν η ηγεσία του Υπουργείου αποδεικνύεται ανίκανη να εγγυηθεί το αδιάβλητο των αιτήσεων και μόλις δύο μήνες πριν μας καλούσε να ψηφίσουμε την τροπολογία για την επιστολική και στις εθνικές εκλογές;

Αυτό το κράτος θέλει η Νέα Δημοκρατία, όπου ο πολίτης δεν θα ελπίζει σε τίποτα, που εργάζεται υπερωριακά σε δύο και τρεις δουλειές, που ο μισθός του φτάνει μέχρι τα μέσα του μήνα, που κινδυνεύει να χάσει το σπίτι του, που νιώθει τυχερός που επιβιώνει και εσείς θεωρείτε ότι σας οφείλει και ευχαριστώ για όλα αυτά.

Προφανώς, όμως, δεν αντιλαμβάνεστε τη βαρύτητα όλων αυτών. Συνεχίζετε να μη βρίσκετε λόγους για πρόταση δυσπιστίας. Εξάλλου, σύμφωνα με εσάς, πάλι τα ίδια θα συζητάμε; Υπάρχει ένα επαναλαμβανόμενο μοτίβο διακυβέρνησης. Βιώνουμε κάποιο σκάνδαλο και στη συνέχεια τη συγκάλυψή του και την ατιμωρησία των υπευθύνων και μετά από λίγο καιρό άλλο ένα σκάνδαλο, πάλι συγκάλυψη, πάλι ατιμωρησία. Και η ιστορία επαναλαμβάνεται.

Κυρίες και κύριοι Βουλευτές της Νέας Δημοκρατίας, με την πρόταση δυσπιστίας σάς δόθηκε η ευκαιρία να μείνετε πιστοί στον όρκο που δώσαμε απέναντι στην πατρίδα και το δημοκρατικό πολίτευμα. Σας δόθηκε η ευκαιρία να αποδείξετε ότι, πάνω από όλα, υπηρετούμε με ευσυνειδησία και διαφάνεια. Σας δόθηκε η ευκαιρία να αποδείξετε ότι υπάρχει κράτος δικαίου και να διασώσετε, έστω και τελευταία στιγμή, την τιμή της χώρας μας.

Πιστεύετε, στα αλήθεια, ότι η τραγωδία των Τεμπών είναι αποτέλεσμα μόνο ανθρώπινου παράγοντα; Όχι. Αν είχε ολοκληρωθεί η 717, δεν θα είχαν χαθεί οι πενήντα επτά συνάνθρωποί μας και αυτό δεν το λέμε εμείς. Το λένε οι πραγματογνώμονες, το λέει η Ευρωπαία εισαγγελέας.

Να σας θυμίσω, λοιπόν, ότι πριν τα Χριστούγεννα, χάρη στο σύστημα τηλεδιοίκησης, αποφεύχθηκε σύγκρουση συρμών του προαστιακού στην περιοχή των Αχαρνών. Το ερώτημα είναι ένα: Γιατί συνεχίζετε να καλύπτετε τον πρώην Υπουργό, αν δεν φοβάστε κάτι;

Όμως, ευθυνόφοβοι πολιτικοί και άνθρωποι μικροί! Όπως και να έχει, η ελληνική κοινωνία έχει αποφανθεί. Το 90% αναγνωρίζει τη συγκάλυψη που η Κυβέρνησή σας έχει ενορχηστρώσει, πολύ περισσότερο από το 41%, για το οποίο υπερηφανεύεστε τόσους μήνες. Οι ίδιοι σας οι ψηφοφόροι δεν σας πιστεύουν πια.

Αύριο, κύριοι της Κυβέρνησης, πάλι εδώ θα είμαστε. Εσείς θα συνεχίζετε τις αισχρές πολιτικές σας και εμείς, το ΠΑΣΟΚ - Κίνημα Αλλαγής, θα συνεχίσουμε να ασκούμε σοβαρή και αιχμηρή αντιπολίτευση. Η τραγωδία, όμως, των Τεμπών δεν θα ξεχαστεί. Εμείς θα συνεχίσουμε μέχρι τη δικαιοσύνη και να είστε σίγουροι ότι, εν τέλει, τα Τέμπη είναι αυτά που θα οδηγήσουν στην κατάρρευση του δυστοπικού κράτους που χτίζετε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο.

Κυρία Κεφαλογιάννη, έχετε τον λόγο για δέκα λεπτά.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Κυρίες και κύριοι συνάδελφοι, είναι φανερό ότι η πρόταση δυσπιστίας της Αντιπολίτευσης αποτελεί μια ακόμα κίνηση πολιτικής απελπισίας. Και δεν είναι ασφαλώς η πρώτη φορά, αλλά νομίζω ότι σήμερα ξεπερνάει κάθε προηγούμενο.

Τι συνέβη τις τελευταίες μέρες; Με πρωτοβουλία του ΠΑΣΟΚ κατατέθηκε η πρόταση που συζητούμε σήμερα, μετά από ένα δημοσίευμα ως δήθεν πρόσθετου στοιχείου για ένα υλικό που βρίσκεται ακέραιο στη δικαιοσύνη και έχει παρουσιαστεί στα μέσα μαζικής ενημέρωσης πριν από έναν χρόνο.

Θα πρέπει, λοιπόν, κυρίες και κύριοι της Αντιπολίτευσης, να απαντήσετε σε εμάς, στην Εθνική Αντιπροσωπεία, αλλά και σε ολόκληρο τον ελληνικό λαό για τα πραγματικά κίνητρα αυτής της πρωτοβουλίας. Η έλλειψη και μη προσκόμιση οποιουδήποτε στοιχείου, αλλά ταυτόχρονα και η εμμονική ρητορική περί δήθεν ευθύνης και εμπλοκής του Πρωθυπουργού προφανώς στόχο έχουν και πάλι τη δημιουργία εντυπώσεων.

Κατηγορείτε την Κυβέρνηση για συγκάλυψη. Αλήθεια, διερωτάται κανείς πού ακριβώς υπάρχει η συγκάλυψη, τη στιγμή που δεν έχει διατυπωθεί καμμία κατηγορία από κανένα κόμμα, ώστε να έρθει να την απορρίψει η Κυβέρνηση; Ποιο από τα κόμματα που μας καταγγέλλουν για συγκάλυψη διατύπωσε συγκεκριμένες κατηγορίες; Είναι μια φράση που παράγει ειδησεογραφικούς τίτλους, δημιουργεί εντυπώσεις.

Όμως, πέρα και πάνω από τους τίτλους, υπάρχουν οι οικογένειες των θυμάτων, που θρηνούν αγαπημένα τους πρόσωπα, που δεν ενδιαφέρονται για πολιτικά παιγνίδια και θα πρέπει όλοι να δείξουμε τον πρέποντα σεβασμό σε όλους αυτούς τους ανθρώπους.

Κυρίες και κύριοι συνάδελφοι, η υπόθεση για το τραγικό δυστύχημα των Τεμπών βρίσκεται στη δικαιοσύνη. Η δικαιοσύνη ερευνά σε βάθος, εξετάζει πραγματογνώμονες, εξετάζει μάρτυρες και δεν εξαιρεί κανέναν από την αναζήτηση ευθυνών που μπορεί να υπάρχουν.

Επικαλείστε, παράλληλα, δήθεν παραβίαση του κράτους δικαίου. Η Νέα Δημοκρατία υπηρετεί εδώ και πενήντα χρόνια, με συνέχεια και συνέπεια, τόσο ως κυβέρνηση όσο και ως αντιπολίτευση, τους θεσμούς του κράτους δικαίου.

Επικαλείστε το κράτος δικαίου τη στιγμή που γνωρίζετε τη σειρά των πρόσφατων πρωτοβουλιών για την προστασία των θεσμών, όταν με πρωτοβουλία μας εκσυγχρονίστηκε η διαδικασία άρσης του απορρήτου των επικοινωνιών, με διασφάλιση των απαιτούμενων εγγυήσεων, όταν καθορίστηκε η διαδικασία άρσης του απορρήτου για πολιτικά πρόσωπα, θεσπίζοντας επιπλέον δικλίδες ασφαλείας, με υπογραφές από δύο εισαγγελείς, και όταν ενισχύουμε ακόμα περισσότερο τη δημοκρατία με τη μεγάλη μεταρρύθμιση για την επιστολική ψήφο. Μετά από δεκαετίες εκλογικών αναμετρήσεων, δίνουμε τη δυνατότητα σε εκλογείς Έλληνες που ζουν στο εξωτερικό να μπορούν να ασκούν το εκλογικό τους δικαίωμα από τον τόπο διαμονής τους μέσω της επιστολικής ψήφου.

Να αναφερθώ, λοιπόν, εδώ και στο θέμα που έχει προκύψει σχετικά με την αποστολή των ηλεκτρονικών διευθύνσεων εκλογέων και που η Αντιπολίτευση προσπαθεί να εργαλειοποιήσει και να το ταυτίσει με την επιστολική ψήφο και την Κυβέρνηση. Αυτό που έγινε είναι ατυχέστατο, είναι ασφαλώς καταδικαστέο.

Η Κυβέρνηση έχει καταστήσει σαφές ότι δεν θέλει να πλανώνται αναπάντητα ερωτήματα και για τον λόγο αυτόν διατάχθηκε από την πρώτη στιγμή εσωτερική έρευνα, παράλληλα βεβαίως με την έρευνα που διεξάγει η Αρχή Προστασίας Προσωπικών Δεδομένων και το Υπουργείο Εσωτερικών, παράλληλα βέβαια και με τη λειτουργία της δικαιοσύνης.

Βεβαίως, κυρίες και κύριοι συνάδελφοι, πέρα από τις σημαντικές παρεμβάσεις που αφορούν τους θεσμούς, η Κυβέρνηση εργάζεται σε όλα τα πεδία για τη διασφάλιση της πολιτικής και οικονομικής σταθερότητας. Στο πεδίο της οικονομίας, η Ελλάδα όχι μόνο επιδεικνύει ισχυρές αντοχές, παρά τη δύσκολη συγκυρία, αλλά εμφανίζει και αξιοσημείωτη δυναμική και θετικές προοπτικές. Αποτελέσματα τα οποία αναγνωρίζονται από διεθνείς οργανισμούς και φορείς.

Η Κυβέρνηση εφαρμόζει μια πολιτική που παράγει αποτελέσματα για την οικονομία και οφέλη για την κοινωνία. Έχουμε μείωση ανεργίας, υψηλές επιδόσεις στις εξαγωγές, πολιτική μείωσης των φορολογικών συντελεστών, τη στήριξη με κάθε τρόπο των νοικοκυριών, της οικογένειας, των ανέργων, με σταθερή αύξηση των μισθών στη χώρα μας κατά την τελευταία τετραετία, με διαδοχικές αυξήσεις του κατώτατου μισθού. Επιτεύγματα που οφείλονται στις προσπάθειες όλης της ελληνικής κοινωνίας, αλλά και σε μια αποτελεσματική δημοσιονομική πολιτική, στην πολιτική σταθερότητα, στην αντιμετώπιση αλλεπάλληλων σοβαρών και παγκόσμιων κρίσεων.

Και, βεβαίως, δεδομένη και καθοριστική είναι και η συμβολή του τουρισμού στα αποτελέσματα αυτά. Συμβολή που δεν περιορίζεται μόνο σε οικονομικά αποτελέσματα, αλλά έχει και ισχυρό κοινωνικό πρόσημο. Η Κυβέρνηση του Κυριάκου Μητσοτάκη έχει θέσει εξαρχής την ανάπτυξη του τουρισμού ως προτεραιότητα στην προσπάθεια ανάταξης της οικονομίας και στήριξης της κοινωνικής συνοχής.

Τα αποτελέσματα για τη χρονιά που μας πέρασε, μιας χρονιάς αναφοράς για τον τουρισμό στη χώρα μας, επιβεβαιώνουν την ανθεκτικότητα και τη δυναμική του ελληνικού τουρισμού, ενώ και οι εκτιμήσεις του 2024 μάς επιτρέπουν να αισιοδοξούμε. Δεν μένουμε, όμως, στις παρούσες θετικές επιδόσεις. Με μακροπρόθεσμη στόχευση εργαζόμαστε για να μεγιστοποιήσουμε τα οφέλη από την τουριστική ανάπτυξη, αλλά και για να διασφαλίσουμε τα οφέλη αυτά για τις επόμενες γενιές. Βάσει λεπτομερούς σχεδιασμού δημιουργούμε τις συνθήκες για μια νέα αρχή για τον ελληνικό τουρισμό. Διαμορφώνουμε τις προϋποθέσεις για ένα βιώσιμο μέλλον για τον ελληνικό τουρισμό, με όραμα και στόχο τη βιωσιμότητα των προορισμών μας και του τουριστικού προϊόντος, με μέριμνα για την προστασία του φυσικού και του πολιτιστικού περιβάλλοντος, αλλά και για μια ανάπτυξη που θα αφορά το σύνολο της κοινωνίας και θα οδηγεί σε συλλογική πρόοδο.

Κυρίες και κύριοι συνάδελφοι, σημερινή συζήτηση είναι μια ευκαιρία να συνειδητοποιήσουμε με πόση ευκολία διακινούνται ψέματα, fake news ή θα μπορούσαμε ακόμα να πούμε και non news και πόσο εύκολα κάποιοι μπορούν να δελεαστούν από την ανέξοδη και ανεύθυνη επιλογή του λαϊκισμού και να γίνουν εκφραστές και αναμεταδότες του λαϊκισμού. Αυτό είναι σίγουρα το λιγότερο που χρειάζεται η χώρα στην παρούσα συγκυρία, μισό αιώνα μετά τη Μεταπολίτευση και καθώς βρισκόμαστε στο ξεκίνημα μιας νέας εποχής προόδου.

Οι πρόσφατες δε δηλώσεις του Προέδρου του ΣΥΡΙΖΑ είναι προσβολή για τους θεσμούς και τη δημοκρατία. Και αναφέρομαι στην πρόταση για πρόσκληση διεθνών παρατηρητών στις εκλογές. Σίγουρα δεν εξυπηρετούν αυτόν τον εθνικό στόχο και, πάντως, δεν αντέχουν σε σοβαρή κριτική. Σταματήστε, λοιπόν, κυρίες και κύριοι της Αντιπολίτευσης, επιτέλους να παίζετε με τους θεσμούς. Σε όλες, άλλωστε, τις εκλογές που έχουν γίνει στην Ελλάδα, υπάρχουν παρατηρητές του Οργανισμού για την Ασφάλεια και τη Συνεργασία στην Ευρώπη. Όλες οι εκλογικές αναμετρήσεις που έχουν γίνει στη χώρα κρίθηκαν ελεύθερες και δίκαιες. Παρεμβάσεις, λοιπόν, όπως αυτή του Προέδρου του ΣΥΡΙΖΑ όχι μόνο εκθέτουν τη χώρα, αποτελούν στην ουσία και, δυστυχώς, αμφισβήτηση εκ των έσω ενός κεκτημένου που λέει ότι στην Ελλάδα διεξάγονται ελεύθερες και δίκαιες εκλογές. Αλήθεια, αμφισβητεί τελικά ο ΣΥΡΙΖΑ και ο Αρχηγός του τον τρόπο διεξαγωγής των εκλογών στη χώρα μας; Και ακόμα αμφισβητεί τα αποτελέσματα των εκλογικών αυτών διαδικασιών;

Κλείνοντας, κυρίες και κύριοι συνάδελφοι, επιτρέψτε μου να επαναλάβω μία λέξη: σεβασμός. Να σεβαστούμε τον πόνο των ανθρώπων που θρηνούν, να σεβαστούμε την κοινωνία που μας ακούει και απαιτεί από όλους μας ήθος και ενσυναίσθηση. Να αφήσουμε την ελληνική δικαιοσύνη να επιτελέσει απερίσπαστη το έργο της, να δείξουμε ωριμότητα και να σταθούμε στο ύψος των περιστάσεων. Η δικαιοσύνη, που όλοι και όλες αναζητάμε, είναι το βασικό στοιχείο διαφύλαξης των δημοκρατικών θεσμών, είναι η προϋπόθεση για ένα υγιές πολιτικό περιβάλλον. Μην το δυναμιτίζετε, λοιπόν, μην το ναρκοθετείτε. Με ένα υγιές πολιτικό περιβάλλον θα πρέπει σε λίγους μήνες να πάμε σε ακόμα μία κρίσιμη εκλογική αναμέτρηση, εκεί που οι πολίτες θα κρίνουν ποια πολιτική δύναμη μπορεί να εγγυηθεί τη σταθερότητα και την πρόοδο, θα κρίνουν και ποιοι επιχειρούν να ξαναβάλουν τη χώρα σε περιπέτειες.

Γι’ αυτό, λοιπόν, επί της πρότασης δυσπιστίας καταψηφίζουμε και, βεβαίως, θα απαντήσει η Βουλή όπως αρμόζει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Ο κ. Μαρκογιαννάκης έχει τον λόγο. Αμέσως μετά θα μιλήσει ο κ. Αυλωνίτης και ο κ. Δερμεντζόπουλος και μετά ο Υπουργός.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχω επιλέξει συνειδητά στην ομιλία μου να είμαι πολύ συνοπτικός επί των πραγματικών περιστατικών μετά την τραγωδία, αφού αυτά έχουν ειπωθεί τόσες πολλές φορές από προηγούμενους ομιλητές.

Η πρόταση δυσπιστίας προς την κυβέρνηση αποτελεί το κορυφαίο θεσμικό όπλο στα χέρια της αντιπολίτευσης για τον έλεγχο της κυβερνητικής πλειοψηφίας στο κοινοβουλευτικό μας σύστημα, κάτι το οποίο είναι γνωστό σε όλους. Η χρήση επομένως αυτής της επιλογής έχει πάντοτε μεγάλη σημασία, ακόμα και όταν η κοινοβουλευτική αριθμητική δεν επιτρέπει την ευόδωσή της. Είναι στη θεσμική της λειτουργία εκεί που αποδίδουμε τη σημασία της πρότασης δυσπιστίας. Αυτό σημαίνει ότι αντίστοιχα χαρακτηριστικά θα έπρεπε να έχει και ως προς το περιεχόμενό της μια τέτοια πρόταση, να σέβεται δηλαδή τη θεσμική της λειτουργία και να προάγει τις κοινοβουλευτικές διαδικασίες.

Με τι έχουμε, όμως, να κάνουμε εδώ; Σύσσωμη η Αντιπολίτευση προσυπογράφει την πρόταση δυσπιστίας, κατηγορώντας την Κυβέρνηση για μία δήθεν συγκάλυψη στην εθνική τραγωδία των Τεμπών και γενικότερα για το κράτος δικαίου.

Όμως, γιατί τώρα; Τι έχει μεταβληθεί από τη σκοπιά των δεδομένων της έρευνας ή από πλευράς προόδου των διαδικασιών διερεύνησης; Έχει μήπως ολοκληρωθεί η έρευνα από την πλευρά της δικαιοσύνης; Ζητήθηκε μήπως από τη δικαιοσύνη η διερεύνηση πολιτικών προσώπων, με την αποστολή σχετικού υλικού στη Βουλή; Κατατέθηκε από την Αντιπολίτευση κάποια συγκεκριμένη πρόταση κατηγορίας προσωποποιημένη; Όχι.

Η απάντηση είναι ότι τίποτα από αυτά δεν έχει συμβεί. Ήρθε όμως ένα δημοσίευμα ενός μέσου ενημέρωσης, το οποίο μας πληροφορούσε εκτενώς για κάτι που είχε αποκαλυφθεί ήδη πριν από έναν χρόνο. Ένα δημοσίευμα για ένα αλλοιωμένο ηχητικό, το οποίο δημοσιεύθηκε στα μέσα και εντός λίγων εικοσιτετράωρων είχε επί της ουσίας αποσυρθεί, καθώς είχε ήδη αποκαλυφθεί ότι δεν ήταν ακριβές. Μέχρι και η κρατική τηλεόραση είχε αναφερθεί σχετικά.

Το επίμαχο υλικό που τροφοδότησε την κατάθεση της σημερινής πρότασης δυσπιστίας ήταν δημοσιογραφικό υλικό. Δεν κατέστη ποτέ ανακριτικό υλικό. Η δικαιοσύνη έχει στα χέρια της την πλήρη απομαγνητοφώνηση των σχετικών συνομιλιών, όπως της την παρέδωσε η Ελληνική Αστυνομία, περισσότερο από έναν χρόνο τώρα. Για ποια συγκάλυψη επομένως μιλάμε; Το ανακριτικό υλικό είναι όλο στη διάθεση των ερευνητικών αρχών.

Και όμως επιχειρείτε να εδραιωθεί στην κοινή γνώμη ότι αυτό δεν συμβαίνει, ότι παρεμποδίζεται η έρευνα. Την ίδια στιγμή ο Πρόεδρος του ΣΥΡΙΖΑ προχώρησε σε πρωτοφανείς και ανεπίτρεπτες δηλώσεις σχετικά με τους δημοκρατικούς μας θεσμούς. Και δεν μιλάω για το κάλεσμά του να παραιτηθεί ο Πρωθυπουργός και η Κυβέρνηση. Εξάλλου, αυτά τα έχουμε ακούσει πολλές φορές. Μιλάω για την αναφορά του Αρχηγού του στην ανάγκη διεξαγωγής εκλογών με την παρουσία διεθνών παρατηρητών, κάτι που λέγεται για πρώτη φορά δεκαετίες τώρα, κάτι που βάλλει ευθέως στην καρδιά της δημοκρατίας μας, στην αξιοπιστία των εκλογών που διεξάγονται.

Δεν είναι πολιτικός καθωσπρεπισμός να μετράς τα λόγια σου, ακόμα περισσότερο δεν είναι καθωσπρεπισμός να αντιδράς όταν ακούς ότι η Ελλάδα θα πρέπει να κάνει εκλογές υπό καθεστώς διεθνούς παρατήρησης και μάλιστα όταν μετά από τον Αρχηγό του έρχονται και αρκετά στελέχη και δηλώνουν ότι θα κατατεθεί τέτοιο αίτημα και θα κινηθούν διεθνώς αυτές οι διαδικασίες. Πρόκειται για έναν επικίνδυνο θεσμικό κατήφορο, με δύο συγκεκριμένες συνέπειες: Εκθέτει τη χώρα διεθνώς και υποσκάπτει την πίστη των πολιτών στο δημοκρατικό πολίτευμα.

Χρειάζεται πολλή προσοχή σε αυτό το σημείο και δεν βλέπω να τη διαθέτει ούτε ο κ. Κασσελάκης ούτε το κομμάτι του ΣΥΡΙΖΑ που τον στηρίζει.

Κυρίες και κύριοι συνάδελφοι, το ΠΑΣΟΚ και ο Πρόεδρός του, καταθέτοντας την πρόταση δυσπιστίας με τους όρους που περιέγραψα, στην ουσία σύρονται πίσω από τον ΣΥΡΙΖΑ και μάλιστα της παλιάς περιόδου. Ευθυγραμμίζονται με το αντιπολιτευτικό ήθος και τη συμπεριφορά που ταλαιπώρησε τη χώρα και την κοινωνία για πάνω από μία δεκαετία και, όπως φαίνεται, θα συνεχίσει. Ισοπεδωτικές λογικές, άκριτες κατηγορίες και μία χαρακτηριστικά επικίνδυνη αμετροέπεια, επικίνδυνη για τους θεσμούς και τη δημοκρατία.

Είδατε, κύριοι συνάδελφοι του ΠΑΣΟΚ, πώς ανταποκρίθηκε ο ΣΥΡΙΖΑ και ο Αρχηγός του στο κάλεσμα που τους κάνατε για να συνυπογράψουν την πρόταση δυσπιστίας κατά της Κυβέρνησης; Τη μετέτρεψαν σε δυσπιστία κατά της δημοκρατίας, σε δυσπιστία κατά των θεσμών της. Ζητούν όχι απλά τη διεξαγωγή εκλογών, αλλά τη διεξαγωγή εκλογών με την παρουσία αποστολών διεθνών παρατηρητών από οργανισμούς και ξένες κυβερνήσεις. Με αυτούς συντάσσεστε, αυτοί είναι οι πολιτικοί σας συνοδοιπόροι. Θα πρέπει να προβληματιστείτε. Υποτίθεται ότι εκπροσωπείτε ένα πιο κεντρώο κομμάτι των πολιτών. Μετά μην έχετε απορίες για το πώς σας βλέπουν ακριβώς αυτοί οι πολίτες και για ποιους λόγους τελικά δείχνουν την εμπιστοσύνη τους στη Νέα Δημοκρατία και τον Κυριάκο Μητσοτάκη. Αυτό βεβαίως δεν αφορά εμάς. Είναι δική σας επιλογή.

Αυτό όμως που αφορά όλους μας και για μένα συγκεκριμένα προσωπικά αποτελεί ιδιαίτερο κίνδυνο είναι η πιθανότητα αναβίωσης του τοξικού κλίματος της προηγούμενης δεκαετίας, η άρνηση για την άρνηση, η αδιαφορία για τη θεσμική προστασία της δημοκρατίας μας, η μισαλλοδοξία και η εχθροπάθεια. Την ίδια στιγμή, λουστράρονται και έρχονται περιποιημένες στο προσκήνιο του δημοσίου διαλόγου διάφορες θεωρίες συνωμοσίας, τις οποίες ασπάζονται πολιτικές δυνάμεις που θα υπερψηφίσουν την πρόταση δυσπιστίας. Όλα αυτά δημιουργούν ένα τοξικό περιβάλλον. Αυτή τη διχαστική ρητορική του μίσους τη βλέπω να επανέρχεται, αυτή τη φορά πατώντας πάνω σε μία εθνική τραγωδία και τον ανείπωτο πόνο που σκόρπισε στους οικείους των θυμάτων και το πένθος σε όλη την κοινωνία. Αυτά είναι ισχυρά συναισθήματα άξια πλήρως του σεβασμού όλων μας. Αυτό είναι, όμως, και το όριο.

Δεν χτίζονται πολιτικές πάνω στα συναισθήματα των πολιτών. Όσες φορές το πολιτικό σύστημα προέταξε το θυμικό έναντι του ορθού λόγου, το εγχείρημα απέβη επικίνδυνο. Ας μην το επαναλάβουμε. Μην οδηγήσουμε τη χώρα και την κοινωνία στις ευρωεκλογές με τη μισαλλοδοξία, την καχυποψία, τον ευτελισμό των θεσμών, τις θεωρίες συνωμοσίας και την εχθροπάθεια. Το έχουμε ξαναζήσει και ως νέος άνθρωπος δεν θέλω να το ξαναδώ.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριοι συνάδελφοι, δεν μου άρεσε καθόλου η εικόνα μετά την ομιλία του κ. Καραμανλή όλοι εσείς να τον χειροκροτήσετε. Δηλαδή θα του δώσετε και βραβείο από ό,τι φαίνεται.

Ένα άλλο που δεν μου άρεσε είναι ότι ο κ. Γεωργιάδης με εμμονική επιχειρηματολογία έλεγε ότι αυτό που συνέβη στα Τέμπη δεν είναι έγκλημα, είναι δυστύχημα. Πλήρης άγνοια, εντυπωσιακή άγνοια! Δεν υπάρχουν δικηγόροι εδώ μέσα; Υπάρχουν προφυλακισμένοι άνθρωποι. Δεν είναι έγκλημα, έτσι; Είναι δυστύχημα ή τουλάχιστον μόνο δυστύχημα.

Έχω την εντύπωση ότι λείπει η αξιοπρέπεια, αγαπητοί μου συνάδελφοι. Η αξιοπρέπεια είναι σπουδαίο προτέρημα για τον άνθρωπο. Μάλιστα ένας από εσάς είπε ότι αν συνέβαινε και ήμουν εγώ Υπουργός θα αυτοκτονούσα. Μην πω τι έλεγαν άλλοι συνάδελφοί σας. Εσείς ούτε τα ακούσατε αυτά, δεν τα ακούσατε.

Αλλά ας μιλήσουμε λίγο με ψυχραιμία. Κυρίες και κύριοι συνάδελφοι, καταγγέλλετε, αμέσως μόλις είδατε την πρόταση δυσπιστίας, όλους εμάς ως ενεργούμενα ουσιαστικά οικονομικών συμφερόντων. Δηλαδή από ό,τι φαίνεται το προηγούμενο Σαββατοκύριακο τα οικονομικά αυτά συμφέροντα κάλεσαν στο ίδιο τραπέζι τον κ. Ανδρουλάκη, τον κ. Φάμελλο -ο κ. Κασσελάκης δεν ήταν εδώ-, τον κ. Χαρίτση και την κ. Κωνσταντοπούλου και αποφάσισαν όλοι μαζί -ειρωνεύομαι τώρα, φαντάζομαι το καταλαβαίνετε- να κατατεθεί πρόταση δυσπιστίας. Ειλικρινά το πιστεύετε αυτό;

Το πιστεύετε, κύριε Τσιάρα; Δεν το πιστεύετε.

Δουλεύετε τον κόσμο και εσείς. Με τον κ. Κασσελάκη ασχολήθηκε ο κ. Πλεύρης. Του πήρε να μάθει να βηματίζει καλά και επλήγη το εθνικό του ιδεώδες του κ. Πλεύρη.

Εγώ θα σας πω κάτι. Ζητώ από εσάς και θα αποδεχθώ το αφήγημά σας και θα καταψηφίσω την πρόταση δυσπιστίας, αν απαντήσετε, κύριε Βορίδη, σε ορισμένα ερωτήματα. Ωραία, το συμφωνήσαμε.

Πρώτη, λοιπόν, σημαντική ερώτηση. Θα μου πείτε όνομα, επώνυμο και διεύθυνση των οικονομικών συμφερόντων που μας έβαλε για να καταθέσουμε σήμερα, προχθές την πρόταση δυσπιστίας.

Δεύτερον, ξέρουν όλοι οι Βουλευτές, έχετε πει, σας το είπα και προχθές, ότι πιστεύετε στην ελληνική δικαιοσύνη. Δεν πιστεύετε; Πιστεύετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αυτό το απάντησα.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Για πείτε μου, λοιπόν, σας παρακαλώ, τα μη πολιτικά πρόσωπα δεν πηγαίνουν στην τακτική δικαιοσύνη; Οι Βουλευτές και οι Υπουργοί πού πηγαίνουν; Στη Βουλή. Ή θα άρουμε την ασυλία των Βουλευτών ή θα ακολουθηθεί ο νόμος περί ευθύνης Υπουργών, συμφωνούμε; Γιατί λέτε σώνει και καλά ότι εμείς θέλουμε να χύσουμε άπλετο φως στη δικαιοσύνη και όλα τούτα τα πράγματα, αφού η δικαιοσύνη έχει επιληφθεί, η τακτική δικαιοσύνη; Μπορείτε να μας πείτε για τα πολιτικά πρόσωπα, δηλαδή τον κ. Καραμανλή -ένας-, τον κ. Τριαντόπουλο -δύο- και για τον τρίτο, που μου διαφεύγει το όνομά του και ζητώ συγγνώμη, τι θα κάνετε; Τι σκέφτεστε να κάνετε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα κάνετε πρόταση;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κάθε φορά που κάνουμε μια πρόταση τη βάζετε στο αρχείο εσείς ως δικαστές. Δεν είναι ντροπή;

Αφού, λοιπόν, θέλετε να χύσετε άπλετο φως και, όπως σας είπα και την άλλη φορά, πάνω από τον κ. Καραμανλή υπάρχει ένα σύννεφο, όπως και πάνω από τη δική σας Κοινοβουλευτική Ομάδα, ένα σύννεφο πλανιέται, από τα ψέματα που λέμε εμείς, από τα ψέματα που λένε οι γονείς των αδικοχαμένων παιδιών, ότι ευθύνεται ο κ. Καραμανλής ή κάποιος εν πάση περιπτώσει πολιτικός ευθύνεται, αυτή, λοιπόν, την ύβρη προς το πρόσωπό σας, προς τον κ. Καραμανλή, πώς θα την ξεπλύνει αυτός ο άνθρωπος; Γιατί δεν τον βοηθάτε να την ξεπλύνει;

Πείτε μου, σας παρακαλώ, τι είναι καλύτερο -δεν μου απαντήσατε την άλλη φορά-, ευθέως σας το λέω, τι είναι πιο καλό για τον Καραμανλή; Να πάρει μια αθωωτική απόφαση και να τον βοηθήσετε σε αυτό και να πάτε να συστήσετε προανακριτική επιτροπή ή να πάει στις Σέρρες και να λέει ότι απαλλάχτηκε από την πλειοψηφία της Βουλής; Πείτε μου ως δικηγόρος και ως άνθρωπος. Να κοιμάται ελεύθερος, συμβουλέψτε τον.

Και εμείς λέμε τώρα «πάμε όλοι μαζί προανακριτική επιτροπή». Πείτε, το κάνετε; Γιατί, αν εμείς κάνουμε αίτηση για προανακριτική επιτροπή, εσείς με την πλειοψηφία; Η πλειοψηφία δεν είναι πάντοτε δημοκρατική, ενίοτε λειτουργεί και δικτατορικά η πλειοψηφία, όπως στην προκειμένη περίπτωση. Θέλετε σώνει και καλά να απαλλάξετε τον κ. Καραμανλή. Γιατί δεν τον αφήνετε να πάει στη δικαιοσύνη; Την όποια δικαιοσύνη. Ειρήσθω εν παρόδω, όλοι λέτε ότι τη σέβεστε. Αμ δε, που τη σέβεστε.

Να σας πω και κάτι άλλο. Πείτε μου, λοιπόν, σας παρακαλώ, αφού τη σέβεστε τη δικαιοσύνη, ο κ. Καραμανλής ελέγχθηκε από την εισαγγελέα της Ευρώπης, την ευρωπαϊκή εισαγγελία, και έρχεται ένα χαρτί και σας λέει «εγώ υποψιάζομαι ότι ο κ. Καραμανλής ζημίωσε την Ευρωπαϊκή Ένωση με 2.700.000». Η Ευρωπαία εισαγγελέας σάς το λέει. Και τι ζητάει; «Ερευνήστε το και στείλτε το στην ελληνική δικαιοσύνη». Εσείς, που τη σέβεστε την ελληνική δικαιοσύνη, γιατί απορρίψατε την προανακριτική που είχαν προτείνει ο ΣΥΡΙΖΑ και το ΠΑΣΟΚ τις προάλλες; Δεν τη σέβεστε τη δικαιοσύνη, κύριε Βορίδη; Πείτε μου, σας παρακαλώ.

Το περίεργο σε όλη την ιστορία είναι το εξής, ότι ελέγχεται ο κ. Καραμανλής από την Ευρωπαία εισαγγελέα, τον απαλλάξατε και οι υπόλοιποι κάτω από αυτόν υπηρεσιακοί παράγοντες διώκονται σε βαθμό κακουργήματος για απιστία και για 15.000.000, λέει βρήκαν και επιπλέον. Και έχει επιδοθεί σε αυτούς τους είκοσι δύο το κατηγορητήριο, το οποίο έχω διαβάσει και ήταν στοιχείο της ποινικής δικογραφίας.

Ακούστε, λοιπόν, πολιτική και ανθρώπινη εντιμότητα. Αυτός που υπέγραψε την απόφαση για τα 2.700.000, ο Καραμανλής, δεν ελέγχεται ποινικά με την πλειοψηφία κι όλοι από κάτω είναι κατηγορούμενοι σε βαθμό κακουργήματος. Υπάρχει περίπτωση να μπούνε φυλακή. Πείτε μου, σας παρακαλώ: Τη σέβεστε τη δικαιοσύνη ή δεν τη σέβεστε τη δικαιοσύνη; Η δικαιοσύνη, λοιπόν, θα πρέπει να ακολουθηθεί για τους υπόλοιπους, τους υφιστάμενους, και όχι για τον πολιτικό προϊστάμενο, ο οποίος εξέδωσε την απόφαση η οποία ελέγχεται ως παράνομη και ζημίωσε κατά 2.700.000 την Ευρώπη. Πείτε μου: Αυτή την πολιτική σας πώς την κρίνετε;

Να σας πω και κάτι άλλο. Η αιτιώδης συνάφεια που συζητήσαμε και προχθές. Λέτε συνεχώς για τη σύμβαση 717, η οποία σας βολεύει, γιατί είναι χρονικά πιο μακριά από τη σχέση αιτίας και αποτελέσματος. Σαράντα πέντε μήνες, κύριε Βορίδη μας, είχε καεί η τηλεδιοίκηση στον σταθμό της Λάρισας, στη Ζάχαρη. Είχε καεί, καταστράφηκε και λειτουργούσε με την κονσόλα με τα κλειδιά. Δεν τη φτιάξατε. Δεν την έφτιαξε ο κ. Καραμανλής, ενώ το ήξερε. Για πείτε μου: Έχει αιτιώδη σχέση η παράλειψη αυτή με το ζημιογόνο αποτέλεσμα, όταν η επιτροπή του κ. Γεραπετρίτη λέει ότι, αν λειτουργούσε η τηλεδιοίκηση, θα υπήρχαν μηδενικές πιθανότητες να γίνει το έγκλημα;

Ωραία. Εσείς λέτε ότι μόνο υπάρχει το ανθρώπινο λάθος, το οποίο η πλειοψηφία στην εξεταστική επιτροπή το προσδιορίζει προσωπικά στον σταθμάρχη και σε δύο ανθρώπους που είναι σκοτωμένοι, στους δύο μηχανοδηγούς. Δηλαδή, ο μόνος ο οποίος ευθύνεται είναι ο σταθμάρχης. Και όλα αυτά τα λεφτά που δαπανούμε για να φτιάξουμε το σύστημα ασφαλές, όλα αυτά τα συστήματα που θέλουμε να εφαρμόσουμε και χαλάμε του κόσμου τα εκατομμύρια, γιατί τα κάνουμε; Τα κάνουμε για την περίπτωση κατά την οποία υπάρχει ανθρώπινο λάθος να το προλάβουν.

Πόσες φορές έχετε ακούσει εδώ μέσα και πόσες φορές το άκουσα εγώ στην τετράμηνη παρακολούθηση της εξεταστικής επιτροπής που ήμουν μέλος; Όλοι έλεγαν ότι, αν λειτουργούσε η τηλεδιοίκηση, αν είχε φτιαχτεί η τηλεδιοίκηση ή εν πάση περιπτώσει αν ολοκληρωνόταν η 717, δεν υπήρχε περίπτωση να γίνει το έγκλημα. Διότι, αν λειτουργούσε το σύστημα αυτό και έβλεπε δύο τρένα να τρέχουν πάνω στις ίδιες ράγες, το ίδιο το σύστημα θα λειτουργούσε έτσι.

Και έρχεται ο κ. Καραμανλής, τον οποίο χειροκροτήσατε, και είχε βάλει με δική του απόφαση, ενέκρινε την πρόσληψη του σταθμάρχη αυτού και μάλιστα με αναδρομική ισχύ, για να καλύψει την παράνομη απόφαση του ΟΣΕ, που πήραν έναν άνθρωπο πενήντα επτά ετών και τον έβαλαν στο σταθμό της Λάρισας, που περνάνε πενήντα επτά επιβατικά τρένα κάθε μέρα και είκοσι περίπου εμπορικές αμαξοστοιχίες! Ήταν μόνος του! Και αυτός ήταν πενήντα επτά χρονών! Και όλοι λένε ότι κάνεις κακό άμα τον βάλεις αυτόν τον άνθρωπο.

Τελειώνω με αυτό. Κύριε Βορίδη, σε μία ερώτηση που σας κάναμε εμείς οι Βουλευτές για το τι γίνεται με τον σταθμάρχη, αν μπήκε νόμιμα ή όχι, ξέρετε τι απαντήσατε; Το θυμάστε, ε; Σαράντα δύο σε πρώτη φάση ενέκρινε ο Υπουργός Εσωτερικών, μετά το έκαναν σαράντα οκτώ και ο Πρωθυπουργός το επικύρωσε το πενήντα επτά.

Πείτε μου: Υπάρχει αιτιώδης σχέση της πράξης του αυτής…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Αυλωνίτη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ. Είχα πάρα πολλά να πω. Ας πάνε τα χαρτιά στην άκρη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ευχαριστούμε πάρα πολύ.

Ο κ. Δερμεντζόπουλος και αμέσως μετά ο Υπουργός, ο κ. Μαρινάκης.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκίνησε χθες μια κοινοβουλευτική διαδικασία η οποία θεωρείται κορυφαίο μέσο για την άσκηση κοινοβουλευτικού ελέγχου. Σκοπός από την πλευρά αυτών που άσκησαν την πρόταση δυσπιστίας είναι η απώλεια δεδηλωμένης της Κυβέρνησης και η παραίτησή της. Η άσκηση, λοιπόν, αυτού του μέσου είναι θεμιτή και θεσμική. Στην πραγματικότητα, όμως, βέβαια ασκείται κοινοβουλευτικός έλεγχος για ένα ζήτημα για το οποίο συζητάμε ενδελεχώς εδώ και πολλούς μήνες -και καλώς-, αλλά δεν προέκυψε κάποιο νέο στοιχείο.

Και η αλήθεια είναι πολύ απλή. Δύο μήνες πριν τις ευρωεκλογές μοναδικός σκοπός των κομμάτων της Αντιπολίτευσης είναι να βελτιώσουν τις δημοσκοπικές τους αποδόσεις. Τους τελευταίους μήνες, ξέρετε, υπάρχει μια κοινή διαπίστωση στην ελληνική κοινωνία, κάτι που κυρίως ακούγεται και όχι από άτομα της παράταξής μας. Δεν υπάρχει Αντιπολίτευση. Η ελληνική κοινωνία, ώριμη αρκετά έπειτα από πολιτικούς τυχοδιωκτισμούς, παρακολουθεί, αντιλαμβάνεται και αναγνωρίζει. Δεν παρατήρησε απλά, αλλά ψήφισε και διαμόρφωσε τα ποσοστά των κομμάτων στις προηγούμενες εκλογές. Έχει αντιληφθεί, λοιπόν, πως υπάρχει έλλειψη μιας δημιουργικής αντιπολιτευτικής εναλλακτικής πρότασης.

Πολλοί είναι αυτοί που πίστευαν πως ύστερα από τις παλινωδίες της περιόδου ’15-’19 θα επικρατούσε η πολιτική ωριμότητα σε μια σειρά ζητημάτων, ειδικότερα σε ζητήματα που αφορούν εθνικά θέματα ή διαχείρισης κρίσεων. Κι όμως, γίναμε όλοι μάρτυρες πως αυτές οι απαραίτητες, για άλλους αυτονόητες, συναινέσεις, είτε είχαν να κάνουν με τα ελληνοτουρκικά, με την πανδημία ή με την κλιματική αλλαγή, δεν έλαβαν ποτέ τόπο.

Η κοινωνία, οι συμπολίτες μας όχι απλά το αντιλήφθηκαν, το βίωσαν και αποφάσισαν να ανανεώσουν την εμπιστοσύνη σε μια κυβέρνηση που και πρόγραμμα και όραμα έχει, που διαχειρίστηκε με τον καλύτερο δυνατό τρόπο κρίσεις, πρωταγωνίστησε σε πρωτοβουλίες, με αποτέλεσμα να αποτελεί πλέον παράδειγμα και όχι βαρίδι σε διεθνές περιβάλλον.

Και αυτό οδήγησε δυνάμεις που τρέφονται και αναδύονται από τον λαϊκισμό, από την τοξικότητα και τη διχόνοια, άλλες να διασπαστούν, άλλες να γελοιοποιηθούν, άλλες να προσπαθούν να επαναλάβουν τακτικές του παρελθόντος εφεύρεσης σκανδάλων, άλλες να συνωμοσιολογούν και όλες μαζί παράλληλα να ανταγωνίζονται μεταξύ τους στη χρήση της πιο ακραίας ρητορικής.

Το πολιτικό τους, λοιπόν, κενό, η έλλειψη ηγεσίας τους, είτε κυριολεκτικά είτε μεταφορικά, τους οδηγεί στο να βάλλουν χωρίς δισταγμό εναντίον θεσμών ή θεσμικών λειτουργιών του κράτους μας, που για χρόνια κάποιοι έδιναν αγώνες. Δεν αφήνουν απλά υπονοούμενα, αλλά μιλάνε ξεδιάντροπα και λένε ότι δεν υπάρχει δικαιοσύνη. Δυσφημούν με μεγάλη ευκολία την πατρίδα μας στο εξωτερικό, φτάνοντας στο σημείο να συγγράφουν ψηφίσματα για διακοπή της χρηματοδότησής της. Εφευρίσκουν δήθεν προβλήματα στην ελευθερία του Τύπου, όταν όλη μέρα είναι στα κανάλια και διατυπώνουν απόψεις. Είναι ένα πολιτικό προσωπικό, λοιπόν, σε παρακμή, που υποστηρίζουν εμμέσως πλην σαφώς πως αμφισβητούν ακόμα και την εγκυρότητα των εκλογών. Υπάρχει μια άρνηση στο να αναγνωρίσουν την αντιπολιτευτική τους ανικανότητα και μία παρακμή που φιλοδοξούν να παρασύρουν τους πάντες.

Αποκορύφωμα όλων αυτών των πράξεων είναι η εκμετάλλευση μιας εθνικής τραγωδίας. Το δυστύχημα στα Τέμπη έχει αποτυπωθεί και θα είναι πάντα αποτυπωμένο στη συλλογική μας μνήμη. Τον σεβασμό μας, όμως, στη μνήμη των ανθρώπων που χάθηκαν κάποιοι τον είδαν σαν αδυναμία. Το να αφήνεις τη δικαιοσύνη ελεύθερη, ανεξάρτητη, μακριά από πολιτικά συμφέροντα κάποιοι βρήκαν αφορμή να το πουν ως συγκάλυψη. Χρησιμοποιώντας τους συγγενείς, τους φίλους των θυμάτων, αλλά και την ελληνική κοινωνία που επιζητά δικαίωση, έχουν ως πραγματική επιδίωξη το πολιτικό τους όφελος.

Εμείς θέλουμε και θα απονεμηθεί δικαιοσύνη. Στεκόμαστε δίπλα στους συγγενείς των θυμάτων. Δεν θέλουμε και δεν θα αφήσουμε να ξεχαστεί η τραγωδία στα Τέμπη. Με την ίδια ευκολία, βέβαια, που κάποιοι εκστομίζουν σε αυτή την Αίθουσα κατηγορίες συγκάλυψης, είναι ξεκάθαρο πως υπάρχει πολιτική εκμετάλλευση. Και δεν υπάρχει μεγαλύτερη προσβολή για τη δημοκρατία και για το κράτος δικαίου από την αμφισβήτηση της δικαιοσύνης, την αμφισβήτηση εκλογικών διαδικασιών.

Επιδιώκουν, λοιπόν, κάποιοι να μας οδηγήσουν πίσω στην παρακμή, είτε γιατί ο Αρχηγός τους δεν τραβάει είτε γιατί ακόμα δεν γνωρίζει και μαθαίνει είτε γιατί ως Αρχηγός τους είναι αδίστακτος και σπέρνει θεωρίες που δηλητηριάζουν την κοινωνία μας. Ο βασικός, όμως, λόγος που βλέπετε, συνάδελφοι, αυτόν τον διαγωνισμό μεταξύ τους, αυτή την κλιμάκωση σε όλες αυτές τις ακραίες διατυπώσεις, είναι οφθαλμοφανής. Έτσι έχουν μάθει και δεν μπορούν να κάνουν διαφορετικά.

Γνωρίζει η ελληνική κοινωνία πως δεν έχουν απαντήσεις στα μικρά και στα μεγάλα προβλήματα. Όσο πλησιάζουν οι εκλογές, δεν θα απολογηθούν οι σοσιαλιστές, οι αριστεροί για τους αγρότες, για το ότι εξαιτίας τους υπάρχει μια βίαιη «πράσινη» μετάβαση, με αδιανόητους ρυθμούς προσαρμογής.

Θα αποφύγουν να αναφέρουν πως προσπάθησαν να κόψουν τη χρηματοδότηση που απαιτείται για τη φύλαξη των συνόρων μας. Θα εκστομίσουν για την ακρίβεια παραδείγματα κάποιων χωρών που ακούγονται ωραία, αλλά παραπλανούν τον κόσμο και δεν αναφέρουν πως έχουν αποτύχει στην πράξη. Άλλοι πάλι θα καυτηριάσουν τη στάση μας, όπου μαζί με τη συντριπτική πλειοψηφία των χωρών της Ευρωπαϊκής Ένωσης στεκόμαστε δίπλα σε μία χώρα που έχει δεχθεί εισβολή, αδιαφορώντας για το γεγονός ότι δεν συνορεύουμε και εμείς με την Ελβετία ή το Λουξεμβούργο.

Η επιδίωξή τους, λοιπόν, είναι να εκμεταλλευτούν το θυμικό, τις αγωνίες, τον πόνο των πολιτών. Προσπαθούν να εκμεταλλευτούν πως μετά από πολλά χρόνια υπάρχει μια Κυβέρνηση που διαχειρίζεται κρίσεις με τρόπο συνετό, καταβάλλοντας προσπάθειες στήριξης των Ελλήνων πολιτών με βάση τις δυνατότητες της οικονομίας, ώστε να μην μπλέξουμε ξανά σε εποχές μνημονίων. Μια Κυβέρνηση που έχει βελτιώσει την εικόνα στο εξωτερικό. Μια Κυβέρνηση που εφαρμόζει αυτά τα οποία είχε υποσχεθεί στην παιδεία, στην άμυνα και την ασφάλεια, ενώ παράλληλα αντιμετωπίζει τεράστια ζητήματα που έχει και όλη η Ευρώπη, που απασχολούν το σύνολο της Ευρώπης δηλαδή, όπως είναι το δημογραφικό ή η κλιματική αλλαγή.

Αυτή είναι η πραγματική εικόνα, κυρίες και κύριοι συνάδελφοι, και αυτή την πραγματικότητα αναγνωρίζουν και οι συμπολίτες μας. Οι πολίτες αντιμετωπίζουν πολλά προβλήματα και ορθά έχουν απαιτήσεις. Η κριτική τους είναι ακριβώς όπως την είχαμε ζητήσει, αυστηρή. Στις επερχόμενες, λοιπόν, εκλογές όλοι θα λάβουν τα μηνύματά τους και όλοι θα πρέπει να τα αξιολογήσουν. Μέχρι να έρθουν όμως οι εκλογές, θα προηγηθούν άλλα μηνύματα, που θα προκύψουν αύριο το βράδυ και αυτά απευθύνονται αποκλειστικά σε εσάς. Δεν παίζουμε με τις αγωνίες των πολιτών, δεν παίζουμε με τους θεσμούς, δεν εκμεταλλευόμαστε τον πόνο των συμπολιτών μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Τον λόγο τώρα έχει ο κ. Μαρινάκης.

Ελάτε, κύριε Υπουργέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρώτη ομιλία δεν είναι στη Βουλή;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι η πρώτη σας, κύριε Μαρινάκη;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Βεβαίως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, είναι η πρώτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σκουρύναν τα πράγματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Λύθηκε το θέμα.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Χαίρομαι που τα παρατηρείτε, κυρία Κωνσταντοπούλου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπήρξε ένα θέμα και μία ενημέρωση. Ολοκληρώθηκε η διαδικασία. Προχωράμε.

Ελάτε, κύριε Υπουργέ.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι Βουλευτές, πράγματι, όπως είπε και η κ. Κωνσταντοπούλου, είναι η πρώτη φορά που έχω την τιμή να απευθύνομαι στην Εθνική Αντιπροσωπεία ως μέλος της Κυβέρνησης της Νέας Δημοκρατίας με Πρωθυπουργό τον Κυριάκο Μητσοτάκη και, προφανώς, με βάση και το αντικείμενο της συζήτησης, θα ξεκινήσω με μία παραδοχή με την οποία νομίζω ότι συμφωνούμε όλοι σε αυτή την Αίθουσα. Δεν υπάρχει άνθρωπος ο οποίος εκείνη την τραγική νύχτα να μη συγκλονίστηκε στο άκουσμα της είδησης του τραγικού αυτού δυστυχήματος στα Τέμπη. Δεν υπήρχε πατέρας, μητέρα, συγγενής, αδερφός που να μην ένιωσε στενοχώρια, αγανάκτηση, οργή και σίγουρα πολύ περισσότερο οι άνθρωποι αυτοί για τους οποίους ο χρόνος σταμάτησε εκείνη τη μέρα. Ήταν η ζωή τους μέχρι εκείνη τη στιγμή και μια πολύ πιο δύσκολη πραγματικότητα που ξεκίνησε από τη στιγμή εκείνη και στη συνέχεια.

Σήμερα, λοιπόν, είμαστε εδώ, σίγουρα και όλες αυτές τις τρεις ημέρες, για να απευθυνθούμε με απόλυτο σεβασμό στους συγγενείς των θυμάτων, να προσπαθήσουμε να απαντήσουμε με νηφαλιότητα σε όσο το δυνατόν περισσότερα ερωτήματα τίθενται. Προφανώς τις μεγαλύτερες απαντήσεις, τις περισσότερες και τις πιο ουσιαστικές απαντήσεις θα τις δώσει η δικαιοσύνη. Θα αναφερθώ στη συνέχεια γι’ αυτό το κομμάτι. Όμως, σίγουρα υπάρχει και μια ανάγκη -και τη νιώθω και εγώ προσωπικά και νομίζω όλα τα μέλη της Κυβέρνησης και της Κοινοβουλευτικής Ομάδας της Νέας Δημοκρατίας- να βάλουμε ένα τέλος σε αυτή την πρωτοφανή τυμβωρυχία. Η αλήθεια είναι ότι δεν είναι πρώτη φορά που τη συναντάμε σε αυτή την Αίθουσα σε πολιτικές συζητήσεις από πολλά από τα κόμματα της Αντιπολίτευσης, όμως θεωρώ ότι, λόγω της φύσης της συζήτησης, λόγω του τραγικού του θέματος, λόγω του πόνου που σας περιέγραψα, η ένταση με την οποία χρησιμοποιεί αυτή την τακτική η Αντιπολίτευση πραγματικά δεν έχει προηγούμενο.

Ποια ήταν η αφορμή, όμως, για να βρεθούν σήμερα οι Βουλευτές όλων των Κοινοβουλευτικών Ομάδων, τα μέλη του Υπουργικού Συμβουλίου για να συζητήσουν αυτές τις τρεις ημέρες αυτή την πρόταση δυσπιστίας; Αφορμή ήταν ένα δημοσίευμα της εφημερίδας το «Βήμα της Κυριακής», το οποίο τι έλεγε στον τίτλο του; Μιλούσε για «μονταζιέρα» στα Τέμπη. Για να καταλάβουν και οι πολίτες που μας ακούν, «μονταζιέρα» είναι μια πολύ βαριά κατηγορία, που σημαίνει αλλοίωση, παραποίηση, με σκοπό τη χειραγώγηση της κοινής γνώμης.

Ας δούμε, όμως, τι συνέβη στην πραγματικότητα, όπως το ξεκαθαρίσαμε από την πρώτη στιγμή. Υπήρχε ζήτημα αλλοίωσης της δικαστικής έρευνας; Όχι, γιατί το σύνολο των συνομιλιών βρέθηκε ακέραιο στον φάκελο της υπόθεσης, στη δικογραφία, αμέσως μόλις ζητήθηκε από τη δικαιοσύνη. Αυτό δεν το αμφισβητεί κανείς, ακόμα και αυτοί οι οποίοι συνέταξαν το συγκεκριμένο δημοσίευμα και στην πραγματικότητα και αυτοί οι οποίοι το υιοθέτησαν στη συνέχεια. Υπήρχε λόγος να χειραγωγηθεί η κοινή γνώμη από αυτή την υποτιθέμενη «μονταζιέρα»; Επίσης η απάντηση είναι όχι, γιατί το μεσημέρι της ίδιας μέρας, ώρες πριν, είχε μεταδοθεί απ’ όλα τα μέσα, ακόμη και από τον συντάκτη του δημοσιεύματος, από όλους τους δημοσιογράφους, η ομολογία του μοιραίου σταθμάρχη.

Υπήρχε κάποιος λόγος να γίνει έστω απόπειρα να χειραγωγηθεί η κοινή γνώμη; Και πάλι απάντηση είναι όχι, γιατί δεν ήταν η μοναδική συνομιλία αυτή για την οποία γίνεται σήμερα η συζήτηση. Βγήκαν κι άλλες συνομιλίες την ίδια μέρα, τις επόμενες ημέρες και όλες συνηγορούσαν στη συνδρομή όχι μόνο -το τονίζω, για να μην παρεξηγηθώ- του ανθρώπινου παράγοντα.

Έμειναν ψευδείς εντυπώσεις μετά από την πρώτη μέρα και μετά απ’ αυτή την επίμαχη συνομιλία; Και πάλι η απάντηση είναι όχι, γιατί τις αμέσως επόμενες ημέρες το σύνολο των μέσων, συμπεριλαμβανομένης και της δημόσιας τηλεόρασης, δημοσιοποίησε και αυτή τη συνομιλία, όπως και τις υπόλοιπες, ξανά και είπε στους πολίτες ότι αυτή δεν αφορά το μοιραίο αυτό δρομολόγιο.

Με λίγα λόγια, έναν χρόνο πριν το ζήτημα αυτό, και ως προς την ακεραιότητα της δικαστικής διερεύνησης και ως προς την ενδεχόμενη απόπειρα χειραγώγησης της κοινής γνώμης, είναι λυμένο. Ούτε το ένα συνέβη ούτε το άλλο συνέβη. Αυτά τα απαντήσαμε Κυριακή πρωί, γιατί έτσι οφείλαμε να κάνουμε ως Κυβέρνηση.

Και αν όλα αυτά έχουν γίνει γνωστά, έρχεται λίγες ώρες μετά, Κυριακή απόγευμα, παραμονή 25ης Μαρτίου, ο κ. Ανδρουλάκης, ο πρόθυμος -επαναλαμβάνουμε- κ. Ανδρουλάκης, και καταθέτει πρόταση δυσπιστίας. Ο κ. Ανδρουλάκης έχει κατηγορήσει την Κυβέρνηση αυτή για ό,τι μπορεί να φανταστεί κανείς. Για τους θεσμούς και την παραβίασή τους, για μη δημοκρατικές μεθόδους, ότι κακοποιεί τους θεσμούς…

**ΔΗΜΗΤΡΙΟΣ ΜΑΝΤΖΟΣ:** Για υποκλοπές…

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Για όλα αυτά που λέει ο κ. Μάντζος.

Για υπονόμευση του κράτους δικαίου, για ψήφιση αντισυνταγματικών νομοσχεδίων, για το ότι φτωχοποιεί τη χώρα. Διότι συγκαλύπτει εγκλήματα…

**ΔΗΜΗΤΡΙΟΣ ΜΑΝΤΖΟΣ:** Για τα e-mail της κ. Ασημακοπούλου…

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Υπομονή, κύριε Μάντζο, υπομονή.

Για όλα αυτά, λοιπόν, κύριε Μάντζο, που με βοηθάτε, δεν σκέφτηκε ο Πρόεδρός σας σε τόσες συζητήσεις στο Κοινοβούλιο να καταθέσει μια πρόταση δυσπιστίας, που αφορούν τους πολίτες, αλλά εμφανίστηκε πρόθυμος -το επαναλαμβάνω- Κυριακή απόγευμα να καταθέσει πρόταση δυσπιστίας για το δημοσίευμα του «Βήματος της Κυριακής».

Και βέβαια ήταν μιας τάξης μεγέθους όλο αυτό. Σήμερα έγινε ακόμα μεγαλύτερο. Ως τώρα γνωρίζαμε αυτά τα οποία σας είπα μέχρι πρότινος. Σήμερα ο κ. Παππάς, ο Νίκος Παππάς, ο Βουλευτής και πρώην Υπουργός του ΣΥΡΙΖΑ, μας έκανε ακόμα σοφότερους. Τι μας είπε; Μαρτύρησε, του ξέφυγε πριν από λίγο στο «ACTION 24», ότι υπήρχε και προσυνεννόηση μεταξύ του ΣΥΡΙΖΑ και του ΠΑΣΟΚ. Δείτε το σχετικό βίντεο, έχει αναρτηθεί στα μέσα κοινωνικής δικτύωσης. Άρα όχι απλώς αυτό έγινε με φοβερά αντανακλαστικά, αλλά προετοιμαζόταν, απ’ ό,τι φαίνεται, από το ΠΑΣΟΚ και από τον ΣΥΡΙΖΑ.

Αυτός, λοιπόν, ήταν και ο λόγος που ήρθε σήμερα Τετάρτη ο κ. Ανδρουλάκης, ενώ αυτό έχει γίνει πολλές μέρες πριν, και για αντιπερισπασμό προσπάθησε να χρησιμοποιήσει δημοσιεύματα και κοινωνικές συναντήσεις και να πετάξει λάσπη σε μία Κυβέρνηση η οποία και την Κυριακή και τη Δευτέρα και την Τρίτη, παντού, στο διαδίκτυο, με τις ανακοινώσεις μας, τις δικές μου ανακοινώσεις, εκπροσωπώντας το σύνολο της Κυβέρνησης, τις απαντήσεις που δώσαμε στην ενημέρωση πολιτικών συντακτών, είπαμε την αλήθεια όπως ακριβώς είναι.

Με λίγα λόγια, τα γεγονότα μιλάνε από μόνα τους. Και δυστυχώς αυτό σάς πιέζει, γιατί δεν μπορείτε να απαντήσετε στους πολίτες πώς είναι δυνατόν να έχετε απέναντί σας μια Κυβέρνηση η οποία έχει κάνει όλα αυτά τα κακά για τον τόπο που έχουν να κάνουν με τους θεσμούς, με τη δημοκρατία, με την οικονομία, αλλά πρόταση δυσπιστίας να κάνετε, απ’ ό,τι φαίνεται σε συνεννόηση με τον ΣΥΡΙΖΑ -το είπε ο κ. Νίκος Παππάς, το ξαναλέω, υπάρχει το βίντεο, γιατί πρέπει κάθε φορά να αποδεικνύουμε ότι δεν είμαστε ελέφαντες-, πάνω σε ένα θέμα το οποίο ήταν λυμένο έναν χρόνο πριν.

Είναι ευκαιρία, όμως, και καθήκον προς τους πολίτες να απαντήσουμε σε κάποια ερωτήματα.

Ερώτημα πρώτο: Ποιοι θέλουν πραγματικά να φανερωθεί η αλήθεια για το τραγικό δυστύχημα των Τεμπών; Μήπως θέλει η Αντιπολίτευση, η οποία θεωρεί ότι όλες αυτές οι παθογένειες, οι διαχρονικές παθογένειες του ελληνικού κράτους συμπεριλαμβανομένου και του σιδηροδρόμου, ξεκίνησαν το 2019; Ενώ λέει ο πρώην Υπουργός ότι δεν υπάρχει αιτιώδης σύνδεσμος μεταξύ μιας καθυστερημένης υλοποίησης μιας σύμβασης και ενός τραγικού δυστυχήματος, την ίδια στιγμή μάς κατηγορούν εμάς για το αντίθετο, ενώ παρέδωσαν μία ουσιαστικά διαλυμένη σύμβαση, μία ανύπαρκτη τηλεδιοίκηση το 2019.

Εμείς από την άλλη πλευρά όχι απλώς αναλάβαμε την ευθύνη που μας αναλογούσε, με πρώτο τον Πρωθυπουργό, σε πολιτικό επίπεδο, αλλά και ακόμα μεγαλύτερη, γιατί έτσι αντιλαμβανόμαστε το καθήκον. Κοιτάξαμε στα μάτια τους πολίτες και ξεκινήσαμε να υλοποιούμε μια σειρά από δεσμεύσεις απέναντι σε αυτούς που έχουμε καθήκον, δηλαδή στον ελληνικό λαό.

Ερώτημα δεύτερο: Υπάρχει προσπάθεια συγκάλυψης; Εγώ ρωτάω κατ’ αρχάς πού έγκειται η συγκάλυψη. Ποιο είναι το ερώτημα το οποίο μας έχει τεθεί και δεν έχουμε απαντήσει; Ποιο είναι το ερώτημα το οποίο μας έχει θέσει η δικαιοσύνη; Ποιο είναι το αίτημα που μας έχει τεθεί από τη δικαιοσύνη και εμείς έχουμε αποφύγει να το απαντήσουμε; Ποιες είναι συγκεκριμένα οι κατηγορίες τις οποίες εμείς έχουμε αποφύγει να απαντήσουμε;

Και σας μιλώ και λόγω της νομικής μου ιδιότητας. Πάλι άκουσα τον προηγούμενο ομιλητή να μιλάει αόριστα για κατηγορίες. Συγκεκριμένα δεν έχετε πει τίποτα. Είχατε όλο τον χρόνο να μαζέψετε υπογραφές για να καταθέσετε πρόταση δυσπιστίας, αλλά για να κάνετε κάτι πιο συγκεκριμένο δεν έχετε. Και ξέρετε γιατί δεν έχετε; Γιατί πρέπει να έρθετε να μας πείτε ότι, επειδή καθυστέρησε να υλοποιηθεί μία σύμβαση -προφανώς θα έπρεπε να υπάρχει οτιδήποτε περισσότερο για την καλύτερη λειτουργία του σιδηροδρόμου, για να μην παρεξηγηθώ-, τότε υπάρχει αιτιώδης σύνδεσμος, σύμφωνα με αυτό που υπονοείτε, με το αδίκημα της ανθρωποκτονίας.

Όταν ήρθε όμως ο εισαγγελέας για την τραγική υπόθεση για το Μάτι και είπε ότι αν υπήρχε το «112», τότε είναι πολύ πιθανό να είχαν σωθεί πολλές ανθρώπινες ζωές, θα έπρεπε εμείς, με την ίδια λογική, την οποία δεν υιοθετούμε, να θεωρήσουμε ότι υπάρχει στοιχειώδης σύνδεσμος με τη μη ύπαρξη του «112» και να θεωρήσουμε ότι πρέπει να πάει κατηγορούμενος ο οποιοσδήποτε Υπουργός του ΣΥΡΙΖΑ που ευθυνόταν για το συγκεκριμένο αδίκημα.

Υπάρχουν και πολλά άλλα παραδείγματα, αν μπούμε σε αυτή τη συζήτηση. Αλλά αυτή τη συζήτηση, αγαπητές και αγαπητοί Βουλευτές, δεν την κάνουμε ούτε στα τηλεοπτικά παράθυρα ούτε στα πολιτικά γραφεία ούτε στα κομματικά γραφεία. Τα δικαστήρια γίνονται στις δικαστικές αίθουσες. Οι ανακρίσεις γίνονται στα γραφεία των ανακριτών. Και το λέμε καθαρά. Κανείς δεν είναι αθώος επειδή έχει την οποιαδήποτε ιδιότητα. Αλλά και κανείς δεν είναι ένοχος επειδή το λέει ο οποιοσδήποτε άλλος εκτός από τη δικαιοσύνη.

Ερώτημα τρίτο: Ποιοι μιλούν για δικαιοσύνη; Σε αυτή εδώ την Αίθουσα υπάρχουν άνθρωποι οι οποίοι κουνάνε το δάχτυλο. Καταθέτουν και προτάσεις δυσπιστίας με βασικό αντικείμενο το κράτος δικαίου. Συμπράττουν για την ακρίβεια. Αναφέρομαι στον ΣΥΡΙΖΑ. Μάλιστα ο ΣΥΡΙΖΑ έβαλε τον κ. Παππά εισηγητή σε αυτή τη συζήτηση, ο οποίος έχει καταδικαστεί αμετάκλητα 13-0 από τη δικαιοσύνη για ζήτημα που έχει να κάνει με το κράτος δικαίου. Ανθρώπους οι οποίοι είχαν στα βουλευτικά αλλά και στα υπουργικά έδρανα καταδικασμένους για ζητήματα και υποθέσεις χειραγώγησης της δικαιοσύνης. Ανθρώπους οι οποίοι μιλάνε για την ελευθερία του Τύπου και έχουν πρώην Υπουργούς, νυν Βουλευτές που απειλούν δημοσιογράφους, πολιτικούς αντιπάλους και δικαστές. Αυτή είναι η πραγματικότητα.

Χθες μάλιστα υποψήφιος Ευρωβουλευτής του ΣΥΡΙΖΑ έκανε δυο κυνικές αποστροφές. Η μία ήταν ότι ευχήθηκε μια Ευρωπαία εισαγγελέας να ρίξει τη νόμιμα εκλεγμένη Κυβέρνηση της χώρας μας. Και αυτό δεν είναι προσβολή στην Κυβέρνηση, στον Πρωθυπουργό, στη Νέα Δημοκρατία. Είναι ευθεία προσβολή στους Έλληνες πολίτες, γιατί την όποια Κυβέρνηση την αποφασίζουν οι πολίτες με την ψήφο τους και δεν μπορεί κανένας να βγαίνει να ισχυρίζεται κάτι τέτοιο. Και βέβαια έκανε και έναν επικίνδυνο συνειρμό με τους δικαστές και τα χρόνια της δικτατορίας. Δόθηκε απάντηση από την Ένωση Δικαστών και Εισαγγελέων και βέβαια ο ΣΥΡΙΖΑ, πιστός στο παρελθόν του και όλα αυτά τα οποία έχουμε ζήσει τα προηγούμενα χρόνια, ταυτίστηκε και με τον κ. Φαραντούρη. Αλίμονο. Εδώ έχει ταυτιστεί με αμετάκλητα καταδικασμένους και τους έχει ξανά υποψήφιους.

Ερώτημα τέταρτο: Πόσο υποκριτής είναι κάποιος που στέκεται δίπλα σε πονεμένους ανθρώπους, σε μια χαροκαμένη μάνα, σε απελπισμένους συγγενείς και προσπαθεί να πάρει μερίδιο από ένα ψήφισμα το οποίο, μεταξύ άλλων, λέει να καταργηθεί ο νόμος περί ευθύνης Υπουργών; Με σεβασμό αντιμετωπίζουμε όσους υπογράφουν το ψήφισμα, πολίτες από διαφορετικά κόμματα. Ήρθε η Κυβέρνηση της Νέας Δημοκρατίας πριν από πολύ λίγα χρόνια και εξομοίωσε την παραγραφή ενός Υπουργού με έναν οποιονδήποτε άλλον πολίτη. Το θυμάστε αυτό, αγαπητές και αγαπητοί Βουλευτές του ΣΥΡΙΖΑ. Αν αυτό σάς φαινόταν λίγο -και απευθύνομαι σε εσάς και στους Ευρωβουλευτές σας, που πάνε και στέκονται δίπλα σε πονεμένους ανθρώπους για να αποκομίσουν πολιτικά οφέλη-, γιατί δεν ήρθατε σε αυτή εδώ την Αίθουσα να προτείνετε την κατάργηση τότε που είχατε τη δυνατότητα; Τι απαντάτε σε αυτούς τους ανθρώπους μαζί με τους οποίους πηγαίνετε για να αποκομίσετε οφέλη και να εργαλειοποιήσετε τον πόνο τους, τη στιγμή που δεν έχετε κάνει τίποτα στην πράξη εδώ που κρίνονται όλα, στη Βουλή; Τίποτα.

Δεν περιμέναμε κάτι περισσότερο. Όλη σας η ιστορία είναι συνυφασμένη με την υποκρισία και την εργαλειοποίηση του ανθρώπινου πόνου. Πριν ανεβάσετε ένα πανό για νεκρούς, πρώτα ζυγίζετε ποιοι είναι οι νεκροί. Πριν βγείτε στους δρόμους να κάνετε πορείες για μια δολοφονία, πρώτα σκέφτεστε ποιο είναι το θύμα και επί ποιων ημερών, ποιας κυβέρνησης μπορεί να έγινε μια δολοφονία. Η ιστορία σας είναι συνυφασμένη με την τυμβωρυχία και την υποκρισία. Δεν διστάζετε αυτό να το κάνετε ακόμα και στις πιο θλιβερές ιστορίες.

Ερώτημα πέμπτο και τελευταίο, από το οποίο βγαίνουν κι όλα αυτά τα συμπεράσματα. Γιατί έγινε αυτή η πρόταση δυσπιστίας; Είπαμε πώς ξεκίνησε. Τι έχει γίνει στην αρχή. Αλλά βέβαια υπάρχουν και άλλοι δύο λόγοι. Ο ένας λόγος είναι γιατί, όταν δεν έχεις πολιτικό αφήγημα, όταν δεν έχεις αντιπρόταση, φτάνεις ακόμα και στο σημείο να τη δημιουργήσεις μέσα από μια τραγική ιστορία. Ο δεύτερος λόγος είναι γιατί δεν μπορεί να γίνει ένας διάλογος για όλα τα υπόλοιπα τα οποία απασχολούν τους πολίτες.

Σας αρέσει να γίνεται αυτή η συζήτηση, που κυρίως αφορά τη δικαιοσύνη, για να μη συζητήσουμε για το γεγονός ότι η ελληνική οικονομία, μια διαλυμένη οικονομία, ουραγός της Ευρώπης, πρωταγωνιστεί, παρά τις κρίσεις και την εισαγόμενη ακρίβεια. Να μη συζητήσουμε για τις τετρακόσιες χιλιάδες θέσεις εργασίας που έχουν δημιουργηθεί. Να μην πούμε για το ότι η Ελλάδα από μια χώρα η οποία ήταν ξέφραγο αμπέλι οχυρώνει τα σύνορά της. Να μη μιλήσουμε για το πώς μια δήθεν κακιά δεξιά Κυβέρνηση δίνει περισσότερα χρήματα στην υγεία και στην παιδεία. Να μη μιλήσουμε για τα σχολεία, να μη μιλήσουμε για τα πανεπιστήμια, για τα νοσοκομεία, τα οποία υποχρηματοδοτούσατε, για τους διορισμούς στην πρωτοβάθμια, δευτεροβάθμια εκπαίδευση. Για όλα αυτά που απασχολούν τους πολίτες. Αλλά όσο και να θέλετε να τα αποφύγετε, με όλα αυτά στο τέλος της ημέρας θα ασχοληθεί ο ελληνικός λαός.

Κλείνω λέγοντας ότι αυτόν τον προηγούμενο χρόνο, όπως είπα στην αρχή, ήμουν και εγώ ένας από τους πολλούς που είχα το αυτονόητο συναίσθημα της στενοχώριας, της απογοήτευσης, της οργής με τον θάνατο πενήντα επτά συμπολιτών μας. Αυτό που μεσολάβησε είναι ότι έγινα κι εγώ πατέρας, όπως και πολλοί άλλοι σε αυτή την Αίθουσα και πολλοί από αυτούς που βλέπουν τη συνεδρίαση και όλες τις ομιλίες.

Ασχέτως της κυβερνητικής, της πολιτικής, της κομματικής ιδιότητας, θέλω να σας πω κάτι. Είναι πάρα πολύ άσχημο να κουνάτε το δάχτυλο σε οποιονδήποτε εκπρόσωπο ενός άλλου κόμματος, μόνο και μόνο γιατί αυτό το υπαγορεύει το δικό σας παιχνίδι και να επισύρετε πολύ βαριές κατηγορίες. Είναι πολύ βαρύ να λέτε στον οποιονδήποτε -χωρίς την οποιαδήποτε ούτε καν ένδειξη, όχι απόδειξη- ότι συγκαλύπτει τον οποιονδήποτε, ότι κρύβεται πίσω από μία ιστορία συγκάλυψης μονταζιέρας ή σκευωρίας. Είναι πολύ βαρύ. Γιατί κάθε πατέρας πονάει το ίδιο. Αυτοί που χάνουν τα παιδιά τους πολύ περισσότερο. Κάθε άνθρωπος συγκλονίζεται το ίδιο. Ας μπει επιτέλους ένα τέλος στην τυμβωρυχία και ας εμπιστευτούμε πλήρως την αποκλειστική υπεύθυνη, που είναι η ελληνική δικαιοσύνη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επί προσωπικού έχετε ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ο κ. Καζαμίας έχει ζητήσει τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καζαμίας έχει ζητήσει να κάνει παρέμβαση.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ευχαριστώ. Να εξηγήσω το προσωπικό: Ο κύριος Υπουργός Επικρατείας ανέφερε το όνομά μου…

**ΣΤΑΥΡΟΣ ΚΑΛΑΦΑΤΗΣ:** Ανέφερε το όνομά σας επειδή συνέχεια τον κοιτούσατε.

**ΔΗΜΗΤΡΙΟΣ ΜΑΝΤΖΟΣ:** …και με κάλεσε μάλιστα ως εκπρόσωπο του κόμματος και προσωπικά εμένα να παράσχω εξηγήσεις…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, έχετε τον λόγο για ένα λεπτό.

**ΔΗΜΗΤΡΙΟΣ ΜΑΝΤΖΟΣ:** Κατ’ αρχάς, για κάποιες τηλεοπτικές παρουσίες που μετέφερε ο Υπουργός Επικρατείας στο Σώμα, έχω να πω ότι εγώ τις αναζήτησα τώρα και τις βρήκα και έχω να πω ότι δεν είναι δικό μου και δικό μας θέμα το τι λέει ο κ. Παππάς σε τηλεοπτικές του συνεντεύξεις. Δεν ξέρω ποιος είναι ο σκοπός που τα λέει και πού αποσκοπεί, όπως δεν γνωρίζω, για παράδειγμα, τι λέει ο κ. Κασσελάκης και ποιος είναι ο σκοπός του κ. Κασσελάκη όταν αποκαλεί «φάρσα» και «κοκορομαχία» την κορυφαία διαδικασία κοινοβουλευτικού ελέγχου, όπως είπε χθες και αρθρογράφησε.

Άρα αναρωτηθείτε προς τα εκεί τι λέει ο κ. Παππάς και τι λέει ο κ. Κασσελάκης και όχι προς τα εδώ.

Είπατε, κύριε Πρόεδρε, όμως -και ολοκληρώνω- κάτι το οποίο είναι πολύ σοβαρό.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δηλαδή, λέτε ότι αυτό είναι ανακριβές; Είναι ψέματα;

**ΔΗΜΗΤΡΙΟΣ ΜΑΝΤΖΟΣ:** Κύριε Υπουργέ, ένα λεπτό, θα ολοκληρώσω.

Είναι πάρα πολύ σοβαρό αυτό το οποίο είπε ο κύριος Υπουργός Επικρατείας. Αν καταλαβαίνω καλά, κύριε Μαρινάκη, εν προκειμένω επιβεβαιώσατε τις κοινωνικού χαρακτήρα συναντήσεις που έγιναν από άλλους Υπουργούς Επικρατείας -είστε και πολλοί- με συγκεκριμένο επιχειρηματία. Και μας ελέγχετε εμάς, επειδή κάναμε πρόταση δυσπιστίας και για τον χρόνο που αποφασίσαμε να κάνουμε την πρόταση δυσπιστίας -για τον χρόνο, προσέξτε-, αφού έχουν συσσωρευτεί όλα αυτά τα αίσχη, το τέρας των Τεμπών έχει γιγαντωθεί και εμείς πρέπει να θεωρήσουμε τυχαία την κοινωνική συνάντηση που έγινε την Κυριακή το βράδυ, μετά το δημοσίευμα, δύο Υπουργών Επικρατείας στο σπίτι του εκδότη - επιχειρηματία που εξέδωσε την εφημερίδα που έθεσε αυτό το δημοσίευμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΔΗΜΗΤΡΙΟΣ ΜΑΝΤΖΟΣ:** Αυτό πρέπει να δεχτούμε. Δεν θα διαφύγετε από την αλήθεια. Δεν θα διαφύγετε από τα αδήριτα ερωτήματα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** …ποιος επεξεργάστηκε τις συνομιλίες όταν όλοι θρηνούσαμε πενήντα επτά νεκρούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Ολοκληρώστε.

**ΔΗΜΗΤΡΙΟΣ ΜΑΝΤΖΟΣ:** Κύριε Μαρινάκη, είμαστε γονείς, ναι. Δεν χάθηκαν μόνο παιδιά. Χάθηκαν και γονείς παιδιών, χάθηκαν και αδέρφια εκεί μέσα. Δεν έχει κανένας το προνόμιο και το μονοπώλιο στο πένθος…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, ευχαριστούμε, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Όλοι πενθούσαμε, αλλά κάποιοι επενέβησαν στις συνομιλίες, τις επεξεργάστηκαν, τις χάλκευσαν και τις διέρρευσαν σε φίλιο μέσο μαζικής ενημέρωσης, το «ΠΡΩΤΟ ΘΕΜΑ», για να υπάρξει υποστήριξη του κεντρικού κυβερνητικού επιχειρήματος της αποκλειστικής ατομικής ευθύνης, που ολοκληρώθηκε με το πόρισμά σας της προηγούμενης Τετάρτης.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Καζαμίας έχει τον λόγο.

Ορίστε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Πρέπει να παρατηρήσω ότι είναι ένα σημαντικό πολιτικό γεγονός το να έρχεται στη Βουλή λίγο πριν τα μεσάνυχτα ο Κυβερνητικός Εκπρόσωπος για να σώσει την κατάσταση -ό,τι προλαβαίνει να σώσει δηλαδή-, που δημιουργήθηκε λίγο νωρίτερα. Βεβαίως, σας καταλαβαίνουμε, διότι είδαμε λίγες ώρες πριν τον κ. Γεωργιάδη κοκκινισμένο, να χτυπάει τα μικρόφωνα, να φωνάζει και να λέει ότι δεν υπάρχει έγκλημα και να χειροκροτείται μαζικά από τους Βουλευτές της Νέας Δημοκρατίας οι οποίοι ξαφνικά έχουν εξαφανιστεί τώρα. Και πάλι είναι εντυπωσιακό το γεγονός ότι έχουμε πιο πολλούς Υπουργούς της Νέας Δημοκρατίας από ό,τι Βουλευτές στην Αίθουσα.

Πραγματικά, είναι πρωτοφανές, για μένα τουλάχιστον, δεν έχω ξαναδεί κάτι τέτοιο και καταλαβαίνω ότι δεν έχει ξαναγίνει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν έχει ξαναγίνει.

**ΑΛΕΞΑΝΔΡΟΣ ΚΑΖΑΜΙΑΣ:** Εν πάση περιπτώσει, όλα αυτά πιστοποιούν ότι η κατάσταση είναι πάρα πολύ κρίσιμη για την Κυβέρνηση. Δεν ξέρω τι αισθάνεστε ακριβώς, πάντως εκπέμπετε ένα πολύ έντονο κλίμα κρίσης.

Ο κ. Μαρινάκης, όμως, φοβόμαστε ότι δεν έσωσε την κατάσταση, απεναντίας ήρθε και έκανε μια, μάλλον, προκλητική ομιλία, όπου κατηγόρησε και χρησιμοποίησε τη λέξη «τυμβωρυχία» πάρα πολλές φορές. Είπε ότι κατηγορούμε τη Νέα Δημοκρατία «με ό,τι μπορούμε να φανταστούμε» και αναφέρθηκε στην υπόθεση των τηλεφωνικών υποκλοπών ως κάτι το οποίο μπορούμε να φανταστούμε, λες και δεν υπάρχει αυτό. Κατηγορίες, πάλι που μπορούμε να φανταστούμε, για το κράτος δικαίου, ωσάν και η Ευρωπαϊκή Ένωση, η Κομισιόν, τον περασμένο Ιούλιο, για παράδειγμα, και το Ευρωκοινοβούλιο να μην έχουν βγάλει ψηφίσματα και αναφορές οι οποίες είναι πραγματικά κόλαφος για την Κυβέρνηση. Όλα αυτά δεν υπάρχουν, όλα στη φαντασία μας.

Και, βεβαίως, το πιο εντυπωσιακό είναι ότι μίλησε για το ηχητικό υλικό το οποίο μονταρίστηκε και μας είπε ότι αυτό δεν επηρέασε τη δικογραφία. Μας είπε ακόμη ότι δεν πρέπει να επηρεάσει την κοινή γνώμη, διότι έχει υπάρξει και άλλο υλικό, το οποίο έδωσε διαφορετική εντύπωση.

Ωστόσο, δεν είπε δύο πολύ σημαντικά πράγματα. Το πρώτο είναι ότι ο Πρωθυπουργός αναφέρθηκε σε αυτό, τότε, ως αυθεντικό υλικό, αλλά το δεύτερο είναι ότι υπάρχει μια πολύ μπλαζέ στάση με όλη αυτή την επιχειρηματολογία απέναντι στο κρίσιμο ερώτημα, που είναι ποιος έκανε αυτή την αλλοίωση στο υλικό και γιατί δεν σας ενδιαφέρει να το βρείτε.

Γιατί δεν απαντάτε, κύριε Μαρινάκη, σε αυτά τα κρίσιμα ερωτήματα και τα αποφεύγετε με απίθανες υπεκφυγές και μετά κατηγορείτε την Αντιπολίτευση, πάλι, ότι είναι τυμβωρύχοι και ότι εφεύρουν πράγματα; Η κοινή γνώμη σάς βλέπει. Όλες οι δημοσκοπήσεις δείχνουν ότι 80% με 90% των Ελλήνων πιστεύουν ότι συγκαλύπτετε την υπόθεση. Αυτά τα έωλα και σαθρά επιχειρήματα δεν σας σώζουν. Πρέπει να απαντήσετε στους πολίτες και να πάψετε να υπεκφεύγετε και να κάνετε τώρα ένα σόου κυβερνητικής ενότητας τα μεσάνυχτα, μετά που, δυστυχώς, οι Υπουργοί σας, ο κ. Βορίδης νωρίτερα και ο κ. Γεωργιάδης, έξαλλοι, λέγανε πράγματα τα οποία είναι εντελώς ανυπόστατα. Αλλά, βεβαίως, χειροκροτούνταν από τους Βουλευτές της Νέας Δημοκρατίας, οι οποίοι τώρα είναι εντελώς απόντες.

Πρέπει να προσπαθήσετε πολύ περισσότερο, γιατί φοβάμαι πως δεν πείθετε απολύτως κανέναν.

Ευχαριστώ

(Χειροκροτήματα από την πτέρυγα της Πλεύσης Ελευθερίας)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Πρόεδρε, θα ήθελα τον λόγο για να απαντήσω στον κ. Μάντζο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Μάντζο, υπάρχει ένα ζήτημα, ξέρετε. Δεν είναι απλώς το τι είπε ο κ. Παππάς. Γιατί, πράγματι, αν έλεγε κάτι ο κ. Παππάς και δεν σας ενέπλεκε καθόλου, θα είχατε πάρα πολύ δίκιο στην τοποθέτησή σας. Ο κ. Παππάς, όμως, είπε κάτι συγκεκριμένο. Είπε ότι υπάρχει προσυνεννόηση μεταξύ ΠΑΣΟΚ και ΣΥΡΙΖΑ προ της εκδόσεως του δημοσιεύματος, το οποίο κατά τον Πρόεδρό σας ήταν η σταγόνα που ξεχείλισε το ποτήρι, και επομένως αυτό είναι που γεννά τα ερωτηματικά και στα οποία πρέπει να απαντήσετε.

Λέει ψέματα ο κ. Παππάς;

**ΔΗΜΗΤΡΙΟΣ ΜΑΝΤΖΟΣ:** Ο κ. Παππάς είναι υπεύθυνος γι’ αυτά που λέει και τον σκοπό που έχει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Υπεύθυνος σίγουρα είναι, χωρίς αμφιβολία. Το ερώτημα είναι εάν ψεύδεται. Εδώ υπάρχουν δύο μέρη: Ο κ. Παππάς και εσείς.

Ο κ. Παππάς είπε «εμείς τα συζητάγαμε από πριν». Δηλαδή και πριν το δημοσίευμα. Δηλαδή, έχοντας γνώση του δημοσιεύματος πριν αυτό δημοσιευτεί. Αυτά είπε ο κ. Παππάς. Εσείς τώρα πρέπει να πείτε: Είναι ψεύτης;

**ΔΗΜΗΤΡΙΟΣ ΜΑΝΤΖΟΣ:** Φαντασιώσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Φαντασιώσεις. Ωραία. Διότι, ξέρετε, υπάρχει εδώ μία σημαντική διαφορά, ότι αυτό είναι κάτι το οποίο το λέει κάποιος με συγκεκριμένο…

**ΔΗΜΗΤΡΙΟΣ ΜΑΝΤΖΟΣ:** Με την Κωνσταντοπούλου και τον Χαρίτση μήπως είχαμε βρεθεί;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εδώ, εδώ, να μείνουμε τώρα στη συζήτησή μας.

Υπάρχει εδώ, λοιπόν, κάτι το οποίο λέγεται, σαφές και συγκεκριμένο, επώνυμο και δημοσίως, και εσείς τώρα το αντικρούετε αυτό με κοινωνικές συναντήσεις -προσέξτε- οι οποίες δεν παρήγαγαν πολιτικό αποτέλεσμα.

Αυτά που λέει ο κ. Παππάς παρήγαγαν πολιτικό αποτέλεσμα. Το πολιτικό αποτέλεσμα των συναντήσεων και συνεννοήσεων και του ευρύτερου συντονισμού ήταν η πρόταση δυσπιστίας. Τα άλλα δεν έχουν πολιτικό αποτέλεσμα, είναι να έχουμε να τα συζητάμε.

**ΔΗΜΗΤΡΙΟΣ ΜΑΝΤΖΟΣ:** Θα το δούμε το πολιτικό αποτέλεσμα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, λύστε το λίγο μεταξύ σας, γιατί ως προς το βασικό ζήτημα, που είναι το κίνητρο και η μεθόδευση της συγκεκριμένης πρότασης που συζητούμε σήμερα, εδώ είστε έκθετοι σε αυτό το σημείο και αυτό αποκαλύπτεται.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν έχω τώρα την ευκαιρία να μιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν έχετε χρόνο, δυστυχώς, αλλά τα έλυσε ο κ. Μάντζος τώρα αυτά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα συζητήσουν λίγο, να τα βρουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έρθουν και άλλοι Υπουργοί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι κλείσαμε το θέμα αυτό.

Τον λόγο τώρα έχει η κ. Μανωλάκου.

Ορίστε, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Είναι γεγονός ότι η Κυβέρνηση έχει στριμωχτεί άγρια από το έγκλημα των Τεμπών και ο κ. Μαρινάκης ήταν από τους βασικούς επισκέπτες που αλώνιζαν τα μέσα μαζικής ενημέρωσης μπας και μαζέψει τα ασυμμάζευτα. Δύσκολο να τα μαζέψετε. Γιατί η εξεταστική επιτροπή, παρά την προβληματική της λειτουργία ανέδειξε:

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Πρώτον, το έγκλημα των Τεμπών ήταν προδιαγεγραμμένο, γιατί δεν είχε σύστημα ασφάλειας για την προστασία της ανθρώπινης ζωής και συνεχίζει να μην έχει ολοκληρωμένο σύστημα και μετά την απώλεια τόσων νέων ανθρώπων, αποδεικνύοντας ότι μπρος το κέρδος των καπιταλιστών δεν υπολογίζεται η ζωή των ανθρώπων. Γι’ αυτό κυριαρχεί, ειδικά στους νέους, το σύνθημα: «τα κέρδη τους ή οι ζωές μας». Έχει απλωθεί παντού.

Δεύτερον, οι προσπάθειες της Κυβέρνησης ήταν μεγάλες, επίμονες και προκλητικές και σήμερα εδώ μέσα με θράσος για να συγκαλύψει τις τεράστιες ευθύνες της και να τα φορτώσει αποκλειστικά σε ανθρώπινο λάθος. Και βέβαια, σιγή περί της ευθύνης Υπουργών που όλοι σας ψηφίσατε, εκτός από το ΚΚΕ, στη συνταγματική Αναθεώρηση για να μη δικάζονται οι Υπουργοί όπως οι απλοί άνθρωποι. Το κάνατε γαργάρα όλοι σας. Δεν σας συμφέρει. Ωστόσο, αυτό το έγκλημα θα είχε αποφευχθεί αν όλες οι κυβερνήσεις -και της Νέας Δημοκρατίας- είχαν φροντίσει να εγκαταστήσουν τα σύγχρονα συστήματα ασφαλείας και τηλεδιοίκησης, καθώς και το αναγκαίο εκπαιδευμένο προσωπικό. Γι’ αυτό αρνηθήκατε να κληθούν ουσιαστικοί μάρτυρες και κλείσατε την εξεταστική επιτροπή βίαια, πριν ακόμα εξετασθούν πλευρές που θα έδιναν σημαντικά στοιχεία. Προκλητικό το θράσος που δημιουργήσατε γι’ αυτό και τόση οργή και αγανάκτηση. Το βλέπετε, το ζείτε, θα ενταθεί.

Τρίτον, συνέβαλε η εξεταστική επιτροπή στο να μην ξεχαστεί το έγκλημα, να παραμείνει ψηλά στη δημόσια συζήτηση και έφερε στο φως πολλά ουσιαστικά στοιχεία για την απόδοση πολιτικών και ποινικών ευθυνών. Δόθηκε η δυνατότητα πολλοί άνθρωποι να ενημερωθούν για τις πραγματικές αιτίες. Η Κυβέρνηση βγαίνει βαριά εκτεθειμένη και η στάση της είναι ενοχική. Το εισπράττετε.

Τέταρτον. Διαχρονικά ευθύνες είχαν και τα άλλα κόμματα της Αντιπολίτευσης που χρημάτισαν ως κυβερνήσεις και συνέβαλαν στην απελευθέρωση και ιδιωτικοποίηση του μεταφορικού έργου, διαμορφώνοντας τον προβληματικό διαχωρισμό του ΟΣΕ σε θυγατρικές. Ήταν στο πλαίσιο της στρατηγικής της Ευρωπαϊκής Ένωσης για την απελευθέρωση των σιδηροδρομικών συγκοινωνιών. Γι’ αυτό συγκαλύψατε την αντιλαϊκή εγκληματική πολιτική της Ευρωπαϊκής Ένωσης.

Δεν υπάρχει, λοιπόν, αντιπαράθεση μεταξύ σας για τις ιδιωτικοποιήσεις που σκοτώνουν, γιατί την ίδια στρατηγική έχετε. Το πιστοποιούν τα γεγονότα. Η κυβέρνηση ΣΥΡΙΖΑ το 2017, δηλαδή ο σημερινός ΣΥΡΙΖΑ και η Νέα Αριστερά, έδωσε για 45 εκατομμύρια ευρώ την «ΤΡΑΙΝΟΣΕ» σε ιταλική εταιρεία και με προίκα 250 εκατομμύρια ευρώ. Το συνέχισε η Νέα Δημοκρατία το 2022 με επιπλέον 750 εκατομμύρια ευρώ για δεκαπέντε χρόνια για να εκτελεί την άγονη γραμμή Αθήνα - Θεσσαλονίκη.

Τελικά, είσαστε μια συναινετική Αντιπολίτευση για τη Νέα Δημοκρατία και μάλιστα αξιόπιστη και αυτό φαίνεται και με τη σημερινή συζήτηση, αλλά και από το πρόσφατο παρελθόν. Μήπως τις στρατιωτικές δαπάνες δεν τις ψηφίσατε παρέα στον προϋπολογισμό, που συμφέρουν το ΝΑΤΟ και όχι την άμυνα της χώρας; Τις συμφωνίες για συνεκμετάλλευση του Αιγαίου που προωθούνται με την αστική τάξη της Τουρκίας σε βάρος κυριαρχικών δικαιωμάτων της χώρας δεν βάζετε πλάτη; Μέχρι συμμετοχή σε πολεμοκάπηλες επιχειρήσεις που μας στοχοποιούν ως χώρα.

Σύμπνοια, όμως, υπάρχει και στο Ταμείο Ανάκαμψης, ένα καραμπινάτο μνημόνιο στις πλάτες του λαού που μόνο το ΚΚΕ αποκάλυψε και το επιβεβαίωσε ο κ. Μητσοτάκης με κυνική ομολογία, επιβεβαιώνοντας ότι η Νέα Δημοκρατία, ΣΥΡΙΖΑ και ΠΑΣΟΚ κοροϊδεύουν ξεδιάντροπα τον λαό, όταν υπόσχονται ότι δεκάδες δισεκατομμύρια του Ταμείου Ανάκαμψης θα βελτιώσουν τάχα τη ζωή του.

Στην πραγματικότητα ο λαός θα δει 32 και πλέον δισεκατομμύρια που θα μασουλήσουν τα μονοπώλια τα επόμενα χρόνια, με προαπαιτούμενο την ψήφιση εκατοντάδων αντιλαϊκών μέτρων και μεταρρυθμίσεων, που από τη μια λεηλατούν το εργατικό λαϊκό εισόδημα με αντεργατικά μέτρα, παραπέρα ελαστικοποίησης της εργασίας, εμπόδιο στο δικαίωμα συνδικαλιστικής δράσης και στην απεργία και πολλά νέα χαράτσια.

Από την άλλη γιγαντώνεται η κερδοφορία μεγάλων επιχειρηματικών ομίλων. Ήδη ψηφίσατε προαπαιτούμενα του Ταμείου Ανάκαμψης, νόμο για ρυθμιστική αρχή για την παραπέρα ιδιωτικοποίηση του νερού, την επιτάχυνση πλειστηριασμών και εκβιασμών σε χρεωμένα λαϊκά νοικοκυριά για τα κόκκινα δάνεια, το πάγωμα των τριετιών, μεταρρυθμίσεις στη δημόσια υγεία με ενίσχυση της επιχειρηματικής δράσης όπως απογευματινά χειρουργεία επί πληρωμή, όταν το 30% στις χειρουργικές αίθουσες είναι κλειστές, τα ιδιωτικά πανεπιστήμια και την εμπορευματοποίηση των δημοσίων και κυρίως, διευκόλυνση και στήριξη των μονοπωλίων της πράσινης ενέργειας.

Επιταχύνετε ως προαπαιτούμενο την εφαρμογή της πράσινης μετάβασης, εξασφαλίζοντας κέρδη με ουρά για το κεφάλαιο και μεγάλο φαγοπότι που συμφωνείτε όλοι μια αγκαλιά, αδιαφορώντας στη γιγάντωση της ενεργειακής φτώχειας και της ακρίβειας με πανάκριβα πράσινα εμπορεύματα για τον λαό. Ωστόσο, οι ακτοπλόοι εφοπλιστές θα έχουν νέες επιδοτήσεις με «πράσινα» πλοία στον στόλο τους και πανάκριβα εισιτήρια. Και ο λογαριασμός στον λαό. Ο λαός μας πληρώνει το Χρηματιστήριο Ενέργειας, την απελευθέρωση της αγοράς, την απολιγνιτοποίηση. Όλες στρατηγικές επιλογές της Ευρωπαϊκής Ένωσης από τις κυβερνήσεις Νέας Δημοκρατίας, ΣΥΡΙΖΑ, ΠΑΣΟΚ, που υπόσχονταν άφθονη, καθαρή και πιο φθηνή ενέργεια. Κοροϊδεύατε! Όμως, οι νέοι πράσινοι φόροι βαραίνουν το λαϊκό εισόδημα για να αποπληρώνει η Ευρωπαϊκή Ένωση τα δάνεια του Ταμείου στις διεθνείς αγορές και τα μονοπώλια να κολυμπούν στο πάμφθηνο χρήμα.

Και αλληλοκατηγορείστε σήμερα ποιος είναι με τα οικονομικά συμφέροντα. Το δούλεμα πάει σύννεφο. Όμως, μαζί στηρίζετε την επέλαση των πράσινων μονοπωλίων που γίνεται σε βάρος και του περιβάλλοντος και της ποιότητας ζωής του λαού. Όπως στην Κοζάνη, όπου τα φωτοβολταϊκά θα πνίξουν ένα ολόκληρο χωριό με όχημα το Ταμείο Ανάκαμψης.

Συνεπώς «ναι» στη μομφή της αντιλαϊκής πολιτικής της Κυβέρνησης και της Ευρωπαϊκής Ένωσης, αλλά μομφή και στη συναινετική Αντιπολίτευση. Και να είστε σίγουροι το έγκλημα των Τεμπών δεν θα ξεχαστεί, γιατί πολλοί έγιναν των νεκρών η φωνή. Κι όπως φώναζαν οι μαθητές στα μαζικά συλλαλητήρια «στο σύστημα του κέρδος τύχη αν σωθείς, αξία στη ζωή μας θα δώσουμε εμείς».

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Μανωλάκου.

Επόμενος ομιλητής είναι ο κ. Κόντης, Κοινοβουλευτικός Εκπρόσωπος των Σπαρτιατών.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε συνεχώς αυτή την περίφημη πρόταση καταψήφισης της Κυβέρνησης, την οποία εμείς πήραμε στα χέρια μας σήμερα, γιατί αυτοί οι οποίοι έκαναν την πρόταση δεν θέλησαν τα κόμματα εκτός δημοκρατικού -όπως αποκαλούν- τόξου και το είπαμε και χθες να τα ενημερώσουν για τις προθέσεις τους. Σίγουρα υπάρχουν δύο Βουλές γι’ αυτούς, η δημοκρατική, η αντιδημοκρατική, εμείς. Εν πάση περιπτώσει, εμείς παρ’ όλο που θα έπρεπε να ήμασταν αμέτοχοι στη συζήτηση αυτήν, αφού δεν μας αφορά από ό,τι φαίνεται, πήραμε και διαβάσαμε την πρόταση που έχει γίνει και σίγουρα αφορά το θέμα, το έγκλημα των Τεμπών θα πω, παρ’ όλο που ο κύριος Υπουργός είπε ότι δεν είναι έγκλημα. Είναι έγκλημα, διότι είτε από αμέλεια είτε από πρόθεση είτε από μη τέλεση έργων κ.λπ., εάν δολοφονηθούν άνθρωποι, εάν πεθάνουν άνθρωποι είναι έγκλημα. Εγκληματική αμέλεια υπάρχει και όλα υπάρχουν.

Βλέπουμε ότι μεγάλη αφορμή, όπως συζητήθηκε εδώ, αποτελεί ένα δημοσίευμα μιας εφημερίδας στο οποίο υποτίθεται υπάρχουν διάλογοι, τους οποίους δεν γνωρίζουμε, γιατί δεν διαβάσαμε, γιατί εμείς το μάθαμε τώρα και δεν το διαβάσαμε καν την Κυριακή, οι οποίοι αποδίδονται -και δεν ξέρω πραγματικά τι περιγράφουν- σε κάποιες συνομιλίες που μάλλον ενοχοποιούν την Κυβέρνηση -από ό,τι καταλαβαίνουμε- για κάποια συγκάλυψη, η οποία έχει μεθοδεύσει διαλόγους κ.λπ.. Αυτό όλο για εμάς είναι πολύ πολύπλοκο. Εμείς θέλουμε να σταθούμε και να αφήσουμε τη δικαιοσύνη να δει τι πραγματικά συμβαίνει.

Θα σταθούμε στο ότι όλοι, κύριοι, εσείς που έχετε κάνει τις προτάσεις εδώ και στην Κυβέρνηση εναντίον, αλλά και η Κυβέρνηση διαχρονικά, έχετε ευθύνες. Γιατί η σύμβαση 717 την οποία καταγγέλλετε ότι δεν ολοκληρώθηκε, έχει υπογραφεί το 2014. Η σύμβαση αυτή δεν εκτελέστηκε, όπως θα έπρεπε το 2007 και θα έπρεπε το 2018 να έχει κηρυχθεί αυτός που την ανέλαβε έκπτωτος, κάτι που δεν έκανε η προηγούμενη κυβέρνηση, η οποία σήμερα είναι καταγγέλλουσα. Δεν έβγαλε την Κοινοπραξία αυτή έκπτωτη, η οποία έχει μεγάλο μερίδιο ευθύνης, και ο τότε Υπουργός μεγάλο μερίδιο, και οι υπάλληλοι μεγάλο μερίδιο. Όλοι είναι συνυπεύθυνοι. Πλέον σήμερα ψάχνουμε να βρούμε μόνο τον τελευταίο υπεύθυνο. Όλοι είναι υπεύθυνοι, άλλος πολύ, άλλος λίγο. Βλέπουμε να υπάρχει εν όψει προεκλογικής περιόδου ένα γαϊτανάκι, μια ανταλλαγή απόψεων και επιρρίψεις ευθυνών, οι οποίες παραπέμπουν σε προεκλογικό αγώνα.

Καταλαβαίνουμε ότι το ΠΑΣΟΚ που επέλεξε να κάνει αυτή την πρόταση, που βγάζει πιο δυνατή τη Νέα Δημοκρατία και πιο συσπειρωμένη και φάνηκε από τον τρόπο που μίλησε ο κ. Γεωργιάδης εδώ, ο οποίος στο τέλος της ημέρας βγήκε και μίλησε ξεκάθαρα και είπε πράγματα που δεν έλεγε τόσο καιρό η Νέα Δημοκρατία: «Κύριοι, δεν δεχόμαστε ότι είναι έγκλημα, δεν δεχόμαστε ότι υπάρχουν ποινικές ευθύνες». Αυτή η πρόταση θα βγάλει πιο συσπειρωμένη τη Νέα Δημοκρατία και μας κάνει εντύπωση ο χρόνος και η επιλογή, τη στιγμή που είχαν δοθεί πολλές ευκαιρίες, περισσότερες και σημαντικές. Και μακριά από εμάς ότι δεν είναι σημαντικό ο θάνατος πενήντα επτά παιδιών.

Εμείς δεν έχουμε καμμία συμμετοχή σε όλες τις κυβερνήσεις αυτές. Συμμετέχουμε -έχοντας παιδιά- στον πόνο, τη θλίψη και δεν μπορούμε να φανταστούμε τι θα συνέβαινε εάν χτύπαγε την πόρτα αυτό το γεγονός στη δική μας οικογένεια. Οπότε είμαστε οι πρώτοι που θέλουμε να δούμε, όχι μόνο να τιμωρούνται οι υπεύθυνοι, αλλά να τους κρεμάνε και ανάποδα από πλατείες, εάν είναι υπεύθυνοι όμως.

Γιατί πολλοί από εμάς έχουν περάσει από περιπέτειες στις οποίες κάποιοι κατηγορούσαν και έλεγαν διάφορα πράγματα περί ευθυνών ή τα λοιπά και η δικαιοσύνη μετά αθώωσε ή απέδωσε τα του Καίσαρος τω Καίσαρι. Δεν πρέπει να αφήνουμε τη δικαιοσύνη να βγάζει την υπευθυνότητα στο τέλος; Να ψάξουμε, ναι. Για μένα, ως πρώην πλοίαρχος, ευθύνη έχει ο πλοίαρχος, ο οποίος είναι ο Υπουργός. Σίγουρα έχει ευθύνη. Να τις καταλογίσει βέβαια η δικαιοσύνη στον βαθμό που του αναλογούν. Γιατί δεν μπορεί να πεις ότι θα βυθιστεί ένα πλοίο και δεν ευθύνεται ο πλοίαρχος.

Έχει ευθύνη και ο Υπουργός, ναι, αλλά θα πρέπει να αφήσουμε να δούμε να επιμεριστούν οι ευθύνες. Να αρχίσουμε από πάνω μέχρι κάτω ή από κάτω μέχρι πάνω και να πάμε σταυρωτά, όχι, όμως, να παίζουμε το γαϊτανάκι και να κοροϊδευόμαστε ότι εμείς είμαστε αθώες περιστερές και ξαφνικά ευθύνονται μόνο κάποιοι τελευταίοι. Όλοι είναι υπεύθυνοι, όσοι ασχολήθηκαν από την πώληση της εταιρείας, από την υπογραφή της συμφωνίας, από τη μη εγκαθίδρυση των συστημάτων που θα έπρεπε, είτε είναι το ETSC είτε είναι το ινδικό που θα μπορούσαν να πάρουν, το Kavach, το οποίο είναι από τα καλύτερα συστήματα στον κόσμο και το οποίο είναι και φθηνότερο και τα οποία δεν εγκαταστάθηκαν, είτε είναι το GSMR που είναι υποβοηθητικό στο ETSC, δεν είναι ξεχωριστό σύστημα. Είτε είναι το ένα είτε είναι το άλλο είτε ο σταθμάρχης, οι ευθύνες υπάρχουν και θα αναλυθούν.

Ήταν αυτή η ευκαιρία στο να γίνει αυτή η πρόταση που θα βγάλει έναν μήνα, δύο, πριν τις εκλογές τη Νέα Δημοκρατία συσπειρωμένη; Αυτή ήταν; Δεν έχουν υπάρξει άλλες ευθύνες; Έχουμε δει θέματα εθνικά, έχουμε δει θέματα άλλα στα οποία δεν έχει μιλήσει κανείς. Έχουμε δει θέματα τα οποία έχουν απασχολήσει την κοινωνία από την ανέχεια, από την ενέργεια. Δεν έχει ασχοληθεί κανείς για να κάνει μια πρόταση τέτοια και ξαφνικά βλέπουμε αυτή την πρόταση. Μας βάζει σε σκέψεις πραγματικά. Και μάλιστα το ότι θεωρεί κάποιους από εμάς -τρία κόμματα άφησαν απ’ έξω- ότι δεν πρέπει καν να τη διαβάσουμε. Εγώ τη διάβασα σήμερα.

Θα πρέπει, λοιπόν, εμείς να έρθουμε σαν ουραγοί, σαν λαγοί να πούμε «ναι» στην πρόταση αυτή; Και αν δεν πούμε «ναι», είμαστε λαγοί της Νέας Δημοκρατίας; Γιατί έτσι πάει. Εάν πούμε «ναι» είμαστε λαγοί άλλων ή κάποιοι άλλοι θα το πάνε αλλιώς ότι επειδή μας κυνηγάνε, έχουμε κάνει συμφωνία με τη Νέα Δημοκρατία; Γιατί αυτοί που κυνηγάνε, είναι αυτοί που έχουν κάνει την πρόταση. Το ΠΑΣΟΚ ή κάποια άλλα κόμματα είναι πίσω από τις ενστάσεις που έγιναν στο Κοινοβούλιο για τη συμμετοχή μας και όσο και αν δεν φαίνεται και ας το διαψεύσουν.

Είναι αυτοί οι οποίοι είχαν φέρει τροπολογία για να κόψουν την επιχορήγηση στο κόμμα μας. Είναι αυτοί οι οποίοι περιμένουν να δουν δύο υποψηφίους τους να παίρνουν έδρες. Είναι αυτοί των οποίων ο συνταγματολόγος λέει ότι πρέπει να μοιράσουν σαν τραπουλόχαρτα τις έδρες. Αυτή είναι η αγάπη και η επίκληση στο Σύνταγμα και στη δημοκρατία. Όπου μας συμφέρει αλά καρτ μιλάμε.

Φέρνουν τώρα να ψηφίσουμε εδώ μια καταψήφιση για να βγάλουν τι; Ένα κόμμα υποτίθεται που κυβερνά το οποίο θα κερδίσει στην ψηφοφορία -δηλαδή κοροϊδευόμαστε-, συσπειρωμένοι εκατόν πενήντα οκτώ και έχει άλλον έναν, εκατόν πενήντα εννιά. Άρα, τι συζητάμε εδώ; Για να καταδείξουμε ότι υπάρχει το έγκλημα -ξαναλέω- των Τεμπών; Μα βέβαια υπάρχει. Το συζητάμε τόσο καιρό. Και τι μας προσφέρει αυτή; Εγώ θέλω να το καταλάβω. Τι μας προσφέρει; Εάν μας πουν αυτοί που την έκαναν ότι προσφέρει κάτι και ότι θα καταλήξει σε εκλογές και έκπτωσης της Κυβέρνησης, θα την ψηφίσουμε και εμείς με δύο χέρια. Δεν πρόκειται να γίνει. Και δεν λέω ότι θα ψηφίσουμε στο τέλος, γιατί περιμένουμε και την αυριανή ημέρα να ακούσουμε.

Έχουμε ακούσει τους πάντες που μίλησαν. Κανένας δεν μιλάει για την ουσία του θέματος. Δεν μας λένε γιατί έχει γίνει αυτή η πρόταση. Δεν μας λένε γιατί σταματήσαμε τρεις μέρες τώρα και συζητάμε. Όλοι το ξέρουμε, ξαναλέω, χάθηκαν πενήντα επτά παιδιά. Έγινε έγκλημα με τη φόρτωση -εν αγνοία μάλλον πολλών- αυτών των εκρηκτικών, που σίγουρα υπήρχαν, των υλών ή των υγρών που υπήρχαν στις αμαξοστοιχίες. Έγκλημα έγινε με το ότι δεν εμφανίστηκαν κάποιοι να μας πουν τι φορτώθηκε.

Αλλά τι θα πει αυτή η πρόταση; Τι μας προσφέρει τώρα; Γιατί το έναυσμα είναι ένα δημοσίευμα, το οποίο αύριο μπορεί να αποδειχθεί ότι δεν είναι και αληθές; Γιατί το έναυσμα είναι αυτό; Για να έρθουμε εδώ και να λέμε: «Σας παρακαλούμε, εμάς μας αφήσατε απ’ έξω. Μπορούμε να συμμετάσχουμε στη συζήτηση»; Είπατε: «Το δημοκρατικό τόξο». Εμείς δεν είμαστε -υποτίθεται- δημοκρατικό. Μπορούμε να συμμετέχουμε; Μας επιτρέπετε; Εάν ναι, να πούμε τη γνώμη μας και αν ναι, να ψηφίσουμε κιόλας. Γιατί στο κάτω-κάτω δεν μας αφορά. Μπορούμε, λοιπόν, -επαναλαμβάνω- να καταλάβουμε; Για να εξαντλήσω τον χρόνο και να το λέω. Τι αφορά αυτή η πρόταση; Να καταδείξουμε το θέμα των Τεμπών; Το έχουμε καταδείξει, το λέμε κάθε μέρα. Έχουμε άλλα θέματα στην Ελλάδα που καίνε τους Έλληνες; Άλλους νεκρούς έχουμε;

Έχουμε πεντακόσια άτομα που αυτοκτονούν κάθε χρόνο, έχουμε εκατοντάδες άτομα που σκοτώνονται από κακοτεχνίες σε αυτοκινητόδρομους. Γιατί δεν ασχολούμαστε με όλα αυτά; Και εκεί δεν υπάρχουν υπεύθυνοι; Παλιότερα στον Μαλιακό σκοτώνονταν κάθε χρόνο είκοσι άτομα με λεωφορεία. Τώρα, βρέθηκε ο χρόνος προεκλογικά να έχουμε αυτή την πρόταση. Και είπαμε, αν δεν τη στηρίξουμε, είμαστε με τη Νέα Δημοκρατία, αν τη στηρίξουμε είμαστε με το αριστερό τόξο, το οποίο δεν μας θεώρησε δημοκράτες, αλλά μας λέει «ακολουθείστε παιδιά και ψηφίστε». Διαχρονικά, ξαναλέω έχουν ευθύνες όλοι. Όσοι κυβέρνησαν έχουν ευθύνες. Για μένα οι μόνοι που έχουν μία συνέπεια και είναι τουλάχιστον συνέχεια στη γραμμή τους είναι το ΚΚΕ. Έχουν τη συνέπεια και ας είναι αντίπαλοί μας, ιδεολογικά. Αυτοί μπορούν να μιλάνε γι’ αυτά τα θέματα. Εσείς πώς μιλάτε; Που υπογράψατε συμβάσεις που δεν τηρήσατε, που κυβερνήσατε, που διοικήσατε, που φέρατε και πουλήσατε την «ΕΡΓΟΣΕ», πουλάτε τη «ΛΑΡΚΟ», πουλάτε ένα σωρό επιχειρήσεις μας. Ο κόσμος πεινάει. Όποιοι και αν είστε είτε είναι ΣΥΡΙΖΑ είτε Νέα Δημοκρατία. Εγώ δεν βάζω ούτε χρώματα ούτε ταμπέλες. Εσείς κάποιοι βάζετε ταμπέλες και προσπαθείτε να βρείτε δημοκρατικότητα ή αντιδημοκρατικότητα στον λόγο μας. Μας βαφτίσατε όχι δημοκρατικό τόξο. Και ευτυχώς που έμενα είναι γνωστός ο βίος μου και δεν μπορεί να μου το πει κανείς. Με γνωρίζει πολύς κόσμος και δόξα τω Θεό περνάω με το κεφάλι ψηλά και όποιος μιλήσει του το κατεβάζω. Αλλά όταν μας εξηγήσετε μέχρι αύριο τι είναι αυτή η πρόταση, θα κληθούμε και εμείς να δώσουμε την άποψή μας και να ψηφίσουμε. Μέχρι αύριο περιμένουμε να ακούσουμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Επόμενος ομιλητής ο κ. Σπυρίδων Κουλκουδίνας, Βουλευτής της Νέας Δημοκρατίας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, ο κ. Καραμανλής που έχει κατηγορηθεί και έχει στοχοποιηθεί μίλησε πριν από λίγο με απόλυτη ευπρέπεια εδώ, ανέλαβε την πολιτική ευθύνη από την αρχή, όπως το έκανε και σήμερα. Και θα επαναλάβω ότι υπάρχει σε εξέλιξη έρευνα από τη δικαιοσύνη και θα πρέπει να είστε σίγουροι ότι θα αποδοθεί δικαιοσύνη και δεν θα υπάρξει καμμία σκιά.

Προς μεγάλη απογοήτευση όλης της Αντιπολίτευσης η Ελλάδα του 2024 δεν είναι η Ελλάδα του 2015. Είναι η Ελλάδα της δημιουργίας. Είναι η χώρα που διαθέτει πλέον διεθνές κύρος και αναγνώριση. Δεν είναι η Ελλάδα του λαϊκισμού και της τοξικότητας που αφήσατε πίσω σας, κυρίες και κύριοι συνάδελφοι του ΣΥΡΙΖΑ και ορισμένοι των ΑΝΕΛ που ξεμείνατε.

Η πρόταση μομφής αποτυπώνει την απελπισία, αλλά και τον διαγκωνισμό των κομμάτων της Αντιπολίτευσης, για το ποιος θα είναι δεύτερος στο ντέρμπι της παρηγοριάς ανάμεσα σε ΣΥΡΙΖΑ και ΠΑΣΟΚ, αλλά και για τα μικρότερα κόμματα για το ποιος θα καταφέρει τελικά να πιάσει το όριο της εισόδου στην Ευρωβουλή.

Θέλετε, κυρίες και κύριοι συνάδελφοι της Αντιπολίτευσης, να μετατρέψετε το δικό σας αδιέξοδο σε αδιέξοδο για τη χώρα. Ο κ. Κασσελάκης μέσα στο πλαίσιο αυτού του αδιέξοδου ανταγωνισμού προέβη σε μία αμετροεπή τοποθέτηση, σε ένα ατόπημα μεγατόνων θα έλεγα. Ζήτησε τη διενέργεια εκλογών με την παρουσία διεθνών παρατηρητών, αγνοώντας ότι πάντα υπάρχουν διεθνείς παρατηρητές. Και οι παρατηρήσεις του ΟΑΣΕ είναι σχεδόν ίδιες το 2023 και το 2019. Το λέω για τον κ. Παππά που ήρθε εδώ και μας κουνούσε το δάχτυλο χθες και μας κάλεσε να διαβάσουμε τις παρατηρήσεις του ΟΑΣΕ τις οποίες έχω εδώ μαζί μου και τις παρατηρήσεις του ΟΑΣΕ από τις εκλογές της 21ης Μαΐου του 2023 αλλά και τις παρατηρήσεις του ΟΑΣΕ από τις 7 Ιουλίου του 2019. Και για να διευκολύνω τον κ. Παππά και τους κυρίους συναδέλφους, τους αγαπητούς του ΣΥΡΙΖΑ, έχω σημειώσει τις ίδιες παρατηρήσεις που υπήρχαν σε αυτές τις δύο εκλογικές αναμετρήσεις από αυτόν τον οργανισμό και τις καταθέτω στα Πρακτικά.

(Στο σημείο αυτό ο Βουλευτής κ. Σπυρίδων Κουλκουδίνας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ουσιαστικά όμως, ο κ. Κασσελάκης έθεσε το συγκεκριμένο ζήτημα, υπονοώντας ότι οι διεθνείς παρατηρητές πρέπει να υπάρχουν ως προϋπόθεση για το αδιάβλητο της διαδικασίας. Αυτή είναι η ποιότητα της Αντιπολίτευσης που προσπαθεί καθημερινά να κυλιστεί ακόμα περισσότερο στον βούρκο της αθλιότητας που πλέον τη χαρακτηρίζει. Με τον χώρο της Αριστεράς είναι γνωστό ότι έχουμε ιδεολογικές διαφορές, μεγάλες. Ηγέτες, όμως, αυτού του χώρου από το 1974 και έπειτα, όταν Κωνσταντίνος Καραμανλής και η Νέα Δημοκρατία θεμελίωσαν μια ισχυρή Κοινοβουλευτική Δημοκρατία με θεσμούς, με διάρκεια και αντοχή, ουδέποτε διανοήθηκαν να θέσουν ένα τέτοιο ζήτημα. Και αναφέρομαι στον Χαρίλαο Φλωράκη, στον Λεωνίδα Κύρκο, στον Ηλία Ηλιού, πολιτικούς μας αντιπάλους. Ναι, ήταν πολιτικοί μας αντίπαλοι, αλλά ήταν και πολιτικοί με υψηλό αίσθημα ευθύνης απέναντι στην Κοινοβουλευτική Δημοκρατία.

Ο κ. Κασσελάκης αγνοεί πολλά πράγματα που αφορούν το δημοκρατικό πολίτευμα στην Ελλάδα. Όπως επίσης αγνοεί ότι η Ελλάδα από το 1974 και έπειτα διεξάγει υποδειγματικά εκλογές, μέσα σε πνεύμα απόλυτης ελευθερίας. Οι Έλληνες όμως, κυρίες και κύριοι συνάδελφοι, γνωρίζουν καθημερινά όλο και καλύτερα όλο και περισσότερο ότι δεν υπάρχει Αντιπολίτευση. Γνωρίζουν ότι η χώρα δεν έχει Αντιπολίτευση, διότι αυτοί στους οποίους ανέθεσε ο ελληνικός λαός αυτό το καθήκον δεν μπορούν δυστυχώς να ανταποκριθούν. Και αυτό είναι κακό για τη χώρα. Είναι κακό για τον κοινοβουλευτισμό. Ευτελίζετε θεσμούς και πρόσωπα με πρακτικές που έχουν ως στόχο να δημιουργήσουν ένα κλίμα διχασμού, εχθροπάθειας και τοξικότητας. Εργαλειοποιείτε μια ανθρώπινη τραγωδία που αγγίζει όλους τους Έλληνες, για την οποία κλάψαμε όλοι οι Έλληνες είτε χάσαμε δικό μας άνθρωπο είτε όχι. Τα παιδιά που χάθηκαν ήταν παιδιά όλων των Ελλήνων.

Μήπως, όμως, το ίδιο δεν επιχειρήσετε να κάνετε και σε μια άλλη κρίσιμη περίοδο; Την περίοδο της πανδημίας. Και τότε έγινε προσπάθεια να πληγεί η Κυβέρνηση, να χτυπηθεί ο Πρωθυπουργός. Και πώς εκδηλώθηκε αυτή η προσπάθεια; Με θεωρίες συνωμοσίας. Με την ενθάρρυνση αντικοινωνικών συμπεριφορών, την προβολή ανορθολογικών και αντιεπιστημονικών θέσεων. Τότε θυμάμαι που ο ΣΥΡΙΖΑ Θεσσαλονίκης έλεγε ότι το lockdown στη Θεσσαλονίκη στραγγαλίζει την οικονομία της Θεσσαλονίκης και ο ΣΥΡΙΖΑ κεντρικά έλεγε ότι αργήσαμε να κάνουμε lockdown. Αυτή ήταν η πολιτική του ΣΥΡΙΖΑ. Για κάποιους προφανώς, ισχύει το αξίωμα που συμπυκνώνεται στο «όσο περισσότερο ο ελληνικός λαός στηρίζει τη Νέα Δημοκρατία και τον Κυριάκο Μητσοτάκη τόσο το χειρότερο για τον ελληνικό λαό». Αυτό είναι το δόγμα κάποιων. Παράλληλα ο κ. Κασσελάκης χαρακτήρισε σόου και κοκορομαχία τη συζήτηση για την πρόταση δυσπιστίας. Τότε γιατί έβαλε τους Βουλευτές του να υπογράψουν; Είναι η απλή ερώτηση όλων. Γιατί το κάνατε αυτό, κυρίες και κύριοι συνάδελφοι του ΣΥΡΙΖΑ;

Η πρόταση μομφής στηρίζεται σε αναπόδεικτα δεδομένα. Για πρώτη φορά κατατίθεται πρόταση μομφής στη Βουλή που στηρίζεται σε θεωρίες συνωμοσίας, σε έναν τίτλο εφημερίδας και μόνο τη στιγμή που υπάρχει από τους υπεύθυνους η παραδοχή του ανθρώπινου λάθους σε αυτό το τραγικό δυστύχημα, τη στιγμή μάλιστα που η Διεύθυνση Εγκληματολογικών Ερευνών της Ελληνικής Αστυνομίας έχει διαβιβάσει στις ανακριτικές αρχές ακέραιο το σύνολο των ηχητικών καταγραφών του ΟΣΕ από τις 2 Μαρτίου του 2023. Και το υλικό αυτό φυσικά βρίσκεται στα χέρια της δικαιοσύνης που διεξάγει την έρευνα.

Στη χώρα αυτή, κυρίες και κύριοι συνάδελφοι, δεν θα καταργήσουμε ούτε τους νόμους ούτε τους θεσμούς γιατί έτσι σας βολεύει. Υπάρχει δικαιοσύνη που διεξάγει έρευνα. Όσοι ονειρεύονται μια αναβίωση του λαϊκισμού, μια νεκρανάσταση των αγανακτισμένων ματαιοπονούν. Οι Έλληνες πολίτες έχουν κατακτήσει ένα υψηλό αίσθημα ωριμότητας. Μπορούν να διακρίνουν πλέον τους κινδύνους από μία απόπειρα αποσταθεροποίησης της χώρας.

Άλλωστε είδαν και είδαμε όλοι πού οδηγούν η τοξικότητα, η εχθροπάθεια, ο διχαστικός λόγος και ο λαϊκισμός. Η Ελλάδα να είστε σίγουροι, κυρίες και κύριοι συνάδελφοι, ότι δεν θα γυρίσει πίσω. Οι Έλληνες πολίτες έχουν μνήμη, έχουν κρίση, έχουν ωριμότητα.

Και ποια είναι ακριβώς η πρόταση ΣΥΡΙΖΑ και ΠΑΣΟΚ; Να ξαναγυρίσει η χώρα πίσω στην περίοδο του λαϊκισμού, των υποσχέσεων που έμειναν στα λόγια, του διχασμού και των άκρων; Ή μήπως να ξαναγυρίσει η χώρα στο πρώτο καταστροφικό εκείνο εξάμηνο του 2015 που βύθισε τη χώρα; Γιατί καμμία άλλη πρόταση δεν έχετε, καμμία άλλη πρόταση δεν έχουμε ακούσει.

Η Ελλάδα διαθέτει μία σοβαρή και συγκροτημένη διακυβέρνηση που παράγει θετικά αποτελέσματα για την οικονομία, για τη χώρα και τους πολίτες. Η Ελλάδα διαθέτει έναν σοβαρό, συνετό Πρωθυπουργό με απόλυτη και πλήρη ενσυναίσθηση, έναν Πρωθυπουργό που έχει αποδείξει ότι μπορεί να διαχειρίζεται κρίσιμες καταστάσεις, έχει αναβαθμίσει το κύρος της χώρας, υπερασπίζεται τα εθνικά συμφέροντα.

Κυρίες και κύριοι συνάδελφοι, η Κυβέρνηση να είστε σίγουροι ότι θα βγει ακόμη πιο ισχυρή, ακόμη πιο ενισχυμένη από αυτή την κοινοβουλευτική διαδικασία και σε λίγο έρχεται μία ακόμα επιβεβαίωση της εμπιστοσύνης με την οποία οι Έλληνες περιβάλλουν την Κυβέρνηση και τον Πρωθυπουργό. Στις 9 Ιουνίου, κυρίες και κύριοι συνάδελφοι, θα μιλήσουν οι Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουλκουδίνα.

Παρακαλώ πολύ να τηρείται ο χρόνος. Είναι αρκετοί ακόμη, οι οποίοι πρέπει να μιλήσουν. Επόμενος ομιλητής είναι ο κ. Κωνσταντίνος Μπούμπας, Βουλευτής της Ελληνικής Λύσης και μετά θα ακολουθήσει η Υπουργός, η κ. Ζαχαράκη.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι του Υπουργείου, κυρίες και κύριοι συνάδελφοι, από την πρώτη στιγμή ως Ελληνική Λύση είχαμε ζητήσει μετά από κάποια εικοσιτετράωρα τη σύσταση εξεταστικής επιτροπής και δεν ανταποκριθήκατε όλοι εσείς, όπως λέει και ο Πρόεδρος του ΠΑΣΟΚ, του λεγόμενου κοινοβουλευτικού δημοκρατικού τόξου. Δεν ανταποκριθήκατε, γιατί αυτές οι εκλογές έγιναν στη σκιά αυτού του εγκλήματος της τραγωδίας των Τεμπών. Και υπάρχει ιστορία. Δεν είναι το μόνο ατύχημα που έχει γίνει στα Τέμπη, γιατί έγινε πανομοιότυπο ατύχημα και δεν παραδειγματιστήκαμε, δεν διδαχθήκαμε από την ιστορία.

Όταν μιλούσε ο επικεφαλής μας για το ξυλόλιο και πώς νοθεύονται τα καύσιμα και τι μετέφερε η εμπορική αμαξοστοιχία, αν και τα επικίνδυνα φορτία οι στρατιωτικοί λένε ότι μεταφέρονται στα τελευταία βαγόνια, κάτι που δεν έγινε στο συγκεκριμένο τραγικό περιστατικό, το είχαμε πει και την άλλη φορά ο ιστορικός του μέλλοντος αν το απεικονίσει σε έναν πίνακα θα δείτε ότι από τη μία είναι η ζωή και από την άλλη είναι το εμπόριο. Δηλαδή αυτή η σύγκρουση όπου το εμπόριο αυτής της αμαξοστοιχίας με αυτό το επικίνδυνο παράνομο υλικό σκότωσε τα νιάτα, σκότωσε τη ζωή, σκότωσε τα παιδιά, σκότωσε το μέλλον.

Και είναι υποκρισία να λέμε όλοι μας ότι συμπάσχουμε. Δεν μπορούμε άλλη υποκρισία, διότι εμείς αύριο μετά την ψηφοφορία θα το έχουμε ξεχάσει. Θα το έχουμε ξεχάσει, γιατί όπου χτυπάει η φωτιά εκεί πονάει για τη χαροκαμένη μάνα, για τον πατέρα που θα πηγαίνουν κάθε μέρα στο νεκροταφείο και θα είναι ζωντανοί νεκροί, γιατί το δείχνει η ιστορία.

Πού είναι οι αδικοχαμένοι του Γιάκοβλεφ; Πρέπει να πάμε και σε αυτό το ατύχημα. Στις 17 Δεκεμβρίου του 1997, εβδομήντα νεκροί. Και γιατί το λέμε αυτό, κύριοι; Διότι ο ελληνικός λαός πώς θα εμπιστευτεί την ελληνική δικαιοσύνη σε ότι αφορά την αποζημίωση των θυμάτων που σίγουρα αυτές οι χαροκαμένες, λαβωμένες, τραυματισμένες ψυχές δεν θα έρθουν, αλλά από πίσω μένουν στρατιές συγγενών, γονέων που είναι ζωντανοί νεκροί.

Ξέρετε τι λέει ο κ. Χάρης Στάμου και ο κ. Γιάννης Κουμπούρας από το ατύχημα του Γιάκοβλεφ; Λείπουν οι νομικοί. Λείπει τώρα η κ. Κωνσταντοπούλου. Λείπουν οι αρχηγοί των κομμάτων. Λείπει ο κ. Βορίδης που είναι νομικός. Ξέρετε τι έχει πει το δικαστήριο; Ότι, λέει, δεν δίνει αποζημίωση στα παιδιά, διότι ήταν μικρά και δεν κατάλαβαν την απώλεια και την οδύνη. Και θα υπάρχει εμπιστοσύνη στην ελληνική κοινωνία και σε όλους αυτούς τους συγγενείς τώρα που θα ανάβουν τα καντήλια και δεν θα υπάρχει αποζημίωση; Είμαστε σοβαροί;

Το 1972 επί δικτατορίας, στις 16 Ιανουαρίου στο Δοξαρά Λάρισας και στα Ορφανά γίνεται το ίδιο ατύχημα ακριβώς στο ίδιο σημείο, ήταν το μεγαλύτερο ατύχημα σε σιδηροδρομικό πριν γίνουν τα Τέμπη, δεκαεννιά νεκροί αποκεφαλισμένοι από μη συνεννόηση από τρεις σταθμάρχες. Ονόματα; Γκέκας, Παπαδόπουλος, Χαλιώτης. Δικτατορία. Σε εννέα μήνες δικαστήριο. Σε εννέα μήνες δικαστήριο στην Καρδίτσα, πέντε χρόνια φυλακή σιδηροδέσμιοι. Και ο Υπουργός τότε από την ΕΣΑΠ σε κατ’ οίκον περιορισμό.

Δεν μας αρέσει να τα λέμε; Αυτή είναι η ιστορία, κύριοι. Ήταν το περιβόητο τραγούδι το «Άιντε και ντε», ο Γιάννης Πουλόπουλος το είχε τραγουδήσει ως ζεϊμπεκιά σε στίχους Γιάννη Ρίτσου και μουσική Μαμαγκάκη, για να δείτε το ότι η ιστορία επαναλαμβάνεται ως τραγωδία. Έχει ξαναγίνει το ίδιο ατύχημα στο ίδιο σημείο, όπου ο τότε Παττακός είχε βάλει στα τρένα ραδιοτηλέφωνα και από τότε με αυτά τα ραδιοτηλέφωνα είναι ο ΟΣΕ. Και μιλάμε για εκσυγχρονισμό με τη σύμβαση 717 του Σεπτεμβρίου του 2014; Είμαστε με τα καλά μας;

Μισό αιώνα μετά πείτε μου τι έκαναν όλοι αυτοί που κυβέρνησαν τη χώρα όταν έγινε ίδιο ατύχημα στο ίδιο σημείο με τον ίδιο τρόπο; Η μία τότε αμαξοστοιχία ήταν η «Ακρόπολις Εξπρές» από το Μόναχο και άλλη ήταν η «πόστα» με τρεις σταθμάρχης, που συγκρούστηκαν και είχαμε τους νεκρούς. Παραδειγματιζόμαστε, λοιπόν, από την ιστορία όταν σήμερα ακόμη με αυτές τις αποζημιώσεις χρόνια μετά οι νεκροί του Γιάκοβλεφ, τα εβδομήντα αυτά νεκρά άτομα που πήγαν άδικα στα Πιέρια Όρη, από το «Εξπρές Σάμινα» από το Ηράκλειο παλαιότερα ναυάγια δεν υπάρχει δικαιοσύνη που να αποζημιώνει τάχιστα τα θύματα. Δεν υπάρχει εμπιστοσύνη και γενικότερα ανακούφιση ψυχής από τους συγγενείς. Θα το έχουμε ξεχάσει και θα μπουν σε ένα κυκεώνα δικαστικής διαμάχης από την κ. Καρυστιανού που συγκεντρώνει υπογραφές η γυναίκα, αλλά δικαίωση δεν θα βρει. Για να μην κρυβόμαστε, κάνουμε μια συζήτηση μόνο από πολιτικό στόμφο, όπως έγιναν και άλλες συζητήσεις και άλλα ατυχήματα και μπήκαν σε αυτή τη διελκυστίνδα για να πάρουν αποζημιώσεις και ποτέ δεν δικαιώθηκαν. Διότι, το κράτος, η πολιτεία, η πολιτική και οι πολιτικοί ξεχνάμε. Εκεί που πέφτει η φωτιά, εκεί καίει.

Έχουμε έντεκα νεκρούς τον χρόνο από σιδηροδρομικά ατυχήματα. Αφύλακτες οι διαβάσεις. Δεν αποζημιώθηκαν ποτέ τα θύματα, λόγω τού ότι δεν λειτουργούσαν οι μπάρες. Για όλα αυτά τι πιστεύετε ότι λέει ο ελληνικός λαός με μια ρήση; Δεν το λέω το άλλο, γιατί θα παρεξηγηθώ. Διότι, η δημοκρατία δεν λειτουργεί σωστά για δικαίωση στην καθημερινότητα για να πει πραγματικά οι υπεύθυνοι σε αυτή τη χώρα ζητούν ευθύνες από τους υπεύθυνους.

Τρεις εβδομάδες νωρίτερα πήγε έγγραφο από τους ιθύνοντες συνδικαλιστές μηχανοδηγούς ότι υπάρχει κίνδυνος. Το έλαβε κανείς υπ’ όψιν αυτό το έγγραφο; Όχι, στον κάλαθο των αχρήστων.

Είμαστε για ξεπούλημα πρώτοι. Ξεπουλάμε το «Ελληνικό» στην «AL MAABAR» του Ομίλου Λάτση. Ξεπουλάμε την «ELDORADO» στην «ALAMOS GOLD» και στον Δήμο Τσανάκαλε που εκεί έχει αμαρτίες μεγάλες. Ξεπουλάμε τη «ΛΑΡΚΟ» στον Στάινμετζ για να παίρνει το κοβάλτιο. Ρωτήστε ποιος είναι ο Στάινμετζ, του οποίου εκκρεμούσε ένταλμα στο «Ελευθέριος Βενιζέλος» από τους Ρουμάνους -το λεγόμενο ερυθρό ένταλμα- και δεν τον παραδώσαμε ποτέ. Μιλάμε για ένα ξεπούλημα.

Μιλάμε σήμερα για τρένα όταν από το 2019 επί δικής σας Κυβέρνησης, σταμάτησε το τρένο σε ανατολική Μακεδονία και Θράκη; Δεν υπάρχει αυτό το περιβόητο τρένο να μεταφέρει τον λαό, τον πολίτη, τον στρατό, τον φοιτητή στο «Δημοκρίτειο», σε Ξάνθη, Κομοτηνή, Αλεξανδρούπολη, να πάει μέχρι τα Δίκαια του Έβρου πάνω στο Τριεθνές στον Δήμο Τριγώνου. Πάει το τρένο, δεν υπάρχει, βανάκια από εδώ κι από κει.

Όταν αφήνουμε μία περιοχή νευραλγικής φύσης, όπως είναι η Θράκη, ύψιστης γεωστρατηγικής σημασίας και κάνουμε και μια επιτροπή που σοφίστηκε η Κυβέρνηση για την ανάπτυξη της Θράκης και την αφήνουμε εδώ και χρόνια χωρίς σιδηρόδρομο, μπορούμε να μιλάμε για εκσυγχρονισμό των τρένων στην Ελλάδα, σε μια διαμάχη που έχει η «ΕΡΓΟΣΕ» με τη «HELLENIC TRAIN»; Αυτά τα «Pendolino» τα τρένα που πήραμε, οι Ελβετοί τα βγάλανε άχρηστα, τα λεγόμενα ασημένιο βέλος, «Frecciabianca» γιατί παίρνουν -λέει- εύκολα φωτιά. Όμως, όταν μιλούσε ο επικεφαλής μας για το ξυλόλιο και τι είναι το ξυλόλιο, εσείς εδώ νομίζατε ότι είναι έργο του Στίβεν Σπίλμπεργκ, επιστημονικής φαντασίας.

Εμείς ζητήσαμε σε λίγα εικοσιτετράωρα εξεταστική επιτροπή, γιατί οι εκλογές αυτές έγιναν υπό τη σκιά αυτής της τραγωδίας. Και είναι υποκρισία να λέμε ότι συμπάσχουμε. Προσωρινά, ναι, όπως σήμερα. Ρωτάμε αυτόν τον πατέρα, τον Χαρίση Στάμου, που άδικα έχασε το παιδί του από το Γιάκοβλεφ και δεν έχει αποζημιωθεί ακόμη, διότι το δικαστήριο είπε ότι τα παιδιά ήταν μικρά και δεν θυμούνται τον πατέρα τους. Σοβαρά μιλάμε τώρα; Δεν σας πιάνει πόνος γι’ αυτές τις αποφάσεις –κύριε Ξανθόπουλε, νομικός είστε και πόσοι νομικοί εδώ- και περιμένουν από την τραγωδία των Τεμπών οι συγγενείς τουλάχιστον να δικαιωθούν οι ψυχές από τα σπλάχνα τους; Δεν θα γίνει ποτέ!

Ακούστε, πρέπει επιτέλους να αναλάβουμε τις ευθύνες μας, ανεξαρτήτου ιδεολογικής πλεύσης, ιδεολογικής απόκλισης και της λεγόμενης κομματικής πειθαρχίας. Θα μας δέρνουν Ερινύες όλους τους πολιτικούς, αν συνεχίσουμε στο ίδιο μοτίβο. Επιτέλους να γίνει μία ουσιαστική έρευνα για τα ατυχήματα που χάνονται Ελληνόπουλα, χάνονται τα παιδιά μας από αδιαφορία και αμέλεια.

Δεν μπορεί εδώ και πενήντα δύο χρόνια με την περιβόητη τηλεδιοίκηση, που λέτε εσείς, να έχει γίνει πανομοιότυπο ατύχημα στο ίδιο σημείο το 1972. Ο ιστορικός του μέλλοντος θα έρθει και θα δει 1972 και 2023. Ποια είναι η διαφορά; Με τον ίδιο τρόπο, έγιναν δύο ατυχήματα στο ίδιο μέρος, χωρίς καμμία ασφάλεια. Αναρωτηθείτε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Καλείται στο Βήμα η Υπουργός Κοινωνικής Συνοχής και Οικογένειας κ. Ζαχαράκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Όταν έχεις περάσει τόσες ώρες στη Βουλή, η αλήθεια δεν μπορεί πολύ εύκολα να κρυφτεί, να κρυφτούν ίσως και οι προθέσεις, να κρυφτεί το περιεχόμενο. Θα έλεγα ότι αυτό που μας οδηγεί στο να τοποθετούμαστε όλοι, είναι πιθανότατα μία μικροκομματική, πολλές φορές, διάθεση που πρέπει, όμως, σίγουρα και σε συνέχεια του προηγούμενου ομιλητή να απαλειφθεί.

Αναφέρθηκε πριν από την Πλεύση Ελευθερίας: Γιατί άραγε είναι τόσοι και τόσοι Υπουργοί εδώ στα έδρανα; Τιμούμε τη διαδικασία. Δεν θέλουμε να είμαστε απούσες και απόντες. Και οι Βουλευτές μας, οι οποίοι είχαν γεμίσει πριν τα κοινοβουλευτικά έδρανα, ήταν σίγουρα πολλοί περισσότεροι από αυτούς οι οποίοι υπέβαλαν και κατέθεσαν τη συγκεκριμένη πρόταση δυσπιστίας. Άρα ας πάμε να συζητήσουμε ουσιαστικά για το ποιος θα ήθελε σήμερα να μην κατατεθεί η άποψή του ή ποιος κατέθεσε τη συγκεκριμένη πρόταση για έτερους ή, τέλος πάντων, δικούς του λόγους.

Αυτό, όμως, από το οποίο θέλω να ξεκινήσω είναι ο σεβασμός στη διαδικασία και ο σεβασμός και στις οικογένειες και σε κάθε άνθρωπο όλων των ηλικιών που χάθηκε σε αυτή τη μεγάλη τραγωδία. Είναι η βασική λέξη. Και αυτό τον σεβασμό θα τον τιμήσουμε λέγοντας αλήθειες και αυτές ήρθαμε σήμερα να πούμε εδώ. Πρέπει να ακούσει, λοιπόν, η κοινωνία -γιατί το έχει ανάγκη- έναν καθαρό τεκμηριωμένο λόγο, όπως ακούσαμε σήμερα καθ’ όλη τη διάρκεια της ημέρας για όσα έχει κάνει η Κυβέρνηση, όσα μπορεί να κάνει και όσα έχει την απόλυτη εμπιστοσύνη στη δικαιοσύνη ότι θα γίνουν, έτσι ώστε -να επαναλάβω και εγώ κάτι το οποίο έχει ειπωθεί- να μην υπάρξει καμμία σκιά ως προς την απονομή δικαιοσύνης για την τραγωδία των Τεμπών.

Πριν από λίγη ώρα ο Κώστας Καραμανλής, που ήταν ο Υπουργός ο οποίος εκείνη τη στιγμή ήταν υπεύθυνος για τα θέματα μεταφορών και υποδομών, μίλησε με ειλικρίνεια, μίλησε για αυτή τη σύμβαση 717, για το παράδοξο κάποιοι να τον προτρέπουν να είχε τελειώσει τη συγκεκριμένη σύμβαση νωρίτερα. Πώς θα μπορούσε άλλωστε με έξι παρατάσεις οι οποίες είχαν προηγηθεί επί ΣΥΡΙΖΑ και τρεις οι οποίες έπρεπε να δοθούν για να μη χαθεί το έργο; Πολύ σωστά είπε κ. Γεωργιάδης ότι όσοι έχουμε διοικήσει -και έχετε διοικήσει πλέον και από τον ΣΥΡΙΖΑ- ξέρετε πάρα πολύ καλά πόσο δύσκολο είναι στη διαχείριση το να φέρεις εις πέρας συμβάσεις και μάλιστα τόσο δύσκολες συμβάσεις, που για να δοθούν οι παρατάσεις υπάρχει και έγκριση από την Ευρωπαϊκή Επιτροπή. Αυτό είναι ένα παράδοξο, λοιπόν, και ως προς το τελικό, θα έλεγα, συμπέρασμα της Ευρωπαίας εισαγγελέως ως προς την 717.

Από το ίδιο Βήμα νωρίτερα μέσα στην ημέρα, που είχα την τιμή να βρίσκομαι, ο κ. Γεραπετρίτης, ο οποίος χειρίστηκε την υπόθεση του δυστυχήματος ελάχιστα εικοσιτετράωρα αφού συνέβη και είναι ο άνθρωπος ο οποίος γνωρίζει πολύ καλά όλα τα βήματα τα οποία εκείνη τη στιγμή επελέγησαν και έγιναν, έδωσε συγκεκριμένες, στέρεες, μη αμφισβητήσιμες απαντήσεις. Κρατάω τα λόγια του, γιατί δεν είστε υποχρεωμένοι να τα θυμάστε: «Όλα όσα έγιναν δεν κατατείνουν σε συγκάλυψη. Αντιθέτως, επιχειρήθηκε η μέγιστη διαφάνεια, γιατί μόνο μέσω της διαφάνειας θα μπορούσαμε να έχουμε την κάθαρση».

Ωραία λέξη η κάθαρση, σημαντική, σε μία χώρα που, δυστυχώς, από το παρελθόν έχουμε μάθει τα πράγματα να μην έρχονται στην πλήρη διαύγεια ως προς την αξιολόγηση των πολιτών. Ναι, πρέπει να υπάρξει η κάθαρση, γιατί πρέπει οπωσδήποτε να αποκατασταθεί και η σχέση εμπιστοσύνης με τους πολίτες.

Επίσης, είπε ότι κ. Γεραπετρίτης ότι από 2019 μέχρι σήμερα η δική μας Κυβέρνηση έχει προχωρήσει σε τρεις εξεταστικές που αφορούν τα πεπραγμένα της, σε αντίθεση με προηγούμενες κυβερνήσεις, οι οποίες δεν είχαν κάνει καμμία.

Και βέβαια έδωσε η ίδια η Κυβέρνηση τη δυνατότητα στην Αντιπολίτευση -και πολύ καλά έκανε- να μπορεί να αξιοποιεί αυτό το κοινοβουλευτικό μέσον με πολύ μεγαλύτερη δυνατότητα. Φαντάζομαι θυμάστε όλοι ότι μπορούμε να έχουμε εξεταστική με πολύ μεγαλύτερη ευκολία από ό,τι στο παρελθόν. Αυτή, λοιπόν, είναι ισχυρή απόδειξη -και αυτό ξέρω ότι δεν είναι ευχάριστο- ότι δεν είμαστε όλες και όλοι ίδιοι. Και αυτή η σύγκρουση προφανώς ενοχλεί.

Έρχεται, λοιπόν, η Αντιπολίτευση με μια πρόταση δυσπιστίας - αντιλαμβανόμαστε μάλιστα με τις σημερινές, αποψινές αποκαλύψεις ότι πιθανότητα να έχει προαποφασιστεί- που δεν στηρίζεται και στην οποία δεν υπάρχει ένα στέρεο επιχείρημα, να συνεχίσει μια κυνική εργαλειοποίηση μιας εθνικής τραγωδίας του πόνου οικογενειών και, νομίζω, κάθε Ελληνίδας και κάθε Έλληνα και κυρίως να υπονομεύσει στη συνείδηση των πολιτών την εμπιστοσύνη στους θεσμούς. Γιατί; Μόνο και μόνο για να πλήξει την Κυβέρνηση.

Εμφανίζονται, λοιπόν, τα κόμματα της Αντιπολίτευσης να υπογράφουν την πρόταση δυσπιστίας, αλλά και να διεκδικούν την αποκλειστικότητα της ευαισθησίας για τους ανθρώπους που χάθηκαν. Δεν σας αναγνωρίζουμε -και συγγνώμη γι’ αυτό και δεν μου αρέσει να χρησιμοποιώ τέτοιους τόνους, αλλά τους πιστεύω και θέλω να εκφράσω αυτή τη στιγμή- και δεν σας αναγνωρίζει και η κοινωνία κανένα αποκλειστικό μονοπώλιο ως προς την ευαισθησία. Μάλιστα πολλές και πολλοί έχουν αποδείξει ότι δεν σας αφορά πραγματικά ο ανθρώπινος πόνος, αλλά μόνο πώς θα αντληθούν κάποια πρόσκαιρα -και είναι πάντα πρόσκαιρα, σας διαβεβαιώ- πολιτικά και κομματικά οφέλη. Υπάρχει επίσης και ένα καταγεγραμμένο στίγμα.

Και, βέβαια, δεν θα αναφερθώ συνειδητά σε συγκεκριμένες περιπτώσεις που αποδείχθηκε η «ευαισθησία» -σε πολλά εισαγωγικά- στο παρελθόν για να μη δοθεί το δικαίωμα να μιλάμε για συμψηφισμούς. Νομίζω, όμως, ότι όλοι θυμόμαστε και ξέρουμε, αλλά και κρίνουμε.

Είπαμε από την πρώτη στιγμή ότι η δικαιοσύνη θα λάμψει και ότι οι θεσμοί θα πράξουν όσα προβλέπονται και από το Σύνταγμα, αλλά και από τις κοινοβουλευτικές διαδικασίες. Τα λαϊκά δικαστήρια, όμως, που κάποιοι θέλουν να στήσουν, κατηγορώντας τον Πρωθυπουργό και την Κυβέρνηση ως δολοφόνους -βαριές κουβέντες, βαριές εκφράσεις και κατηγορίες- είναι συστατικά άλλων καθεστώτων. Κάποιες και κάποιοι εμφανίζονται εδώ στη Βουλή ως εισαγγελείς λαϊκών δικαστηρίων και έχει γίνει και στο παρελθόν αυτό.

Σήμερα, λοιπόν, υπάρχει και υιοθεσία θεωριών συνωμοσίας, fake news ανθρώπων οι οποίοι γίνονται τιμητές του κράτους δικαίου, το οποίο δήθεν καταπατά και για το οποίο αδιαφορεί η Νέα Δημοκρατία. Και λένε κάποιοι, χωρίς αιδώ, ότι ο στόχος είναι η Κυβέρνηση και ο Πρωθυπουργός. Θέλετε να ρίξετε την Κυβέρνηση, όπως είπε και ο Αρχηγός της Αξιωματικής Αντιπολίτευσης, καλώντας μάλιστα τον Κυριάκο Μητσοτάκη να φύγει και ήρεμα. Στις δημοκρατίες, όμως, οι κυβερνήσεις εκλέγονται από τον λαό, λογοδοτούν στον λαό και ο λαός της κρίνει στις εκλογές. Και εδώ θα συμφωνήσω, με τον Βουλευτή του ΣΥΡΙΖΑ, τον κ. Πέτρο Παππά, ο οποίος διόρθωσε τον κ. Φαραντούρη σε μια ατυχή στιγμή δημόσιας τοποθέτησης.

Επί της ουσίας της συζήτησης, όμως, θεμελιώδης διαφορά είναι ότι γνωρίζουμε ότι για να φτάσουμε στην αλήθεια, οφείλουμε να έχουμε εμπιστοσύνη στο κράτος δικαίου. Να αναμείνουμε, λοιπόν, από τη δικαιοσύνη να επιτελέσει το έργο της και να αποφανθεί, αφού αξιολογήσει όλα τα στοιχεία τα οποία έχει στη διάθεσή της, στοιχεία στα οποία έχουν πρόσβαση οι οικογένειες, οι δικηγόροι, οι πραγματογνώμονες που έχει ορίσει η δικαιοσύνη, αλλά και οι ίδιοι.

Ακούσαμε και τον κ. Φλωρίδη λίγο νωρίτερα σήμερα από αυτό το Βήμα να αναφέρεται στο πλήθος των δικηγόρων οι οποίοι έχουν πρόσβαση στα στοιχεία και μέχρι τώρα –αν κάνω λάθος, με διορθώνετε- δεν υπάρχει τουλάχιστον μια δημόσια τοποθέτηση επί μη αξιοποίησης ή πρόσβασης σε όλα αυτά τα στοιχεία. Καμμία συγκάλυψη, λοιπόν.

Και δεν είναι μόνο μια ηθική υποχρέωση. Είναι πάνω απ’ όλα καθήκον και δεν κρύβεται καμμιά και κανείς πίσω από αυτό το καθήκον. Αντιθέτως, πρώτος ο ίδιος ο Πρωθυπουργός από αυτό εδώ το Βήμα, το οποίο σεβόμαστε και τιμούμε κάθε μέρα, έχει δηλώσει ότι έχουμε το χρέος να βγούμε μπροστά και να διορθώσουμε τις διαχρονικές παθογένειες που ταλανίζουν τη χώρα μας.

Αυτό, όμως, επιδιώκουμε σήμερα; Αυτό κάνουμε εδώ ή η στόχευση είναι, βλέποντας και τον ορίζοντα των ευρωεκλογών, να αποκομίσουμε κομματικά οφέλη, ακόμη και αν δηλητηριάζουμε την ίδια στιγμή την κοινωνία; Πώς; Με αντιφάσεις, με ακροβασίες, με ανεύθυνο θεσμικό και νομικό λαϊκισμό και ίσως από κάποια κόμματα -και εδώ θα με συγχωρήσει ο ΣΥΡΙΖΑ, αλλά μας έχει συνηθίσει στο παρελθόν- δεν περιμέναμε κάτι διαφορετικό.

Από το ΠΑΣΟΚ, όμως, έχω την αίσθηση ότι η κοινωνία, όχι εμείς, περιμένει κάτι διαφορετικό. Η ηγεσία για τους λόγους που η ίδια αποφάσισε να ταυτιστεί με αυτές τις μεθόδους και τις στοχεύσεις.

Ποια, όμως, είναι η δική μας ευθύνη; Να διαλέξουμε αυτό το fake news, να διαλύσουμε αυτές τις αδιανόητες θεωρίες που σκόρπισαν διάφοροι γύρω από το τραγικό δυστύχημα και να αποκαταστήσουμε αυτόν τον δεσμό εμπιστοσύνης με την κοινωνία.

Διότι αυτό μας αφορά όλες και όλους, κυρίες και κύριοι. Όλες και όλοι ανεξαιρέτως χάνουμε, όταν οι πολίτες χάνουν την εμπιστοσύνη τους. Δική μας ευθύνη είναι, επίσης, να αντιστρέψουμε την τοξικότητα και τον διχασμό που καλλιεργείται για μια ακόμη φορά σε μια πάρα πολύ βασανισμένη κοινωνία -και δεν θα σταματήσω να το λέω αυτό- από την προηγούμενη δεκαετία, από το 2012, από το 2015, από μια κοινωνία η οποία ταλανίστηκε από το στρατήγημα του διχασμού για πάρα πολλά χρόνια.

Τα ζήσαμε και τα ζήσατε και εσείς, κυρίες και κύριοι συνάδελφοι του ΠΑΣΟΚ.

Η Αντιπολίτευση, λοιπόν, φαίνεται ότι θέλει να τινάξει κάποιες γέφυρες συνεννόησης που πρέπει να έχουμε για τα πολύ σημαντικά θέματα. Έρχεται στο μυαλό μου το δημογραφικό, αλλά δεν θα κάνω σήμερα αναφορά στα θέματα του Υπουργείου. Θα κριθεί, πιστεύω, όπως θα κριθούμε σίγουρα και εμείς από όλους τους πολίτες.

Κόντρα, λοιπόν, σε μια δημαγωγία -καταστροφική, θα έλεγα- θα συνεχίσουμε να εργαζόμαστε για να δικαιώσουμε τις προσδοκίες και τις ελπίδες των Ελληνίδων και των Ελλήνων πολιτών. Δικό μας χρέος, καθήκον είναι να προσφέρουμε στην ελληνική κοινωνία και στους πολίτες ασφάλεια, σταθερότητα, ανάπτυξη, προοπτική και μια λέξη που για μας, στο Υπουργείο Κοινωνικής Συνοχής και Οικογένειας, μαζί με την Υφυπουργό, τη κ. Μαρία Κεφάλα, είναι πολύ ουσιαστική, τη λέξη «συνοχή». Αυτό θα συνεχίσουμε και αυτό θα κάνουμε, και η αυριανή καταψήφιση της πρότασης δυσπιστίας από μια ενωμένη σαν γροθιά Κοινοβουλευτική Ομάδα έχει αυτό ακριβώς, όχι ένα πολιτικό πρόσκαιρο όφελος, αλλά μια πίστη ότι αυτό ακριβώς κάνει ο Κυριάκος Μητσοτάκης: Την ασφάλεια, την προστασία, την ανάπτυξη, τη συνοχή πρόταση για κάθε Ελληνίδα, για κάθε Έλληνα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ζαχαράκη.

Επόμενος ομιλητής είναι ο κ. Γιάννης Οικονόμου, Βουλευτής της Νέας Δημοκρατίας.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από δύο χρόνια σχεδόν είχα αναφερθεί, ως Κυβερνητικός Εκπρόσωπος, στον «τραμπισμό αλά γκρέκα», αποδοκιμάζοντας τις πρακτικές αμφισβήτησης της δημοκρατίας που είχε εισαγάγει τότε στο πολιτικό σκηνικό ο ΣΥΡΙΖΑ.

Αυτές τις πρακτικές, τις οποίες έχουν υιοθετήσει πολλές πολιτικές δυνάμεις της παγκόσμιας ακροδεξιάς, αποδοκίμασε κατηγορηματικά ο ελληνικός λαός στις εκλογές του 2023. Αυτές τις πρακτικές σε εντονότερη και σε χειρότερη μορφή, τις βλέπουμε ξανά σήμερα από μερίδα κομμάτων της Αντιπολίτευσης, με επισπεύδοντα αυτή τη φορά τον κ. Ανδρουλάκη, ο οποίος πασχίζει εμμονικά και λυσσαλέα να διασύρει την Ελλάδα, εμφανίζοντάς την ως μια προβληματική χώρα.

Θα μπορούσε κανείς να αναρωτηθεί γιατί ο κ. Ανδρουλάκης και τα υπόλοιπα κόμματα που τον ακολουθούν συνεχίζουν σε αυτή την επιζήμια για την Ελλάδα και καταδικασμένη, αποδοκιμασμένη από τους πολίτες, γραμμή του «τραμπισμού αλά γκρέκα».

Ας μη γελιόμαστε. Και τότε, όπως και τώρα, το επίδικο είναι μεγαλύτερο και από τις κομματικές ισορροπίες και από τους εσωκομματικούς συσχετισμούς. Ξεπερνά και την ανασφάλεια του κ. Ανδρουλάκη, ξεπερνά και τον βοναπαρτισμό του κ. Κασσελάκη. Το επίδικο ήταν και είναι ποιος κυβερνά αυτόν τον τόπο, όπως θρυλείται ότι είχε αναρωτηθεί σε σκοτεινές για την πατρίδα εποχές ο Εθνάρχης Κωνσταντίνος Καραμανλής.

Κυρίες και κύριοι συνάδελφοι, εδώ και αρκετό καιρό υπάρχουν κύκλοι με πλοκάμια σε πολλούς χώρους και δραστηριότητες που έχουν ενοχληθεί από το γεγονός ότι η χώρα έχει μια πολύ ισχυρή, σταθερή, πλειοψηφική και μονοκομματική Κυβέρνηση, μία Κυβέρνηση όπου δεν υπάρχουν αδύναμοι εταίροι, μία Κυβέρνηση όπου δεν υπάρχουν ετερόφωτες μονάδες, η οποία θα ήταν εύκολη λεία σε νταραβερτζήδες και ενδιάμεσους. Είναι κύκλοι που θέλουν μια Ελλάδα σε μόνιμη κρίση, για να επωφελούνται οι ίδιοι και όσοι συνεργάζονται μαζί τους. Θέλουν μία Ελλάδα αδύναμη, μία Ελλάδα που θα βρίσκεται στα όρια του ευρωπαϊκού κεκτημένου, μία Ελλάδα μικρή και βαλκανική. Και αυτό τους το όραμα μπορεί να εξυπηρετηθεί μόνο μέσα από μια μεταπολιτική κατάσταση, την οποία και επιδιώκουμε.

Βούτυρο στο ψωμί τους είναι η απέκδυση της πολιτικής από την ουσία της, είναι η αποϊδεολογικοποίηση της πολιτικής, είναι η αποπολιτικοποίηση της άσκησης της διακυβέρνησης. Διότι έτσι θα οδηγούμασταν σε κόμματα μικρά και αδύναμα, κόμματα χωρίς ταυτότητα, χωρίς αναφορά σε ιδεολογίες, χωρίς αρχές και αξίες. Και όλα αυτά, για να μπορούν να ποδηγετούν τις εξελίξεις και να έχουν τα πάντα υπό τον έλεγχό τους.

Τι άλλαξε, όμως, το τελευταίο διάστημα και εκδηλώνεται αυτό το σχέδιο ξανά τώρα, παρά το γεγονός ότι έχουμε μία Κυβέρνηση με νωπή λαϊκή εντολή; Στις προηγούμενες απόπειρες έλειπε ένα βασικό δομικό στοιχείο. Έλειπε το συναίσθημα, γιατί χωρίς κάποια ισχυρή συναισθηματική βάση ούτε η προπαγάνδα ούτε και ο τραμπισμός μπορούν να ευδοκιμήσουν. Και τη βάση αυτή την έχτισαν πάνω στην τραγωδία των Τεμπών, μια τραγωδία που πληγώνει βαθιά την κοινωνία μας, ένα ανοιχτό τραύμα, συλλογικό για την ελληνική κοινωνία. Πάνω στον πόνο των γονιών και των συγγενών έχτισαν ένα ψευδές αφήγημα για δήθεν ολιγωρία και για συγκάλυψη, αφήγημα που χτίστηκε με διασπορά ψεμάτων και με παραποίηση των γεγονότων.

Και αφού χτίστηκε αυτό το αφήγημα, αφού η προπαγάνδα δηλητηρίασε -είναι η πραγματικότητα- μεγάλη μερίδα της κοινής γνώμης, προχωρούν στην επόμενη φάση. Προχωρούν στην αμφισβήτηση της νωπής λαϊκής εντολής, στην αμφισβήτηση της αποτελεσματικότητας και του κύρους της δικαιοσύνης, στη νόθευση των θεσμών.

Δεν σταμάτησαν, όμως, μόνο εκεί. Ένας από τους συνεταίρους στην πρόταση μομφής ζήτησε να γίνουν εκλογές στην Ελλάδα με διεθνείς παρατηρητές.

Κυρίες και κύριοι συνάδελφοι, η πρόταση αυτή του κ. Κασσελάκη για εκλογές με διεθνείς παρατηρητές είναι εξωφρενική. Είναι μια πρόταση που υποβαθμίζει διεθνώς την Ελλάδα, που προσβάλλει δημόσιους και πολιτειακούς λειτουργούς, που υποτιμά το κριτήριο των πολιτών.

Μέχρι σήμερα όλοι αναγνώριζαν ότι είχαμε μια Αντιπολίτευση αδύναμη, χωρίς μπούσουλα, χωρίς επιχειρήματα, μια Αντιπολίτευση εγκλωβισμένη, παγιδευμένη σε φρασεολογία και σε γλώσσα, σε επιχειρήματα του περασμένου αιώνα, που σε καμμιά περίπτωση δεν μπορούσε να αποτελέσει μια αξιόπιστη εναλλακτική.

Με την κατάθεση της πρότασης μομφής συνειδητοποιούμε όλοι ότι η πατρίδα υποφέρει από μια Αντιπολίτευση που δεν ορρωδεί προ ουδενός, που δεν διστάζει να καταφύγει στο έσχατο σημείο ξεπεσμού. Ποιο είναι αυτό; Να καλλιεργήσει κλίμα ανωμαλίας πάνω σε μια τραγωδία που έχει συγκλονίσει τη χώρα.

Ας μην ξεχνάμε, όμως, ότι τα λαϊκά δικαστήρια της πλατείας Συντάγματος τα πλήρωσε ακριβά η πατρίδα. Η πραγματικότητα είναι ότι τα πλήρωσε ακριβά και το ΠΑΣΟΚ και αυτό καθιστά διπλά ανήκουστο αυτό που επιχειρεί, αυτό που κάνει ο κ. Ανδρουλάκης.

Κυρίες και κύριοι, η δικαιοσύνη για να φέρει αποτέλεσμα χρειάζεται δύο πράγματα. Χρειάζεται χρόνο και εμπιστοσύνη. Οι δικαστές δεν είναι πολιτικοί και οι πολιτικοί δεν είναι δικαστές. Οφείλουμε και πρέπει να διαφυλάξουμε όλοι μαζί αυτή τη θεσμική ισορροπία. Να στηρίξουμε τη δικαιοσύνη, να μην της βάλουμε το παραμικρό εμπόδιο για κανέναν και να σεβαστούμε και τα αποτελέσματα της έρευνάς της και την κρίση της.

Η υπόθεση των Τεμπών είναι τόσο σημαντική που δεν προσφέρεται για κανενός είδους εκμετάλλευση, από όπου και αν προέρχεται, όποιο κίνητρο και αν έχει.

Κυρίες και κύριοι συνάδελφοι, η Νέα Δημοκρατία είναι κόμμα αρχών, είναι κόμμα με ιστορία, με παράδοση, με ρίζες στον κόσμο. Είναι κόμμα που δίνει σημασία στις συντηρητικές αξίες, στην οικογένεια, το έθνος, την πίστη, αλλά και τις φιλελεύθερες αρχές, τη δημοκρατία, την ελευθερία, το κράτος δικαίου. Και αυτή, ξέρετε, είναι μια μεγάλη μας διαφορά.

Ποτέ αυτή η παράταξη δεν θα διανοούταν με ανυπόστατους ισχυρισμούς να διασύρει τη χώρα στο εξωτερικό -ποτέ!- όπως και ποτέ δεν θα τολμούσαμε να κουνήσουμε το δάχτυλο στους πολιτικούς μας αντιπάλους για το κράτος δικαίου, εάν πρώτα εμείς δεν είχαμε προχωρήσει σε διαδικασίες αυτοκάθαρσης για εκείνους από τους κόλπους μας που η δικαιοσύνη θα είχε ελέγξει ή θα είχε καταδικάσει για τη συμπεριφορά τους ως Υπουργούς απέναντι στο κράτος δικαίου.

Εσείς όχι μόνο αυτοκάθαρση δεν κάνετε, αλλά στο σημείο αυτό, στη συγκεκριμένη συζήτηση, το τερματίσατε σε επίπεδο αμετροέπειας και κυνισμού.

Έρχεστε σε αυτή τη συζήτηση που μέμφεστε την Κυβέρνηση για δήθεν ολιγωρία, που μας μέμφεστε για χειραγώγηση, για καταστρατήγηση του κράτους δικαίου, να βάλετε εισηγητή εκείνο τον άνθρωπο που για όλα αυτά έχει καταδικαστεί με 13 – 0, τον Υπαρχηγό σας.

Κυρίες και κύριοι συνάδελφοι, η Κοινοβουλευτική Ομάδα της Νέας Δημοκρατίας αρραγής και περήφανη που εκπροσωπεί και στηρίζει έναν κόσμο αξιών, υπερασπίζεται ακλόνητα το αίτημα της ελληνικής κοινωνίας τόσο για την απονομή δικαιοσύνης σε ό,τι αφορά την τραγωδία των Τεμπών όσο και για την απόκρουση του τραμπισμού αλά γκρέκα που απειλεί την ίδια μας τη δημοκρατία και γι’ αυτό καταψηφίζουμε την πρόταση μομφής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονόμου.

Καλείται στο Βήμα ο κ. Φερχάτ Οζγκιούρ, Βουλευτής της Νέας Αριστεράς.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι πλέον πασιφανές ότι υπάρχει έντονη κοινωνική δυσαρέσκεια, η οποία εκδηλώνεται μέσα από τις μεγάλες απεργιακές συγκεντρώσεις και αποτυπώνεται στις δημοσκοπικές έρευνες. Γιατί, κυρίες και κύριοι της Κυβέρνησης, υπάρχει κρίση στη διαχείριση από πλευράς σας σε μείζονα θέματα, όπως η ακρίβεια που μαστίζει τα ελληνικά νοικοκυριά, το κράτος δικαίου που καταστρατηγείται, η δημόσια παιδεία που απαξιώνεται και η δημόσια υγεία που συρρικνώνεται.

Θα ξεκινήσω με το θέμα της παιδείας, διότι στο νομοσχέδιο με το δημόσιο πανεπιστήμιο καταστρατηγήσατε κατάφωρα το Σύνταγμα. Η Νέα Αριστερά έγκαιρα και βλέποντας τη συνταγματική εκτροπή, πρότεινε να κατατεθεί πρόταση δυσπιστίας. Δυστυχώς, όμως, τα κόμματα της Αντιπολίτευσης εγκλωβισμένα σε μικροκομματικά συμφέροντα αρνήθηκαν να σας φέρουν σε μια συζήτηση στη Βουλή.

Εμείς ως Νέα Αριστερά χωρίς αστερίσκους και δεύτερες σκέψεις αμέσως αποδεχτήκαμε την πρόταση του ΠΑΣΟΚ και με εμπιστοσύνη στις κοινοβουλευτικές διαδικασίες, περιμένουμε τον Πρωθυπουργό της χώρας να τοποθετηθεί ενώπιον του Κοινοβουλίου και του ελληνικού λαού για τα καίρια προβλήματα του τόπου.

Και αν αφορμή για την πρόταση δυσπιστίας είναι η προσπάθεια συγκάλυψης του εγκλήματος στα Τέμπη, όπου έχασαν τη ζωή τους πενήντα επτά άνθρωποι, δίνεται η ευκαιρία ο Πρωθυπουργός να έρθει στη Βουλή και να απαντήσει για όλα τα κακώς κείμενα της διακυβέρνησης. Γιατί ακόμα και στη συζήτηση για το προαναγγελθέν από τον κ. Βορίδη, πόρισμα της Κυβέρνησης, ο Πρωθυπουργός αρνήθηκε να εμφανιστεί στη Βουλή και αρνήθηκε να αποδώσει τον ελάχιστο φόρο τιμής στα θύματα, έστω και προσχηματικά.

Όμως ότι πρόκειται για συγκάλυψη, πλέον το έχουν καταλάβει ακόμα και οι υποστηρικτές σας. Εμείς το φωνάζαμε από την πρώτη μέρα και ζητούσαμε άπλετο φως. Και φτάνουμε στη συγκλονιστική ομιλία της κ. Καρυστιανού, Προέδρου του Συλλόγου Συγγενών Θυμάτων Τεμπών στο Ευρωκοινοβούλιο, η οποία σας εκθέτει. Μαζί με ένα εκατομμύριο τριακόσιες χιλιάδες πολίτες διεκδικούν την απόδοση ευθυνών και θα αποδοθούν είτε το θέλετε είτε όχι. Και αυτό δεν είναι το πρώτο ευρωπαϊκό χτύπημα. Έχει προηγηθεί η έκθεση του Ευρωκοινοβουλίου για την κατάσταση του κράτους δικαίου στη χώρα μας με μείζον ζήτημα τις υποκλοπές.

Επιπλέον, στο επίπεδο διαφθοράς, μας κατατάσσουν στις περισσότερο διεφθαρμένες χώρες. Και για να γυρίσω πάλι στα Τέμπη, γιατί όλα συνδέονται και όλα έχουν μια σχέση, θα παραφράσω τα λόγια της Ευρωβουλεύτριας και Εισηγήτριας της Επιτροπής PEGA, της κ. Σόφι ιντ Βελντ ότι το κράτος δικαίου δεν είναι κάτι απόμακρο, η διαφθορά μπορεί να οδηγήσει σε θανάτους και συνήθως απλοί άνθρωποι πληρώνουν το τίμημα.

Ένα μείζον για την ελληνική κοινωνία θέμα, το οποίο αναδεικνύεται σε όλες τις δημοσκοπήσεις και έχετε αποτύχει παταγωδώς στη διαχείρισή του, είναι ο έλεγχος της ακρίβειας που μαστίζει τα νοικοκυριά, κυρίως τα φτωχότερα νοικοκυριά. Στην ειδική έκθεση του Διεθνούς Νομισματικού Ταμείου σημειώνεται ότι το φτωχότερο 20% του πληθυσμού καταναλώνει πάνω από το 20% του εισοδήματός του για στέγαση, νερό, ηλεκτρικό ρεύμα, φυσικό αέριο και άλλα καύσιμα, ποσοστό υπερδιπλάσιο από το αντίστοιχο του πλουσιότερου 20%.

Στα παραπάνω να προσθέσουμε ότι εδώ και μια διετία η χώρα μας σημειώνει συνεχώς αρνητικές πρωτιές, ειδικά στο δείκτη τιμών των τροφίμων που σκαρφαλώνει, παρά την πτώση του γενικού δείκτη τιμών καταναλωτή. Και το κερασάκι στην τούρτα; Σύμφωνα με την ετήσια έρευνα του Ινστιτούτου της ΓΣΕΒΕΕ φαίνεται ότι υπάρχει αύξηση κατά δέκα ποσοστιαίες μονάδες των νοικοκυριών που δηλώνει ότι ο μισθός επαρκεί για τις πρώτες δεκαεννιά μέρες του μήνα και ο αριθμός αυτών των οικογενειών, έχει ξεπεράσει το 60%.

Έχετε καταλάβει ότι έχετε οδήγησε την ελληνική κοινωνία στη φτωχοποίηση; Έχετε καταλάβει ότι τα μέτρα που κάθε φορά εξαγγέλλει ο Πρωθυπουργός είναι τελείως αναποτελεσματικά ή εσκεμμένα προς τη λάθος κατεύθυνση; Να συζητήσουμε και για την κατεδάφιση της δημόσιας υγείας, μιας και είναι το επόμενο νομοσχέδιο που θα φέρετε στη Βουλή. Φαίνεται ότι πάσχετε από σοβαρή δυσανεξία στα δημόσια αγαθά, όμως ειδικά απέναντι στο δημόσιο σύστημα υγείας, η δυσανεξία σας είναι αθεράπευτη. Και ενώ στη διάρκεια της πανδημίας υποκριτικά χειροκροτήσατε το δημόσιο σύστημα υγείας, γιατί σήκωσε όλο το βάρος της υγειονομικής κρίσης και η αξία του αναγνωρίστηκε καθολικά από την κοινωνία, τώρα έρχεστε να του βάλετε την οριστική ταφόπλακα.

Και τι κάνετε; Αφού συνειδητά απαξιώσατε και συρρικνώσατε το ΕΣΥ, το οδηγείτε με χειρουργικούς χειρισμούς στην παθητική ιδιωτικοποίηση. Και τι άλλο κάνετε; Μετακυλίετε το κόστος της ιατροφαρμακευτικής κάλυψης στους πολίτες, τη στιγμή που η χώρα μας είναι πρωταθλήτρια στην Ευρωπαϊκή Ένωση σε ιδιωτικές δαπάνες για την υγεία. Ταυτόχρονα, είναι και πρωταθλήτρια σε ποσοστό πολιτών που αποφεύγουν να λάβουν την αναγκαία ιατροφαρμακευτική περίθαλψη για οικονομικούς λόγους. Να μη μιλήσουμε για την οδοντιατρική περίθαλψη, που σύμφωνα με τα στοιχεία της ΕΛΣΤΑΤ, το 77% δεν απολαμβάνει οδοντιατρικής φροντίδας, διότι δεν έχει την οικονομική δυνατότητα.

Κυρίες και κύριοι της Κυβέρνησης, έχετε αποτύχει οικτρά στη διαχείριση κάθε κρίσης με χαρακτηριστικά παραδείγματα τα εξής: Εύβοια, Θεσσαλία, Έβρος, Τέμπη. Δεν πιστεύετε στο κράτος δικαίου, στο κοινωνικό κράτος, στον κρατικό παρεμβατισμό στην αγορά, στην ανάγκη μείωσης των ανισοτήτων, σε πολιτικές αναδιανομής. Είστε η Κυβέρνηση που έχει πλήξει περισσότερο από οποιαδήποτε άλλη την εμπιστοσύνη των πολιτών στο κράτος και στους θεσμούς. Το αίτημα της κυβερνητικής αλλαγής για λόγους δημοκρατίας, διαφάνειας και αξιοπρέπειας είναι πιο επίκαιρο από ποτέ.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φερχάτ.

Επόμενος ομιλητής είναι ο κ. Νικόλαος Παπαδόπουλος, Βουλευτής της Νίκης και μετά θα ακολουθήσει ο Υπουργός κ. Αυγενάκης.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, στον ελληνικό λαό απευθύνομαι και όχι σε εσάς, κύριοι συνάδελφοι. Με εσάς, έχω χάσει κάθε ελπίδα με αυτά που λέγονται και ακούγονται εδώ μέσα. Παρακαλώ τον Θεό να μου δώσει λόγο. Εγώ δεν είμαι άξιος. Δεν έχω λόγια να περιγράψω αυτή τη σήψη που ακούμε όλες αυτές τις ώρες. Εδώ θέλει λόγο ενός αγίου, θέλει λόγο ενός Αγίου Ιωάννου του Χρυσοστόμου ή καλύτερα τη φωνή ενός αγγέλου ή αρχαγγέλου να σας πει «στοπ», ως εδώ και μη παρέκει, κάνατε την πατρίδα μας ένα σφαχτό, ένα κρεμασμένο σφαχτό στο τσιγκέλι της Ευρώπης, στο τσιγκέλι της φιλανθρωπίας, των δανειστών μας.

Κάθε μέρα κόβετε και κάποιο κομμάτι της πατρίδας μας. Αναρωτιόμουν παλιά αν θα μπορούσε ποτέ να εμφανιστεί στην ιστορία της χώρας μας χειρότερος και τυραννικότερος Πρωθυπουργός από τον κ. Τσίπρα, γνωστός για το ξεπούλημα της Μακεδονίας, του δημοψηφίσματος του αίσχους, τον Πρωθυπουργό των πιο σκληρών μνημονίων της χώρας. Και όμως βρέθηκε και χειρότερος και τυραννικότερος Πρωθυπουργός από τον κ. Τσίπρα, ο κ. Μητσοτάκης, ο Πρωθυπουργός ολετήρας που διαλύει ό,τι βρει μπροστά του, ό,τι με κόπο και ιδρώτα ο ελληνικός λαός και εσείς οι παλαιοί της Νέας Δημοκρατίας, τον κοιτάτε αμήχανα.

Διαλύσατε νομοθετικά την οικογένεια, νομοθετώντας νομοσχέδια ενάντια στο Θεό, ενάντια στη φύση και στην επιστήμη στο όνομα ενός άκρατου τρελού δικαιωματισμού, εθνομηδενισμού, ενάντια στη συντριπτική πλειοψηφία του ελληνικού λαού που του προκαλείτε την οργή της ελληνικής κοινωνίας που βράζει. Τα ίδια και στην παιδεία. Τη μετατρέψατε σε εμπόρευμα. Οι φοιτητές όλης της χώρας είναι στο πόδι και αγωνιούν. Κανείς δεν τους λυπάται.

Σε εμπόρευμα μετατρέψετε -ο αγαπημένος του Πρωθυπουργού, Υπουργός Υγείας- την υγεία του Έλληνα, διαλύοντας ό,τι έχει απομείνει στο ΕΣΥ του Γεωργίου Γεννηματά με τα απογευματινά χειρουργεία, τρομάρα σας! Στα περισσότερα νοσοκομεία της χώρας δεν μπορεί να εξυπηρετηθεί ούτε το 40% της πρωινής βάρδιας. Και ερωτώ, πώς θα γίνονται απογευματινά χειρουργεία;

Η φτώχεια καλπάζει με την ακρίβεια στα σουπερμάρκετ να σπάει τα κόκαλα των φτωχών ανθρώπων. Η στεγαστική κρίση να μαίνεται. Τα παιδιά μας ξενιτεύονται. Η χώρα οδηγείται σε ιστορική ευθανασία.

Το κράτος δικαίου στην Ελλάδα ακούγεται μόνο σαν αστείο επικυρωμένο από το Ευρωκοινοβούλιο με τριακόσιους τριάντα ψήφους. Εάν τώρα, μετά τα Τέμπη, επαναλαμβανόταν το ψήφισμα αυτό στην Ευρώπη, θα λάμβανε πάνω από πεντακόσιους ψήφους.

Έχετε καταλύσει όλους τους κανόνες του κράτους δικαίου. Οι δικαστές διορισμένοι υπακούουν τυφλά στους εντολοδόχους τους. Ο γιος, αναφέρθηκε, του Ντογιάκου ήταν επιστημονικός συνεργάτης του κ. Καραμανλή. Δυστυχώς, δικαστές μας, μετά από προδοσίες στα μνημόνια, στη Μακεδονία, τους τάζουν και τους δίνουν θέσεις όπως του Προέδρου, του Αντιπροέδρου της Κυβέρνησης και άλλες υψηλές θέσεις. Η ανταπόδοση βλέπετε της προδοσίας τώρα είναι πολύ μεγαλύτερη από αυτό που εισέπραξε ο Ιούδας όταν πρόδωσε τον Χριστό. Έτσι με τις υποκλοπές δεν άνοιξε ρουθούνι.

Οι τράπεζες ρουφούν το αίμα του ελληνικού λαού, 3,7 δισεκατομμύρια τα κέρδη τους το 2023. Αν και τις διέσωσε ο ελληνικός λαός πληρώνοντας 52 δισεκατομμύρια, αυτές βάζουν χαράτσι όπου και όσο επιθυμούν στις συναλλαγές των φτωχών ανθρώπων. Τα επιτόκια καταθέσεων είναι 0,35% με 0,5%. Οι καταθέσεις των Ελλήνων χάνουν καθημερινά την ονομαστική τους αξία με πληθωρισμό που καλπάζει πάνω από 9%. Τα επιτόκια δανεισμού είναι στα ύψη. Ποιος νέος τολμάει να πάρει δάνεια και να κάνει επιχείρηση; Ποιος, όμως, θα τις ελέγξει τις τράπεζες; Τα χρεοκοπημένα κόμματα του ΠΑΣΟΚ και της Νέας Δημοκρατίας, που χρωστούν για φέτος, το 2024, πάνω από 1 δισεκατομμύριο στις τράπεζες;

Ή τα καρτέλ της ενέργειας που υποθάλπουν και υποστηρίζονται σκανδαλωδώς από την πολιτεία; Ο Έλληνας πληρώνει το πιο ακριβό ρεύμα στην Ευρώπη, τα πιο ακριβά καύσιμα.

Τέλος, με αυτή την Κυβέρνηση τα εθνικά μας θέματα βρίσκονται σε σοβαρότατο κίνδυνο. Οι οσφυοκαμψίες του Υπουργού Εξωτερικών από τη μια, τα συστημικά μέσα μαζικής ενημέρωσης από την άλλη –πολλοί τα λένε και τουρκοκάναλα- καθημερινά προσπαθούν να πείσουν τον ελληνικό λαό ακόμα και στα πρωινάδικα ότι δεν είμαστε τίποτα μπροστά στη μεγαλοπρέπεια του πολυχρονομένου σουλτάνου Ερντογάν. Σε ημερίδα ακούστηκε από έγκριτα χείλη υποστράτηγου εν αποστρατεία πως δεν υπάρχει ο διαβόητος πύραυλος Typhoon, που μας έπρηζε το «ΣΚΑΪ» ότι θα μας τον έριχναν από τη Σμύρνη και θα διέλυε την Αθήνα. Καλλιεργείται εσκεμμένα φόβος και ηττοπάθεια στον ελληνικό λαό.

Ερχόμαστε τώρα στην πρόταση μομφής που συνυπογράφει «Ανδρουλάκης, Κασσελάκης και Σία». Οποία ντροπή! Αν θέλατε, κύριοι, να βλάψετε πραγματικά την άθλια Κυβέρνηση ολετήρα, θα το κάνατε τη στιγμή που είχαν πρόβλημα, στις 15 Φεβρουαρίου, που ψηφιζόταν το επαίσχυντο νομοσχέδιο της νομιμοποίησης του σοδομισμού, της ομοφυλοφιλίας και της τεκνοθεσίας, όταν είκοσι Βουλευτές του κυβερνώντος κόμματος ψήφισαν «όχι» και τριάντα μία αποχές. Τότε έπρεπε να το κάνετε. Τώρα γίνατε το άλλοθι του Μητσοτάκη, αποδεικνύοντας για μία ακόμη φορά πως λειτουργείτε εδώ μέσα ως κομματική συμπαιγνία ενάντια στα συμφέροντα του ελληνικού λαού. Στην ουσία συσπειρώνετε τη Δεξιά του Μητσοτάκη και της εξασφαλίζετε για έξι μήνες να μπορεί να περάσει ό,τι εντολή πάρει από τους εντολοδόχους του σχετικά με τη Συνθήκη των Πρεσπών, την ΑΟΖ και τις «Πρέσπες του Αιγαίου», που έρχονται.

Θεέ μου, εσύ φύλαγε το γένος των ευσεβών και ορθοδόξων χριστιανών, το γένος των Ελλήνων.

Καμμία ελπίδα δεν έχουμε από την πρόταση μομφής Ανδρουλάκη και Κασσελάκη. Η Αντιπολίτευση είναι μοιραία και άβουλη. Ο Πρόεδρος της Αντιπολίτευσης προσπαθεί να γοητεύσει με ξενόφερτα life style που αγγίζουν και ξεπερνούν τα όρια της κωμωδίας, πλασάροντας οικογένειες τύπου «ο φίλος μου, εγώ και ο σκύλος μου» ή η συμμετοχή του στην τελευταία παρέλαση που θύμιζε το άσμα της μεγάλης Ελληνίδας ηθοποιού, της Άννας Καλουτά, «Ευζωνάκι γοργό».

**ΡΑΛΛΙΑ ΧΡΗΣΤΙΔΟΥ:** Εντάξει, εντάξει!

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ηρεμήστε, κυρία μου.

**ΡΑΛΛΙΑ ΧΡΗΣΤΙΔΟΥ:** Εγώ ήρεμη είμαι, εσείς δεν είστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Η Ελληνική Λύση, ο Βελόπουλος, είναι το κόμμα που θέλει να ξεβρομίσει δήθεν το σύστημα. Και ρωτώ: Πώς; Με τις λεκτικές πιρουέτες; Εκεί του βγάζω το καπέλο. Είναι άπαικτος στα λόγια. Στην πράξη όμως; Το καλό δέντρο αναγνωρίζεται από τους καρπούς του και τέτοιους δεν βλέπουμε.

Κατηγορώντας τη Νίκη και τον αρχηγό της, φαντασιώνεται πως είναι ο ηγέτης του πατριωτικού χώρου. Εδώ πραγματικά γελάνε. Ξεκίνησε ως φανατικός πασόκος, πήγε προς τη Δεξιά και την άκρα Δεξιά του κ. Καρατζαφέρη. Έγινε ένας νέος Καρατζαφέρης στη θέση του Καρατζαφέρη. Το ελληνικό Κοινοβούλιο φαίνεται πως έχει ανάγκη πάντα από έναν Καρατζαφέρη για να βραχυκυκλώνει τον αγνό πατριωτισμό του Έλληνα. Ας μην το επιτρέψουμε.

Η Νίκη θέλει να διαλευκάνει το διπλό έγκλημα των Τεμπών και της συγκάλυψής του. Ακούστηκαν εδώ πράγματα φοβερά, πράγματα φρικτά. Μίλησαν για ξεμπάζωμα της περιοχής, για μπάζωμα μετά, για τροχαία ατυχήματα, για φόνους για να κλείσουν στόματα και δολοφονίες και ρωτώ: Η δικαιοσύνη υπάρχει; Ακούει κανείς; Είναι λαϊκό αίτημα! Εισαγγελέας υπάρχει;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Η Νέα Δημοκρατία καταποντίζεται. Με κάθε νομοσχέδιο που φέρνει κόβει και ένα κομμάτι από τα κεκτημένα του ελληνικού λαού, και ένα κομμάτι από τον εαυτό της. Η Νέα Δημοκρατία καταποντίζεται και το ξέρετε πολύ καλά. Διαδίδεται αυτό από στόμα σε στόμα ακόμα και στα παραδοσιακά στελέχη της Νέας Δημοκρατίας.

Στις δύσκολες αυτές ημέρες, στις κρίσιμες αυτές στιγμές, όσοι Έλληνες, όσοι πιστοί, όσοι ορθόδοξοι χριστιανοί ας ενώσουμε τις δυνάμεις μας στη Νίκη για τη νίκη της πατρίδας μας, για τη νίκη του ελληνικού λαού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδόπουλο.

Καλείται στο Βήμα ο Υπουργός Αγροτικής Ανάπτυξης και Τροφίμων κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Κυρίες και κύριοι συνάδελφοι, ομολογώ ότι απευθύνομαι απόψε στην Εθνική Αντιπροσωπεία εξαιρετικά προβληματισμένος και, αν μου επιτρέψετε τον όρο, οργισμένος.

Μπροστά σε μια ανείπωτη τραγωδία που συγκλόνισε τη χώρα μας αλλά και ολόκληρο τον κόσμο, που θα μείνει για πάντα χαραγμένη στη συλλογική μας μνήμη ως έσχατο, σκοτεινό επιστέγασμα διαχρονικών παθογενειών και καταστροφικών αντιλήψεων για τη χώρα μας, αντί να ενώσουμε δυνάμεις, αντί να γυρίσουμε μια και καλή σελίδα σε ό,τι πονάει και πληγώνει την πατρίδα μας, κάποιοι, ελάχιστοι, βυθισμένοι χωρίς σωτηρία, απ’ ό,τι φαίνεται, στις διχαστικές εμμονές τους και στο τυφλό κυνήγι για την εξουσία εργαλειοποιούν με τον πιο αναίσχυντο τρόπο τη θλίψη, τον πόνο και την οργή πενήντα επτά οικογενειών που έχασαν τα πάντα, μόνο και μόνο για να βρουν λόγο ύπαρξης και να εξυπηρετήσουν το μένος τους εναντίον μιας Ελλάδας φωτεινής, δίκαιης, τολμηρής, που αναπτύσσεται χωρίς τα βαρίδια, τις διχαστικές γραμμές και τις ιδεοληψίες του χθες. Αδιόρθωτοι χωρίς ίχνος ντροπής ή μεταμέλειας για τα τραγικά παθήματα της πατρίδας από τις καθεστωτικές και κυρίως ιδεοληπτικές εμμονές τους, επιλέγουν ξανά τα ψέματα και τη συνωμοσιολογία, τους ακατανόητους συσχετισμούς και την αναίσχυντη κατασπίλωση με μόνο στόχο να διχάσουν, να καλλιεργήσουν το μίσος και την υποβάθμιση των θεμελιωδών θεσμών της κοινωνίας μας, ώστε τι; Να κερδίσουν οι ίδιοι.

Είναι τόσο τυφλωμένοι από την υποκρισία τους που νομίζουν ότι οι Ελληνίδες και οι Έλληνες έχουν λησμονήσει ότι για τους εκατόν τέσσερις νεκρούς στο Μάτι ουδέποτε ζητήσατε συγγνώμη. Ουδέποτε θελήσατε να παραιτηθείτε, κανείς, έστω και για λόγους ευθιξίας. Αντίθετα, στην αρχή επιχείρησαν να κρύψουν τους νεκρούς. Και όταν αυτό δεν κατέστη δυνατό, προσπάθησαν να πείσουν ότι όλα τα είχαν καλώς καμωμένα, αλλά έφταιγαν για άλλους η κακή και άτυχη βάρδια και για άλλους η κλιματική αλλαγή.

Αυτοί, λοιπόν, που δεν πήγαν ποτέ δημόσια παρά μόνο εν κρυπτώ στον τόπο εκείνης της τραγωδίας, αυτοί που διέγραψαν από το λεξιλόγιό τους τη λέξη «παραίτηση» αλλά και τη λέξη «συγγνώμη», αυτοί που τα έβρισκαν όλα καλά και δήλωναν υπερήφανοι για όσα έπραξαν, αυτοί που κωλυσιεργούσαν την απόδοση δικαιοσύνης ή μεθόδευσαν με κάθε τρόπο τον έλεγχό της, αυτοί που έδειξαν τόση ασέβεια προς τους νεκρούς, δεν είναι πλέον μόνοι τους, απέκτησαν συμμάχους.

Χέρι-χέρι με το «νέο ΠΑΣΟΚ» αποφάσισαν να ζητήσουν τον λόγο από εκείνους που ανέλαβαν την πολιτική ευθύνη και παραιτήθηκαν, και δεν έκρυψαν την οδύνη τους, και από την πρώτη στιγμή ξεκίνησαν έρευνες με εμπειρογνώμονες. Που επιτάχυναν με πρωτόγνωρο για την πατρίδα μας τρόπο την απόδοση δικαιοσύνης και ζήτησαν συγγνώμη για μια εθνική τραγωδία, η οποία βύθισε στο πένθος όχι μόνο τις οικογένειες των θυμάτων, αλλά μια ολόκληρη χώρα, μια ολόκληρη κοινωνία.

Ζητούν τον λόγο από εκείνους που έκαναν τα πάντα, ακριβώς για να μην υπάρξει ούτε κατ’ ελάχιστο όχι συγκάλυψη αλλά ούτε παράλειψη του παραμικρού στοιχείο που θα βοηθήσει στην απόδοση πραγματικής δικαιοσύνης, αλλά κυρίως στη διόρθωση όλων των συστημικών λαθών ή διαχρονικών παθογενειών. Ζητούν τον λόγο από μια κυβέρνηση που δεν έχει να φοβηθεί ούτε τον έλεγχο ούτε την αυτοκριτική ούτε την αξιολόγηση των επιλογών της.

Λυπάμαι πραγματικά. Λυπάμαι πραγματικά που μετά από την τιτάνια προσπάθεια που έκανε η συντριπτική πλειοψηφία των Ελλήνων να ξαναχτίσει ό,τι χάσαμε από την δημοσιονομική κατάρρευση, από την αδιανόητη ανικανότητα της κυβέρνησης του ΣΥΡΙΖΑ, από τις διαδοχικές πολυεπίπεδες διεθνείς κρίσεις, μετά από όλα όσα μαζί πετύχαμε και μπροστά σε όσα έχουμε να αντιμετωπίσουμε, είμαστε εδώ απόψε να απαντάμε σε ασυνάρτητες θεωρίες συνωμοσίας με αφορισμούς σε δικαιοσύνη, στην καταπάτηση κάθε λογικής και φυσικά σε πλείστους όσους εντυπωσιακούς και απερίγραπτα ισοπεδωτικούς χαρακτηρισμούς εναντίον του Πρωθυπουργού μας.

Αλήθεια, έχετε συναίσθηση αυτών που λέτε; Πιστεύετε ειλικρινά ότι οι πολίτες που σας ακούν –όσοι σας ακούν- δεν γνωρίζουν, δεν θυμούνται, δεν καταλαβαίνουν;

Κυρίες και κύριοι συνάδελφοι, το 2019 ξεκίνησε ένα πολύ δύσκολο ταξίδι να αλλάξουμε όσα μας πλήγωσαν εδώ και δεκαετίες, πλήγωσαν την πατρίδα μας ολόκληρη, να αλλάξουμε όλα όσα μας κόβουν τα φτερά και κυρίως τις προοπτικές των Ελλήνων και προάγουν μια κοινωνία ήσσονος προσπάθειας, να απελευθερώσουμε τον τόπο μας από διχαστικές γραμμές, συνθήματα αλλά και ιδεοληψίες του χθες, να βάλουμε τέλος στην υποβάθμιση του κράτους δικαίου, να ξαναβάλουμε την ασφάλεια και τα δικαιώματα του κάθε πολίτη πάνω από το συμφέρον ειδικών ομάδων, να θωρακίσουμε την ευνομία και να συντρίψουμε παθογένειες και καταστροφικές αντιλήψεις που σαν καρκίνος απλώνεται σε κάθε πτυχή της διοίκησης και της οικονομίας.

Από ουραγός στην ανάπτυξη σήμερα η πατρίδα μας έχει τη δεύτερη μεγαλύτερη ανάπτυξη στην Ευρωπαϊκή Ένωση με επενδύσεις ρεκόρ που αλλάζουν την οικονομία, ανοίγουν νέα πεδία απασχόλησης και επιχειρηματικής δημιουργίας. Το ποσοστό ανεργίας από το 17% το 2019 σήμερα είναι κάτω του 10% και βαίνει μειούμενο. Βάλαμε, τέλος, θυμίζω, στη δογματική και ιδεοληπτική υπερφορολόγηση της μεσαίας τάξης, μειώσαμε τους φόρους και τις εισφορές και πετύχαμε διαδοχικές αυξήσεις του κατώτατου μισθού, όντας συνεπείς στη στρατηγική μας για μέσο μισθό στα 1.500 ευρώ και κατώτατο μισθό στα 950 ευρώ έως το τέλος τετραετίας. Απαντήσαμε και απαντάμε με αμεσότητα και κυρίως με συνέπεια στις ανάγκες της κοινωνίας από τις διαδοχικές διεθνείς κρίσεις της πανδημίας, της ενεργειακής κρίσης, του πληθωρισμού και της γεωπολιτικής αστάθειας, ενώ παράλληλα ξεμπλοκάραμε το μείζον ζήτημα των συντάξεων και αλλάξαμε κατά πολύ την καθημερινότητα όλων των πολιτών με τον ψηφιακό μετασχηματισμό και το gov.gr. Την ίδια στιγμή δεν έχουμε σταματήσει να προχωρούμε σε στρατηγική αναβάθμιση των Ενόπλων Δυνάμεων της πατρίδας μας αλλά και της πολιτικής προστασίας απέναντι στο σκληρό πρόσωπο της κλιματικής κρίσης. Και όλα πάντα με δημοσιονομικό έλεγχο αλλά και πειθαρχία, ώστε να μην καταστρέψουμε όλα όσα με πολλές θυσίες ξαναχτίσαμε και ούτε φυσικά υποθηκεύοντας το μέλλον των παιδιών μας.

Κυρίες και κύριοι συνάδελφοι, όσο και να φωνάζουν κάποια συνθήματα του χθες, η Ελλάδα σήμερα είναι μία άλλη χώρα, είναι μία διαφορετική χώρα, μία φωτεινή χώρα. Είναι μία άλλη χώρα μέσα σε ένα περιβάλλον που ποτέ άλλοτε στην ιστορία της δεν γνώρισε τόσες πολλές κρίσεις μέσα σε ένα τόσο σύντομο χρονικό διάστημα, καθώς πέραν όλων των άλλων βιώνουμε και πολεμικές συγκρούσεις στη γειτονιά μας αλλά και στην καρδιά της Ευρώπης. Κι όμως, σε ένα τέτοιο δυσμενές περιβάλλον η πατρίδα μας όχι μόνο στάθηκε όρθια, αλλά ανέβηκε ακόμα ψηλότερα, έγινε πιο δυνατή και με αυτοπεποίθηση και συνέπεια λόγων και έργων αποκατέστησε την αξιοπιστία της, ενίσχυσε το κύρος της και την περιφερειακή και διεθνή επιρροή της αποτελώντας σήμερα έναν διεθνή παράγοντα σταθερότητας και ευημερίας.

Μπροστά σε αυτά τα σημαντικά επιτεύγματα και τις εξίσου σημαντικές προοπτικές που ανοίγουν για όλους τους Έλληνες και τις Ελληνίδες, η Αντιπολίτευση, αντί να επιζητά τη σταθερότητα, τη συναίνεση και τη λογική στη χώρα μας, επιλέγει και πάλι πολιτικούς τακτικισμούς, τη βιτριολική ρητορική και φυσικά τον διχασμό. Και αν ο διχασμός είναι το ιστορικό όπλο των εχθρών της πατρίδας μας, η πολιτική τυμβωρυχία είναι το όπλο των ανίκανων να ορθώσουν ουσιώδη πολιτικό λόγο. Σήμερα αντιμετωπίζουμε μια Αντιπολίτευση που φθάνει στο έσχατο σκαλί της πολιτικής υποκρισίας, επιχειρώντας να εκμεταλλευτεί πολιτικά τον πόνο και τις πληγές της εθνικής τραγωδίας που βιώσαμε όλοι οι Έλληνες πριν από ένα χρόνο στα Τέμπη. Η πρόταση δυσπιστίας αποτελεί ανάγλυφη ομολογία του πολιτικού αδιεξόδου του ΠΑΣΟΚ και της Αντιπολίτευσης συνολικά, μια πρόταση θεσμικά ακραία, πολιτικά αμήχανη, θα έλεγα απεγνωσμένη και δυστυχώς εθνικά ανεύθυνη.

Κυρίες και κύριοι, απόλυτα κατανοητός και σεβαστός ο πόνος, η οργή και το πένθος των οικογενειών. Χάσανε τα πάντα και έχουν το αναφαίρετο δικαίωμα να ζητούν δικαιοσύνη. Αλλά αυτό που οφείλουμε να κάνουμε όλοι μας, αν σεβόμαστε τους νεκρούς, είναι να ρίξουμε φως στο πολιτικό σκοτάδι που επιχειρεί να ρίξει η Αντιπολίτευση στην υπόθεση των Τεμπών. Δεν ζητούμε να πενθήσουμε βουβοί. Ζητούμε να πενθήσουμε αποδίδοντας δικαιοσύνη. Και δικαιοσύνη δεν αποδίδεται ούτε με ψέματα ή με δήθεν αποκαλύψεις για συνωμοσίες ούτε με προσπάθεια εκμετάλλευσης του κοινού περί δικαίου αισθήματος που έχει δημιουργηθεί και της συναισθηματικής λαϊκής φόρτισης.

Δικαιοσύνη αποδίδεται από τα όργανα της δικαιοσύνης, όχι από τα λαϊκά ή τα τηλεοπτικά δικαστήρια. Δικαιοσύνη για τα Τέμπη θα αποδοθεί και αυτό είναι χρέος και δέσμευση της Κυβέρνησής μας, αλλά σε αυτή την υπόθεση οφείλουμε να αναζητήσουμε λάθη και παραλείψεις εκεί που υπάρχουν, χωρίς υπερβολές αλλά με σοβαρότητα. Οφείλουμε να δούμε την πραγματικότητα χωρίς επιλεκτική μνήμη, αοριστίες ή με τις συνήθεις πρακτικές παραπληροφόρησης, χειραγώγησης και φανατισμού της κοινωνίας και δημιουργίας τοξικών εντυπώσεων που ακολουθεί με ευλάβεια η Αντιπολίτευση. Οφείλουμε τέλος να ακολουθήσουμε την τεκμηριωμένη αλήθεια και την ωμή λογική.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αυγενάκη.

Καλείται στο Βήμα ο κ. Κωνσταντίνος Φλώρος, ανεξάρτητος Βουλευτής.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πριν ξεκινήσω, θα σας παρακαλέσω θερμά για την ανοχή σας στον χρόνο. Το ζητώ πρώτη φορά, διότι δυστυχώς στη συζήτηση της Ολομέλειας επί του πορίσματος της επιτροπής των Τεμπών, παρ’ ότι ήμουν μέλος της επιτροπής και είχα καταθέσει και πόρισμα, δεν εξασφαλιζόταν η θέση μου για ομιλία.

Από την πρώτη στιγμή παρουσίας μου στον χώρο του Κοινοβουλίου οι λέξεις «καθήκον», «αξιοπρέπεια» και «ευθιξία» υπήρξαν οι μόνοι οδηγοί της κοινοβουλευτικής μου δραστηριότητας επιχειρώντας στο μέτρο των δυνατοτήτων μου να εκφράσω επτά χιλιάδες και πλέον πολίτες της Λάρισας που με τίμησαν με την εμπιστοσύνη τους.

Τοποθετούμαι σήμερα επί μιας πρότασης δυσπιστίας, επί των κινήτρων της οποίας μπορούν να ειπωθούν πολλά. Το σίγουρο είναι ότι πολλοί εκ των συμπολιτών μας αγνοούν την παρούσα διαδικασία. Η συντριπτική πλειοψηφία ωστόσο απλώς αδιαφορεί γι’ αυτήν. Γνωρίζουν ότι μετά από ένα τριήμερο οξειών αντιπαραθέσεων, πύρινων ευφυολογημάτων και εντάσεως τίποτα δεν θα αλλάξει στην καθημερινότητά τους. Και αυτό συνιστά αποτυχία για όλους μας, εμού συμπεριλαμβανομένου.

Πάμε, λοιπόν, επί της πρότασης δυσπιστίας. Όλο το σκηνικό στηρίζεται στην υποκριτική πολιτική επιλογή των συμμετεχόντων και υπογραφόντων την υπό συζήτηση πρόταση που επιβεβαιώνει άριστα το ρητό του Σιμωνίδη «ἀνάγκᾳ δ᾿ οὐδὲ θεοὶ μάχονται» και μεταφράζεται ως εξής: «στην ανάγκη ακόμα και οι θεοί υποχωρούν». Επειδή, λοιπόν, ο δημοκράτης κ. Ανδρουλάκης δεν είχε την πενηντάδα των υπογραφών που απαιτούνται απευθύνθηκε στους άσπονδους φίλους του, οι οποίοι αυτοχαρακτηρίστηκαν ως το δημοκρατικό τόξο, λες και η δημοκρατική συνείδηση μπορεί να αποδίδεται κατά το δοκούν σε όσους μας αρέσει, λες και τα άλλα κόμματα που έχουν ορκιστεί να τηρούν το Σύνταγμα και τους νόμους διάγουν πολιτικό βίο εκτός της δημοκρατικής συναντίληψης.

Για να τελειώνει, λοιπόν, αυτό το παραμύθι, κύριοι του ψευτοδημοκρατικού τόξου -και αναφέρομαι σε όλους από Νέα Δημοκρατία, ΠΑΣΟΚ, ΣΥΡΙΖΑ και όποιον άλλο υιοθετεί αυτό το ανέκδοτο-, η δημοκρατία ως έννοια δεν μπορεί να αποτελεί ιδεοληψία, πολλώ δε μάλλον εργαλείο χειραγώγησης, διότι έτσι καθίσταται κέλυφος ολοκληρωτισμού.

Με βάση τα παραπάνω, βασική αιτία και αληθινή αφορμή για τη διεξαγωγή της συγκεκριμένης διαδικασίας, που δεν είναι άλλη από την πρόθεση να καλλιεργηθεί ένα κλίμα πολώσεως κομματικής φύσεως εν όψει των ευρωεκλογών και να καταστεί πιο διακριτή και αξιόπιστη η μέτρηση της πολιτικής ισχύος των κομμάτων, προφανώς δεν έγινε εν αγνοία της Κυβερνήσεως. Προφανώς και οι ιθύνοντες συνεργάτες του Πρωθυπουργού γνώριζαν ότι το ενδεχόμενο διεξαγωγής μιας τέτοιας συζήτησης ήταν πολύ πιθανό έως απολύτως προβλέψιμο και ίσως μάλιστα να συνεπικούρησαν προς αυτή την κατεύθυνση.

Σε ό,τι αφορά, δε, το σκεπτικό της πρότασης δυσπιστίας που κατέθεσαν τα συνεργαζόμενα και συνυπογράφοντα την αίτηση αυτή κόμματα, με τις αναφορές στο έγκλημα των Τεμπών, το κράτος δικαίου κ.λπ., δυστυχώς για εμένα προσωπικά, αλλά και για τους Έλληνες πολίτες που μας παρακολουθούν, αποτελούν φθηνές δικαιολογίες, αφού, όπως προανέφερα, η σημερινή συζήτηση διεξάγεται για την εξυπηρέτηση των πολιτικών σχεδιασμών συσπειρώσεως της κομματικής βάσης των κομμάτων και λιγότερο για την ανάδειξη των προβληματικών καταστάσεων και των υπό διερεύνηση εγκληματικών πράξεων και παραλείψεων της Κυβέρνησης στην περίπτωση του εγκλήματος των Τεμπών.

Επομένως βάσει της ερμηνευτικής αυτής προσέγγισης, προσέρχομαι και ψηφίζω την πρόταση δυσπιστίας, όχι προφανώς γιατί την υπέβαλε μια παράταξη στο ενεργητικό της οποίας υπάρχει μια σημαία, και αυτή δεν είναι οποιαδήποτε σημαία, αλλά η ελληνική την οποία πήρε απλά έτσι ένας άνεμος ούτε γιατί τη στηρίζει μια παράταξη στο ενεργητικό της οποίας συνέβη το Μάτι και οι Πρέσπες ούτε, όμως, γιατί στρέφεται κατά μιας Κυβέρνησης στο ενεργητικό της οποίας συνέβη η τραγωδία των Τεμπών και την οποία προφανώς δεν στηρίζω ούτε νομιμοποιώ σε καμμία περίπτωση, διευκρινίζοντας παράλληλα ότι η πολιτική μου βούληση δεν άγεται ούτε φέρεται από αλλότριους κομματικούς μηχανισμούς και δη κομμάτων που έχουν οδηγήσει την πατρίδα μας στη σημερινή κατάσταση.

Ψηφίζω αυτή την πρόταση, γιατί είναι ο μόνος τρόπος να εκφράσω χιλιάδες συμπολίτες μας οι οποίοι απαιτούν από όλους μας να αφήσουμε μια Ελλάδα καλύτερη, να εξασφαλίσουμε ότι την επόμενη φορά η πολιτεία θα προστατεύσει τους πολίτες της, δεν θα έρθει διά των ιθυνόντων της να δακρύζει επί πτωμάτων σε προκλητικά σκηνοθετημένες παραστάσεις που δεν πείθουν κανέναν.

Η Νέα Δημοκρατία γνωρίζει ότι δεν κινδυνεύει μέχρι τώρα από αυτή τη διαδικασία λόγω πλειοψηφίας και από θέση ισχύος προσπαθεί να αλλοιώσει την πολιτική πραγματικότητα, έχοντας βεβαίως ορίσει συμμάχους τα πιο επιδραστικά στον λαό μέσα μαζικής ενημέρωσης, γεγονός που καθιστά ακόμα πιο επικίνδυνη την αποτελεσματικότητα της διακυβέρνησής της, συμφέροντα των μαχόμενων Ελλήνων πολιτών και εξαγωγικώς του ελληνικού έθνους, την ιδέα και τα συμφέροντα του οποίου υποτίθεται ότι όλοι εμείς πρέπει να υπηρετούμε.

Σε κοινωνικό επίπεδο το παιχνίδι της Νέας Δημοκρατίας είναι χαμένο, αφού, ασχέτως αν δεν αναδείχτηκαν από τα μέσα μαζικής ενημέρωσης, σημειώθηκαν -το τελευταίο διήμερο μάλιστα- δεκάδες περιστατικά έντονων αντιδράσεων και διαμαρτυριών κυρίως για τα όσα διαδραματίστηκαν στην εξεταστική επιτροπή του εγκλήματος των Τεμπών, όπως ήταν και το όνομα της επιτροπής και όπως ο -όχι εξαιρετικός δημαγωγός της γνωστής σχολής Καρατζαφέρη- κ. Άδωνις Γεωργιάδης προσπαθεί να υποβαθμίσει, αναγάγοντάς το σε ένα απλό δυστύχημα. Εμείς θα είμαστε εδώ να του θυμίζουμε ότι ήταν ένα έγκλημα και όταν η πρόταση της εξεταστικής επιτροπής είχε έρθει προς ψήφιση δεν αντέδρασε κανένας και όλο αυτό το διάστημα κανένας από την Κυβέρνηση της Νέας Δημοκρατίας δεν αντιδρούσε. Ξαφνικά στήνεται νέο αφήγημα πως είναι ένα απλό δυστύχημα.

Η συμμετοχή μου στην εξεταστική επιτροπή για το προδιαγεγραμμένο έγκλημα στα Τέμπη υπήρξε αποκαλυπτική. Πάντοτε πίστευα ή τουλάχιστον ήλπιζα ότι ορισμένες περιστάσεις λυγίζουν και την πιο ατσάλινη σκοπιμότητα, ότι οι κομματικές γραμμές εξαφανίζονται μπροστά σε εθνικά επείγοντα ή σε εθνικές τραγωδίες, περιστάσεις δηλαδή οι οποίες, είτε λόγω σπουδαιότητας είτε λόγω ανείπωτου πόνου, απαιτούν την εθνική συσπείρωση, τις άμεσες ενέργειες, τη διερεύνηση και τον ανεμπόδιστο καταλογισμό ευθυνών σε αυτούς που πρέπει, ανεξαρτήτως θέσης ή πολιτικής καταγωγής. Σε αυτό το κτήριο διαψεύστηκα οικτρά. Πίστευα πάντοτε ότι ορισμένες περιστάσεις μπορούν να λυγίσουν την ψυχή ακόμη και του πιο σκληρού ανθρώπου. Στην εξεταστική για τα Τέμπη διαπίστωσα ότι ορισμένοι άνθρωποι ενδεχομένως να μην έχουν καν ψυχή.

Δέχομαι ότι η ποινική ευθύνη προϋποθέτει συγκεκριμένα κριτήρια και δεν είναι πάντοτε σύμφυτη της πολιτικής αντίστοιχης. Είναι αδιανόητη ωστόσο για μία σύγχρονη δημοκρατία η σκόπιμη και αδέξια παρεμπόδιση διερεύνησης είτε της μίας είτε της άλλης περίπτωσης απλά και μόνο προκειμένου να προστατευθούν περιώνυμοι «ημέτεροι» και εκλεκτά τέκνα της μίας, της άλλης ή της όποιας παρατάξεως. Αρμόδια, κατά τον δικό μου τουλάχιστον κώδικα, είναι πάντοτε και μόνον η ανεξάρτητη ελληνική δικαιοσύνη και όχι τα πολιτικά γραφεία.

Σέβομαι απόλυτα τις κοινοβουλευτικές διαδικασίες. Αυτό που δεν αντιλαμβάνομαι, όμως, σε κανένα βαθμό είναι η αλαζονεία μπροστά στον πόνο μιας μητέρας, ενός πατέρα, ενός αδελφού, ενός παιδιού. Αυτοί οι άνθρωποι δεν είχαν τόσο την ανάγκη να ακούσουν το πόσο καλά έκαναν ή δεν έκαναν κάποιοι τη δουλειά τους. Δεν είχαν τόσο ανάγκη να ακούσουν για συμβάσεις, αναθέσεις, καμένα λαμπάκια και πίνακες. Αυτά, ούτως ή άλλως, έπρεπε να τα γνωρίζει ο ελληνικός λαός, ώστε να αντιληφθεί τα χάλια στα οποία βρίσκεται ελληνικός σιδηρόδρομος και σε τι κίνδυνο θέτει τη ζωή του επιλέγοντας να μετακινηθεί με ένα τρένο.

Οι πενήντα επτά αυτές οικογένειες, οι οποίες θρηνούν τους οικείους τους περιμένουν εναγωνίως μία ουσιαστική συζήτηση και ειλικρινή ανάληψη των ευθυνών που βαραίνουν τους ώμους πολλών εντός της Αιθούσης. Αξίζουν σεβασμό και ταπεινότητα, όχι μια αλαζονική διελκυστίνδα, όπου το ένα μέρος θα ουρλιάζει για συγκάλυψη και το έτερο για εκμετάλλευση του πόνου τους.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Πλάι σε αυτές τις οικογένειες θρηνούν οι οικογένειες των θυμάτων στο Μάτι, στη Μάνδρα και όπου αλλού διαχρονικά η ελληνική πολιτεία απέτυχε να ανταποκριθεί στις απαιτήσεις προστασίας ανθρώπων, περιβάλλοντος και συμφερόντων της. Οι άνθρωποι αυτοί είχαν ανάγκη να ακούσουν μια συγγνώμη, μια λέξη η οποία δεν ακούστηκε ούτε μία φορά στην εξεταστική από τα χείλη των αντικειμενικώς εμπλεκομένων. Αντ’ αυτού, δέχονται αήθεις επιθέσεις και χαρακτηρισμούς από πληθώρα κυβερνητικών στελεχών, κάνοντας λόγο για θεωρίες συνωμοσίας, τοξικότητα και fake news.

Από την ώρα μηδέν, λοιπόν, ξεκινά η μεγαλύτερη συνωμοσία που έχουμε δει στην σύγχρονη πολιτική ιστορία. Ο μετέπειτα Πρόεδρος της Εξεταστικής Επιτροπής για το έγκλημα των Τεμπών, ο κ. Μαρκόπουλος, συνεργαζόταν με το φιλοκυβερνητικό «Πρώτο Ψέμα», «ΠΡΩΤΟ ΘΕΜΑ», συγγνώμη, από το οποίο βγήκαν μονταρισμένες συνομιλίες για τις οποίες ο Πρωθυπουργός αμέσως δήλωσε πως νιώθει οργή και ντροπή. Θα μας απαντήσει, όμως, τι έκανε ο Πρωθυπουργός εκείνη τη νύχτα που, όπως έχει δηλώσει δημόσια, δεν κοιμήθηκε;

Κυβερνητικό κλιμάκιο με επικεφαλής τον Υφυπουργό παρά τω Πρωθυπουργώ κ. Τριαντόπουλο κατεβαίνει επίσημα και από πραγματογνωμοσύνες των συγγενών προκύπτει πως ξεμπάζωσαν και στη συνέχεια μπάζωσαν και μέρα με τη μέρα έρχονται νέα στοιχεία που καταδεικνύουν την κίνηση των γερανών με συγκεκριμένες κινήσεις, όπου φαίνεται πως συλλέγουν συντρίμμια από κοντέινερ τύπου COS που έχουν αλλάξει και χρώμα από τη θερμοκρασία, εξαφανίζοντας όλα τα στοιχεία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε.

**ΚΩΝΣΤΑΝΤΙΝΟΣ ΦΛΩΡΟΣ:** Γιατί; Γιατί όλα αυτά τα κοντέινερ είναι ειδικά σχεδιασμένα να μεταφέρουν ιδιαιτέρως εύφλεκτα υλικά. Οι έρευνες τελειώνουν τότε χωρίς να έχει βρεθεί μία κοπέλα που αγνοείται, η Εριέττα Μόλχο, και το μαύρο κουτί. Μήνες μετά βρίσκονται ανθρώπινα υπολείμματα και οστά εντός των συντριμμιών στο Κουλούρι, στον χώρο του υπόλογου του ΟΣΕ. Και ενώ ο ανακριτής έχει ζητήσει μήνες πριν αυτά να μεταφερθούν…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε.

**ΚΩΝΣΤΑΝΤΙΝΟΣ ΦΛΩΡΟΣ:** … τα κρατικά στελέχη, οι κ.κ. Δένδιας και Παναγιώτου, δεν απαντούν καν και δεν προχωρούν σε καμμία ενέργεια.

Για τα χαμένα βίντεο της εμπορικής ποιος θα λογοδοτήσει; Για τους εθνικούς κανόνες ασφαλείας τι θα γίνει επιτέλους; Ο κ. Καραμανλής και πόσοι ακόμα κατηγορούμενοι…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ευχαριστούμε.

**ΚΩΝΣΤΑΝΤΙΝΟΣ ΦΛΩΡΟΣ:** Ολοκληρώνω, κύριε Πρόεδρε.

…και εν δυνάμει κατηγορούμενοι στην εξεταστική ψεύδονται ασυστόλως, αλλά η ψευδορκία τους καταψηφίζεται από την Πλειοψηφία, όπως απορρίπτονται και προτάσεις κομβικών μαρτύρων. Όπως απορρίπτεται και η προανακριτική, γιατί έτσι πιστεύει η Κυβέρνηση. Όπως εξαιρούνται και οι καταθέσεις από κομβικούς μάρτυρες από τη δικογραφία που είχαμε διαθέσιμη στην εξεταστική, που ακόμα και αυτή δεν ήταν διαθέσιμη μέχρι την τελευταία στιγμή.

Αλήθεια, ισχύει ότι, αντί να ακολουθηθούν οι διαδικασίες που προβλέπει το ΣΔΑ, τελικώς ακολουθήθηκαν οι διαδικασίες που προβλέπει το Γενικό Σχέδιο Αντιμετώπισης Εκτάκτων Αναγκών εξαιτίας Ατυχημάτων…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΚΩΝΣΤΑΝΤΙΝΟΣ ΦΛΩΡΟΣ:** …κατά την οδική και σιδηροδρομική μεταφορά επικίνδυνων εμπορευμάτων, κάτι το οποίο δικαιολογεί και το μπάζωμα του χώρου και το γνωρίζατε από την αρχή;

Τι ακριβώς μετέφερε η εμπορική αμαξοστοιχία;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε παρακαλώ.

**ΚΩΝΣΤΑΝΤΙΝΟΣ ΦΛΩΡΟΣ:** Γνωρίζατε από την αρχή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ακούτε;

**ΚΩΝΣΤΑΝΤΙΝΟΣ ΦΛΩΡΟΣ:** Σταματήστε να ψεύδεστε και να παίζετε θέατρο μπροστά μας.

Όταν, λοιπόν, κάτι μοιάζει με πάπια…

**ΠΡΟΕΔΡΕΥΩΝ (Βασίλειος Βιλιάρδος):** Ακούτε, κύριε συνάδελφε;

**ΚΩΝΣΤΑΝΤΙΝΟΣ ΦΛΩΡΟΣ:** Ακούω, κύριε Πρόεδρε, και ολοκληρώνω.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε αμέσως, κύριε συνάδελφε, δέκα λεπτά έχετε πάει.

**ΚΩΝΣΤΑΝΤΙΝΟΣ ΦΛΩΡΟΣ:** Όταν, λοιπόν, κάτι μοιάζει με πάπια, ακούγεται σαν πάπια, κολυμπάει σαν πάπια, τότε μάλλον είναι πάπια, κυρίες και κύριοι. Το λυπηρό είναι ότι επειδή έχετε τη δυνατότητα, για όσο ακόμα θα την έχετε, να επιβάλλετε τη βούλησή σας με ξεκάθαρα ολοκληρωτικό τρόπο, εργαλειοποιώντας τα μέσα μαζικής ενημέρωσης, όπως πρόδηλα έγινε με την αποκλειστικότητα δήθεν των μονταρισμένων διαλόγων στο «ΠΡΩΤΟ ΘΕΜΑ» και με άλλες μεθόδους που ξεφεύγουν, όμως, από την πολιτική διαχείριση των πραγμάτων…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε, κλείστε αμέσως.

**ΚΩΝΣΤΑΝΤΙΝΟΣ ΦΛΩΡΟΣ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Όχι μισό λεπτό, έχετε πάει στα δέκα λεπτά. Κλείνετε τώρα, σας παρακαλώ.

**ΚΩΝΣΤΑΝΤΙΝΟΣ ΦΛΩΡΟΣ:** …πιστεύετε ότι κυριαρχείτε στις συνειδήσεις της ευρείας πλειοψηφίας.

**ΠΡΟΕΔΡΕΥΩΝ (Βασίλειος Βιλιάρδος):** Έχετε περάσει τον Υπουργό εδώ.

**ΚΩΝΣΤΑΝΤΙΝΟΣ ΦΛΩΡΟΣ:** Νομίζετε ότι το 41% αποτελεί και τη σημερινή απήχησή σας στο εκλογικό σώμα. Όχι. Το παραμύθι αυτό έχει τελειώσει και θα το διαπιστώσετε σύντομα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΚΩΝΣΤΑΝΤΙΝΟΣ ΦΛΩΡΟΣ:** Και κλείνω. Προσέρχομαι ενώπιον αυτής της διαδικασίας απαλλαγμένος από κάθε κομματική ή άλλου είδους εξάρτηση…

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε, παρακαλώ.

**ΚΩΝΣΤΑΝΤΙΝΟΣ ΦΛΩΡΟΣ:** …ανακουφισμένος που οι μόνοι στους οποίους λογοδοτώ είναι οι πολίτες…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μόνος σας μιλάτε; Δεν καταλαβαίνω. Δεν καταλαβαίνετε τι σας λέω;

**ΚΩΝΣΤΑΝΤΙΝΟΣ ΦΛΩΡΟΣ:** ...θα είμαι η φωνή τους, η σκέψη τους και η οργή τους, τα ερωτήματά τους…

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ. Κατεβείτε. Κλείστε αμέσως.

**ΚΩΝΣΤΑΝΤΙΝΟΣ ΦΛΩΡΟΣ:** …και στις τάξεις των οποίων θα επιστρέψω, όταν το κρίνουν οι περιστάσεις. Διότι, σε αντίθεση με άλλους, είχα ζωή πριν την πολιτική, θα έχω και μετά από αυτή. Και δόξα τω Θεώ που δεν με ανάγκασε καμμία συνθήκη…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε.

**ΚΩΝΣΤΑΝΤΙΝΟΣ ΦΛΩΡΟΣ:** …να παραβώ τις αρχές μου και τον όρκο μου, γιατί το επέβαλε το κομματικό συμφέρον.

Ψηφίζω την πρόταση δυσπιστίας κυρίως διότι πάνω από διακόσιες οικογένειες απαιτούν το μήνυμά τους να ακουστεί, να τιμωρηθούν οι ένοχοι όσο ψηλά και αν …

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, είναι ντροπή αυτό που κάνετε, δεν το καταλαβαίνετε;

**ΚΩΝΣΤΑΝΤΙΝΟΣ ΦΛΩΡΟΣ:** … να αποδοθεί δικαιοσύνη.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ντροπή αυτό που κάνετε, πραγματικά.

Επόμενος ομιλητής ο κ. Δημήτρης Μάντζος, Βουλευτής του ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση προχωρά, η ώρα έχει προχωρήσει, έχουμε ήδη μεγάλο πλήθος ομιλητών και η συζήτηση συνεχίζεται αύριο. Θα προσπαθήσω να κωδικοποιήσω σε τρία σημεία.

Σημείο πρώτο, το πλαίσιο. Η πρόταση δυσπιστίας και η συζήτηση η οποία διεξάγεται -και έχει γίνει ήδη πολύ μεγάλη συζήτηση γιατί γίνεται- ήρθε σε έναν κρίσιμο χρόνο αμέσως μετά τη συνεδρίαση της Βουλής για το πόρισμα της εξεταστικής επιτροπής, με το οποίο η Νέα Δημοκρατία την προηγούμενη Τετάρτη πίστεψε ότι θα κλείσει η υπόθεση και ότι θα ξεχαστεί έτσι απλά, έτσι μαγικά.

Αναγκάζεται και αναγκάστηκε όλη την ημέρα και θα αναγκαστεί και αύριο, όμως, η Νέα Δημοκρατία, παγιδευμένη σε μία κεντρική αποστολή για την πολιτική επιβίωση της Κυβέρνησης που στηρίζει, να συσπειρωθεί με επώδυνο τρόπο γύρω από το έγκλημα των Τεμπών και της κυβερνητικής του διαχείρισης. Μόνοι απέναντι σε μία κοινωνία που με την εκκωφαντική της σιωπή ζητά αλήθεια και δικαιοσύνη για το έγκλημα στα Τέμπη.

Αυτήν ακριβώς τη σιωπή τη σπάσατε σήμερα με το παρατεταμένο χειροκρότημα σας στον κ. Καραμανλή ο οποίος ήρθε όχι την Τετάρτη στη συζήτηση για το πόρισμα της εξεταστικής επιτροπής, αλλά σήμερα ως αποτέλεσμα της θεσμικής μας πρωτοβουλίας για την πρόταση δυσπιστίας. Ήρθε να μας πει σήμερα ο κ. Καραμανλής ότι είναι αθώος. Να δικάσει και να αθωώσει τον εαυτό του. Αρνήθηκε τον Νοέμβριο να διερευνηθούν οι κατηγορίες εις βάρος του από την ευρωπαϊκή εισαγγελία και ήρθε σήμερα να μας πει ότι δεν κρύβεται και με αλαζονεία να κουνήσει το δάχτυλο. Έδωσε, όμως, τον πληρέστερο ορισμό της συγκάλυψης που έχω ακούσει αυτές τις μέρες: Διάδοση ψευδών ειδήσεων, σκόπιμη διαστρέβλωση της αλήθειας, περιφρόνηση των οικογενειών είναι το τρίπτυχο της Κυβέρνησης της Νέας Δημοκρατίας και το απέδωσε πληρέστατα ο κ. Καραμανλής. Το παραδεχόμαστε. Ήρθε και έβαλε φαρδιά πλατιά τη σφραγίδα και την υπογραφή της Νέας Δημοκρατίας στο έγκλημα των Τεμπών. Σας έδεσε άρρηκτα μαζί του και εσείς ως αντίδωρο τον χειροκροτήσατε. Αυτό έγινε. Αυτή η πρόταση, λοιπόν, η δική μας και όλων των Βουλευτών και των Κοινοβουλευτικών Ομάδων που τη συνυπέγραψαν, είναι η άρνηση της Βουλής να παραμείνει σιωπηλή απέναντι σε όσους δίχως ίχνος ενσυναίσθησης μιλούν για κλειστές υποθέσεις, για μπαγιάτικες ιστορίες, μονότονες επαναλήψεις. Μία απάντηση στον κυνισμό, στις προσβολές του Υπουργού Φλωρίδη για τα μπάζα. Αντιπολίτευση για τα μπάζα, κοινωνία για τα μπάζα. Απάντηση και αντίδραση στο μοτίβο διαφθορά-συγκάλυψη-ατιμωρησία.

Σημείο δεύτερο: η συγκάλυψη. Η πρόταση δυσπιστίας θεμελιώνεται στην οργανωμένη, συστηματική, ενιαία επιχείρηση συγκάλυψης των ευθυνών για το έγκλημα στα Τέμπη. Όχι σε ένα περιστατικό αλλά σε μια μεθοδευμένη προσπάθεια ενός έτους και ενός μηνός πλέον. Στο πόρισμα από τις πρώτες κιόλας ώρες για αποκλειστικά ανθρώπινο σφάλμα που στηρίχθηκε στις επεξεργασμένες συνομιλίες, που επικαλέστηκε ο Πρωθυπουργός και τα εξαπτέρυγά του Υπουργοί. Στην άρνηση να διενεργηθεί προκαταρκτική εξέταση για τη δικογραφία της ευρωπαϊκής εισαγγελίας. Προδήλως αβάσιμες οι κατηγορίες της μάς έλεγε ο κ. Βορίδης. Προσέξτε. Αρνηθήκατε με την ψήφο σας στη Βουλή όχι να καταδικάσει, όχι να δικάσει, να διερευνήσει, όπως λέει το Σύνταγμα και ο νόμος. Και τέλος στην εργαλειοποίηση της εξεταστικής επιτροπής της Βουλής, στους μάρτυρες που δεν καλέσατε για την κατάσταση της ανασφάλειας στους σιδηροδρόμους που ήταν γνωστή, για την αλλοίωση του τόπου του εγκλήματος που έγινε χωρίς κανόνες, χωρίς πρωτόκολλο, χωρίς φορέα διερεύνησης που συγκροτήθηκε μόλις τον περασμένο Σεπτέμβριο και σήμερα παραιτήθηκε ο πρόεδρός του και κανείς δεν αναλαμβάνει έως σήμερα την εντολή για το ποιος έδωσε τελικά την εντολή για την παραποίηση, την αλλοίωση του τόπου του εγκλήματος. Ούτε καν ο κ. Τριαντόπουλος που πέρυσι μας έλεγε ο ίδιος ότι επέχαιρε για το πόσο καλά αποκατέστησε αυτή την τοποθεσία.

Τέλος, στο πόρισμα της πλειοψηφίας που κλείνει την εξεταστική επιτροπή και κλείνει και τον κύκλο –πιστέψατε- της συγκάλυψης. Ότι φταίει αποκλειστικά ο ανθρώπινος παράγοντας, ένας σταθμάρχης ακατάλληλος. Και δεν λέτε λέξη για την ακατάλληλη Κυβέρνηση που παραβίασε τον νόμο για να βάλει αυτόν τον άνθρωπο σε αυτή τη θέση. Λέξη για τα κενά ασφαλείας που ακατάλληλες κυβερνήσεις ευθύνονται για το ότι δεν λειτουργούσε η τηλεδιοίκηση, η φωτοσήμανση και καμμία άλλη ασφαλιστική δικλίδα, ασφαλιστικό μέσο, είτε από την Αθήνα είτε από τη Λάρισα που να προλάβει το κακό.

Δεν σας ελέγχουμε για το ανθρώπινο σφάλμα. Σας ελέγχουμε για ό,τι δεν κάνατε για να το προλάβετε. Δεν κάνατε αυτό που ο ίδιος ο Πρωθυπουργός στις 9 Μαρτίου 2023 είπε στο Υπουργικό Συμβούλιο, ότι αν λειτουργούσε η τηλεδιοίκηση το δυστύχημα θα ήταν πρακτικά ανέφικτο. Κυριάκος Μητσοτάκης, 9 Μαρτίου 2023. Κι έκτοτε έως σήμερα τα έχετε γυρίσει όλα τούμπα. Λέτε τα αντίθετα για να κρύψετε τις εγκληματικές παραλείψεις της Κυβέρνησής σας. Ο κ. Γεραπετρίτης σήμερα συνέχισε το αφήγημα ότι δεν ήταν ακριβώς έτσι. Άλλο εννοούσε ο Πρωθυπουργός ή δεν το ήξερε.

Σημείο τρίτο και τελευταίο, η χειραγώγηση. Προκύπτει και δεν διαψεύδεται η επεξεργασία κρίσιμου ανακριτικού υλικού σε μηδενικό χρόνο από την τραγωδία με τρόπο ώστε να υποστηριχθεί το αφήγημα του αποκλειστικά ανθρώπινου λάθους. Τα ερωτήματα είναι αδήριτα. Τα επαναλαμβάνω. Ποιος είχε πρόσβαση στο υλικό την ώρα του πένθους, του σοκ και της οδύνης μιας ολόκληρης κοινωνίας; Ποιος το επεξεργάστηκε και ποιος το διένειμε σε φίλια μέσα μαζικής ενημέρωσης; Γιατί σταμάτησε ο εσωτερικός έλεγχος; Έγινε αυτός και γιατί σταμάτησε μέσα στον ΟΣΕ; Το ζητούν έως σήμερα οι εργαζόμενοι με εξώδικό τους. Τι έχει να μας πει ο αιώνια μεταβατικός πρόεδρος του ΟΣΕ; Εκείνος, ξέρετε που θα αντικαθίστατο με διεθνή διαγωνισμό και ακόμα είναι στη θέση του. Τι έχει να πει ο Υπουργός Σταϊκούρας που ήρθε χθες εδώ, που τον εποπτεύει και δεν είπε κουβέντα γι’ αυτό; Έγινε εσωτερική έρευνα; Γιατί σταμάτησε; Ποιο είναι το πόρισμά της;

Το ζήτημα, όμως, είναι η επιχείρηση χειραγώγησης της κοινής γνώμης. Η χώρα πήγε μετά από λίγο καιρό σε εκλογές και ως τότε έπαιζε μονότονα ο παραποιημένος διάλογος που τον επικαλούνταν όλοι από τη Νέα Δημοκρατία για να στοιχειοθετήσουν το αφήγημα του αποκλειστικού ανθρώπινου λάθους. Πως δεν φταίει η κυβερνητική ανεπάρκεια και η διαφθορά αλλά μόνο ο ανθρώπινος παράγοντας. Ποιος, λοιπόν, πολιτικοποιεί την τραγωδία; Ποιος την εκμεταλλεύεται πολιτικά; Ποιος τυμβωρυχεί; Εκείνοι που επιχείρησαν από την πρώτη μέρα τη διαστρέβλωση της αλήθειας για να διασωθεί το κόμμα τους πριν τις εκλογές ή εκείνοι που επιμένουν να δείχνουν την επιχείρηση αυτή στο φως της ημέρας;

Μιλάτε για συμφέροντα. Θα μπορούσε να είναι το συντομότερο ανέκδοτο που γίνεται ακόμα πιο σπαρταριστό από τις αντιδράσεις των συγκροτημάτων, των εκδοτών και των συντακτών που σας λένε και αχάριστους για τα πέντε χρόνια της προνομιακής προβολής. Όχι, δεν είναι ανέκδοτο, δεν είναι αστείο. Είναι μια αποκρουστική επίδειξη καθεστωτισμού. Αντιδράτε έτσι άγαρμπα για να κρύψετε την αλήθεια, αλλά δεν θα διαφύγετε.

Κλείνω, κύριε Πρόεδρε. Όσο και να υποτιμά αυτή η Κυβέρνηση τη Βουλή, εμείς θα επιμείνουμε. Όπως επιμείναμε και επιμένουμε σε κάθε υπόθεση παραβίασης του κράτους δικαίου: στα Τέμπη, στις υποκλοπές, στη διαρροή των δεδομένων προσωπικού χαρακτήρα των εκλογέων του εξωτερικού. Όπως επιμείναμε και επιμένουμε στην ακρίβεια, στο οικονομικό μοντέλο της άδικης ανάπτυξης για λίγους, σε κάθε πλήγμα στο Εθνικό Σύστημα Υγείας, στο δημόσιο πανεπιστήμιο, στους θεσμούς διαφάνειας και λογοδοσίας. Όσο και να υποτιμάτε την αποτελεσματικότητα και την ισχύ των θεσμών, εμείς θα επιμείνουμε.

Ευτυχώς δεν είμαστε όλοι ίδιοι. Αν σας κουράζουν τα Τέμπη, αν σας κουράζει το κράτος δικαίου, αν σας κουράζει η δημοκρατία, αυτό είναι δικό σας πρόβλημα. Εμείς ό,τι και να λέτε και όσο και να φωνάζετε θα συνεχίσουμε να υπερασπιζόμαστε το κράτος δικαίου, τους πυλώνες του κοινωνικού κράτους, τη δίκαιη ανάπτυξη, την κοινωνική δικαιοσύνη. Θα συνεχίσουμε γιατί εμείς είμαστε από άλλο υλικό φτιαγμένοι.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Μάντζο. Καλείται στο Βήμα ο Υπουργός Παιδείας, Θρησκευμάτων και Αθλητισμού, κ. Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κυρίες και κύριοι συνάδελφοι, η Ελλάδα πρέπει επιτέλους να πάψει να παράγει περισσότερο διχασμό απ’ όσο μπορεί να καταναλώσει. Ο ρόλος της Αντιπολίτευσης δεν είναι η καλλιέργεια μίσους και τοξικότητας ούτε το να πετάει πέτρες σε όποια αναγκαία αλλαγή γίνεται στη χώρα. Ο ρόλος της δεν είναι να διεκδικεί διαρκώς την αποσταθεροποίηση για να προσκομίσει έγκαιρα και πρόσκαιρα οφέλη. Οι πολίτες ζητούν από όλους μας σοβαρότητα, λύσεις και διεξόδους. Και επειδή η χώρα αυτή είναι η κοινή μας μοίρα πρέπει να αναλογιστούμε ότι κάποιοι πολλές φορές με τη στάση τους παράγουν μόνο αδιέξοδα.

Παρακολουθώ τη συζήτηση από χθες αλλά και τον δημόσιο διάλογο για τα Τέμπη, ένα δυστύχημα, μια τραγωδία που μας συγκλόνισε όλους. Γίνεται σαφές και από αυτή τη συζήτηση πως κάποιους δεν τους ενδιαφέρει τόσο η αλήθεια ούτε καν η δικαιοσύνη, στην οποία προσωπικά έχω απόλυτη εμπιστοσύνη, πως θα κάνει αυτό το οποίο πρέπει. Απλώς κάποιοι, επειδή δεν μπορούν να αναπτύξουν προγραμματικό λόγο να πείσουν τους πολίτες ότι κομίζουν συγκεκριμένες εναλλακτικές προτάσεις για τα τεράστια ζητήματα τα οποία καλούμαστε να αντιμετωπίσουμε ως λαός και ως έθνος, ασχολούνται με το πώς θα κοντύνουν την Κυβέρνηση. Χρησιμοποιούν δε πλέον, όλα τα μέσα, δηλητηριάζουν θεσμούς χρόνων, θυσιάζουν την αξιοπιστία ακόμη και των δικαστικών λειτουργών ή των δικηγόρων που είναι επιφορτισμένοι για το αδιάβλητο των εκλογών, δεν συμβάλλουν στο ελάχιστο στο να πάει έστω και ένα βήμα η χώρα μπροστά.

Αντιθέτως, θέλουν να τη γυρίσουν προς τα πίσω, γιατί εκεί ακριβώς είναι που κατοικοεδρεύουν οι πεποιθήσεις και οι πρακτικές τους. Ένα πολιτικό σύστημα και μία χώρα, που την κατατρώει διαρκώς το μικρόβιο του διχασμού, της έλλειψης εμπιστοσύνης και της σύγκρουσης χωρίς μέτρο και χωρίς αρχές, υπονομεύει το μέλλον της. Διαμορφώνει συνθήκες υστέρησης και παρακμής. Μια χώρα που δεν συμφωνεί στα στοιχειώδη και στα αυτονόητα, διώχνει τους ανθρώπους της και προπαντός διώχνει τα νέα παιδιά που δεν έχουν καιρό για χάσιμο. Γιατί αυτό είναι ακριβώς που συνέβη στα χρόνια του διχασμού και της υστέρησης που αφήσαμε πίσω μας. Μας αποχαιρέτησαν πολλοί, πηγαίνοντας σε χώρες που συμφωνούν στα στοιχειώδη και στα αυτονόητα και προοδεύουν. Και αυτό ακριβώς είναι που έχει αντιστραφεί και που δεν πρέπει ποτέ ξανά να αφήσουμε να ξανασυμβεί.

Κυρίες και κύριοι συνάδελφοι, το τραγικό δυστύχημα των Τεμπών μας αφορά όλους. Πρόκειται για μία τραγωδία, για την οποία ολόκληρη η κοινωνία, κάθε πολίτης ανεξαρτήτως πεποιθήσεων ή πολιτικής θέσης, απαιτεί την πλήρη διερεύνηση των αιτιών που την προκάλεσαν, έτσι ώστε και να αποδοθούν ευθύνες και αυτή να μην επαναληφθεί με οποιονδήποτε τρόπο.

Παρ’ όλα αυτά, στον δημόσιο διάλογο επικρατεί μια πρωτοφανής αδιαφορία για τα πραγματικά στοιχεία, προκαλώντας σύγχυση, αγανάκτηση και συσκότιση της πραγματικότητας. Οι θεωρίες συνωμοσίας χτίζουν πολιτικές καριέρες σε αυτήν την Αίθουσα. Και οφείλουμε να πούμε ότι η Αντιπολίτευση δεν έχει το μονοπώλιο των δακρύων. Έχει την υποχρέωση του ελέγχου, με σοβαρότητα και αξιολόγηση των πραγματικών στοιχείων.

Αυτά τα γνωρίζουμε όλοι, αλλά κάποιοι επιλέγουν σκόπιμα να τα παραβλέπουν για να οικοδομηθεί η κατηγορία της συγκάλυψης και να οδηγηθούμε σε μια τυφλή σύγκρουση. Κάποιοι επενδύουν πολιτικά σε μια τραγωδία σαν να μην είναι κοινός ο πόνος για όλους και για όλες μας, σαν να μη σπάραξαν όλες οι Ελληνίδες και όλοι οι Έλληνες το ίδιο. Σαν να μην σκεφτήκαμε ότι και οι δικές μας οικογένειες και εμείς οι ίδιοι θα μπορούσαμε να είμαστε σε εκείνα τα βαγόνια, όπως είχαμε βρεθεί στο παρελθόν και σαν να μην πονάμε και να μην πενθούμε μαζί με τους συγγενείς των θυμάτων.

Κυρίες και κύριοι, έχουμε την ευθύνη για την ασφάλεια του ελληνικού λαού, για την οικονομική και την εθνική ασφάλεια, την κοινωνική ασφάλεια, την ασφάλεια της καθημερινής ζωής στην πατρίδα μας. Τιμούμε αυτήν την ευθύνη συνειδητά και οι πολίτες το γνωρίζουν.

Και όπως έχουμε πει και στο παρελθόν, για εμάς δεν υπάρχει στραβή στη βάρδια. Υπάρχει μόνο ευθύνη στη βάρδια. Την αναλαμβάνουμε! Ο Πρωθυπουργός Κυριάκος Μητσοτάκης έχει αποδείξει ότι ο ίδιος και η Κυβέρνηση αναλαμβάνουμε με τόλμη την ευθύνη, ιδίως όταν η χώρα περνάει κάτω από τον πήχη. Και προχωρούμε σε γρήγορες διορθωτικές κινήσεις και -θα έλεγα- με πολύ μεγαλύτερη αξιοπιστία από εκείνους οι οποίοι, για παράδειγμα, απορρίπτουν κάθε μορφής αξιολόγηση στο ανθρώπινο δυναμικό του δημοσίου τομέα ή των οποίων οι διαθέσεις εκσυγχρονισμού του κράτους και των υποδομών του αξιολογήθηκαν αρνητικά στα χρόνια που κυβέρνησαν.

Θα μου επιτρέψετε να προβώ σε έναν παραλληλισμό, ο οποίος έχει ειπωθεί αρκετές φορές σε αυτήν τη συζήτηση. Εκ των πραγμάτων, όταν μιλάμε για τη σύμβαση 717 η συζήτηση κάποια στιγμή φτάνει σε έναν παραλληλισμό με το 112 και το Μάτι. Δεν θα μιλήσω για τους ατυχείς και ντροπιαστικούς χειρισμούς εκείνης της βραδιάς ούτε για το γεγονός ότι η δίκη καθυστέρησε χρόνια, ενώ η δίκη για τα Τέμπη ξεκινά άμεσα. Θα πω μόνο πως ήταν σαφές ότι αν το 112 λειτουργούσε εκείνο το καλοκαίρι, θα είχε αποτραπεί ο θάνατος τόσων ανθρώπων.

Δεν λειτουργούσε τότε και δεν λειτουργούσε ούτε και το καλοκαίρι του 2019 όταν αναλάβαμε τη διακυβέρνηση και έτυχε η ευθύνη για την ολοκλήρωση αυτού του συστήματος να βρίσκεται σε μεγάλο βαθμό στο Υπουργείο του οποίου ήμουν επικεφαλής εκείνη την περίοδο, στο Υπουργείο Ψηφιακής Διακυβέρνησης.

Η σύμβαση ολοκληρωνόταν τον Δεκέμβριο του 2019. Ενεργοποιήσαμε μία μεταβατική λύση η οποία ήταν έτοιμη μέσα σε λίγες εβδομάδες και βέβαια η σύμβαση ολοκληρώθηκε τον Δεκέμβριο. Και όλο αυτό συνέβη επενδύοντας με κάθε τρόπο στο να μπορέσουμε να πιάσουμε κάθε πτυχή του θέματος και να μπορέσει το σύστημα να λειτουργήσει. Είναι ένα παράδειγμα της μέριμνας της κυβέρνησης για την ασφάλεια των πολιτών, δεν σκέφτηκε όμως ποτέ κανείς από εμάς ότι μπορούσε να εργαλειοποιήσει αυτήν τη συνθήκη για να πλήξουμε τους πολιτικούς μας αντιπάλους ή για να προσπαθήσουμε να τους αποδώσουμε ποινικές ευθύνες σε αυτήν τη συζήτηση. Νομίζω ότι αυτή είναι μια διαφορά, η οποία πρέπει να αξιολογηθεί.

Φυσικά, τις τελευταίες μέρες βιώνουμε και το παράλογο. Ακούμε, για παράδειγμα, ότι πενήντα χρόνια μετά την αποκατάσταση της δημοκρατίας πρέπει να υπάρξουν εξωτερικοί παρατηρητές στις εκλογές της χώρας μας, σβήνοντας και ακυρώνοντας μονοκοντυλιά τις κατακτήσεις της Μεταπολίτευσης, κατακτήσεις που έχουν προκύψει από όλες τις πτέρυγες της Αίθουσας. Κανείς δεν διανοήθηκε αυτό να το αμφισβητήσει στο παρελθόν και επιτρέψτε μου να πω, σε συνάρτηση με αυτό, ότι αν και θιασώτης της τεχνολογίας και των κοινωνικών μέσων, η πολιτική δεν είναι μια συνθήκη των εκατόν σαράντα χαρακτήρων ή του TikTok. Η επικοινωνία επικουρεί την πολιτική. Η επικοινωνία δεν είναι πολιτική. Διότι, αμέσως μετά, προκύπτει το ερώτημα ποιοι είναι οι επόμενοι εκατόν σαράντα χαρακτήρες ή οι εκατόν σαράντα χαρακτήρες έπειτα απ’ αυτούς.

Τα επόμενα χρόνια ο ρόλος των κυβερνήσεων στη χώρα μας θα είναι διπλός, αφ’ ενός να λύσουμε τις εκκρεμότητες του χθες, αφ’ ετέρου να απαντήσουμε με επάρκεια στις αναδυόμενες προκλήσεις του αύριο και ειδικά στο απρόβλεπτο, ειδικά σε αυτό που κανένας και καμμία από εμάς δεν θα έχει σκεφτεί πριν. Αυτό δεν μπορεί να γίνει με πυροτεχνήματα. Για τα περισσότερα από αυτά τα πράγματα δεν υπάρχουν καν έτοιμα βιβλία. Αν δει κανείς τι συνέβη την τελευταία τετραετία, οι αναδυόμενες προκλήσεις ήταν τεράστιες, κανείς δεν θα μπορούσε να τις έχει σκεφτεί το 2019. Η Κυβέρνηση και η χώρα ανταποκρίθηκαν με πολύ μεγάλη επάρκεια σε αυτές. Πρέπει συνολικά να αρθούμε εθνικά στο ύψος των περιστάσεων.

Η Αντιπολίτευση, όμως, καταψηφίζει κάθε προσπάθεια εκσυγχρονισμού. Ένα πρόσφατο παράδειγμα, επινοώντας ασύλληπτες δικαιολογίες, υπεκφυγές και οβιδιακές μεταμορφώσεις ήταν ο πρόσφατος νόμος για την ανώτατη εκπαίδευση. Το ΠΑΣΟΚ, αρχικά δια του Προέδρου του, είχε αναφέρει ότι δεν θα σταθεί εμπόδιο στον νόμο που θα φέρναμε, το περιεχόμενο του οποίου άλλωστε συνιστούσε πάγια πολιτική και ήταν και περιεχόμενο των συνεδριακών του αποφάσεων. Στις 22 Φεβρουαρίου, όμως, ο Πρόεδρός του δήλωσε στο «MEGA» ότι δεν θέλει την εμπορευματοποίηση της παιδείας, ενώ στις 3 Μαρτίου ανακάλυψε στο Βήμα ότι ο νόμος, τάχα, δεν είναι μεταρρύθμιση αλλά διευθέτηση συμφερόντων, κάτι που επαναλήφθηκε μετά και σε άλλες συνεντεύξεις όπως στο «BLUE SKY».

Είχα την ευκαιρία να πω τότε στη Βουλή ότι η στάση αυτή, η οποία περιελάμβανε το να φωτογραφίζονται κάποιες πρωτοβουλίες ως καλές, κάποιες άλλες ως λιγότερο καλές και να γίνεται λόγος για κάποιες αδιόρατες διευθετήσεις, ήταν εξόχως παρεξηγήσιμη. Το ίδιο επαναλαμβάνω και τώρα, προσθέτοντας ότι, μάλλον, κάποιοι κρίνουν εξ ιδίων τα αλλότρια.

Σπεύσατε να υιοθετήσετε έναν παρελκυστικό τίτλο δημοσιεύματος για να καταθέσετε μια ακαριαία πρόταση μομφής, μια πρόταση δυσπιστίας, ενώ όλα τα ζητήματα τα οποία θίγατε έχουν απαντηθεί αναλυτικά, ενώ όλο το υλικό είδε άμεσα το φως της δημοσιότητας και όλα, προφανώς, ήταν εξαρχής μετά το τραγικό δυστύχημα αμέσως στα χέρια της δικαιοσύνης.

Δεν ξέρω τι δείχνει αυτό. Ξέρω ότι σίγουρα δείχνει έλλειψη σοβαρότητας. Ξέρω, επίσης, ότι δείχνει ότι κάποιοι δεν μπορούν να διαχειριστούν την εσωτερική τους δυσπιστία γι’ αυτό και επιλέγουν να την εξάγουν σε αυτήν την Αίθουσα.

Κυρίες και κύριοι, κοντεύουμε πέντε χρόνια -όπως είπα και πριν- από το 2019 και η Κυβέρνηση αυτή έχει καταφέρει να κατακτήσει πολλά σε πάρα πολλούς τομείς. Αρκεί κανείς να δει τι έχει συμβεί στην οικονομία, στις αυξήσεις του κατώτατου μισθού, τι έχει συμβεί στο ρυθμό ανάπτυξης, τι έχει συμβεί στην αποκλιμάκωση του χρέους, στο ψηφιακό κράτος. Και βέβαια, υπάρχουν μια σειρά από αλλαγές, οι οποίες και έχουν γίνει και δρομολογούνται στο χώρο της παιδείας.

Ήδη κάναμε και ξεκινήσαμε μια πολύ σημαντική αλλαγή στην επαγγελματική εκπαίδευση και ήδη έχουμε ψηφίσει έναν νόμο, με ιστορικά χαρακτηριστικά, για τις σημαντικές αλλαγές που πρέπει να δρομολογηθούν στην ανώτατη εκπαίδευση, νόμος ο οποίος συμπεριλαμβάνει και τη δυνατότητα εγκατάστασης παραρτημάτων ξένων πανεπιστημίων στη χώρα μας.

Θα συνεχίσουμε με μια σειρά από πολύ μεγάλες αλλαγές που αφορούν το ανοιχτό σχολείο, την καταπολέμηση του σχολικού εκφοβισμού και μια σειρά από ψηφιακά εργαλεία, τα οποία θα ενταχθούν μέσα στην εκπαίδευση, την αλλαγή των σχολικών βιβλίων και αλλαγές που γενικά πρέπει να φέρουν το σχολείο στο σήμερα.

Νομίζω ότι είναι πάρα πολύ σημαντικό να σφυρηλατήσουμε ακόμη μεγαλύτερες κατακτήσεις συναίνεσης σε αυτήν τη συζήτηση για να μπορέσουμε να ξεχάσουμε τα εύκολα συνθήματα και να φέρουμε με σηκωμένα μανίκια τη χώρα εκεί που της αξίζει στον χώρο της παιδείας.

Και κλείνω, με την εξής σκέψη: Στα πενήντα χρόνια της Μεταπολίτευσης πρέπει, επιτέλους, να μπουν στο συρτάρι της ιστορίας τα εμφυλιοπολεμικά σύνδρομα που έρχονται από το ΄50 και εμποδίζουν την πρόοδο. Είναι τα σύνδρομα εκείνα που βρίσκονται στον πυρήνα κάθε αντίστασης στην αλλαγή και κάθε διχασμού με νέα αφορμή. Κάθε πολιτικός χώρος ο οποίος θέλει να κομίσει το νέο, αλλά και κάθε νέος άνθρωπος σε κάθε πολιτικό χώρο, πρέπει να συμβάλει ιδιαίτερα σε αυτόν τον στόχο, αντί να υποδαυλίζει αντιθέσεις εκεί που δεν υπάρχουν, αντί να χτίζουμε το αύριο με τα κουρασμένα υλικά του παρελθόντος. Το γραφένιο έχει ανακαλυφθεί. Ας αφήσουμε επιτέλους στην άκρη τον πηλό και τις πέτρες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πιερρακάκη.

Επόμενος ομιλητής ο κ. Γεώργιος Παπαηλιού Βουλευτής του ΣΥΡΙΖΑ, θα ακολουθήσει ο κ. Πασχαλίδης, η κ. Σπυριδάκη και μετά ο Υπουργός κ. Παπαστεργίου.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, όλοι οι Υπουργοί, αλλά και όλοι οι συνάδελφοι από τη Συμπολίτευση οι οποίοι ανέβηκαν στο Βήμα δεν απάντησαν στα ερωτήματα που ετέθησαν επί της ουσίας για το έγκλημα των Τεμπών και βέβαια, για τη συγκάλυψη η οποία το ακολούθησε.

Είναι ερωτήματα τα οποία έχουν τεθεί για όλες τις πτυχές του συγκεκριμένου ζητήματος. Οι απαντήσεις ή τα «επιχειρήματα» που εδόθησαν ήταν και είναι σαθρά, έωλα και αδύναμα και κυρίως επαναλαμβανόμενα, αφού χρησιμοποιούνται δια πάσαν χρήσιν. Οτιδήποτε λέγεται, οποιοδήποτε θέμα τίθεται από πλευράς της Αντιπολίτευσης και ειδικότερα της Αξιωματικής Αντιπολίτευσης, τα επιχειρήματα είναι γνωστά: Μάτι, λαϊκισμός, τυμβωρυχία, εργαλειοποίηση, λαϊκά δικαστήρια, συνωμοσιολογία, fake news και βέβαια, προσβολή και εξαιρετικά απαξιωτικές εκφράσεις για όσους θέτουν αυτά τα ερωτήματα. Διότι είναι γνωστό ότι στην προκειμένη περίπτωση για τη Νέα Δημοκρατία, ισχύει το «απορία ψάλτου, βηξ».

Ο κ. Βορίδης ρώτησε κατά τίνων στρέφεται η πρόταση δυσπιστίας. Δεδομένου ότι επί διακυβέρνησης της Νέας Δημοκρατίας όλες οι εξουσίες, σε όλα τα επίπεδα συνιστούν ένα ενιαίο σύμπλεγμα που υπάγεται στο Μέγαρο Μαξίμου, η πρόταση δυσπιστίας, κύριε Βορίδη, κύριοι συνάδελφοι, απευθύνεται προς την Κυβέρνηση της Νέας Δημοκρατίας του συστήματος Μητσοτάκη. Για να μην έχετε απορίες.

Η χώρα βιώνει μία σοβαρότατη θεσμική κρίση, κρίση του κράτους δικαίου, της δικαιοσύνης και εν τέλει της δημοκρατίας, κρίση που εσείς, κύριοι της Νέας Δημοκρατίας, δημιουργήσατε και καλλιεργείται από την πρώτη μέρα που αναλάβατε τη διακυβέρνηση της χώρας. Έχει γίνει φανερό πλέον σε όλους ότι αυτή η Κυβέρνηση με Πρωθυπουργό τον Κυριάκο Μητσοτάκη δεν διστάζει μπροστά σε τίποτα. Αρκεί να εξυπηρετήσει ίδια συμφέροντα, να επωφεληθεί των πλεονεκτημάτων της εξουσίας και να κρατηθεί σε αυτήν.

Δεν έχει κανέναν ενδοιασμό να καταπατά το Σύνταγμα -έφυγε ο κ. Πιερρακάκης- παραβιάστηκε το άρθρο 16 του Συντάγματος με τον νόμο που ψηφίστηκε για την εγκατάσταση παραρτημάτων, ουσιαστικά ιδιωτικών πανεπιστημίων. Απαξιώνει, λοιπόν, τη Βουλή και τις συνταγματικά ή και νομοθετικά κατοχυρωμένες ανεξάρτητες αρχές και βέβαια, επιχειρεί η Κυβέρνηση της Νέας Δημοκρατίας τη χειραγώγηση της δικαιοσύνης και εν γένει λειτουργεί με τρόπο αντιθεσμικό και αντιδημοκρατικό.

Η πρωτοφανής αυτή η απαξίωση του κράτους δικαίου και των θεσμών από την Κυβέρνηση δεν μπορεί να συνεχιστεί. Η διακυβέρνηση της χώρας με την ψήφο του λαού πρέπει να αφαιρεθεί από τα χέρια μιας Κυβέρνησης η οποία συστηματικά υπονομεύει τη δημοκρατία και τους θεσμούς και που στο βωμό της διατήρησης της εξουσίας και της προστασίας των στελεχών της από τη λογοδοσία και τον έλεγχο παράνομων πράξεων, δεν διστάζει να υπονομεύσει οποιαδήποτε προσπάθεια διαλεύκανσης, εν προκειμένω της πολύνεκρης τραγωδίας των Τεμπών, συγκαλύπτοντάς την, χειραγωγώντας και αποπροσανατολίζοντας την κοινή γνώμη.

Η Κυβέρνηση της Νέας Δημοκρατίας του συστήματος Μητσοτάκη έχει γίνει, μου επιτρέπετε την έκφραση, «φίρμα» στην Ευρώπη και διεθνώς με τα σκάνδαλα των απευθείας αναθέσεων ύψους πολλών δισεκατομμυρίων, των υποκλοπών, της διαρροής προσωπικών δεδομένων και βέβαια του εγκλήματος των Τεμπών που συνίσταται. Το ξέρουμε όλοι, το ανέφεραν πολλοί συνάδελφοί της Αντιπολίτευσης με τους οποίους και καταθέσαμε την πρόταση δυσπιστίας. Ενδεικτικά, συγκεκριμένες παραλείψεις του τότε Υπουργού Μεταφορών, καταστροφή και μη αποκατάσταση της τοπικής διοίκησης, κατάργηση του δευτεροβάθμιου κέντρου ελέγχου στην οδό Καρόλου, τοποθέτηση του σταθμάρχη χωρίς να έχει τα προβλεπόμενα νόμιμα προσόντα, αποχωμάτωση και επιχωμάτωση «μπάζωμα» του χώρου, απόρριψη της πρότασης για τη δημιουργία προανακριτικής επιτροπής και βέβαια, άρνηση να λειτουργήσει με τρόπο αντικειμενικό πλήρη και αποτελεσματικό η εξεταστική επιτροπή και τα υπόλοιπα κοινοβουλευτικά μέσα ελέγχου. Και όλα αυτά, με σκοπό να διασφαλιστεί η πολιτική επιβίωση της Κυβέρνησης.

Κυρίες και κύριοι συνάδελφοι, οι πολίτες δεν εμπιστεύονται αυτή την Κυβέρνηση και μέσω αυτής της έλλειψης εμπιστοσύνης δεν εμπιστεύονται, δυστυχώς, ούτε τους θεσμούς, τη δικαιοσύνη και συνολικά την πολιτική. Αυτό προκύπτει και από τις δημοσκοπήσεις τις οποίες μέχρι τώρα που ήταν ευνοϊκές για εσάς τις επικαλούσαστε και τώρα που αρχίζουν τα ζόρικα, αυτές οι δημοσκοπήσεις φαίνεται ότι δεν αναφέρονται, αποσιωπώνται από εσάς.

Η διαπλοκή της εξουσίας του συστήματος Μητσοτάκη με τους θεσμούς, η κατάλυση της διάκρισης των εξουσιών, ο ίδιος ο κ. Βορίδης είπε: «Τον κρατάμε μέσα». Το είπε η «λανθάνουσα γλώσσα που τα αληθή λέγει» του κ. Βορίδη για την προφυλάκιση του σταθμάρχη και η υπαγωγή όλων στο επιτελικό κράτος του Μεγάρου Μαξίμου που έχει οδηγήσει, η χώρα να διοικείται από ένα «επιτελικό παρακράτος» στο οποίο όλες οι εξουσίες υπάγονται και είναι υποτελείς, υποτάσσονται στο πρωθυπουργικό γραφείο.

Σε αυτό το πλαίσιο, στο ψήφισμα του Ευρωπαϊκού Κοινοβουλίου και στην έκθεση του Συμβουλίου της Ευρώπης αποτυπώνεται η κρίση στους δημοκρατικούς θεσμούς που υπάρχει στη χώρα μας και εκφράζονται ανησυχίες για τις πολύ σοβαρές απειλές κατά της δημοκρατίας, του κράτους δικαίου και των θεμελιωδών δικαιωμάτων των πολιτών.

Το έγκλημα των Τεμπών και η μη απόδοση ευθυνών γι’ αυτό αλλά και η ταυτόχρονη αποκάλυψη ενός σχεδίου συγκάλυψής του αποδεικνύει το πόσο επικίνδυνοι είστε, κύριοι της Νέας Δημοκρατίας, για τη χώρα, για την κοινωνία, για την ίδια τη δημοκρατία. Φτάσατε στο σημείο να απαξιώνετε και λοιδορείτε ακόμη και τους ευρωπαϊκούς θεσμούς όπως το Ευρωπαϊκό Κοινοβούλιο, την ευρωπαϊκή εισαγγελία, το Συμβούλιο της Ευρώπης. Αυτό γίνεται, όταν δεν σας αρέσουν αυτά που λένε, όταν αυτοί οι θεσμοί, μέσω των εκπροσώπων τους επιτελούν τη θεσμική αποστολή τους όπως πρέπει και αναζητούν την αλήθεια.

Ο θεσμικός και όχι μόνον κατήφορος στον οποίον κατρακυλάτε δεν έχει τελειωμό. Τα σοβαρότατα προβλήματα με τους δημοκρατικούς θεσμούς και το κράτος δικαίου είναι αποτέλεσμα των κυβερνητικών πολιτικών. Εμείς, ως Αξιωματική Αντιπολίτευση, αλλά και τα υπόλοιπα κόμματα της Αντιπολίτευσης, εμείς ως εκλεγμένοι Βουλευτές έχουμε υποχρέωση να υπερασπιστούμε το κράτος δικαίου και εν τέλει το ίδιο το Σύνταγμα και τη δημοκρατία.

Για όλους αυτούς τους λόγους υποβλήθηκε και η πρόταση δυσπιστίας κατά της Κυβέρνησης. Κύριοι της Νέας Δημοκρατίας, σε αυτό το πλαίσιο στερείστε ηθικής νομιμοποίησης και οσονούπω θα απονομιμοποιηθείτε και πολιτικά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαηλιού.

Τον λόγο έχει η κ. Σπυριδάκη Αικατερίνη από το ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα εδώ συζητάμε για το πλήρες ξεγύμνωμα του κυβερνητικού αφηγήματος για ένα δήθεν ισχυρό κράτος δικαίου, για ένα πραγματικά ευρωπαϊκό κοινωνικό κράτος και ένα κράτος πρόνοιας πρότυπο τόσο για την πραγματική οικονομική του ανάπτυξη, όσο και για την απονομή της δικαιοσύνης. Και αναρωτιέμαι, λοιπόν, εγώ με την απλή λογική μου: Αν το αφήγημά σας ισχύει, τότε τι πήγε στραβά; Γιατί από τον Ιούλιο μέχρι σήμερα όλα τα κοινωνικά στρώματα και οι παραγωγικές δυνάμεις της χώρας έχουν βγει στον δρόμο; Αγρότες, κτηνοτρόφοι, μελισσοκόμοι, φοιτητές, μικρομεσαίοι επιχειρηματίες, δανειολήπτες σε ελβετικό φράγκο, κάτοχοι κόκκινων δανείων, συνταξιούχοι, όλοι στον δρόμο. Γιατί; Γιατί οι πολίτες της χώρας μας κατατάσσονται στους τρεις πιο δυστυχισμένους κατοίκους της Ευρωπαϊκής Ένωσης. Γιατί σύμφωνα με τα τελευταία στοιχεία της EUROSTAT η χώρα μας είναι η δεύτερη φτωχότερη στην Ευρωπαϊκή Ένωση. Γιατί το Ευρωπαϊκό Κοινοβούλιο υιοθετεί ψήφισμα κόλαφο για το κράτος δικαίου στη χώρα μας, για την ελευθερία των μέσων μαζικής ενημέρωσης, για την παραβίαση των ευρωπαϊκών αξιών και των θεμελιωδών δικαιωμάτων. Γιατί διεθνή φόρα μας δίνουν πρωτιές και χειρότερες επιδόσεις στην ελευθερία του τύπου, στη διαφάνεια και τη λογοδοσία. Γιατί πλέον δεν μιλάνε όλοι για το δήθεν οικονομικό θαύμα της Ελλάδας που τόσο περίτεχνα μας αναφέρετε συνεχώς, αλλά μιλάνε για τη διολίσθηση του κράτους δικαίου, για την έλλειψη της δικαστικής ανεξαρτησίας. Επαναλαμβάνω, τι πήγε στραβά;

Και ερχόμαστε εδώ να μιλήσουμε σήμερα για την ακαταλληλότητά σας σε τρεις κορωνίδες πράξεις της διακυβέρνησής σας: Υποκλοπές, Τέμπη, διαρροή προσωπικών δεδομένων. Βέβαια τα μεγαλουργήματά σας δεν σταματάνε εδώ. Έχουμε τη συστηματική καταστρατήγηση των δημοκρατικών διαδικασιών της Βουλής με νομοσχέδια και διαδικασίες που απαξιώνουν την ουσιαστική δημοκρατική διαβούλευση. Έχουμε fast track ξεπούλημα περιουσιακών στοιχείων, έχουμε ακρωτηριασμό της τοπικής αυτοδιοίκησης και έχουμε μια περίεργη υπερσυγκέντρωση εξουσιών. Έχουμε ένα επιτελικό κράτος ανεπαρκές να αντιμετωπίσει τις φυσικές καταστροφές. Έχουμε κατασπατάληση των πόρων του Ταμείου Ανάκαμψης στους λίγους και ισχυρούς και έναν αδιαφανή τρόπο θέσπισης αναθεώρησης και εφαρμογής του εθνικού σχεδίου ανάκαμψης με εντάξεις και απεντάξεις κάτω από το τραπέζι. Και πόσα εν τέλει είναι αυτά τα έργα που έχουν απενταχθεί και δεν έχουν γίνει μέχρι τώρα, που ίσως είναι η αιτία για να έχουμε κι άλλα εγκλήματα, αν η τύχη δεν είναι με το μέρος μας;

Η διακυβέρνηση της χώρας, κυρίες και κύριοι της Κυβέρνησης, δεν είναι θέμα τύχης. Είναι θέμα ευθύνης και υπευθυνότητας. Έχουμε ευθύνη γι’ αυτά που κάνουμε, έχουμε ευθύνη και γι’ αυτά που δεν κάνουμε. Οι Υπουργοί έχουν ευθύνη γι’ αυτά που έκαναν και ευθύνη γι’ αυτά που δεν έκαναν. Ο κ. Καραμανλής έχει ευθύνη γι’ αυτά που έκανε, έχει ευθύνη και γι’ αυτά που δεν έκανε. Εμείς σήμερα εδώ έχουμε ευθύνη για το τι θα κάνουμε, για το τι θα αποφασίσουμε σχετικά με την πρόταση δυσπιστίας. Η ευθύνη δεν αποτελεί μέσο μιντιακών τεχνασμάτων.

Ακούω σήμερα από το πρωί την Κυβέρνηση να αναφέρει επτά παραβάσεις του κώδικα που έγιναν εκείνο το μοιραίο βράδυ της 28ης Φεβρουαρίου του 2023 και ακριβώς αυτό σας λέμε, ότι αφήσατε τεράστιο περιθώριο για ανθρώπινο λάθος. Πρέπει, όμως, να αναφέρεστε και στα πρόσωπα που έκαναν το λάθος. Είναι ή δεν είναι λάθος της Κυβέρνησης η μη υλοποίηση της σύμβασης 717; Είναι ή δεν είναι λάθος της Κυβέρνησης να προσλαμβάνονται άνθρωποι για θέσεις χωρίς τα απαραίτητα προσόντα; Προσπαθείτε να μας πείσετε ότι για το τραγικό δυστύχημα, το έγκλημα -για να το πω σωστά- ευθύνεται ο σταθμάρχης και μόνο αυτός. Είναι αρκετά βολικό. Η ύπαρξη εξιλαστήριου θύματος αποδεικνύει την ανήθικη στάση σας, όχι σε εμάς στην Αντιπολίτευση, αλλά στους πολίτες αυτής της χώρας που έχουν χάσει την πίστη τους στους θεσμούς αυτού του κράτους.

Αυτό άλλωστε αποδεικνύεται και από το γεγονός ότι ο Σύλλογος Συγγενών Θυμάτων των Τεμπών για να βρει το δίκιο του έφτασε μέχρι το Ευρωπαϊκό Κοινοβούλιο. Έχετε αναρωτηθεί γιατί να απευθυνθούν στο Ευρωπαϊκό Κοινοβούλιο, αν ένιωθαν εμπιστοσύνη στους θεσμούς της ίδιας της χώρας τους; Γιατί να απευθυνθούν στην Ευρώπη, αν δεν φοβόντουσαν ότι το κράτος δικαίου χωλαίνει; Γιατί να απευθυνθούν στην Ευρώπη, εάν ένιωθαν ασφάλεια; Δεν απαιτούμε να έχετε ή να δείξετε ενσυναίσθηση. Είναι ψιλά γράμματα για σας. Απαιτούμε, όμως, να έχετε συναίσθηση της κατάστασης γιατί κυβερνάτε.

Κυρίες και κύριοι συνάδελφοι, πέντε χρόνια τώρα όλοι παρακολουθούμε εμβρόντητοι ένα δραματικό έργο, ένα αρχαίο δράμα που εξελίσσεται σε τρεις πράξεις: διαφθορά, συγκάλυψη, ατιμωρησία. Ας αναρωτηθούμε όλοι, ας αναρωτηθούν οι Βουλευτές της Νέας Δημοκρατίας, ας αναρωτηθούν οι πολίτες. Σε τι διαφέρει ο μηχανισμός του δήθεν επιτελικού κράτους από ένα σκοτεινό παρακρατικό μηχανισμό αντιδημοκρατικών καθεστώτων; Πού θα οδηγηθεί η χώρα αν συνεχίσουμε να έχουμε αυτές τις πολιτικές και αυτήν την Κυβέρνηση; Στο έγκλημα των Τεμπών δεν υπήρξε απλά απόπειρα συγκάλυψης, αλλά ένα σχέδιο οργανωμένης συγκάλυψης. Αυτό αποδεικνύεται από το εσπευσμένο μπάζωμα του χώρου, τα πεπραγμένα της εξεταστικής επιτροπής, το συνοπτικό κλείσιμο των εργασιών της, την αγνόηση του πορίσματος της Ευρωπαίας εισαγγελέως, την καθυστέρηση της δικαστικής διερεύνησης και πρόσφατα την αποδεδειγμένη αλλοίωση των συνομιλιών. Η Κυβέρνησή σας είναι εκείνη που παρεμποδίζει το έργο της Ευρωπαίας εισαγγελέως και εφευρίσκει εχθρούς της Ελλάδας τους ευρωπαϊκούς θεσμούς και δυστυχώς για την ανεξαρτησία της δικαιοσύνης στη χώρα μας συνεπικουρείται και από τον Άρειο Πάγο που τα ανακλαστικά του ποικίλλουν ανάλογα με την υπόθεση.

Η Κυβέρνηση είναι υπεύθυνη και υπόλογη και για τα τρία σκάνδαλα, αλλά κυρίως για την απώλεια πενήντα επτά ανθρώπινων ζωών των περισσότερων εξ αυτών νέων ανθρώπων. Γι’ αυτό δεν αποδέχτηκε την πρόταση του ΠΑΣΟΚ για σύσταση προανακριτικής επιτροπής, αλλά γαντζώθηκε από την πρόταση του ΚΚΕ για τη σύσταση εξεταστικής επιτροπής. Γι’ αυτό κρύβεται πίσω από τον νόμο περί ευθύνης Υπουργών, γι’ αυτό ο λαλίστατος κ. Μητσοτάκης απέφυγε να παραστεί στην τελευταία σχετική συζήτηση στην Ολομέλεια της Βουλής, γι’ αυτό ο κ. Καραμανλής μιλά με περισσό θράσος και αλαζονεία, κρυπτόμενος πίσω από τα χειροκροτήματα της κοινοβουλευτικής Πλειοψηφίας, αλλά και από το άρθρο 86 του Συντάγματος από το οποίο δεν ζήτησε να εξαιρεθεί.

Τώρα που η Αντιπολίτευση πράττει, ισχυρίζεστε ότι έχει ευθύνη η Αντιπολίτευση για τη μετάθεση της ευθύνης στην Κυβέρνηση και ότι προσπαθώντας να επωφεληθεί πολιτικά από αυτό το τραγικό γεγονός, φέρεται λαϊκίστικα. Πείτε μας, όμως, όταν συμβαίνει κάτι τόσο ακραίο όπως η συγκάλυψη ενός εγκλήματος, τότε η όποια παρέμβαση για εσάς είναι λαϊκισμός; Η αλήθεια δεν αποτελεί πολιτική εκμετάλλευση. Αποτελεί χρέος όλων μας να κατευθυνθούμε προς αυτή. Αυτήν τη στιγμή δεν συζητάμε μόνο την απονομή της δικαιοσύνης. Αυτήν τη στιγμή διακυβεύεται η ίδια μας η δημοκρατία.

Θέλετε πράγματι να βγούμε από τούτη την περιπέτεια; Θέλετε πράγματι να νικήσουμε ως πολιτικό σύστημα; Θέλετε πράγματι να κερδίσουμε ξανά την εμπιστοσύνη των πολιτών; Θέλετε πράγματι να μειώσουμε την αποχή, να τη χτυπήσουμε ή μήπως σας εξυπηρετεί; Και ρωτώ γιατί η πλειοψηφία όσων απέχουν απλά δεν εγκρίνουν την πολιτική σας. Γιατί αν θέλετε οι πολίτες να μας εμπιστευτούν ξανά ως πολιτικό σύστημα είναι απλά τα πράγματα. Πρέπει να κυβερνήσετε και εμείς να ακολουθούμε με πατριωτισμό. Και επειδή οι λέξεις αποκτούν διττά νοήματα εδώ μέσα, πατριωτισμός -για μένα τουλάχιστον- είναι οτιδήποτε ενισχύει τη δημοκρατία, οτιδήποτε ισχυροποιεί τους θεσμούς και εμπεδώνει το κράτος των πολιτών, με διαφάνεια και αξιοκρατία.

Οφείλουμε, λοιπόν, να μη σταθούμε εμπόδιο στην απονομή της δικαιοσύνης, να κοιτάμε τα καθημερινά προβλήματα του πολίτη και να θέσουμε τις βάσεις για το μέλλον. Δυστυχώς στη χώρα μας τα δημοκρατικά κεκτημένα και η ανεξαρτησία των θεσμών πλήττονται με ευθύνη της Κυβέρνησης και επηρεάζουν δυστυχώς την ποιότητα της δημοκρατίας μας.

Δεν ξεπλένονται τα σκάνδαλα των υποκλοπών, δεν ξεπλένεται η διαρροή των προσωπικών δεδομένων, ούτε το έγκλημα στα Τέμπη, ούτε το ψήφισμα του Ευρωπαίου εισαγγελέα. Δεν ξεπλένεται η Κυβέρνηση, γιατί αυτή η Κυβέρνηση είναι επικίνδυνη για τους θεσμούς και για τη χώρα.

Ζούμε μια αρχαία τραγωδία, αυτή της διαφθοράς, της συγκάλυψης και της ατιμωρησίας. Σύντομα οι πολίτες θα προσθέσουν μια τέταρτη πράξη, τη λυτρωτική πράξη της κάθαρσης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Καλείται στο Βήμα ο Υπουργός Ψηφιακής Διακυβέρνησης κ. Παπαστεργίου.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητάμε σήμερα για την πρόταση δυσπιστίας κατά της Κυβέρνησης που ήρθε από κόμματα της Αντιπολίτευσης, τελικά μάλλον όχι τόσο ξαφνικά όσο αρχικά φάνηκε, μια πρόταση δυσπιστίας που δίνει τη δυνατότητα πραγματικά να ανοίξουμε τον διάλογο για τη δημοκρατία και την ποιότητα της, για το τραγικό δυστύχημα των Τεμπών, τις ευθύνες που υπάρχουν και το ίδιο το κράτος και το πώς έχει δομηθεί όλα αυτά τα χρόνια. Γιατί προφανώς το τι έγινε στα Τέμπη δεν έχει να κάνει μόνο με τη συγκεκριμένη στιγμή. Δεν ήταν απλά άτυχοι οι πενήντα επτά -ως επί το πλείστον νέοι- άνθρωποι που χάθηκαν εκείνο το βράδυ, με όνειρα για τη ζωή, που ούτε αυτοί, ούτε οι συγγενείς τους θα καταφέρουν να τα δουν να υλοποιούνται. Και εκτός αυτών εκατοντάδες άλλοι που επέζησαν και θα κουβαλάνε για πάντα μαζί τους το βράδυ εκείνο, με εμφανή αλλά και αφανή τραύματα.

Τραυματισμένη όμως από το δυστύχημα των Τεμπών βγαίνει και η ίδια η χώρα. Θα γυρίσω λίγο πίσω, την 1η Μαρτίου του 2023, όταν τότε ως Δήμαρχος Τρικκαίων έγραφα μετά το συμβάν ότι νιώθω ηττημένος και ως μηχανικός, αλλά και ως ασχολούμενος με τα κοινά, γιατί δεν έχουμε καταφέρει στη χώρα να ολοκληρώσουμε σύγχρονες υποδομές. Υποδομές τέτοιες που θα διασφαλίζουν πως οι μεταφορές μας θα είναι ασφαλείς. Υποδομές που θα διασφάλιζαν στην οικογένεια Πλακιά από το Καστράκι Καλαμπάκας ότι τα παιδιά της που μπήκαν στο τρένο θα έφταναν στη Θεσσαλονίκη. Υποδομές που θα έφερναν πίσω τα παιδιά της Α΄ Λυκείου Φαρκαδόνας, πάλι από την περιοχή μου, όταν το 2004 ξεκίνησαν να πάνε εκδρομή στην Αθήνα και επτά από τα παιδιά αυτά δεν γύρισαν ποτέ πίσω λόγω του τραγικού δυστυχήματος στο Πέταλο του Μαλιακού.

Και εμείς, όλοι μας -γιατί αυτή η χώρα δεν έγινε κράτος πριν από τέσσερα, πέντε χρόνια-, αντί να σκύψουμε το κεφάλι και να προσπαθήσουμε περισσότερο αναλωνόμαστε σε ένα ακραίο παιχνίδι εντυπώσεων, σε σχέση με το ποιος μπορεί να έφταιξε περισσότερο ή λιγότερο. Κι ακόμη χειρότερα, πάμε υπογείως σε μια πολύ ευαίσθητη περίοδο να τορπιλίσουμε την ίδια τη δημοκρατία μας, ακόμη και με υπόνοιες για το αποτέλεσμα των εκλογών. Ευχόμαστε να έλθουν τρίτοι από το εξωτερικό, να ρίξουν την Κυβέρνηση, αφού ο λαός δεν μας προτίμησε. Πάμε να συνδέσουμε τελείως άσχετα μεταξύ τους πράγματα, όπως η κατακριτέα, θα συμφωνήσω, διαρροή πληροφοριών αποδήμων, με την επιστολική ψήφο και το κυριαρχικό δικαίωμα του πολίτη στην εκλογή.

Ποτίζουμε με τοξικότητα την κοινωνία. Το άνθος όμως που αυτή θα βγάλει δεν θα μας αρέσει καθόλου. Θέλουμε να χτυπήσουμε τους πολιτικούς μας αντιπάλους, αλλά το κάνουμε με τέτοιο τρόπο που στην ουσία χτυπάμε το ίδιο μας το πολιτικό σύστημα, δίνοντας χώρο και κάνοντας αβάντες σε ακραίες φωνές και απόψεις. Μην απορούμε μετά για τα φαινόμενα βίας που βλέπουμε να ξεφυτρώνουν καθημερινά γύρω μας, τις ακραίες συμπεριφορές, την αποστροφή των νέων για τα κοινά, τη φυγή τους στο εξωτερικό. Από το ίδιο σύστημα τοξικότητας τροφοδοτούνται όλα τα παραπάνω.

Αν μου έμαθε κάτι η πορεία μου δεκαεπτά χρόνια στην αυτοδιοίκηση είναι πως είμαστε εικόνα της κοινωνίας και εκείνη είναι δική μας. Ό,τι δίνουμε, παίρνουμε. Αν δώσουμε τοξικότητα στην κοινωνία, θα πάρουμε πίσω τοξικότητα. Αν δώσουμε βία, θα πάρουμε βία. Τουναντίον αν δώσουμε στην κοινωνία ενδιαφέρον και προσπάθεια, θα τα πάρουμε πίσω πολλαπλάσια. Και αν καταφέραμε ένα μικρό θαύμα στην πόλη μου τη δεκαετία που είχα την τιμή να ηγούμαι της δημοτικής αρχής, ήταν ότι τα καταφέραμε όχι μόνοι μας, αλλά και με μια σοβαρή Αντιπολίτευση, αλλά και με μια κοινωνία που ήταν παντελώς απαλλαγμένη από τοξικές καταστάσεις. Γιατί όλο αυτό το σκηνικό που δημιουργείται σήμερα καθόλου δεν βοηθά σε αυτό που η κοινωνία ζητά, να πέσει δηλαδή φως στα αίτια του δυστυχήματος των Τεμπών, να μάθουμε τι έγινε. Τι έγινε όλα αυτά τα δεκάδες χρόνια και δεν καταφέραμε να ολοκληρώσουμε σύγχρονες σιδηροδρομικές υποδομές, αλλά και τι έγινε εκείνο το μοιραίο βράδυ. Αυτό όμως, πρέπει να το πει η δικαιοσύνη. Όσο εμείς μόνοι μας δημιουργούμε ενόχους και κατηγορητήρια πριν η δικαιοσύνη μιλήσει, απλώς της προσθέτουμε ακόμη έναν μπελά ή πρόβλημα στα όσα έχει. Εκτός και αν δεν εμπιστευόμαστε τη δικαιοσύνη και δεν θεωρούμε πως μπορεί να κάνει ανεξάρτητα τη δουλειά της, οπότε οδηγούμαστε σε άλλες πολύ πιο ολισθηρές ή επικίνδυνες καταστάσεις.

Όσο, όμως, πιανόμαστε από συμβάντα ή εικασίες που ξεκάθαρα δεν αλλάζουν την πορεία των δικαστικών ερευνών, όπως το τι δημοσιεύτηκε σε κάποιο μέσο σε σχέση με τους διαλόγους της μοιραίας νυκτός και το ανάγουμε όχι απλά σε ένα πρωτοσέλιδο, αλλά σε αιτία ακόμα και για πρόταση μομφής κατά μιας δημοκρατικά εκλεγμένης κυβέρνησης μηνών, τότε φοβάμαι πως απλά πυροβολούμε τα πόδια μας. Γιατί δεν υπάρχει ο παραμικρός λόγος να μοντάρει κάποιος στους διαλόγους εκείνης της βραδιάς, για να στοιχειοθετήσει το ανθρώπινο λάθος, όταν ο ίδιος ο σταθμάρχης το έχει παραδεχτεί. Δηλαδή τι άλλο θα μπορούσαν να έχουν αυτοί οι διάλογοι; Πιθανώς τον ίδιο τον Υπουργό να λέει: «Να φύγει αυτό το τρένο»; Προφανώς και όχι.

Και για να μην παρεξηγηθώ ήταν μόνο ανθρώπινο λάθος; Επίσης, προφανώς και όχι. Είναι πολλά. Είναι και οι διαχρονικές παθογένειες της χώρας όλα αυτά τα χρόνια, τα δεκάδες χρόνια που δεν φτιάξαμε υποδομές όπως θα έπρεπε και όταν θα έπρεπε, είναι που συντηρήσουμε ένα πελατειακό κράτος ανθρώπων ανίκανων να σηκώσουν το βάρος των θέσεων ευθύνης που είχαμε. Γι’ αυτό όμως άλλωστε, τον λόγο η Κυβέρνησή μας ήταν αυτή που την τετραετία που πέρασε έκανε γενναίες μεταρρυθμίσεις. Ήταν εκείνη που έφερε τον νέο τρόπο διορισμού των διοικητών των νοσοκομείων και ξεκινά διαδικασίες για τις διοικήσεις των φορέων του δημοσίου στις θέσεις όσων προσωρινά έχουν τοποθετηθεί.

Ας γυρίσουμε όμως στις υποδομές, σε αυτές που λείπουν, αλλά κυρίως σε αυτές που πλέον υλοποιούνται. Τα τελευταία δέκα χρόνια πηγαινοέρχομαι κάθε εβδομάδα στα Τρίκαλα, εκεί που είναι το σπίτι μου και ζει η οικογένειά μου. Και μπορεί τώρα η Ε65 να μου επιτρέπει να ταξιδεύω με ασφάλεια και γρήγορα προς τον τόπο μου, δεν φεύγουν από το μυαλό μου όμως, πριν από έξι, επτά χρόνια οι εικόνες του Δομοκού, κατηφόρα, ομίχλη, νταλίκες. Η Κυβέρνηση πίστεψε στο έργο του Ε65 και γι’ αυτό και σε λίγες μέρες δίνει σε κυκλοφορία και το νότιο τμήμα, αλλά και με ταχύτατους ρυθμούς προχωρά και το έργο διασύνδεσης με την Εγνατία Οδό. Την ίδια ώρα προχωρούν επιτέλους τα έργα Πάτρα - Πύργος, Μπράλος - Άμφισσα, αλλά και ο ΒΟΑΚ που πλέον έχει προσωρινό ανάδοχο.

Γι’ αυτά λοιπόν πρέπει να μιλήσουμε. Για το πώς θα φτιάξουμε ασφαλείς υποδομές, για το πώς σε αυτές οι υποδομές θα εργάζονται νέοι άνθρωποι με γνώση, υπευθυνότητα και αντικειμενικά προσόντα. Δεν βοηθά επίσης καθόλου την όλη κουβέντα η όλη συζήτηση για τη σύμβαση 717. Και το λέω αυτό και μετά λόγου γνώσης ως ηλεκτρολόγος μηχανικός. Γιατί η 717 χρηματοδότησε ένα σύστημα σηματοδότησης και τηλεδιοίκησης. Τη σηματοδότηση όμως, τη βλέπουν άνθρωποι και δυστυχώς, εκείνο το βράδυ όλα πήγαν λάθος, καθώς δεν τηρήθηκε ο γενικός κανονισμός κυκλοφορίας.

Παρ’ ότι απλοϊκή η προσέγγιση που θα κάνω, είναι σαν να περνάμε από μια διασταύρωση, στην οποία υπάρχουν φανάρια τα οποία είναι εκτός λειτουργίας και εμείς δεν σταματάμε στο στοπ το οποίο υπάρχει γιατί ο γενικός κανονισμός κυκλοφορίας είναι ο κώδικας οδικής κυκλοφορίας των τρένων. Όταν όμως ένα μέσο μεταφέρει τόσες ψυχές, το θέμα είναι να μην μπορεί να γίνει το λάθος και να υπάρχουν τα συστήματα αυτά που ακόμη και αν ο σταθμάρχης ή ο μηχανοδηγός δεν προσέξουν ή πάθουν κάτι, να μη συμβεί το μοιραίο. Τα συστήματα αυτά δεν είναι τα συστήματα της 717, είναι το ETCS, το σύστημα που αντιλαμβάνεται τις τροχιές των τρένων, των συρμών και αν κινούνται στις ίδιες τροχιές τις σταματά αυτόματα, το GSM-R για τις επικοινωνίες, συστήματα που όμως δεν έχουν καμμία σχέση με τη σύμβαση 717 και αποτελούν αντικείμενο άλλων συμβάσεων που έτρεξαν ή τρέχουν.

Και για να προλάβω αντιδράσεις, «Μα, καλά δεν φταίει κανείς», θα πει κάποιος. Θα πω προφανώς και φταίνε και πιθανώς πολλοί. Αλλά αυτό θέλω να αφήσουμε να το πει η δικαιοσύνη.

Δεν θέλω να πω περισσότερα τεχνικά στοιχεία για το τι έγινε ή δεν έγινε. Ούτως ή άλλως χθες ο αρμόδιος Υπουργός τα ανέλυσε με λεπτομέρεια. Τουναντίον θέλω να μιλήσω γι’ αυτά τα οποία γίνονται και αλλάζουν τη χώρα, επουλώνοντας τις πληγές στο ζήτημα της εμπιστοσύνης και της αξιοπιστίας, που οφείλουμε να δομούμε καθημερινά, ανάμεσα στο κράτος και τους πολίτες.

Το καλοκαίρι μετά τις πολύ μεγάλες φωτιές και τις πλημμύρες στον τόπο μου, τη Θεσσαλία, σχεδιάσαμε ένα νέο δορυφορικό πρόγραμμα, συνολικού προϋπολογισμού 200 εκατομμυρίων με χρηματοδότηση από το ταμείο ανάκαμψης. Επιλέξαμε να πάμε σε ένα σμήνος συνεργαζόμενων μικρών δορυφόρων που θα μπορούν πλέον να μας δίνουν συνεχώς με ακρίβεια πληροφορίες για φωτιές, πλημμύρες, έντονα καιρικά φαινόμενα, κλιματική κρίση, πολεοδομικά ζητήματα και άλλα. Οι διαγωνισμοί ήδη τρέχουν. Ο πρώτος μάλιστα ολοκληρώθηκε και είναι σε φάση αξιολόγησης από τον Ευρωπαϊκό Οργανισμό Διαστήματος με τον οποίο συνεργαζόμαστε. Παράλληλα, στηρίζουμε τη λειτουργία και αναβάθμιση του 112 μέσω της κοινωνίας της πληροφορίας. Ολοκληρώνουμε την πλατφόρμα και τα ακαθάριστα οικόπεδα σε συνεργασία πάντα με το Υπουργείο Πολιτικής Προστασίας ενώ κατασκευάζουμε και μια νέα πλατφόρμα για την καταγραφή των ζημιών, προκειμένου στην επόμενη φυσική καταστροφή, για την οποία ελπίζω και εύχομαι να μην έρθει ποτέ, η όλη διαδικασία να γίνεται άμεσα και με πληροφόρηση του πληττόμενου σε κάθε βήμα της. Χτίζουμε δηλαδή μια πιο ασφαλή και πιο γρήγορη, αποτελεσματική Ελλάδα για όλες και για όλους.

Κλείνοντας, με απέραντο σεβασμό στον πόνο των οικογενειών που έχασαν δικούς τους ανθρώπους στα Τέμπη, θέλω να πω πως δεν θα αφήσουμε να ξεχαστεί τίποτα. Δεν θα αφήσουμε να συγκαλυφθεί το παραμικρό. Είναι αυτό που υποσχέθηκα και στην κ. Λάτα προχθές στη Λάρισα που τη συνάντησα. Στο όνομα αυτών των παιδιών που χάθηκαν οφείλουμε να τρέξουμε ακόμα πιο γρήγορα, να θωρακίσουμε τη δικαιοσύνη και τη δημοκρατία μας, να προτάξουμε την αξιοσύνη των ανθρώπων που υπηρετούν σε κρίσιμες υποδομές και να περιορίσουμε τον κομματισμό που καμμία δουλειά δεν έχει να παρεισφρέει σε αυτά τα πεδία, να εργαστούμε ακόμα περισσότερο για να πείσουμε τους Έλληνες και τις Ελληνίδες πως δεν ζουν από τύχη στη χώρα αυτή, αλλά είναι τυχεροί επειδή ζουν στην Ελλάδα.

Η Κυβέρνηση του Κυριάκου Μητσοτάκη είναι η μόνη που μπορεί να εγγυηθεί μια πορεία προς το μέλλον με γνώση, ασφάλεια, χωρίς παλινωδίες και πισωγυρίσματα σαν κι αυτά που ζήσαμε στο παρελθόν.

Συνεπώς πιστεύω ακράδαντα πως αυτή η πρόταση δυσπιστίας δεν μπορεί και δεν πρέπει να έχει καμμία τύχη. Σας καλώ να την καταψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό κ. Παπαστεργίου.

Καλείται στο Βήμα ο κ. Γεώργιος Λαμπρούλης, Βουλευτής του Κομμουνιστικού Κόμματος Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, η μομφή του ΚΚΕ προς την Κυβέρνηση της Νέας Δημοκρατίας είναι δεδομένη και διαρκής, όπως και απέναντι στις αντιλαϊκές πολιτικές όλων των προηγούμενων κυβερνήσεων στο αντιδραστικό κράτος, στο σάπιο σύστημα. Και αυτήν τη μομφή κάνουμε πράξη κάθε μέρα, μέσα στους χώρους δουλειάς, στις γειτονιές, στις σχολές, αλλά και στα νομοσχέδια που φέρνετε στη Βουλή.

Η μομφή του ΚΚΕ δεν αφήνει απέξω καμμία πτυχή μικρή ή μεγαλύτερη της αντιλαϊκής διακυβέρνησης της Νέας Δημοκρατίας, αφορά όλα τα πεπραγμένα της. Γιατί ξέρετε πολύ καλά και εσείς του ΠΑΣΟΚ, όπως και του ΣΥΡΙΖΑ πως ό,τι και να κάνετε δεν μπορείτε ούτε εκατοστό να βγείτε έξω από το κάδρο της αντιλαϊκής πολιτικής, αφού μοιράζεστε με τη Νέα Δημοκρατία μια θέση στο κέντρο του κάδρου δίνοντας από τη θέση της Αντιπολίτευσης χέρι βοηθείας στη Νέα Δημοκρατία με την ψήφιση κρίσιμων νομοσχεδίων.

Έτσι, λοιπόν, η μομφή μας αφορά την πολιτική της απελευθέρωσης της ιδιωτικοποίησης των σιδηροδρόμων, η οποία έπαιξε σημαντικό ρόλο στο να οδηγηθούμε σε αυτό το έγκλημα, μία πολιτική πιστή στη στρατηγική Ευρωπαϊκής Ένωσης του κεφαλαίου που υπηρετεί η Κυβέρνηση της Νέας Δημοκρατίας, όπως βέβαια υπηρέτησαν απαρέγκλιτα όλες οι προηγούμενες κυβερνήσεις της Νέας Δημοκρατίας, αλλά του ΠΑΣΟΚ και του ΣΥΡΙΖΑ με αποτέλεσμα τον διαχωρισμό και μετέπειτα την ιδιωτικοποίηση του σιδηροδρόμου, τη λειτουργία του σιδηροδρόμου με κριτήριο τα κέρδη λίγων επιχειρηματιών, τις πλουσιοπάροχες επιδοτήσεις των ιδιωτών που χρυσοπληρώνει ο λαός μας, την υποβάθμιση του σιδηροδρόμου με ασυντήρητο και επικίνδυνο δίκτυο, υποδομές, απαρχαιωμένο τροχαίο υλικό, υποστελέχωση, τραγικές και επικίνδυνες εγκαταστάσεις στα μηχανοστάσια με δεκάδες μικρά και μεγάλα ατυχήματα, ενώ η ασφάλεια των επιβατών πάει περίπατο στη λογική πάμε και όπου βγει. Και όλοι αυτοί οι παράγοντες που οδήγησαν στο έγκλημα των Τεμπών είναι εδώ, παραμένουν, διατηρούνται στο ακέραιο ένα χρόνο μετά την τραγωδία.

Η μομφή μας αφορά την εγκληματική πολιτική διάλυσης κάθε έννοιας πολιτικής προστασίας που εφαρμόσατε όλοι σας όσοι κυβερνήσατε για τα κρίσιμα έργα και τις υποδομές για την αντιπλημμυρική, την αντιπυρική και αντισεισμική θωράκιση με τις γνωστές τραγωδίες στην Εύβοια, στον Έβρο, αλλά και στη Θεσσαλία με τις τελευταίες πλημμύρες. Έργα και υποδομές που σχεδιάζονται και δεν υλοποιούνται ποτέ με καμμία κυβέρνηση και με καμμία περιφερειακή διοίκηση, αφού για όλους εσάς τα άκρως απαραίτητα έργα δεν είναι ελκυστικά, δεν είναι επιλέξιμα, όπως λέει η Ευρωπαϊκή Ένωση. Και αυτό συμβαίνει, διότι στα έργα αυτά δεν μπορείτε να βάλετε διόδια και χαράτσια για να τα μασάνε τα φτωχαδάκια οι μέτοχοι των ιδιωτικών μονοπωλιακών εταιρειών.

Η μομφή μας, λοιπόν, συγχρόνως είναι και στην πολιτική που υποτάσσει τη λειτουργία των δημόσιων μονάδων υγείας και των παροχών στα κριτήρια του κόστους, της ανταποδοτικότητας, της επιχειρηματικότητας, της εμπορευματοποίησης, της ατομικής ευθύνης με αποτέλεσμα τα οξυμένα προβλήματα του λαού για την προστασία και αποκατάσταση της υγείας του συνεχώς να επιδεινώνονται και στην υπηρέτηση ακριβώς αυτής της στρατηγικής όλα τα κόμματα συμφωνείτε, αφού έχετε ως ιερό δισκοπότηρο τη στρατηγική της Ευρωπαϊκής Ένωσης.

Είναι η ίδια πολιτική που αξιοποίησε την πανδημία ως ευκαιρία για την προώθηση των αντιδραστικών αναδιαρθρώσεων στην υγεία μέσα από το λεγόμενο νέο ΕΣΥ της επιχειρηματικής δράσης. Είναι η πολιτική που βλέπει την υγεία ως πεδίο επιχειρηματικής δράσης με τους ιδιώτες να τρέφονται από κάθε έλλειψη στα δημόσια νοσοκομεία και την πρωτοβάθμια φροντίδα υγείας, να αβγαταίνουν τα κέρδη τους από κάθε μέρα αναμονής για μία στοιχειώδη ιατρική πράξη. Είναι η πολιτική των νοσοκομείων ανωνύμων εταιρειών, των ΣΔΙΤ, όπως αυτά που εγκαινίασε ο ΣΥΡΙΖΑ στο Νοσοκομείο Σαντορίνης, η πολιτική που μοιράζει την πίτα της υγείας στους ομίλους αφήνοντας τον λαό εκτεθειμένο με ελάχιστες παροχές και που κουμπώνει με την αντίληψη που έχουν Νέα Δημοκρατία, ΣΥΡΙΖΑ, ΠΑΣΟΚ, αυτή δηλαδή της συνύπαρξης στο δημόσιο με τον ιδιωτικό τομέα, η οποία δήθεν μπορεί να είναι αρμονική, που όμως η μόνη αρμονία που υπάρχει είναι να θησαυρίζουν οι μεγαλοεπιχειρηματίες της υγείας.

Είναι, λοιπόν, η πολιτική που τιμολογεί τη ζωή και την υγεία του λαού μας, όπως βλέπουμε πρόσφατα με τη λειτουργία των απογευματινών χειρουργείων. Είναι η πολιτική των μειωμένων προϋπολογισμών για την υγεία σε συνέχεια των περικοπών από κάθε προηγούμενη κυβέρνηση, αλλά και της αύξησης των πληρωμών των εργαζομένων στα ασφαλιστικά ταμεία, της συνέχισης της αφαίμαξης των λαϊκών εισοδημάτων για αγορά υπηρεσιών υγείας και για φάρμακα.

Με αυτή, λοιπόν, την πολιτική χρειάζεται να αναμετρηθεί ο εργαζόμενος λαός σε μια περίοδο που επιβεβαιώνεται πως δεν υπάρχει δίκαιο αίτημα για την προστασία του που να μην σκοντάφτει στη στρατηγική της Ευρωπαϊκής Ένωσης, που να μην συγκρούεται με την επιχειρηματική δράση. Εκεί, λοιπόν, χρειάζεται να στοχεύει το εργατικό λαϊκό κίνημα διεκδικώντας κάθε μέτρο που μπορεί να σώζει ζωές.

Γι’ αυτό, λοιπόν, κανένα άλλοθι στην Κυβέρνηση της Νέας Δημοκρατίας. Αντίστοιχα στο αστικό κράτος καμμία άφεση αμαρτιών στον ΣΥΡΙΖΑ, στο ΠΑΣΟΚ και τα άλλα αστικά κόμματα που η αντιπαράθεσή τους με την Κυβέρνηση φθάνει στο βολικό και μόνο τερέν της ανικανότητας των παραλείψεων, στη διαχείριση των λαθών, ζητήματα υπαρκτά στη λειτουργία του κρατικού μηχανισμού, τα οποία όμως αναπτύσσονται στο έδαφος του ίδιου του χαρακτήρα του αστικού κράτους, του λεγόμενου επιτελικού κράτους που είναι ικανότατο όμως στην εξυπηρέτηση των συμφερόντων των ομίλων, όχι όμως για την προστασία της ζωής και της περιουσίας αντίστοιχα του εισοδήματος και των δικαιωμάτων του λαού μας.

Το «μόνο ο λαός μπορεί να σώσει τον λαό», που ακούστηκε στις μεγαλειώδεις κινητοποιήσεις για το έγκλημα στα Τέμπη και όχι μόνο και έγινε όμως στην πράξη στο προδιαγεγραμμένο έγκλημα και των πυρκαγιών και των πλημμυρών στην Θεσσαλία, αλλά και αλλού ακριβώς φωτίζει την προοπτική για να ζήσουμε με βάση τις τεράστιες δυνατότητες της επιστήμης και της τεχνολογίας στη σημερινή εποχή και στην Ελλάδα κόντρα στη βαρβαρότητα που αναβλύζει από παντού.

Η συζήτηση της πρότασης δυσπιστίας αύριο τελειώνει. Για εμάς, όμως, δεν τελειώνει, αλλά συνεχίζεται στους χώρους δουλειάς, στις γειτονιές, στις πόλεις και τα χωριά, στα σχολεία, στις σχολές, παντού για να εισπράξει η Κυβέρνηση της Νέας Δημοκρατίας, αλλά και τα άλλα κόμματα βαστάζοι της ίδιας πολιτικής και το σάπιο σύστημα που υπηρετείται όλοι σας την πραγματική μομφή και καταδίκη των εργαζομένων του λαού, της νεολαίας.

Και αυτή η πραγματική μομφή και καταδίκη μπορεί να γίνει δύναμη αντίστασης και ανατροπής. Ακριβώς αυτή τη μομφή φοβάστε του λαού. Να ξέρετε, όμως, ότι δεν πρόκειται να γλιτώσετε.

Το ΚΚΕ καταψηφίζει την Κυβέρνηση της Νέας Δημοκρατίας και τις αντιλαϊκές της πολιτικές. Καμμία, λοιπόν, εμπιστοσύνη δεν υπάρχει στην Κυβέρνηση που δεν λογαριάζει τίποτα, ούτε τη ζωή μας μπροστά στα κέρδη των λίγων, που μας καταδικάζει στη φτώχεια, στη μιζέρια, στη δουλειά ήλιο με ήλιο, που βάζει εμπόδια στη μόρφωση των παιδιών μας. Η ελπίδα βρίσκεται στον δρόμο του οργανωμένου αγώνα, της διεκδίκησης, της ανατροπής με ένα όσο γίνεται περισσότερο δυνατό ΚΚΕ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ήλιο - ήλιο πηγαίνει και η Βουλή, όπως βλέπετε.

Επόμενος ομιλητής είναι ο κ. Γιώργος Ψυχογιός, Βουλευτής του ΣΥΡΙΖΑ. Θα ακολουθήσει ο κ. Φωτήλας, Βουλευτής της Νέας Δημοκρατίας και μετά ο Υπουργός Νίκος Παπαθανάσης.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ,κύριε Πρόεδρε.

Κύριοι Υπουργοί, κυρίες και κύριοι συνάδελφοι, εδώ και τεσσεράμισι χρόνια ζούμε μία άνευ προηγουμένου επίθεση από την Κυβέρνηση στο κράτος δικαίου, αλλά και στο ίδιο το κοινωνικό κράτος. Ξεκίνησε, όπως πάντα, από τους πιο ευάλωτους, σε αυτούς που η ευθύνη μιας ευνομούμενης πολιτείας είναι να μην είναι αόρατοι και συνέχισε προς την κοινωνική πλειοψηφία με επτακόσιες χιλιάδες ανασφάλιστους συμπολίτες μας χωρίς ιατροφαρμακευτική περίθαλψη, αλλά και σε όλα τα επίπεδα της κοινωνικής ζωής και της κοινωνικής ασφάλειας.

Αναρωτιέται κανείς, γιατί σας ακούω να μιλάτε για πρόοδο και πάμε προς τα εμπρός και ότι υπάρχουν συνθήματα από τα παλιά στην Αντιπολίτευση, είναι άραγε συνθήματα από τα παλιά η υγεία για όλους και να μην πεθαίνουν καρκινοπαθείς, επειδή δεν βρήκαν το φάρμακο τους να το πάνε οι ίδιοι στο νοσοκομείο σε ραντεβού που δεν έγινε; Είναι πρόοδος να πηγαίνουν στα πανεπιστήμια οι περισσότεροι που έχουν την οικονομική δυνατότητα; Είναι πρόοδος να μην προστατεύεται η πρώτη κατοικία, να έχουμε πολύ αυξημένα εργατικά ατυχήματα στους χώρους δουλειάς, να μην έχουμε ασφάλεια στον σιδηρόδρομο; Αυτές οι νεοφιλελεύθερες δοξασίες, οι αποτυχημένες και επικίνδυνες συνταγές, όπου εφαρμόστηκαν είχαν τραγικά αποτελέσματα και μας μιλάτε για πρόοδο.

Η συζήτηση, όμως, είναι για την πρόταση μομφής και όχι για να παρουσιάζει εδώ ο κάθε Υπουργός τι θα κάνει και το πρόγραμμά του στην επόμενη περίοδο, για την πρόταση μομφής με πλήρη σεβασμό στους συγγενείς των θυμάτων για τις τραγικές απώλειες των ανθρώπων τους, αλλά και με θαυμασμό για τον αγώνα που κάνουν για δικαίωση και δικαιοσύνη.

Ακούει κανείς τον κ. Βορίδη και τον κ. Καραμανλή να μιλάνε για καρέκλες. Ποιος; Ο κ. Βορίδης που δεν έπρεπε να είναι καν στη θέση του. Είναι ένας Υπουργός που δεν ψήφισε βασικό νομοσχέδιο της Κυβέρνησης και μαζί με την ακροδεξιά φράξια της Νέας Δημοκρατίας, αυτοί που κάνουν πάντα τη «βρόμικη» πολιτική δουλειά, τον κ. Πλεύρη και τον κ. Γεωργιάδη, έχουν αναλάβει κομβικό ρόλο και σε αυτή τη συζήτηση.

Προκλητικός ο κ. Βορίδης, ο οποίος μας λέει, εν χορώ με τους Βουλευτές της Νέας Δημοκρατίας: «Και τι έγινε; Τι καινούργιο προέκυψε; Τι νόημα έχει όλη αυτή η συζήτηση;» τη στιγμή που κάθε μέρα έρχονται πολύ σοβαρά καινούργια στοιχεία στο φως. Λέτε ότι έκλεισε το θέμα. Στελέχη σας μιλάνε για μπαγιάτικα θέματα, για το: «Τι να κάνουμε; Να πάρουμε όλοι μαντήλια να κλαίμε γι’ αυτό που συνέβη;» και ότι: «Εν πάση περιπτώσει, έχουμε εξαντλήσει τις δυνατότητες που υπάρχουν».

Μαζί, λοιπόν, με τη συγκάλυψη που είναι προφανής στην ελληνική κοινωνία, αυτή η συμπεριφορά αποτελεί από μόνη της και ύβρη, με την έννοια της αρχαίας τραγωδίας, απέναντι στους νεκρούς και τις οικογένειές τους. «Έχουν συζητηθεί τα θέματα» λέτε, λες και μιλάμε για οποιοδήποτε ζήτημα, μια κύρωση συμφωνίας ας πούμε. «Έχουν καλυφθεί και δοθεί απαντήσεις για όλα», λες και οι κοινοβουλευτικές διαδικασίες και οι προβλέψεις τελειώνουν όταν πρόκειται για τόσο μεγάλα ζητήματα που έχουν να κάνουν με την ίδια την ανθρώπινη ζωή.

Εμείς, λοιπόν, στηρίζουμε το ύψιστο μέσο της Αντιπολίτευσης, την πρόταση δυσπιστίας απέναντι στην Κυβέρνηση, ακριβώς γιατί όλα τα κοινοβουλευτικά όπλα που χρησιμοποιήσαμε δεν απέδωσαν σχεδόν τίποτα.

Δεν απαντάτε εδώ και καιρό, γιατί δεν λειτουργούσε το σύστημα τηλεδιοίκησης στη Λάρισα από το 2019 όταν κάηκε και δεν αποκαταστάθηκε; Γιατί το δευτεροβάθμιο κέντρο ελέγχου στην Καρόλου που ήταν έτοιμο το 2019, δεν χρησιμοποιήθηκε; Γιατί ήταν μόνο ο μοιραίος σταθμάρχης -ένα καθαρό ρουσφέτι δικό σας που άλλαξε ο κ. Καραμανλής τον νόμο- και δεν υπήρχε και δεύτερος στη βάρδια εκείνο το βράδυ;Γιατί δεν εφαρμόσατε τους κανονισμούς ασφαλείας που οι ίδιοι υιοθετήσατε το 2019; Γιατί στην εξεταστική επιτροπή δεν καλέσατε κρίσιμους μάρτυρες, οι οποίοι έγκαιρα σας είχαν προειδοποιήσει ο κ. Τσαλίδης, ο κ. Γενιδούνιας;

Γιατί για το μπάζωμα δεν λέτε τίποτα για τις καταγγελίες του δικηγόρου των θυμάτων που λέει ότι την τρίτη μέρα τριάντα φορτηγά μετέφεραν χώμα σε ιδιωτικό οικόπεδο από τον τόπο του εγκλήματος; Σε ποια άλλη χώρα χωρίς εισαγγελική εντολή μπαίνει σε χώρο ατυχήματος για να κάνει παρεμβάσεις, ο οποιοσδήποτε; Στα αεροπορικά ατυχήματα, όπως έγινε με το «ΗΛΙΟΣ» παλαιότερα, επί μήνες ήταν η αστυνομία εκεί. Η περιφέρεια τα ρίχνει στον Υπουργό, ο Υπουργός στην Πυροσβεστική και τελειώσαμε.

Για τη μονταζιέρα δεν απαντάτε. Αφού δεν τρέχει τίποτα και όλα έχουν κριθεί κ.λπ., γιατί δεν απαντάτε στα ερωτήματα της Αντιπολίτευσης; Ποιος διαχειρίστηκε; Ποιος είχε πρόσβαση στα ηχητικά αυτά; Ποιος συμμετείχε στο μοντάζ αυτών των ηχητικών; Γιατί άργησαν αυτά να πάνε στις ανακριτικές αρχές δύο μέρες και πολύ νωρίτερα είχαν πάει σε φιλοκυβερνητικά μέσα μονταρισμένα; Αυτά πρέπει να απαντήσετε.

Δεν ζητάμε, λοιπόν, απλές εξηγήσεις, όπως είπε ο κ. Βορίδης -και πάλι απαξιωτικά- για το αίτημα της Αντιπολίτευσης, αλλά και την ίδια την ουσία του εγκλήματος των Τεμπών. Ζητάμε λογοδοσία από την Κυβέρνησή σας, όπως οφείλει να κάνει στην Εθνική Αντιπροσωπεία. Ζητάμε να συμβάλλει και όχι να παρακωλύει, όπως λέει η Ευρωπαία εισαγγελέας, το έργο της διερεύνησης. Και κυρίως ζητάμε να δώσει ξεκάθαρες απαντήσεις σε εμάς, να αναλάβει πλήρως τις ευθύνες της και ο κ. Καραμανλής να συναινέσει σε προανακριτική επιτροπή και να μην λέει ότι «θέτω τον εαυτό μου» ελαφρά τη καρδία ή με εύκολα λόγια, αλλά κυρίως στους συγγενείς των θυμάτων και την ελληνική κοινωνία για τη συγκάλυψη η οποία προκύπτει από όλα τα παραπάνω.

Φοβάστε, όμως, κυρίες και κύριοι συνάδελφοι. Φοβάστε όπως πάντα την κραυγή της κοινωνίας, τις ιαχές του κόσμου και κυρίως της νεολαίας στις συγκεντρώσεις και πορείες για τα Τέμπη, που φώναζαν: «Όλων των νεκρών θα γίνουμε φωνή, το έγκλημα αυτό να μην συγκαλυφθεί».

Φοβάστε, όμως, και κάτι άλλο, την κατάθεση του αιτήματος της πρότασης μομφής από σύσσωμη την προοδευτική και αριστερή Αντιπολίτευση της Βουλής, κάτι αντίστοιχο που έγινε στο Ευρωκοινοβούλιο για ένα ψήφισμα κόλαφο, ντροπή για τη χώρα, που αντί να απολογείστε και να συμμορφώνεστε με τις υποδείξεις του, βγαίνετε κι από πάνω. Μια Αντιπολίτευση που δεν κάνει τίποτα ιδιαίτερο. Κάνει, όμως κάτι βασικό: Ζητάει να υπάρχει μία πολιτεία που θα σέβεται το κράτος δικαίου και τους νόμους, τη λειτουργία των θεσμών, θα προστατεύει με κάθε τρόπο την ανθρώπινη ζωή και θα εγγυάται την ασφάλεια σε όλα τα επίπεδα.

Ο ελληνικός λαός, όμως, σας έχει καταλάβει πλέον. Είναι ένας λαός που έχει δώσει μάχες σε πολύ πιο δύσκολες συνθήκες και εποχές, όπου κάποιοι από εσάς ήταν στην άλλη πλευρά, τη σκοτεινή πλευρά της ιστορίας, όταν διεκδικούσε ελευθερίες, δικαιοσύνη, δικαιώματα ατομικά και κοινωνικά. Και αυτό θα κάνει και τώρα. Θα τιμωρήσει σύντομα την αλαζονεία σας, την αντίληψη ενός κράτους-λάφυρο και την αντιμετώπιση του κόσμου σαν να ήταν ιθαγενείς, πετώντας του ένα ξερό κομμάτι από τα υπερκέρδη που το φορολογείτε. Και εμείς θα είμαστε στην πρώτη γραμμή, χωρίς να καπελώνουμε, χωρίς να εκμεταλλευόμαστε τίποτα όπως κάνατε εσείς χυδαία και κυνικά όταν ήσασταν αντιπολίτευση, με καθαρή τυμβωρυχία και δηλητήριο στην κοινωνία, ρατσισμό και ακροδεξιά ρητορική. Αυτό κάνατε! Χωρίς να θεωρούμε ότι τα ξέρουμε όλα και τα κάναμε όλα σωστά. Ξέροντας, όμως, ότι υπάρχει άλλος δρόμος, που αξίζει στην κοινωνία μας, με τη δικαιοσύνη κομβικό της κομμάτι και σημείο και προμετωπίδα και στην απονομή της, αλλά και στην κοινωνική δικαιοσύνη. Θα δώσουμε όλες μας τις δυνάμεις σε αυτή την κατεύθυνση, συλλογικά λειτουργώντας και ενεργώντας.

Στηρίζω, λοιπόν, με όλη μου τη δύναμη την πρόταση δυσπιστίας, η οποία στην ουσία είναι η μομφή της κοινωνίας στην Κυβέρνησή σας και την αλαζονεία σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ψυχογιό.

Επόμενος ομιλητής είναι ο κ. Ιάσονας Φωτήλας, Βουλευτής της Νέας Δημοκρατίας.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι -όσοι είμαστε ακόμα στην Αίθουσα-, ποιος είναι ο οδηγός που το ΠΑΣΟΚ κατέθεσε και οι υπόλοιποι έσπευσαν να συνυπογράψουν αυτή την πρόταση δυσπιστίας; Τι είναι εκείνο που παρακίνησε τον κ. Ανδρουλάκη την Κυριακή που μας πέρασε να αποφασίσει να κάνει χρήση αυτού του ύψιστου κοινοβουλευτικού εργαλείου; Είναι μήπως η παρακολούθηση του κινητού του, όπως μας είπε χθες; Χλωμό, έναν χρόνο μετά.

Άσε που ο μόνος λόγος που κανείς μας μέχρι σήμερα δεν ξέρει γιατί η εισαγγελική αρχή επέτρεψε την παρακολούθηση του κ. Ανδρουλάκη είναι γιατί ο ίδιος ο κ. Ανδρουλάκης δεν θέλησε να το μάθουμε. Γιατί είναι ο μόνος που μπορούσε να έρθει σε γνώση. Κλήθηκε κιόλας να το κάνει και δεν το επεδίωξε. Βέβαια σήμερα γνωρίζουμε πως ο εισαγγελέας του Αρείου Πάγου κατά την έρευνα που διεξήγαγε έκρινε πως η εισαγγελέας της ΕΥΠ νομίμως επέτρεψε την παρακολούθηση του Προέδρου του ΠΑΣΟΚ. Μετά και από αυτό, τι έκανε ο κ. Ανδρουλάκης; Τίποτα. Δηλαδή, ο κ. Ανδρουλάκης μαθαίνει ότι τον παρακολουθεί η ΕΥΠ, καλείται να ενημερωθεί για τους λόγους της παρακολούθησής του, αρνείται να ενημερωθεί, ακολούθως μαθαίνει ότι ο εισαγγελέας του Αρείου Πάγου αποφαίνεται πως σωστά έκανε τη δουλειά της η εισαγγελέας της ΕΥΠ, δεν προσφεύγει κατά του βουλεύματος που δικαίωσε την εισαγγελέα της ΕΥΠ, δεν μηνύει την ίδια ούτε κανέναν άλλον. Και τι κάνει; Καταθέτει πρόταση δυσπιστίας έναν χρόνο μετά. Φαιδρό;

Αφού, λοιπόν, δεν είναι προφανώς η παρακολούθηση του κινητού του, τι είναι εκείνο που ώθησε τον κ. Ανδρουλάκη να καταθέσει αυτή την πρόταση; Είναι μήπως η υπόθεση των mail; Μα, πάει ένας μήνας. Χθες το θυμήθηκε; Με χρονοκαθυστέρηση λειτουργεί ο κ. Ανδρουλάκης; Και για μια υπόθεση που η Κυβέρνηση ουδόλως προσπαθούσε να κρύψει. Το αντίθετο μάλιστα, στελέχη ανέλαβαν την πολιτική ευθύνη, πήγαν στο σπίτι τους και έπονται και όποιες άλλες ποινικές και αστικές ευθύνες προκύψουν. Η υπόθεση -σας θυμίζω- βρίσκεται στα χέρια της δικαιοσύνης. Η δε κ. Ασημακοπούλου έθεσε εαυτόν εκτός ψηφοδελτίου. Άρα ούτε τα mail είναι ο λόγος.

Τι μένει; Το δυστύχημα των Τεμπών. Μα, την προηγούμενη εβδομάδα συζητήσαμε γι’ αυτό και δεν κρίναμε ότι υπάρχει λόγος να καταθέσετε πρόταση δυσπιστίας. Τι άλλαξε; Άκουσα με προσοχή την κ. Αποστολάκη στη χθεσινή της εισήγηση. Άκουσα ακριβώς τα ίδια επιχειρήματα που άκουσα την προηγούμενη εβδομάδα -η συγκάλυψη, η στοιχειώδης συνάφεια, η Ευρωπαία εισαγγελέας, το μπάζωμα- σαν αναπαράσταση της διαδικασίας της συζήτησης επί του πορίσματος.

Εγώ τώρα τι πρέπει να κάνω; Να φέρω την τοποθέτηση που έκανα την προηγούμενη βδομάδα και να την ξαναδιαβάσω για άλλη μια φορά στη Βουλή και να κοροϊδεύουμε τον κόσμο;

Ο κ. Παππάς θέλει –λέει- να έρθει ο Πρωθυπουργός να απαντήσει πώς γνώριζε την επομένη του δυστυχήματος την ύπαρξη ανθρώπινου λάθους.

Μήπως διότι ο κατηγορούμενος από την πρώτη στιγμή ομολόγησε το λάθος του; Μήπως διότι σε διπλή γραμμή, χωρίς λόγο, ένα τρένο βρέθηκε, ενώ ανέβαινε, στη γραμμή καθόδου;

Επιτέλους, λίγη σοβαρότητα! Μας κατηγόρησε ο κ. Παππάς γιατί είπαμε «όχι» στην προανακριτική για το αδίκημα της παράβασης καθήκοντος του κ. Καραμανλή. Κατηγορεί τον κ. Καραμανλή για παράβαση καθήκοντος καταδικασμένος ομόφωνα, δεκατρία - μηδέν και αμετάκλητα, εκείνος που είναι για παράβαση καθήκοντος. Έλεος! Μα, δεν βρίσκατε έναν άλλο να βάλετε κοινοβουλευτικό και εισηγητή;

Άρα, το μόνο νέο που προέκυψε από την προηγούμενη εβδομάδα είναι το δημοσίευμα του «ΒΗΜΑΤΟΣ». Παρένθεση: Κρίμα μια εφημερίδα με τέτοια ιστορία στον χώρο της δημοσιογραφίας να πέφτει τόσο χαμηλά! Κλείνει η παρένθεση.

Τι λέει, λοιπόν, το θλιβερό αυτό δημοσίευμα, το οποίο υπερασπίζονται ΠΑΣΟΚ και ΣΥΡΙΖΑ; Ότι το μοιραίο βράδυ, την ώρα που μετρούσαμε ακόμα νεκρούς, η Κυβέρνηση ασχολείτο με το να μοντάρει τις συνομιλίες για να τις δώσει στα ΜΜΕ, προκειμένου να πείσει τους συμπολίτες μας ότι υπήρξε ανθρώπινο λάθος. Τέτοια τέρατα! Κοιτάξτε τους στην Κυβέρνηση! Την ώρα που το αίμα κυλούσε αυτοί μόνταραν! Ντροπή σας! Ντροπή σας!

Τι λόγο, όμως, είχαμε να το κάνουμε αυτό, αφού από την πρώτη στιγμή το ανθρώπινο λάθος δεν αμφισβητείτο. Την επομένη δε, η ίδια η κρατική τηλεόραση αποκάλυψε αυτό που έναν χρόνο μετά ανακάλυψε ο δημοσιογράφος του «ΒΗΜΑΤΟΣ». Άρα τι καινούργιο ανακάλυψε το «ΒΗΜΑ»; Τίποτα. Μέχρι την προηγούμενη εβδομάδα μπορεί να διαφωνούσαμε για το αν πέρα από το ανθρώπινο λάθος, υπάρχει και κάτι άλλο και τι είναι αυτό. Όμως, αν συμφωνούσαμε σε κάτι, είναι ότι υπάρχει -αν μη τι άλλο- και το ανθρώπινο λάθος.

Σήμερα, έρχεστε να αμφισβητήσετε ακόμη και την ύπαρξη του ανθρώπινου λάθους, υποστηρίζοντας τι; Ότι μοναδικός υπεύθυνος για το δυστύχημα είναι ο Καραμανλής. Κανένας άλλος. Αναρωτιέται το «ΒΗΜΑ» και σπεύδουν να υπερθεματίσουν ΠΑΣΟΚ και ΣΥΡΙΖΑ, που, όπως λέει το ίδιο το «ΒΗΜΑ», τελευταία συνεργάζονται υπέροχα -άλλωστε, το είπε και ο κ. Παππάς νωρίτερα σε μια συνέντευξη που έδωσε- πως διέρρευσαν οι συνομιλίες. Έλα μου ντε! Πώς διέρρευσαν;

Μα, καλά, κοροϊδευόμαστε μεταξύ μας; Αναρωτιέστε πώς διέρρευσαν στα ΜΜΕ οι συνομιλίες; Όπως διέρρευσαν οι καταθέσεις των κουκουλοφόρων μαρτύρων για την υπόθεση «NOVARTIS» στο «DOCUMENTO» δύο ημέρες πριν δοθούν. Έτσι διέρρευσαν. Τότε, όμως, το λέγατε δημοσιογραφική επιτυχία. Τώρα αναρωτιέστε.

Αναρωτιέται το «ΒΗΜΑ» πώς διέρρευσαν οι συνομιλίες στα ΜΜΕ, όταν το ίδιο το «ΒΗΜΑ» δημοσιεύει την απολογία του σταθμάρχη -μέρος μιας μυστικής διαδικασίας, όπως είναι η ανάκριση- μία ώρα μετά που την έδωσε, στις 5 Μαρτίου. Το έχει δημοσιευμένο. Και αναρωτιέται πού βρίσκονται και πώς γίνονται οι διαρροές; Έχει πρόσβαση μήπως στη δικογραφία το «ΒΗΜΑ»; Να μας το πουν να το ξέρουμε. Λίγη σοβαρότητα!

Και τι πρόσφερε το δημοσίευμα του «ΒΗΜΑΤΟΣ» που δεν το ξέραμε; Όπως είπα, η κρατική τηλεόραση την επομένη είπε αυτό που ανακάλυψε μετά από έναν χρόνο το «ΒΗΜΑ». Και βέβαια, το δημοσίευμα το ίδιο παραδέχεται ότι οι ανακριτικές αρχές από την πρώτη στιγμή είχαν ολόκληρο το υλικό αμοντάριστο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο την ανοχή σας, κύριε Πρόεδρε.

Άρα, πού είναι το καινούργιο στοιχείο που οδήγησε τον Πρόεδρο του ΠΑΣΟΚ να καταθέσει πρόταση δυσπιστίας, χωρίς να μας εξηγεί γιατί σήμερα και όχι την προηγούμενη εβδομάδα;

Το μόνο που προέκυψε από την προηγούμενη εβδομάδα είναι η δήλωση του κ. Σπίρτζη, πως είναι αδιανόητο η εκτέλεση μιας σύμβασης να συνδέεται με οποιοδήποτε δυστύχημα. Αυτό είπε ο κ. Σπίρτζης.

Έτσι δεν είναι, κύριε Ξανθόπουλε; Αυτό δεν είπε ο κ. Σπίρτζης; Δεν ακούει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Ακούει ο κ. Ξανθόπουλος, αλλά δεν απαντά.

**ΙΑΣΟΝΑΣ ΦΩΤΗΛΑΣ:** Συμφωνείτε με τον κ. Σπίρτζη, κύριε Ξανθόπουλε;

**ΠΡΟΕΔΡΕΥΩΝ (Βασίλειος Βιλιάρδος):** Ακούει, αλλά δεν επιτρέπεται να απαντήσει. Παρακαλώ.

**ΙΑΣΟΝΑΣ ΦΩΤΗΛΑΣ:** Μάλιστα. Εντάξει.

Τα υπόλοιπα τα είπαμε την προηγούμενη εβδομάδα, αλλά θα σας τα ξαναπώ: Για να συσταθεί προανακριτική επιτροπή, δύο τρόποι υπάρχουν. Είτε η αρμόδια ανακριτική αρχή που χειρίζεται την υπόθεση κρίνει ότι εμπλέκεται διατελέσας Υπουργός, κλείνει τη δικογραφία και αμελλητί τη στέλνει στη Βουλή, κάτι που μέχρι σήμερα δεν έχει γίνει, είτε τα κοινοβουλευτικά κόμματα καταθέτουν συγκεκριμένη πρόταση για συγκεκριμένα αδικήματα που να συνδέονται με το δυστύχημα, όπως η ανθρωποκτονία, για την οποία κατηγορείτε τον κ. Καραμανλή. Ούτε αυτό, όμως, έχει γίνει. Φωνάζετε, φωνάζετε, αλλά πρόταση δεν έχετε καταθέσει.

Γιατί δεν καταθέτετε μια πρόταση για προανακριτική για το αδίκημα της ανθρωποκτονίας εκ προθέσεως με ενδεχόμενο δόλο, κύριε Ξανθόπουλε, όπως ισχυρίζεστε; Και δεν την καταθέτετε μέχρι σήμερα, γιατί γνωρίζετε ότι δεν έχει καμμία βάση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ.

**ΙΑΣΟΝΑΣ ΦΩΤΗΛΑΣ:** Ολοκληρώνω, κύριε Πρόεδρε.

Η αλήθεια είναι πως πρόκειται για άλλη μια προσπάθεια εργαλειοποίησης του πόνου, ώστε να κρατηθεί η υπόθεση στην επικαιρότητα, αν είναι δυνατόν, μέχρι τις ευρωεκλογές, γιατί δεν υπάρχει κάποιο άλλο αφήγημα προκειμένου να χτυπήσετε την Κυβέρνηση.

Άρα, είτε παραγγέλνετε ένα δημοσίευμα και ας στερείται οποιασδήποτε σοβαρότητας είτε εκμεταλλεύεστε ένα δημοσίευμα που σας βολεύει προκειμένου να κάνετε τη δουλειά τους.

Όμως -και κλείνω με αυτό- όλα έχουν ένα όριο. Να προβαίνει ο Αρχηγός της Αξιωματικής Αντιπολίτευσης σε δηλώσεις που αμφισβητούν την ίδια τη δημοκρατία στη χώρα μας και να την κατατάσσει στις τριτοκοσμικές χώρες, καλώντας τον Πρωθυπουργό να φύγει ήρεμα, αυτό προσβάλλει την ίδια τη χώρα και δεν μπορεί να γίνεται ανεκτό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Ολοκληρώνω.

Χθες βγήκε πρωτοκλασάτο στέλεχος του ΣΥΡΙΖΑ και ευχήθηκε να ρίξει την Κυβέρνηση η Ευρωπαία εισαγγελέας. Πώς ακριβώς η κυρία εισαγγελέας, ποιος εισαγγελέας μπορεί να ρίχνει κυβερνήσεις; Και τερματίζοντάς το, είπε πως ο Άρειος Πάγος στερείται αξιοπιστίας. Και αυτός ο κύριος θα είναι υποψήφιος Ευρωβουλευτής.

**ΠΡΟΕΔΡΕΥΩΝ (Βασίλειος Βιλιάρδος):** Δεν χρειάζεται επίλογος…

**ΙΑΣΟΝΑΣ ΦΩΤΗΛΑΣ:** Κυρίες και κύριοι συνάδελφοι του ΣΥΡΙΖΑ και εσείς του ΠΑΣΟΚ -και ολοκληρώνω, πραγματικά, με αυτό- εσείς λοιπόν που βρήκατε ο ένας στον άλλον τον κατάλληλο σύμμαχο, να ζήσετε αυτό που σας αξίζει, παίζετε τα ρέστα σας. Μόνο που σε αυτό το τελευταίο παιγνίδι δεν ρισκάρετε το δικό σας κεφάλι και το δικό σας πολιτικό μέλλον μόνο, αλλά δεν διστάζετε να συκοφαντήσετε την ίδια σας τη χώρα και τους θεσμούς εκείνους που με αγώνες και αίμα αποτελούν κεκτημένα της δημοκρατίας. Θα πάρετε την απάντηση που σας αξίζει. Μία θα είναι αύριο και άλλη μία σε δυο μήνες περίπου.

Να είστε καλά. Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτήλα.

Καλείται στο Βήμα ο Αναπληρωτής Υπουργός Εθνικής Οικονομίας και Οικονομικών κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στο αξιακό μας σύστημα εκτός των άλλων, ένα βασικό χαρακτηριστικό είναι η σχέση εμπιστοσύνης που έχουμε αναπτύξει με τον ελληνικό λαό και αυτό, άλλωστε, εκφράστηκε στις τελευταίες εκλογές. Οι τελευταίες εθνικές εκλογές έδειξαν το πώς ο ελληνικός λαός εκλαμβάνει τη σχέση αυτή της εμπιστοσύνης και ποιον στο τέλος ακούει.

Και το λέω αυτό, γιατί έχει σημασία. Διότι για να το κτίσεις αυτό, χρειάζεται να έχεις θάρρος να αναγνωρίζεις τα λάθη σου, να τα διορθώνεις, να μη φοβάσαι να αποκαλύψεις την αλήθεια όσο δυσάρεστη και αν είναι αυτή.

Και εμείς αυτό έχουμε δεσμευτεί, να λέμε πάντα την αλήθεια στον ελληνικό λαό, αλλά πολύ φοβάμαι ότι αυτό δεν ισχύει με εσάς, κυρίες και κύριοι συνάδελφοι της Αντιπολίτευσης. Προσπαθείτε με αβάσιμες κατηγορίες να παρασύρετε την κοινή γνώμη σε έναν φαύλο κύκλο ψεμάτων, κατ’ ουσίαν, λάσπης και υποκρισίας. Όμως, στο τέλος της ημέρας, το σίγουρο είναι ότι θα λάμψει η αλήθεια, καθότι αυτή η προσπάθεια, να καταφύγετε δηλαδή σε μια άθλια προπαγάνδα διχασμού και παραπλάνησης, με κατηγορίες περί μονταζιέρας, μπαζώματος και συγκάλυψης, θα καταπέσει.

Εμείς σκύβουμε το κεφάλι μας στη μνήμη των πενήντα επτά συνανθρώπων μας, στον πόνο των συγγενών τους και στη δοκιμασία των τραυματιών, ενώ εσείς δίνετε απόλυτα μια μικροκομματική χροιά σε ένα τόσο τραγικό δυστύχημα, που έχει συγκλονίσει όλη την Ελλάδα. Δεν σέβεστε τις οικογένειες αυτών των ανθρώπων που ανεβαίνουν τον δικό τους γολγοθά και επιλέξατε να εργαλειοποιήσετε ένα τραγικό γεγονός.

Και επειδή άκουσα τον συνάδελφο κ. Ψυχογιό να λέει ότι έχει μεγάλη σημασία να στεκόμαστε επάνω στο θέμα της δυσπιστίας, επιτρέψτε μου να σας πω ότι όλα σχετίζονται. Πολλές φορές έχετε προσπαθήσει να δημιουργήσετε αυτή την αίσθηση της συγκάλυψης και της αλλοίωσης των γεγονότων. Επιτρέψτε μου να σταθώ και εγώ με τη σειρά μου σε ένα γεγονός που έχει σχέση με το μπάζωμα, με την απουσία ή όχι του κ. Τριαντόπουλου και γενικά για μία ένταξη ενός έργου στο Πρόγραμμα Δημοσίων Επενδύσεων, που αναφέρθηκε μάλιστα και από την κ. Αχτσιόγλου, ότι πρόκειται για μια από τις πιο γρήγορες απευθείας αναθέσεις.

Βλέπετε χρησιμοποιείτε τις λέξεις πολύ εύκολα, γιατί στο Πρόγραμμα Δημοσίων Επενδύσεων, δεν υπάρχει, δεν νοείται απευθείας ανάθεση, είναι ένταξη. Χρησιμοποιείτε λοιπόν, τις λέξεις παρελκυστικά.

Ας δούμε λοιπόν, την αλήθεια, τι συνέβη. Έχει σημασία αυτό, κύριε συνάδελφε, γιατί σχετίζεται με την προσπάθεια αυτή που κάνετε τώρα. Αμέσως μετά το δυστύχημα έγιναν δύο έκτακτες συσκέψεις του συντονιστικού οργάνου πολιτικής προστασίας στο οποίο δεν συμμετείχε ο Υπουργός κ. Τριαντόπουλος. Όμως ποιοι συμμετείχαν; Συμμετείχαν επιχειρησιακά στελέχη –προσέξτε- της Πυροσβεστικής, της Αστυνομίας, του ΕΚΑΒ, ο Περιφερειάρχης και στελέχη της Περιφέρειας Θεσσαλίας. Υπάρχουν πρακτικά των δύο αυτών συσκέψεων. Το συντονιστικό όργανο αυτό -συντονιστικό όργανο με αυτούς που σας ανέφερα- αποφάσισε μεταξύ των άλλων την ενίσχυση του επιχειρησιακού έργου με μηχανήματα βαρέως τύπου και τη διάθεση σκαπτικών μηχανημάτων για τη διαμόρφωση του χώρου επιχειρησιακής δράσης.

Αντιλαμβάνεστε ότι όταν επιχειρούν μηχανήματα σε ένα σημείο, το οποίο δεν έχει κατ’ ουσίαν πακτωθεί, τα μηχανήματα δεν θα μπορέσουν να υλοποιήσουν το ρόλο που βρίσκονται εκεί. Δεν μπορούν να επιχειρήσουν δηλαδή. Έδωσε, λοιπόν, το συντονιστικό όργανο εντολή στη Διεύθυνση Τεχνικών Έργων της Περιφερειακής Ενότητας Λάρισας για τη διάθεση μηχανημάτων βαρέως τύπου που επιχείρησαν στον τόπο του δυστυχήματος για να διευκολυνθεί η πρόσβαση ποιων; Της Αστυνομίας, της ΕΜΑΚ, της Πυροσβεστικής, των ασθενοφόρων, των εθελοντικών ομάδων διάσωσης και όλων όσων επιχειρούσαν.

Στη συνέχεια η Διεύθυνση Αναπτυξιακού Προγραμματισμού της περιφέρειας απέστειλε έγγραφο προς τη Διεύθυνση Διαχείρισης Εθνικού ΠΔΕ της Γενικής Γραμματείας Δημοσίων Επενδύσεων και ΕΣΠΑ, του τότε Υπουργείου Ανάπτυξης -γιατί τότε το ΕΣΠΑ ήταν αρμοδιότητα του Υπουργείου Ανάπτυξης και Επενδύσεων- και η πρόταση αυτή είχε τίτλο: «Πρόταση χρηματοδότησης Νέου Έργου στο Ειδικό Πρόγραμμα Αντιμετώπισης Εκτάκτων Αναγκών για την Περιφέρεια Θεσσαλίας συνολικής δημόσιας δαπάνης 647.862 ευρώ».

Γιατί αυτό; Για να μπορέσει η περιφέρεια να επιχειρήσει και να μπορέσουν όλες αυτές οι ομάδες να μπουν στο χώρο του δυστυχήματος. Θα καταθέσω, λοιπόν, ως οφείλω στα Πρακτικά το σχετικό έγγραφο.

Και όπως προβλέπεται και από τον Κανονισμό το Υπουργείο κάλεσε την περιφέρεια να αποστείλει ηλεκτρονικά τεχνικό δελτίο που περιγράφεται λεπτομερώς το φυσικό αντικείμενο του έργου. Αυτό έπρεπε να κάνει και αυτό έκανε.

Δημοσιεύτηκε τότε η απόφαση του τότε Υπουργού για τη χρηματοδότηση του κ. Τσακίρη και μήνες αργότερα -θα έλεγα έντεκα μήνες κοντά ένα χρόνο- υπογράφω την τροποποίηση της απόφασης ως προς το χρονοδιάγραμμα μόνο για διαχειριστικούς λόγους, για να κλείσει το έργο.

Η περιγραφή του φυσικού αντικειμένου στην απόφαση είναι πιστή αντιγραφή της περιγραφής που μας απέστειλε η περιφέρεια στο τεχνικό της δελτίο. Θα καταθέσω, λοιπόν, στα Πρακτικά της Βουλής το σχετικό έγγραφο και τα δύο τεχνικά δελτία της περιφέρειας για να δείτε ότι κανένα έγγραφο δεν παραποιήθηκε, διότι και αυτό ήταν μια προσπάθεια να αποδείξετε ότι υπήρξε αλλοίωση και κατ’ ουσίαν συγκάλυψη γεγονότος.

Επίσης θα καταθέσω στα Πρακτικά τις δύο αποφάσεις διότι μέχρι τώρα κατηγορηθήκαμε επίσης ότι εξαφανίσαμε από τη «ΔΙΑΥΓΕΙΑ» τόσο την αρχική απόφαση ένταξης όσο και την μετέπειτα απόφαση που τροποποιούσε το χρονοδιάγραμμα της αρχικής.

Τα καταθέτω λοιπόν, για να μπορέσετε να έχετε πρόσβαση και σε αυτά στα Πρακτικά.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και είναι πολύ εύκολο να αναζητήσετε στη «ΔΙΑΥΓΕΙΑ», να εντοπίσετε και τις δύο αυτές αποφάσεις.

Είναι, λοιπόν, ντροπή η συζήτηση αυτή που έγινε περί συγκάλυψης και εξαφάνισης εγγράφων. Το χρησιμοποιήσατε, κύριοι της Αντιπολίτευσης.

Κυρίες και κύριοι της Αντιπολίτευσης, δεν είναι ο στόχος σας η απόδοση ευθυνών ούτε η αποκάλυψη της αλήθειας. Άλλωστε, αρμόδια για να αποδώσει ευθύνες είναι η ελληνική δικαιοσύνη. Στόχος σας είναι ξεκάθαρα να πλήξετε την Κυβέρνηση της Νέας Δημοκρατίας και τον Πρωθυπουργό Κυριάκο Μητσοτάκη προσωπικά.

Γιατί; Γιατί δεν μπορείτε να αντέξετε μια Κυβέρνηση που δεν διστάζει να αναγνωρίσει τα λάθη της και να τα διορθώσει. Δεν μπορείτε να αντέξετε έναν Πρωθυπουργό με όραμα για την Ελλάδα της ανάπτυξης, της ευημερίας, της προκοπής και των ίσων ευκαιριών για όλους. Μια Ελλάδα που στέκεται ανθεκτική στις αλλεπάλληλες διεθνείς κρίσεις και πατά γερά στα πόδια της.

Και μεγάλο ενδιαφέρον θα έχει να ακούσουμε αν πραγματικά υπήρξε συνεννόηση μεταξύ των δύο κομμάτων ή περαιτέρω πριν από το δημοσίευμα της εφημερίδας το «ΒΗΜΑ». Έχει μεγάλο ενδιαφέρον, λοιπόν –παρ’ ότι σήμερα το αρνηθήκατε, κύριε συνάδελφε- να δούμε -γιατί υπάρχει η αντίθετη δήλωση εκ μέρους του ΣΥΡΙΖΑ- ότι εάν και σε ποιο επίπεδο υπήρξε η συνεννόηση αυτή.

Διότι και πάλι σας λέω ότι αυτή η προσπάθεια είναι γιατί δεν μπορείτε να αντέξετε την πρόοδο, τη μειούμενη ανεργία, τη μείωση του επενδυτικού κενού και τις αναβαθμίσεις των διεθνών οίκων αξιολόγησης, την ανάκτηση της επενδυτικής βαθμίδας, αλλά και την εκτίναξη των άμεσων ξένων επενδύσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού Εθνικής Οικονομίας και Οικονομικών)

Ολοκληρώνω, κύριε Πρόεδρε.

Σε αυτό, λοιπόν, έπαιξε καθοριστικό ρόλο η αποφασιστικότητα αυτής της Κυβέρνησης για την οικοδόμηση ενός φιλοεπενδυτικού περιβάλλοντος. Δεν μπορείτε να αντέξετε ότι προχωρήσαμε σε τολμηρές μεταρρυθμίσεις για την επίσπευση και απλούστευση των διαδικασιών σε όλο τον κύκλο ζωής της επιχειρηματικότητας και καταφέραμε να ανέβουμε είκοσι οχτώ θέσεις στη βελτίωση του επιχειρηματικού περιβάλλοντος.

Όμως, το ερώτημα πάλι παραμένει. Γιατί τόσο καιρό, ενώ ήταν γνωστά όλα αυτά δεν καταθέσατε την πρόταση δυσπιστίας και περιμένατε να ταυτιστείτε χρονικά με το δημοσίευμα αυτό; Τι άλλαξε την προηγούμενη εβδομάδα, τι έκανε το πρόθυμο ΠΑΣΟΚ να κάνει πρόταση δυσπιστίας με αφορμή αυτό το δημοσίευμα;

Παράλληλα όμως υπάρχει και ένα θέμα δημοκρατίας εδώ. Παρατηρούμε τη μετάβαση του κ. Κασσελάκη στη συνειδητή υπονόμευση του πολιτεύματος. Δεν δίστασε να ζητήσει μέχρι και εκλογές με διεθνείς παρατηρητές, αμφισβητώντας ένα κεκτημένο πενήντα ετών. Στα πενήντα χρόνια από το 1974 μέχρι σήμερα, κυρίες και κύριοι, περάσαμε πολλές δοκιμασίες ποτέ όμως δεν αμφισβητήθηκε ένα εκλογικό αποτέλεσμα. Είναι λοιπόν δημοκρατικό μας δικαίωμα και υποχρέωση να σταθούμε απέναντι σε αυτή τη λογική με όλες μας τις δυνάμεις. Είναι υποχρέωση κάθε δημοκρατικού πωλητή.

Επιλέξατε λάθος δρόμο, να εργαλειοποιήσετε ένα τόσο τραγικό γεγονός. Προφανώς αποδεικνύεστε κατώτεροι των περιστάσεων. Με τον διχαστικό σας λόγο θέλετε να οδηγήσετε την Ελλάδα σε σκοτεινούς δρόμους. Δεν θα το επιτρέψουμε.

Καταψηφίζουμε την πρόταση δυσπιστίας και συνεχίζουμε το έργο μας, αφήνοντας τη δικαιοσύνη απρόσκοπτα και ελεύθερα να φέρει εις πέρας το έργο της και εμείς να συνεχίσουμε το έργο για την Ελλάδα, για αυτό που αξίζει σε όλες τις Ελληνίδες και όλους τους Έλληνες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαθανάση.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, θέλω για τριάντα δευτερόλεπτα τον λόγο επί προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Αφού με αποκάλεσε ψεύτη ο κύριος συνάδελφος.

**ΘΕΟΦΙΛΟΣ ΞΑΝΘΟΠΟΥΛΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, τι λέτε τώρα;

**ΙΑΣΟΝΑΣ ΦΩΤΗΛΑΣ:** Με αποκάλεσε ψεύτη και θα μου πείτε ότι δεν υπάρχει προσωπικό; Με είπε ψεύτη από αυτό το Βήμα!

**ΠΡΟΕΔΡΕΥΩΝ (Βασίλειος Βιλιάρδος):** Εδώ μιλούσατε και σας είπε ψεύτη;

**ΙΑΣΟΝΑΣ ΦΩΤΗΛΑΣ:** Όχι, από εδώ.

**ΠΡΟΕΔΡΕΥΩΝ (Βασίλειος Βιλιάρδος):** Βγείτε έξω και πείτε τα.

**ΙΑΣΟΝΑΣ ΦΩΤΗΛΑΣ:** Συγγνώμη, αλλά σε αυτήν την Αίθουσα με είπε ψεύτη και το προσωπικό θα το πάρω έξω;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Φωτήλα, σας παρακαλώ. Μιλήσατε ιδιωτικά εκεί και θέλετε επί προσωπικού τον λόγο;

**ΙΑΣΟΝΑΣ ΦΩΤΗΛΑΣ:** Με είπε ψεύτη μέσα στην Αίθουσα. Δεν είναι προσωπικό αυτό;

**ΘΕΟΦΙΛΟΣ ΞΑΝΘΟΠΟΥΛΟΣ:** Σε μία προσωπική συζήτηση.

**ΙΑΣΟΝΑΣ ΦΩΤΗΛΑΣ:** Σε τριάντα δευτερόλεπτα θα έχω ολοκληρώσει.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, εγώ δεν ζήτησα τον λόγο επί προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Φωτήλα, δεν υπάρχει αυτή η δυνατότητα.

**ΙΑΣΟΝΑΣ ΦΩΤΗΛΑΣ:** Ποια δυνατότητα; Είναι υποχρέωση! Δεν είναι δυνατότητα! Έχετε υποχρέωση!

**ΠΡΟΕΔΡΕΥΩΝ (Βασίλειος Βιλιάρδος):** Δεν έχω καμμία υποχρέωση. Σας παρακαλώ, καθίστε κάτω.

**ΙΑΣΟΝΑΣ ΦΩΤΗΛΑΣ:** Δεν έχετε υποχρέωση να μου δώσετε τον λόγο επί προσωπικού όταν ο συνάδελφος είπε ότι ψεύδομαι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Φωτήλα, παρακαλώ πολύ, καθίστε κάτω!

**ΘΕΟΦΙΛΟΣ ΞΑΝΘΟΠΟΥΛΟΣ:** Ήταν μία προσωπική συζήτηση.

**ΙΑΣΟΝΑΣ ΦΩΤΗΛΑΣ:** Εγώ θα το κάνω θέμα στη Διάσκεψη, να το ξέρετε.

**ΠΡΟΕΔΡΕΥΩΝ (Βασίλειος Βιλιάρδος):** Να το κάνετε ό,τι θέλετε, κύριε Φωτήλα. Αρκετά είπατε. Μα, είναι δυνατόν; Κύριε Φωτήλα, μυαλό δεν έχετε; Είναι δυνατόν να μιλάει ο καθένας μόνος του και να ζητάει τον λόγο επί προσωπικού;

**ΙΑΣΟΝΑΣ ΦΩΤΗΛΑΣ:** Συγγνώμη, εμένα μου είπατε «μυαλό δεν έχετε»; Κύριε Πρόεδρε, μου είπατε «μυαλό δεν έχετε;»

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, αν θέλετε να πιαστείτε από τα λόγια, πιαστείτε από τα λόγια. Καταλαβαίνετε τι σας είπα.

**ΙΑΣΟΝΑΣ ΦΩΤΗΛΑΣ:** Θα πιαστώ όταν κάποιος με είπε ψεύτη στην Αίθουσα της Ολομέλειας και ο Προεδρεύων λέει ότι δεν είναι προσωπικό.

**ΠΡΟΕΔΡΕΥΩΝ (Βασίλειος Βιλιάρδος):** Δεν το καταλαβαίνετε ότι είναι ιδιωτική συζήτηση; Κύριε Φωτήλα, αρκετά, καθίστε κάτω.

Τον λόγο έχει ο κ. Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Άκουσα με προσοχή τον κ. Καραμανλή, ο οποίος ανέβηκε σε αυτό το Βήμα και είπε ανερυθρίαστα ότι: «Είμαι εδώ και δεν φοβάμαι τίποτα». Τότε, αφού δεν φοβάται τίποτα και είναι αθώος, γιατί δε ζητάει πρώτος τη σύσταση προανακριτικής επιτροπής, να βάλει την υπογραφή του πρώτος, έτσι ώστε να πάει στη δικαιοσύνη και να δικαστεί, όπως δικάζονται όλοι οι πολίτες; Εγώ έτσι ξέρω ότι κάνουν οι αθώοι. Δεν φοβούνται το σκαμνί του κατηγορουμένου, έχουν τα στοιχεία, πάνε στο δικαστήριο στον φυσικό δικαστή και αποδεικνύουν την αθωότητά τους. Όλα τα υπόλοιπα είναι πολιτικές μπούρδες.

Κρύβεται πίσω από το άρθρο 86 του Συντάγματος. Είπε εδώ στο Κοινοβούλιο: «Τι να κάνουμε, ο νόμος έτσι είναι, το Σύνταγμα έτσι είναι. Εγώ θέλω να δικαστώ. Είμαι εδώ, δεν φοβάμαι τίποτα» αλλά παρ’ όλα αυτά δεν ζητά και δεν υπογράφει σύσταση προανακριτικής επιτροπής πρώτος ούτως ώστε να αποδοθεί στη δικαιοσύνη.

Εννέα μήνες Βουλευτής στο ελληνικό Κοινοβούλιο και έχουν έρθει πέντε-έξι, αν θυμάμαι καλά, αιτήσεις για άρσεις ασυλίας σε Βουλευτές. Όλοι συναίνεσαν στο να πάνε στη δικαιοσύνη και να καθίσουν στο εδώλιο του κατηγορουμένου για να αποδείξουν την αθωότητά τους. Και έτσι λοιπόν συνυπογράψαμε και υπερψηφίσαμε να αρθεί η ασυλία των συναδέλφων. Έτσι κάνουν οι αθώοι. Τα υπόλοιπα είναι για να κοροϊδεύουμε τον κόσμο.

Οι μοναδικοί στην Ευρώπη, όχι μόνο στην Ελλάδα, που πιστεύουν ότι πολιτικά πρόσωπα -και δεν θα επικεντρωθώ μόνο στον κ. Καραμανλή, γενικούς γραμματείς, Υφυπουργούς, τον κ. Σπίρτζη και όσοι εμπλέκονται στο συγκεκριμένο έγκλημα- οι μοναδικοί στην Ευρώπη και όχι μόνο στην Ελλάδα είστε εσείς, οι εκατόν πενήντα οκτώ. Ξεχάσατε όμως, κύριοι και κυρίες της Νέας Δημοκρατίας, ότι εδώ μέσα είστε χάριν του ελληνικού λαού, λειτουργείτε εν ονόματι του ελληνικού λαού. Είστε υπηρέτες της κοινωνίας και η κοινωνία ζητά με ενάμισι εκατομμύριο υπογραφές ύστερα από αίτημα της κ. Καρυστιανού να δικαστούν τα πολιτικά πρόσωπα. Δεν μπορείτε να λέτε ότι το εκατόν πενήντα οκτώ ακυρώνει μια ολόκληρη κοινωνία, το ενάμισι εκατομμύριο και άλλο τόσο που δεν υπέγραψε.

Ακούω μια καραμέλα συνέχεια εδώ μέσα της Συμπολίτευσης, της Κυβέρνησης, ότι θέλουμε να καπηλευτούμε όλοι τον πόνο των συγγενών των θυμάτων. Το ενάμισι εκατομμύριο που υπέγραψε θέλουν να καπηλευτούν και αυτοί τον πόνο των ανθρώπων; Η ευρωπαϊκή εισαγγελία θέλει να καπηλευτεί πολιτικά και αυτή το θέμα αυτό; Τι θέλει να κάνει ο Ευρωπαϊκός εισαγγελέας; Θέλει να κάνει κόμμα και να μπει στη Βουλή; Το Ευρωπαϊκό Κοινοβούλιο, που εξέδωσε το ψήφισμα για το κράτος δικαίου, που δεν υπάρχει στην Ελλάδα; Και αυτοί θέλουν πολιτικά να καπηλευτούν το θέμα αυτό; Αν τα πιστεύετε αυτά, τότε αυτός είναι ξεκάθαρος ψεκασμός και είστε ψεκασμένοι, κυρίες και κύριοι της Νέας Δημοκρατίας.

Είναι αλήθεια ότι το κράτος δικαίου έχει πληγεί. Έχει πληγεί όχι μόνο από τη συγκάλυψη των Τεμπών, από τις υποκλοπές, που ο Κυριάκος Μητσοτάκης παρακολουθούσε ανώτατους στρατιωτικούς, παρακολουθούσε Προέδρους κομμάτων, παρακολουθούσε την καθαρίστρια του Μαξίμου και όχι μόνο. Από τον έλεγχο της δικαιοσύνης, όπου γόνοι ανώτατων δικαστικών προσλαμβάνονται σε γραφεία Υπουργών, όπως ο γιος του Εισαγγελέα του Αρείου Πάγου κ. Ντογιάκου, ο οποίος ήταν μετακλητός υπάλληλος στο γραφείο του κ. Καραμανλή, του πρώην Υπουργού. Και φυσικά όταν ο Άρειος Πάγος βγάζει απόφαση υπέρ των fund και γόνοι, παιδιά, των δικαστών που βγάλανε την απόφαση δουλεύουν στα συγκεκριμένα fund.

Την πρόταση δυσπιστίας, όπως είπε και ο Κυριάκος Βελόπουλος, θα τη στηρίξουμε φυσικά, διότι στηρίζουμε καθετί που έχει κατεύθυνση στο να φύγει αυτή η Κυβέρνηση όσο το δυνατόν γρηγορότερα από τη διακυβέρνηση της χώρας. Αλλά η κίνηση αυτή του ΠΑΣΟΚ και του ΣΥΡΙΖΑ είναι μόνο για επικοινωνία και τίποτα άλλο πραγματικά, διότι δεν θα φέρει κανένα αποτέλεσμα, αλλά το αντίθετο από αυτό το οποίο θέλουμε. Γνωρίζουν πολύ καλά ότι για να γίνει δεκτή η πρόταση δυσπιστίας θέλει εκατόν πενήντα έναν, που δεν υπάρχουν. Γνωρίζουν πολύ καλά ότι η Νέα Δημοκρατία, εφόσον θέτουν ως βάση στην πρόταση δυσπιστίας το θέμα των Τεμπών, ότι καλύπτουν πλήρως τον κ. Καραμανλή και όλα τα υπόλοιπα πολιτικά πρόσωπα και θέλουν να τους συγκαλύψουν διότι υπάρχει και ευθύνη και του ίδιου του Πρωθυπουργού.

Σε ένα μόνο θέμα επλήγη η Νέα Δημοκρατία πάρα πολύ σοβαρά και αυτό ήταν το νομοσχέδιο για τα ομόφυλα ζευγάρια, όπου εκεί έχασε τη δύναμή της, περίπου το ένα τρίτο της Κοινοβουλευτικής Ομάδας. Σας το ζήτησε ο Κυριάκος Βελόπουλος από την πρώτη στιγμή ότι σε εκείνο το νομοσχέδιο έπρεπε να κατατεθεί πρόταση δυσπιστίας, που εκεί μπορεί να είχαμε ουσιαστικά αποτελέσματα. Γιατί εκεί να δούμε τι θα κάνανε οι πενήντα ένας κύριοι που δεν ψήφισαν το συγκεκριμένο νομοσχέδιο. Σας το ζήτησε από την πρώτη στιγμή, αλλά δεν το ακούσατε. Εσείς βάλατε πιο πάνω τους ομοφυλόφιλους από τους συγγενείς των θυμάτων και από τις πενήντα επτά αθώες ψυχές. Μην υποκρίνεστε λοιπόν με κροκοδείλια δάκρυα σε αυτή την Αίθουσα γιατί, το ξαναλέω, εάν τότε είχε κατατεθεί η πρόταση δυσπιστίας, τα πράγματα θα ήταν πολύ διαφορετικά και θα είχε πραγματικό αποτέλεσμα. Αλλά εσείς επιλέξατε και προτάξατε τους ομοφυλόφιλους.

Όποτε σας χρειάζεται η Κυβέρνηση -και μιλάω για ΠΑΣΟΚ και ΣΥΡΙΖΑ- τους βοηθάτε. Αυτή είναι η πραγματικότητα. Στα νομοσχέδια στα οποία θέλουν λίγο σπρώξιμο και βοήθεια, διότι δεν έχουν την απαιτούμενη πλειοψηφία από τη δική τους Κοινοβουλευτική Ομάδα, τους σπρώχνετε εσείς. Τα στατιστικά της Βουλής μιλάνε από μόνα τους. Έξι στα δέκα νομοσχέδια τα ψηφίζετε και ανεβαίνετε στο Βήμα και κάνετε και αντιπολίτευση κιόλας. Αυτά πρέπει να μάθει ο ελληνικός λαός για να μάθει πραγματικά ποιος κάνει αντιπολίτευση και ποιος συγκυβερνά.

Φυσικά και να περιμένετε πιο σοβαρά πράγματα. Να περιμένετε συνεκμετάλλευση στο Αιγαίο. Να περιμένετε κύρωση μνημονίων για τη Συμφωνία των Πρεσπών, που να δούμε εκεί τι θα κάνετε. Και να θυμίσω στον κύριο Πρωθυπουργό ότι όταν ήταν αντιπολίτευση το 2019 έλεγε ότι «εγώ ποτέ δεν θα καλωσορίσω Μακεδόνα Πρωθυπουργό» και το 2022, κάνοντας μια φοβερή κωλοτούμπα, στην Αλεξανδρούπολη καλωσορίζει τον Μακεδόνα Πρωθυπουργό.

Και να μην απορείτε, κύριοι του ΣΥΡΙΖΑ και του ΠΑΣΟΚ, γιατί δεν ανεβαίνουν τα ποσοστά σας. Η απάντηση είναι ότι συγκυβερνάτε και ο κόσμος το έχει αντιληφθεί. Κύριοι του ΣΥΡΙΖΑ, δεν σας φταίνε τα πρόσωπα, αλλά η ανθελληνική πολιτική σας. Ακόμα και τον Τσε Γκεβάρα να αναστήσετε και να τον βάλετε στο τιμόνι του κόμματος πάλι την κατρακύλα θα πάρετε. Γιατί ο κόσμος δεν ξεχνά ούτε το κλείσιμο των τραπεζών, ούτε την προδοσία της Μακεδονίας, ούτε την παραχώρηση των δανείων σε funds, ούτε τα μνημόνια, ούτε το δημοψήφισμα που το «όχι» το κάνατε «ναι».

Και εσείς, κυρίες και κύριοι του ΠΑΣΟΚ, μην απορείτε που δεν ανεβαίνετε, γιατί ο κόσμος δεν ξέχασε ούτε τα μνημόνια του κ. Παπανδρέου με το «λεφτά υπάρχουν» ούτε τη λίστα Λαγκάρντ που έκανε βόλτες σε διάφορα γραφεία και βγάζατε ονόματα απ’ έξω που σας συμφέρανε, ούτε τον Τσοχατζόπουλο ούτε τον Παπαντωνίου ούτε τον Τσουκάτο ούτε τον Μαντέλη ούτε την Καϊλή.

Δεν ξέχασε ο κόσμος ότι η Νέα Δημοκρατία και το ΠΑΣΟΚ χρωστάνε κοντά 1 δισεκατομμύριο. Καταντήσατε τη χώρα αυτήν τη στιγμή να χρωστάει 400 δισεκατομμύρια, ενώ μπήκαμε στα μνημόνια με 300 δισεκατομμύρια.

Και επίσης, κλείνοντας, κύριε Πρόεδρε και κυρίες και κύριοι συνάδελφοι, μην απορείτε γιατί ανεβαίνει η Ελληνική Λύση που καλπάζει, που μόνο στο άκουσμα βγάζετε σπυράκια. Ανεβαίνουμε, διότι είμαστε οι μοναδικοί που κάνουμε σοβαρή αντιπολίτευση με επιχειρήματα και ετεροχρονισμένα μας ακολουθείτε, λέμε την αλήθεια στον ελληνικό λαό και η πραγματικότητα είναι ότι η χώρα ψάχνει έναν ηγέτη που πραγματικά αγαπά την Ελλάδα και αυτός είναι ο Κυριάκος Βελόπουλος.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Καλείται στο Βήμα η κ. Θεανώ Φωτίου, Βουλευτής της Νέας Αριστεράς.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Ως Βουλευτής της Νέας Αριστεράς υπέγραψα την πρόταση δυσπιστίας για τρεις λόγους. Ο πρώτος, διότι νέα επίμονα δεδομένα αποκαλύπτονται καθημερινά, δεδομένα που δείχνουν τις εγκληματικές ευθύνες σας, αλλά και τις συστηματικές προσπάθειές σας για συγκάλυψη, την οποία πιστεύει το 85% των πολιτών. Δεύτερον, διότι σε αυτήν την άθλια συγκάλυψη δεν διστάζετε ακόμη και να αλλοιώνετε στοιχεία. Τρίτον, διότι η Βουλή οφείλει να ανταποκριθεί στο πάνδημο αίτημα του λαού και των οικογενειών των θυμάτων να αποδοθεί δικαιοσύνη, να τιμωρηθούν οι ένοχοι.

Ποια είναι τα νέα δεδομένα που μαζί με τα παλαιότερα καταδεικνύουν τις εγκληματικές ευθύνες σας; Το «ΒΗΜΑ» της περασμένης Κυριακής, ναι το «ΒΗΜΑ» που ήταν το κύριο πεδίο της προπαγάνδας σας, το «ΒΗΜΑ» που λέει για σας πέντε χρόνια τώρα ύμνους και παραποιεί τα πάντα, αυτό το «ΒΗΜΑ» της περασμένης Κυριακής αποκαλύπτει ότι οι συνομιλίες του σταθμάρχη με τους μηχανοδηγούς είναι μονταρισμένες.

Μας λέτε ότι αυτό ήταν γνωστό από τις 4 Μαρτίου, όταν το αποκάλυψε η ΕΡΤ. Ωραία. Δηλαδή, με απλά λόγια ο Πρωθυπουργός δεν άκουσε την ΕΡΤ, όταν το αποκάλυπτε στις 4 Μαρτίου. Γι’ αυτό και στις 9 Μαρτίου κατάπληκτος, οργισμένος, με θυμό, μίλαγε ακριβώς με βάση αυτούς τους διαλόγους της μονταζιέρας, εκδήλωνε το θυμό και την οργή του.

Αυτό που με εξοργίζει περισσότερο είναι ότι το μοντάζ αυτό το κάνετε, για να δώσετε εικόνα καφενείου για τους νεκρούς μηχανοδηγούς εκείνη την ώρα, την ώρα του καθήκοντος, στις συνομιλίες με τον σταθμάρχη. Γιατί; Γιατί έπρεπε να απαξιωθούν οι μηχανοδηγοί οι νεκροί, γιατί είναι αυτοί οι οποίοι ήταν ακριβώς το βέλος εναντίον των εγκληματικών ενεργειών του κ. Καραμανλή. Αυτοί ήταν και αυτοί έπρεπε να εξευτελιστούν.

Μας είπε ο κ. Καραθανάσης ποιος έδωσε εντολή για μεταφορά τόνων χώματος με κρίσιμο αποδεικτικό υλικό -έφερε όλα τα στοιχεία- σε ιδιωτικό οικόπεδο κατόπιν εντολής για μπάζωμα. Μας τα είπε όλα. Προς τον περιφερειάρχη ήταν όλη η ιστορία. Σωστά; Μόνο που ο περιφερειάρχης έρχεται στην εξεταστική και είναι με βουλωμένο το στόμα, γιατί λέει πως ήδη βρίσκεται σε άλλη διαδικασία, και βέβαια με άμεσες εκταμιεύσεις εκατοντάδων χιλιάδων ευρώ σε ανύπαρκτες έως τότε εταιρείες.

Δεν μας λέτε γιατί αποκλείσατε από την εξεταστική επιτροπή κρίσιμους μάρτυρες που με υπομνήματα και εξώδικα έθεταν ρητά ζήτημα ασφαλείας των σιδηροδρόμων. Δεν μας απαντήσατε γιατί ο κ. Καραμανλής αδράνησε, όταν λάμβανε τα εξώδικα. Πολύ απλά, γιατί; Δεν μας απαντήσατε.

Δεν διστάσατε να στήσετε επικοινωνιακά σόου, για να εξαπατήσετε τους πολίτες ότι στη Λάρισα υπήρχε ένα δήθεν ιδιότυπο τοπικό σύστημα τηλεδιοίκησης έμπνευσης Γεραπετρίτη. Χειροκροτήσατε -και αυτό είναι ντροπή- με πάθος τον κ. Καραμανλή που διόρισε παράνομα με ρουσφέτι σταθμάρχη τον πρώην φορτοεκφορτωτή. Τι να πω, δηλαδή, άλλο;

Μας λέτε ότι πίσω από τη δυσπιστία κρύβονται μιντιακά κέντρα και επιχειρηματικά συμφέροντα. Ε, καλά, όταν το λέτε εσείς αυτό, είναι πραγματικά το πιο σύντομο ανέκδοτο!

Μας λέτε επίσης ότι η πρόταση δυσπιστίας οδηγεί σε αποσταθεροποίηση της χώρας. Σας απαντάμε ευθαρσώς: Η Κυβέρνησή σας είναι επικίνδυνη και πρέπει να πέσει. Και όταν πέφτει μια επικίνδυνη κυβέρνηση, μόνο αποσταθεροποίηση δεν προκύπτει, κύριε Παπαθανάση.

Εξήγησα γιατί υπογράφω την πρόταση. Δεν δέχομαι, όμως, από κανέναν να την υπονομεύει ναρκοθετώντας υπογραφές Βουλευτών, ακόμη και του κόμματός του ΣΥΡΙΖΑ - Προοδευτική Συμμαχία, δηλαδή, μιλώντας για κοκορομαχίες, παρέχοντας ουσιαστικά πολιτικό σωσίβιο στον κ. Μητσοτάκη.

Επαναλαμβάνω: Η Κυβέρνηση της Νέας Δημοκρατίας πρέπει να πέσει, διότι, όπως είπα, εμποδίζετε το πάνδημα αίτημα των πολιτών να αποδοθεί δικαιοσύνη. Δεν είναι μόνο το έγκλημα των Τεμπών, που δείχνει ότι η δικαιοσύνη και η ασφάλεια των πολιτών δεν είναι στις επιλογές σας. Είναι ότι δεν τιμωρούνται και οι υπεύθυνοι του trafficking σε ανήλικα παιδιά. Είναι ότι ο κόσμος χάνει το σπίτι του για μερικές χιλιάδες ευρώ, όταν οι τράπεζες και funds έχουν ετήσια κέρδη δισεκατομμυρίων. Είναι ότι ο κόσμος της Θεσσαλίας φυτοζωεί ακόμη μέσα στις λάσπες χωρίς προοπτική. Είναι ότι η νεολαία βλέπει την Κυβέρνηση να κλέβει το μέλλον της επιτιθέμενη στο δημόσιο πανεπιστήμιο και παραβιάζοντας το Σύνταγμα. Είναι ότι οι πολίτες βλέπουν τον Πρωθυπουργό να τους παρακολουθεί όλους ατιμωρητί. Ατελείωτος ο κατάλογος.

Η Κυβέρνηση της Νέας Δημοκρατίας πρέπει να πέσει, διότι η οικονομική πολιτική της ευνοεί σκανδαλωδώς τους πολύ πλούσιους στοχοποιώντας την πλειοψηφία των πολιτών. Τα εισοδήματα συμπιέζονται, η ακρίβεια αφήνεται ανεξέλεγκτη, με αποτέλεσμα έξι στους δέκα πολίτες να μη βγαίνουν μετά τη δέκατη ένατη μέρα του μήνα. Επαίρεστε για αυξήσεις στον κατώτατο μισθό, όταν αυτός παραμένει κάτω από τον επίσημο ορισμό της σχετικής φτώχειας. Προωθείτε μεθοδικά ένα παραγωγικό μοντέλο φτηνής εργασίας, όταν αυτό είναι όχι μόνο κοινωνικά άδικο, αλλά και αναπτυξιακά μη βιώσιμο.

Η Κυβέρνηση της Νέας Δημοκρατίας πρέπει να πέσει, διότι απαξιώνει το ισχνότατο στην Ελλάδα κοινωνικό κράτος χάριν ιδιωτικών συμφερόντων, το δημόσιο σύστημα υγείας που καταρρέει -σε αυτό αναφέρομαι- καθώς το ιατρονοσηλευτικό προσωπικό εξαντλημένο και κακοποιημένο παραιτείται μαζικά και οι πολίτες περιμένουν χρόνια για χειρουργεία. Ποια η απάντηση της Κυβέρνησης; Τα επί πληρωμή απογευματινά χειρουργεία, η περαιτέρω ιδιωτικοποίηση με εργολαβίες, η αυξημένη συμμετοχή ασφαλισμένων στα φάρμακα, τα αναρίθμητα ΣΔΙΤ παρά την κριτική τους και από το Ευρωπαϊκό Ελεγκτικό Συνέδριο.

Η Κυβέρνηση της Νέας Δημοκρατίας είναι επικίνδυνη και πρέπει να πέσει. Γι’ αυτό η Νέα Αριστερά θα κάνει τα πάντα, ώστε να γίνει καταλύτης κοινωνικών και πολιτικών εξελίξεων, που θα οδηγήσουν μια ώρα αρχύτερα στην πτώση της Κυβέρνησης.

Υποστηρίζω την πρόταση δυσπιστίας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Επόμενος και τελευταίος ομιλητής είναι ο κ. Ανδρέας Βορύλλας, Βουλευτής της Νίκης.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, στη ζωή μας υπάρχουν οι φυσικοί νόμοι που είναι αναγκαίοι για τη διατήρηση της αρμονίας του σύμπαντος, όπως για παράδειγμα ο νόμος της βαρύτητας. Υπάρχουν όμως και νόμοι πνευματικοί που καθορίζουν την πορεία μας στην αιωνιότητα. Οι αρχαίοι Έλληνες, αναφερόμενοι σε αυτούς τους πνευματικούς νόμους, έλεγαν πως η ύβρις προλαλεί την άτη, δηλαδή την τύφλωση και το θόλωμα του μυαλού. Το θόλωμα αυτό του μυαλού οδηγεί σε νέες ύβρεις που προκαλούν τη νέμεση, δηλαδή την οργή και την τίση, δηλαδή την τιμωρία και συντριβή εκείνων που διέπραξαν την ύβρη. Στο λαμπερό φως του Χριστιανισμού και του Ευαγγελίου τονίζεται -σε μετάφραση θα το πω- πως κάθε παράβαση και παρακοή στους νόμους του Θεού οδηγεί σε δίκαιες συνέπειες.

Δεν πέρασε ενάμισης μήνας από την ψήφιση του επαίσχυντου και αντίθεου νόμου για τον δήθεν γάμο των ομοφυλοφίλων, δεν πέρασε ενάμισης μήνας από την ψήφιση του νομοσχεδίου που προσέβαλε ευθέως την ιερότητα του θεσμού του γάμου, που έπληξε τον θεσμό της οικογένειας και καταπάτησε τα δικαιώματα των παιδιών και άμεσα άρχισαν οι δίκαιες συνέπειες για εσάς. Η μία αστοχία της Κυβερνήσεώς σας μετά την άλλη, η μία καταδίκη μετά την άλλη. Αστοχίες στα πολιτικά θέματα, αστοχίες στα οικονομικά ζητήματα του κράτους, αστοχίες στα εθνικά και γεωπολιτικά ζητήματα. Καταδίκες από ευρωπαϊκές επιτροπές, καταδίκες από ευρωπαϊκούς εισαγγελείς, καταδίκες από το Συμβούλιο της Ευρώπης για θέματα ελευθερίας και κράτους δικαίου, καταδίκες και αναθέματα από απλούς πολίτες της χώρας μας. Και σήμερα φτάσαμε στο σημείο όλοι εκείνοι που συμμάχησαν μαζί σας για να περάσει το επαίσχυντο νομοσχέδιο, όλοι εκείνοι που πανηγύριζαν μαζί σας πριν ενάμιση μήνα για την ψήφισή του, να σας κατηγορούν και να σας καταδικάζουν και να καταθέτουν πρόταση μομφής εναντίον σας.

Εμείς, εμπνεόμενοι από τον λόγο της χάριτος του Ευαγγελίου, από τον λόγο του φωτός και της αληθείας, δεν θα κάνουμε το ίδιο. Εμείς την πρόταση μομφής που καταθέτουν οι πρώην σύμμαχοί σας και συνένοχοί σας στην ανομία και την ύβρη τη μετατρέπουμε σε πρόταση μετάνοιας. Σας καλούμε να μετανοήσετε ειλικρινά εσείς και οι συνένοχοί σας για τις πράξεις σας. Να μετανοήσετε ειλικρινά για την παράβαση του νόμου του Θεού, της φύσεως, να μετανοήσετε ειλικρινά για τα σφάλματα, τις παραλείψεις και την αλαζονεία που δείξατε και εσείς και οι συνένοχοί σας, που σήμερα μεν καταθέτουν πρόταση μομφής εναντίον σας, αλλά είναι οι ίδιοι συνυπεύθυνοι για τα ίδια σφάλματα, για τις ίδιες παραλείψεις, για τα ίδια εγκλήματα, είτε λέγονται μνημόνια, είτε λέγονται Πρέσπες, είτε λέγονται Μάτι, είτε λέγονται Τέμπη, είτε λέγονται άθεσμοι γάμοι, είτε όπως αλλιώς λέγονται, καθώς και για την ίδια αλαζονεία με την οποία πριν από εσάς κυβέρνησαν τον ελληνικό λαό.

Έρχεται μια πρόταση υπογεγραμμένη από το ΠΑΣΟΚ, ΣΥΡΙΖΑ, Νέα Αριστερά και Πλεύση Ελευθερίας και ακούμε από τον κ. Ανδρουλάκη να λέει πως την πρόταση ήθελε να την υπογράψουν τα κόμματα του συνταγματικού τόξου. Κύριε Ανδρουλάκη, το Πατριωτικό Κίνημα - Νίκη είναι εκτός συνταγματικού τόξου; Εσείς, κύριοι του ΠΑΣΟΚ, του ΣΥΡΙΖΑ και της Νέας Αριστεράς, είχατε και έχετε καταντήσει το Σύνταγμα κουρελόχαρτο, γιατί το εφαρμόζετε κατά το δοκούν. Εμείς, κύριοι, από την πρώτη μέρα που ορκιστήκαμε μέσα εδώ ενώπιον Θεού, στο όνομα των Ελλήνων πολιτών που μας έστειλαν και τους εκπροσωπούμε, έχουμε το Σύνταγμα ως μοναδική πυξίδα της πολιτικής μας. Εμείς οκτώ μήνες τώρα το προστατεύουμε με όλες μας τις δυνάμεις και αυτό φαίνεται από τις προτάσεις μας, από τις προτάσεις αντισυνταγματικότητας που έχουμε καταθέσει για νομοσχέδια που η Κυβέρνηση φέρνει και ενίοτε τα ψηφίζετε. Άρα μαθήματα δημοκρατίας δεν δεχόμαστε.

Να πάμε τώρα στην περιβόητη «μονταζιέρα», όπως αυτή μας προέκυψε από το δημοσίευμα του «ΒΗΜΑΤΟΣ» του κ. Μαρινάκη. Τι γνωρίζαμε ως σήμερα, αλλά και όπως μας ενημερώνει με ανακοίνωσή της η «ALTER EGO»; Πως για πέντε χρόνια όλα τα μέσα του κ. Μαρινάκη στήριζαν την Κυβέρνηση. Τι συνέβη τώρα και τα χαλάσατε; Μήπως ο κ. Μαρινάκης αποφάσισε να αφήσει ελεύθερους τους δημοσιογράφους να επιτελέσουν το λειτούργημά τους;

Ακούσαμε και το άλλο από τον Υπουργό κ. Γεωργιάδη, πως συνασπισμένα συμφέροντα θέλουν την ανατροπή της Κυβέρνησης. Κύριε Γεωργιάδη, θέλουμε ονόματα και διευθύνσεις. Γιατί, κύριε Υπουργέ, όταν συναγελάζονται ολιγάρχες με κυβέρνηση αυτό λέγεται διαπλοκή. Και δυστυχώς κάποιος από αυτούς τους εργολάβους ολιγάρχες δεν είχε υλοποιήσει τη σύμβαση 717, για την οποία έχει γίνει μεγάλος λόγος.

Κλείνοντας, θα πρέπει να σταθούμε στις πρόσφατες αξιολογήσεις της «MOODY’S» και της «J.P. MORGAN». Η πρώτη αξιολόγηση της «MOODY’S» δεν συμμερίστηκε τον ενθουσιασμό των υπολοίπων οίκων που αναβάθμισαν την οικονομία της χώρας και αφ’ ενός την κράτησε κάτω από την επενδυτική βαθμίδα, αφ’ ετέρου δεν εξέδωσε θετικές προσδοκίες για το επόμενο διάστημα. Όπως ανέφερε στην ανάλυσή του ο οίκος, αυτό οφείλεται σε μια σειρά παραγόντων, αρχής γενομένης από τη διατήρηση του υψηλού χρέους παρά τις θυσίες των Ελλήνων τα προηγούμενα χρόνια, αλλά και τις διαβεβαιώσεις περί του αντιθέτου από την Κυβέρνηση, μέχρι και τη στενή διασύνδεση της ελληνικής οικονομίας με εξωγενείς παράγοντες λόγω τουρισμού και ναυτιλίας. Στο ίδιο περίπου μοτίβο και η «J.P. MORGAN» η οποία αποφάνθηκε πως η Ελλάδα δεν πρέπει να αναβαθμιστεί, αλλά να παραμείνει στις αναδυόμενες αγορές. Ελπίζουμε η Κυβέρνηση μετά από αυτές τις αξιολογήσεις να προσγειωθεί στη σκληρή πραγματικότητα και να μην εθελοτυφλεί μπροστά στις χρόνιες αδυναμίες της οικονομίας μας, ούτε να πανηγυρίζει για οριακή βελτίωση δεικτών της οικονομίας.

Η Νίκη θα στηρίξει την πρόταση δυσπιστίας.

Ευχαριστώ πάρα πολύ. Καλή σας νύχτα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βορύλλα. Καλημέρα λέμε μάλλον τώρα!

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 3.35΄ λύεται η συνεδρίαση για σήμερα, ημέρα Πέμπτη 28 Μαρτίου 2024 και ώρα 9.00΄, με αντικείμενο εργασιών του Σώματος, συνέχιση της συζήτησης και ψηφοφορία επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης, «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος, «ΝΕΑ ΑΡΙΣΤΕΡΑ» κ. Αλέξανδρος (Αλέξης) Χαρίτσης, «ΠΛΕΥΣΗ ΕΛΕΥΘΕΡΙΑΣ» κυρία Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**